
PĂCĂTOȘILOR 


Carte de suilet folositoare scrisă în grecește de monahul 
Agapie Criteanul care a pustnicit în 
Sfântul Munte al Athosului 


TĂLMĂCITĂ 
În românește și dată pentru prima oară la tipar 
în anul 1893, cu binecuvântarea și aprobarea Sf. Sinod 


al Bisericii Autocefale Ortodoxe Române 


CĂTRE EVLAVIOȘII CREȘTINI 


Această carte folositoare de suflet numită „Mântuirea Păcă- 
toșilor”, a fost scrisă în limba greceasă, pe la începutul seco- 
lului al XVIII-lea de marele dascăl, monahul Agapie Criteanul, 
care a vieţuit în Sfântul Munte Athos și a lăsat și alte scrieri 
de mare însemnătate. 

În anul 1868, părinţii din sfânta noastră mănăstire „Prodr- 
omul”, din Sf. Munte, simțind lipsa unei asemenea cărți de 
mare folos sufletesc, au îndemnat pe răposatul în Domnul, 
confrate în mănăstire, monahul Chiril Lambrino, bun cunos- 
cător al limbii grecești, s-o traducă în românește, atât pentru 
folosul fraților, cât și al românilor de pretutindeni, care în acel 
timp veneau în număr mare să viziteze mănăstirea „Prodro- 
mul” și Sfântul Munte. 

Evlaviosul nostru frate, a tradus-o chiar în acel an, cu bine- 
cuvântarea adormitului întru fericire, părintele Nifon, primul 
stareț și ctitor al mănăstirii. Din cauza lipsurilor materiale, 
manuscrisul a rămas netipărit până în 1893, când au venit în 
Sfântul Munte mai mulți închinători ploieşteni. Atunci s-a pus 
la cale tipărirea primei ediţii, la care a contribuit mult osârdia 
unor credincioși ploieşteni, în zilele stăreţiei ieromonahului 
Ghedeon. 

În anul 1911, s-a tipărit din nou, cu ajutorul lui Dumnezeu și 
cu binecuvântarea părintelui arhimandrit Antipa Dinescu, în 
acel timp stareț al mănăstirii și cu hotărârea soborului, ajutat 
fiind şi de piosul crștin Tudorache Georgescu din comuna 
Mierlești, judeţul Argeș, care a contribuit cu o însemnată sumă 
de bani. 

Epuizându-se și a doua ediţie, încă de acum 20 de ani, și 
cum carte ne este cerută de mulți evlavioși creștini, am hotărât 

a o tipări în a treia ediție, însă revăzută și îndreptată cu 
îngrijire, după o carte grecească tipărită la Veneţia în anul 
1805, care şi ea a fost îndreptată de multele greșeli pe care le 
aveau primele ediţii, după cum este arătat în prefața ei. 

Socotim că prin aceasta ne împlinim o mică datorie ce o 
avem către aproapele nostru, ajutându-l astfel să pășească pe 
calea mântuirii. 

Tipărirea acestei ediții se datorește în mare parte evlavio- 
sului creștin Gheorghe Penciu din comuna Jilava, jud. Ilfov, 
care de curând a trecut din viața aceasta spre Domnul. 

Dacă primele ediţii au câștigat multe suflete pentru domnul, 
nădăjduim că și această ediţie, îndreptată și cu multă îngrijire 
tipărită, să le fie celor care năzuiesc spre Domnul, călăuză pe 
căile desăvăârșitei vieți. 

Milostivul Părinte ceresc să răsplătească cu fericirea Sa pe 
darnicul creștin Gheorghe Penciu pentru râvna la cele dumne- 
zeiești; iar pe doamna Petra s-o învrednicească de aceleași 
fericiri, când o va chema la viaţa cerească. Sufletele lor vor 
străluci frumos între miile de suflete, care se vor folosi spre 
mântuire de această carte. 

Binecuvântaţi să fie cei ce vor preamări numele Domnului în 
inimile lor, folosindu-se de învățăturile acestei minunate cărți! 

Noi, vom avea mângâierea de a fi arătat calea sigură pe 
care se poate merge către Dumnezeu, prin adevăr și virtute. 


1939, Octombrie 


Protosinghel, SIMEON CIOMANDRA 


Împuternicit al mănăstirii „Prodromul” din 
Sfântul Munte al Athosului și stareţ al 
Schitului Darvari din București 


PREA SLĂVITEI, PURUREA FECIOAREI 
DE DUMNEZEU NĂSCĂTOARE 
ȘI STĂPÂNEI A TOATĂ ZIDIREA 


Dascălii și tălcuitorii, precum și alcătuitorii de cărți, când 
dau vreo carte la lumină au obiceiul a o aduce ca un dar mai 
marilor cetăților și boierilor de bun neam, ca de mărirea și 
strălucirea lor cartea vestindu-se, să se facă cunoscută, lău- 
dându-se în toate orașele și satele, lucru care mi se pare a fi o 
mândrie goală și slavă deșartă. lar eu, robul lui Dumnezeu, cu 
toată evlavia, smerenia și cucernicia, aduc și închin această 
carte, Ţie Prea preaslăvită Stăpână, întru Tine nădăjduindu- 
mă, că Tu ești cu adevărat mântuirea păcătoșilor și de obște a 
tuturor credincioșilor. Și după cuviință Ţi se aduce această 
carte, asemenea numelui Tău, căci Tu ești limanul celor învi- 
foraţți și a multor boli sufletești și trupești, doctor osărduitor și 
Jără de plată: — și pe toți care aleargă la Tine cu credință, în 
dar îi vindeci prin milostivirea Ta. Drept aceea, eu mă rog Ţie 
și cad la bunătatea Ta, roagă-Te Celui bogat întru daruri și 
prea milostiv Fiului și Dumnezeului Tău, ca să verse asupra 
acestei cărţi, darul prea sfântului și săvârșitorului său Duh ca 
toți citind-o, să se folosească; — și luminându-și sufletele, să se 
pocăiască în destul pentru păcatele lor. Încă mă mai rog cu 
lacrimi milostivirii Tale, ca să-mi dai iertarea păcatelor mele 
trecute, și să mă păzești în viitor de săgețile vrăjmașilor, ca să 
nu mai mâniez pe Stăpânul și Izbăvitorul meu, prin păcat de 
moarte. Milostivește-Te spre mine netrebnicul robul Tău și 
împlinește-mi această cerere de suflet mântuitoare: ca izbă- 
vindu-mă de muncile nesfârșite ale iadului și de matca focului 
nestins, să laud și să slăvesc pe Prea Sfânta Treime cea 
nedespărțită și de o Fiinţă, și pe Tine împărăteasa cea prea 

3 


slăvită și mai cinstită decât toată zidirea, acum, și pururea și 
în vecii vecilor, Amin. 


AUTORUL 


AGAPIE CĂTRE CITITORI 


De ai stăpâni toată lumea, o, omule, ca marele împărat 
Alexandru Macedon, și de ai avea minte și înţelepciune mai 
multă decât a lui Solomon și putere și vitejie mai multă decât 
Samson și Hercule; dacă ai fi bogat mai mult decât Midas și 
Priam și mai frumos decât Narcis, — și pe scurt, de ai covârși 
pe toți oamenii în trupeștile daruri, iar ticălosul tău suflet se 
va munci, ce folos vei avea? Sau ce vei lua în cealaltă lume 
pentru vredniciile mai sus zise? Mai nimic. Ci gol, precum te-ai 
născut din pământ, iarăși într-însul te vei întoarce. Și vei fi în 
mare nedormire când această bogăţie pe care o ai aici și tot ce 
ai dobândit ți se va părea acolo ca un vis în care văzându-te 
noaptea, că ești într-un loc frumos și cu totul veselitor, 
dobândind toate bunătățile, iar dimineaţa te vei afla înșelat. 

Așa cu adevărat, cât te afli în noaptea acestei întunecate 
vieți, ti se pare că dobândești nenorocita fericire și amara dul- 
ceață a viselor înșelătoare, și a amăgitoarelor năluciri lumești. 
Dar când vei muri şi te vei lumina cu ochii cei gânditori, atunci 
vei cunoaște adevărul și te vei tângui fără de nici un folos, — 
pentru că ai dorit mai mult această viață vremelnică și min- 
cinoasă, și pentru dânsa te-ai lipsit de fericirea cea veșnică. 
Deci, de nu primeşti nici un folos din toate aceste lucruri, 
pentru ce te ostenești și te trudești în zadar? Cere așadar cu 
sârguință şi dorește mântuirea sufletului tău, care este mult 
mai folositor decât dacă vei dobândi lumea toată, precum a zis 
Domnul: „Ce folosi-va omul, dacă va dobândi toată lumea și 
va păgubi sufletul său?” Fă așadar în toate chipurile, ca să 
supui pe cel mai rău celui mai bun, adică trupul să facă voile 
sufletului, ca un rob stăpânului său. Mulţi sunt cei ce doresc 
să dobândească acele cerești bunătăţi, însă se lenevesc și se 

tem să umble pe calea cea necăjită care aduce pe cei ce 
călătoresc pe dânsa, la nemurire, și nu reușesc, neavând pe 
cineva să-i povățuiască. Precum oricine vrea ca să învețe 
vreun meșteșug însemnat sau vreo aleasă știință, nu poate s-o 
înțeleagă până ce nu va avea vreun povățuitor sau învăţător, 
pentru aceasta eu păcătosul și nevrednicul chipului monahi- 
cesc, am cules cu ajutorul lui Dumnezeu din mai multe cuvinte 
ale dascălilor noștri, și am alcătuit această carte, mică la 
vedere, însă prea mare întru cuprinderea materiei, în care 
fiecare păcătos să vadă greutatea păcatului, bunătăţile de 
care se lipsește pentru dânsul, paguba cea mare care i se 
pricinuește și chipul tămăduirii lui, ce să facă să se izbă- 
vească de moartea cea sufletească. Și pentru aceasta, vom 
numi această carte: „Mântuirea păcătoșilor”. Și cu cuviință 
nădăjduiesc la prea milostivul Dumnezeu, să se povățuiască 
mulți printr-însa la pocăință și să se mântuiască. Fiindcă am 
ales din locuri ale Sfintei Scripturi și din livezile cele gândite, 
cuvintele cele mai dulci și cele mai frumoase pe care le-am 
putut afla, precum face albina care culegând mierea din tot 
felul de flori, îndulcește inimile celor ce se împărtășesc din 
dânsa. 

Şi am despărțit cartea în două părți, scriind în partea întâi, 
toate fărădelegile, una câte una deosebit, cu tălcuiri în parte și 
pilde prea frumoase, ca să citească fiecare greșeala ce a făcut 
și să afle chipul vindecării ei. Încă scriem și pentru necazuri, 
cât folosesc celor ce le au, și alte deosebite mângâieri atât de 
cuviincioase și adevărate, încât să rabde fiecare orice necaz 
văzând folosul cel mult de care se învrednicește. Apoi, am 
scris șase cuvinte pentru defăimarea lumii și a tuturor 
lucrurilor celor vremelnice, adică: bogăţia, cinstea și toate 
petrecerile cele trupești. lar în partea a doua scriem pentru 

Mărturisire și sfătuire pentru sfinţita Împărtăşire, și sfătuiri şi 
pilde minunate și înfricoșătoare. Apoi, la sfârșitul părţii a 
doua, am scris cinci cuvinte foarte folositoare de suflet, pentru 
cele mai de pe urmă ale omului, adică: 


1. Pentru moartea cea neașteptată. 

2. Pentru ziua cea înfricoșătoare a Judecăţii. 

3. Pentru negrăita slavă a Raiului. 

4. Pentru cumplitele munci ale Iadului celui fără de sfârșit, 
și 

9. Pentru pocăință. 


Acestea toate sunt scrise cu atâta evlavie și sârguinţă încât 
pricinuiește cititorilor și ascultătorilor multă umilință și mare 
folos. Cu neputinţă este așadar, ca citind cineva această carte 
și mai ales capitolul 21 din partea a doua, să nu se pocăiască 
pentru păcatele sale. 

Care păcătos, auzind atâtea pagube ce-i pricinuiește păca- 
tul, și să nu înceteze din răutatea lui, și să nu se pocăiască? 
Cine, văzând atâtea laude pentru cei ce suferă necazuri, și să 
nu mulțumească lui Dumnezeu, și să ierte pe cei ce-l asupresc 
și-l necăjesc pe dânsul? Care din cei trupești și iubitori de 
lume, cunoscând atâtea înșelăciuni, tulburări și minciuni, și să 
nu defaime lumea? Cine, cunoscând folosul cel mare ce se dă 
prin sfintita Împărtășire și să nu vină către Mărturisire și 
pocăință, ca să se învrednicească acestui dar și har dumne- 
zeiesc? Care, auzind acele amare pedepse ale Iadului celui 
veșnic și negrăita veselie a cereștii fericiri, să nu împlinească 
poruncile lui Dumnezeu și cele plăcute Lui, ca să se izbăveas- 
că de necazuri și scârbe și să dobândească nespusă veselie și 
fericire? 


Cititi așadar, în fiecare zi această carte, tineri și bătrâni și 
păziți-vă de orice altă deșartă îndeletnicire, căci într-însa veți 
afla mântuirea sufletului, și nu este alt lucru mai de dorit. 
Înlăturaţi celelalte cărți de suflet păgubitoare: poveşti, fabule, 
comedii, romane și altele care nici un folos nu vă aduc, ci mai 
vârtos pagubă și muncă veşnică. Numai această carte să o 
aibă fiecare în mâinile sale, și își va afla într-insa ceea ce 
poftește. Dacă poftești, o, omule, aur, argint și orice altă bogă- 
ție, care este foarte dorită de cei mai mulți, caută aici și vei 
afla, nu bogăţie neasigurată și pieritoare, ci veșnică și stătă- 
toare. Dacă dorești și pofteşti cinste, slavă și laudă, această 
carte ți-arată chipul ca să dobândești nu cinstea cea întâmplă- 
toare şi vremelnică, ci o asemenea cinste și slavă, încât să ți 
se supună toate zidirile, demonii să se teamă și să fugă, iar 
Îngerii să ți se cucernicească. De voiești înţelepciune și price- 
pere, aceasta te face mai înțelept decât Solomon. De poftești 
sănătate și frumuseţe de mulți ani, aici te învrednicești să te 
Jaci nemuritor și să strălucești mai mult decât soarele, după 
cuvântul Domnului. Și în sfârșit, oricâte bunătăţi pojtești, în 
această carte vei afla meșteșugul și chipul cum să le 
dobândești. Și nu te scumpi de a o cumpăra, fiindcă negus- 
toria ei este foarte mare și neprețuită, fără de griji, fără de 
nevoi, fără de primejdii și fără de chinuri, prin care te 
învrednicești de cinste și bogăţie veșnică; iar nu ca iubitorii de 
lume, care pentru ca să câștige bogății și cinste, trecătoare și 
stricăcioase, se aruncă pe sine întru atâtea primejdii pe mări 
și pe uscat. 

Câţi așadar, veți citi această carte, vă rog să cereți prea 
Milostivului Dumnezeu, ca să-mi ierte și mie păcatele și să mă 
învrednicească, ca măcar de acum înainte să păzesc făgădu- 
ințele chipului îngeresc pe care l-am luat, căci până astăzi nu 

cunosc în mine vreo faptă plăcută lui Dumnezeu. Pentru care 
pricină nu îndrăznesc să întrebuințez o asemenea lucrare, 
adică să povăţuiesc și să învăţ cele ce singur nu le-am păzit. 
Însă, iarăși văd acea înfricoșătoare osândire a robului celui 
leneș, care luând talantul nu l-a înmulțit ca ceilalți, ci săpând, 
l-a ascuns în pământ, pentru care a auzit de la Stăpânul său 
următoarele cuvinte: „Aruncaţi pe robul cel netrebnic întru 
întunericul cel mai din afară, ș.a.m.d.” 

Deci, temăndu-mă și eu să nu iau aceeași osândă, am scris 
acestea, deși eu singur nu le-am împlinit, — ci prea Milostivul 
Dumnezeu să mă ierte. Însă de se va afla vreun cuvânt sau 
vreo slovă cât de mică în această carte sau în oricare, ce voi 
alcătui cândva, care să nu fie după cum poruncește sfânta și 
soborniceasca a lui Dumnezeu Biserică a Răsăritului, să se 
șteargă și să se strice cu toată slobozenia, pentru că aceste 
cuvinte sunt scoase din deosebite cărți italienești și latine, și 
de se va găsi ceva nepotrivit din putina mea învățătură, să o 
îndrepteze orice dascăl ar cunoaște, — însă după Dumnezeu, — 
iar nu cu vreo oarecare vrăjmășie, sau cu zavistie și osândire. 
Căci eu cred și mărturisesc după cum proorocii au propovăduit 
mai înainte, precum însuși văzătorii Cuvântului adică Dumne- 
zeieștii Apostoli au învăţat și după cum am primit de la 
purtătorii de Dumnezeu Părinții și Dascălii noștri. 

Şi mă închin Tatălui și Fiului și Sfântului Duh, Treimei în 
unire neimpărțită, și Unime în Treime nedespărțită, o Fiinţă și 
o Putere, Unui Dumnezeu celui mai dinainte de veci și Ziditorul 
tuturor, căruia i se cuvine toată slava, cinstea și 
închinăciunea, acum și pururea și în vecii vecilor. Amin. 


AUTORUL 


Cântarea 9-a Irmos 
GLAS IV: 


„Tot neamul pământesc să salte, cu Duhul fiind luminat, 
și să prăznuiască firea minţilor celor fără de trup, cinstind 
sfânta prăznuire a Maicii lui Dumnezeu și să strige: Bucură- 
Te prea fericită, Născătoare de Dumnezeu, Curată, Pururea 
Fecioară”. 

PARTEA ÎNTÂI 


CAPITOLUL I 


DOUĂ ÎNVĂȚĂTURI FOARTE FOLOSITOARE, 
LA ÎNCEPUTUL ACESTEI CĂRȚI 


DE vreme ce firea omenească a rămas supusă blestemului 
pentru păcatul cel strămoșesc și ca un pământ neroditor, 
nelucrat și neadăpat, care naște spini, mărăcini și alte vreas- 
curi, pentru aceasta se cuvine mai întâi să smulgem rădăci- 
nile cele rele și după aceea, să răsădim verdeţuri bune și 
bine roditoare. 

Așadar, cu două chipuri poţi ca să curățești sadul cel din- 
lăuntru al sufletului, de buruienile cele rele, adică de păcate. 
Mai întâi să pierzi desăvârșit odraslele lor, oprindu-le de a 
mai răsări, care sunt cele din afară fapte și viclene lucrări; — 
care chip nu este încă desăvârșit, fiindcă rămân rădăcinile 
păcatelor dinlăuntru, și cu vremea iarăși odrăslesc. Iar cu al 
doilea chip, nu ajunge numai să împiedicăm cele din afară 
lucrări ale păcatelor, dar şi să smulgem cu totul din inimile 
noastre, rădăcinile gândurilor urâte și a poftelor rușinoase. 
Și aceasta este mai desăvârșit decât cea dintâi. Aceasta să 
facem și noi, adică întâi să fugim de rău, dezrădăcinându-l 
cu totul din inima noastră. Și al doilea să sădim binele, după 
cum ne învață Psalmistul: „Ferește-te de rău și fă bine”, 
adică fugi de păcate și fă fapte bune prin pocăință, căci întru 
aceste două se împlinește toată dreptatea. 

După rânduiala aceasta, vom împărți în două învăţătura 
noastră. În partea întâia vom scrie păcatele de care se cade 
ca să fugim, și plantele pentru vindecarea lor, iar în a doua 
vom povesti bunătăţile și recunoștința pe care o datorăm 
către Dumnezeu, binefăcătorul nostru, către aproapele și 

către noi înșine. După care scriem pentru Mărturisirea cea 
de folosul sufletului și Sfânta împărtășire; pentru cele patru 
de apoi și pentru toate câte ne va lumina Domnul. 

Deci, întâi vom începe pentru păcate, scriind aici două 
învățături de trebuință pentru vrednicia bunătăţii, ca să o 
cunoască fiecare, și văzând folosul cel mult care prin mijlo- 
cirea ei se învrednicește, să nu se îngreuneze de tot necazul 
şi strâmtorarea ce-i va veni printr-însa. 

Cel ce a urit din inimă păcatele sale, și luminat fiind de 
darul Prea Sfântului Duh, voiește a sluji celui de obște 
Stăpân și împărat al nostru, cel dintâi lucru ce se cade a 
face, este acesta: să socotească cu amăruntul și să priceapă 
că această nouă rânduială și știință cu care începe, este cea 
mai vrednică lucrare, cea mai minunată înţelepciune, cel mai 
mare și mai de folos bine. Altă bunătate nu se află 
nicidecum, care să fie adevărată bunătate, nici altă isprăvire 
fără aceasta, care este sfârșitul tuturor faptelor după cum 
zice Domnul: „Încă una trebuie”. Adică numai un lucru ne 
trebuie, ca să slujim și să iubim pe Domnul. Aceasta ne zice 
și înțeleptul Solomon la Părinţi: „Teme-te de Domnul și 
păzeşte poruncile lui, că aceasta este tot omul, și pentru acest 
sfârșit s-a zidit de Dumnezeu”. Şi orice este afară dintru 
acestea, se zice „deșertăciunea deșertăciunilor”, după cum 
zice Solomon la începutul cărţii lui. 

Dar pentru ca să cuprinzi fapta bună în inimă și să o 
poftești din tot sufletul tău, trebuie să gândești la nenumă- 
ratele faceri de bine și daruri ce ai luat de la prea bunul 
Dumnezeu, și la cele multe ale tale păcate. Să cugeţi cele de 
apoi ale tale, adică: moartea, înfricoșata Judecată a Dom- 
nului, slava Raiului și munca cea a veșniciei, despre care 
vom vorbi mai pe larg la sfârșitul cărţii; - fiindcă acestea 
toate arată vrednicia acestei povestiri și datoria mare ce o 

avem față de ea. Acesta este cel dintâi lucru ce trebuie să-l 
socotească, după cum s-a zis, acela care poftește să moște- 
nească împărăţia cea negrăită. 

Al doilea, să te gătești cu nevoinţă, cunoscând vrednicia și 
mărimea acestei povestiri, și cunoscând că nu este în lume 
nici un lucru mare și de mult preţ, care să nu aibă și 
oarecare greutate, să te îmbărbătezi cu multă mărime de 
suflet la necazuri și la toate supărările care ți se vor întâm- 
pla, și să le suferi cu răbdare și cu multă mulţumire către 
Domnul, cugetând că mărgăritarul acesta și comoara pentru 
care te ostenești și te nevoiești, sunt atâta de scumpe și 
neprețuite încât li se cuvin atâta trudă și nevoinţă, și mai 
vârtos și mai mult, în ce chip l-au cumpărat toți Sfinții, 
Mucenicii și Cuvioşii, care știau cât preţuieşte. Și pentru 
aceia l-au câștigat cu atâtea osteneli, necazuri și vărsare de 
sânge. Și nu numai Sfinţii, ci așa și cel dintâi Mucenicul 
mucenicilor Hristos, Fiul și Cuvântul lui Dumnezeu, a cărui 
era această fericire și împărăție și putea să o aibă și fără de 
osteneală, ca un fiu și moștenitor al Părintelui celui fără de 
început. Ci au voit, drept aceea, să se ostenească cu atâta 
durere și muncă, cu jalnică și rușinoasă moarte, ca să ne 
dea pildă că nu este prilej să ne mântuim fără ispite și 
necazuri; nici să dobândim fără dureri și osteneli, această 
fericire pe care au luat-o toți cu atâta necaz și rea pătimire. 

Dar pentru ca să nu te înfricoșezi și să te împuţinezi la 
suflet adu-ți aminte pururea că unde sunt întristări și 
amărăciuni ale lumii, acolo sunt cereștile mângâieri și 
îndemnuri ale Duhului Sfânt. Unde sunt vrăjbi și împotriviri 
ale firii, acolo este ajutorul Darului, care este mai puternic 
decât firea, și-ţi face jugul dulce și sarcina ușoară. Că aceea 
ce face firea greu, Darul ușurează și sprintenește minunat. 
Este întristare și jug, însă puterea milei dumnezeiescului 

dar, strică greutatea jugului și o șterge. 

Drept aceea, dacă cel dintâi te înfricoșează și te face leneș 
și trândav, să te îndemne cel de-al doilea, și mai vârtos 
vrednicia comorii acesteia, a veșnicei fericiri. 

CAPITOLUL II 


DESPRE PĂCATUL DE MOARTE. 
CÂTE PAGUBE ADUCE CELOR CE PĂCĂTUIESC 


TEMELIA cea dintâi a lucrului acestuia, și piatra cea dintâi 
a acestei înțelegătoare zidiri, după învăţăturile cele mai de 
sus, este să faci întru inima ta o așezare întemeiată și 
hotărîre neclintită, să mori de o mie de ori de va fi cu putință 
mai bine, decât să faci un păcat de moarte. Căci precum o 
femeie cinstită și virtuoasă alege mai bine să moară decât să 
calce cinstea bărbatului ei, și să facă o faptă atât de ruși- 
noasă, într-acest chip se cuvine să fie și creștinul, atâta de 
credincios la Dumnezeu, și gata a suferi toată paguba la 
oricare cinste și lucru al vieţii acesteia, de i s-ar întâmpla cea 
mai mare pagubă, decât să greșească cât de puţin lui 
Dumnezeu. Fiindcă cea mai mică pagubă ce pătimește sufle- 
tul prin păcat, este cu mult mai mare, decât paguba aceea ce 
se poate întâmpla trupului. Și în vreme ce nu numai o 
pagubă se întâmplă sufletului prin păcat, ci mai multe și 
felurite, pentru aceasta le scriem aicea spre aducere aminte 
și să înţelegi ce fel de folos și ce câștig dă păcatul și de câte 
bunătăţi învrednicește pe toţi cei ce-l săvârșesc și așa fugi de 
el ca de șarpe. 

Mai întâi de toate, te lipsești de harul și darul prea 
Sfântului Duh, care este cel mai mare dar al prea bunului 
Dumnezeu, în viața aceasta. Care dar, este ca un chip și 
năzuire preste fire, și apropie pe om de Dumnezeu. Și încă te 
lipsești de dragostea cea Dumnezeească, și de bogăţia harică 
ce însoțește totdeauna harul. Şi de este multă pagubă să 
pierzi prietenia unui domn pământesc sau boier, în ce fel 


16 


socotești să fie a împăratului Ceresc și Atotstăpânitor? Încă 
te păgubești de darurile și puterile prea Sfântului Duh, cu 
care erai împodobit înaintea lui Dumnezeu și înarmat asupra 
diavolului. Te lipsești de moștenirea Împărăției cerești, care 
se coboară din Darul cel de sus, căci slava prin dar se dă. Te 
lipsești de duhul punerii de fii, care ne face fiii lui Dumnezeu 
și ne dăruiește duh și inimă de fii către El. Şi încă te 
păgubești de pacea acelei conștiințe și de mângâierile prea 
Sfântului Duh, și de rodul și plata a toate faptele bune ce ai 
făcut mai înainte până în ceasul acela. Te lipsești de cea 
părintească purtare de grijă de a fi părtaş dreptăţii lui 
Hristos; pentru că nu mai ești unit cu El ca un mădular viu 
prin dragoste și prin dar. 

Toate aceste pagube le iei pentru un păcat de moarte și 
dobânda ta este aceasta: rămâi osândit în munca cea 
veșnică, — te ștergi din cartea vieţii, — te faci din fiu al lui 
Dumnezeu, rob al vicleanului diavol; — și din biserică și locaș 
acelei prea Sfinte și de o ființă Treime te faci peșteră 
tâlharilor și vizuină balaurilor și vasilischilor. Și ca să zicem 
mai în scurt, rămâi ca Sedechia sub robia lui Nabuco- 
donosor, sau ca Samson după ce a pierdut părul capului în 
care avea toată puterea lui, a rămas slab și neputincios ca 
ceilalți oameni, și i-au scos ochii vrăjmașii lui, și l-au legat 
ca pe o vită ca să învârtească la moara cea de cai. În această 
stare se află ticălosul om după ce pierde prin păcat părul lui, 
care este tăria și podoaba dumnezeiescului dar, și rămâne 
slab și neputincios la toate faptele bune. Orb și întunecat la 
cunoașterea Dumnezeieștilor lucruri, și închis în mâinile 
viclenilor diavoli, care-l leagă cu lanţuri ca pe o vită, ca să 
facă voile lor necuvioase. i se pare, deci să fie această stare, 
a unui om cuvântător? Puţină-i paguba aceasta? Au minte, 
câți cutează și fac atâtea fărădelegi cu atâta obrăznicie? 

17 


Cu adevărat, atât de îniricoșat lucru este păcatul, încât s- 
ar cădea să se cutremure de el fiecare, mai mult decât 
trăznetul sau altceva asemenea. Drept aceea de câte ori te 
întărâtă diavolul ca să păcătuiești, ia aminte cele mai sus 
zise pagube și le pune în cumpănă, cântărește-le. Într-o 
parte a cumpenii pune gustarea, dulceaţa și folosul ce-ţi dă 
păcatul. Și socotește gândind ca un om, de este cuviincios și 
drept, pentru atâta de rușinos și spurcat câștig, să păgubești 
atât de mari și nepreţuite comori, să te faci asemenea lui 
Esau nepriceputul, care a vândut întâia naștere, moștenirea 
de mult preţ pentru un blid de linte. 

CAPITOLUL III 


DESPRE PĂCATELE CELE MARI, CARE ȘI CÂTE SUNT 


DE vreme ce am zis îndeobște pentru toată fărădelegea, 
fiecare cât este de grea, scriem încă deosebit unul câte unul 
despre fiecare păcat, ca să-l cunoască oricine mai bine și să 
se ferească, știind și greutatea și canonul lui ca să nu 
pricinuiască neștiință. Păcatele și fărădelegile pe care le 
facem, sunt multe și de multe feluri; și toate se cuprind într- 
aceste șapte, adică: mândria, iubirea de argint, curvia, mânia, 
lăcomia pântecelui, zavistia și lenea, care se numesc de 
moarte, căci sunt capete, rădăcini și temelii din care ies 
celelalte și omoară sufletul nostru. Cu aceste șapte, ne dau 
război, trei vrăjmași mari și de moarte: trupul, lumea și 
diavolul. Trupul ne îndeamnă, ne silește ai ne trage arun- 
cându-ne în curvie, lăcomia pânteceiui și în lene. Lumea ne 
trage spre iubirea de argint și pofta nesăturată a lucrurilor 
celor pământești. Și diavolul ne împinge la mândrie, la mânie 
și la zavistie. Diavolul, măcar că este pricină la toate fără- 
delegile, încă mai mult se nevoiește să ne arunce în mândrie, 
ca să ne facem lui imitatori și următori. 

Sunt încă și alte șase fărădelegi, care sunt și acestea de 
moarte, și se nasc din acele șapte de mai sus, însă nu sunt 
mai mici decât acelea și încă unele dintr-acestea sunt și mai 
grele, pentru care le vom scrie la acest capitol. Iar privitor la 
cele șapte dintâi, pentru rânduiala scrisului, vom vorbi mai 
jos la capitolul al șaptelea. 

Cea dintâi și mai grea decât toate și mai urâtă este acea 
blestemată hulă, pe care altul nimenea nu a arătat-o în 
lume, fără numai aflătorul răutăţii, diavolul, știind că este 

mai rea fărădelege decât curviile, uciderile și decât orice altă 
desfrânare și necurăţie și cum că numai aceasta ajunge 
omului ca să se muncească fără de milă. Hulitorul cu 
adevărat se numește vrăjmașul Domnului, pentru că de ar fi 
lui cu prilej să aibă într-acel ceas ce se mânie pe Dumnezeu 
în mâinile lui, sau pe sfântul ce-l hulește nepriceputul, 
negreşit că l-ar ucide, îndemnându-se de duhul care-l 
întărâtă în inima lui, diavolul. De aceea zice Augustin: „că 
mai mult păcatuiesc cei care îl defaimă pe Hristos acum când 
împărătește în cer, decăt cei ce l-au răstignit când era trupește 
pe pământ”. Aceasta este o atât de grea fărădelege, și atâta 
este de urâtă de Cel Prea Bun, încât nu numai după moarte 
pedepsește cu muncile fără de sfârșit ale iadului pe hulitor, 
dar și în viața aceasta îl pedepsește foarte greu, așa cum veți 
auzi mai încolo când vom începe leacurile păcatelor. Fiindcă 
acum scriem numai greutatea și felul lor, mai pe urmă însă, 
vom spune și leacurile păcatelor. Muierile nu cad într-o 
fărădelege ca aceasta, ci fac alta care este asemenea acesteia, 
adică: când le vine vreo pagubă sau primejdie, își întorc 
mânia și se înebunesc asupra purtării de grijă și dreptăţii lui 
Dumnezeu, și zic nebunele: că nu face câteodată judecată 
dreaptă când le moare vreo rudă sau vreun iubit al lor, sau 
le trimite vreo pagubă mare și boală, și nu mulţumesc, ci-și 
blesteamă ziua în care s-au născut și-și doresc moartea cu 
multă mânie. Se bocesc și se jelesc cum că nu le scoate din 
întristări și din necazuri, și uneori se dau orbite diavolului și 
se blestemă pe sine. 

Acestea toate sunt hule și chip de grai ce vorbesc acei 
ticăloși osândiţi la muncă, cărora vor fi părtași și împreună 
moștenitori, câţi vorbesc de acum fiindcă zic multe și felurite 
cuvinte hulitoare. Dacă însă te temi, nu te număra împreună 
cu aceia, ci te smerește pe tine, și pleacă-ţi capul tău la toate 

primejdiile ce-ţi trimite Domnul și le primește din mâna 
dumnezeiască întocmai ca un leac doctoricesc și băutură 
gătită de un prea iscusit și prea înţelept doctor, spre ajutorul 
tău și crede fără îndoială, căci cu dreptate și înțelepciune 
multă, ţi le trimite, spre folosul tău sufletesc. Pentru că tot 
una este să zici, că Dumnezeu face vreun lucru nedrept, ca 
şi cum ai zice că nu este Dumnezeu. 

Dacă zici că primejdia este mare și iuțimea necazului te 
face să zici cuvinte hulitoare, socotește cu cunoștință, căci 
nu le ușurezi de fel cu mânia, ci mai vârtos le adaugi cu 
nerăbdarea ta. Și de vrei să ţi se pară mici, pune-le alături 
cu aceste patru, adică: cu darurile și binefacerile ce ai luat 
de la Dumnezeu; cu fărădelegile ce ai făcut asupră-i; cu 
pedepsele iadului care pentru acestea ţi se cuvin și cu slava 
Raiului ce te așteaptă, și vei mulţumi lui Dumnezeu pentru 
acestea. Şi dacă fiecare dintr-aceste patru le cumpănești și le 
cântărești, toate necazurile care pot să ţi se întâmple, ţi se 
vor părea foarte puţine și prea mici. Cu cât mai mult dar de 
le vei cumpăni cu cele patru? 

Al doilea păcat, care se apropie de hulă, este jurământul 
strâmb, adică să te juri mincinos pe numele lui Dumnezeu, 
sau pe al Prea Sfintei Născătoare de Dumnezeu, sau pe 
Cruce, sau pe alţi Sfinţi. Fiindcă acest păcat este împotriva 
lui Dumnezeu. Și astfel este firește, mai greu decât oricare 
altul ce se va face asupra aproapelui. Și orice jurământ 
strâmb este păcat de moarte, ca ocară măririi Dumnezeiești. 

Al treilea este furtișagul, adică să ţii lucru străin și al 
altuia în mâinile tale, fără de voia stăpânului. Câtă vreme-l 
ţii așa, te afli în păcat de moarte, și nu este destul de a gândi 
ca să-l întorci cu vremea, cum fac unii fără de minte, 
gândind că nu este păcat; ci trebuie să-l dai îndată și paguba 
ce ai pricinuit aceluia de la care l-ai luat câtă vreme l-ai 

ținut, adică: de va fi fost stătător să-i întorci tot venitul pe 
care-l aveai de la el și tot folosul. Iar dacă nu ai putere să le 
dai, din pricina multei tale sărăcii, atunci nu ești dator nici 
la una, nici la alta, căci nu poruncește Domnul lucruri peste 
putință. Trebuie numai, adevărat să te rogi și să faci 
rugăminte către Domnul pentru sufletul aceluia al cui era 
lucrul, ca și când ţi l-ar fi dăruit cu toată voia, după cum 
sunt datori și toţi săracii să se roage pentru cei ce-i miluiesc 
pe ei, ca să nu se arate nemulțumitori către făcătorii lor de 
bine. 

Al patrulea păcat, este să calci vreuna din poruncile 
Bisericii și Canoanele sfinților Apostoli și ale sf. Părinţi, care și 
dator ești să le păzești neclintite. Adică, să te duci în toate 
Duminicile, la Praznicele Domnului, și la alte sărbători ale 
Sfinţilor mari, la slujba bisericii, la vecernie, la utrenie și la 
Liturghie. Să te mărturisești și să te împărtășești măcar de 
trei ori într-un an, — să postești zilele cele de post, nu numai 
posturile, ci și toate Miercurile și Vinerile de peste tot anul, 
afară de cele douăsprezece zile de la Nașterea Domnului 
Nostru lisus Hristos până la Botez; săptămâna ce se zice a 
harţilor, a brânzei, a Paştilor și a Duminicii Mari, adică a 
Cincizecimii, în care este la toate dezlegare. Iar în celelalte 
din tot anul nu este iertat, ci numai de s-ar întâmpla 
sărbătoarea vreunui sfânt, și atunci dezlegăm numai la 
untdelemn și vin. lar pește mâncăm în praznicele împărătești 
și ale Prea Sfintei Născătoare de Dumnezeu, la Nașterea Sf. 
loan Botezătorul și la Sfinţii Apostoli Petru și Pavel (29 
Iunie). 

Numai într-aceste praznice se face dezlegare de peşte, 
după Dumnezeeasca slujbă, iar nu de cu seară, că atuncea 
nu este iertat de vreme ce încă nu s-a săvârșit sărbătoarea. 
Și să nu socotești că este puţină greșeală aceasta, să 

mănânce cineva pește în zilele de post. În pravila Sf. Apostoli 
scris este așa la Can. 69: „Oricine nu postește toată sfânta 
Patruzecime, postul Paștelui și toate Miercurile și Vinerile de 
peste an, - afară de boală, - preotului să i se ia darul, iar 
mireanul să se afurisească”. 

Iar Patriarhul Constantinopolului, Nichifor, în Can. al VIII- 
lea, zice acestea: „Oricare preot ce nu postește Miercurile și 
Vinerile de peste tot anul, nu trebuie nimeni să se 
împărtășească de la el.” lar marele Atanasie zice: Cel ce nu 
postește Miercurea şi Vinerea, impreună răstignește pe 
Domnul cu evreii, — pentru că Miercuri s-a vândut și Vineri 
s-a răstignit. Deci să nu cuteze nimenea să dezlege postul 
nicidecum, ca să nu cadă în afurisenie. Aceasta zicem pentru 
cei sănătoși cu trupul; iar bolnavii, pruncii și cei prea 
bătrâni, și femeile când vor naște, și alții ce vor avea pricină 
binecuvântată, n-au păcat de vor mânca numai untdelemn și 
vin; — iar bolnavii și pește. 

Şi pentru sfânta Liturghie, să știi lămurit că nu-i destul să 
stai la biserică numai cu trupul, ci și cu mintea și cu tot 
sufletul și cu evlavie multă. Să nu grăiești cu nimenea, ci să 
iei aminte cu frică și cu cutremur mult, având mintea piro- 
nită pururea la prea curatele și Dumnezeieștile Taine, care 
se săvârșesc la sfinţitul Altar. Vai, celor fără de minte care 
vorbesc şi grăiesc necuviinţe în biserica Domnului, tulbu- 
rând slujba. Şi mai ales unii lipsiţi de evlavie care cântă și 
joacă la sărbătorile Sfinţilor, și nu simt, nebunii și orbii, 
fărădelegea lor. O, necucernicilor și nelegiuiţilor, și următori 
diavolilor și poftelor lor! Ce mulțumire o să aibă Sfântul 
acela, că-i duceţi o făclie sau altă făgăduinţă, apoi, nu numai 
că nu staţi la sfânta slujbă precum sunteţi datori, ci jucaţi 
afară? Creștinii cei evlavioși împreună cu preoții să cânte în 
biserică slăvind pe Domnul, și voi cei fără de minte, să 

23 


serbaţi din afară pe diavoli, și să-i bucuraţi cu dansuri și 
cântece și cu alte fapte elinești, cum făceau închinătorii de 
idoli în zilele cele vechi? Creștini să vă numească cineva pe 
voi? Minţiţi, pentru că faptul vostru este elinesc și netrebnic, 
iar nu creștinesc. Mai bine ar fi de aţi şedea la casele 
voastre, decât să nădăjduiţi că aţi mers spre slava Sfântului 
aceluia, ca să-l aveți ajutor sufletului vostru și voi să-l vedeţi 
în vremea nevoii părâși. Să nu socotiți, fraţilor întru Hristos, 
că este puţin păcat, să nu mergeţi la biserică, la sfințita 
Liturghie și la sărbători. Foarte greu păcat este acesta, și vă 
păziți cu luare aminte; părăsiţi această obișnuinţă drăcească 
și nu vă leneviţi de slujba voastră. Mai bine să te păgubești 
de o sumă de bani, decât să te lipsești de sfânta slujbă; căci 
orice lucru trupesc ce se face în zi de sărbătoare, se afuri- 
sește. 

Vai celor ce vând și cumpără în zilele de Duminică și în 
celelalte Praznice! În acest chip am văzut la Moreea și în alte 
țări, unde cei fără de minte nu fac slujba Duminică, ci fac 
târguri. Dar vai lor, căci greu vor fi pedepsiţi pentru că dacă 
vei cumpăra ceva de mâncare pentru hrana vieţii tale, nu 
este păcat. lar dobitoace, haine și altele ca acestea, nu este 
iertat să se vânză în praznicele cele stăpânești. Să ştiţi și 
aceasta: câți au slugi și fii, sunt datori cu sârguință și cu 
toată grija să-i trimită la biserică în sărbători, după cum am 
zis mai sus și de nu o vor face vor da seama pentru ei în ziua 
Judecăţii. 

Al cincilea păcat, este clevetirea și vorbirea de rău, cu care 
rușinezi și defăimezi pe aproapele și-l vădești ca om rău și 
viclean, și-i faci multă pagubă și primejdie, fiindcă îi iei 
cinstea și faima lui, care o au toţi mai scumpă decât orice 
lucru al lor, iar unii mai mult decât însăși viața lor. Aceasta 
este de multe ori păcat de moarte, când grăirea de rău se 

face pentru o însemnată pricină și împotriva unui om trebu- 
incios care era în mare cinste. O, cum de cutează unii obraz- 
nici și grăiesc de rău pe aproapele, despre lucruri pe care nu 
le-au văzut cu ochii lor și le publică, și-l vădesc ca fur, sau 
curvar, sau ucigaș şi altele ascunse, neștiind dacă e 
adevărat? O, nebuni și nepricepuţi! Ce fel de muncă socotiți 
să afle sufletul vostru ticălos, pentru acest păcat? Aceasta vă 
este dragostea cea către aproapele? Nu zice Domnul: „Nu 
judecați și nu veți fi judecaţi!?”. Și sunteţi datori pentru 
această mântuitoare poruncă, de veţi vedea în ceasul acela 
pe cineva săvârșind păcatul, să-l acoperiţi cât veţi putea, ca 
să se acopere și ale voastre păcate și ca să nu fiți judecați în 
ziua Judecăţii. lar voi, nesocotiților, fără să-l vedeți, îl 
batjocoriţi și îl vădiţi? Datori sunteţi să-i întoarceţi cinstea, 
adică să mărturisiţi înaintea mulțimii că minciuni ați spus 
despre el din răutatea voastră; iar dacă nu veţi face așa, nu 
trebuie să vă ierte duhovnicul. Fiindcă păcatele care nu este 
cu putință să se întoarcă înapoi, adică: uciderile, curviile și 
altele ca acestea, prin îngăduinţă se iartă cu canon foarte 
greu, şi pocăinţa ce se cuvine. lar câte sunt cu putință să se 
îndrepteze și să ajungă ca și cum n-ar fi, precum: eresul, 
furtișagul, clevetirea și altele ca acestea, nu trebuie să le 
ierte nimenea după sfintele Canoane ale sfinților Părinţi, de 
nu vei întoarce furtișagul sau cinstea aceluia pe care l-ai 
defăimat, și să lași eresul. 

Al șaselea și cel mai de pe urmă păcat este minciuna. Când 
este pentru puţin lucru, precum gluma, nu este grea fără- 
delege; iar când se întâmplă pentru o însemnată pricină care 
să aducă pagube și vătămare multă aproapelui, este păcat 
mare. Și ești dator, tu care ai fost pricina la aceasta, să-i 
plătești toată paguba ce a luat prin tine. Dacă zicând tu o 
minciună unui om, l-ai păgubit de atâţia galbeni sau altă 

primejdie a pătimit, ești dator s-o plătești întreagă, dacă 
voiești ca să iei de la Domnul iertare. 

Acestea sunt, fratele meu, cele mai grele fărădelegi după 
cele șapte păcate de moarte, despre care vom scrie de aici 
înainte. Dintru acestea se nasc și altele de multe feluri, de 
care trebuie să fugim cu multă luare aminte pentru că 
omoară sufletul nostru și-l duce la pieire. 

CAPITOLUL IV 


DESPRE PĂCATELE UȘOARE 


CU toate că păcatele pomenite mai sus sunt cele mai 
însemnate, și se cade să le urăști cu tot sufletul, să nu ţi se 
pară însă că ai voie și iertare să cazi la cele mai mici greșeli, 
fără de nici o frică sau mustrare de conștiință, și mai vârtos 
aducându-ţi aminte că ai a da seama înaintea Celui înfrico- 
şat și nefățţarnic Judecător, pentru tot cuvântul. De aceea, 
oprește-te de la acestea cât îţi este cu putință. Că de vreme 
ce pentru cuvintele cele fără de folos și deșarte vei avea să 
dai seama, fiindcă le-ai zis fără nevoie sau vreo trebuinţă, 
cum socotești să se șteargă greșalele tale cele multe și 
nenumărate, fără nici o mustrare și osândă? Cel ce nu bagă 
în seamă râpa mică, grabnic cade și în cea mai mare. Pentru 
un cui pierzi o potcoavă, şi pentru acel puţin fier, păgubești 
un cal de mult preţ, iar pentru un cal se omoară un om. Și 
de ar fi purtat grijă de la început când i-a venit acea puţină 
pagubă, nu s-ar fi întâmplat acestea, din nesocotinţa lui. 
Palatele cele mari și zidurile care se strică, întâi cade o piatră 
mică și se descheie într-un loc peretele, și după aceea puţin 
câte puţin cad de tot și se prăbușesc. De multe ori se 
întâmplă ca și unele mici vietăţi, cum ar fi: albine, viespi, 
țânțari și altele ca acestea, când sunt multe fără seamă, 
omoară pe urs, sau pe leu, sau pe om. Oare nu sunt boabele 
de nisip ușoare și prea mici? Ci de vei încărca o corabie ca să 
o umpli, se afundă și se îneacă. Au doară nu sunt picăturile 
apei ușoare și foarte mici? Ci împreunate, multe și nenumă- 
rate, fac un râu mare și înfricoșat care risipește mari ziduri 
și case înalte, și dezrădăcinează copacii nebiruiți. dumneze- 

iescul Grigorie zice că „Uneori este primejdia mai mare să 
cadă cineva în mici păcate decât în cele mari, fiindcă, cu cât 
mai vârtos se cunoaște cea grea fărădelege, cu atât mai cu 
nevoinţă se îndreaptă”. lar cel mic, cu cât mai mult îl faci 
fără mustrarea științei cu atât te afli întru mai mare pieire. 
Și pe scurt, păcatele cele mici fac sufletului multă pagubă 
căci tulbură pacea științei, stinge ferbințeala dragostei, 
împuţinează osârdia și dorința, micșorează evlavia petrecerii 
duhovnicești, și în urma acestora stau oarecum împotriva 
Sfântului Duh, și împiedică lucrarea Lui asupra noastră. 
Pentru aceea trebuie să fugim de acestea, cu toată sârguința 
și nevoinţa, căci cel mai mic vrăjmaș ce vei avea, de nu-l bagi 
de seamă, poate mult să te vatăme. Fereşte-te așadar de 
astfel de greșeli și mai vârtos de acestea: de ocări, 
vicleșuguri, lingușiri, laudă, slavă deșartă, glume, râsuri, 
sghidușii, cuvinte urîte și de somn mult și altele ca acestea, 
iar mai vârtos de cântece și jocuri, de care trebuie să fugi cu 
toată stăruința ca să nu cazi în cele mai mari, și să te faci 
vrăjmașul lui Dumnezeu și Ziditorului tău, și să te păgubești 
de toate acele bunătăţi de care ai auzit. 

CAPITOLUL V 


VINDECĂRI ȘI LEACURI 
FOARTE FOLOSITOARE PENTRU TOT PĂCATUL 


CE folos primește, iubiţilor, un bolnav sau în multe locuri 
rănit, de la doctorul acela care va arăta numai numele bolii 
lui și numirea feluritelor răni, care-l chinuesc și-l necăjesc, 
și apoi nu-i prescrie nici un leac sau plantă vindecătoare ca 
să se vindece? Nici unul. Drept aceea, de vreme ce nu-i 
destul numai atât cât am spus ca să cunoașteți felurile 
păcatelor, pentru aceasta scriem aici oarecari învățături și 
vindecări duhovnicești și de folos ierburi, îndeobște pentru 
tot păcatul. Pe care trebuie să le aibă fiecare în mâinile lui, 
ca niște arme și paveze sufletești, ca să se lupte cu vrăjmașii. 
„Căci nu ne este nouă lupta împotriva trupului și a sângelui, ci 
împotriva nevăzuţilor vicleni diavoli”. Și suntem datori să ne 
ferim, și pururea întru trezire să fim, să nu fim biruiţi și să 
pierdem cereștile bunătăţi, și să ne osândim ca niște ticăloși 
în munca cea fără de sfârșit. 

Leacul cel dintâi este să te gândești mereu la toate pagu- 
bele pe care ni le aduce păcatul, după cum am scris mai sus. 
Pentru că cine va socoti cu dinadinsul toate acele primejdii, 
de este om cărturar, nu cred să aibă inimă atât de vârtoasă 
și suflet nesimţitor, ca să nu se teamă și să urască din toată 
inima lui păcatul, ca pricinuitor unei astfel de pagube, de 
munci și chinuri. 

Înţelege noblețea sufletului tău care s-a zidit de la Dum- 
nezeu, după chipul şi asemănarea Lui. Căci până când se 
află fără de păcat, este atâta de frumos și cu bun chip, și 
împodobit cu atâtea daruri și înzestrări duhovnicești, încât 

însuși Ziditorul și Făcătorul, și toţi Sfinţii îngeri îl iubesc. Iar 
îndată ce vei săvârși păcatul, se depărtează Domnul de 
sufletul tău și intră diavolul de îl pângărește și îl face atât de 
murdar și de urît, încât de ar fi cu putință să-l vezi, o 
păcătosule, te-ai înfricoșa și te-ai cutremura singur. 

Fugi de pricinile şi locurile păcatelor, adică de jocuri, de 
relele împreună-adunări, cea de prisosit avere, dragostele și 
prieteșugurile cu fețe necuvioase, întâlnirile și vorbele 
femeilor, tulburările și gâlcevile oamenilor. Adică, să nu 
mergi acolo unde sunt gloate multe, chiar de va fi praznic 
sau ospeţe, fiindcă se robește mintea ta, văzând și auzind 
atâta tulburare; și pe scurt zicând, să te ferești de toate 
locurile primejdioase vătămătoare sufletului, pentru ca să nu 
auzi sau să grăiești cuvinte ce nu se cade. Să nu mănânci 
nici să bei mai mult decât trebuie. Căci cine nu se păzește de 
unele ca acestea, poate să se numească fără de minte, și să 
se plângă pe sine ca pe mort. 

Ce fel de îndrăznire și ce temei poate să aibă un om bolnav 
și neputincios, ca să nu cadă când îl împinge altcineva în 
groapă când și singur cade de multe ori, fără să-l împingă 
cineva? De vreme ce omul, pentru păcatul strămoșesc a 
rămas întru atâta slăbiciune și ticăloșie, încât de multe ori 
cade singur fără să aibă vreo piedică, cu cât dară mai vârtos 
având și ceva pricină? Fiindcă, după cum zice cuvântul de 
obște: Locul face pe fur. 

De aceea sârguiește-te de multe ori la Dumnezeieștile 
Taine ale Mărturisirii și ale Sfintei Împărtășiri, că acestea 
sunt vindecări și leacuri rânduite de Domnul nostru lisus 
Hristos, ca să tămăduim păcatele noastre, și să ne păzim în 
viitor ca să nu mai grieșim. Și este cea mai mare facere de 
bine, ce am luat-o prin Legea Darului, și îți folosește oricând. 
Mai ales în vremea smintelii, este singurul leac și planta cea 

mai folositoare să alergi la sfânta Mărturisire. Căci atunci ai 
mai multă nevoie de dar și de putere ca să te lupti cu vitejie, 
și atunci ţi se dă mai mult prin aceste Taine. Încă să iei și 
sfat de la duhovnic, când vei spune toate faptele și gândurile 
tale la mărturisire. 

Fugi de lene și trândăvie, pricinuitoare a tuturor răutăților, 
căci leneșul este ca o holdă nelucrată pe care cresc spini și 
mărăcini. Pentru aceea zice înțelepciunea: „Că multe rele l-a 
învățat pe om lenea”. Tocmește și bine lucrează ogorul cel 
înţelegător al sufletului tău, cu bune cugete și cu fapte bune, 
ca să rodească, grâu bun și să nu crească rele zâzanii. 
Lucrează, totdeauna, orice lucru sufletesc sau trupesc ca să 
nu afle loc diavolul, să te ispitească; căci mintea noastră este 
mai totdeauna în mișcare și se întoarce pururea ca roata 
morii; și de nu vom pune noi grâu bun, pune vrăjmașul 
pietricele și-o strică. Pentru că ațâță și aprinde mai mult cu 
flacăra curviei cea neastâmpărată. Drept aceea fugi de lene 
cât poţi, și mai vârtos dimineaţa când te vei deștepta, scoală- 
te îndată din pat, și cel dintâi lucru al tău, să fie prea curata 
rugăciune, care este cea mai dulce mângâiere a duhului și 
prin ea înfrunți prea lesne lucrurile cele trecătoare, și 
dobândești evlavia duhovnicească, și iei virtute și putere 
asupra păcatului. lar după rugăciune, citește vreo carte de 
folos, căci cu citirea Dumnezeieștilor Scripturi, se luminează 
mult mintea și pricepe adevărul, și se îndeamnă voia spre 
evlavie și te face mai tare împotriva păcatului și spre 
bunătăţi mai cu osârdie. 

Cercetează-te în toate serile, când te duci să te culci, cum 
a trecut ziua ta. De ai căzut în vreun păcat dintr-aceste zise 
mai jos, plângi înaintea lui Dumnezeu pentru mândria ta, 
pentru vrajbă, zavistie și clevetire deșartă, mâhnire sau 
bucurie, de lucrurile acestei vieţi, pentru minciuni și cuvinte 

deșarte, ocări și batjocoriri asupra aproapelui și jurăminte 
pentru lenea ta, și neluarea aminte la fapta bună și la 
dragostea  Stăpânului şi Ziditorului tău, şi pentru 
nemulțumirea ta către El, la binefacerile Lui, pentru 
lenevirea și trândăvirea ta la rugăciune, și nemiluirea 
săracilor și scăpătațţilor. Pentru toate aceste, zic, și altele 
asemenea pe care le știi că ai greșit, pocăiește-te, și cere 
iertare de la Stăpânul, cu gând întărit și de adevărată 
îndreptare. Și când vei uda așternutul tău cu lacrimi ca 
sfântul prooroc David, să dormi odihnindu-te, și atunci vei 
dobândi liniște în suflet și duhovnicească bucurie, după cum 
unii nevoitori au mărturisit că au cunoscut cu lucrul. 

Al șaptelea și cel mai de pe urmă leac este să urăști de tot 
dragostea lumii, toate deșertăciunile și înșelăciunile ei, și să 
nu pui nimic în mintea ta din cuvintele oamenilor. Căci 
aceasta este cea mai dintâi datorie ce se cade să păzească 
acela care voiește să se facă prieten lui Dumnezeu, adică să 
se facă vrăjmaș cu totul lumii. Iar de nu, cu neputinţă este a 
sluji la doi domni, fiindcă Dumnezeu este plinirea tuturor 
bunătăţilor, iar lumea în viclenie zace. Pentru aceea, de nu 
vei uri desăvârșit lumea, nu vei putea face de fel vreo faptă 
bună, căci cu neputinţă este să fii iubitor de lume și iubitor 
de Dumnezeu, sau iubitor de aur și iubitor de Hristos. 

Aceste învățături ce am scris, sunt îndeobște pentru orice 
fel de păcat. lar acum scriem altele și îndeosebi, pentru 
păcatul de moarte, spre învățătură mai folositoare celor ce 
vor citi. 

Vom vorbi mai întâi despre hulă, apoi despre cele șapte 
păcate de moarte. 

CAPITOLUL VI 


DESPRE URÂTA DE DUMNEZEU 
ȘI PREA PĂGÂNA HULĂ 


PENTRU că lauda și Slavoslovia este fapta cea mai plăcută 
lui Dumnezeu și de suflet folositoare, decât toate celelalte 
fapte ale oamenilor, se cuvine nu numai noi, cele cuvân- 
tătoare zidiri, ci și cele necuvântătoare și nesimţitoare, să 
laude și să slăvească pe Dumnezeu, după cum zice David: 
„Toate stelele și lumina, soarele, luna, munţii, copacii, 
pasările”, şi celelalte zidiri. Tot așa, cea mai urîtă faptă și cea 
mai rea fărădelege și mai înfricoșată decât toate este 
nelegiuita hulă și următoare diavolilor, pe care unii o zic cu 
îndrăzneală și nerușinare. Aceștia se pot numi mai mult 
draci, decât oameni încât mă minunez mult și mă înspăi- 
mânt, cum suferă pământul și celelalte stihii pe cel hulitor și 
nu se ridică asupra lui să-l omoare. O, nemulțumirile tale, 
hulitorule! Toate făpturile cerești și pământești laudă pe 
Ziditorul și îl slăvesc. Îngerii, soarele și luna, marea și 
râurile, copacii și toate creațiile Lui, iar tu, care ai luat din 
mila și necuprinsa Lui bunătate atâtea binefaceri și daruri, 
cel ce te-ai cinstit după chipul și asemănarea Lui, în loc să-L 
lauzi și să-l mulțumești la atâta pentru bunătăţile Lui, 
îndrăznești nepriceputule, să-L blestemi cu atâta neruși- 
nare? Care om s-a aflat cândva în lume, atât de fără minte și 
nedrept, încât să blesteme și să hulească pe prietenul și 
făcătorul său de bine? Fiarele cele sălbatice și neascultătoare 
își potolesc mânia și asprimea lor, îmblânzesc sălbăticia lor 
și se fac blânde și recunoscătoare către făcătorii lor de bine, 
precum mai apoi, la capitolul „despre nemulțumire” vom 

arăta mai cu deamănuntul. Şi tu te faci mai neînţelegător 
decât fiarele? Înţelege tu, cel fără de minte, cine ţi-a făcut 
atâtea binefaceri? Cine ţi-a dăruit atâtea daruri și haruri, 
precum Stăpânul Hristos și Ziditorul tău? Cine te-a iubit și 
din diferite primejdii te-a scăpat? Nici tatăl sau un prieten 
iubit al tău, n-au făcut vreodată, nici nu poate face câte a 
făcut pentru tine Acest prea credincios prieten. Cum de nu te 
rușinezi, nemulțumitorule, de atâta neomenie ce arăţi unui 
astfel de milostiv dătător și făcător de bine? Cine a cutezat 
vreodată să defăimeze şi să ocărască pe stăpânul ce-l 
hrănește în toate zilele și-l îmbracă? Ce zic eu, în toate zilele? 
Numai odată să te ospăteze sau să te îmbrace cineva, 
pomenești pururea binele lui și-l lauzi pretutindeni și-l 
vorbeşti de bine, ca să te arăţi către dânsul mulțumitor. Și 
pe Stăpânul Hristos, Domnul Domnilor, ale cărui bunătăți 
stăpânești, și care sunt ale Lui zidiri spre slujba și chiver- 
nisirea ta, nu-L mulțumeșiti, ci-L hulești, nebunule! Pâinea 
pe care o mănânci, vinul și bucatele felurite, pământul ce te 
ține și te hrănește, și marea, cerul ce te acoperă, soarele ce 
te încălzește și-ţi luminează, înconjurând pământul, îngerii 
care te păzesc și toate celelalte zidiri văzute și nevăzute, ale 
cui făpturi sunt? Ale celui întru tot puternic Stăpân, pe care 
tu îl hulești, nerușinatule! Pentru ce pricină le-a făcut? 
Pentru dragostea ta, să-ţi slujească ţie, nemulțumitorule! 
Deci ce suflet și inimă ai și deschizi gura ta spurcată, și 
pornești blestemata ta limbă spre a înjura pe Stăpânul 
acesta prea milostiv? De te va ațâța mânia inimii și obiceiul 
tău cel rău, hulește pe acel vrăjmaș și pârâș al tău, diavolul, 
care-ţi pricinuiește pururea pagube, iar nu pe Mântuitorul și 
Izbăvitorul tău, care a luat moartea pentru tine, - nici pe 
Sfinţii care-ţi ajută și se sârguiesc pentru mântuirea ta. 
Socotește, rogu-te, când ești fără de patimă, ca să pricepi 

greutatea acestei fărădelegi, și cu câtă asprime se pedepsește 
în Scriptura cea veche cât și în cea nouă, ca să o urăști și să 
te temi de dânsa. 

În Leviticon scrie: „A poruncit Dumnezeu evreilor: oricare 
va huli numele Lui să-l ucigă cu pietre îndată, în ceasul acela”. 
Și acum încă, în unele cetăţi și orașe nu numai creștinești, ci 
și păgânești, se află scris în legile politice: Omoară pe hulitor 
sau scoate-i limba din gât; și într-alte chipuri îi muncesc 
rău, spre pilda tuturor. Când au osândit pe Navute! la 
moarte, scrie cum l-au pârit că a „binecuvântat” pe Dum- 
nezeu și pe Împăratul, voind să spună că a hulit pe 
Dumnezeu și pe Împăratul. Și iarăși pomenește despre 
femeia lui lov, cum îi zicea bărbatului ei ca să hulească 
pentru necazurile ce le-au venit, prin cuvintele acestea: „Ci zi 
vreun cuvânt către Domnul și mori”. Și nu numai în aceste 
două locuri, ci şi la alte multe scrie așa, ca să nu se dea 
această fărădelege la iveală cu numele ei. 

Vezi cât este de urită hula, încât numai a o pomeni cineva 
este rușine și frică nesuferită? O, prostia și necunoștinţa ta, 
omule! Cum nu simţi pe cine înjuri? Oare pe un om muritor, 
sau împărat pământesc? Nu! Ci pe cel mai presus de cinste, 
Judecătorul a toată lumea, pe Ziditorul și Făcătorul tuturor, 
pe Domnul Domnilor și împăratul cel mai înainte de veci, pe 
care Heruvimii-L laudă, și Serafimii cu frică-L slăvesc, — la al 
cărui semn se supun stihiile, marea și vântul, - de care 
adâncurile se cutremură „și tot genunchiul se pleacă, al celor 
cerești și al celor pământești, și al celor de dedesubt”. Pe 
această Mărire necinstește un vierme netrebnic și întinat 
păcătos? Și ce ţi se cuvine ţie pentru fărădelegile tale, dacă 
nu numai munci fără de număr? 

Acestea ce am zis până aici, să le ai ca cel întâi leac al 
păgânătăţii acesteia, hula adică, cum că este mai rea decât 

toate fărădelegile și este multă nesocotință a ta ca să te 
mânii asupra Mântuitorului tău și Făcătorului de bine. 
Socotește că păcatul acesta este cu totul vătămător, nu nu- 
mai sufletește ci și trupește; căci deși toate păcatele vatămă 
sufletul, de aceasta, de hulă, fiecare trebuie să fugă ca de 
șarpe otrăvitor și omorâtor. Sunt însă unele păcate care deși 
omoară sufletul, dau totuși oarecare dulceaţă ticălosului 
trup, pentru care plăcere oamenii nepricepuţi, se înșală ca 
păsările și peștii, și căzând în laţurile diavolului, se omoară. 
De la acest păganesc păcat și fărădelege, nu câștigă nici un 
rod, gustare, dulceaţă sau folos. 

Spune-mi, omule, când din necazul tău cel mare sau pri- 
mejdie și pagubă ce ţi se întâmplă, te întărâtă diavolul și 
hulești, ce folos ai luat? Ce dulceaţă ai gustat? Câtă dobândă 
ai aflat, și ce câștig ai căpătat? Oare ușuratu-ţi-s-a durerea, 
pentru că ai blestemat? Sau primejdia și necazul tău au 
încetat și paguba ţi s-a împuţinat? Nu pricepi, nebune, că ți- 
ai făcut rana mai mare și paguba mai multă? Acolo unde 
aveai numai o durere a trupului, de care puteai să te vindeci 
prin îngăduire, ai adăugat sufletului și alte răni și lovituri cu 
hula, care este pagubă mai mare decât celelalte câte era să 
pătimești mai înainte. Trebuie să știi, că cei buni și cre- 
dincioși, slugi ale împăraţilor, nu numai că nu hulesc pe 
domnii lor, dar nici măcar nu îngăduie altora ca să blesteme 
pe domnii lor. Și tu însuţi așa ai fi făcut ca să te arăţi cre- 
dincios către împăratul cel vremelnic. Cu cât dar mai mult, ţi 
se cade să ai evlavie către împăratul ceresc? lar tu cutezi, 
nerușinatule, și-L hulești în față! Socotește cât de nedrept 
lucru este, și urât și străin de toată buna credinţă, de vreme 
ce nici păgânii nu îndrăznesc cândva să hulească pe 
Dumnezeu sau pe Mahomed ce-l au întru mare cinste. Și 
iarăși, evreii au obicei când vor auzi hula, să-și rupă hainele 

lor, să-și astupe urechile și să ucidă cu pietre pe cel hulitor. 
Cum dar tu ești mai fără de rușine decât evreii, și nu te temi, 
și nu te cutremuri de o fărădelege ca aceasta? 

De voiești ca să te izbăvești de această fărădelege, obișnu- 
iește-te, a lăuda și a slăvi pe Domnul, și pe Prea Sfânta 
Născătoare de Dumnezeu, și pe Sfinţi, adică să faci rugăciuni 
adesea și să mulțumești în toate zilele. Iar de știi carte, 
citește rugăciuni de umilinţă, căci aceasta este cea mai de 
folos lucrare. Așa făceau și toți Sfinţii cei mai înainte de Lege 
și după Lege, precum zice David: „Bine voi cuvânta pe 
Domnul în toată vremea”. Și prin mijlocul acesta puţin, câte 
puţin, se naște în sufletul tău un obicei bun al Dumneze- 
ieștilor laude, care pururea se fac în cer de către Îngeri, la fel 
cum diavolii hulesc pururea în iad pe Dumnezeu. 


Aceste trei învățături ce-am scris, socotesc să ajungă spre 
înţelepţirea hulitorilor. Iar de este cineva atâta de împietrit la 
inimă și fără umilință, ca să nu se întoarcă dintr-o păgâ- 
nătate ca aceasta, după câte am scris, o să-i aduc aminte de 
pedepsele cele înfricoșătoare cu care a pedepsit Dumnezeu 
înaintea ochilor oamenilor în această lume, pe cei ce au 
hulit. Și va cunoaște cât este de urită lui Dumnezeu această 
fărădelege, osândită atât de greu. Este prea adevărat, 
precum mărturisește Proorocul Isaia: „Că a trimis Domnul pe 
un înger și a omorit într-o noapte 185 000 de Asirieni pentru 
hula prea păgânului Senahirim împăratul lor, cu dreaptă 
certare și pedeapsă, ca să priceapă acel mândru tiran, cu cât 
era de puternic Stăpânul”, de vreme ce numai un singur 
slujitor al Lui a putut să piardă în puţin timp, și să risi- 
pească toată puterea oștirii lui cu care mișelul se fălea. Și nu 
numai această pedeapsă, i-a dat-o dreptul Judecător, ci 
peste puţine zile s-a dus Andramilech și Sarasar fiul lui, în 

casa strămoșului lor, și au omorât pe tatăl lor, și a împărăţit 
Nahordan, un alt fecior al lui în locul său, că se cădea să se 
lepede feciorii de tată, în ce chip s-a lepădat și el, nebunul, 
de Dumnezeu, cu hula. Pentru că evreii au cârtit asupra lui 
Moise, și cârtirea s-a socotit împotriva Domnului, i-a pedep- 
sit pe toţi, și câți au cârtit au murit în pustie. Și dacă ei 
numai pentru acest singur păcat au fost omorâţi, ce fel de 
muncă socotești să moștenească cei care hulesc cu atâta 
obrăznicie Dumnezeeasca Mărire? Dar nu numai în vremea 
aceea când se arăta Dumnezeul izbândirilor, se făceau 
asemenea minuni; dar și după arătarea lui lisus Hristos care 
și-a îmbrăcat trupul nostru, și a ispitit a noastră slăbiciune, 
și a arătat atâta milostivire către noi nemulţumitorii. Însă se 
mânie mult și se mâhnește asupra hulitorilor. Izbândește în 
toate zilele și răsplătește asupra lor cu multe semne și 
minuni, din care să pomenim mai jos câteva spre 
încredințarea celorlalte, ca să se teamă hulitorii și să se 
pocăiască, ca să nu pătimească asemenea, sau și mai mare 
osândă. 
%* 

Episcopul Vichentie scrie în cartea lui numită „Oglinda 
năravurilor”, că era în Franţa un orășan deprins într-această 
urită lui Dumnezeu fărădelege, care într-o zi a pierdut mulți 
bani la jocul de cărţi și nu i-a mai rămas decât un ban. Deci 
ca deznădăjduit, nebunul, hulea pe Hristos și pe Prea 
Sfânta, chemând pe diavolul care îndată s-a arătat înaintea 
lui, și l-a întrebat, ce voiește de la el? Iar nebunul acela, a 
răspuns lui: Îţi dăruiesc sufletul și trupul meu, și ia banul 
acesta drept arvună. lar diavolul luând banul, nu s-a mai 
văzut. Și a doua zi, acolo unde sta omul acela la ușa casei 
lui, gândind cu multă întristare și fiind cu totul flămând, ca 
un ieșit din minţi, a trecut o săracă și-i cerea milostenie, 

pentru numele lui Dumnezeu. lar el i-a zis: „Nu-mi cere 
pentru numele lui Dumnezeu de care eu nu am parte, ci 
cere-mi pentru numele diavolului care este domnul meu”. 

Acestea auzind săraca, s-a spăimântat, și ducându-se pe 
la vecinii lui, le-a povestit toate câte a vorbit hulitorul acesta. 
Ei au mers și l-au întrebat de pricina întristării lui. Iar el le-a 
spus tot adevărul. Apoi ei îndemnându-l spre pocăință, să-și 
plângă fărădelegea sa, și să ceară iertare de la Dumnezeu, le- 
a răspuns că nu mai este nici un chip să facă aceasta, 
deoarece s-a dat singur de bună voie diavolului. Și zicând 
acestea, a strigat așa: „lată că vin acum boierii iadului să mă 
ia. Vai mie ticălosul! Lăsaţi-mă să mă duc, ca să nu-mi dea 
mai multă pedeapsă”. Și vrând oamenii să-l oprească, l-au 
apucat cu sila diavolii și l-au dus în chinuri cu tot trupul, 
lăsând pe toţi cei ce erau acolo, în mare frică și cutremur. 

Asemenea tot în acea ţară, juca cărți un ostaș, și fiindcă 
tot pierdea, a hulit, nebunul. Deci îndată îndrăcindu-se, a 
căzut la pământ și se scutura bătându-și capul de pietre şi- 
și mânca cărnurile lui. Apoi făcând spume la gură, mugea ca 
un bou, și așa și-a dat sufletul. 

Altul iar, jucând cărţi, a hulit, și îndată căzând la pământ 
scrâșnea cu dinţii, și se topea trupul lui, și se destrăma 
atâta, încât s-a făcut - ce minune! - ca un prunc mic la 
vârstă. Ochii i s-au făcut atât de mici, ca ai unui cocoș și pe 
scurt timp, ajunsese grozavă vedenie celor ce-l priveau. Şi 
așa cu silnică durere, și jale neauzită și-a lepădat sufletul, de 
trei ori ticălosul. 

Tot la Paris era un căruţaș, care hulea pentru fiece lucru 
cât de mic. Deci, într-o zi, mergând la biserica sfântului 
Dionisie, cu trăsura să plină de oameni, a căzut un trăznet 
din cer și l-a ars numai pe dânsul, fără a vătăma pe altci- 
neva, nici trăsura sau altceva dintr-însa, măcar vreo bucă- 

țică de lemn, și toţi câţi erau împrejur s-au spăimântat. 

Altul oarecare, marinar, trecea un râu cu o luntre, și 
fiindcă-l supăra vântul, a hulit, și îndată l-a aruncat vântul 
în râu și s-a afundat ca o piatră, măcar că știa să înoate 
bine. Și scoţându-l tovarășii lui din adânc, l-au găsit cu 
limba smulsă din gâtlej. 

Frau încă, doi măcelari foarte hulitori, și cum vindeau 
într-o zi carne, s-au certat între ei și scoțându-și cuţitele s- 
au înjunghiat unul pe altul. Şi căzând amândoi morţi pe 
pământ, stau spânzurate blestematele lor limbi afară din 
gură. Atunci îndată - o, minunată și dreaptă judecată a lui 
Dumnezeu! — s-au adunat asupra lor toţi câinii cetăţii, ca și 
cum i-ar fi adunat cineva înadins, și au sfâșiat cu sila și au 
mâncat aceste stârvuri urite de Dumnezeu. 


Despre aceste toate înfricoșate munci, asupra hulitorilor, 
scrie Vichentie cel de mai sus, și altele multe, dar pentru 
scurtare le trecem. Dar voi începe să descriu alte trei pilde 
mai înfricoșate, că doar se vor cutremura hulitorii, și se vor 
pocăi de fărădelegea lor. 

Kk 

În cetatea ce s-a zis mai sus, Parisul, era un vestit boier, 
om înțelept și foarte învățat, dar cu totul mândru. Acesta, 
după ce a ținut o cuvântare înaltă și adâncă despre filozofie, 
la sfârșit a zis și această hulă, de trei ori, blestematul: „Trei 
oameni au fost în lume, și cu învățăturile și științele cele 
multe ale lor, au stăpânit și au supus voinţei lor toată 
zidirea: Moise, Hristos și Mahomed. Moise a înșelat pe evrei, 
Hristos a rătăcit pe creștini, și Mahomed toate neamurile”. 

Îndată ce a pronunţat această hulă, acest prea îndrăzneţ 
Simon, a fost rănit de AtotPuternicul Dumnezeu, și a căzut 
la pământ ca un mort. Fiind dus acasă, pe braţe, a zăcut 

chinuindu-se trei zile și trei nopţi cu nemăsurată jale, 
muncă și răni înfricoșate pe care nevăzut le lua peste tot 
trupul lui, și-a pierdut vederea și vorbirea, și mugea ca leul. 
După a-cestea ajungând la sfârșitul vieţii lui, a strigat cu 
glas înfricoșat: „Alkida, ajută-mi!” (aceasta era ţiitoarea lui). 
Și împreună cu glasul acela și-a dat pângăritul său suflet 
diavolului. Deci a cuprins atâta frică pe toţi învățații 
Parisului, încât au rămas uimiţi de o răzbunare ca aceasta a 
dreptului Judecător, și se păzeau cu multă luare aminte, ca 
în viitor să nu le scape cel mai mic cuvânt de hulă, și să 
pătimească și ei așa ceva. 

Mai scrie Sf. Grigorie, la a patra carte a sa, „Dialogurile”, 
că era la Roma un boier care avea un singur fiu, și pentru 
multa dragoste ce avea către el, nu-l pedepsea nesocotitul, 
și-i îngăduia toate neorânduelile lui. Și s-a obișnuit acest 
blestemat fiu să hulească pe Dumnezeu, fără să fie pedepsit 
vreodată de necunoscătorul părinte. Într-o zi, pe când îl ţinea 
nechibzuitul său tată în braţe, i-a venit copilului frică multă, 
și a zis către tatăl său acestea: „Ascunde-mă, tată, că negrii 
stau aici să mă ia”. Și acestea le zicea, pentru acei întunecați 
diavoli pe care-i vedea; și atunci iar, începu de frică, a huli 
pe Dumnezeu, așa cum era deprins blestematul copil al 
orbitului tată. Şi îndată îi luară sufletul lui, diavolii, cu 
îngăduinţa lui Dumnezeu. 

Asemenea era un alt copil, care avea obiceiul, blestematul, 
să hulească. Odată, jucându-se cu alţi copii, a hulit numele 
lui Dumnezeu, și în acel ceas l-au răpit diavolii și de fel nu s- 
a mai văzut sau s-a mai auzit ceva despre el. Aceasta s-a 
făcut, ca să priceapă hulitorii, ca dacă pe copiii cei mici îi 
pedepsește atât de aspru Dumnezeu, pe ei care au mai mică 
greșală la păcat, pentru mica lor cunoștință și înţelegere, în 
ce mare primejdie se află cei mari, care cunosc greșala lor, și 

știu câtă fărădelege fac cu hula. Pentru aceasta să se teamă, 
ca nu cumva să-i pedepsească Domnul cu o astfel de muncă 
sau și mai mare precum au pătimit și alţi mulţi în diferite 
timpuri, și în multe locuri, nu numai în vremile trecute, dar 
și acum în zilele noastre, după cum cunosc pe mulţi care au 
îndrăznit să hulească pe Dumnezeu. Acestora li s-au dat aici 
vremelnic, de către dreptul Judecător, diferite osânde și 
înfricoșate munci. Pe unii i-a ars cu fulger din cer; altora le-a 
întors faţa la ceafă și au arătat privitorilor, o jalnică vedere; 
altora le-a pironit limba; altora li s-au umflat și li s-au ars de 
tot mădularul cu care au grăit hula. Alţii mulţi, în diferite 
locuri și timpuri, au fost pedepsiţi, și pedeapsa lor să fie spre 
pildă și învăţătură. 

Teme-te să nu pătimești și tu asemenea lor, ba poate și 
mai rău. Încă poţi să te foloseşti, să dezrădăcinezi din tine 
vinovăția aceasta, hotărând în mintea ta ca să nu mai 
hulești pentru vreo oarecare pricină, chiar de ţi s-ar 
întâmpla cel mai cumplit necaz și primejdie. lar de vei cădea 
în nesocotinţă și în obiceiul tău cel rău, să nu lași să treacă 
ziua aceea fără să alergi la Mărturisire. Părăsește toate 
treburile ca să vindeci rana ta sufletească, precum ai face cu 
cea trupească, și să nu îngădui nici o clipă neîndreptat. Căci 
păcatul ce nu se șterge prin pocăință trage pe păcătos prin 
greutatea să la altă fărădelege. Pentru aceasta sârguiește-te 
să găsești leacul cât mai curând. lar dacă se va întâmpla ca 
să nu fie duhovnic acolo unde ești, să zici îndată în gândul 
tău: Fă canonul acesta pe care ţi-l dau eu nevrednicul. Adică, 
îndată ce va eşi hula din gura ta, mușcă-ţi tare limba care a 
făcut păcatul, chiar dacă ar sângera și te-ar durea mult, ca 
să-ţi aduci aminte în vremea viitoare, și de câte ori vei cădea 
în asemenea păcat, până ce te vei dezbăra de acest obicei. 
Prin acest chip nădăjduiesc la Dumnezeu să te izbăvești cu 

totul, după cum și alții au făcut-o. Că la orice lucru este 
deprindere, şi să nu te sperii de durere, fiindcă mai bine este 
să suferi aici puţină vreme decât să te muncești veșnic. 

Al șaptelea și cel mai de pe urmă leac este, să fugi de 
pricinile și locurile care te fac să cazi în acest păcat. Fiindcă 
cine nu se păzeşte de prăpastie, moare într-însa. lar pricinile 
de care îţi spun să te ferești, sunt aceste două: 

1. Jurământul pe care ia aminte, să nu-l faci nici odată pe 
Dumnezeu sau pe Prea Sfânta Născătoare de Dumnezeu, sau 
pe vreun Sfânt, precum ne poruncește Domnul în Evanghelie 
și Sf. Apostol Iacob; și aceasta fiindcă din jurământ, cazi în 
jurământ, strâmb; şi dintr-acesta în hulă. Căci precum 
multa vorbă aduce păcatul, așa și jurămintele dese, hula; și 
cine nu se păzeşte de cuvintele deşarte, alunecă în graiuri 
rușinoase. Deci nu te jura pentru vreo pricină. lar de vei 
uita, după cum am zis mai sus să-ţi fie doctoria: să-ţi muști 
limba sau să-ţi dai o palmă peste obraz, sau să faci alt canon 
mai mic, 100 de metanii, sau post, ori mâncare uscată într- 
acea zi, sau altceva ce te va povăţui Domnul. Așa să faci în 
tot ceasul când vei cădea în această sau în altă fărădelege, 
căci îți aduci aminte de la o dată la alta, și te dezobișnuești 
de rău cu ajutorul dumnezeiescului har. Şi pentru ca să te 
păzești, cercetează-te cu nevoinţă de multe ori pe tine, și mai 
vârtos seara când mergi să dormi, adu-ţi aminte de te-ai 
jurat în ziua aceea, și dacă te-ai jurat și n-ai făcut canonul, 
să-l faci atunci când ai înlesnire mai multă, ca să-ți plângi 
păcatul. Astfel, cu ajutorul Domnului, peste puţină vreme, te 
vei izbăvi de acest rău obiceiu. 

2. A doua pricină a hulei este jocul, și mai cu seamă căr- 
tile, de care trebuie să fugi ca de șarpe, adică să joci pe bani 
sau pe alt lucru, socotind la fapta aceasta, pagubele tale cele 
multe; căci întâi îți pierzi banii, al doilea cinstea și lauda ta, 

pentru că nimeni nu te va cinsti, ci toţi te vor nesocoti, după 
cum ţi se cuvine. Al treilea, pierzi vremea cea de mult preţ pe 
care ţi-a dat-o Dumnezeu să o cheltuiești în lucruri bune, ca 
să iei împărăţia cerească. Paguba mai mare este a timpului 
decât a lucrului, pentru că lucrul cât îţi este voia îl afli, iar 
vremea nu, căci ea nu se mai întoarce inapoi. Și pe scurt 
zicând, jocul este pricina mai a tuturor păcatelor, pentru că 
face pe om iubitor de argint, și iubirea de argint este 
rădăcina tuturor răutăţilor. Deci știut este, că cine joacă pe 
bani, iubește această patimă, deoarece se lăcomește și se 
nevoiește să dezbrace pe fratele său, ca să-i ia lucrul lui. 

Pazeşte-te drept aceea, frate, cât poţi, nu numai să nu joci 
tu, ci măcar unde joacă alţii să nu mergi, căci nici un folos 
nu iei, ci pagubă trupească și sufletească. Şi astfel având 
cuvenita luare aminte, scapi de această fărădelege. 

Este și altă hulă afară de cea de mai sus, pe care o zic unii 
nesocotiţi, bărbaţi și femei, dând pe fratele lor dracului sau 
anatema să fie, și altele ca acestea. O, nesocotinţa ta, omule! 
Ce stăpânire ai tu să dai pe fratele tău, celui viclean? L-ai 
cumpărat? Bun lucru ţi se pare a fi, să dai diavolului pe cel 
de o credinţă cu tine și aproape al tău, pentru care Domnul 
și-a vărsat sângele Lui prea curat și de mult preţ, ca să-l 
mântuiască din mâna diavolului? Ți se pare că acela îl ia? Pe 
tine te moștenește, lipsitule de minte! Apostolul Iuda scrie în 
Epistola sa, despre Arhanghelul Mihail, când se certa 
vorbind cu diavolul pentru trupul lui Moise, că îngerul n-a 
cutezat să-l hulească pe diavol, și într-o astfel de pricină 
când se împotrivea cel de trei ori blestemat, i-a zis: „Domnul 
să te certe pe tine diavole”. Deci când ai şi tu vreo pricină cu 
cineva, lasă să facă judecată dreptul Judecător, căci mai 
mult păgubești pe vrăjmașul tău răbdând paguba ce ţi-a 
făcut-o şi să-i zici: „Dumnezeu să-ţi răsplătească”, decât să-l 

dai diavolului. 

Acestea sunt destule pentru hulă, și aducându-ţi aminte 
de învăţăturile cele de mai sus, ai grijă de mântuirea ta, cât 
poţi, ca să te izbăvești de o fărădelege ca aceasta, și atunci 
să te bucuri mai mult decât orice avere neprețuită ai fi aflat. 

CAPITOLUL VII 


DESPRE MÂNDRIE 


MÂNDRIA este rădăcina și izvorul a tot păcatul. Sf. Grigo- 
rie Dialogul, în cartea să despre năravuri, o scoate din 
numărul celor șapte păcate de moarte, și zice așa: „Mândria, 
împărăteasă a tot păcatul, îndată ce va birui pe om și va robi 
inima lui, îl dă sub stăpânirea celor șapte păcate de moarte ca 
să-l omoare”. 

Mândria este maica tuturor fărădelegilor. De aceea Isidor, 
a numit-o în cartea a Il-a a Etimologiei, „Pierdere a tuturor 
bunătăţilor”, — pentru că stă tuturor împotrivă și le dă război. 
Iar fiindcă cel mai dintâi fapt al ei este să defăimeze ascul- 
tarea, de aceea, i se zice de obște, vrăjmașă a smereniei și 
pârâșă. 

Treptele ei sunt cinci, după cum zice tot Sf. Grigorie, în 
cartea a 23-a. 

Să știi dar că orice bunătăţi se numesc duhovnicești, și 
acestea sunt: darul, proorocia, facerea de minuni și altele 
asemenea. Altele sunt ale firii, precum: priceperea, frumu- 
sețea și puterea. Altele ale norocului, precum: averea, cinstea 
și altele asemenea. Și noroc, după obiceiul cuvântului cum 
zice lumea, nu însemnează să credem în noroc și fatalitate, 
cum credeau Elinii, — să nu fie! — Aceste bunătăți le dăruiește 
Domnul cui voiește, cum vrea și cât voiește. 

Deci cea dintâi treaptă a mândriei este când ai oarecare 
dintre acestea și nu recunoști că sunt de la Dumnezeu, și 
socotești că le ai de la tine însuți. 

A doua este când recunoști că le ai de la Dumnezeu, însă 
nu că le ai în dar, — ci pentru că ţi se cuvin și ești vrednic să 

le ai. 

A treia este când gândești că ai niște bunătăţi pe care nu 
le ai. 

A patra este când defăimezi pe ceilalți și poftești să te 
cinstească ca pe unul mai vrednic decât ei. 

A cincea și cea din urmă treaptă este când defăimezi 
Sfintele legi și nu te supui lor după cum Sfinţii Părinţi au 
legiuit, astfel: postul și orice altă predanie bisericească. 

La toate aceste trepte este păcat; iar la a cincea mai mult 
păcătuiește mândrul, căci într-un chip oarecare defăima pe 
Dumnezeu Căruia i se cade toată slava și cinstea, ca unui 
Stăpân al nostru și împăratul Măririi. 

Ramurile mândriei și fiicele ei sunt douăsprezece: 
iscodirea, trufia, slava deșartă, lauda, iubirea de sine, 
obrăznicia, înălțarea cu mintea, pregetarea, mărturisirea cea 
Jățarnică, lepădarea de credință, voia slobodă, şi cea de pe 
urmă: deprinderea păcatului care cuprinde o oarecare 
defăimare a poruncilor lui Dumnezeu. Aceste douăsprezece 
vinovății măresc mult pe mama lor, și de dorești să te scapi 
de dânsa, fugi și urăște asemenea fapte. Același Grigorie zice 
la cartea a 22-a, cap. 22 și 23: că precum smerenia este 
semnul aleşilor lui Dumnezeu, că au să dobândească 
împărăţia cerească, astfel și mândria este nemincinoasa 
dovadă a celor osândiţi, că se vor smeri în iad să se 
pedepsească veșnic, după stăpâneștile cuvinte: „Tot cel ce se 
înalță pe sine se va smeri, și cel ce se va smeri, se va înălța”. 

Cu cât mai mult te mărești, omule, și te mândrești singur, 
cu atât mai mult ești defăimat și urât înaintea lui Dumnezeu 
„care stă împotriva celor mândri și smerește și risipește 
cugetele inimii lor”, precum spune Stăpâna noastră. 

Smerenia este harul tuturor Darurilor, iar mândria este 
împiedicarea tuturor faptelor bune și pricina răutăţilor. 

Dintr-însa se naște eresul, vrăjmășia, furtișagul și altele care 
sunt ca niște zidiri și case întemeiate aproape de un turn 
înalt pe care cei ce se războiesc nu pot să le dărâme, fiindcă 
turnul le ajută și le păzeşte. Așa și mândria întărește pe 
celelalte păcate și nu-l lasă pe om ca să le biruiască. Sunt 
mulți care ar întoarce lucrurile cele străine pe care le ţin cu 
nedreptate, dar mândria îi face ca să se rușineze de a le 
mărturisi, și nu le dau înapoi. Și iarăși, iubitorii de argint ar 
lăsa carnetele și dobânzile prea lesne, dar pentru ca să nu 
sărăcească și să rămână delăimaţi, nu voiesc. Alţii iarăși, ar 
ierta ocara necinstei care le-au făcut-o vrăjmașii lor și ar lăsa 
la Dumnezeu izbândirea, dar acest diavol al mândriei nu-i 
lasă să împlinească porunca lui Dumnezeu, pentru că li se 
par că de nu vor ucide pe vrăjmașul lor, nu vor mai avea 
cinstea să se înfățișeze în public, ca să-i vadă oamenii. 

Vezi cât ajutor iau celelalte păcate din turnul mândriei, și 
nu pot armele Dumnezeieștilor lumini, nici luminile dască- 
lilor să le dărâme? Deci, de voiești să biruiești în asemenea 
război, fă în așa fel încât să surpi mai întâi turnul mândriei, 
și apoi le vei birui și pe celelalte. 

Dacă nu vrei să vindeci, omule, această fărădelege, te lasă 
Domnul și cazi într-alte mari greșeli, și aceasta n-ar fi făcut- 
o Prea Înțeleptul Doctor, dacă nu era mai rea decât toate 
celelalte. S-a lăudat proorocul David, zicând: „Și am zis întru 
prisosința mea, nu mă voi clinti în veac”, adică nu voi greși. Şi 
pentru ca să-l smerească Domnul, și să-i vindece mândria 
aceasta, l-a lăsat de a căzut în preacurvie și ucidere. S-a 
mândrit Petru, când zicea Domnul către Apostoli, că toţi îl 
vor lăsa în mâinile Iudeilor, și vor fugi. Iar el a zis: „De te vor 
lăsa toți împreună cu mine Apostoli, eu nu te voi lăsa, măcar 
de aș ști că voi fi omorit pentru dragostea Ta”. Și pentru 
această înălțare a lui, Domnul l-a lăsat, iar el s-a lepădat de 

trei ori, pentru ca apoi să se smerească, să plângă slăbi- 
ciunea lui, și să nu cugete înalt. Încă mulți și mari sihaștri 
în pustie, care erau plini de bunătăţi și goneau diavolii din 
oameni, și alte semne și minuni făceau, mai pe urmă au 
căzut în mari greșeli, adică: mâncări de carne, ucideri, curvii 
și în altele, precum se arată la Metafrast, în Lavsaicon și în 
alte cărţi, pe care le las pentru a nu lungi scrierea. lar cine 
voiește, să le citească, să se minuneze și să se smerească din 
tot sufletul. 

Deci, fiindcă pentru vindecarea mândriei îngăduie Domnul 
astfel de fărădelegi, arătat este, că aceasta este mai rea decât 
toate. De multe ori iarăși lasă Dumnezeu ca unii să fie grăiți 
de rău, mincinos, că au făcut vreo fărădelege. Şi aceasta o 
face Prea înțeleptul Doctor, ca să-i smerească din înălțare și 
le trimite și alte necazuri ca să nu cadă în mândrie, precum 
mărturisește cerescul Pavel, zicând: „Datu-mi-s-a mie îmbol- 
ditor trupului, îngerul Satanei, ca să-mi dea palme peste 
obraz, ca să nu mă înalt pentru mărimea descoperirilor”. În 
locul de luptă, unde se războiesc bunătăţile cu păcatele, 
când va birui bunătatea, fug toate greșelile, și numai mân- 
dria rămâne și-i dă omului război, până la moarte. Deci, 
când vei birui toate patimile, pregătește-te să dai război 
măririi deșarte, care dacă te va birui, nimic n-ai săvârșit. De 
ești — zic — întreg înţelept, postitor, milostiv și să ai și alte 
bunătăţi felurite, atunci mai ales păzește-te stăruitor de 
mândrie, care nu fuge niciodată de la om, ci îl luptă până la 
ceasul morţii, atunci când toate patimile nu mai cutează să 
se apropie. Dacă nu te vei păzi de aceasta, ai păgubit toate 
ostenelile tale; precum a pătimit fariseul care a săvârșit 
multe bunătăţi, iar mai apoi l-a biruit mândria, și pogo- 
rându-se de la biserică, s-a osândit ticălosul. Și nu numai 
acesta, dar şi alți mulţi îmbunătăţiţi prieteni ai lui 

Dumnezeu și vestiți sihastri, și-au păgubit nevoinţele lor, 
ticăloșşii, care au petrecut toată viaţa lor în pustie mâncând 
buruieni sălbatice și puţină apă sau pâine uscată, fără de 
altă mângâiere a trupului, iar mai apoi de toate, numai 
pentru un gând înalt (mândrindu-se) s-au osândit la Iad. 
Pentru aceasta, vom scrie aici la sfârșitul cuvântului, două 
pilde, ca să se teamă cei mândri și să se smerească din toată 
inima, auzind ce fel de oameni vestiți s-au pierdut. 

Eliazar, a avut o biruinţă vestită când a ucis elefantul, care 
căzând a omorât pe ucigașul lui, care a rămas dedesubtul 
fiarei mort, pentru că nu s-a păzit cu luare aminte. Așa și tu, 
când vei birui un păcat, socotește că o fiară ai omorât. lar 
dacă nu te vei păzi bine ca să fugi de mărirea deșartă, 
această biruință nu-ţi folosește, căci biruitor fiind, mai tare 
ești biruit și singur te omori. Cel dintâi, care se depărtează 
de la Dumnezeu și cel din urmă care se întoarce, este 
mândrul. Prea mult urăște mândria, Cel Prea Blând și smerit 
la inimă şi o pogoară de pe tron și pe cei smeriţi îi înalță. A 
smerit pe Petru printr-o slujnică. Pe Goliat, prin David care 
era un băiat mic, și a omorât pe un uriaș ca acela. A smerit 
pe Olofern și i-a tăiat capul lui o femeie. A izgonit pe Adam 
din Rai; a lipsit pe Saul și pe Roboam de împărăție; a omorât 
lui Senahirim 185 000 de oameni; a înecat pe Faraon cu 
toată oastea lui în mare, și pe alți mulți mândri i-a pedepsit 
Cel Prea Bun, cu groaznică moarte. Și nu numai pe oameni, 
ci chiar și pe îngeri câţi s-au mândrit, i-a izgonit din Cer, și i- 
a osândit în munca cea veșnică. 

Deci, de vreme ce mândria a făcut pe îngeri, diavoli, și 
smerenia face pe om, Dumnezeu. Păzește-te să nu te 
mândrești niciodată, căci nici o pricină n-ai ca să te înalți. În 
fără de legi te-ai zămislit, în păcat te-ai născut. Și viața ta 
toată este cu supărare și necazuri şi moarte ticăloasă, — 

„Căci pământ ești și in pământ te vei întoarce”. 

Dacă socotești, ești pământ și cenușă, și să-ți aduci amin- 
te de mormântul împuţit în care se sfârșește slava ta, iar 
paguba care-ţi pricinuiește mândria, o vei uri de tot, aducân- 
du-ţi aminte de putoarea și viermii pe care-i moștenești după 
moarte, când te vor călca săracii pe care tu îi dispreţuești 
acum și îi defăimezi, nesocotitule! O, mare este nebunia ta, 
mândrule! Fiindcă nu cugeţi la ceea ce vezi în fiecare zi pe la 
biserici și morminte! Precum este ciudat și împotriva rân- 
duielii, să se mândrească acela care ţine în mâna să în 
fiecare ceas osânda să la moarte, astfel este lucru neobiș- 
nuit, să te mândrești și să te înalți, omule, fiindcă porţi 
hotărârea neascultării lui Adam: „În orice zi veți mânca dintr- 
însul, cu moarte veţi muri”. 

Dacă în fapta bună și în înţelepciunea ta, sau în alt dar și 
știință, ce socotești că ai, — toate sunt daruri și haruri ale 
Domnului, — te mândrești, vei da seama în ziua Judecăţii. 
„Căci cei tari, tare se vor certa”. Virtuţile sunt binefaceri ale 
bunului Dumnezeu, şi se cade cu cât întreci pe ceilalți în 
vrednicii sau înţelepciune, vitejie, putere, avere și altele 
asemenea trupești daruri sau și sufletești, adică: întreaga în- 
țelepciune, înfrânarea şi alte fapte bune, cu atâta mai mult 
trebuie să te smerești, căci toate aceste daruri, sunt de sus 
de la Părintele luminilor. Numai păcatele și greșalele sunt ale 
tale; și de voiești în acestea să te lauzi, este nebunia și 
nesocotința ta nemaipomenită. Grămădește dar, ca o sarcină 
păcatele tale, și bunătăţile aproapelui tău, pune-le înaintea 
ta, și atunci te cunoşti păcătos pe tine și drept pe aproapele 
tău. Nu socoti bunătăţile tale, și celorlalți greșalele. Nu te 
uita să vezi paiul din ochiul fratelui tău, și bârna ce este în 
ochiul tău să nu o simţi, ca să nu te osândești ca falnicul 
fariseu. A pus Dumnezeu pe Adam în fața Raiului, de unde a 

căzut, ca să vadă acel plăcut și prea veșnic loc, de unde 
pentru mândria lui s-a lipsit, ca să se smerească. la bine 
aminte și tu, viaţa ta trecută, fiindcă aducerea aminte a 
păcatelor este leac folositor asupra mândriei. Căci cum este 
cu putință să se mândrească un vierme netrebnic, încărcat 
cu păcate, și un vas plin cu gunoi și rea putoare? Spre ce te 
înalți și te lauzi, nesimţitorule? În podoabele și în 
îmbrăcămintea ta frumoasă? O, nebunia și nesocotința ta! 

În acelea pe care le cauţi și te slujești de ele de la zidiri mai 
neînsemnate și mai nevrednice decât tine, te lauzi? Omul de 
bun neam se rușinează să ceară și să fie ajutat de oameni 
simpli și de jos, și rabdă lipsa, decât să ceară la unul mai 
prejos decât el în nobleţe. Așa s-ar cădea și tu, trufașule, să 
te rușinezi, fiindcă te slujești și iei podoabele pe care le ai, de 
la dobitoace și fiare necuvântătoare. Mătăsurile, postavurile 
și blănile cele scumpe pe care le porţi, sunt luate de la 
proaste și neînsemnate zidiri. Pentru aceasta de te lauzi cu 
aceste deșarte și zugrăvite podoabe, ești fără de minte. Dar 
pentru ce te mândrești, cenușă și pământ bătătorit și 
nefolositor, care-ţi capeţi hrana, îmbrăcămintea și încăl- 
ţămintea de la cele mai smerite decât tine și mai nevrednice 
zidiri? Ce folos iei din averea aceasta și cinstea cea 
trecătoare? Nu sunt ale tale, ticălosule! Mâine vei muri și le 
vei lăsa toate pustii. Deschide, nebune, ochii tăi și ia aminte 
de tine, să vezi lucrul care să te facă să te smerești și să te 
temi de judecata marelui Dumnezeu pe care o așteptăm. 
Căci cine se cunoaște pe sine, se smerește, fiindcă aceasta 
este leac foarte folositor asupra trufiei, care este fărădelege 
mai mult diavolească decât omenească. 

Acele mândre duhuri, cugetând la noblețea lor, s-au 
răsculat asupra lui Dumnezeu. Și tu, vierme pământesc, 
care ești în acest exil și vale a plângerii, te înalţi asupra lui 

Dumnezeu, asemănându-te diavolului, având tu mai multă 
pricină a te smeri, decât au avut acei mândri îngeri? Aceasta 
să-ți fie întâia învățătură asupra mândriei, cât de mult o 
urăște Cel prea milostiv și prea bun Domn, că n-a iertat nici 
pe îngeri, și i-a izgonit din cer în veșnicie. Ce vom pătimi 
așadar, noi cei nevrednici viermi, dacă ne vom lăsa biruiţi de 
această fărădelege? 

la aminte ticăloșia ta, omule, căci cercetarea slăbiciunii 
tale, arată cum că ești suflet și trup, și vei afla în tine multe 
pricini, ca să te rușinezi mai mult, decât să te mândrești, 
aducându-ţi aminte, despre trup din ce materie smerită ești 
făcut, iar despre suflet, feluritele păcate ce ai făcut. Pe scurt 
zicând, pe cât vei cerca slăbiciunile tale, pe atât vei cunoaște 
nevrednicia ta și te vei smeri. Caută la cap. 38 ca să pricepi 
ticăloșia ta, și când vei socoti acestea toate, afli vindecare 
minunată asupra trufiei, precum se vede în Lavsaicon: „A 
întrebat un frate pe Avva Pamvo: Cum ar fi mai bine, să fie 
sihastrul singur în pustie, sau să meargă în viața de obște? ” 
Și i-a răspuns înțeleptul bătrân, zicând: „Când se cunoaște 
pe sine omul, în ce stare se află, și se smerește, oriunde se 
duce, poate să stea; iar de se mândrește, în nici un loc nu se 
linişteşte”. 

Iar, dacă te mândrești, cum că ai vreo faptă bună, pe care 
nu o au alții, să știi, că dacă întreci în ea pe aproapele tău, 
însă cu alte mai multe te întrece acela. Cum am zice: tu 
postești și lucrezi mai mult; dar el are dragoste și răbdare, 
care sunt mult mai plăcute lui Dumnezeu decât postul tău. 
Și pe scurt zicând, ia aminte la faptele bune ale celorlalți și 
la ale tale greșeli, după cum s-a zis mai sus. Căci aceasta te 
păzeşte în smerenie totdeauna, și-ţi trezește dorinţa ta spre 
îndreptare, și așa scapi de vântul mândriei, care-ţi împiedică 
dobândirea mântuirii și a dumnezeiescului har. 

Înţelege că celor mândri, nu numai că Dumnezeu le stă 
împotrivă, ci au și celelalte pagube pe care le-am descris; în 
această viaţă îi urăsc oamenii. Căci pe altul nu-l urăsc atât 
cât pe cel mândru, care neavând aici prieteni din inimă, are 
necazuri multe în lucrurile lui: se ţine mare și de nu-l vor 
cinsti, se tulbură și se necăjește înlăuntru. Cei mândri se 
află în frică și în primejdii multe; — în certuri și în lupte, 
fiindcă se dușmănesc cu semenii lor și râvnesc unul asupra 
altuia. 

Pentru aceia în Istoria Romanilor se arată: că s-a dat unui 
împărat o coroană de mult preţ; iar el luând coroana în 
mâna lui, a zis acestea: „O, coroană mai mult prețioasă decât 
norocită! Cine va cunoaște de câte ispite, griji și primejdii ești 
plină, de te-ar afla pe pământ jos, te-ar defăima”. Ceea ce a 
zis acel împărat înţelept pentru coroană, a zis şi pentru 
vrednicie și pentru cei mândri, căci pe cât sunt de alese și 
folositoare, pe atât au primejdii și ispite mai multe, deoarece 
mândria este un copac răsădit și udat de diavolul. Ramurile 
lui sunt prea înalte și se arată frumoase, dar sunt slabe. Şi 
cu cât te vei sui mai sus, cu atât cazi mai jalnic. Pe cel 
smerit toţi îl iubesc, măcar de-ar avea vreo greșală. Smeritul 
biruiește pe cel mânios cu răbdarea, și pe cel mândru cu 
smerenia. Domnul înalță mai mult pe cei ce se smeresc, 
decât pe cei ce doresc și caută măririle. Mai mult a înălțat pe 
Iacob decât pe Esau. Pe Isaac mai multe decât pe Ismail. Pe 
Iosif decât pe fraţii lui. Pe Ana decât pe Fenana. Pe David 
mai mult decât pe Saul. Pe Vameș mai mult decât pe 
Fariseu. Pe Lazăr cel sărac, decât pe bogat. Și mai mult 
decât pe aceștia, toţi au prea înălțat pe Domnul nostru lisus 
Hristos, cel ce de bună voie, s-a smerit. 

Şi aceasta să-ţi fie cea mai de pe urmă învăţătură și mai 
folositoare, de voiești ca să te înalţi la slava cea veșnică; 

adică să te asemeni după putinţa ta, cu Domnul nostru, 
socotind că Fiul și Cuvântul lui Dumnezeu, s-a făcut om 
atâta de smerit ca să vindece rana mare a mândriei. O, 
minune! Dumnezeu s-a pogorât și s-a smerit atât! S-a născut 
într-o peșteră, s-a culcat în iesle și a vieţuit foarte sărac și 
defăimat. A spălat picioarele ucenicilor, și după toate aces- 
tea, cu multe necinstiri, ocări, bătăi și scuipări, a luat cea 
mai grea și rușinoasă moarte. 

Să se rușineze acei mândri nebuni care defăimează Dum- 
nezeiasca pildă! Ce trebuia altceva mai mult pentru 
mântuirea noastră și n-a făcut Cel Prea Bun? 

Deci, aseamănă-te Stăpânului tău, urăște trufia și dorește 
smerenia, fără de care toate virtuțile nu-ţi folosesc. Întâl- 
nește-te cu oameni smeriţi, șezi în cel mai din urmă loc, și fă 
smerit slujbele! Să nu zici niciodată vreun cuvânt, sau să 
faci vreo faptă cu care să te arăţi mai bun decât alţii. La 
bucate, îmbrăcăminte și altele care sunt de nevoie trupului, 
să lipsească cele frumoase și de prisos. Și pe scurt, încearcă 
pe cât poţi să te asemeni totdeauna Stăpânului, Prea Curatei 
Maicii Sale și tuturor Sfinţilor care au vieţuit cu smerenie 
desăvârșită. 

Precum pomii bine roditori, cu cât sunt încărcaţi de roadă, 
cu atât mai mult se apleacă cu ramurile la pământ, - așa și 
oamenii credincioși și plini de fapte bune, cu cât dobândesc 
de la Dumnezeu faceri de bine și haruri, cu atât mai mult își 
cunosc datoria și se smeresc. Că Domnul a zis: „Când veți 
Jace toate cele poruncite vouă, atunci să ziceţi că sunteți robi 
netrebnici şi de nimic”. 

Dacă dumnezeiasca Mărire s-a smerit așa de mult până la 
moarte, de ce să se înalțe slăbiciunea omenească? Abel ne-a 
învăţat nevinovăția; Enoh, curăţia; Noe, mărimea sufletului 
și nădejdea; Avraam, ascultarea și iubirea de străini; Iacob, 

îndelunga răbdare; Iosif, întreaga înţelepciune; Moise, 
blândeţea; Iov, răbdarea; David, dragostea de vrăjmași și 
neţinerea de mânie, - și Ilie, râvna cea după Dumnezeu. lar 
Fiul lui Dumnezeu care a venit ca să ne înveţe smerenia, 
zicând: „Învăţaţi-vă de la Mine, că sunt blând și smerit cu 
inima”, ne învaţă toate virtuțile la care ne îndeamnă mai 
mult primitoarea și păstrătoarea tuturor bunătăţilor, sme- 
renia. 

CAPITOLUL VIII 


DESPRE MĂRIREA DEȘARTĂ 


Marirea deșartă este cea dintâi fiică a mândriei. Pentru 
aceasta, adeseori, este numită în locul mamei sale, prima din 
cele șapte păcate de moarte din care se nasc și alte multe 
greșeli. Fiindcă destule am scris pentru mama ei, să scriem 
și despre dânsa ceva. 

Să știi lămurit că bunătăţile omenești sunt cinci: lauda, 
cinstea, faima, mărirea și cucernicia. 

Laudă este atunci când vorbești de cineva, cu bune 
cuvinte, pentru virtuțile lui. 

Cinste este când te apropii de cineva cu sfială și respect, 
pentru vrednicia lui în societate. 

Faimă este când se arată și se mărturisește lumii despre 
vreo facere de bine. 

Mărire este o recunoaștere a vredniciei altora, însoţită de 
laude. 

Evlavie este când cinstești pe aproapele tău pentru fapta 
bună a lui. 

Așadar, mărirea deșartă este o poftă fără rânduiala, numai 
ca să arăţi și să faci cunoscută vrednicia ta, neamul tău bun, 
sau vreo facere de bine, pentru ca să iei mărire, faimă sau 
altceva din cele de mai sus. De o vei face pentru slava lui 
Dumnezeu și spre învățătura aproapelui, nu greșești, căci 
Domnul voiește ca să arate faptele bune, ca să se slăvească 
Darul Lui. 

Greșește însă mult acela care urmărește vreuna din cele 
cinci bunătăţi, cu gând rău, adică având ca ţintă numai 
folosul lui, precum: 

Cine se laudă că a păcătuit, adică: a omorît, a curvit sau a 
făcut alt rău. 

Cine pentru cinstea oamenilor calcă legea, precum jude- 
cătorii ca să nu piardă prietenia împăratului sau boierilor, 
sau să nu i se ia dregătoria, fac judecăţi strâmbe. 

Cine pentru mărirea omenească, îndrăznește și face lucrul 
pe care nu-l cunoaște, păgubind pe aproapele, cum ar fi: să 
înveţe, să vindece, să vorbească la judecată, să înveţe copiii, 
și altele asemenea. 

Fiicele măririi deșarte sunt șapte. Cea dintâi este lauda, 
adică atunci când te înalți pe tine cu cuvinte mai mult decât 
ești după neam, după cunoștință, sau avere și altele ca 
aceste. 

A doua este aflarea de lucruri noi, cum ar fi: să afli vreun 
nou meșteșug, — să faci bucate alese, îmbrăcăminte și altele, 
ca să faci pe ceilalți oameni să se mire de iscusința ta. 

A treia este fățărnicia, când te fățărnicești și te prefaci că 
ești mai îmbunătăţit decât ceilalți, pe care de o faci chiar 
pentru învăţătura altora, greșești. 

A patra este pizma. A cincea, neînvoirea. A șasea, iubirea 
de ceartă. Și a șaptea, neascultarea. 

Aceste șapte păcate sunt necuviincioase, iar nu de moarte, 
afară numai de o face cineva spre defăimarea Legii lui Dum- 
nezeu sau spre sminteală multă aproapelui. Să știi dar 
lămurit, că cel întru tot viclean, diavolul, are obiceiul de a 
face trei gropi ca la orice faptă bună să te arunce în vreuna 
din ele, de va putea. 

Întâi îți pune greutatea faptei bune ce voiești s-o faci și îți 
dovedește că lucrul nu e cu putinţă, pentru ca să te sfiiești și 
să nu-l începi. A doua se meșteșugește și se nevoiește să te 
convingă că nu lucrezi pentru Dumnezeu, ci pentru alt scop 
și cu altă socoteală. Și de va vedea că nu te-a biruit la una 

dintr-aceste două, atunci se silește să te arunce în a treia 
groapă, adică, te laudă și te mărește, ca să te lauzi în deșert, 
să risipească prin mărirea deșartă, roada faptei bune. Sunt 
destule atâtea despre mărirea deșartă, că una cu mama ei se 
socotește. Și învățăturile ce-am scris despre ea, poţi să le ai 
și la aceasta. Și în afară de acelea, ai și acestea îndeosebi, 
pentru mărirea deșartă. Foarte adevărat este că erau în lume 
oameni vestiți și mai renumiţi decât tine, dar au murit. Și 
poate unii din ei se vor munci în munca veșnică și noi îi 
lăudăm și-i vestim povestind mărirea lor. 

Deci, ce folos le aduce faima lor cea mare, și numele lor 
vestit aici pe pământ? Şi ce ajutor are sufletul lor de la 
laudele oamenilor? Nici unul! Deci mai de folos îţi este, o, 
omule, să-ți întorci ochii tăi de la mărirea pământească și 
trecătoare la cea cerească și veșnică, și de la oameni către 
Dumnezeu, şi la aceasta să-ţi cheltuești toată lucrarea ta, 
căci nu te-a zidit Dumnezeu pentru slava deșartă, ci pentru 
cea adevărată și cerească. Dar ţi-a dat această viaţă, ca prin 
ea să ajungi la viața cea veșnică, și mijloacele sunt faptele și 
lucrurile cele bune. Lasă deci deșertăciunea lumii înșelă- 
toare, de voiești să te învrednicești celei cerești, pe care 
Dumnezeu ţi-a gătit-o, și să faci aceste trei cât îţi este cu 
putință, ca să fugi cu totul de mărirea deșartă și să ţii 
ascunse facerile de bine și virtuțile tale, să nu le știe nimeni. 

A doua, când te laudă oamenii, tu gândește-te la păcatele 
tale, să ai durere și întristare a inimii la lauda ce ți se dă 
pentru cea puţină faptă bună pe care o văd la tine, iar 
păcatele tale nu le știu. A treia și cea de pe urmă, să aduci și 
să dai mulțumire Făcătorului de bine Dumnezeu la orice 
laudă ce ţi se aduce, că El este pricina a tot binele și Lui i se 
cuvine toată slava și multumirea. Pentrucă orice bine de ai 
făcut, nu se cade să te lauzi, nici să te mărești în deșert, căci 

fără dumnezeiescul ajutor și dar, nimic nu săvârșești singur. 
„De nu va zidi Domnul casa bunătăților, în zadar ne ostenim”. 
Mai bine este să fii păcătos cu smerenie decât drept mândru. 
Că de vei săvârși toate faptele bune, dacă însă te înalți cu 
mintea, te osândești în Iad, precum poţi să te încredinţezi de 
adevăr din aceste două pilde care se potrivesc, la capitolul de 
mai sus, despre mândrie, dar ca să nu fie acel capitol prea 
mare, și acesta prea mic, le-am scris aici. 

În cartea ce se numește „Livada înflorită”, se povestește, că 
la o mânăstire era un călugăr foarte vorbăreț, pe care s-a 
supărat într-o zi egumenul și i-a zis să tacă, și să nu mai 
facă de aici înainte vorbărie. Iar el rușinându-se a tăcut, și 
dintr-acel ceas n-a mai grăit nici un cuvânt. Și atâta a sporit 
în fapta bună a tăcerii, încât s-a învrednicit să știe gândurile 
ascunse ale fraților. Şi Dumnezeu i-a descoperit lui taine 
multe. 

În hotarele acestei mânăstiri, era un oarecare pustnic 
cunoscut și vestit, care îmbolnăvindu-se de moarte, a trimis 
la mânăstire ca să vină un duhovnic să-l împărtășească cu 
Sf. Taine. Deci a pornit egumenul cu fratele acela care nu 
vorbea, și mergând ei au întâlnit un tâlhar, ce mergea și el la 
acel pustnic pentru evlavie, ca să primească de la el 
blagoslovenie. Când se împărtășea pustnicul, era acolo şi 
tâlharul, cu frică și cu mult cutremur judecându-se pe sine 
nevrednic a sta înaintea unui sfânt ca acesta. Atunci zise cu 
lacrimi către Ava: Sfinte al lui Dumnezeu, ferice de tine! O, 
de ar fi fost și sufletul păcătosului de mine în măsurile 
faptelor tale bune! 

Atunci acel nesocotit pustnic, nu s-a smerit să zică: Frate 
și eu sunt păcătos ca și tine, sau altele ca acestea; — sau să 
tacă cu durere de inimă la acea laudă, dar a zis către tâlhar: 
Fiecare, binele poftește. Acestea auzind fratele cel tăcut a 

plâns cu amar. Apoi întorcându-se spre mânăstire, venea 
după ei şi tâlharul cu multă vărsare de lacrimi, încât era 
minune neașteptată. Şi plângând din toată inima, cerea să se 
mărturisească, având hotărâre adevărată și statornică să nu 
mai păcătuiască de i s-ar lua și viața, dar să petreacă viața 
ca un sihastru. Și așa urmând cu acea pocăință și zdrobire 
de inimă, a murit. Aceasta văzând călugărul cel tăcut, a râs 
și s-a bucurat mult. Și după ce au sosit la mânăstire l-a 
întrebat egumenul pricina pentru care a plâns când s-a 
împărtășit pustnicul, și a râs, când a murit tâlharul? Iar el i- 
a zis: Când se împărtășea pustnicul, și tâlharul i-a zis că de 
ar fi și el ca dânsul, el s-a mândrit bizuindu-se în postirea și 
nevoinţa lui și s-a osândit, ticălosul! Căci Domnul urăște pe 
cei mândri și se depărtează de ei. Iar tâlharul venea pe urmă, 
cu multă zdrobire de inimă să se mărturisească, și avea 
hotărâre să meargă la pustnicie ca să facă mare pocăință și 
osteneală până la moarte. Şi săvârșindu-se în a-ceastă 
plăcută lui Dumnezeu voinţă, s-a mântuit. 

Asemenea la „Pateric” se citește această povestire, vrednică 
de tânguire și de multe lacrimi. Pe aceasta o scriu la sfârșitul 
acestui cuvânt ca o pecete celorlalte, ca să vadă cei îmbună- 
tățiţi și și aibă frici și luare aminte, spre a nu-și pierde cu 
ticăloșie ostenelile lor. 

Era un sihastru în pustie, și aflând că a murit fratele lui 
care avea un copil de trei ani, s-a hotărât să-l ia la el. Şi 
ducându-se bătrânul, a luat pe copil la chilia lui, și l-a 
crescut cu multă îngrijire, învăţându-l rânduiala vieții mona- 
hicești, și vieţuia cu multă asprime și nevoinţă, atât încât se 
mira bătrânul mult, văzându-l că are atâta râvnă fierbinte la 
cele duhovnicești: postea, priveghea, făcea metanii și altele 
asemenea. Pentru aceia, bătrânul slăvea pe Dumnezeu, 
socotind că este om sfânt. Când tânărul a ajuns în vârstă de 

18 ani, a murit. lar bătrânul se ruga lui Dumnezeu în toate 
zilele să-i arate în care loc al Raiului, a învrednicit pe nepotul 
său. Așa, de multe ori rugandu-se, i s-a arătat vedenie și 
zărește pe tânăr într-un loc împuţit și prea pângărit. Și a 
strigat cu mare glas către Domnul, zicând acestea cu lacrimi: 
O, Dumnezeule mult milostive! Ce strâm-bătate ai făcut de ai 
băgat pe acest om virtuos, în iad, căci el era Jeciorelnic și 
înfrânat! Pâine n-a mâncat niciodată, și numai cu buruieni și 
cu apă se hrănea, și alte multe fapte bune a săvârșit 
totdeauna. Deci pentru ce să-l osândești în iad, nenorocitul? 

Acestea spunând, a auzit glas zicând așa: Nu huli, 
bătrănule, căci Dreptul Dumnezeu nu face niciodată strâm- 
bătate. Când învăţai pe copil rânduielile sihăstriei, pentru ce 
nu l-ai învățat smerenia? Să știi dar că el se socotea în mintea 
lui că era sfânt, și pentru aceea pe dreptate a pierit. Căci 
Domnul, mândrilor le stă împotrivă. 

O, ascultătorilor, luaţi pildă şi să nu se mândrească 
cineva, măcar toate poruncile de le va păzi, ci mai vârtos să 
se micșoreze pe sine aici, ca acolo să se slăvească în veci. 

CAPITOLUL IX 


DESPRE IUBIREA DE ARGINT 


LUCRURILE cele multe și felurite, de aur, de argint, pietre 
scumpe, și orice alt lucru de foarte mult preţ, nasc în inima 
noastră oarecare dorință de a le vedea. Din vedere se naște 
dorința să le dobândim pentru câștigul și folosul nostru. Şi 
astfel, când le avem în mâinile noastre, suntem biruiţi de 
urâ-oarea de fraţi iubire de argint, care este o dorință fără 
rânduială și poftă nesăţioasă, să câştigăm mai mult decât 
avem. Şi niciodată nu se satură iubitorul de argint, și cu cât 
adună, cu atâta mai mult se arde de sete, precum marea 
care nu se satură de atâtea râuri ce primește, și întocmai ca 
focul, cu cât îi vei da mai multe lemne, cu atât mai grabnic le 
mistuiește și le arde. Cu cuviință, marele Apostol Pavel a 
numit iubirea de argint, rădăcină a tuturor răutăţilor și 
închinare de idoli, căci din toate fărădelegile nu este alta mai 
neomenoasă ca aceasta. 

lubitorul de argint nu are dragoste, nu cunoaște pe tată, 
pe mamă sau pe fraţi, ci socotește pe rudenii și pe prieteni ca 
pe niște străini, şi iubește numai banii, îi cinstește și li se 
închină ca unor idoli. Pentru aceasta nu are loc în Împărăţia 
cea cerească. 

Nu nădăjdui niciodată bine de la iubitorul de argint, 
deoarece asupra lui însuși este rău, și fără de omenie. Cum 
îi va fi milă de altul? Oala, adică vasul de lut în care ascund 
banii, continuu primește cât pui într-însul și niciodată nu-ţi 
dă din ei cât este vasul întreg. lar când îl vei sparge și îl vei 
zdrobi, atuncea ţi-i dă și fără voia lui. 

Așa este și iubitorul de argint: câţi îi vor da, îi păzeşte și îi 

ascunde, și nu dă dintr-înșii nici un ban până la moarte. 
Atunci, fără voia lui, îi lasă, de trei ori ticălosul, și îi ia alţii 
averea, pe care el, nebunul, a adunat-o cu sudori, cu 
osteneală multă și cu osândirea sufletului lui în Iad. De 
multe ori îl moștenesc vrăjmașii lui și străinii. 

Iubitorul de argint nu vede adevărul, nu dorește laudă, lui 
nu-i place cinstea, nu știe ce este dragostea; dar iubește 
aurul mai mult decât pe Hristos, adică iubește avuţia mai 
mult decât pe Dumnezeu. Nu este ceva mai rău nici aici, nici 
în lad, decât iubitorul de argint. Ceilalţi păcătoși, măcar că 
pentru dânșii sunt nefolositori și păgubitori, dar cel puţin 
sunt folositori aproapelui lor. Iar iubitorul de argint este rău 
pentru toţi și chiar și pentru el. Decât toţi este mai sărac, 
pentru că îi lipsesc toate lucrurile de trebuinţă. Ceea ce are 
nu stăpânește; căci pe iubitorul de argint, toată lumea nu-l 
satură. Precum ladul nu se satură niciodată, primind atâtea 
suflete ale oamenilor, - așa și iubitorul de argint, la bani. 
Când e deştept ţine aurul în mâinile lui, aur pipăie, aur 
socotește în gând și în minte. lar dormind, tot aur i se 
nălucește și visează în somnul său. 

Toţi păcătoșii dobândesc în lumea aceasta oarecare plăcere 
și folos. Dar iubitorul de argint, nu o dobândește nici aici, 
nici în cealaltă. Fiii lui îi doresc moartea, ca să-i ia averea. 
Nevrednic este cerului și pământului, iubitorul de argint, și i 
se cuvine să moară spânzurat în văzduh, unde este casa 
acelor necurate duhuri, ca și vânzătorul luda care pentru 
iubirea lui de argint a vândut pe Cel nepreţuit. 

Când nu dorești, omule, lucruri pământești, are inima ta 
liniște și pace nemăsurată. Dorind acestea, ești supus la 
frică şi durere, pentru că poftești ce nu ai, iar când le vei 
câștiga, te temi ca nu cândva să le pierzi. Scurtimea vieții 
mustră dorințele noastre fără orânduială. În zadar aduni 

avere, iubitorule de argint, fiindcă, nu poate să-ţi dea vreo 
mângâiere trupului, ci doar arzi într-această lume, în 
amărăciunea poftelor, și mâine lași lucrurile tale pustii de 
tot, și te duci în Iadul cel întunecos unde vei arde în văpaia 
focului veșnic. Deci, ce folos ai nenorocitule, din vistieria 
aceasta pe care o aduni cu atâta osteneală și grijă? Adu-ţi 
aminte de bogatul acela, care se bucura când i-a rodit țarina, 
și zicea în sine: „Odihnește-te suflete al meu, — mănâncă, bea 
veselește-te, — căci ai multe bunătăți strânse pentru mulți ani. 
Si i-a zis Dumnezeu, lui: O, nebune! În această noapte se va 
lua sufletul tău de la tine, și ce se vor face bunătăţile tale?” 
Cine să le ia? Ce folos vei lua de la ele, ticălosule? 

Această pildă trebuie să și-o aducă aminte toţi bogaţii, căci 
aducerea aminte noaptea, este asupra iubirii de argint 
vindecare și leac. Cu înlesnire vei defăima cele vremelnice, 
dacă îţi vei aduce aminte de moarte, căci atunci cu multă 
jale, și mic te desparţi de toate acestea, pe care cu atâta 
strâmbătate le-ai câștigat. Și ce ajutor poate să-ţi dea atunci 
avuţia, care te lasă gol în mormânt, deznădăjduit și împuţit, 
să te mănânce viermii, și moștenitorii să ia toată averea ta? 
Deci, fiindcă nu iei nimic dintr-aceste vremelnice bunătăţi în 
cealaltă lume, trimite-le prin cei săraci acum, să afli atunci 
ajutor. 

Sf. și Marele Vasile, scrie despre iubitorii de argint, aces- 
tea: „Pâinea pe care o ţii, nemilostive bogat, este a săracului 
flămând. Haina pe care o păstrezi, este a celui gol. Și argintul 
pe care-l închizi, este al săracului ce n-are...” şi păcătuiești 
greu, când ai mai mult decât îţi trebuie, și nu dai și lui spre 
ajutor. 

Iubirea de argint este o dragoste fără rânduiala, ca să 
câștigi avere, Sf. Augustin o numește otravă a dragostei, care 
omoară sufletul, pentru că prin ea cinstești mai mult averea, 

decât dragostea lui Dumnezeu și a fratelui tău. 

Din iubirea de argint se nasc și alte șapte păcate, după 
cum scrie Grigorie, cel pomenit mai sus, și toate merg în 
urma și la ținta maicii lor, adică: adună avuţie mai mult 
decât trebuinta. 

Cel dintâi este zgârcenia și scumpetea, care împietresc 
inima, căci te face să strângi fără milă, și să nu te înduri de 
săraci. 

Al doilea este și se zice, tulburare a minţii și se naște din 
frica ce ai că pierzi averea, sau din multa dorință ca să o 
înmulțești. Al treilea este sila, când răpești cu silnicie cele 
străine pentru același scop. Al patrulea este minciuna, când 
cu viclenie și înșelătoare cuvinte iei cele străine. Al cincilea 
este jurământul strâmb, adică atunci când juri mincinos ca 
să dobândești ceva. Al șaselea este vicleșugul, când cu 
înșelătoare și viclene cuvinte și fapte, înșeli pe aproapele tău. 
Al șaptelea și cel mai de pe urmă, este trădarea, precum a 
făcut Iuda, Stăpânului. 

În acestea toate, păcătuiești în trei feluri. Întâi, de ai 
putere și nu ajuţi la lipsă pe sărac. Al doilea: Dacă pentru 
multă sârguință și dragoste pentru avuţie calci vreodată 
legea, și nu faci ceea ce ești dator, adică nesocotești slujba 
Bisericii, şi lucrezi sărbătoarea, ca să-ți adaugi avere și altele 
asemenea. Al treilea: Dacă pentru această pricină aduci 
mare sminteală sau vreo pagubă oarecare aproapelui, fie 
trupească sau sufletească. Iubirea de argint te face să te 
păgubești de cereștile bunătăţi, pentru cele vremelnice și 
deșarte, și robește inima ta, ca un tiran, cu nesățioasa 
dorință de avere. Aceasta este undița înșelătoare a 
diavolului, acoperită cu aur; şi cu aceasta amăgește pe 
iubitorii de argint și îi face robi ticăloși ai avuţiei, și-i 
cuprinde în lanţuri de fier ca pe robi. 

Pentru ce așadar, nebune, aduni avuţie vremelnică? Oare 
socotești să te bucuri de ea în viața aceasta și să câștigi în 
cer pe cea veșnică? Te înșeli! Căci iubirea de argint nu-ţi 
aduce nici un folos, ci mai mult necaz și durere. Și apoi, 
Domnul nu dă iubitorilor de argint avuţia cerească, ci celor 
săraci de bună voie, care și-au depărtat pofta lor de la aceste 
vremelnice și deșarte bunătăţi ale lumii, și au poltit cele 
cerești. Iar iubitorilor de argint, le va da muncile veșnice în 
Iad, căci pentru nesaţiul lor au ales mai mult pământul 
decât cerul, poftind lucruri trecătoare. 

Caută așadar și vezi câtă pedeapsă îţi dă iubirea de argint 
și ce folos. Și nu în vistierie aici pe pământ, fiindcă vistieriile 
acestea se strică și nu pot să sature pofta ta; ci te întoarce la 
binele cel adevărat, care singur poate să-ţi vindece inima, 
adică binele pe care ţi l-a gătit Domnul în ceruri. lar toate 
aceste vremelnice bunătăţi, sunt pline de amărăciune și 
necaz. Când oamenii nu le au, le doresc, și când le câștigă, le 
urăsc. Destul îți sunt acestea, pentru întâia ta învăţătură, 
despre nemilostiva iubire de argint. 

Al doilea, de ești sărac și dorești să te îmbogăţești, — caz în 
care care iubirea de argint este mai mare decât să fi avut 
avere și s-o iubeşti - mulțumește lui Dumnezeu pentru 
sărăcia ta, căci mai lesne este săracului să facă fapta bună, 
decât bogatului. Aceasta cunoscând-o filozofii, urau bogăţia, 
căci îi împiedica de a câștiga înţelepciunea și alte virtuţi. Și 
deoarece ei, nu aveau lumina lui Hristos, numai de lumina 
firii povăţuindu-se, alegeau sărăcia, deși puteau să aibă 
avere. Pentru care pricină tu, fiind luminat de lumina cea 
prea înaltă a Darului, nu cunoști acest adevăr, și să faci de 
voie fapta bună, mulțumind Prea înţeleptului Dumnezeu 
care ţi-a dat sărăcia ca un mijloc și unealtă sigură a 
mântuirii tale? Înţelege acest adevăr: dacă filozofii, numai 

pentru înţelepciunea din afară a lumii defăimau averea, 
posteau, umblau goi, nu beau apă la setea lor și își 
pricinuiau alte multe suferinţe și necazuri trupului, pentru 
ce nu faci și tu așa, tu care ești ucenic lui Hristos și 
nădăjduești să  dobândești bogăția cea cerească şi 
nestricăcioasă de care nu se învrednicește vreun bogat, de 
nu va trece calea cea strâmtă, pe care au trecut toți Sfinţii și 
însuși Stăpânul Hristos, împăratul cel ceresc? Pentru ce nu 
te înveţi din pildele altora? Ghiezi, sluga Proorocului Eliseiu, 
căutând avere, a moștenit lepra în toata viaţa lui. Anania și 
Sapfira, pentru iubirea lor de argint, cu Dumnezeeasca 
judecută s-au lipsit de această viaţă trecătoare. Vezi pe 
ticălosul Iuda, la cât rău l-a adus această patimă? Nu numai 
acestea, ci și alte pilde afli în Sfânta Scriptură, din care 
cunoști că partea celor săraci este mai sigură de mântuire, 
căci mulțumesc în sărăcie, Binefăcătorului. 

A treia și cea din urmă învăţătură: de ești bogat, socotește 
că sunt deșarte și mincinoase toate aceste bunătăți trecă- 
toare. Au fost mulţi, prea bogaţi și prea cinstiţi, iar mai pe 
urmă au ajuns în mare sărăcie. Căci într-un ceas se 
întâmplă să pierzi bogăţia ce ai, sau o vei lăsa la moartea ta, 
când se face acea jalnică și strașnică împărțire, adică trupul 
să ţi-l stăpânească viermii; lucrurile, moștenitorii; iar 
sufletul tău, diavolii cei nemilostivi să-l muncească în veci. 
Dă așadar, milostenie cât îți este puterea, ca să nu te 
stăpânească șarpele iubirii de argint și să pătimești ca 
bogatul despre care povestim mai jos. Și de se lenevește 
voinţa ta, silește-o, căci nu ai mai întemeiată bogăţie decât 
aceea ce o împărți la săraci, și pe care nimenea nu poate să 
ţi-o fure, și nicidecum nu se strică, precum bogăţia cea 
vremelnică. 

POVESTIRE ÎNFRICOȘĂTOARE 
DESPRE NEMILOSTIVIRE 


Scrie învățatul Simon, că în părţile Italiei, aproape de 
Spalato, se află un iaz foarte adânc, care se numește „al 
ţăranului”. Se zice, că în anii trecuţi, locuia în locul acela un 
țăran foarte bogat cu averi trecătoare, însă era avar și nu 
avea milă de săracii și nenorociții ce se rugau, încât nu 
putea să vadă sărac la ușa lui, de trei ori ticălosul, și-i 
înjura, și-i gonea. El avea soţie, feciori și nepoți. Într-o zi, 
când acest nemilostiv era cu lucrătorii săi la ţarini și lucrau, 
și nu era acasă decât o noră a lui, bună la suflet, cu doi fii ai 
săi, a mers un sărac frumos la față și minunat, care a cerut 
femeii milostenie. Și ea i-a dat ce-a putut, apoi l-a sfătuit cu 
dragoste și cu îndurare să plece mai înainte de a veni socrul 
ei, sau altul dintre rudeniile ei nemilostive, ca să-i facă vreo 
supărare. lar săracul a zis către ea: În seara aceasta, bagă 
de seamă cu luare aminte, când vei vedea că va tâşni un izvor 
în mijlocul casei tale, ia un copil al tău și fugi în muntele acela 
ca să scapi fără vătămare. Căci Domnul a urât nemilostivirea 
casei acesteia, și vrea să o piardă. Acestea zicând s-a făcut 
nevăzut. Și la trei ceasuri din noapte, țăranul șezând la cină, 
cu rudeniile și prietenii lui, a început a izvori apa în mijlocul 
casei, precum a spus mai înainte îngerul. Atunci acea 
milostivă femeie, s-a sculat îndată de la masă, și luându-și 
pe amândoi copilașii ei, alergă grabnic către munte, după 
poruncă. Şi într-acel ceas, s-a scufundat acel nemilostiv 
bogat împreună cu casa să și cu rudeniile și cu toate 
lucrurile lui. Și nu numai atâta, dar și un râu de apă a ieșit 
din acel loc și curgea grabnic după nora să drept pedeapsă 

că nu a luat numai un copil după cum i-a zis îngerul. Ea 
înțelegând pricina, s-a spăimântat, și a lăsat un copil și a 
alergat cu sârguință sus în munte. Dimineaţa s-a aflat acolo 
o baltă unde era casa ţăranului, atât de adâncă, încât nu i se 
da de fund oricâţi stânjeni de funii s-ar fi lăsat în apă. 
Dincolo de baltă ca o aruncătură de piatră, este alt iaz mic, 
unde a ajuns apa pe copil și l-a înecat Dumnezeeasca 
judecată. 

Se găsesc în această mare baltă, pești mari, dar sunt fără 
nici un gust, cum i-am văzut cu ochii — zice dascălul de mai 
sus —- unde m-am dus, îndată ce am auzit o minune ca 
aceasta, ca să mă încredinţez de adevăr. Și am întâlnit pe 
nora ţăranului, și am întrebat-o duhovnicește să-mi spună 
de a avut vreo faptă bună, pentru care a miluit-o Domnul. 
lar ea a răspuns, că de câte ori avea prilej, dădea multă 
milostenie; și când scotea vin, și nu era vreun sărac să-l 
miluiască, vărsa pe pământ puţin zicând acestea: Primește, o 
pământule, maica noastră, această puţină milostenie, pentru 
dragostea Stăpânului nostru, de vreme ce nu am cui să o 
dau! 

Deci, am cunoscut că pentru această faptă bună a ei, i-a 
dăruit prea bunul Dumnezeu unul din copiii ei; iar pe cellalt 
l-a înecat, pentru necredinţa tatălui lui. Să nu se îndoiască 
cineva de această minune înfricoșată, căci martor îmi este 
Domnul, așa este adevărul. Până astăzi se văd acolo bălțile, 
după cum s-a zis mai sus. Până și copiii cei mici le numesc 
„Bălțile ţăranului”, şi le-au îngrădit împrejur, ca să nu cadă 
vreun dobitoc și să se înece. 

Vedeţi frații mei, cât de mare răutate este nemilostivirea? 
Deci de vreme ce numai nemilostivirea este fărădelege, dar 
încă să iei dobândă și să bei sângele săracilor, câtă 
nelegiuire ţi se pare că este? O, neîndurarea unora, cărora, 

mai bine a le zice necreștini decât creștini! Cum au, 
nelegiuiții, atât de neomenoasă inimă, și suflet nemilostiv și 
rău, să ia, nesocotiţii, la o sută, cincizeci camătă; și de multe 
ori îndoeisc banii, nesăţioșii! Pentru că ia de la sărac dijmă 
cât voiesc, le ia vinul, untdelemnul și grâul pe preţ mai mic, 
decât se vinde atunci; pentru că i-au împrumutat cu bani 
mai înainte, și le vine camătă îndoită! 

O, nesăţioasă iubire de bani! O neomenoasă nemilostivire! 
și nu vă gândiţi, nepricepuţilor, de muncile jalnice ale 
Iadului, ci alegeţi mai bine să aveţi aici un ceas câștig și 
acolo să vă ardeţi în veci cu acel nemilostiv bogat? Încetaţi, 
fraţilor, cu această nelegiuire! Temeţi-vă de Domnul, și vă 
siliți inima spre milă, ca să scăpaţi de acea înfricoșată 
osândă, căci acolo nu folosesc lacrimile! Dar nu numai după 
moarte pedepsește Milostivul Dumnezeu pe cei nemilostivi, ci 
și într-această vremelnică viață, a arătat ca un drept 
Judecător, prin multe semne înfricoșate și pilde, cât urăște 
pe această fărădelege, din care să scriem câteva spre 
adeverire. 

%* 

În anii de la Hristos 1516, era la Florenţa un egumen la 
mânăstirea Sf. Marco, cu numele Antonie, om îmbunătăţit și 
învăţat. Acesta făcând rugăciuni într-o noapte, mai înainte 
de vremea Utreniei, a auzit tulburare și gâlceava multă în 
stradă. Și ieșind din mânăstire, a văzut mulţime mare 
nenumărată, ca și cum ar fi fost oameni călare pe cai negri. 
Și i-a întrebat de două ori, ce oameni sunt. Și n-au răspuns. 
Atunci, Antonie pricepu că este o vedenie, și rugându-se 
puţin cu frică multă, i-a jurat cu numele lui Hristos, să-i 
spună cine sunt și unde merg? Atunci i-a zis unul dintr- 
înșii: Draci suntem și mergem la cetate să luăm pe un iubitor 
de argint, cămătar, și foarte bogat în fărădelege, să-l băgăm 

cu trupul în iad după cum ne-a dat voie Domnul, spre pilda 
altora. Le-a zis cuviosul Avva: Vă jur pe Dumnezeu, să treceţi 
iarăși pe aici după ce-l veți lua. Și intrând în chilia sa, se 
rugă. Şi peste puţin timp, auzind gâlceavă, a ieșit iar și vede 
pe acel ticălos iubitor de argint, că-l pusese îndoit ca un sac 
cu paie, pe un cal fără șa, și strigau: Iată cămătarul care bea 
sângele orfanilor și al văduvelor! lar Antonie a rămas plin de 
frică și întristare la această jalnică arătare. 

După ce s-a făcut ziuă, doi boieri, fii ai acestui iubitor de 
argint, s-au dus, rugând pe susnumitul Antonie, să meargă 
la înmormântarea tatălui lor, să ţină cuvântare; căci voiau 
cu mari cheltuieli să cinstească foarte mult pe tatăl lor. Și el 
mergând la casa lor, le-a zis ca să arate trupul lui. lar ei 
aveau un sicriu bătut în cuie, plin cu alte lucruri, ca să fie 
greu, ca și cum ar fi fost tatăl lor. Şi spuneau diferite pricini 
ca să nu-l deschidă. Le zice lor Avva: Pe mine mă amăgiţi 
ticăloșilor? Eu, astăzi am văzut pe tatăl vostru cu câtă rușine 
și chin îl duceau dracii în iad, în care veți merge și voi, de nu 
veţi întoarce săracilor, câte cu nedreptate și rău au fost luate 
de tatăl vostru, de trei ori ticălosul, — și nu încercați să-i 
pregătiţi sicriu plin de paie, nici să-i faceți pompă și cheltuială, 
căci dracii i-au făcut-o cum i se cădea și l-au dus în gheena 
focului să ardă cu celălalt bogat totdeauna. 

Acestea auzind ei, au rămas de rușine și ocară, văzând 
descoperit ceea ce ei socoteau să ascundă, și lăsară 
cheltuiala nesăvârșită. 

Kk 

Asemenea încă, Chesarie scrie la „Dialog” că a murit un 
iubitor de argint și a cerut muierii lui ca să-i facă un bine, 
iar ea i-a făgăduit cu jurământ, că-i va îndeplini orice cerere, 
neștiind gândul lui. Şi el i-a spus: Această pungă cu galbeni 
voiesc ca să mi-o pui în mormântul meu, cu dibăcie ca să nu 

te vadă altcineva, și să-i fure mai pe urmă. Deci, după ce a 
murit ticălosul, femeia a făcut voia lui, după jurământ, și i-a 
pus galbenii sub cap ca și cum ar fi fost o pernă. Iar doi din 
cei ce-l îngropaseră au priceput, şi s-au dus noaptea să-i 
fure. Însă cum au deschis sicriul, având și o făclie aprinsă, 
văd doi draci înfricoșaţi care stau deasupra mortului, și unul 
scoțând din pungă galbenii îi da celuilalt, care spinteca 
pieptul mortului și-i îndesa în inima lui, zicând: Aur poftești, 
nesaţiosule, satură-se inima ta cum poftește. Acestea văzân- 
du-le hoţii, au fugit, cu frică mare și cu cutremur. 


ALTĂ POVESTIRE 


În părţile Franţei, era altul oarecare, având nesaț mult la 
avuţie. lar la vedere se arăta evlavios și se ruga adesea. 
lubea pe slujitorii bisericești, ca să acopere prin aceasta, 
patima iubirii sale de argint; și aceștia îl sfătuiau să se 
pocăiască ca să nu fie osândit în Iad. Iar el se prefăcea că 
dădea milostenie și astfel și-a trecut toată viaţa lui. Şi în 
ceasul când ieșea sufletul lui cel spurcat, au venit la casa lui 
doi câini negri înfricoșători, sărind pe așternutul unde zăcea 
ticălosul cu durere și chin groaznic. Și după ce și-au pus 
limbile lor de multe ori în gura lui, a scos și el limba lui și o 
spânzura de o palmă afară din gură. Atunci câinii au tras-o 
și au rupt-o din rădăcină și au luat-o împreună cu sufletul 
lui în gheena cea nestinsă. lar trupul lui l-au lepădat să-l 
mănânce fiarele. 

Scrie Episcopul Vichentie, că era un iubitor de argint, care 
după ce a cinat într-o noapte cu rudeniile păcătoşilor și 
prietenii lui, a adormit. Și după puţin timp s-a deșteptat, 
strigând tare cu multă frică. lar femeia lui l-a întrebat 

pricina fricii lui. El a zis: La divanul lui Hristos m-au dus, și 
mi s-au adus atâtea învinovăţiri, încât nu știam să răspund, 
să aflu vreun ajutor. Și astfel a dat Judecătorul hotărâre 
asupra mea, ca să ard totdeauna în iad, și m-au dat sub 
stăpânirea diavolilor, fiindcă m-au așteptat multă vreme la 
pocăință, și eu n-am vrut să las păcatul. Acestea zicând, a 
apucat o haină a unei slugi a lui și îmbrăcându-se, a mers în 
grabă la o biserică a călugărilor unde se cânta slujba Utre- 
niei. După ce s-a făcut ziuă, călugării îl sfătuiau să se măr- 
turisească, poate că Domnul îl va ierta, și să nu-l osân- 
dească în iad. lar el zicea că nu mai este cu putinţă să mai 
afle iertare. După acestea, cum îl duceau la casa lui și 
treceau pe lângă un râu, văd o corabie neobișnuită care 
altădată nu s-a mai arătat ca aceea, și în care nu era nici un 
om. lar el zicea, că este plină de draci, și într-adins au venit 
ca să-l ia. Și atunci ei l-au răpit îndată, și a pierit într-o clipă 
cu corabia, și nu s-a mai ivit. 

Încă scrie acest Vichentie, despre alt iubitor de argint. Că 
era foarte greu bolnav și într-o zi a trimis pe sluga lui, ca să 
scoată un sac cu grâu și să-l dea săracilor. Iar el mergând, a 
aflat în locul grâului o mulțime de șerpi. Aceasta auzind 
bolnavul, s-a pocăit de păcatele lui, s-a mărturisit, a plâns 
cu amar, întorcând toate strâmbătăţile, și a făcut milostenie. 
Apoi după ce s-a împărtășit cu Sfintele Taine, i-a venit sfâr- 
șitul. Şi a poruncit, când îi va ieși sufletul lui, să-l arunce 
gol, ca să-l mănânce șerpii, pentru canonul păcatelor lui și 
iertarea sufletească, ca să nu-l muncească dracii pururea în 
Iad. Și cum l-au aruncat în grămadă, l-au mâncat șerpii cu 
oase cu tot, și astfel a pierit, și nu s-a mai arătat. 

Asemenea a murit alt iubitor de argint, nepocăit, și preotul 
de parohie nu voia să-l îngroape la biserică, fiindcă nu s-a 
mărturisit, nici nu s-a împărtășit la moartea lui. Iar rudeniile 

mortului îl amenințau pe preot, că dacă nu-l va îngropa, îi 
vor face multă pagubă. Iar el le-a zis lor să-l pună deasupra 
unui cal, și să-l lase să meargă unde va voi, și unde se va 
opri calul, în acel loc să-l îngroape. Deci au primit rudeniile 
mortului, crezând că vor face calul ca să meargă la biserică. 
Dar îndată ce puse pe cal acest pângărit trup, calul a alergat 
îndată cu sârguinţă, și a stat dedesubtul unei furci unde se 
spânzurau tâlharii. Şi cu toate loviturile ce i-au dat n-a vrut 
să se miște nicidecum din acel loc. Atunci rudele lui 
cunoscând dreapta judecată a lui Dumnezeu, n-au mai zis 
nimic, ci l-au lăsat în acel loc, au făcut o groapă și l-au 
îngropat ca pe un hoţ. 

Și într-adevăr toţi iubitorii de argint, sunt pe faţă furi, 
tâlhari și răpitori, căci nedreptăţesc pe săraci, și beau ca 
lipitorile sângele lor. Și ei se îngrașă și se satură, iar săracii 
mor de foame și de goliciune. Dar, vai lor, căci aici își fac 
voile lor, și trâiesc norociți vremelnic, cu suferința și 
osteneala orfanilor și a văduvelor, iar acolo vor afla astfel de 
nenorocire, încât nu vor avea nici o odihnă, ci totdeauna se 
vor arde cu neîndurațţii și nemilostivii diavoli! 

CAPITOLUL X 


DESPRE DOBITOCEASCA CURVIE 


„NU știți că trupurile voastre sunt case ale lui Dumnezeu? Și 
cel ce va strica aceasta, îl va strica pe el Dumnezeu?”, zice 
Apostolul Pavel. Toate celelalte păcate pângăresc şi spurcă 
numai sufletul; iar această urâtă fărădelege a curviei, pân- 
sărește pe om, și la suflet și la trup. Deșartă și mincinoasă 
este toată frumuseţea trupului, și fără de minte și orbi sunt 
câţi păgubesc cereasca bucurie, pentru atâta de scurtă dul- 
ceaţă și spurcată poftă. Când este trebuință de această faptă 
afrodisiacă, ptentru înmulţirea neamului nostru, după dum- 
nezeiasca poruncă, şi se face cu a Bisericii rânduială precum 
poruncesc sfintele Legi ale Sfinților Părinţi, nu este defel 
păcat. 

Curvia este un păcat de moarte, care se biruiește foarte 
lesne, depărtându-te cu totul de ispitirea și locurile în care 
se dă lupta. Și cine socotește să încerce vreo faptă trupească, 
și apoi să se oprească de tot, se amăgește. Pentru că mai 
lesne este să păzească întreaga înţelepciune, un tânăr fecio- 
relnic, decât cel văduv. Pofta trupului, frate, este un cal fără 
frâu, care oricâte râpi află, cade și se rănește. Iar întreaga 
înţelepciune este frâul care o oprește și o împiedică. Cel ce 
voiește ca să nu se răstoarne, să ţină frâul tare, să dea 
trupului să mănânce cât îi ajunge, și nu mai mult. 

Cel ce se pângărește la acest păcat, cu greu poate să se 
întoarcă la pocăință; nici nu poate să ridice ochii la cer, ci 
caută ca dobitoacele tot la pământ, neavând în sine nimic 
cuvântător, și se orbește atât de mult, încât face înaintea lui 
Dumnezeu și a oamenilor, asemenea necuviinţe, pe care nu 

ar îndrăzni nicidecum să le facă, înaintea unei slugi a lui, 
sau a unui copil mic. 

Despre acest păcat, zice Sf. Pavel, că nu vor moșteni 
împărăţia lui Dumnezeu câţi se află în acesta, care este un 
foc și flacără a iadului. Materia ei este lăcomia pântecelui; 
para ei e necinstea; cenușa, necurăţia; fumul, sfiala și ruși- 
nea; scânteile și sfârșitul ei este pedeapsa și stricarea trupu- 
lui, scurtarea vieţii, stingerea faptelor bune și călcarea Legii. 
Pentru aceasta trebuie să ai multă grijă și gândul împotriva 
ei, și arme tari ca să nu te biruiască. Și precum fugi de foc ca 
să nu te ardă, așa trebuie să fugi și de această văpaie a 
trupului și foc al iadului. Să nu te bizuiești defel la trecuta ta 
întreagă înţelepciune și înfrânare; fiindcă mulţi după ce-au 
biruit, mai pe urmă cu ticăloșie au fost biruiți. 

În ce chip focul înmoaie fierul și-l preface în firea lui, așa 
și para curviei înmoaie pe bărbaţii de fier, oricît de tari ar fi. 

Pentru aceasta fugi de locurile primejdiei, pricinile și toată 
materia ei, știind a ta slăbiciune. Și nu te încrede în tine, 
fiindcă alţii mai virtuoși decât tine au fost biruiți. Cu nepu- 
tință este, să mergi la moară și să nu te umpli de făină. Sau 
să ţii smoală și să nu se lipească de mâinile tale. Cu cât te 
amesteci mai mult cu lumea și cu muierile, cu atât mai mult 
te întinezi. De nu vei împreuna focul cu surcelele, flacăra nu 
se aprinde. Precum din lovitura pietrei și a fierului se 
aprinde focul, așa de cuvintele muierii la urechile bărbatului, 
se întărâtă pofta curviei. Și de nu te vei păzi cu luare aminte 
să fugi de primejdie, grabnic vei fi biruit, căci puţini sunt cei 
care n-au plătit deloc tribut diavolului curviei, ori la tinerețile 
lor, ori la bătrâneţe, sau cu fapta, cu mintea și cu gândul. 
Fiindcă la acest păcat, nu numai faptele din afară sunt 
oprite, dar și ale lor pofte; adică să nu priveşti feţe frumoase, 
sau să se atingă mâna ta de trupul altuia, sau să te 

împodobești, să te speli, să te razi și să-ţi îmfrumuseţezi fața 
ca să te iubească, și altele asemenea. Sau să joci și să cânțţi 
cu instrumente drăcești, și alte fapte ca acestea, care sunt 
grele păcate, și trebuie să le urăști, înlătură și altele câte știi 
că te vatămă, iar mai ales să fugi de vinul mult și de lene, ca 
de șerpi, căci acestea sporesc mult curvia. Și trebuie pururea 
să lucrezi ca să fugă gândurile, mai ales când ai în trupul 
tău război. Înaintea tuturor treburilor tale, să fie aceasta, 
adică: să citești învăţăturile pe care le scriem aici mai jos, 
spre sfătuirea ta, să le ai totdeauna ca niște arme și pavăze 
la războiul trupului. Acest război este mai puternic decât 
celelalte și mai supărător, fiindcă vine de la un vrăjmaș care 
este împreună cu tine totdeauna, și de aceia ai mare 
primejdie. De aceea scriem și noi mari învățături și leacuri 
mai tari, pentru ca să poţi mai întâi cu dumnezeiescul Dar și 
nebiruita putere a celui întru tot puternic Dumnezeu, să 
biruiești pe vrăjmașii tăi. Și al doilea, ca armele acestea să le 
ai totdeauna gata, nu numai în vremea războiului, ci și când 
te odihnești, ca să le deprinzi mai bine. 

Cel dintâi sfat și leac de folos împotriva curviei după cum 
ne povestesc dascălii noștri cei înţelepţi, este paza cea cu 
sârguinţă, stăpânirea și păzirea tuturor simţurilor și mai ales 
a vederii; căci ochii sunt un liman unde intră toate 
deșertăciunile în sufletul nostru. Ochii sunt ușile prin care 
intră veninul otrăvitor al plăcerilor și întinează cugetul 
nostru, slăbește voinţa și o înduplecă. lar când se face 
înduplecarea voinţei, când te hotărăști să faci răul, este ca și 
cum ar fi că l-ai făcut. Pentru că din vedere se naște 
dragostea, și din dragoste se face înduplecarea voinţei și din 
aceasta se săvârșește fapta. Adică, dacă vezi un lucru bun și 
frumos îl poftești, și așa hotărăști în mintea ta să-l 
dobândești, de vei avea prilej; după care faci deplin și faptul 

păcatului. Și de nu l-ai fi văzut, ar fi lipsit celelalte. Deci să 
nu priveşti niciodată, aceea ce-ţi pricinuiește pagubă, 
aducându-ţi aminte cât rău au pătimit strămoșii pentru că 
au privit pomul cel oprit în Rai, pentru care pricină cu 
moarte au fost osândiţi, nu numai ei, ci și noi toţi strănepoțţii 
lor. De nu ar fi văzut David pe Batșeba, n-ar fi făcut prea- 
curvie și ucidere. Ochiul a prostit pe înțeleptul Solomon de a 
făcut astfel de nelegiuire. Alţi mulți plini de bunătăți și 
minunaţi bărbaţi, mai înainte de lege și după lege, ca să 
vadă frumuseţea feţei muierilor, au suferit mare pagubă. Și 
de vreme ce unii ca aceia jalnic s-au prăpăstuit, fiindcă nu 
au luat aminte de a se păzi cu sârguinţă, cine dintre noi cei 
neputincioşi va scăpa de nu se va păzi cu temei? Deci, nu 
privi niciodată femeia în față, să nu-i vorbeşti cu îndrăzneală 
și prietenie, și să nu te gândești la frumuseţea ei; ci mai mult 
să socotești stricăciunea trupului cum se face după moarte. 
Aceasta vrea să întărească cuvântul stăpânesc: „Când ochiul 
tău te smintește, scoate-l pe el” adică să nu vezi aceea ce-ţi 
aduce pagubă; ci să te lipsești de acea vedere vătămătoare de 
suflet, și asa scoţi ochii tăi, adică reaua poftă și dorință. A 
doua simţire este auzul: astupă-ţi urechile să nu auzi 
cântecele sirenei, adică cuvinte necuviincioase și de rușine; 
cântece din instrumente muzicale precum și atâtea altele 
asemenea, căci toate acestea, iar mai vârtos dansul și 
cântecele, aprind para cea trupească. A treia simţire a ta este 
mirosul; nu purta aromate, trandafir și alte flori ca să dea 
miros. La aceasta nu stârnesc și spun mai mult, fiindcă 
aceste lucruri le ţin femeile, iar nu bărbaţii, și nu femeile cele 
pricepute, ci cele nepricepute și fără minte. A patra este 
pipăirea de care trebuie să te păzești cu mai multă luare 
aminte, căci cu neputinţă este să vii la pipăire și să nu 
săvârșești fapta, de va fi și locul potrivit. Pentru aceea, 

înțeleptul Ieronim, scrie unui cleric, prieten al lui, cuvintele 
acestea: „Nepotiane, fratele meu! Bagă bine de seamă, de câte 
ori mergi ca cleric, să cercetezi fecioară sau văduvă, să nu 
intri nici odată singur în casa ei, ci totdeauna să ai pe cineva 
cu tine, ca să te păzești prin el. Și nu primi scrisori și daruri de 
la asemenea persoane, nici tu să trimiţi de prisos, căci toate 
acestea sunt lemne care aprind para focului”. 

Vezi dar că și cei virtuoși trebuie să fie cu grijă și luare 
aminte? În războaiele ce fac oamenii între ei, cu cât cineva 
îndrăznește și fără frică luptă cu bărbăţie împotriva vrăj- 
mașului lui, cu atâta îl biruiește desăvârșit, și când fuge de 
la luptă de frică și de temere, atunci vrăjmașul îl omoară. 

Iar la acest duhovnicesc război împotriva trupului, cine se 
teme și fuge, acesta biruiește. Şi cine se va nădăjdui la vitejia 
lui ca să dea război vrăjmașului, va fi biruit cu jale, ca un 
neputincios. La toate celelalte păcate este prilej să dai război 
vrăjmașului tău și să biruiești, după cum ar fi: poţi să ai 
bani prea mulți și să biruiești iubirea de argint. Să porţi 
haine frumoase, să ai cinste, mărire de la lume și să nu te 
mândrești; să vezi la masă bucate alese și să biruiești 
lăcomia pântecelui. Dar ca să locuiești împreună cu muierile 
și să păzești curăţia, este cu neputinţă. Căci precum este 
peste fire, să ai pe pieptul tău cărbuni aprinși și să nu te 
arzi, așa este cu neputinţă să locuiești cu muieri, să vorbești 
împreună cu ele, și să nu fii atras de focul plăcerilor. Fugi 
dar de faptele muierilor, căci nu ești mai tare decât Samson, 
decât Iraclie, decât Olofern, decât Ahile, care au biruit mii de 
oameni și i-au omorât, iar în cele din urmă, i-au biruit 
muierile și jalnic i-au omorât. 

De vreme ce Mergătorul Înainte Ioan, cela ce din pântecele 
maicii lui era sfinţit, și decât care nu era altul mai sfânt, s-a 
depărtat în pustie ca să scape de orice fel de greșală, cum 

socotești tu, să stai în lume și să nu fii biruit? Te înșeli, deși 
zic unii că este plată mai mare, să vezi un rod frumos și să te 
înfrânezi, decât să nu-l ai. Aceasta este îngăduit la celelalte 
păcate după cum am zis mai sus; dar despre cele trupești 
câţi o zic, se înșeală, căci toţi sunt orbi și rătăciţi, și mai 
vârtos unii dintre călugări și duhovnici — de la care ies aceste 
deșarte cuvinte - care au la mânăstirile lor femei și le 
slujesc, pentru care vor fi cercetaţi groaznic în ceasul Jude- 
căţii, fiindcă, măcar că ei nu fac păcate - căci este cu 
neputinţă să ţină cineva foc în mână și să nu se ardă —, însă 
cei ce îi văd, se smintesc și-i osândesc. Deci, trebuie să se 
ferească fiecare cu sârguință, să nu dea sminteală 
aproapelui, măcar că zice Legea să fie iertat vreunul din 
călugări, ca să aibă pe maica lui, sau pe sora să numai să-i 
slujească, dar acum nu mai trebuie să se mai facă, fiindcă 
răul s-a înmulțit și trebuie să ne păzim de împiedicare. 

Nu scriu mai mult pentru această pricină, ca să nu mă 
osândiţi că grăiesc de rău pe cei sfinţiţi; — dar toți știți cât au 
alunecat în păcatul acesta, și s-au făcut de râs și poveste în 
lume; căci de ar fi luat aminte la început, nu s-ar fi făcut. 
Deci, să nu cuteze nimenea din cinul călugăresc, să aibă 
muiere la mânăstire, pentru vreo pricină oarecare ce s-ar 
putea întâmpla, și mai cu seamă cel sfinţit. Și de este preot 
la mânăstire de femei, cum face sfânta Liturghie sau altă 
slujbă duhovnicească, să meargă la chilia lui fără vorbă 
multă, și fără ca să mănânce ceva sau să bea. Căci precum 
nu este iertat să mănânce muierea la mânăstirea de bărbați, 
așa și bărbatul la cea de femei. 

A cincea și cea din urmă simţire este gustarea, pe care 
trebuie să o păzești mai mult decât pe celelalte, pentru 
Domnul, adică: să nu mănânci și să nu bei mult, fiindcă 
nimic altceva nu înmulțește, nici nu mărește atât războiul 

trupului, ca lăcomia pântecelui și beţia. Și iarăși, postul și 
înfrânarea sunt leacuri doctoricești și de folos, la această 
patimă silnică. Deci nu răsfăţa trupul și nu-i face plăcerile, 
de voiești să-l ai sub ascultarea ta. Căci în ce fel carnea 
sărată, sau în oţet, sau în smirnă, care sunt amare și iuți, se 
păstrează multă vreme, fără să se strice, și de nu vor pune 
una din acestea, curând putrezește și se strică, așa și trupul 
nostru când prin dulceţi îl dezmierdăm, se umple de păcate 
și se strică; iar prin viață aspră, rămâne în fapta bună și se 
păzeşte. Înfrânează-te așadar cât poţi, chinuind trupul tău, 
și aducându-ţi aminte de fierea și oţetul care au adăpat pe 
cruce pe Stăpânul, și multa înfrânare a cuvioșilor noștri 
Părinţi în pustie, care nici măcar ceva fiert nu mâncau, ci 
toate crude și nefierte. Mai ales marele Apostol Pavel, care își 
chinuia trupul său, precum însuși zice: „îmi zdrobesc trupul 
și-l robesc”. Deoarece aceia făceau așa și își munceau 
trupurile lor ca să biruiască acest război, cu cât dar mai 
mult trebuie să facem noi cei mici și bolnavi? Omoară deci și 
tu, trupul, cu lipsirea de bucate plăcute. Nu purta haine 
moi, nu dormi pe paturi frumoase, ci pedepsește trupul cu 
privegheri, culcându-te la pământ și alte ca acestea, ca să-l 
supui duhului, căci este mare mirare ca să te mântuiești de 
moartea aceasta, mâncând și bând, și având toată trupeasca 
odihnă; fiindcă pe cât se împuţinează lemnele, cu atâta para 
se micșorează. Scoate deci materia, ca să stingi focul. Lasă 
vinul și bucatele felurite, ca să stingi sminteala. Cine 
lingușește pe sluga lui și-i dă mâncări alese și frumoase, îl 
face în cele din urmă să se răzvrătească. Cine dă trupului 
său plăceri și odihnă, întărește pe vrăjmașul lui, și-i dă arme 
ca să-l omoare. Sf. loan Gură de Aur zice: „Cela ce mângâie 
pântecele lui și duhul curviei vrea să-l biruiască, este 
asemenea ca acela care vrea cu untdelemn să stingă focul”. 

Adică cine dorește să nu curvească și apoi mănâncă și bea 
bine, este ca acela care toarnă untdelemn ca să stingă focul. 
Și bine a zis, pentru că de este cineva sătul, îl stăpânește 
acest război; și fără înfrânare, nu săvârşeşte întreaga înţe- 
lepciune, nici vreo altă faptă bună. Pentru aceea petreceau 
cuvioșii astfel de viață aspră, ca să îmblânzească această 
sălbatică pornire a trupului, și atunci când reușeau aceasta, 
săvârșeau cu înlesnire și celelalte fapte bune. 

A doua armă împotriva trupului este să izgonești grabnic 
gândurile rele și urâtele pomeniri, îndată ce vor intra în 
mintea ta să tulbure trupul tău. La aceasta pune multă 
stăruinţă, de vei putea, să nu lași nicidecum să intre în 
gândul tău, sau chiar de le-ai și gonit, să nu rămâi de fel în 
gândul curviei, ci să-ţi aduci aminte de altceva duhovnicesc, 
care să-ţi dea umilinţă și evlavie; — căci cu cât întârzie mai 
mult, cu atât se înrădăcinează mai mult și este cu greu 
atunci să-l izgonești. Pentru că mai bine este să stingi focul 
când începe a se aprinde, decât atunci când se va întinde și 
va cuprinde toată pădurea. Cu mai puţină osteneală 
dezrădăcinezi un copac de curând sădit, decât când se va 
înrădăcina tare. Mai bine stai împotriva vrăjmașului tău, la 
ușă unde este locul strâmt, decât să îl lași să intre înlăuntru 
şi să stăpânească casa ta. 

Gândul curviei este slab ca un vlăstar de iarbă și de-i vom 
sta împotrivă la început când îl va pune diavolul în inima 
noastră, lesne îl strivim; iar de-l primim cu plăcere și 
dulceaţă și rămânem într-însul se întărește ca fierul, și vom 
avea multă trudă spre a-l birui. Și iară de se va întâmpla ca 
din lenevirea și nepăsarea ta, să se întărească acest urât 
gând în inima ta, și te primejduiește să cazi în alunecare, 
aleargă grabnic la rugăciune și cu mare glas să strigi către 
Stăpânul, și să ceri ajutor la nevoia ta, precum fac cei ce 

sunt pe valurile mării, înconjurați de groaznică furtună, și 
roagă-te din toată inima ta, ca să nu te lase să te îneci în 
această nevăzută furtună. Și zi psalmii aceștia din Dumne- 
zeiasca Scriptură: „Dumnezeule, spre ajutorul meu ia aminte, 
Doamne, ca să-mi ajuţi mie, grăbeşte”. Şi iarăși: „Să nu dai la 
cele nevăzute fiare, sufletul ce se mărturisește Ţie”. Şi: „Nu ne 
duce pe noi în ispită”, și altele ca acestea. Și socotește pati- 
mile Stăpânului, câte a răbdat, ca să omoare acest păcat, pe 
care te îndeamnă ca să-l faci diavolul, ucigașul de oameni. Și 
roagă pe Pururea Fecioara Stăpână și pe alţi Sfinți, să-ți 
ajute să biruiești acest război. Și de se află duhovnicul tău 
aproape, sau alt om virtuos, aleargă și-i spune, să-ţi dea 
vreun ajutor; — şi să nu te lenevești, fiindcă în aceasta este 
toată primejdia. Căci deși nu vei curvi și cu fapta, ci numai 
de vei primi cu dulceaţă gândul cel spurcat ce simţi în 
această plăcere se socotește și aceasta curvie, şi tare se 
canonisește. 

la aminte la cele multe pedepse pe care le-a trimis 
Dumnezeu cel Atotputernic în lume, pentru acest păcat. A 
ars cele cinci cetăţi ale Sodomenilor. A dezrădăcinat din 
temelie orașul Sihem. A pierdut toată seminţia lui Veniamin. 
A omorât pe Amun. A făcut lui David mare pagubă. A ucis pe 
cei doi bătrâni care au pârât cu nedreptate pe Susana. Dar 
ce să zic una câte una deosebit? Pentru pricina acestui 
spurcat păcat, a trimis acel înfricoșat potop şi a înecat toată 
lumea, și pe scurt zicând, toate pedepsele mari pentru acest 
păcat, le-a trimis Domnul. Și trebuie să se cutremure toți 
câţi se află în el, să nu pătimească și ei cele asemenea. 

Să știi lămurit, că de vei voi ca întotdeauna să fii în noroiul 
acesta al trupului, și să-ţi faci pofta ta, socotind că te vei 
sătura, te înșeli, pentru că păcatul este nesăţios. Mai cu 
osebire, cu cât te deprinzi la această vină, cu atât pofta se 

aprinde mai mult și smintește trupul. Puterea ta se împu- 
ținează, și ispitele se înmulţesc. Și așa se face o fire și obicei, 
pe care pe urmă nu le mai poţi lăsa. Pentru că de nu te vei 
împrotivi obiceiului, se face deprindere de nevoie. Silește-te 
așadar de la început, să te lupţi, și cu ajutorul Domnului, 
prea lesne vei scăpa. Căci cu cât mai mult te vei împotrivi 
păcatului, cu bărbăţie și putere, cu atât mai repede smin- 
teala dispare, și tu rămâi vesel căci ai biruit pe diavolul, iar 
sfinții îngeri vin să-ţi slujească, precum și Domnul când a 
biruit pe ispititorul. Iar de vei fi biruit de lene, dulceaţa 
păcatului va trece ca un fulger grabnic; iar amărăciunea 
conștiinței care rămâne în suflet și tulburarea te va necăji cu 
mai mult chin, decât ai fi avut dacă răbdai un ceas acest 
război. 

De nu îndrăznești înaintea vreunui om să faci păcat, 
pentru rușinea spurcatei fapte, cum nu te rușinezi, 
nepriceputule, de păzitorul sufletului tău, care stă lângă tine 
totdeauna, și te păzeşte? Dar, ce zic eu, de înger? Însuși 
Stăpânul ca un Dumnezeu necuprins, se află în fiece loc, și 
cutezi, nerușinatule, să săvârșești această urâtă faptă 
înaintea Ziditorului și Mântuitorului tău care a pătimit atâta 
ca să te izbăvească de păcatul acesta, care spurcă sufletul și 
trupul și toate mădularele tale care s-au făcut mădulare ale 
lui Hristos, în dumnezeiescul Botez, și tu le faci mădulare ale 
curviei? Și din asemenea îngerilor, cum erai când aveai 
curăţia, te faci asemenea cu dobitoacele? Dacă cineva ţi-ar 
zice numai cu cuvântul dobitoc sau vită, o socotești ocară și 
necinste. Pentru ce așadar te faci de bună voie, neprice- 
putule, ca porcul când iese din gunoi și din noroi unde-i este 
obiceiul lui să se tăvălească? Uită-te la dânsul ce frumuseţe 
are, și cum miroase! Nu îți întorci ochii să nu-l vezi, și-ţi 
astupi nasul de putoarea lui, și nu suferi să atingă nici 

măcar marginea hainei tale? Dar cum nu te scârbești de tine, 
ticăloșiile, care ești mai murdar decât el, la suflet, ceea ce 
este mai rău decât murdăria trupească de care ai putea să te 
speli în baie? De spurcăciunea sufletului nu te curăţește altă 
apă decât a lacrimilor pocăinţei care este de mult pret. 

Când ai sminteala trupului, amăgește pofta trupului tău și 
zi, că peste puţin vei face voia ei. Şi dacă va trece ceasul, 
socotește că ai făcut păcatul și ţi-ai împlinit pofta ta. Și a 
trecut acea blestemată dulceaţă, și gândește ce ai câștigat și 
ce folos ai luat. 

Fiindcă de-ai fi făcut păcatul cu fapta, nici o dulceaţă sau 
plăcere nu ţi-ar fi rămas s-o simţi mai pe urmă, ci ar fi trecut 
ca o umbră într-un minut și s-ar fi făcut nevăzută ca un vis 
al nopţii trecute. Și ţi-a rămas datoria să plângi nelegiuirea 
ta, rușinea la mărturisire, truda și osteneala ca să-ți împli- 
nești canonul, mustrarea conștiinței să te roadă neîncetat, și 
— cea mai rea decât toate —, osândirea în munca cea veșnică, 
că ai să arzi neîncetat în focul cel nestins. 

O, răutatea ta, diavole! La câtă nesimţire și necunoștință 
aduci pe ticălosul om, pentru o plăcere otrăvitoare de o clipă, 
să ia astfel de pedepse și iadul fără sfârșit! Deschide-ţi ochii, 
păcătosule, și rupe acoperământul ce ţi l-a pus diavolul pe 
faţă, ca să nu vezi cursele lui, nici să simţi paguba ta. 

A șaptea învăţătură, să fie pomenirea morţii. Că alt gând, 
nu ajunge să potolească întărâtarea trupului, precum acesta. 
Adică, să gândești la putoarea și grozăvia, cum se face după 
moarte fața acelei ce ți se pare acum atât de frumoasă și 
împodobită: ochii se scurg, gura rămâne neagră și vestejită, 
faţa galbenă, capul nemișcat, și pe scurt timp se face un 
chip urât și înfricoșător la vedere. Toate acestea să le 
gândești când îți va veni pofta curviei. Închipuiește-ţi că 
priveşti în mormânt, acel trup împuţit pe care-l poftești. Şi 

cu mijlocul acesta, nădăjduiesc să biruiești păcatul, precum 
a făcut un sihastru îmbunătăţit, care era bântuit de gând 
rău și aducerea aminte de o femeie prea frumoasă pe care o 
cunoștea în lume. 

Într-o zi, venind un prieten al lui să-l vadă, i-a spus că 
femeia aceea a murit. Aceasta auzind sihastrul, s-a dus la 
mormântul ei într-o noapte, și luând un ștergar a șters cu 
dânsul trupul ei cel împuţit care era putrezit și s-a întors la 
chilie. Și din acel ceas, de câte ori avea în trup puţină 
pornire pătimașă punea înaintea lui acel ștergar cu putoarea 
mortului și zicea către sine acestea: Satură-te acum, 
curvarule, de împuţiciunea pe care o pojiești! Şi prin mijlocul 
acesta s-a izbăvit de ispitirea diavolului, cu dumnezeiescul 
dar. Și nu numai trup mort, dar și viu, de vei socoti cu luare 
aminte cum este înăuntru fără îmbrăcăminte, adică gol, și ce 
este înlăuntrul trupului, vei face asemenea precum a făcut 
sihastrul de mai sus. Așa, cu adevărat, de s-ar vedea ce este 
ascuns sub pielea aceasta și să o privești, ai mărturisi că 
frumuseţea aceleia pe care atât o poftești, nu este altceva 
decât numai un mormânt zugrăvit, plin de putoare, care se 
vede în afară frumos, și înăuntru este plin de necurăţie. 
Când vezi ceva flegmă, sau altă necurăţie pe haina ta, te 
îngreţoșezi, chiar cu vârful degetelor să te atingi. Pentru ce 
dar te faci atât de nesimțţitor, și poftești un vas plin de flegmă 
și de murdării? Așa cu adevărat, acest trup cercetat cu luare 
aminte, nu este altceva, decât un sac cu lut, un burduf 
împuțţit, un chiup? cu murdării și un vas plin cu toată ne- 
curăția. 

lară de se va întâmpla, să ai atâta bântuială și mare 
aprindere a trupului, încât să nu-ţi folosească toate leacurile 
zise, fie aceasta mai tare și mai arzătoare plantă de leac, cu 
care au biruit mulţi această sălbatică și nestăpânită pară. 

Pune în mintea ta, că priveşti un puț plin de foc și de văpaie 
nepotolită, și dracii stau gata să te arunce într-însul, când 
săvârșești păcatul. Căci toată durerea și necazul se biruiește 
cu cele mai aspre munci ale Iadului. Și de nu este destul 
această frică a nevăzutului foc, ca să înceteze tulburarea 
trupului tău, fă-o şi cu lucrul în această pară a focului, 
simțită și trecătoare, precum au făcut unii din cuvioșii 
Părinţi despre care scriem, spre învăţătură și pildă. 

Simeon Metafrast, scrie în 13 zile ale lunei lui Februarie, 
că o muiere s-a dus în pustia unde sihăstrea cuviosul 
Martinian, și stând afară înaintea chiliei lui, plângea zicând, 
că a pierdut drumul, și se ruga de el să o primească în chilie, 
ca să nu o mănânce fiarele. 

Iar Sfântului, fiindu-i milă de ea, a primit-o în prima chilie 
din peșteră și el a intrat în cea mai dinlăuntru și se ruga 
toată noaptea, ca să nu cadă în ispită. Dimineaţa, uitându- 
se sfântul printr-o ferestruie, a văzut muierea împodobită cu 
alte îmbrăcăminţi frumoase, pe care le avusese ascunse într- 
o traistă, și în noaptea aceea s-a îmbrăcat cu dânsele, 
împodobindu-se. Atunci Sfântul s-a tulburat ca om, nu atât 
din podoaba ei, cât din cuvintele ce i-a zis muierea, lăudând 
căsătoria, că mulţi din Sfinţi au cunoscut lumea și 
împreunarea trupului nu i-a vătămat, şi s-ar putea ca și ei 
să pustnicească împreună. Și pe scurt, ca să nu lungim 
cuvântul, s-a aplecat Sfântul, cuvintelor ei, și și-a pus în 
gând să săvârșească păcatul. Dar Prea Milostivul l-a păzit, și 
și-a adus aminte de focul iadului. Deci aprinzând foc mare, a 
sărit în mijlocul lui, zicând cu lacrimi: De poți, ticălosule, să 
suferi această pară vremelnică, vei putea suferi și pe cea 
veșnică. lar muierea înspăimântându-se, i-a zis: Rogu-te, 
Sfinte al lui Dumnezeu, să nu te omori cu nedreptate din 
pricina mea. Atunci Sfântul, a fugit de acolo, și ducându-se 

la malurile mării, după voinţa lui Dumnezeu, l-a luat un 
corăbier cu corabia sa, și l-a dus la un ostrov. Iar femeia, cu 
sfatul cuviosului, lăsând toate, s-a dus în Betleem la cuvi- 
oasa Paulina, unde s-a mântuit. 

Scurtez cuvântul pentru lungime, iar cine dorește să știe 
sfârșitul Sfântului, să citească viaţa lui, să afle cum s-a dus 
în ostrovul acela, și cum spărgându-se o corabie aproape, 
altă femeie l-a găsit acolo, și cum Sfântul iarăși a fugit în 
altă parte, iar femeia a rămas acolo și s-a sfinţit. 

Se povestește şi în „Lavsaicon”, că s-a dus o muiere la 
chilia unui sihastru, ca să-l spurce, prea îndrăzneață. lar el, 
a primit-o, asemenea temându-se să n-o mănânce fiarele. Şi 
peste noapte s-a tulburat atât de mult sihastrul, încât — 
neaflând alt ajutor ca să scape din cursele diavolului —, și-a 
pus mâinile în flacăra lumânării și și-a ars toate degetele. Iar 
muierea a rămas ca o piatră, de frică, și a murit. Dimineaţa 
văzând-o Sfântul moartă, prin rugăciune a înviat-o. Sfântul 
Benedict iarăși s-a tăvălit prin spini cu totul gol, și sânge- 
rându-se, cu durerea aceea, i-a trecut bântuiala trupului. 
Altul s-a tăvălit gol în zăpadă. Altul a intrat dezbrăcat în apă 
îngheţată, și altul și-a pedepsit trupul său, precum Domnul 
l-a luminat. Fă deci și tu asemenea. Pune numai un deget al 
tău la lumânare, și de vei putea răbda, săvârșește și păcatul. 
Dacă numai mucul lumânării nu-l poţi stinge cu marginea 
degetului tău, cum vei suferi acea puternică și nesfârșită 
pară a ladului? Ca să pricepi mai bine de unde se naște 
frumuseţea trupului, asculță și nu te lenevi a citi cu luare 
aminte tot acest capitol, deși este mai mare decât cele scrise 
mai înainte. Obiceiul este pretutindeni când se atacă vreo 
cetate, să-și puie cetăţenii toată puterea și ajutorul lor la 
partea cea mai slabă, unde este mai multă trebuinţă ca să 
nu fie biruiți de vrăjmașii lor. Așa și noi, știind că la patima 

aceasta este mai slab și mai lesne prins bietul om, dăm și 
leacuri mai multe și mai tari. 

Domnul a pus frumuseţea în zidirile sale, ca oamenii să-și 
înalțe mintea și să cunoască pe Ziditorul lor. Și cu cât este 
mai frumoasă o zidire, și frumuseţea ei te atrage s-o iubești, 
cu atât mai mult trebuie să ai cunoștință să aprinzi inima ta 
la dragostea Făcătorului. Căci frumuseţea n-o are omul de la 
sine, adică de la trup, ci vine de la suflet, care când se va 
despărți de trup, trupul rămâne grozav de urât, toată frumu- 
sețea lui se risipește, căci sufletul este pricina frumuseții, ca 
chip şi asemănare a lui Dumnezeu. Şi de la Dumnezeu 
primesc strălucirea și frumuseţea toate zidirile cele fru- 
moase. Deci, iubește mai ales sufletul și nu pofti frumuseţe 
deșartă, care se vestejește cu puţină boală. Curg zilele 
noastre și tinereţea trece. Bătrâneţea se apropie și alergăm 
grabnic la moarte. Şi ce se face atunci frumuseţea feţei 
noastre, când toate mădularele trupului se urâţesc și se fac 
neputincioase, acelea care se arătau înainte frumoase? 
Proorocul Isaia aseamănă frumuseţile trupului cu iarba, care 
este astăzi verde și mâine uscată; dimineaţa fragedă și seara 
veștedă. Astfel se stinge și verdeaţa și frumuseţea tinereţii! 

Deci, când vezi față frumoasă, socotește câtă stricăciune și 
întinăciune este ascunsă pe dinlăuntru la frumuseţea 
zugrăvită a firii, şi adu-ţi aminte cum se face după moarte. 
Nu ce este de față, ci ce va fi în viitor, socotește. Nu privi 
trupul, ci cercetează duhul. Căci precum este cerul mai 
frumos decât pământul, așa și sufletul este mai frumos decât 
toate zidirile acestei lumi. Și de ar fi cu putință să vedem 
frumuseţea aceasta cu ochii trupești, am defăima orice 
frumuseţe pământească. Dar ca să nu ne mândrim, precum 
au pătimit unii dintre îngeri, de aceea nu voiește Domnul ca 
să vedem aici frumusețea sufletului nostru. Fă dar în așa 

chip și te ostenește să-ţi înfrumusețezi sufletul și să-l 
împodobești cu fapte bune, ca să câștigi frumuseţea pe care 
o poftești. De se va afla undeva un izvor să aibă atâta dar 
apa lui, ca oricine se va spăla cu ea să se facă numai trei zile 
urât, iar pe urmă să rămână tânăr prea frumos, cine nu ar 
dori totdeauna, cu toată bucuria, să se spele în acea apă, să 
rabde grozăvia acelor trei zile, ca să rămână pe urmă în toată 
viața lui, prea frumos? Dacă voiești să fii pururea și 
neîncetat frumos, spală sufletul tău cu lacrimile pocăinţei, 
și-ţi chinuește trupul cu posturi și rugăciuni. Și de ești urât 
aici puţinele zile ale acestei vieţi, în Rai te vei bucura 
strălucind ca soarele. De ești acum bătrân, bolnav și trecut, 
acolo vei fi tânăr, sănătos și frumos ca un înger, adică de vei 
păzi aici curăţia să-ți înfrumuseţezi sufletul cu fapte bune. Și 
iarăși, de ești acum cu trupul frumos, iar sufletul să-l 
întinezi cu păcate, te vei scula atunci, cu trist și urât chip. 
Așadar, nu pofti frumuseți nestatătoare și deșarte, adu- 
cându-ți aminte de marile pagube ce s-au făcut din pricina 
aceasta. 

Frumuseţea fetelor lui Cain, a fost pricina pentru care a 
pierit toată lumea, prin potop. Pentru frumuseţea Elenei, s- 
au omorât multe mii de oameni și s-a risipit vestita și bogata 
cetate Troia, și alte multe răutăţi și pagube felurite s-au 
făcut şi se fac pururea, pentru pricina aceasta, nu numai 
sufletului, ci și trupului. Pentru că desfrânarea înlătură 
vitejia, scurtează viaţa, strică frumuseţile trupului, te face ca 
să risipești rău banii, pierzi cinstea și faima, și nu te mai 
cinstesc defel oamenii. Aceasta aduce boala și alte multe 
rele, de care te scapi cu ajutorul Domnului, de vei socoti și 
vei medita învăţăturile mai dinainte scrise, și cele două pilde 
de mai jos, pe care le-am povestit aici la sfârșit, ca să 
priceapă fiecare, cât este de urât înaintea Domnului acest 

păcat. 

Petre Damianos scrie, că pe când învăţa carte la școala din 
Parma, s-a întâmplat o înfricoșată judecată a dreptului 
Judecător, spre învăţătura noastră. El spune astfel: În 
partea dinspre apus a acestei cetăţi, afară de ziduri, este o 
biserică cu hramul sfinţilor mucenici Ghervasie și Protasie. 
Într-o noapte, când era privegherea Sfinţilor, pe 14 
Octombrie, un plugar sculându-se din așternutul său, mai 
înainte de a se face ziuă, a mers să-și pască vitele. lar un 
vecin al lui, care iubea pe femeia lui, văzându-l că a plecat, a 
intrat în casa plugarului prefâcându-se bolnav de friguri, și 
s-a culcat în pat lângă femeie, care gândind că este bărbatul 
ei, a tăcut. După ce a săvârșit preacurvia, necuratul, s-a 
sculat din pat și s-a dus. Făcându-se ziuă, a venit bărbatul 
ei, ca un om ce era temător de Dumnezeu, să meargă la 
biserică ca să ia anaforă. lar femeia îl defăima și-l ocăra 
zicându-i: Un ceas nu ai putut, ticălosule, să te înfrânezi de la 
spurcata împreunare trupească pentru dragostea sfinților, și 
acum ai atâta îndrăzneală să mergi să iei anaforă? lar el 
mirându-se, a întrebat: Pentru ce grăiești acestea? Și din 
cuvânt în cuvânt a cunoscut că altul s-a dus în locul lui și a 
înșelat-o. Atunci biata femeie a început să se tânguiască 
plângând cu amar, - fiindcă era cinstită și îmbunătățită — 
pentru răul ce i s-a făcut. Deci ducându-se la biserica 
Sfinţilor, a strigat acestea înaintea icoanei Sfinţilor mucenici, 
în auzul tuturor: Doamne lisuse Hristoase Dumnezeule, cela 
ce știi toate, care cercetezi inimile și cerci cugetele! Darul tău 
știe gândul meu, că chiar și de bărbatul meu mă feream la 
toate sărbătorile și acum din neștiință, ticăloasa, m-am înșelat 
și am păcătuit! Rogu-te Doamne, ca un Dumnezeu milostiv, să- 
mi ierti păcatul, și ca un drept Judecător, să faci degrabă 
izbândă asupra acelui necurat, care m-a înșelat cu vicleșug și 

meșteșugire, și să-l faci arătat oamenilor, spre pildă, ca să se 
slăvească prea Sfântul tău Nume. Așa, Domnul meu, auzi-mă 
pe mine, păcătoasa, pentru rugăciunile slăviţilor tăi mucenici 
Ghervasie și Protasie, și ale tuturor Sfinţilor tăi, amin. Și 
acestea zicând, — o, grabnică izbândă! -— a intrat diavolul în 
pântecele celui prea curvar, și l-a trântit la pământ, rupând 
jalnic măruntaiele lui și lovindu-i tare capul de pietre, nu l-a 
lăsat diavolul până ce înaintea tuturor, cu răni multe, l-a 
omorât. Acestea văzând toţi cei ce erau acolo, s-au 
spăimântat. 

Asemenea, în părțile Teftoniei, era un ostaș care sculându- 
se într-o noapte din pat, de lângă femeia sa, s-a dus dea 
preacurvit cu alta. După aceea întorcându-se la casa lui, 
dacă l-a văzut femeia sa, striga de frică și tremura. 
Strângându-se slugile la glasul stăpânei lor, cum l-au văzut 
s-au îngălbenit de frică, și au fugit toți din casa aceea, 
strigând tare, fiindcă li se arăta fața preacurvarului ca a 
unui drac. Acestea văzând acela, a priceput că pentru 
fărădelegea lui i s-a schimbat fața în urâtă și întfricoșată. 
Deci a stins lumânările și s-a ascuns până ce se va face ziuă. 
Și dimineaţa a ieșit mergând să afle vreun duhovnic, ca să se 
mărturisească. lar în cale, boii și alte dobitoace întâlnite, 
fugeau de el ca de un fulger și se cutremurau nu numai 
dobitoacele, dar și oamenii. Când a ajuns la o biserică, și l-a 
văzut un duhovnic, a închis ușa, blestemându-l, socotind că 
este o arătare drăcească. lar ostașul se ruga de afară, cu 
lacrimi zicând, că nu este diavol, ci pentru păcatul său s-a 
făcut atât de înfricoșat și urât. Atunci mărturisindu-se și 
luând de la duhovnic canon după cum se cădea, s-a întors 
fața lui la starea de mai întâi. În urmă și-a îndreptat sufletul 
său prin pocăință. 

Vedeţi, oamenilor, câtă pagubă ne face păcatul? Socotiţi 

câţi draci vom vedea în lad. Multe și nenumărate minuni aș 
avea să scriu pentru pricina aceasta, minuni care s-au făcut 
în diferite vremi. Și au murit mulți mai înainte de vreme 
pentru acest păcat. Dar le las fiindcă am lungit foarte mult 
acest capitol, și vreau să scriu și despre celelalte păcate. 

CAPITOLUL XI 


DESPRE MÂNIE ȘI IUȚIME 


MÂNIA este o poftă de răzbunare și poate să fie rea și 
bună. Mânia bună este, când faci cuvenita izbândă, ca să 
îndrepţi greșala sau să păzești dreptatea. Şi această mânie 
care este îndreptăţită, nu numai că nu este păcat, dar și 
plată ai. Dar mai cu seamă, ai păcat atunci când ești dre- 
gător și ai datorie, ca mai mare, să pedepsești greșelile, și nu 
te mânii, precum zice dumnezeiescul Gură de Aur în 
Cuvântul al XI-lea, la Matei: „Cine nu se mânie cu pricină, 
după lege greșește, căci răbdarea nesocotită, seamănă 
greșeli, hrănește nepăsarea și îndeamnă la rău, nu numai pe 
cei răi, dar și pe cei buni”. Mânie bună este când vei vedea pe 
cineva să greșească la arătare cu defăimarea sfintei Legi, și 
mâniindu-te asupra lui, să-l pedepsești; când lucrează săr- 
bătoarea, să-l mustri; când își bate joc de Biserica Dom- 
nului, să-l baţi, cum a făcut și însuși Stăpânul când a bătut 
cu biciul pe cei ce vindeau în biserică și altele ca a-cestea. 

Mânia rea este când te mânii fără rânduială și pedepsești 
pe cineva cu nedreptate, ori mai mult decât se cade, sau nu 
este după dreapta socoteală. Atunci mânia este păcat, căci 
covârșește judecata și tulbură mintea. Trebuie să faci mijloc 
ca să nu stăpânească mânia, nici să nu depășească judecata 
minţii, ci ca un servitor să urmeze, fiindcă din mânie se nasc 
și alte multe greșeli, precum: urgia, strigarea, hula, bătaia, 
ocara și altele. În această fărădelege, păcătuiești în multe 
feluri: 

1) Dacă te răzbuni asupra cuiva fără să ai dreptul și fără 
porunca judecății; 2) Pentru o sminteală nesocotită și multă 

mânie, vei părăsi datoria ta, adică să nu mergi la biserică, 
sau să nu faci alte fapte folositoare de suflet; 3) Dacă vei 
huli, care este mai mare fărădelege decât toate, după cum ai 
auzit la capitolul al șaselea; 4) De te vei blestema pe tine sau 
să blestemi pe aproapele tău, zicând: să-l ia vrăjmașul, sau 
să-l afle cutare răutate. Şi cu atâta este mai mare acest 
păcat, cu cât omul acela pe care îl blestemi, este cu vrednicie 
mai mare, adică: tată sau mamă, sau mai marele tău. lar de 
vei dori vreo boală sau alt necaz trupesc vreunui păcătos, 
pentru întoarcere sau și alt sfârșit bun, nu este păcat. În 
acestea și în alte asemenea, greșește mâniosul. Cel ce 
dorește să se scape de ele, să citească învăţăturile pe care le- 
am scris despre mândrie, din care se naște mânia. Deci și 
mândrii sunt mânioși peste tot și pentru o mică pricină se 
iuțesc. Dar încă mai scriem și alte puţine învățături, spre 
îndreptarea și folosul tău cel sufletesc. 

Mai întâi să știi că cela ce te-a necinstit sau într-un chip 
te-a păgubit, și-a făcut mai mult rău lui însuși decât ţie. Şi 
iarăși, tu de te vei mânia asupra lui, și vei voi să te răzbuni, 
mai mult te vatămi pe tine. Căci după sf. loan Hrisostom, nu 
sc vatămă cineva de către altul, decât prin el însuși. Și se 
cuvine să nu te mânii asupra celor ce te necăjesc, nici să 
poftești pagubă lor, fiindcă toţi suntem frați și mădulare ale 
Stăpânului Hristos, şi trebuie să ne compătimim unul pe 
altul. Ți se pare cu cuviință, de s-ar întâmpla să lovească 
mâna, piciorul, sau un picior pe celălalt, — precum se întâm- 
plă din nebăgare de seamă de multe ori — să iei și tu o piatră 
să lovești piciorul celălalt? Astfel este fără de minte și 
nepriceput acela care se răzbună asupra fratelui său. 
Silește-te deci, să nu te lași biruit de mânie, nici să faci faptă 
sau să grăiești cuvânt care să pricinuiască ceartă, - ci te 
depărtează de acela care ţi-a greșit, și fă altceva până ce se 

va stinge văpaia mâniei, și să-ţi treacă iuţimea. Și ceea ce îţi 
întărâtă polta și te îndeamnă la rău când ești mânios, lasă 
să treacă timp și să nu faci până ce te vei liniști, să cercetezi 
cu deamănuntul pricina, de este cu cuviinţă să se facă, și 
nu-ți vine dintr-aceasta vreo pagubă sufletească sau 
trupească; fiindcă mulţi au făcut fapte în mânia lor, de care 
s-au căit mai pe urmă. Despre aceasta se vede în 
„Lavsaicon”. Cineva l-a întrebat pe Avva Isaia: pentru care 
pricină se temeau de el atâta de mult dracii? lar el a răspuns 
zicând: Din ceasul când m-am făcut călugăr, nu am lăsat ca 
să iasă din gura mea mânie, ci o închideam înlăuntru. Și 
iarăși Avaa Aga zicea: Niciodată n-am lăsat să apună soarele 
în urâciunea fratelui, ci puneam metanie și risipeam cearta. 
Așa fă și tu, ca să te izbăvești de mânie, și să nu te 
stăpânești de ea, încât să te mânii pentru cea mai mică 
pricină. 

Acestea toate ce am arătat sunt de folos când îţi greșește 
cineva și ești asupra lui supărat. lar când este altcineva 
supărat pe tine și te necinstește, fă una dintr-aceste două: 
sau te depărtează de lângă el, până ce-i va trece mânia, sau 
dacă n-ai putinţa să mergi într-alt loc, potolește-i mânia cu 
vorbe smerite. Căci vorbirea dulce, stinge mânia; iar cuvân- 
tul cel aspru, o aţâţă. Şi de nu poţi face una dintr-aceste, cel 
puţin taci când îl vezi mânios, și roagă-te Domnului pentru 
el căci mai de laudă este să scapi de mânie tăcând, decât să- 
l biruiești certându-te cu el. 

lar dacă mânia ta nu este din pricina vreunui om, ci din 
nenorociri și necazuri, să știi că Domnul ţi le trimite 
înțelepţește, spre folos, ca să ștergi păcatele tale. Și trebuie 
să ai răbdare și să mulțumești lui Dumnezeu care le trimite 
spre binele tău; precum a făcut și alții mulţi, care au avut 
multe necazuri, și cu pildele acelora te vei înţelepţi. Adu-ţi 

aminte de mult luptătorul Iov cel tare ca diamantul, care a 
suferit cu atâta răbdare astfel de răni și pagube, fără a grăi 
vreun cuvânt greu către Domnul. Încă și de Proorocul Moise, 
care nu s-a iuţit cu mânie la multa cârtire a evreilor 
nemulțumitori. De prea blândul David, care a pătimit atâtea 
goniri, ocări și necinstiri, și nu s-a mâniat, ca să facă 
izbândire asupra vrăjmașilor săi. Şi nu numai acei Sfinţi din 
Legea veche, dar cu mult mai mult, cei din Harul cel nou, 
precum zice Sfinţitul Luca, în Faptele Apostolilor: pe când 
băteau fariseii pe sfinţii Apostoli, ei se bucurau, căci i-a 
învrednicit Dumnezeu să fie defăimaţi pentru dragostea Lui. 
Și iarăși, mai pe urmă, cu aceeași răbdare și bucurie și-au 
vărsat sângele lor, și au murit pentru Hristos și alți 
nenumărați mucenici. Deci, acestora să te asemeni și să 
înduri necazurile cu răbdare, ca să ţi se facă pricină de 
mântuire. Urăște mânia, fiindcă ea te face să uiţi pe 
Dumnezeu și conștiința ta. Orbește sufletul, pentru că-l 
lipsește de socotință și judecată și-l aruncă în primejdii 
felurite. Tulbură mistuirea și vatămă sănătatea. Pentru 
aceea, cei mânioși din pricina acestei boli, trăiesc puţin. 
Mânia lipsește pe om de pacea dinlăuntru și din afară, 
care este cel mai scump lucru din această lume, și-l face de 
petrece o viață nenorocită și plină de întristare. Și peste toate 
acestea, îl tulbură pe om mânia, încât nici sufletești, nici 
trupești fapte bune poate să facă, ci nevrednice și 
nefolositoare. Precum furul dorește să aprindă foc în casa 
vecinului, ca să apuce și să fure ceva, așa și diavolul se 
nevoiește să ațâţe în inima ta mânia, ca să poată să intre în 
sufletul tău și să fure și să piardă orice bine va afla. Grozav 
și prea necuvios este ca să sufere un boier, să-l lege sluga lui 
și să-l ducă pe uliți ca pe un îndrăcit, și să-i facă și alte 
multe neorânduieli și fapte vrednice de râs. Ce altceva este 

mânia, decât numai sluga ta nevrednică care biruindu-te, te 
obligă să faci niște fapte nebunești și lucruri dobitocești, iar 
nu omenești? Cu a cui altuia se aseamănă fața ta cea 
mânioasă, decât numai cu a unui nebun îndrăcit ieșit din 
minți? Ți se pare că se cuvine să fie așa omul cuvântător și 
mai cu seamă creștinul care trebuie să fie asemenea 
învățătorului și Stăpânului Hristos, smerit și prea blând? 
Stăpânește drept aceea, mânia, să nu te biruiască decât 
atunci când poruncește socotința; și de vei face așa, câştigi 
pe pământ cinste și în ceruri cunună. lar de vei fi biruit de 
mânie, te izgonești din ceruri ca un nevrednic. Oamenii fug 
de tine ca de un dobitoc neîmblânzit, și însuși mânia îți 
pricinuiește moarte. 

Mânia este o funie tare, cu care ne trage diavolul la diferite 
păcate, și nu vedem unde mergem. lar blândeţea este cuțitul 
care taie funia aceasta cu atâta ușurință, cu cât îl vei ascuțţi 
mai bine pe piatra care este Hristos, socotind și urmând 
blândeţilor Lui. Căci cu fapte smerite, biruiești pe cei fără 
rânduială și nerușinaţi, care tulbură pacea celor buni. 
Blândeţea aceasta este ca o pavăză împotriva sabiei 
vrăjmașilor noștri și trebuie să o avem gata totdeauna, nu 
numai la nenorocire, ci și la norociri, ca să nu ne mândrim. 
Căci aceasta face pe om făcător de pace și înţelept, și nu 
vede niciodată răul ce i se face, nici pe omul acela care-i 
pricinuiește necazul, - ci privește și socotește numai ce 
trebuie să facă, ucenic fiind al prea blândului Hristos și 
Mântuitorului nostru. Deci în fiecare zi dimineața, cugetă și 
hotărăște în gândul tău, să rabzi orice necaz ce ţi se 
întâmplă, și primește certarea, căci milostivul Dumnezeu ţi-a 
trimis-o pentru arvuna veșnicei fericiri, care facă-se ca noi 
toţi să o dobândim, cu al Lui Har și iubire de oameni, în veci, 
Amin. 

CAPITOLUL XII 


DESPRE LĂCOMIA PÂNTECELUI 


LĂCOMIA pântecelui este o slăbiciune, care ne îndeamnă 
la mâncare și băutură peste măsură, cu plăcere, și ne face 
să iieșim din dreapta socoteală a minţii. Căci Dascălii 
Bisericii noastre zic, și mai cu seamă sf. Hrisostom, în al 
XVI-lea Cuvânt la sf. Evanghelie de la Matei, că lăcomia 
pântecelui este mare păcat. Aceasta a izgonit pe Adam din 
Rai, aceasta a făcut de a venit potopul în lume, pe evrei i-a 
făcut închinători de idoli, și altele multe și diferite rele a 
făcut oamenilor. Pentru că de nu vom înfrâna pântecele, ne 
păgubim de toate faptele bune și mai cu deosebire de 
curăţie; fiindcă lăcomia pântecelui, sporește mult curvia. 
Înmulțirea mâncării și îndulcirea pântecelui aprind para și 
cazi cu ușurința, precum ai auzit la capitolul al zecelea. De 
aceea, trebuie să fii pururea bine înarmat împotriva 
pântecelui și să nu-i dai câte cere, ci numai cât trebuie după 
marele Hrisostom: „Dă pântecelui cât trebuie să primească, 
dar nu cât cere”. Dumnezeu n-a făcut pe om ca să mănânce, 
ci bucatele le-a făcut ca să se întrețină, să mănânce atât cât 
să nu moară. Mâncarea este ca o băutură de vindecare, 
adică curăţenie, şi de vei lua mai multă decât este trebuinţa, 
te vatămă. Lăcomia pântecelui este ușă și începătoare a 
multor greșeli; și cine o va birui desăvârșit, stăpânește și pe 
celelalte păcate. Pentru aceasta, şi acei Cuvioși care 
sihăstreau în pustie, se nevoiau să o stăpânească, 
cunoscând că de nu vor birui întâi această patimă, cu greu 
vor fi biruite și celelalte. 

Așadar chipurile și mijloacele cu care are obicei lăcomia 

pântecelui să ne supere, sunt cinci, precum zice Grigorie 
Dialogul la al 27-lea cap., în a 30-a carte despre năravuri: 1) 
Este vremea; 2) Calitatea; 3) Cantitatea; 4) Felul de a mânca; 
și a 5-a) Grija. Întâi, ne ispitește și ne îndeamnă ca să 
apucăm înainte de vreme, fără nevoie sau trebuinţă, adică să 
mâncăm mai înainte de ceasul rânduit. Al doilea, să cerem 
bucate scumpe și frumoase. Al treilea să mâncăm și să bem 
mai mult decât cere trebuinţa. Al patrulea ne ispitește să 
mâncăm cu multă poftă, pe apucate și fără saţiu. Al cincilea 
și cel de pe urmă, este grija și pregătirea mâncării, adică, să 
o gătim aleasă și cu mult meșteșug ca să fie gustoasă. 

Și pentru aceasta se fac multe pagube din lăcomia 
pântecelui, și patimi felurite. Pentru aceasta este numărată 
între cele șapte păcate de moarte. Căci aceasta îngroașă 
mintea, și se suie în cap multe fumuri de la stomac și fac pe 
om neîndemânatic și fără voință la cugetarea celor 
duhovnicești. Aceasta adoarme judecata, crește patimile, 
zăpăcește pe oameni de  grăiesc multe cuvinte 
necuviincioase. Căci mintea, se întunecă de beţie și nu poate 
să țină limba și simțirile în rânduiala lor, și ce este mai rău, 
că din ea se naște și necurăția. În această patimă, 
păcatuiesc de moarte, câți au ca dumnezeu pântecele lor, 
adică ultima lor dorință este la mâncare și băutură. Târâți de 
plăcerea lăcomiei pântecelui, ei nu se îngrijesc de poruncile 
Domnului. Așa şi cei ce se îmbată cu știință, sau îndeamnă 
și silesc pe alţii, poruncitor, să bea vin, sau cine ar mânca de 
dulce în zi de post, sau în sfintele 40 zile, sau pește 
Miercurea și Vinerea, adică afară din cele ce sunt dezlegate. 
Iar celelalte greșeli ale lăcomiei, nu sunt de moarte, adică: să 
mănânci bucate frumoase și îngrijite, sau să mănânci mai 
înainte de vreme, ori să mănânci ceva mai mult, și altele 
asemenea. Dar dacă o faci înadins, și pricinuiește moartea 

sau paguba și sminteala aproapelui tău, sau să cunoști mai 
înainte, că îţi va veni mare boală din lăcomia pântecelui, nu 
te vei înfrâna, sau cheltuiești mult pentru hrana ta, din care 
pricină sărăcește casa ta, sau știi că sunt mulți săraci 
aproape de tine, care nu au cele trebuincioase, și nu te 
milostivești, dar tu mănânci diferite bucate și pe săraci de fel 
nu-i compătimești să-i miluești, — aceste toate sunt păcate de 
moarte. Chiar de n-ar fi fost păcat lăcomia pântecelui, și să 
nu fie oprită, dar pentru că ne vatămă trupește, s-ar fi 
cuvenit să o urâm din toată inima, și să se afle numai la 
dobitoacele  necuvântătoare, care se hrănesc pentru 
măcelărie, iar nu la oamenii cuvântători, care s-au zidit ca să 
dobândească Raiul și să fie cu Dumnezeu, veșnic. Cât ţii mai 
tare frâul trupului tău, te folosești spre câștigarea faptelor 
bune. Deci stăpânește-ți pântecele, de vrei să fii om și 
păzește-te cu luare aminte să nu fii biruit la întâiul fel al 
lăcomiei pântecelui, adică să nu apuci mai înainte de ceasul 
rânduit, nici să mănânci decât numai de două ori pe zi, la 
prânz și seara, atunci când sunt zile de dezlegare. lar în 
posturi, Miercurile și Vinerile și ajunurile sărbătorilor, numai 
odată. Şi afară de aceste două ori, să nu îndrăznești să 
mănânci. lar dacă te îndeamnă gândul să mănânci mai 
înainte de ora hotărită, împotrivește-te cât poţi, precum făcea 
acel călugăr, despre care se scrie în „Lavsaicon”, că era 
supărat de acest gând, și i-a pus în minte diavolul, să 
mănânce dimineaţa, și el zicea întru sine acestea: Ai răbdare, 
și la al treilea ceas să mănânci; — și atunci iar zicea: Să mai 
lucrăm ceva sau să citim câţiva Psalmi, și iarăși să punem 
pesmeții în apă. Și cu acest mijloc, cu o pricină și cu alta, 
trece vremea până într-al nouălea ceas din zi, și așa s-a 
izbăvit de această patimă. 

Al doilea este calitatea: adică să cauţi bucate gustoase și 

alese, de care păzește-te mai mult, și mănâncă bucate simple 
care să nu dea trupului desfătare, ci numai cât să ţii viaţa. 
Și de ți se par fără gust, să te învăţ un meșteșug încât să 
mănânci numai pâine uscată, și să ţi se pară prea gustoasă 
și dulce ca zahărul: lasă să treacă al nouălea ceas din zi, să 
flămânzești bine, și atunci mănâncă, să vezi dulceaţă ce au 
bucatele, chiar de ar fi fost fără gust. Şi-ţi mai adu aminte, 
de multa înfrânare a cuvioșilor Părinţi, care mâncau numai 
pâine cu apă, şi fiertură niciodată nu gustau, precum se 
vede în Lavsaicon, că odinioară a venit Avva Isaia de la un 
loc depărtat, la chilia sa, și pentru că era uscată gura lui de 
arșiță, a încălzit puţină apă cu sare și înmuia pâinea. Văzân- 
du-l alt frate, s-a smintit și-i zice lui: De voiești pâine, du-te 
la lume, căci aici în pustie nu trebuie să faci voile trupului. 
Văzut-ai asprimea părinţilor? Văzut-ai înfrânare? Deci 
rușinează-te, o, lacomule și nerușinatule, și nu căuta 
frumoase mâncări, ca să nu te asemeni evreilor, care pofteau 
cărnuri în pustie, și au întărâtat pe Domnul asupra lor. 

Al treilea este cantitatea, adică să mănânci mai mult decât 
trebuinta firii, de care trebuie să te păzești mai mult decât de 
celelalte, aceasta fiind foarte primejdioasă, căci prisosul 
vinului și al bucatelor întunecă judecata, și ieși din minte; ai 
inimă de tot veselă, cânțţi, te bucuri, salţi, te veselești și cu 
gânduri murdare, curvești și te întinezi, fapte pe care nu le 
faci când ai mânca numai cât ţi se cuvine. la aminte dar, la 
acestea, ca să nu se îngreuneze inima ta în betii, ca să poţi 
scăpa de viitoarea urgie și pagubă, care se naște din această 
patimă. 

Al patrulea: Felul de a mânca, al lăcomiei, este când 
mănânci cu multă poftă pe apucate, și priveşti cu luare 
aminte bucatele, și te grăbești să mănânci repede. Și aceasta 
este o nerânduială porcească și obișnuință a dobitoacelor, 

nu a omului. De aceasta trebuie să te păzești, și să ai mintea 
ta la ceea ce se citește. lar de nu se citește cuvântul în 
timpul mesei, să-ţi înalți gândul către Dumnezeu, cugetând 
la mân-tuitoarea patimă a Lui și rugându-te cu mintea, să se 
hrănească și sufletul împreună cu trupul, ca să nu fii cu 
totul legat de cele pământești și vătămătoare de suflet 

Al cincilea și cel mai de pe urmă, este grija cea multă și 
silința ca să cauţi totdeauna bucate frumoase și de multe 
feluri. Această patimă de nu o vei uri ca vătămătoare de 
suflet, vei fi asemenea acelora care au, după cum zice 
Apostolul Pavel: „Dumnezeu, pântecele lor, căruia îi slujesc cu 
atâta sărguință și luare aminte, cât s-ar cuveni să aibă în 
slujba lui Dumnezeu cel adevărat”. Dar ca să te scapi de 
patima aceasta, te ajută cele scrise mai jos învățături și 
leacuri. 

Deci, mai întâi înţelege câtă greutate și ticăloșie dă 
stomacului băutura și cât folos și mulţumire pot să dea 
bucatele cele frumoase al căror gust și dulceaţă nu ţin decât 
numai cât le ai în gură; iar dacă trec mai jos de gât, nu 
rămâne semn de dulceaţă, sau pomenire de mulțumire. Și de 
nu crezi, spune-mi ce gust sau dulceaţă simţi astăzi, din 
toate acele frumoase bucate și băuturi pe care le-ai mâncat 
și le-ai băut în viaţa ta, la atâtea mese prietenești și ospeţe la 
care ai fost? Câtă dulceaţă ţi-a rămas din toate acelea? Ce 
gust ţi-a rămas de la atâtea ospeţe bogate și mese alese, ce- 
ai avut în viața ta? Vezi cum este? Ca și când nu le-ai fi 
gustat defel. Deci, când te supără gândul la o dulceaţă ca 
aceasta care trece așa repede, socotește că a trecut și nu fă 
voia trupului tău. Căci de vei mânca de cu seară multe feluri 
de bucate, și un sărac numai pâine și apă, a doua zi nu ai 
nici o deosebire la gustul mâncării, pentru că ești deopotrivă 
cu el, iar nu și cu starea sufletească, căci tu ai ameţeala 

păcatului, iar el plata sărăciei. 

Numără nerânduielile și pagubele care se nasc dintr- 
această patimă: cheltuiala risipită, care îţi irosește lucrurile 
tale, osteneala cea multă ca să-ți mângâi pântecele tău, 
bolile diferite care se nasc din mâncarea cea multă și din 
beţie, întunecarea minţii, căci când te saturi, nu poţi să faci 
vreo slujbă duhovnicească sau trupească. Şi afară de acestea 
toate, socotește acea foame de totdeauna și sete veșnică, pe 
care o vei moșteni după moarte, după hotărârea cea prea 
adevărată a Domnului, cum zice la Sf. Evanghelist Luca: 
„Vai vouă celor sătui”, și celelalte, adică: vai vouă care 
sunteţi prea sătui, că veţi flămânzi veșnic și veţi înseta ca să 
cereţi ca și acel nemilostiv bogat, o picătură de apă și să nu 
vă dea. Socotește acestea toate pe care ţi le aduce mâncarea 
cea multă, și în ce fel se va face trupul acesta, pe care-l 
veselești și-l hrănești atâta, ca să afle viermii pășune bună 
și hrană. 

Adu-ţi aminte și cugetă totdeauna cum suntem chemaţi la 
nevăzuta și cereasca cină pe care ne-a făgăduit-o Stăpânul 
într-o pildă la capitolul al XIV-lea al Evangheliei de la Luca: 
„Cum suntem chemaţi”. Și de poltești să te desfătezi la o cină 
ca aceasta prea împărătească, trebuie să te înfrânezi la prân- 
zul vieţii acesteia, ca să te saturi atunci mai bine, precum fac 
aici unii când sunt chemaţi la prânz, sau la vreo cină: nu 
mănâncă la prânz nimic, sau prea puţin, ca să nu se 
lipsească de o masă ca aceea. 

Adu-ţi aminte încă și de postul Mântuitorului nostru, care 
a postit în pustie 40 de zile, și pe Cruce l-a adăpat cu oţet și 
cu fiere, nemulțumitorii. Nici odată să nu uiţi patima Mân- 
tuitorului; ci aducându-ţi aminte de aceasta cu durere și 
jalea inimii, fugi de ospeţe și de mese unde se află bucate 
felurite, și drese la care este greu ca să păzești înfrânarea, 

pentru că te biruiește vederea lor, precum au păţit strămoșii, 
văzând acel frumos rod, pentru care au pătimit acest fel de 
pagubă, și ei și toți urmașii lor. Cel adevărat înfrânat, trebuie 
să aibă în vedere trei lucruri: 

1. Cu oamenii care se întâlnește să se înţeleagă cu ei de 
ora mesei; căci dacă vine mai înainte fără trebuinţă, sau 
întârzie, ceilalți se mâhnesc; și nu este bun înfrânat cel ce 
face așa, căci nu păzește rânduiala. 

2. Încă și la felurile bucatelor, când se face un fel de 
mâncare pentru toţi, și unul să ceară altele, aceasta este 
neînfrânare. Am zis fără de nevoie, căci de este bolnav cineva 
și are trebuinţă, ori apucă mai înainte de vreme sau întârzie, 
sau cere altă mâncare, nu are păcat; iar de o face pentru 
voia lui cea rea, greșește. Să știi lămurit și aceste două: că 
cine cu cârtire și clevetire se înirânează, nu este sluga 
înfrânării, a cărui virtute se face cu liniștea și bucuria inimii. 
Încă, şi cel ce postește ca să placă oamenilor, nu are nici o 
plată; fiindcă sfârșitul înfrânării este slava lui Dumnezeu, de 
care nu se învrednicește acela care polftește slava și deșer- 
tăciunea lumii, căci moștenește jalnic, ca cel arătat jos ce 
mânca pe ascuns, nesfârșită muncă. Înfrânează-te deci cât 
poţi și mai cu seamă de băutura multă, fiindcă beţia 
întunecă judecata minţii și pricinuește multă pagubă și 
stricarea sufletului și a trupului. 

3. Pentru aceasta trebuie să se păzească de vin, toţi cei ce 
poftesc mintuirea sufletului. Și mai ales tinerii, femeile, 
judecătorii, preoţii și călugării - fiindcă tinerii au multă 
sminteală și poftă a trupului, și cu vinul se face pornirea fără 
rânduială și pofta neînfrânată, precum scrie marele Pavel 
către Tit în al 2-lea capitol. Și femeile să se ferească de vin, 
pentru că nu au putere ca să stea împotriva poftelor trupeșşti, 
pe care le mărește. Tot pentru asta scrie Valerie Maxim, în 

capitolul 1 a Cărţii a doua, că în timpurile vechi, femeile 
romane nu beau niciodată vin; tot așa și judecătorii, ca să 
poată cârmui norodul, cum se cade și să nu facă 
neorânduieli. De aceea și în Paremii, se oprește împăraţilor 
vinul, ca să judece drept. Mai mult decât toţi, trebuie să se 
înfrâneze de vin toţi cei bisericești, pentru aceeași pricină, și 
pentru ca să citească slujba cu bună cucernicie, cu umilință 
și cu frică, căci aceasta nu pot s-o facă dacă se vor sătura. 
Iubite! Trupul este un vrăjmaș al tău, obraznic și fără de 
rânduială, pe care cu cât îl măgulești, cu atâta te luptă mai 
tare. Căpeteniile lui sunt poftele și simțurile. Armele lui: 
feluritele mâncări și băuturi. Rănile ce le dă sufletului, sunt 
păcatele. lar pagubele trupului, sunt durerile capului, ale 
stomacului și coastelor. Și de voiești să-l biruiești, dă-i 
război cu înfrânarea care îi ia armele și puterea și-l supune 
stăpânirii minţii. Precum beţia sporește curvia, așa și 
înfrânarea este păzitor credincios al curăţiei, care înfrânând 
trupul, face pe om stăpân al patimilor și biruitor al 
meșteșugirilor diavolului. 

Uriţi, așadar, fraţilor, lăcomia pântecelui, ca pricină a 
multor greșeli, dar mai cu seamă fugiți de mâncarea pe 
ascuns, ca de un șarpe, fiindcă este nelegiuire vătămătoare 
de suflet, și atâta este de urâtă de Mântuitorul, încât numai 
pentru ea osândește pe om la muncă; precum s-a arătat de 
multe ori, și după cum se află scris în diferite locuri, cu pilde 
vrednice de crezut. Dintre aceste pilde scriem una spre 
mărturia celorlalte nemincinoase. 

Zice sf. Grigorie în Dialogul său, partea 1, la a 68-a pildă, 
cum i-a povestit un preot de la Licaonia Asiei, cu numele 
Atanasie, că în zilele lui, era un călugăr vestit și lăudat, într- 
o mănăstire de obște, pe care îl aveau în evlavie nu numai 
frații mănăstirii, dar și mirenii care locuiau prin preajmă 

fiindcă străbătea vestea lui pretutindenea, pentru bunătăţile 
ce avea la arătare. El era evlavios și smerit la chip, priveghea 
și se ruga mai mult decât ceilalți, și postea la iveală, dar la 
chilia lui, ticălosul mânca pe ascuns cu atâta îndemânare 
încât nimenea nu-l știa. Și așa și-a petrecut viaţa lui, fără să 
se lenevească la faptele bune de afară, dar nici de păcatul 
acesta să se pocăiască. În ceasul când era să moară a 
chemat pe toți fraţii, care îndată s-au adunat, socotind ca să 
audă lucruri sfinte de la un om ca acesta îmbunătăţit. Către 
ei bolnavul a zis acestea, cu totul cutremurat de frica muncii 
ce-l aștepta: Să știți părinţilor, că atunci când mă fățăr- 
niceam că postesc cu voi, nu era adevărat; ci numai ca să 
mă lăudaţi, posteam la arătare, și după aceea mâncam pe 
ascuns cât vream, și astăzi am fost osândit cu dreapta 
judecată a lui Dumnezeu în munca veșnică, pentru că nu am 
mărturisit niciodată acest păcat al meu. Şi acum sunt dat în 
stăpânirea unui balaur, care m-a legat de mâini și de 
picioare cu coada lui, și bagă vârful acestei cozi în gura mea, 
și-mi ia sufletul. 

Acestea zicând, a murit, ticălosul, și i-a luat acel nevăzut 
balaur sufletul lui în munca cea veșnică. Vedeţi fraţilor, și vă 
cutremurațţi, fiindcă numai pentru un păcat poate să se 
muncească omul, și nimic nu-i folosesc celelalte fapte bune. 
Să urâm deci lăcomia pântecelui și beţia, iar mai vârtos, 
mâncarea pe ascuns, ca să nu moștenim împreună cu cel de 
mai sus zis, munca cea nesfârșită. 

CAPITOLUL XIII 


DESPRE ZAVISTIE 


ZAVISTIA, precum zice Sf. loan Damaschin la a doua Carte 
despre credință: „Este o amărăciune și mâhnire ce o are 
cineva asupra binelui aproapelui, pe care-l socotește lui, și un 
rău”. Pentru că zavistnicul, ia binele altora ca un rău al lui, 
întrucât acel bine îi micșorează lui slava și folosul, și pentru 
aceea se zice că invidia se întristează de binele altora. Dar 
încă zavistnicul se bucură de răul aproapelui său, întrucât 
de aici îi crește lui slava și folosul. Aristotel, zice în a doua 
„Carte a Retoricii”, "că două feluri de oameni sunt robiți în 
această greșală a zavistiei. Întâi, cei iubitori de slavă, care 
poltind să câștige faimă și nume mare, nu suferă ca să-i 
întreacă ceilalți, ci se amărăsc de mărirea și lauda acelora, 
că o micșorează pe a lor. Al doilea, sunt cei mici la suflet, 
care văd pe cele străine mai mari, și socotesc că ceilalți îi 
covârșesc. Pentru aceasta le pare rău de binele celorlalți”. 

Zavistia este, firește, mare fărădelege, pentru că este împo- 
triva dragostei care ne învață să ne bucurăm de binele 
aproapelui nostru, și să ne mâhnim de răul lui. 

Cine se mâhnește de buna norocire a altuia, încât se teme 
că această norocire îi aduce lui pagubă, sau altcuiva, nu este 
păcat; după cel mai de sus Grigorie, care zice în cartea 22-a, 
Cap. 11, acestea: „De multe ori se întâmplă și ne bucură 
paguba vrăjmașului nostru și buna lui norocire ne mâhnește 
fără vină de zavistie. Căci aceasta, deobște vorbind, nu este 
zavistie, ci lucrare a zavistiei”. De multe ori se mâhnește 
cineva, nu pentru că ceilalți au bunătăţi, ci pentru că 
poftește și el să dobândească. Aceasta se zice râvnire, și de 

este pentru lucruri duhovnicești, nu este păcat, ci încă are 
plată. Iar pentru cele trupești, poate să fie păcat, și să nu fie, 
după gândul ce urmărește omul. Se întâmplă de se 
mâhnește cineva pentru bunătăţile cele trecătoare, ce le au 
oamenii cei vicleni și răi, și aceasta este păcat; pentru că 
toate câte le face Domnul, trebuie să le luăm de bune, că 
toate cu înţelepciune le-a făcut și le face. Căci nu ajunge 
cunoștința noastră cea puţină să priceapă adâncurile 
nepătrunse ale înţelepciunei Lui. Căci „Judecăţile lui 
Dumnezeu sunt adânci mult”. 

Zavistia cea mai rea decât toate este atunci când cineva se 
mâhnește de darurile cele dumnezeiești ale aproapelui, și 
aceasta se numără în păcatele care sunt împotriva Duhului 
Sfânt. Zavistia este mare fărădelege, din care se nasc alte 
cinci păcate. Cel dintâi și mai rău dintre toate se numește 
ura, pentru că în ce chip bucuria naște dragostea, așa și 
mâhnirea, ura. Pentru aceasta binele zavistuit de zavistnic e 
urât lui fiindcă îi pricinuește întristare. A doua este cleve- 
tirea, când zavistnicul pe ascuns micșorează mărirea 
celorlalți. A treia, osândirea asupra altuia când aievea împu- 
ținează faima și slava lui. A patra, se zice săltare și bucurie 
pentru răul aproapelui: atunci, când zavistnicul, socotind că 
a micșorat lauda și mărirea altuia, îi pare bine și se bucură. 
A cincea și cea mai de pe urmă este necazul; când zavistnicul 
se necăjește văzând bunătăţile aproapelui. Deci, ca să știi 
când zavistia este păcat, și când nu este, ca să te păzești, să 
știi că în două feluri se întristează cineva de binele altuia. 
Întâi este după regula firii, o mâhnire fără de voia lui. De 
pildă auzi că se laudă altul că este înţelept sau bogat, și 
simţi înlăuntrul tău puţină mâhnire numai într-acel ceas, 
când ai auzit. Deci, la aceasta nu ai păcat, fiindcă nu este cu 
voia ta, ci este lucrarea firii noastre, care este plecată spre 

rău. Pe acestea le numesc dascălii, pornirile cele dintâi, pe 
care îndată ce le simţi și le gonești din minte, faci fapta bună 
precum am scris în Cap. X. Fiindcă la toate păcatele lucrează 
în comun aceste prime porniri, și de nu te vei păzi de la 
început să le omori, ele se măresc mai pe urmă și este foarte 
greu să le biruiești. Celălalt fel este când de bunăvoie te 
întristezi şi te mâhnești, auzind că laudă pe altul; care 
mâhnire, cu cât este mai mare pricina, cu atât este mai grea 
vina. Asemenea și clevetirea și osândirea, când este spre 
necinste și multă rușine a aproapelui. 

Fugi așadar frate, de tatăl zavistiei, căci multe fărădelegi și 
morți nedrepte s-au făcut de el. De la începutul lumii, din 
zavistia diavolului a intrat, prin neascultarea lui Adam, 
moartea în tot neamul omenesc. Zavistia a făcut ucigător de 
frate pe Cain. Ea a făcut pe fraţii lui Iosif cel prea frumos, de 
l-au aruncat în puț ca să-l omoare. Pentru zavistie a fost 
otrăvit Alexandru Macedon și alți împărați vestiți, nebiruiţi 
generali, prea înţelepţi dascăli, și alți oameni vestiți și boieri 
bogaţi. Dar nu numai pe oameni, ci și pe Stăpânul îngerilor, 
pe Făcătorul și Mântuitorul și Binefăcătorul nostru, această 
blestemată zavistie a făcut pe nemulțumitorii și necurații 
evrei de l-au răstignit. Și alte nenumărate ucideri a săvirșit 
în lume zavistia, și în toate zilele lucrează. Pentru aceasta, ia 
aminte cu deamănuntul, să nu lași de fel să se zămislească 
în sufletul tău această purtătoare de moarte și otrăvită 
viperă, ci să o omori îndată, când nu se va mări, mai înainte 
de a-ţi mânca inima și celelalte măruntaie, precum face 
veninosul șarpe care se numește viperă, și care când se 
naște mănâncă măruntaiele maicii lui și o omoară, și așa 
deschizându-i pântecele ei, se naște. Fugi dar de o fiară 
purtătoare de moarte care chinuiește sufletul și trupul 
zavistnicului. De aceea marele Hrisostom, o numește „foc 

nestins”. Aceasta lipsește pe om de pacea lui dinlăuntru și se 
găseşte totdeauna tulburat gândind cum îl va birui pe fratele 
lui. Și în general, zavistia este un gâde și ucigaș, care 
necăjește și muncește pe om în fiecare ceas. Zavistia are ca 
părinţi mândria și iubirea de sine, și dascăl, pe diavolul. 
Sârguinţa ei este să întunece și să vatăme numele aproa- 
pelui, și când nu poate, atunci mănâncă locul în care se află, 
precum mănâncă rugina fierul. Ce bine poţi să ai dar, omule, 
când se încuibează în inima ta, această fiară purtătoare de 
moarte? Toate celelalte păcate dau trupului măcar oarecare 
dulceaţă și plăcere, dar zavistia este o fărădelege, vrednică de 
munca ladului, care ca o altă muncă necăjește fără mângâ- 
iere și chinuește fără milă și este mai vătămătoare decât 
toate celelalte. Această patimă strică sufletul, necăjește și 
vestejește trupul, arde inima, și slăbește corpul, și pe scurt 
necăjește și pierde pe tot omul. În ce fel molia mănâncă 
hainele scumpe și le pierde de tot, așa și zavistia mănâncă și 
topește pe zavistnic, care cu cât vede pe altul bine norocit, cu 
atât lui îi este mai rău și se vestejește. Fie aceasta întâia 
doctorie și învăţătură împotriva zavistiei 

Gonește de la tine cu tărie această patimă, dacă voiești să 
fii părtaș Darului dumnezeiesc, care te face să te bucuri de 
toate bunătăţile ce au ceilalți. Și în aceasta trebuie mai cu 
seamă să te bucuri - că au bună norocire fraţii tăi, și să nu 
te mâhnești. 

Căci de ai dragoste, bucuria aproapelui tău o socotești ca 
și cum ar fi a ta; și ai și folos sufletului căci Domnul îţi 
răsplătește pentru dragoste. Pentru aceea, zice dumneze- 
iescul Hrisostom „că este mare și minunată fapta bună a 
dragostei, căci fără să jefuiască pe cineva, ea le fură toate și 
le trage la sine”. Fiindcă atunci când te bucuri de binele 
aproapelui tău, este ca și când acel bine străin este al tău, și 

te bucuri. Îndeamnă şi silește firea ta, spre dragostea 
aproapelui, știind că toţi suntem fraţi. Adică trupește, că 
dintr-un tată și dintr-o mamă ne-am născut, din Adam și din 
Eva, iar după duh, răscumpăraţi cu cinstitul sânge al 
Făcătorului și Mântuitorului nostru. Avem o Biserică, o 
credință și un botez, și nădăjduim una și singură fericire, la 
care binele unuia să fie de obște la toți. 

Nu este drept ca să încapă defel zavistia între noi, ci mai 
ales să ne bucurăm fără vreo zavistie, de binele aproapelui 
nostru, să luăm parte la necazurile lui, și să ne întristăm ca 
și cum ar fi ale noastre. Și dacă ţi se va părea ceva neobiș- 
nuit ca să iubești pe un străin și necunoscut care nici un 
bine nu ţi-a făcut, adu-ţi aminte că tu erai mai nevrednic, iar 
Domnul ţi-a făcut atâtea binefaceri, și nu voiește altă 
răsplată de la tine decât numai să iubești pe aproapele tău; 
iar binele ce-l vei face acelui străin îl primește prea Bunul ca 
și cum l-ai fi făcut însuși Ziditorului și Mântuitorului tău. Ai 
deci dragoste, ca să dobândești cele mai sus zise foloase, iar 
de ești zavistnic, te păgubești numai pe tine. 

Al treilea și ultimul leac împotriva acestui șarpe este să ai 
această sfătuire care este legea firii, care zice: „Ceea ce tu 
urăști, altuia să nu-i faci”, adică răul acela pe care nu vrei să 
ţi-l facă altul ţie, nici tu să nu-l faci fratelui tău. După cum 
nu voiești ca să se întristeze altul la bucuria ta sau să se 
bucure la întristarea ta, așa și tu nu trebuie să zavistuiești 
binele aproapelui, nici să te bucuri de paguba lui. lar de nu 
vei face așa, nu ești om înţelept, ci fără de minte și nebun. 
Cu adevărat, zavistnicul este ieșit din minte căci cinstește 
mai mult paguba sa, și dacă s-ar putea prin aceasta să 
vatăme pe acela pe care îl zavistuiește și pizmuiește, după 
cum s-a arătat prea lămurit în felurite vremi și locuri cu 
multe pilde, din care să scriem una ca să pricepi câtă ură și 

113 


ce otravă are zavistnicul în inima sa. 

Se arată în povestirile Elinilor, că un împărat a voit să în- 
cerce firea zavistnicului și a iubitorului de argint. Și a porun- 
cit să aducă înaintea lui doi oameni, dintre care unul era 
foarte zavistnic și altul iubitor de argint, și le-a zis lor: „Să 
ceară unul dintre voi orice dar voiește, și-i voi da bucuros. 
După aceasta, să ia celălalt de două ori mai mult față de cât 
va cere cel dintâi”. Deci se priveau amândoi îndelung, 
nevrând să ceară niciunul ca să nu ia celălalt îndoit. Atunci 
a poruncit împăratul zavistnicului să ceară mai întâi darul, 
iar el a cerut ca să-i scoată lui un ochi, ca să-i scoată 
celuilalt amândoi ochii, cinstind mai mult răul lui, ca să-i 
facă pagubă iubitorului de argint prin zavistia sa, decât să ia 
vreun dar mare, ca să nu ia celălalt îndoit. 

Ai văzut, în câtă orbire și nesimţire se găsește cel ce este 
stăpânit de această patimă blestemată și fără de folos? Fugi 
dar, omule, cât poţi, de această fiară otrăvitoare, și te roagă 
lui Dumnezeu, de multe ori, pentru cel pe care îl zavistuiești. 
Grăiește bine pentru dânsul înaintea oamenilor, și când poți, 
fă-i şi vreun bine, măcar de va fi și fără de voia ta, căci cu 
puterea ta silind voința, Domnul te învrednicește darurilor 
dragostei cu care te scapi desăvârșit de zavistia cea nedreap- 
tă și nefolositoare. 

CAPITOLUL XIV 


DESPRE NEPĂSARE SAU LENE 


CEL mai cinstit fapt, cel mai sfânt lucru și mai folositor de 
suflet și plăcut lui Dumnezeu este cântarea și rugăciunea, 
care se face la Biserica Domnului. Și mai ales pot spune într- 
adevăr că lucrarea aceasta este îngerească, și nu omenească. 
Aceeași laudă și cântare prin care sfinții îngeri slăvesc 
neîncetat în cer, pe Împăratul a toată zidirea, o aducem și 
noi, păcătoşii și nevrednicii în fiecare zi pe pământ, însă nu 
atât pe cât suntem datori, ci cât putem după a noastră 
slăbiciune. Deci fiindcă pe un stăpân și împărat ca acesta, 
Împărat al celor ce împărăţesc, îl lăudăm noi cei de nimic și 
nevrednicii, trebuie să stăm cu toată evlavia și umilința, fără 
vreo nepăsare şi cu atâta luare aminte ca și cum am sta 
înaintea unui împărat pământesc, și să vorbim cu frică și 
cutremur cu atat mai mult, cu cât este mai de cinste Împă- 
ratul ceresc decât cel pământesc. Se cuvine dar, când 
cântăm sau citim în Biserica Domnului, să nu zicem numai 
cuvintele cu gura seacă, fără umilință, ci cu socotința 
gândului, cu inimă curată, cu multă evlavie și umilință, cu 
gustare și dulceaţă a sufletului, atâta cât am fi avut de am fi 
mâncat cea mai aleasă și frumoasă mâncare. Pentru că cei 
ce se roagă astfel, cântă împreună cu ei și îngerii, și împre- 
ună laudă pe Domnul, precum au văzut oarecare oameni 
îmbunătăţiți, de multe ori. Acestea văzând diavolul cel 
viclean și zavistnic, se nevoiește să ne tulbure mintea la 
rugăciune cu multe feluri de gânduri a grijilor vieţii, și 
aduceri aminte trupești, ca să ne păgubească de plata şi 
folosul ostenelii. Pentru aceea, trebuie ca să fim treji 

totdeauna, și să nu ne lenevim, ca să nu cădem în nepăsare, 
care este cea mai de pe urmă fărădelege dintre cele șapte de 
moarte, și care poate mult păgubi sufletul nostru ticălos. 
Pentru aceasta scriem și noi câteva învățături împotriva 
leneviei, și câteva pilde, folositoare precum am scris și la 
celelalte, ca să se teamă cei leneși, și să citească rugăciunea 
lor cu evlavie și umilinţă. 

Nepăsarea, după loan Damaschin cel din Damasc, în 
cartea lui despre credinţă: „este o mâhnire care stăpânește pe 
om, și-l face leneș la cele sujletești, când începe vreun lucru 
plăcut lui Dumnezeu, sau de-l începe, se lenevește de a-l 
săvârși”. Alţii spun că este o slăbiciune, care pleacă pe om 
să se mâhnească pentru binele cel duhovnicesc. 

Lenea este un păcat dintre cele șapte de moarte, după cel 
mai de sus Grigorie, în a 3l-a „Carte a Năravurilor”, căci 
dintr-aceasta se nasc și altele, precum am zis: Cine nu 
merge la biserică sărbătoarea ca să asculte slujba, și mai 
ales sfințita Liturghie, și de este călugăr, toată slujba lui, 
(Pravila) în fiecare zi, sau nu-și face canonul, ori nu păzește 
alte porunci pe care este dator face păcate de moarte. Sau 
cine pentru nepăsarea sa, nu învaţă aceea ce este dator să 
știe după știința și dregătoria pe care o are. Precum propo- 
văduitorul, care este dator să ştie punctele credinţei, - 
duhovnicul, Legea și mărturisirea, - doctorul, leacurile și 
plantele, — avocatul, legile și judecăţile, și oricare altoi care 
urmează o învăţătură, este dator să știe bine meșteșugul lui, 
ca să nu aducă pagubă și sminteală norodului. Iar de nu, are 
mare păcat când din neînvățătură nu-și face meșteșugul 
după cum trebuie. Şi încă dintr-această lene, se nasc două 
prea necurate fiice ale maicii lor nelegiuite, dintre care, cea 
dintâi se numește deznădejdea, atunci, când cineva din lenea 
și trândăvia sa, fuge de fericire și zice, că nu află mântuire 

sufletească. A doua este împuţinarea de suflet, când i se par 
grele bunătăţile duhovnicești și se lenevește de a săvârși vreo 
faptă bună, deci se lipsește, din negrija lui, de împărăţia 
cerurilor. 

Să știi, omule, că mult se ostenește diavolul ca să ne 
arunce prin această fiică desfrânată a lenei, care este deznă- 
dejdea, cea mai rea decât toate fărădelegile; fiindcă nu poţi 
să dai mai multă mâhnire Celui prea îndurat Dumnezeu, 
decât să zici că nu afli mântuirea și ieșirea. Fugi de lenevire, 
ca să nu cazi în deznădejde, care este ca și lepădarea de 
Dumnezeu. Nu te îngriji pentru lucrurile vremelnice, mai 
mult decât trebuie; adică să fii la poftele trupului osârduitor 
iar la lucrurile cele duhovnicești, nepăsător și leneș, fiindcă 
depărtezi cu atât mai mult, la sfârșitul vieţii tale, cereasca 
bucurie, la care este greu să ajungi până la urmă. Ai toată 
dorința ta la Dumnezeu, și umblă în calea faptelor bune, 
care conduce la Ierusalimul cel de sus, unde Domnul te 
așteaptă ca să te veselești veșnic împreună cu Dânsul. Și nu 
te lenevi, ci fă în toate zilele vreun lucru duhovnicesc. Când 
te lenevești la rugăciune, sau la alt lucru bun, să știi că 
numai vicleanul te supără ca să împiedice binele, dar tu nu 
te opri, ci sfârșește-l, ca să biruiești duhul lenevirii, care este 
sreșală foarte vătămătoare de suflet. Trebue să fii înarmat 
bine, ca să biruiești acest păcat, cât ești în acest trup strică- 
cios, împotriva căruia îţi ajută mult învăţăturile ce le scriem 
aici mai jos, spre sfătuirea ta. 

Întâi, să-ţi fie în gând acel înfricoșat răspuns pe care ai să- 
l dai în ziua înfricoșată a Judecăţii, pentru vremea acestei 
vieţi ce ţi-a dăruit-o Domnul să vieţuiești în această lume, ca 
să faci lucruri bune și lui Dumnezeu plăcute. Şi deoarece, 
pentru cuvintele deșarte și nefolositoare, precum zice 
Domnul în sfânta Evanghelie, vom fi întrebaţi, cu atât mai 

mult vom fi întrebaţi pentru timpul preţios pe care-l cheltuim 
și-l risipim în zadar. La acest gând lua aminte totdeauna un 
monah îmbunătăţit ce vieţuia într-o mănăstire de obște. La 
tot ceasul când bătea ceasornicul, zicea: Vai mie, ticălosul! 
Că a trecut altă oră din viața mea, pentru care am să dau 
seamă în ziua Judecăţii; și după aceasta se nevoia ca să 
cheltuiască mai bine ceasul viitor, decât cel trecut. Deci, de 
vei lăsa și tu, ca să treacă fără rod vremea ta, te vei tângui 
mai pe urmă, că ai păgubit o vistierie ca aceasta de mult 
preţ, din lenea ta cea multă. 

A doua, socotește câte osteneli și trude, câte primejdii și 
zbuciumări suferă neguţătorii, ca să câștige avere strică- 
cioasă și cinste vremelnică. Rușinează-te deci, că ei poftind 
trecătoare lucruri, pun sârguință mai mult decât tine, care 
urmărești cele adevărate și veșnice. lar unii din slugile 
împăraţilor și ale boierilor au atâta grijă, și arată atâta 
sârguinţă în slujba lor, încât nu stau nicidecum într-un loc, 
nici nu dorm ziua și noaptea, ci slujesc cu atâta stăruinţă, 
fără lenevire și nepăsare, ca să placă oamenilor. Și tu, ca să 
placi Împăratului zidirii, nu ai nici o grijă sau sârguință? 
Despre aceasta se vede în viața cuvioasei Pelaghia, care mai 
înainte a fost o desfrânată. Văzând-o pe ea Episcopul Non, 
purtând atâtea podoabe de aur și mărgăritare, a plâns către 
Dumnezeu zicând: „lartă-mă Doamne, că numai împodobirea 
de o zi a acestei desfrânate, covârșește toată nevoința din 
viața mea, pe care o pun ca să-mi împodobesc sufletul”. 
Aceasta se zice și de Avva Pamvo: Că văzând în Alexandria o 
femeie la fel de împodobită, a lăcrimat. Și fiind întrebat de 
pricină, a răspuns așa: „Plâng și pentru pieirea acestei femei, 
și pentru că eu nu mă nevoiesc să plac lui Dumnezeu și 
Mântuitorului, cât se nevoiește ea ca să placă oamenilor”. Ca 
să te îndemni la fapte bune și să te ostenești în viața aceasta 

adu-ţi aminte și cugetă totdeauna la rodul prea slăvit și 
îmbelșugat pe care ai să-l culegi în Ierusalimul cel de sus, 
pentru puţina osteneală pe care o faci aici, în puţină vreme. 
Că dacă plugarul după ce va lucra și va săpa pământul, 
seamănă prin atâtea vânturi și ploi seminţele, și în vremile 
prea friguroase ale iernii rabdă cu tărie acea rea pătimire, cu 
nădejdea recoltei de vară care de multe ori îl înșală și nu ia 
măcar nici banița de sămânță, ci se pierde și toată osteneala 
lui, cu cât așadar este mai bine și mai de folos, să te 
ostenești și să te nevoiești în această prea scurtă viață, în 
slujba Stăpânului nostru prea bogat și darnic, nădăjduind 
astfel de roade ale vieţii viitoare, care nu se împuţinează 
niciodată, precum în toată Sfânta Scriptură se propo- 
văduiește credința și ni se făgăduiește fără de minciună. 
Dacă ostașul nu se gândește la necazul și reaua pătimire a 
milităriei, și își lasă cetatea sa, prietenii, rudeniile, femeia și 
copiii săi, încă şi viața nu o cruţă și intră în felurite primejdii 
pentru ca să ia cinste trecătoare, decoraţii stricăcioase și 
prea mic dar, de ce să nu te ostenești și tu, puţin, ca să iei 
cinste nesfârșită și nevestejită cunună? Lucrătorul cel 
tocmit, săpător, zidar sau alt meșter, nu socotește osteneala 
și sudoarea zilei întregi, gândindu-se că seara ia plata. 
Pentru ce să nu lucrezi și tu în viaţa aceasta, cu bucurie, 
pentru multa și nenumărata plată pe care o iei fără îndoială, 
în Împărăţia cerească, căreia nu i se învrednicește nimeni 
fără suferință și necazuri? Cugetă la acele grozave suferinţe, 
pe care le vor pătimi în munca cea veșnică, câți pentru 
lenevirea lor nu s-au ostenit ca să păzească poruncile 
Domnului și au murit ca niște pomi neroditori, fără să aducă 
vreun folos. De te-ai fi gândit, de multe ori, ai fi fost 
totdeauna treaz, să rabzi tot necazul și durerea, precum a zis 
Avva Achila, când l-a întrebat un frate, astfel: „Pentru ce mă 

lenevesc în chilia mea, părinte, și nu pot să stau din pricina 
lenevirii?” Îi zice lui cuviosul: „Pentru că nu te gândești la 
odihna cea veșnică pe care o nădăjduim, nici la muncile cele 
nesfârșite care așteaptă pe cei leneși și trândavi.” Că de ai 
cugeta la amândouă, nu te-ai lenevi deloc, chiar de-ar fi 
chilia ta plină de șerpi și de viermi. 

Altă sfătuire să fie și aceasta pe care o scrie dumnezeiescul 
Pavel în Epistola către Evrei, adică să cugeţi la patima 
Mântuitorului Hristos, și să cercetezi petrecerea Lui; că 
ostenelile și necazurile ce a răbdat de la acea sfântă Iesle, 
până la mântuitoarea Cruce, sunt destule să ușureze pe ale 
noastre. Şi nu numai atât, dar ea ne și îndeamnă ca să-l 
însoţim, știind că necuviincios și nedrept este ca să se arate 
mai mare sluga decât Stăpânul. Deoarece El s-a ostenit atâta 
în viaţa aceasta pentru a noastră dragoste, cum să nu ne 
ostenim și noi, pentru dragostea Lui și mântuirea noastră? 
Fiul și Cuvântul lui Dumnezeu a ostenit și a răbdat atâtea 
necazuri ca să te mântuiască, omule, și tu nu ai nici o grijă 
și te lenevești pentru aceasta, nimic grijindu-te sau lucrând? 
Această cugetare a făcut pe toţi Sfinții să umble în căile 
Domnului, cu multă căldură și nevoinţă. Cu un gând ca 
acesta, au răbdat ei bucurându-se, acele nenumărate 
osteneli și suferințe, posturile și toate mâhnirile vieţii aces- 
teia, precum se vede în multe locuri ale Noului Testament, și 
mai ales la această pildă, despre lenevirea cea vătămătoare 
de suflet pe care o scriem cu tot adevărul, precum am aflat-o 
într-o carte tipărită în vechime. 

Acolo se scrie că erau trei ostași foarte viteji și nebiruiţi, 
care au făcut jurământ între dânșii, ca să nu se despartă 
unul de altul, niciodată. După ce au făcut biruinţe multe în 
diferite războaie și au luat trofee, într-o zi au trecut printr-o 
pădure foarte mare și frumoasă. De frumuseţea ei mergeau 

ca niște uimiți pe calea aceea, fără ca să vorbească ceva unul 
cu altul. Dar după ce au ajuns la marginea pădurii, a 
întrebat unul pe ceilalți: „Pentru ce am trecut atâta cale fără 
să vorbim vreun cuvânt? lar unul a răspuns, zicând: „Martor 
îmi este Domnul, fraților, eu văzând atâta frumuseţe a 
copacilor m-am luminat în suflet și gândeam într-un chip 
tainic, prin dumnezeiască lumină, la podoaba și frumusețea 
Raiului. Și în această uimire, am trecut cu atâta bucurie și 
ușurință, încât nu știam de eram în pădure sau în Rai. 
Aceasta este pricina tăcerii mele”. Atunci au mărturisit și 
ceilalți doi, că și ei asemenea au păţit. lar cel mai bătrân, le- 
a zis lor: „Cred că totul ni s-a întâmplat, cu voia Prea bunului 
Dumnezeu, pentru ca să ne lăpădăm de lume, și precum am 
slujit până acum în oastea vremelnică, pentru cinste și avere 
trecătoare, așa să slujim măcar de acum înainte Stăpânului 
Hristos, pentru sufletul nostru, dejfăimând această lume și 
deșertăciunea ei, și să mergem la o mânăstire, să plângem 
păcatele noastre, ca să ne izbăvim de munca cea veșnică”. Cu 
acestea și altele, luminatul bătrân, i-a convins pe ei să 
urmeze sfatul lui. Şi așa s-au dus la o chinovie, făcând unul 
altuia făgăduinţă să nu se despartă defel, ci precum au slujit 
împreună împăratului pământesc, așa împreună să se 
nevoiască în oastea împăratului ceresc Hristos. Deci, după 
destul timp ce au făcut la mânăstire, au căzut în trândăvie 
cei doi mai tineri și simțeau mâhnire peste măsură și necaz 
atâta la suflet, încât s-au sfătuit să plece din mânăstire, 
socotind că nu vor putea răbda până în sfârșit. Au mers dar 
la chilia celuilalt tovarăș al lor, să-i spună gândul. lar el 
văzându-i, a cunoscut prin descoperire că erau ispitiți și i-a 
întrebat pricina mâhnirii. Ei au răspuns: „Noi suntem atât de 
mult mâhniţi, încât nu mai putem răbda această necăjicioasă 
viață, și cugetăm să mergem la lume”. lar acel îmbunătățit 

bătrân le-a zis lor: „Eu fraților, am atâta bucurie și veselie 
încât nici odată n-am gustat în lume o dulceaţă ca aceasta, 
câtă primesc acuma cu ajutorul dumnezeiesc. Mâhnirea care 
v-a cuprins, este din lenevirea voastră, fiindcă nu faceți vreun 
lucru duhovnicesc, ca să goniţi din inima voastră lenea cea 
stricătoare de suflet. Eu cheltuiesc vremea la sfânta citire, ca 
să nu mă biruiască lenea”. 

Acestea auzind cei doi, s-au minunat știind că era 
neștiutor de carte ca și ei, și-l întrebară: „Ce slove sunt 
acelea pe care le citeşti?” El le-a zis: „Trei slove am învățat 
din ceasul în care am venit la această, mânăstire, la 
cugetarea cărora cheltuiesc toate, zilele și ceasurile mele, cu 
tot sufletul și inima mea, și aflu atâtea lucruri în cugetarea 
aceasta, și felurite pricini de gândire, încât nu-mi ajung zilele 
și ceasurile din tot anul, în care cugetare sufletul meu simte 
atâta mângâiere, încât nu are loc defel blestemata lenevire, — 
ci piere ca un fum, de la mine. Și de poftiti să învățați și voi 
acele slove, luaţi aminte să vi le spui. Slova cea dintâi este 
neagră, şi o citesc cugetând de la apusul soarelui până la 
miezul noptii, socotind toate păcatele mele, care pentru 
greutatea și mulțimea lor au întunecat și au înnegrit sufletul 
meu. Și așa plâng amar și tânguiesc petrecerea mea de mai 
înainte, fără de credință. Și cu o înfrângere ca aceasta și 
durere din inimă, mă necăjesc mult, știind că nu voi putea să 
săvârșesc cuvenitul canon și pocăința, după păcatele și 
faptele mele cele rușinoase. După aceasta trec la cugetarea 
cea amară a înfricoșatei morți, ca să stau în frică și cutremur 
totdeauna și mă deprind să pot trece acea neînlăturată luptă, 
și zic acestea în gândul meu: Vai mie ticălosul, ce voi face în 
ceasul acela, când sufletul meu se va despărți de trup? Cine 
îmi va ajuta când mă vor înconjura diavolii, arătând toate 

Jărădelegile mele? Cum să dau răspuns pentru cuvintele 
rușinoase și necuviincioase pe care de multe ori le-am grăit? Și 
după ce plâng destul în această cugetare, apoi trec la cea 
înfricoșată și mai amară cumpănire a acelor nepovestite munci 
ale iadului, în care voi fi osândit, de nu voi face destulă 
pocăință și nevoinţă cum se cuvine după faptele mele. Și în 
această cugetare  întrebuințez mai mult timp, socotind 
diferitele pedepse ale veșnicelor munci, focul cel nestins, 
întunericul, tartarul, scrâșnirea dinților, gheena și toate 
celelalte. Și văzând că Domnul m-a izbăvit din primejdia 
deșertăciunii lumești, și m-a povăţuit la acest liman de 
mântuire unde pot cu harul și ajutorul Lui să mă izbăvesc de 
munca aceasta, îi mulțumesc, și-l slăvesc, și mă nevoiesc mai 
mult ca să biruiesc ispitele drăcești și patimile cele pierzătoare 
ale neînfrânatului trup pe care de nu-l voi omori de tot și să-l 
supun duhului, voi fi osândit în pedepsele veșnice de mai sus. 

Acestea gândesc, fraţii mei, la slova cea neagră de care v- 
am zis, de la începutul nopții până la mijlocul ei, și uneori 
până dimineața, căci socotind aceste înjricoșate lucruri de 
multă groază, trec fără de somn mai toată noaptea. 

A doua slovă este roșie și în ea citesc patima și moartea 
Domnului meu lisus Hristos, câte a răbdat pentru mântuirea 
mea, a celui nemulțumitor, și la această cugetare mă dedau și 
mă îndeletnicesc de dimineaţă până la ceasul ăl nouălea, 
silind sufletul meu să se ostenească împreună, și să 
pătimească la durerile și necazurile acelea, ce a pătimit 
Domnul cel îndurat, pentru mântuirea de obște a tuturor 
oamenilor, — și mai ales pentru mine cel nemulțurmitor, căci l- 
am defăimat de atâtea ori, cu fărădelegile mele. Pentru acest 
fapt aflu mai multă materie și pricină, să plâng și să mă 
tânguiesc pentru stăpâneasca pătimire a Făcătorului și 

Mântuitorului meu. Și nu numai izvoare de lacrimi, chiar 
sângele meu se cuvine să-l vărs, și viața să-mi pierd, pentru 
dragostea Stăpânului meu. 

A treia slovă este de aur și foarte strălucitoare. La ea cuget 
și socotesc, — cât poate să priceapă firea omenească, cu Dum- 
nezeieasca putere - acea negrăită frumuseţe, acea nemăsu- 
rată slavă, acea nespusă dulceaţă și frumuseţea neveștejită 
pe care sfinţii o primesc în Rai, veselindu-se. Și aici simt mare 
mângâiere, și mă îndemn mai vârtos spre ascultarea și slujba 
Domnului meu, gândind că pentru atâta puțină osteneală ce 
rabd în această viață trecătoare, are să-mi dea Cel bogat 
dătător, atâta răsplătire bogată și nesfârșită. Această slovă o 
citesc de la al nouălea ceas, până în seară. Așa îmi cheltuiesc 
vremea și biruiesc de tot lenevirea cea drăcească. Deci, faceți 
așa și voi fraților, de voiți să vă izbăviți de mâhnirea aceasta 
care vă supără”. 

De aceste cuvinte folositoare de suflet, ale acelui bărbat, 
umilindu-se ceilalți doi, mai pe urmă, au petrecut cu pace, și 
s-au sfârșit împreună cu el în mânăstire. Tot așa, fratele 
meu, ai și tu răbdare și ostenește în fiecare zi, având oglinda 
aceasta înaintea ochilor tăi, să gândești la această pildă. 

Cel mai de pe urmă leac să fie acesta, adică socotește să 
fie această zi ultima și că mâine vei muri negreșit. Căci 
aceasta fără îndoială se poate întâmpla, după cum au și 
pătimit alţii mulţi care astăzi au mâncat și s-au bucurat, și 
mâine nu li s-a mai făcut ziuă. Crede dar, că din lucrul și 
slujirea de astăzi atârnă: sau să te mântuiești sau să te 
muncești. Îndeamnă-te spre bine, și te silește ostenindu-te, 
și zi acestea în cugetul tău: Osteneala mea nu mai este decât 
astăzi, și de nu mă voi osteni puţin și nu mă voi chinui, când 
voi muri, voi uita truda și osteneala, cu folosul ce am să iau. 


Și cu un gând ca acesta, nădăjduiesc mai ales să te folosești, 

citind și pilda scrisă mai jos. 

Se povestește în „Oglinda pildelor” şi în alte cărţi, că un 
frate dormind în biserică, din multa lui trândăvie și lene, pe 
când ceilalți cântau utrenia după rânduiala, a văzut în vis pe 
Stăpânul Hristos răstignit pe Cruce, că își întorcea ochii de 
la monahul somnoros zicându-i: „Slugă leneșă și trândavă, 
nu ești vrednică ca să mă vezi în faţă, somnoros fiind și 
afundat în lene, când ceilalți mă laudă și mă slăvesc, nici 
fericirea nu vei dobândi în Împărăţia mea cerească. Fiindcă 
cel ce se lenevește a mă slăvi, slava cea veșnică, nu va afla”. 
Stăpânul zicând acestea, fratele s-a deșteptat cutremurat și 
înfricoșat de această hotărâre a împăratului ceresc, și cu 
durerea inimii, şi-a îndreptat nepăsarea sa, și s-a izbăvit de 
lenevire, temându-se de osândă și de pedeapsa muncilor 
veșnice. 

Asemenea alt oarecare sihastru, era bântuit de duhul 
mândriei și al lenevirii, și se ruga lui Dumnezeu în fiecare zi 
să-l izbăvească de ispita aceasta. Deci, pentru ca să risi- 
pească gândurile, a scris pe o scândură învăţătura aceasta, 
și o lua aminte în tot ceasul, și o citea cu umilinţă, zicând: 
„Suflete al meu ticălos! Cercetează conștiința ta cu luare 
aminte, să cunoști faptele tale, cum umbli în slujba Domnului, 
acum când poţi să faci vreo bunătate ca să te mântuiești! lar 
de te vei lenevi, vei fi osândit în focul Iadului. Nu uita, 
nemernicule și nemulțumitorule, facerea de bine pe care ti-a 
făcut-o Stăpânul, să te scape de primejdiile și deșertăciunea 
înșelătoarei lumi, și să te aducă la această sfântă liniște a 
pustiei, unde poți să te mântuiești de te vei nevoi. Nu cheltui în 
deșert rodul de mult preț, ca să te biruiască lenevirea cea 
blestemată; ca nu venind fără de veste moartea, să te afle 
pustiu de tot binele, și atunci să plângi neîncetat viața ta cea 


trecută. Gândește-te la frica și cutremurul ce vei avea când te 

vor pune de faţă la acel înfricoșat Divan, ca să dai seamă 
pentru tot cuvântul și gândul deșert. Socotește cât urăște și 
muncește pe cei păcătoşi, prea bunul Domn, că nici pe Îngeri 
nu i-a iertat, nici pe strămoși nu i-a lăsat nepedepsiţi, și pe 
toată lumea a pierdut-o de tot, jalnic, prin potop. Cum te va 
lăsa necertat pe tine, nemulțumitorule, care ai călcat de atâtea 
ori poruncile dumnezeiești? Vezi mai înainte, suflete al meu, 
judecata aceasta unde se vor vădi toate faptele și lucrurile 
tale rușinoase, să le auză toți Îngerii și oamenii, să le cumpă- 
nească înfricoșatul Judecător cu faptele bune ce ai făcut și să 
te trimită în viața veșnică, sau în munca cea nesfărșită, unde 
nu pot prietenii și rudele să-ţi ajute sau să-ți ia apărarea 
(avocații); ci numai faptele tale să stea de faţă spre mustrarea 
ta, ticălosule” 

La acestea pe care le cugeta cuviosul, și la altele aseme- 
nea, gândește și tu fratele meu, și în tot ceasul silește-te ca 
să pierzi lenea vătămătoare de suflet, ca să te izbăvești de 
focul veșnic și să te învrednicești fericirii cerești, întru 
Hristos lisus, Domnul nostru, căruia i se cuvine slava în 
veci. Amin. 

CAPITOLUL XV 


DESPRE NEMULŢUMIRE 


MULTE și felurite păcate au făcut evreii, însă Domnul nu 
s-a mâniat atât pentru celelalte, cât pentru multa lor nemul- 
țumire care este prea greu păcat. Deci, pentru ca să-i facă 
Cel prea bun să-și cunoască greșalele, cheamă ca pe niște 
mărturii Cerul și pământul, la Cap. I al lui Isaia, ca să audă 
atâta dreaptă pâră şi nemulțumire îndreptăţită, zicând: 
„Ascultă, Cerule, și ia aminte pământule; fii am născut și am 
înălțat, iară ei s-au lepădat de mine. Cunoscut-a boul pe cel ce 
l-a câștigat, și asinul ieslea Domnului său, iar Israel nu m-a 
cunoscut pe mine...” 

Socotește așadar, la ce așezare aduce nemulțumirile pe om 
și-l face mai rău decât dobitoacele și mai nesimţitor decât 
fiarele. O vită cunoaște pe făcătorul ei de bine, și urmează 
domnului său și-l păzește. Leii, urșii, aspidele și alte fiare 
neîmblânzite, se dezbracă din firea sălbăticiei lor, îmblânzesc 
purtarea lor și arată mulțumirea către cei ce le fac un mic 
bine. 

Fiarele se arată cu simţ către făcătorii lor de bine. Iară 
oamenii cei blânzi și domestici își îmbracă inimile cu 
sălbăticia fiarelor și se fac nerecunoscători către făcătorii lor 
de bine. În ce fel când cineva ar vedea un monstru, se teme 
și tremură, așa trebuie să ne temem și de omul nemul- 
țumitor, fiindcă la fire este om, iar la nărav fiară sau mai 
bine zis, mai sălbatic chiar decât fiarele. Nemulțumirea este 
mare răutate, și o defăimau nu numai creștinii, dar și ereticii 
și necredincioșii, încă și idolatrii nu o iartă nicidecum, 
precum se arată în istoriile lor. Şi nu numai oamenii au urit- 

o atâta, dar și Cel blând și smerit cu inima, Hristos, 
umblând în lume cu trupul, primea cu milă pe cei ce 
păcătuiau, pe curvari, pe tâlhari și pe vameși, și nu s-a 
supărat, nici nu a defăimat pe vreunul, fără numai pe cei 
nemulțumitori. A vindecat pe cei zece leproși, și apoi a 
întrebat de cei nouă nemulțumitori care n-au cunoscut 
facerea de bine ce le-a făcut, și a zis: „Nu s-au curăţit zece? 
Dar ceilalți nouă unde sunt, de nu s-au întors să slăvească pe 
Dumnezeu?” Cu aceste cuvinte ne arată cât se miră şi se 
supără pe cei nemulțumitori. Căci nu este alt lucru, care să 
pricinuiască atâta mirare, ca cel nemulțumitor, care nu 
recunoaște facerile de bine și harurile. 

Când a dat Dumnezeu deasupra muntelui Sinai, Legea 
evreilor,  într-aceeași vreme  norodul cel nebun și 
nemulțumitor se închina viţelului de aur. Şi chiar când 
Stăpânul Hristos, a dat prea curatul și sfântul Său Trup spre 
hrană lumii, într-aceeași zi, care era sfânta și marea Joi, 
când gătea acele sfinte Taine de mulțumire, și nu se poate 
afla alt bine mai mare și mai aleasă facere de bine ca 
aceasta, să dea Dumnezeu oamenilor spre hrană și viaţă, 
Trupul și Sângele Său, ei atunci încercau să-L omoare pe 
Făcătorul lor de bine. O, nemulţumire! Vai de nerecunoștința 
lor! Şi ce trebuie să scriem vechi și străine, și nu viu la ale 
noastre de astăzi? Ce minte poate să priceapă, sau ce limbă 
poate să povestească cele nemăsurate daruri, și nenumărate 
faceri de bine, pe care ni le-a dat prea bunul Dumnezeu și 
Stăpânul nostru? Cum și în ce chip vom putea să-l mulţu- 
mim cum se cuvine, pentru câte am luat și câte nădăjduim? 
Dacă toate zidirile simţitoare firește, iubesc pe făcătorii lor 
bine, și legea recunoștinţii are astfel de putere încât supune 
sub jugul ei și pe cele mai sălbatice dintre fiare, pentru ce să 
mă fac eu mai nesimţitor decât acestea, și să nu iubesc, să 

cinstesc, să mulțumesc Celui care mi-a făcut atâta bine? Tu, 
Doamne, ai făcut sufletul meu după chipul și asemănarea 
Ta, m-ai împodobit cu astfel de frumoase organe, membre 
armonioase și simţiri, cu atâta înţelepciune și pricepere; și 
iarăși tot ce este de trebuință la păstrarea mea, lucrează 
mărirea Ta. A Ta Pronie mă cârmuiește în toate zilele. 
Făpturile îmi slujesc. Bucatele Tale mă hrănesc. Cerurile mă 
acoperă. Îngerii mă păzesc. Înţelepciunea Ta mă învaţă. Şi 
îndurarea Ta rabdă cu îngăduinţă păcatele mele. Cine-mi dă 
ființa și viaţa și celelalte, fără numai Tu, care ești izvorul 
fiinţei, începătura tuturor celor ce sunt, și Împărţitorul a tot 
darul și binele? Cu cât așadar, ești dator omule, Celui ce Ţi-a 
dăruit atâtea bunătăţi? Dacă ar lipsi vreun mădular al 
trupului tău, și să te vindece vreun doctor fără plată, și 
numai din bunătate și bunăvoință, cât ar trebui să fii și tu 
dator lui? Dar Prea Bunului și prea Milostivului Dumnezeu, 
care Ţi-a dăruit toate mădularele: mâini, picioare, ochi și 
celelalte toate, cu cât Îi ești Lui dator? Și de ești dator atâta 
pentru facerile de bine ale firii, cu cât ești dator pentru cele 
ale darului? Cum vei plăti pentru sfânta Apă și prea curatul 
Sânge care au curs din prea cinstita Lui coastă, și Te-a 
primit atunci, prin Botez ca fiu după dar, dându-ţi acele 
vistierii și podoabe, care se cuvin la o vrednicie ca aceasta? 
Las orice altă facere de bine, și vin la prea cinstita și prea 
marea noastră mântuire. 

„Dacă vei păcătui, omule, zice lov la cap. 35, ce rău faci lui 
Dumnezeu? Și de se vor înmulţi vicleșugurile tale, ce ocară îi 
dai?” și iarăși: „Dacă vei săvârși bunătăţi, ce-i trebuie de la 
tine?” Acela este Dumnezeu prea bogat, înțelept și atot- 
puternic, căruia înţelepciunea și puterea nu este cu putință 
a o înmulți sau a o împuţina. Ci cel ce era mai înainte ca să 
facă lumea, același este și acum, nici mai mic, nici mai mare, 

și nu este mai mult slăvit, de se mântuiesc oamenii și Îngerii 
și-L laudă. Nici de se vor munci toţi, este mai puţin slăvit. 
Acest fel de Stăpân și Împărat al tuturor celor ce împărăţesc, 
nu pentru nevoie sau vreo trebuinţă, ci pentru dragostea și 
mila Sa nemărginită a primit să se pogoare din cer în exilul 
acesta, să îmbrace trupul nostru muritor, să ridice toate 
datoriile și păcatele noastre, și să primească atâtea batjocuri 
și ocări, pentru dragostea Lui față de noi, și peste toate 
celelalte, să primească moarte de batjocură. O, nemărginită 
îndurare și bunătate a Ta Stăpâne! Să te laude cerurile, 
Doamne, și îngerii să povestească minunile Tale! Căci noi 
nevrednicii, neputând să aducem mulţumirea cuvenită, cu 
uimire și tăcere ne minunăm de purtarea de grijă, pentru 
netrebnicii robii tăi, că te-ai născut Cel neînțeles de noi, te-ai 
tăiat împrejur la trup a opta zi, şi ai umblat pe pământ 33 de 
ani. Pentru mine te-ai ostenit, ai asudat, ai postit, ai 
lăcrimat, și ai îndurat toate însușirile trupului. Pentru mine 
ai fost pălmuit, te-au ocărât, te-au bătut, și apoi ţi-au dat 
moarte necinstită și de ocară. Cum voi putea să răsplătesc, 
nu zic toate facerile de bine, ci măcar o picătură mică din 
acel prea curat Sânge, ce ai vărsat pentru mine? Cum este 
cu putinţă să nu iubesc pe Acela care m-a iubit pe mine, m-a 
căutat cu atâta osteneală și m-a răscumpărat? Cum pot să 
ascund cu tăcerea, acea mare facere de bine și Darul daru- 
rilor și Taina tainelor, a Jertfei fără de sânge, sfântul Dar cu 
care ne împărtășim noi nevrednicii, prin care Domnul a voit 
să petreacă pe pământ cu oamenii ca să ni se dea în toate 
zilele spre hrană și ajutor? Numai odată s-a jertfit pe Cruce 
pentru noi, iar aici se jertfeşte în toate zilele, spre iertarea 
păcatelor noastre. „Aceasta faceți spre pomenirea mea”. O, 
jertfă legiuită! O, pomenire de mântuire! O, ce bună mulțu- 
mire pentru această Sfântă Taină! O, pâinea vieţii, hrană 

prea dulce, împărătească mâncare și mană plină de toată 
dulceaţa! Cine poate după cuviinţă, să te laude? Cine să te 
primească cu vrednicie, și cine să te cinstească cu atâta 
evlavie precum se cuvine? Slăbește limba mea de a te lăuda 
după dorinţă, nici pot să te măresc după cum doresc și cum 
se cuvine la o Mărime ca aceasta. O, nespusa Ta îngăduinţă, 
îndelung răbdătorule Doamne! Cum lași să Te pipăie mâinile 
nevrednicelor slugi, ale căror suflete sunt lăcașuri ale sa- 
tanei? Însă pentru ca să cercetezi și să mângâi pe prietenii 
Tăi, primeşti să-ţi slujească astfel de oameni, și te primesc în 
gurile lor necurate și spurcate. Numai o singură dată, 
fraţilor, a fost vândut de Iuda cel nemulțumitor; dar în 
această înfricoșată Taină, se vinde de mii și de nenumărate 
ori. Odată a fost hulit la patima Sa cea de bună voie, iar aici 
la sfânta Masă, rabdă ocări și necinste de mii de ori. Și toate 
acestea le îngăduie cu îndelungată și nemăsurată răbdare, 
ca să ne biruim de atâtea binefaceri, și să alergăm către El, 
precum zice la Sfânta Evanghelie de la Ioan, cap. 12: „De mă 
voi înălța eu de pe pământ, pe toţi voi trage la Mine”. Cu ce 
lanţuri să ne tragi către Tine, Hristoase al meu? Cu puterea 
dragostei și cu lanţurile darurilor și a harurilor. Cine să nu 
se biruiască de atâtea faceri de bine? 

Dacă picătura de apă care pururea pică pe piatra cea tare, 
destulă este spre a o găuri, cum să nu ajungă râurile atâtor 
daruri și binefaceri, să pătrundă și să înmoaie inima 
noastră? Dacă piatra, și cel mai tare decât ea, fierul, în foc se 
topesc, cum să nu se aprindă inima noastră, înconjurată 
fiind de atâta foc al dragostei? Cum poţi atunci, omule 
nemulțumitor să defaimi pe un Stăpân ca acesta, călcându-i 
poruncile? Cum întinzi mâinile spre păcat? Cum înalţi ochii 
și priveşti frumuseţea făpturilor și deșertăciunea lumii? 
Asemenea și celelalte mădulare ale tale, cum cutezi de le 

întrebuinţezi în slujba păcatului și defăimării mădularelor 
Mântuitorului tău, care au fost chinuite și au pătimit dureri 
prea mari pentru mântuirea ta? Când acea muiere fără de 
rușine, a lui Pentelri, îl îndemna la păcat pe Iosif cel prea 
frumos, el îi zicea aceste cuvinte: „Știi că stăpânul meu mi-a 
dat toată averea lui ca s-o stăpânesc, afară de tine ce-i ești lui 
soție, — și cum pot ca să fac împotriva lui, astfel de 
Jărădelege?” şi n-a zis că nu se cădea, ci cum că nu putea s- 
o facă, dându-ne nouă să înţelegem, că facerile de bine nu 
numai că subjugă voinţa, ci și puterea într-un fel oarecare, 
leagă mădularele omului, ca să nu poată vătăma pe bine- 
făcătorul lui. Deci dacă acele faceri de bine erau vrednice de 
recunoștință, cu cât sunt mai vrednice darurile și hărăzirile 
care ni le-a dat Domnul cel Atotputernic? Pentefri i-a dat lui 
Iosif averea lui; și Dumnezeu, ţi-a dăruit ţie toată lumea, 
cerul, pământul, soarele, marea, râurile, peștii, dobitoacele, 
pasările și multe altele. Pe toate le-a făcut spre folosul tău, și 
nu numai toate zidirile, ci chiar Ziditorul cerului și al 
pământului, ni s-a dat în multe feluri, ca să ne fie părintele 
nostru, cârmuitor, mântuitor, dascăl, ajutor, și pentru toate 
celelalte. Tatăl ne-a dat pe Fiul. Fiul ne-a învrednicit de 
Sfântul Duh. Iar cel de o ființă Duh, ne învrednicește de 
Părintele cel fără de început, care este dătător al tuturor 
bunătăţilor. Deci, omule, de ești legat cu atâtea faceri de 
bine și haruri, cum cutezi să mânii pe un Binefăcător atât de 
darnic ca acesta? O, nebune! De ţi-ar fi dăruit cineva vreun 
lucru oarecare de mult preţ, precum un sat, o corabie sau 
altceva ca acestea, să coste zece mii de galbeni, nu ai fi dator 
ca să-i slujești în toată viaţa ta, să-l iubeşti și să faci orice îţi 
va porunci, cu toată voinţa ta, chiar de se va întâmpla să-ţi 
verși și sângele pentru el, ca să nu te arăţi nemulțumitor la 
atâta bine ce ţi-a făcut? Da! Fără îndoială precum am văzut 

la mulţi. Și dacă unui om pentru puţin dar, te arăţi atâta de 
credincios și mulțumitor, cum să nu faci asemenea celui 
bogat dătător de bine al tău, Făcătorul a toate, care ţi-a 
dăruit atâtea bunătăţi, câte am scris mai sus? O, nesim- 
țitorule mai mult decât fiarele, cum de nu simţi cât de mare 
este nerecunoștința ta? Care leu sălbatic, sau altă fiară au 
îndrăznit vreodată să facă vreun rău făcătorului de bine al 
său? 

Se arată în Sinaxar” în ziua a 4-a a lunii lui Martie, cum 
cuviosul Gherasim, a aflat un leu care se înțepase cu o 
așchie în picior. Și fiindcă i-a scos-o Sfântul, și i-a vindecat 
rana, nu l-a mai părăsit leul din ceasul acela. Şi-i da 
măgarul de-l păștea în toate zilele, și seara îl aducea la 
bătrânul. Într-o zi a furat cineva măgarul; iar Sfântul a 
gândit că l-a mâncat leul, și l-a pedepsit să care el apă în 
locul măgarului. 

Şi nu s-a împotrivit leul, nici nu s-a sălbăticit după firea 
lui, nici nu a călcat porunca; ci răbda blând și smerit. Și 
ucenicul Cuviosului îl încărca și aducea apă la mânăstire. Și 
atunci s-a întâmplat de a trecut pe acolo acel negustor ce a 
cumpărat măgarul de la hoț. Și leul, cum a văzut măgarul, a 
apucat funia de care era legat și l-a adus bătrânului, care l-a 
iertat pe leu și i-a făcut semn să meargă unde va voi. Atunci 
leul plecând capul, s-a dus. Dar n-a uitat pe Cuviosul, ci 
mergea la fiecare opt zile, și i se închina lui. lar după 
săvârșirea Sfântului, mergând leul după obiceiul lui, i-a zis 
ucenicul că a adormit Cuviosul, și i-a arătat mormântul, 
deasupra căruia a făcut leul chipuri de plângeri și de bocete 
ca un om; iar mai apoi a răcnit cu tare şi mare glas, și așa a 
murit. 

Şi iarăși în ziua a 5-a a acestei luni, în aceeași carte se 
arată că o leoaică, a adus un pui al ei mort, la un sihastru 

anume Marco, rugându-l prin semne ca să-l vindece; iar 
Cuviosul scuipând în ochii lui l-a vindecat. lar ea, pentru 
plata facerii de bine, a adus Sfântului o piele de oaie. 
Asemenea se arată și la Cuviosul Macarie Alexandrinul, în 
ziua de 19 a lunii lui Ianuarie. Și altele multe ca acestea, se 
află în Lavsaicon. Dar pentru ca să nu zică cineva că acestea 
s-au făcut pentru bunătăţile acelor sfinți bărbaţi, iar nu din 
recunoștința fiarelor, auziți și altele mai minunate, care s-au 
făcut asupra oamenilor  necredincioși și păcătoşi, și 
închinători la idoli, care nu aveau darul lui Dumnezeu. Şi 
așa să vă rușinaţi și să plângeţi nerecunoștinţa ce aţi arătat, 
către Dumnezeu Făcătorul de bine și Mântuitorul nostru. 


x 


La Roma au pus pe un om numit Andrond, în locul unde 
erau leii și alte fiare sălbatice ca să-i mănânce pe cei 
osândiți, și era acolo un leu mare care l-a ajutat apărându-l 
de celelalte fiare care nu l-au atins. Deci uimindu-se împă- 
ratul de această vedere minunată, a scos afară pe acel om, 
care fiind întrebat a răspuns: Mi-aduc aminte, că într-o zi 
cum treceam printr-o pădure pe la amiazăzi, și intrând într-o 
peșteră să mă odihnesc, am aflat un leu care a ridicat 
piciorul dinainte cu care nu putea călca, şi-mi făcea semn ca 
să-l tămăduiesc. Deci apropiindu-mă cu îndrăzneală, am 
scos așchia ce avea, și pe cât am putut l-am vindecat. Și el 
îmi aducea apoi carne de vânat, şi am mâncat patru zile cât 
am șezut în acea peșteră. Deci socotesc, că acesta este acel 
leu, care cunoscând pe făcătorul său de bine, a arătat către 
mine astăzi recunoștință minunată. Acestea auzind împă- 
ratul, a slobozit pe om, hărăzindu-i și leul, care îl urma prin 
toată Roma, ca un miel blând, și nu vătăma pe nimeni. Toţi 
se mirau de o minune ca aceasta, și numea pe leu, ospă- 

tătorul lui Andrond, și pe el, vindecătorul leului. 


Kk 


După ce a eliberat Ierusalimul de musulmani, Godefroy 
într-o zi, vânând, a aflat un leu ce se lupta cu un șarpe mare 
și înfricoșător, care avea coada încolăcită după gâtul leului și 
atâta îl strângea, încât era în primejdie să fie sugrumat. 
Atunci împăratul omorând șarpele, a izbăvit pe leu. Leul 
aducându-și aminte de binefacere, urma împăratului și-i 
slujea în loc de ogar, aducându-i vânaturi felurite. Într-o zi, 
după ce a intrat Godefroy în corabie, ca să plece, l-a lăsat pe 
uscat pe leu, care răcnea și nu vrea să rămână. Văzând că s- 
a depărtat corabia, a intrat în mare ca s-o ajungă, și s-a 
înecat la jumătatea căii. Sunt în cărți, multe pilde prin care 
se arată cum prin multe chipuri, fiarele sălbatice au arătat 
purtare de recunoștință către făcătorii lor de bine, și pe care 
le las pentru a nu lungi textul, scriind numai una ca mai 
vrednică de credinţă. 


KKK 


Povestește marele și dumnezeiescul Ambrosie, Episcopul 
Mediolanului, că într-o noapte un om a omorât pe un altul, 
după care mergea un câine, după cum au unii obiceiul să-i 
ia după ei; - care câine a stat toată noaptea păzind pe 
stăpânul său mort. Când s-a făcut ziuă, s-au adunat mulți 
ca să-l vadă, întrebându-se cine l-ar fi omorât. Şi merse și 
ucigașul acela, prefăcându-se că nu știe nimic; iar câinele 
cum l-a văzut, a cunoscut că acesta este omorâtorul. Și s-a 
repezit ca un turbat asupra lui să-l mănânce și a făcut 
atâtea semne, încât au priceput cei din jur pricina dramei. 
Aceștia cunoscând pe ucigaș l-au dat judecății și l-au 
pedepsit. Nu ţi se par acestea lucruri mari? Deci, de vreme ce 

dobitoacele cele necuvântătoare, pentru puţină pâine, au 
atâta dragoste pentru stăpânul lor, cum de te faci tu mai 
nerecunoscător decât câinele? Dacă acesta s-a mâniat și 
înfuriat asupra celui ucigaș, cum nu urgisești și tu, pe acei 
ce au omorât pe Stăpânul tău? Și cine sunt aceia? Sunt 
păcatele tale. Acestea l-au biciuit și pe Cruce l-au răstignit. 
De ce nu te mânii asupra lor, și nu sporești către Domnul 
dragostea ta, știind că a pătimit atâtea, ca să pună ură în 
inima noastră împotriva păcatului? A murit ca să omoare 
păcatul. Pentru ce deci, nesocotești tu sudorile și ostenelile 
lui Hristos, rămânând de bună voie în robia aceea, din care 
te-a mântuit prin nepreţuitul și prea curatul lui Sânge? Cum 
de nu te cutremuri auzind numai de păcat, deoarece Domnul 
ca să-l șteargă a luat moarte prea dureroasă? Ce altceva mai 
mult vrei, decât a se răstigni pe Cruce Cel fără de moarte? 
Cine a îndrăznit vreodată să păcătuiască, de ar fi văzut 
înaintea lui Iadul și Raiul? Cu adevărat decât acestea mai 
minunat este să vezi pe Dumnezeu pironit pe Cruce. Cum de 
ai atâta nesimţire și nu te depărtezi de la păcat, de trei ori 
ticălosule? Nu este mirare să faci păcat ca om; dar când 
Dumnezeu îți dă mâna și ajutorul ca să te scoată din 
murdărie și tu nu vrei ca să te scoli și să te curăţțești, este 
îngrozitor. Nu este rușine să te împiedici și să cazi într-o 
groapă plină de tină; dar să te roage altul și să-ți ajute să te 
scoli, și să nu voiești, este o mare defăimare a ta. Nu e de 
mirare a cădea la pat bolnav, ci este mare nesocotință, să nu 
voiești să te vindece doctorul. Cunoaște deci, bunătatea și 
facerea de bine a Mântuitorului, și mulțumește-i neîncetat 
cu inima și cu gura zicând la fel ca Psalmistul: „Ce voi 
răsplăti Domnului, pentru toate câte mi-a dat mie!” Nimic 
altceva nu este mai rău decât a nu mulțumi. Bunătăţile ce le 
au cei fără de minte nu le recunosc că le au de la Dumnezeu, 

ci cred că le au ei din priceperea și chivernisirea lor. Averea 
ce o au, nemulțumitorii zic cum că au câștigat-o prin 
pricopseala și sârguinţa lor cea multă. Sănătatea lor socotesc 
o de la tatăl și mama lor. Slava și cinstea pe care le au, zic că 
le-au câștigat pentru faptele lor cele bune, și pe scurt, 
pentru nici o facere de bine nu mulțumesc lui Dumnezeu, 
nici nu cunosc harul din bunătatea dumnezeiască de la care 
vin toate bunătăţile. Cunoașteţi, oamenilor, facerile de bine 
ale Făcătorului și Mântuitorului nostru! Veniţi să-i mulțu- 
mim, să zicem și noi cu Sfântul loan Damaschin: „Ce vom 
răsplăti Domnului, pentru cele multe faceri de bine care ne-a 
făcut?” Pentru firea noastră stricată, Dumnezeu s-a făcut 
om, și Mântuitorul a locuit cu noi cei robiţi; către cei 
nemulțumitori, Făcătorul de bine; la cei întunecaţi, Soarele 
dreptăţii; pe Cruce, Cel fără de patimă; în iad, Lumina; la 
moarte, Viaţa și învierea pentru cei căzuţi. Mulţumim, bine 
cuvântăm și te mărim Doamne, pe cel în trei feţe, de o Fiinţă, 
unul Dumnezeu, pe Făcătorul nostru și Mântuitorul și dătă- 
torul de bine, din belșug, pe Cel ce a făcut cerul, pământul, 
marea și toate cele zidite ce sunt într-insele. Mulţumim ţie, 
Doamne, care ne-ai făcut dintru neființă întru fiinţă, și ne-ai 
dăruit această mare zidire, ca să ne slujească: Pământul, ca 
să ne dea felurite roade; Soarele și Luna, ca să ne lumineze; 
marea, bălțile și râurile, ca să ne hrănească și să ne adape. 
Şi, încă ne închinăm, mărim și prea mulţumim îndurărilor 
Tale, pentru a noastră rezidire și înoire. Că ai primit să te 
faci sărac, Tu, Cel bogat; sub ani, Tu, Cel fără de ani; și Cel 
nepătimaș pentru noi pătimitor, și ai luat moarte, ca să ne 
faci pe noi fără de moarte, și să ne aduci la starea cea dintâi. 
Îţi mulţumim pentru marea facere de bine a Sfintei 
Împărtășiri, prin care ne facem părtași dumnezeiescului Tău 

Dar. Pentru toate aceste binefaceri și alte multe pe care ni le 
faci în toate zilele, sufletului și trupului, mulţumim și ne 
închinăm ie, rugându-ne milei Tale ca să nu ne lipsești de 
împărăţia Ta, ci să ne învrednicești din însăși bunătatea Ta, 
ca să te mărim în veci, împreună cu îngerii și cu toţi aleşii 
Tăi, şi să ne închinăm ie Celui unul în Treime Dumnezeu, 
Tatăl, Fiul și Sfântul Duh, în nesfârșiții veci, Amin. 

CAPITOLUL XVI 


DESPRE FELURITE NECAZURI 
ȘI DESPRE CUM CELOR CARE DE BUNĂ VOIE 
RIDICĂ CRUCEA LUI HRISTOS, LI SE FACE UȘOARĂ, 
IAR CELOR FĂRĂ VOIE, LI SE FACE PREA GREA 


IATĂ, am scris de ajuns pentru toate păcatele, și oricine 
pentru păcatul la care diavolul îl ispitește mai mult, poate să 
citească acel capitol și afla multă vindecare cu ajutorul lui 
Dumnezeu. lar acum scriem pentru felurite necazuri, fiindcă 
cei mai mulți oameni au multe boli, sărăcii, strâmtorări și 
izgoniri, pentru care pricină cârtesc înaintea Domnului și se 
tânguiesc necunoscând această facere de bine a îndurării 
Lui, cu dreaptă judecată, trimiţându-le necaz vremelnic ca să 
nu-i muncească în veci! La aceasta m-am îndemnat mai ales, 
fiindcă pe unii, care erau greu bolnavi, i-am auzit hulind ca 
nerăbdători; și m-am mâhnit mult de primejdia lor, știind de 
cât câștig al fericirii veșnice se păgubesc, și câtă pedeapsă 
pricinuiesc ticălosului lor suflet în munca veșnică pentru 
neîngăduința și nerăbdarea lor. Și vă rog, câţi veţi avea 
această carte, de se va întâmpla vreun bolnav necărturar, 
care ar avea necaz mult, să-i citiți această parte a cărții, ca 
să vadă ce mare folos primește sufletul, să nu se plângă 
înaintea lui Dumnezeu și să se osândească ticălosul, și să 
aibă îndoită muncă, adică aici vremelnic boala trupească, și 
sufletului munca veșnică. Şi cel ce va face această 
duhovnicească slujbă ca să mângâie pe cel necăjit, să știe că 
mai multă plată are decât dacă i-ar fi dat bani, căci aceea 
este facerea de bine și mila trupului, iar aceasta a sufletului. 
Și cu cât se deosebește sufletul de trup, cu atât facerea de 

bine duhovnicească este fără îndoială mai cinstită decât a 
trupului. 

Căci oamenii, de la început când intră în această lume, 
cele dintâi fapte care învaţă firea, sunt: plânsul și lacrimile. 
Și aceasta este la toți de obște, atât împăraților și boierilor, 
cât și celor săraci şi scăpătaţi. Fiindcă după obiceiul lumii 
este oarecare deosebire între împărat și rob; dar la lucrurile 
firii, nu este nici o deosebire, și în același fel intrăm toţi în 
viață, și iieșim prin moarte. Deci toți ne aflăm în această 
lume ca într-o vale a lacrimilor. De aceea să fim triști, căci 
nu este nimeni care să fie atât de mulțumit, încât să nu 
suspine pentru vreun necaz. Altul se vaită pentru strâm- 
torarea și sărăcia sa, altul plânge pentru boală și durerile 
trupului, altul jelește moartea rudeniilor și a prietenilor lui, 
și pe scurt, fiecare după durerea sa. Pentru aceea zice 
Eclesiastul la cap. 40, că: „Greu este jugul pe care-l poartă fiii 
lui Adam, de la naștere și până la moarte”. Acestea le zice 
pentru suferinţele la care suntem părtași cu toţii. Și chiar de 
s-ar afla cineva în lume atâta de bine norocit încât să pară că 
nu are vreun necaz, însă necazul și chinul mustrării de 
conștiință nu-i lipsește, atât încât fără să fie cineva din afară 
ca să mustre pe păcătos, fiind norocos în afacerile lui este 
mai necăjit pe dinăuntru decât în afară. Deci, deoarece 
nimeni nu este care să n-aibă necaz, fiecare să facă în așa 
fel, încât să-l rabde cu bucurie, căci nu este altă cale mai 
folositoare spre mântuirea sufletului decât cea strâmtă și 
necăjicioasă cale, prin care ne asemănăm și urmăm 
Stăpânului nostru, fiindcă El a ales această cale pentru sine 
și pentru cei iubiţi ai Săi, zicând către noi, că nu putem fi 
ucenici ai Lui, de nu vom lua Crucea să-l urmăm. Să nu 
nădăjduiască deci cineva să sporească în calea Domnului, să 
se facă Lui moștenitor împreună cu Sfinţii în Rai, de nu va 

trece prin apele acestea ale necazurilor, precum Stăpânul și 
toți Sfinţii prin Cruce s-au proslăvit. Și să nu se lenevească, 
din nepăsare, auzind că are să ridice Crucea. Fiindcă, deși 
mai înainte era defăimată și osândă a tâlharilor, însă pentru 
că a murit pe ea Stăpânul nostru, a cinstit-o atâta și a 
sfințit-o, încât unii au iubit-o, și au dorit să moară pe ea, ca 
Andrei, Petru și alţii. lară unii pentru evlavia Crucii, 
mărturisesc pe Hristos în necazurile lor, atunci când se află 
bolnavi sau în cea mai mare sărăcie, sau supăraţi de alte 
pricini, pe care le rabdă cu mulţumire pentru dragostea lui 
Hristos. Şi este atât de nobilă această Cruce a suferințelor, și 
atât este de plăcută Domnului, încât a făgăduit să fie 
împreună cu cel necăjit la suferinţele lui, ca să-l scape și să-l 
mărească prea minunat. „Cu el sunt - zice întru necaz, — 
scoate-l-voi pe el și-l voi slăvi”. Cine deci, să nu dorească 
necazuri, ca să aibă un asemenea prea dulce soţ credincios 
și atotputernic? Atâta este îndurarea lui Dumnezeu și 
bunătatea, încât ne dă aceste mici și trecătoare necazuri, ca 
să ne dea în împărăţia Lui, bunătăţile cele negrăite și 
veșnice! Cu adevărat, trebuie să mulțumim acelora care ne 
fac rău și ne ocărăsc, mai mult decât celor ce ne fac bine și 
ne sprijinesc. Căci cei ce ne necăjesc, se fac pricină de 
curățirea sufletelor noastre și luăm iertare păcatelor; și 
Dumnezeu cel milostiv, ne arată mai mare semn de dragoste, 
când ne trimite necazuri și chinuri, decât atunci când ne dă 
câștig trecător. Aceasta știind creștinii cei credincioși, doresc 
necazurile; iar când ele vin, le primesc ca din mâna Dom- 
nului, bucurându-se; iar când nu au necazuri se mâhnesc 
mult și se amărăsc, socotind că Dumnezeu i-a părăsit, și 
silesc trupul muncind cu posturi, privegheri și altele 
asemenea. Și iar, câţi urăsc Crucea se aseamănă cu diavolii, 
care numai văzând-o fug. Mulţi se cutremură de Cruce, 

pentru că socotesc că nu mai este alt Rai, decât această 
lume care se vede. Și fiindcă n-o iubesc, urmăresc voile lor, 
viețuind ca niște dobitoace necuvântătoare. Cand le vine 
vreun necaz, se plâng și hulesc, nesocotiţii, și se silesc să 
scape de ceea ce nu pot. Alţii urăsc lumea și din toată inima 
poftesc Crucea; iar când vine necazul nu fug, ci bucuros îl 
primesc, zicând la fel ca Apostolul: „Iară mie să nu-mi fie a 
mă lăuda, fără numai în Crucea Domnului nostru”. Cu 
adevărat, ni s-ar cădea să urâm pe cei ce ne împiedică de la 
Cruce, și să iubim pe cei ce ne supără, după cum se arată în 
sfânta Evanghelie, când Petru ruga pe Domnul, ca să nu ia o 
moarte ca aceea. Și de multa dragoste ce avea, se întrista să- 
l vadă astfel pătimind. Atunci s-a întors Domnul către el, 
mânios zicându-i: „Mergi înapoia mea Satano, căci sminteală 
îmi ești, pentru că nu cugeţi cele dumnezeiești, ci cele 
omenești”. 

Din aceasta pricepem că necazurile sunt bine plăcute 
Domnului, și oricine zice împotrivă, să-l urâm ca pe diavol; 
iar celor ce ne necăjesc, să le mulțumim, precum a făcut 
Domnul, numindu-l pe Iuda prieten al Lui când l-a vândut 
cu sărutare, ca să ne dea nouă pildă, să avem ca pe niște 
prieteni pe cei ce ne gonesc, ca cei ce sunt unelte ale mântu- 
irii noastre. Nesocotinţă a noastră este, să fugim de un 
vrăjmaș. În necaz cu cât căutăm să fugim de el, cu atât mai 
mult ne stăpânește; și când îl primim cu bucurie, îl trântim 
la pământ, precum a făcut Domnul, zicând vrăjmașilor: „Eu 
sunt”, și îndată i-a aruncat la pământ Nu fac așa cei puţini 
la suflet și iubitorii de trup, ci socotesc că fugind de necazuri 
se mântuiesc, dar se înșeală, nepricepuţii, căci Crucea 
întristează mai mult pe cei ce fug de ea, și-i urmărește în tot 
locul; iar când li se pare, în nerăbdarea și hula lor că scapă, 
atunci se ridică împotriva lor cu mai mare pedeapsă și 

moștenesc acea muncă. Așa a pătimit tâlharul cel rău, pen- 
tru hula lui nesocotită. Alţii primesc cu Crucea, Raiul; adică 
mulțumesc lui Dumnezeu în necazuri, și mărturisesc că sunt 
vrednici de toată pedeapsa, ca tâlharul cel bun, care a 
mărturisit pe Cruce pe Stăpânul și a mustrat pe celălalt 
tâlhar, zicându-i: „Nu te temi de Dumnezeu? Noi pătimim pe 
drept după faptele noastre...”. Vezi recunoştinţa tâlharului? 
Așa fac cei ce iubesc pe Domnul. Se cunosc vrednici de 
moarte, nu deznădăjduiesc și mai ales mărturisesc pe 
Hristos răstignit pe Cruce și se roagă Lui să-i învrednicească 
Împărăției Sale. Și cu cât rabdă mai cu tărie, cu atât Crucea 
li se face mai ușoară, și au atâta dorinţă să o ridice, încât nu 
le pare că poartă Crucea, fiindcă dragostea lui Hristos 
acoperă tot necazul și amărăciunea ei și simt un foc lăuntric, 
prin credinţa lor vie, care biruiește și covârșește orice 
pedeapsă și chin. 

lar cei leneși și nerăbdători se necăjesc mult, și cârtesc 
asupra lui Hristos zicând ca tâlharul cel rău gânditor: „De 
ești Hristos, mântuiește-te pe Tine și pe noi”. O, nebunie și 
nepricepere a lor! Şi câţi, aflându-se în boală grea sau 
sărăcie mare, ori alt necaz ca acesta, n-au răbdat, ci hulesc, 
nelegiuiții, pe Hristos, zicând asupra Lui: De ai fi fost 
Dumnezeu nu ai fi lăsat să te răstignească cu atâta rușine; 
și ce ajutor poţi să ne dai nouă la atâta lipsă, necazuri și 
chinuri ce avem? O, omule nemulțumitor! Ce ar fi trebuit să 
facă Cel prea bun pentru tine, și n-a făcut? Acesta a dat pe 
Fiul său cel unul născut spre moarte de ocară; iar tu, 
nemulțumitorule, îl defaimi și-l ocărăști la atât de mic necaz 
ce ţi-a trimis ca să curățească cu răbdarea ta păcatele tale, 
ca să nu te osândești în munca cea nesfârșită. 

lată, deci fraţilor, că cel ce poartă Crucea în silă, își 
pricinuiește o muncă veșnică, precum Faraon, tâlharul cel 

rău, și alţii. Și cine o rabdă cu bucurie i se face veselie și 
neîncetată aducere aminte de Mântuitorul, o nădejde tare și 
arvună a vieţii veșnice în Rai, precum am văzut la tâlharul 
cel bun, care a auzit de la Domnul: „Astăzi cu mine vei fi în 
Rai”. Cu adevărat, o treaptă înaltă a săvârșirii este să stea 
cineva răstignit pe Cruce şi să nu cârtească asupra lui 
Dumnezeu, sau oamenilor, sau Crucii, cum că este foarte 
grea; ci să rabde cu tărie pentru dragostea lui Dumnezeu, și 
să mustre cu milă pe cei ce nu-l rabdă cu bunătate. O, cât 
de fericit este cel ce mulțumește lui Dumnezeu, în sărăcia și 
boala lui, la lipsa fiilor și a rudelor, și la orice alt necaz! Şi nu 
numai atâta, dar și la moarte slăvește pe Domnul pururea, și 
rabdă orice necaz pentru dragostea Lui, precum făceau 
sfinții Mucenici, slăvindu-L pe Dumnezeu în suferința 
muceniciei, mulțumindu-i că i-au învrednicit pe ei să moară 
pentru numele Lui cel sfânt O, fraţilor creștini! În Cruce 
aflăm mărire, și nu la desfătare. De vom socoti cu deamă- 
nuntul greutatea Crucii Stăpânului, ni s-ar părea a noastră 
foarte ușoară. Căci Domnul era de tot gol, fără nici un 
ajutor, și deci zicea: „Dumnezeul meu, Dumnezeul meu, 
pentru ce m-ai părăsit?” lar noi nu suntem goi pe nici o Cruce 
ca aceasta, ci avem puţină mângâiere de la prieteni și rude; 
nici nu lipsește de la noi Dumnezeu, fiindcă ne-a făgăduit să 
fie cu noi în necazuri, și cu ajutorul Lui putem să răbdăm. 
O, ticăloșia noastră! Dumnezeu cel adevărat a suferit cu 
trupul atâtea patimi și moarte pentru păcatele noastre! Iar 
noi săracii și cu totul întinaţii, să nu răbdăm puţină durere 
ce ne-a trimis-o bunătatea Lui spre îndreptarea noastră? O, 
nesocotința noastră! Să voim să căutăm pe Hristos cu toată 
îndestularea noastră! Acela se roagă pentru cei ce l-au 
răstignit zicând: „lartă-le lor, că nu știu ce fac”. Şi noi nu 
voim să iertăm pe ceia ce ne greșesc cât de puţin? Tâlharul îl 

mărturisește pe Cruce, și noi nemulțumitorii îl tăgăduim în 
necazuri, zicând: De ai fi fost Dumnezeu, ai fi făcut dreaptă 
judecată, să  trimiţi necazurile celor necredincioși şi 
oamenilor răi, iar nu nouă care n-am greșit. O, nelegiuirea și 
nesimţirea noastră! Să ne biruiască la credinţă un tâlhar? Să 
înțeleagă el într-o astfel de pedeapsă mai bine decât noi, 
folosul suferinţei și astfel să fure în ultimul ceas al vieţii lui, 
Raiul și să rușineze pe câţi se lăudau că o să meargă cu 
Stăpânul la temniţă și la moarte? Așa trebuie să facem și 
noi, să mărturisim pe Hristos la tot necazul și la suferință, 
chiar de ar fi prea amară moarte; nu ca un tâlhar pocăit, ci 
ca niște adevărați creștini și fii ai lui Dumnezeu. Pentru că 
totdeauna trebuie să avem necazuri, căci fără suferințe nu se 
învrednicește cineva de odihnă. Căci dacă Stăpânul a pătimit 
atât, și cu pătimirea a intrat întru slava și fericirea Sa, cu cât 
mai mult se cuvine să pătimească robii Lui, ca să moște- 
nească Împărăţia care nu este a lor? Cum poate să fie robul 
mai mare decât stăpânul și ucenicul decât dascălul? Cerce- 
tează, viața tuturor drepţilor și sfinţilor strămoși de la 
începutul lumii, ca să pricepi acest adevăr. Vezi pe dreptul 
Abel, cum l-a ucis fratele lui! Numără necazurile și pribegiile 
lui Avraam, pe care le-au moștenit fiii și urmașii lui: Esau, 
Iacob, Iosif, Moise și ceilalți prooroci și patriarhi! Cine nu se 
va minuna de atâtea suferințe ale pururea pomenitului și 
prea fericitului lov, pe care le mărturisește însuși Stăpânul, 
cum că era cinstitor de Dumnezeu și fără prihană? Câte a 
pătimit Proorocul împărat David, și toți cei mai înainte de 
lege Părinţi? Precum fericitul Pavel a arătat către Evrei: că a 
luat batjocură și bătăi, legături și temnițe, împroșcături cu 
pietre și alte multe feluri de morţi. Și de s-au făcut atâtea 
acelora, în timpurile vechi, când nu era încă Legea 
desăvârșirii și nu i-a împovărat Dumnezeu cu sarcină grea, 

ca pe un neam slab și neputincios, cât socotești dar, că au 
pătimit Sfinţii din Legea Nouă? Au luat lumină mai multă ca 
să cunoască ascunsele comori ale Crucii, și mai multă 
putere ca să o ridice cu ușurință și cu cât pătimeau, cu atât 
mai mult se proslăveau. Și pe scurt, toți au urmat pe 
Stăpânul Hristos, care merge înaintea tuturor și poartă stea- 
sul Crucii, care poruncește să-l urmeze toţi cei care doresc 
să ia cununa măririi. Hristos a suferit pentru noi toţi, și noi 
nu voim să suferim pentru mântuirea noastră? Fiul lui 
Dumnezeu a vrut să se înalțe către Tatăl prin mijlocul 
defăimării, și noi, viermii de nimic, dorim onoruri și laude? 
Nu ne-a făgăduit Hristos în această lume, bucurie sau 
deslătare; ci numai Crucea, necazuri și suferințe, după cum 
ne încredinţează înțeleptul Augustin, cu aceste cuvinte: 
„Toată viaţa creștinului, de va voi să trăiască după 
Evanghelie, nu este altceva, decât numai cruce și mucenicie, 
împotriva întregii lumi care făgăduește bogăţie și desfătare, și 
apoi după puțin timp de bună norocire, cei nebuni și înșelați, 
iubitori de lume, să se muncească în cealaltă viaţă totdeauna 
cu muncă neîncetată”. Și iarăși „Câţi cu răbdare în necazuri, 
urmează lui Hristos, pentru putina și reaua pătimire, ca niște 
fii ai lui Dumnezeu și împreună moștenitori lui Hristos, vor 
dobândi acea neauzită și negrăită slavă veșnică a Raiului.” 
Deci, este arătat cum calea cea strâmtă este mai folositoare 
decât vieţuirea cea largă cu toate dobândirile lumești. Pentru 
aceasta, și Prea Bunul Dumnezeu ne pedepsește aici, ca un 
părinte iubitor de fii și în toate zilele ne învaţă și ne mustră. 
Și când vede că nu ne îndreptăm numai cu cuvântul și cu 
porunca, ne dă și bătăi spre întoarcere și pocăință. Căci de 
nu ne-ar iubi Domnul, nu ne-ar întrista, ci ne-ar lăsa să 
facem voile noastre. Și trebuie să-i recunoaștem marea bine- 
facere, mulțumindu-i că ne ceartă vremelnic ca să nu ne 

osândească veșnic, precum zice Avva Isidor: „În viața 
aceasta, Domnul iartă pe păcătoși și pe cei fărădelege, iar pe 
cei aleși și prietenii Lui nu-i iartă. În cea viitoare va ierta pe cei 
aleși, și pe păcătoși îi va munci”. Deci, omul priceput, care 
știe deșertăciunea câștigurilor lumești, le urăște și le defăima 
din inimă; și când are necaz i se împotrivește cu nădejdea 
slavei cei veșnice și nu numai că-l îndură fără cârtire, ci încă 
se bucură de el, știind că nu sunt vrednice pătimirile acestea 
de acum, pentru slava cea viitoare de care nu se învrednicesc 
cei iubitori de lume, care au norocire și desfătare; căci cel ce 
iubește lenea și odihna, nu este vrednic de veselia cea 
viitoare. Să se teamă așadar, toţi cei care nu au necazuri, ca 
nu cumva să se afle, ticăloșii, în numărul celor osândiţi! O, 
pe câţi înșală averea și norocul, îndestularea, sănătatea, 
prezența muierilor și a copiilor lor, și socotesc că-i iubește 
Dumnezeu, și le dă buna norocire și toată desfătarea! Vai 
celor fără de minte! Nu cunosc că atât cât sunt în această 
stare, sunt bolnavi și prea săraci, și i-a părăsit Stăpânul 
pentru nerușinarea lor? Când vei vedea vreun bogat păcătos 
că are norocire multă și-i merg toate lucrurile după dorinţă, 
este semn că Dumnezeu l-a urât. Și dacă nu crezi aceasta, 
ascultă o minune înfricoșătoare să te cutremuri, pe care o 
scrie Sf. Ambrozie Episcopul Mediolanului, că a văzut-o cu 
ochii săi, și ne-a lăsat-o în scrierile sale pildă. 

Mergând la Roma, acest sfânt s-a oprit o noapte să se 
odihnească într-un sat, la casa unui bogat, pe care l-a 
întrebat Sfântul, cum petrece în bunătăţile sale vremelnice și 
de-a avut ceva necazuri vreodată. Iar el, a zis: Eu, stăpânul 
meu, am avere multă, robi, copii, nepoți și strănepoți, și toate 
lucrurile mele îmi vin cu noroc, și niciodată, cu rugăciunile tale 
n-am încercat vreun necaz. Atunci îndată sculându-se 
Sfântul, a zis către oameni: Să fugim grabnic fiii mei de la 

această blestemată casă, căci Domnul nu este aici. Repede 
să vă depărtaţi, mai înainte până ce nu ne va găsi judecata 
dumnezeiască. Așa a zis, şi cu multă grabă a plecat. Și — o, 
minune! — încă nu era nici 125 pași departe de la acel loc, că 
s-a despicat pământul și a înghiţit pe acel bogat cu toată 
casa, cu rudele și toate lucrurile lui. Acestea văzând 
Fericitul, a zis: O, câtă îndurare are de noi Domnul, când ne 
pedepsește și ne întristează în această lume și cât se mânie 
asupra acelora care trăiesc în belșug! Ar trebui să-i recu- 
noaștem și să-i mulțumim pentru cercetările ce ni le trimite, 
pentru multul folos ce-l luăm răbdându-le, semn că suntem 
prietenii Lui, și ne ceartă ca pe niște fii ai Săi, după cum zice 
Apostolul: „Pe cine iubește Domnul, îl ceartă...” Deci de nu 
sunteți pedepsiţi să știți că nu sunteţi fii după Lege, ci din 
curvie. Pentru ce să urâm această certare? Pentru ce să nu 
primim vindecarea de la un Doctor prea înţelept? Ca să luăm 
sănătate trupului nostru care este mâncat de viermi, 
ascultăm pe doctorii trupești și-i primim ca să ne vindece — 
deși ei pot să greșească ca niște oameni — cu băuturi amare, 
tăiere de cuţit, și arderi cu foc, și de la acel înţelept doctor, 
care nu poate greși niciodată, nu primim pentru mântuirea 
sufletelor, vindecarea suferințelor noastre? Mare nenorocire 
este buna norocire la cei nelegiuiți! Căci ei văzând că nu 
sunt pedepsiţi, îndrăznesc și fac mai rele fărădelegi. Și iarăși, 
de nu va fi pedepsit cineva este semn de osândire veșnică, 
pentru că vrăjmașul nu supără pe prietenii lui Dumnezeu. Și 
iarăși, a uri cineva necazul și a nu-l primi, este semn de 
moarte, precum vedem la bolnavul care urăște doctoriile și 
nu primește pe doctor. Deci, este arătat, după cum am 
dovedit, că cu cât Dumnezeu iubește mai mult pe cineva, cu 
atât mai mult îi dă certare mântuitoare de suflet. 

CAPITOLUL XVII 


PENTRU CARE PRICINĂ DREPȚII AU NECAZURI 
ÎN LUMEA ACEASTA, IAR PĂCĂTOȘII ODIHNĂ 


„Nu râvni celor ce viclenesc, nici nu urma celor ce fac 
Jărădelege, căci ca iarba curând se vor usca”, zice Proorocul. 
Multe nedreptăţi și fărădelegi se fac astăzi în lume. Dar cei 
ce le fac se vede că au noroc și fericire, iar cei evlavioși și cu 
fapte bune, felurite necazuri și suferințe au. Însă nu te mira 
de aceasta, omule, ca să râvnești la rău și să alegi partea 
păcătoşilor, socotind oarecum că sunt norociţi fiindcă-i 
iubește lumea și le dă avere și fericire trecătoare. Pentru 
aceasta și Proorocul Avacum se minuna zicând: „Pentru ce 
Doamne, necredincioșii asupresc pe cei drepți, și nu-i ajuţi?” 
Tot așa şi Proorocul Ieremia și alţii, ziceau: „Pentru ce 
Doamne, cei fărădelege au atâta bună norocire în viaţa lor? De 
unde vine atât bine, unuia care viețuește răut?” Așa au grăit 
Proorocii, și nu spuneau asta pentru că nu știau că drepte 
sunt judecăţile lui Dumnezeu, ci pentru ca să ne arate câtă 
deosebire este între înţelepciunea lui Dumnezeu şi cea 
omenească, ce nu ajunge ca să priceapă cea prea înţeleaptă 
economie a prea bunului Dumnezeu, care nu dă necazuri 
celor nelegiuiţi aici, ca să-i osândească în veci; ci ceartă mai 
mult pe prietenii Săi, ca să-i cinstească mai mult în 
Împărăţia cerească, și să ia nepreţuită cunună. Boii ce se 
înjunghie la abator, sunt lăsaţi să pască unde le este voia, ca 
să se îngrașe; iar cei buni pentru lucru, nu sunt junghiaţi, ci 
sunt totdeauna împovăraţi. Așa și Dumnezeu, lasă în viața 
aceasta pe cei răi și vicleni să se îngrașe cu plăcerile și 
deslătările trupului, fiindcă sunt hotărâți mai dinainte la 

munca cea veșnică; iar pe cei drepți îi încearcă și-i necăjește, 
ca să-i aibă totdeauna în împărăţia cerească. Pomii cei 
roditori care dau folos și roade, îi scutură oamenii în tot anul 
și le frânge ramurile, ca să ia roadele, iar pomii neroditori 
care nu dau nici un folos, deși nu-i bat ca pe cei roditori, dar 
după ce cresc și se măresc, îi taie și îi dezrădăcinează de tot, 
și-i ard ca pe niște lemne fără folos. Așa și oamenii cei 
îmbunătăţiţi care dau folos cu faptele lor, au în lume 
necazuri și suferințe, iar pe păcătoși nu-i pedepsește aici 
Dreptul Judecător, ci-i păzește ca să-i închidă la sfârșit în 
focul Iadului. 

Se scrie în „Cartea împăraţilor”, cum că pietrele ce le 
punea la Biserica lui Solomon, se ciopleau și se potriveau 
afară de biserică, și după ce se pregăteau cu luare aminte, se 
puneau la locul lor, fără zgomot și lovituri de ciocan, sau 
sunet de vreo altă uneltă. Tot astfel și câți vor fi puși ca niște 
pietre cinstite la zidirea dumnezeiască în lerusalimul ceresc, 
trebuie să fie ciopliți aici afară în această lume, cu ciocanele 
pedepselor şi ale necazurilor, fiindcă la acea Casă 
dumnezeiască nu este nici un necaz sau tulburare, foame 
sau sete, muncă sau chin, cum zice sf. Ioan în Apocalipsă. 
Aceasta așadar, este pricina pentru care lasă pe prietenii Lui 
de pătimesc aici multe necazuri, la care trebuie să avem 
mare bucurie când vin, să le primim ca un dar și ca un leac 
pe care ni-l trimite cu multă dragoste, Părintele nostru cel 
ceresc. 

Domnul, când Petru a voit să împiedice cu sabia patima 
Lui, l-a mustrat zicând: „Pune sabia ta în teacă! Paharul pe 
care mi l-a dat Părintele, au nu voiești să-l beau?” A numit 
acel pahar, batjocurile, suferințele și moartea ce urma să 
pătimească pentru mântuirea noastră. Pentru ce să nu zicem 
și noi astfel, și să credem că toate necazurile și împotrivirile 

care ne vin, sunt pahar vindecător și leac, trimise de cerescul 
Doctor, cu dragoste părintească, spre mântuirea noastră? 
lată deci, creștine, o mângâiere ca să crezi că toate 
necazurile câte vin din asupreala diavolilor sau a oamenilor, 
sau din vreo altă împrejurare, este un leac folositor pe care 
ţi-l trimite Părintele cel ceresc, ca să se curețe sufletul. 
Măcar că este amar la gust, însă când îl bei, să nu-ţi pară 
greu, căci amărăciunea aceea iți pricinuește sănătatea 
dorită, precum sunt plantele și leacurile pe care le fac 
doctorii, prea amare și neplăcute. De multe ori doctorii scot 
și sânge, ard și taie cele netrebnice și stricate mădulare şi le 
leapădă, căci ele pricinuesc durere multă și chin celui ce 
pătimește și le rabdă cu tărie, știind că prin ele dobândește 
sănătatea căutată. Așa și toate necazurile și mâhnirile care 
ne vin în viața aceasta, sunt leacuri duhovnicești trimise de 
cerescul Doctor, spre folosul sufletului nostru. Aceasta 
înseamnă fierea aceea pe care a pus-o Tovit în ochi, și a 
dobândit lumina. Cu  amărăciunea  necazurilor, se 
mântuiește păcătosul de orbirea sufletească; după marele 
Grigorie: „Ochii orbiti de păcat, se luminează cu pedeapsă”. 
Când au aruncat pe Iosif în puţul cel sec, fraţii lui n-au 
înțeles greutatea păcatului lor, până când le-a trimis 
Dumnezeu necazul cel mare, și atunci mărturiseau, zicând: 
„Pe dreptate pătimim acestea toate pentru păcatul pe care l- 
am făcut asupra fratelui nostru”. Vezi cât folos dă necazul, 
încât luminează pe cei orbi, și celor neștiutori le dă 
pricepere? Petru nu voia să i se spele picioarele, pentru că 
nu știa atunci prea înţeleapa socotință a Dascălului său, 
după cum El i-a zis: „Ceea ce fac eu, acum tu nu știi, dar mai 
pe urmă vei cunoaște”. Dar după ce i-a zis că de nu-l va 
spăla, nu are parte cu El, a stat cu multă frică și l-a spălat. 
Așa şi tu nu cunoști acum pricina, pentru ce te spală 

Domnul cu apele necazurilor; iar când vei vedea strălucirea 
pe care o ia sufletul tău prin această spălare, vei mulțumi 
Stăpânului, care de nu te-ar fi spălat, nu ai fi avut parte cu 
EI în împărăţia Sa. 

Cât timp a avut averea părintească, fiul cel curvar 
cheltuia, se hrănea și bea, împlinindu-și toate voile și nu 
venea deloc la pocăință; dar cum l-a ars prea înțeleptul 
Doctor cu focul sărăciei și al foamei și cu alte necazuri, a 
părăsit dulceţile trupului, și a alergat înțelepţit la casa 
părintească. Ceea ce face pisălogul la grâu, pila și rugina la 
fier, și topitoarea la aur, asemenea face și necazul la om. 
Adică îl curăţește de toată urâţenia și îl strălucește. Așadar, 
dacă ne folosesc primejdiile și ne aduc atâta folos, pentru ce 
să le urâm noi cei fără de minte, și să nu mulțumim 
cerescului Doctor, care ni le dă spre sănătatea noastră, 
precum mulțumim și celui trupesc și cu bucurie îi plătim? 
Câţi sunt luminaţi cât de puţin și au frica lui Dumnezeu, 
cred că tot ceea ce li se întâmplă vine de sus de la 
Dumnezeu, și că cei fărădelege, nu ar avea asupra drepţilor 
vreo stăpânire, de nu ar fi îngăduință de la Dumnezeu, 
precum a zis Domnul lui Pilat: „Nu ai avea nici o putere 
asupra mea, de nu ti-ar fi dată de sus”. Şi aceasta nu numai 
la vrăjmașii văzuţi este adevărată, dar și la cei nevăzuţi; că 
deși se sârguiește diavolul totdeauna să ispitească pe cei 
drepţi și să-i necăjească, însă toată sila și puterea lui este 
deșartă și zadarnică, de nu-i va da stăpânire Domnul. 
Aceasta știind cei credincioși, se silesc să biruiască ispita 
drăcească cu puterea dumnezeiască, și nu cârtesc de felul 
cum îi necăjește, nici nu se uită la unealta prin care li se face 
paguba. Ei nu zic că e noroc sau ursită, ci toate le primesc 
cu mulțumire din mâna Domnului, rânduite spre folos. Nu 
se mânie asupra celor ce-i necăjesc sau asupra altor zidiri, ci 

mai ales îi iubesc ca pricini ale mântuirii lor. Precum și 
fericitul Iov, când a pătimit atâtea pagube, n-a zis: Aceste 
bunătăți mi le-au dat părinţii mei, acești fii i-a născut soția 
mea, și că m-au lipsit de ele oamenii cei răi, focul, furia 
vânturilor și diavolii; ci a zis: „Domnul a dat, Domnul a luat, 
precum i s-a părut Domnului, așa a și făcut. Binecuvântat să 
fie numele Lui”. Asemenea, și când era bolnav și plin de răni 
zicea: „Cele bune am primit din mâna Domnului, și cele rele să 
nu le suferim?” Așa și Iosif cel prea frumos, cunoscând că era 
voia lui Dumnezeu ca să pătimească de la frații lui, nu s-a 
tulburat, nici nu s-a mâniat pe ei. Cei iubitori de trup și 
nedesăvârșiți oameni, care pentru împuţinarea sufletului lor, 
nu au pace niciodată, nu cunosc folosul necazului, nici nu 
știu pricina, ci numai se mânie asupra celor ce-i necăjesc, și 
caută izbândire. Precum câinele când îl lovește cineva cu 
piatra, apucă și mușcă piatra de mânie, așa și ei, nesocotiții, 
nu văd pe Dumnezeu care îi pedepsește, ci se luptă contra 
uneltelor, și pentru nerăbdarea lor, nu au nici un folos din 
necaz. Şcolarul cel înţelept când îl bate dascălul lui sau tatăl 
său, nu caută bățul ca să se răzbune asupra lor — căci acesta 
nu se mișcă de la sine — ci numai se roagă către cel care-l 
bate, să-i fie milă și să-l pedepsească mai ușor. Așa și 
creștinul recunoscător, nu se uită niciodată la cel ce îl 
necăjește, de este mai mare sau mai mic, de l-a păgubit cu 
dreptate sau cu nedreptate, ci cere ajutorul cel din înălțime, 
zicând întru sine acestea: Ti se cuvine aceasta, păcătosule, și 
altceva mai rău; fie binecuvântațţi cei ce te prigonesc. Şi așa 
ocărându-se pe sine, și rugându-se pentru aproapele, 
biruiește diavolul și mândria trupului. Și de va vedea că 
Crucea și necazul sporesc mai mult, îl primește cu evlavie 
știind că Domnul este în el. Îi mulțumește pentru această 
sfântă cercetare, și așa ușurează mult necazul și rămâne 

biruitor, cu răsplata nemăsurată a biruinţei. O, minunată și 
nebiruită putere a Crucii! Şi fericit este cel ce o cunoaște și 
cu mulțumire o primește ca de la faţa Domnului, trimisă 
spre mântuirea lui! 

CAPITOLUL XVIII 


TREBUIE SĂ DORIM NECAZURILE 
PENTRU FOLOSUL PE CARE ÎL PRIMIM PRIN ELE 


NU poate să creadă cel iubitor de trup și mic la suflet, că 
omul cuvios și iubitor de Hristos când are necazuri și ispite, 
mai mult se apropie de Dumnezeu, și Dumnezeu de el. Așa 
este, fără îndoială adevărul: că cine puţin pătimește pentru 
Hristos, are și plată puţină, și cu cât mai mult se va nevoi, 
cu atât mai mult Dumnezeu îl va slăvi în cereasca Lui 
împărăție. 

Aceasta nu o înțelege cel trupesc, căci trupul fiind 
neputincios, se împotrivește și urăște cu totul pătimirea. Iar 
omul cel duhovnicesc care este aproape slobod de toate 
patimile trupului, o cunoaște bine și o știe, și totdeauna se 
silește să înfrâneze poftele trupului, și să-l supună duhului, 
ca pe cel mai rău, celui mai bun. O, darul și puterea Crucii! 
Când creștinul păgubește lucruri, bani și alte vrednicii, 
atunci mai mult câștigă și dobândește. Când are vreo boală 
grea sau alt necaz, atunci saltă și se veselește. Când îl 
defăimă lumea și-l disprețuiește, mai ales atunci e slăvit. 
Când este rănit și cumplit muncit, și pătimește prea silnică 
moarte, atunci este purtător de biruinţă și prea minunat. O, 
prea slăvite lucruri! Cei ce se luptă în război, de sunt învinși, 
sunt fără milă batjocoriţi, și cei cărora li se dă război și sunt 
uciși au să rămână tari și cu cinste totdeauna slăviți! O, 
înţelepţi ai lumii, gonitori ai creștinilor, și cruzi chinuitori ai 
oamenilor îmbunătăţiţi, oare nu știți, nebunilor, că atunci 
când nesocotiţi și călcaţi pe creștin - asupra trupului — și 
socotiți că ați știut numele lui și l-aţi șters cu totul, atunci 

voi sunteţi pricina și-l înălțaţi înaintea lui Dumnezeu prin 
chinurile ce-i daţi, și Dumnezeu îl slăvește în lumea aceasta 
și în cea viitoare? Precum s-a întâmplat lui Iosif pe care l-au 
vândut fraţii săi din zavistie, gândind că prin acest chip să-l 
piardă cu totul și să nu se mai audă în lume numele lui; dar 
Domnul atâta l-a cinstit și l-a slăvit, încât când trecea cineva 
pe dinaintea lui își pleca genunchii și i se închina. La fel s-a 
făcut și cu cei trei tineri în Babilon, care defăimând pe 
împăratul pământesc pentru râvna celui ceresc, nu au voit a 
se închina zeilor, nici stâlpului de aur. Deci, nepriceputul i-a 
aruncat în cuptorul cu foc, socotind că vor arde; iar ei au 
ieșit întregi din focul cuptorului, și-au fost slăviţi de toți. Iar 
împăratul s-a rușinat, mărturisind, că nu este alt Dumnezeu 
puternic în cer și pe pământ, care să facă minuni, decât 
Dumnezeul lui Sedrah, Misah și Abdenago. Deci ce necaz 
mai mare puteau să aibă acești tineri, decât să-i arunce în 
cuptor? Dar cu cât a fost gonirea mai mare. cu atât mai mult 
s-au slăvit în cer și pe pământ. Aceasta se vede și la 
Proorocul Daniil, când l-a aruncat în groapă. Împăratul 
văzând că nu l-au mâncat leii, s-a minunat, și a poruncit ca 
să arunce pe aceia care l-au pârât, și pe care îndată i-au 
sfâșiat fiarele şi i-au mâncat. O, înțelepciune omenească 
mincinoasă, sau mai bine zis, nebunie și vicleșug! Câtă 
deosibire este de adevărul și creștineasca înțelepciune! Căci 
atunci când vrei să faci rău și să omori pe robii lui 
Dumnezeu, mai mult îi înalți și-i mărești. Uită-te la Irod cel 
fără de minte, când pentru ca să omoare pe Hristos, a 
omorât atâta mulțime fără vină, necunoscând nebunul că 
prin acea moarte le-a pricinuit viaţă, făcându-i să 
dobândească cununa cea neveștejită a muceniciei, și 
moartea prin care a socotit să-i piardă, a fost pricina ca să-i 
prăznuiască acum toată lumea, și el a rămas batjocorit, iar 

Hristos viu și în veci prea slăvit! Dar, ce să zicem pentru regii 
și împărații cei mari care socoteau să stingă de tot 
creștinătatea, când munceau pe credincioși cu atâtea unelte 
de muncire. Dar fiindcă nu este înţelepciune sau sfat 
împotriva Domnului, cu cât credincioșii erau mai chinuiţi, cu 
atât mai mult credința creștea și numărul creștinilor se 
mărea. O, răbdare a creștinilor în sfânta și nebiruita 
credinţă, fiindcă nici o putere din afară nu te poate birui în 
credincioasa inimă în care te afli, care este atât de întărită 
prin tine, încât nu simte moartea, pentru Hristos 
Mântuitorul nostru! Cel ce iubește Crucea deși se află în 
necazuri și chiar în mucenicie, stă tare în credinţă, și 
aproape că nu simte Crucea, ca și cum nu ar ridica-o. Și 
simțind într-însa Raiul, se bucură împreună cu Apostolii în 
ocări și pălmuiri şi alte asemenea. Și așa luptându-se, 
biruiește pe oameni, pe sine și pe diavol, și cu răbdarea și 
blândeţea smerește pe cei ce-l necăjesc. Precum un frate 
îmbunătăţit ce avea necaz de la cineva, mi-a spus pentru 
această pricină cuvintele următoare: Eu voiesc să fac așa fel, 
cu ajutorul lui Dumnezeu, încât să rabd ocările și alungările 
fără a răspunde împotrivă, până când cei ce mă necăjesc 
acum vor ajunge să mă iubească. Câţi m-au defăimat, având 
eu milostivire asupra lor și rugându-mă lui Dumnezeu 
pentru ei, și vorbindu-i de bine, să mă cinstească mai pe 
urmă. Și câţi au voit să mă vatăme, făcându-le eu pentru 
răsplătire cât bine am putut, să se căiască de greșala lor 
mustrându-se însăși de a lor conștiință, să vină curând să- 
mi ceară iertare! Vezi virtute minunată! De multe ori i s-a 
întâmplat acestui bărbat îmbunătăţit să smerească cu multa 
să răbdare pe vrăjmașii lui, și aceasta, din purtarea de grijă 
a lui Dumnezeu și cunoștința cu care lucra; și toate se 
împlineau așa, după cuvântul său. Răbdarea necazurilor ne 

face să biruim, și ne slăvim nu numai de la Dumnezeu, ci și 
de oameni. Când a poruncit prea păgânul Nero ca să 
pironească pe cruce pe Sf. Apostol Petru, de ar fi zis cineva, 
către împăratul cuvintele acestea, oare minciuni erau, sau 
nu? Adică: O, Nero, care acum te vezi domn și stăpânitor, și 
tot norodul ţi se închină și te slăvește, iar pe săracul acesta 
Petru îl defaimi și l-ai osândit ca pe un făcător de rele la 
moarte! Să știi că va veni vremea să te blesteme toată lumea, 
iar pomenirea acestui Petru, acum defăimat de tine, să o 
prăznuiască cu bucurie toată lumea, să-i zidească în toate 
orașele și satele preţioase biserici, să sărute împărații cu 
evlavie icoana lui. 

Spuneţi-mi, fraţilor, prin câte osteneli n-a trecut, și câte 
mijloace n-a întrebuințat Alexandru cel Mare, să i se închine 
toată lumea, și n-a putut. Şi ce n-a reușit să facă un viteaz 
ca acela, cu toate împărăţiile și avuţiile lui și cu toată 
puterea sa, s-au învrednicit prin Cruce fără să o caute, Sf. 
Apostoli Petru şi Pavel, și toți ceilalți Mucenici și Cuvioși. 
Fiindcă, oricât pătimește cineva mai cumplite pedepse și 
necazuri, cu atâta este slava mai mare. Pentru aceasta se 
vede darul răbdării Stăpânului Hristos, mai mult decât la toți 
Sfinţii, fiindcă El a pătimit mai mult decât ar fi putut să 
pătimească toţi oamenii împreună. Socotind, nesățioșii iudei, 
ca să șteargă cu totul numele Lui, i-au dat cumplite pedepse, 
batjocuri și moarte de ocară, prin care i-au pricinuit cinste și 
slavă la acea pătimire, mai mare decât în toată viața Sa. O, 
minune prea slăvită! În ceasul în care era Hristos pe Cruce 
spânzurat mort, atunci l-a mărturisit sutașul, Dumnezeu 
adevărat, în pizma ludeilor. Tâlharul cel bun. l-a mărturisit 
Dumnezeu, şi îi cerea Raiul; încă și stihiile (elementele) 
nesimţitoare s-au înspăimântat, pământul s-a cutremurat, 
soarele și luna s-au întunecat, arătând întristare că 

Dumnezeul și Ziditorul făpturilor, pătimește. Și fiindcă au 
văzut pe Soarele dreptăţii, lipsit de lumină, pietrele s-au 
sfărâmat și s-au despicat de întristarea lor, arătând că Piatra 
cea adevărată din capul unghiului, în diferite locuri se 
sfărâmă de către Iudei, și inimile lor rămân în necredinţă, ca 
mai nesimţitori decât pietrele. Titlul pe care i l-a pus pe 
Cruce spre defăimare, i-a adus mai mare slavă, pentru că era 
sus, și fiecare a citit, că singur Hristos este împăratul 
ludeilor. Această împărăție nu era să o primească, decât în 
covârșirea și culmea necazurilor, căci mai întâi, când făcea 
minunile și avea atâta cinste, n-a primit să fie ales împărat. 
Morţii înviind spre rușinarea ludeilor, au mărturisit că 
Hristos este viața cea adevărată. Așadar, înțelepciunea cea 
omenească rămâne biruită, iar puterea necuraţilor evrei 
pierdută, și ei întru socoteala lor cea greșită rătăciţi, că 
nădăjduind să șteargă numele lui Hristos, ei nebunii l-au 
prea înălțat și slăvit în toată lumea. 

Acestea deci, sunt roadele și folosul necazurilor, adică: 
cinste, slavă, biruință și folos în lumea aceasta și în cea 
viitoare. Cine să nu dorească pătimirea și să ajungă într-o 
asemenea treaptă a desăvârșirii, cunoscând că nu poate să 
fie mai bine primit Domnului, decât când se va afla 
asemenea Lui, pironit cu răbdare pe Cruce! Că așa biruiește 
lumea pe diavol și pe sine, se înalță la Dumnezeu, și de 
oameni se slăvește. Deci, fiindcă necazurile sunt folositoare, 
ca să intrăm prin ele în împărăţia cerurilor, trebuie să le 
căutăm, sau cel puţin să le dorim, ca să urmăm Domnului. 
Și când vor veni, să le primim cu bucurie ca din 
dumnezeiască Mână, ca pe niște pietre scumpe și 
mărgăritare neprețuite. Și aceasta mai ales e dator să facă 
cel ce dorește să sporească în duhovniceasca viaţă, și să se 
lepede cu totul de lume. Fiindcă dragostea veacului acestuia 

este trupească, și împiedică dragostea dumnezeiască, și 
pentru aceasta, dragostea pământească nu este cu putinţă a 
se stinge cu totul și a se dezrădăcina din inima noastră, fără 
ajutorul necazurilor. Pentru aceasta se bucura Pavel în ele, 
lăudându-se. Însă poate va zice cineva că Pavel le dorea 
pentru că era sfânt și putea să le rabde, iar noi suntem slabi 
și nu putem. La aceasta îţi răspund că Pavel nu se bizuia pe 
puterea sa, ci avea în Dumnezeu nădejdea, că nu-i va da mai 
mult necaz decât ar putea să poarte; și privind în nebiruita 
putere a Domnului, decât la a să neputinţă, cu îndrăzneală 
zicea: „Toate le pot întru Hristos cel ce mă întărește pe mine”. 
Câţi simt vreo mângâiere înlăuntru și foc dumnezeiesc, 
fericiţi sunt aceștia dacă doresc să fie necăjiţi, ca să urmeze 
pătimirii lui Hristos după putere. Și aceasta nu este cu 
neputinţă, că nu numai pe Mucenici putem să-i urmăm, ci și 
pe însuși Stăpânul de voim, cu ajutorul Lui. Iară unii aveau 
atâta dorinţă de a pătimi ocări și necazuri pentru Domnul, 
că dacă nu le veneau de la alţii, ei singuri se necăjeau pe 
sine, și în multe chipuri se chinuiau, ca Sf. Simeon și Daniil 
Stâlpnicul și alții mulţi care au petrecut goi în toata viaţa lor, 
și au răbdat sărăcie multă și necazuri felurite. Câţi au 
urâciune asupra lor înșiși, pentru ale lor păcate, pot cere 
necazuri rugându-se să-i pedepsească Domnul, după cum se 
arată la Proorocul David, care știindu-se vinovat și păcătos și 
se întrista mâhnindu-se că pentru păcatul său au murit 
atâtea mii de oameni, s-a rugat către Domnul să întoarcă 
asupra lui pedeapsa, și zicea acestea: „Eu Doamne am 
păcătuit și rău am făcut, iar acești sărmani, nimic nu au 
greșit. De aceea mă rog să se întoarcă asupra mea mânia Ta”. 
Și iarăși la alt loc: „Ispitește-mă Doamne, și mă încearcă” și 
iarăși: „Gata sunt pentru bătăi”. Încă și Proorocul Ieremia 
socotind folosul necazurilor, zicea: „Ceartă-mă Doamne, dar 

cu judecată și nu după mânia Ta”. Asemenea și Avacum și 
alții mai înainte de Lege și după Lege — pe care nu-i scriu, 
pentru a nu lungi scrierea —, se rugau Domnului cu lacrimi, 
ca să-i pedepsească aici vremelnic pentru păcatele ce-au 
săvârșit ca niște oameni și ei, ca să nu-i pedepsească în veci. 
Mulţumiri deci suntem datori să aducem lui Dumnezeu în 
necazuri, și să le cinstim pe ele ca pe un loc cinstit în care se 
află Stăpânul nostru, precum El însuși a poruncit lui Moise, 
să cinstească locul unde a văzut în rug pe Dumnezeu care i- 
a zis să nu se apropie, ci să-și scoată încălțămintea din 
picioare, căci locul unde stă sfânt este. O, frumoasă și 
minunată taină! Când a voit Dumnezeu să se arate în Cer, 
întâiului mucenic Ştefan, Proorocului Ezechiel, sau deasupra 
muntelui, s-a arătat cu slavă multă, iar pe pământ s-a arătat 
lui Moise în mijlocul unui rug, care este o plantă plină de 
ghimpi, ca să înţelegem că Acela care este în ceruri, închinat 
și slăvit de toți Sfinţii, aici pe pământ se află în spinii 
necazurilor! Şi precum nu s-a învrednicit să dobândească 
slava lui Dumnezeu în muntele Sinai, decât numai când l-a 
văzut pe pământ în mijlocul spinilor, așa și noi este de 
nevoie să ne ostenim ca să aflăm pe Dumnezeu mai întâi aici 
pe pământ în spinii necazurilor, dacă voim după viața 
aceasta, să  dobândim slava veșnicei Lui fericiri! O, 
nemulțumitorii și nesocotiţii de noi! Dacă în necazuri este 
toată bucuria și desfătarea, pentru ce să le urâm și să nu le 
dorim, mai ales că în ele găsim Raiul și pe însuși Hristos, 
care este chiar adevărata veselie? Câţi știu, că puterea 
Domnului în neputinţă se săvârşeşte, — precum EIl a zis lui 
Pavel - socotesc folosul necazurilor și le doresc, simțind pe 
Domnul în ele, având pildă și pe Pavel care le dorea și 
mergea la ele cu bucurie precum el zice în Faptele 
Apostolilor: „Mă duc la Ierusalim unde Duhul Sfânt îmi zice că 

am de pătimit necazuri și temnițe; dar nu mă tem de aceasta, 
căci nu numai să fiu legat, dar sunt gata să și mor pentru 
numele Domnului!” și — ceea ce este mai de mirare la acest 
sfânt - dorea să pătimească și în lumea cealaltă, pentru 
covârșitoarea să dragoste ce avea către Domnul, și să se 
despartă de Hristos pentru mântuirea sufletească a fraţilor 
săi. Aceasta se vede și la Moise, că rugându-se Domnului 
pentru mântuirea norodului, zicea: „Sau iartă-le fărădelegea 
lor, sau șterge-mă din cartea vieții”. Asemenea și Proorocul 
Miheia, primea să se arate mincinos și străin de luminarea 
sfântului Duh, numai ca evreii să se izbăvească de rănile și 
robia ce le proorocise, zicând: „Aș fi voit să fiu fără Duhul și 
acestea pe care vi le spui, să fie minciuni”. Pilde cu adevărat 
de cea mai deplină săvârșire sunt creștinului acestea; că 
prietenii lui Dumnezeu, din covârşirea dragostei pe care o 
aveau, nu se temeau să se despartă de Dumnezeu pentru 
folosul aproapelui. Unui leneș și iubitor de sine acest fel de 
rugăciune ar putea părea o hulă și nesocotință. Dar cel ce 
are focul cel din inimă, ca să aprindă râvna pentru cinstea 
lui Dumnezeu și a mântuirii sufletelor, având nădejde în 
Hristos, se supune de bună voie la necazuri, și dorește să 
pătimească orice muncă în lumea aceasta și în cea viitoare. 
Aceasta se naște din multă dragoste precum am zis. Deci și 
Milostivul Dumnezeu, nu numai că nu se mâniază pe aceștia 
ca să-i muncească, dar mai ales îi încununează și îi 
învrednicește de daruri și hărăziri, precum a făcut lui Moise 
și lui Pavel. Nici nu dă totdeauna necaz aceluia care-l cere, 
precum s-a văzut prea lămurit la David, care rugându-se 
Domnului să-i pedepsească, pe el şi toată casa lui, pentru 
păcatele sale, și pe norod să-l izbăvească, cu această 
covârșitoare dragoste a înduioșat pe Cel îndelung răbdător, 
spre atâta îndurare și milă, încât nu l-a pedepsit, nici pe el 

nici pe norod. 

Văzând dar folosul ce a pricinuit necazurile, celor 
îmbunătăţiți, am fi cu totul orbi și nesimțţitori și lipsiți de 
toată dragostea, dacă am socoti că Domnul ne pedepsește cu 
suferințe sau că nu le putem răbda cu ajutorul Lui. Negreșit 
că este hulă când spunem în mintea noastră că Domnul face 
lucruri nefolositoare. Și când dorim necazurile, și nu ne vin, 
avem plata acestei sfinte dorințe, asemănându-ne cu 
Puitorul de nevoinţă, capul nostru Hristos cel răstignit, căci 
primește voința noastră cea bună, precum arată Prooroc- 
Împăratul, zicând: „La gătirea inimii mele, a luat aminte 
urechea ta”. O, nepăsare din ziua de astăzi! Și cum urăsc toți 
necazurile! lată Proorocia lui Pavel: „Şi vor fi oamenii iubitori 
de sine...” Cel puţin să ne întristăm să plângem fraţilor, că 
pentru micșorarea sufletului nostru nu avem dorință și 
osârdie spre necazuri, cunoscând neputinţa noastră, și să ne 
rugăm Prea Bunului Dumnezeu, să înfierbânte cu cinstitul 
său Sânge, și să întărească inima noastră. Să privim la vitejii 
Lui ostași, care se dădeau fără nici o temere și fără frică la 
moarte, având în Hristos îndrăzneala și nădejdea lor. Alergau 
la mucenicii și strigau cu mare glas: „Creștini suntem”. Nu se 
temeau de înfricoșătoarele munci, sau de focul cel din afară, 
căci aveau înlăuntrul inimii, mai puternic foc al dragostei și 
al râvnei dumnezeiești, care îi ardea mai mult ca niște 
mădulare adevărate ale lui Hristos ce erau, și nu puteau să 
ascundă dumnezeiasca dragoste. O, prea luminaţi la minte 
sfinți Mucenici, căci pentru Hristos de bună voie, aţi dat la 
moarte trupurile voastre! O, bună neguţătoria voastră! Sânge 
aţi dat și ceruri ați moștenit! V aţi lepădat de această strică- 
cioasă și vremelnică lume, și ați dobândit pe cea 
nestricăcioasă și veșnică! Pentru o muncă de puţină vreme, 
vă bucuraţi veșnic! Cine să nu dorească necazurile care 

pricinuiesc o asemenea fericire! De m-ar învrednici 
Dumnezeu, ca să se ridice toată lumea asupra mea, să mă 
necăjească toţi oamenii cu nedreptate, să mă ocărască și să 
mă batjocorească, numai să nu mă lipsesc de Stăpânul meu! 

Marele Augustin având dorință de necazuri, se ruga de 
multe ori și zicea: „Doamne muncește-mă în această lume și 
mă ceartă, aici necăjește-mă și mă chinuește, numai să-mi dai 
în veacul ce va să fie, iertare”. Şi iarăşi altă dată zicea întru 
sine: „Trebuinţă este suflete al meu să ne pedepsim în toate 
zilele, și să pătimim necazuri, mai ales de-ar fi prilej să 
răbdăm îndelungată vreme chiar muncile iadului, pentru ca să 
ne învrednicim slavei Stăpânului Hristos, și să ne rânduiască 
cu Sfinţii săi”. 

Nu ţi se pare cuviincios, să pătimești orice rău, numai să 
te faci părtaş de tot binele fericirii cu adevărat nepieritoare? 
Să nu se plângă deci cineva de necazuri, ci să încerce 
viețuirea și sporirea să ce-a săvârșit în virtute, apoi să facă 
după cum îl va lumina Domnul. Aceasta nu pot să o 
priceapă câţi sunt cufundațţi în noroiul lumii, căci ca unii ce 
sunt depărtați de Dumnezeu, dorind mai mult pământul 
decât pe Hristos, nu caută necazuri, fiindcă nu au în ei 
simţirea Crucii, și sunt răciţi și iubitori de sine. Dar cel ce s- 
a dezbrăcat de iubirea de sine și de voia sa, și s-a îmbrăcat 
în Hristos gustând dulceaţa Crucii, mărăcinii s-au făcut 
pinteni ai dragostei și daruri care aprind pofta lui, ca să 
dorească totdeauna cuie, suliți, fiere și orice amărăciune, 
fiindcă iubește Crucea pentru Hristos, și nu pentru sine, și 
nu mai vieţuiește trupul întru el, ci numai în Hristos cel 
răstignit. Dar puţini sunt astăzi care să aibă această văpaie a 
duhului, și să se silească pe sine. Dar cel ce din toată inima 
a dorit pe Hristos, nu numai necazuri dorește, dar socotește 
și bine facere de a-l învrednici Domnul să moară pentru 

numele Lui, cu felurite munci și suferințe mucenicești, 
precum  sfințitul și de Dumnezeu purtătorul Ignatie, care 
înseta de a i se da mai multe munci, și cu totul veselindu-se, 
se bucura știind că va fi mâncat de fiare, și cu neasemănată 
bucurie striga: „Când vor veni leii ca să mănânce trupul meu? 
Grâu sunt al Ziditorului meu, și trebuie să mă macin de dinţii 
fiarelor, să mă fac pâine plăcută Domnului meu. Acum încep 
să mă fac ucenic al Lui, pentru aceea mă rog și cer ca să se 
adune asupra mea toate muncile, crucile, fiarele, sfărâmări ale 
mădularelor, și orice altă muncă mai cumplită să pătimesc, 
numai ca să dobândesc pe Stăpânul meu Hristos, cel prea 
dulce”. 

Tot așa și sfântul Apostol Andrei, dorind îndelungată 
vreme să pătimească pentru dragostea lui Hristos, și să 
primească moarte, când a ajuns la cea mult dorită Cruce, a 
strigat către sine acestea cu neasemănată bucurie: „O, prea 
sfântă Cruce, cea de atâta vreme dorită, și acum după a mea 
dorință pregătită, iată vin către tine vesel, primește cu bucurie 
pe ucenicul Acelui ce s-a spânzurat pe tine. Cruce prea 
cinstită, nu mai ești de acum rușine și osândire a tâlharilor, 
nici înjricoșătoare ca mai înainte, ci bucurie și biruință a 
luptătorilor și armă nebiruită, pentru că ai primit dar și 
frumuseţe de la prea curatele mădulare ale Stăpânului. 
Scoate-mă din această lume, să mă duci către Învățătorul 
meu, căci este cu cuviință, prin tine să mă primească, Cela ce 
prin tine m-a mântuit”. 

Deci fiindcă tot binele și toată slava ne vine prin Cruce, 
veniţi toţi credincioșii iubitori de Hristos, să o lăudăm și cu 
bucurie să-i cântăm, zicând către dânsa împreună cu 
Andrei, aceste și altele asemenea, din toată inima: „Bucură-te 
Cruce cu daruri dăruită, semn strălucit și prea slăvit, pom mai 

de soi decât toți pomii și copacii dumbrăvii; că numai Tu 
singură te-ai învrednicit să porți cinstea mântuirii noastre, și 
să speli spurcăciunea și noroiul păcatelor noastre! Tu singură 
ai putut să golești iadul cel nesăţțios, și să întorci în Rai pe 
vechiul său ctitor! O, prea dulce Cruce și prea dorită! Tu ești 
jugul bun și steagul cel prea slăvit, sub care toți Sfinţii se 
veselesc, îngerii împreună se bucură, și păcătoșii află milă! Tu 
ești acel Rai prea frumos, din care au ieșit nu numai patru, ci 
cinci râuri prea mântuitoare, care adapă toată lumea și o 
răcorește. De tine se cutremură moartea, dracii se înfricoșează 
și văitându-se, fug. Prin tine porțile cerurilor se deschid și 
Tatăl se îmblânzește! Oricine va primi moarte pe tine, află 
viață veşnică. 

Tu ești corabia lui Noe, care ne izbăvește din potopul 
păcatelor! Tu ești scara prin care noi oamenii ne suim la 
ceruri! Tu ești toiagul și lemnul acela, care izvorăști din piatră 
apă vie, și îndulcești apele amare ale necazurilor! Tu ești 
vasul lui Moise în care se păstrează mana, nu aceea din care 
mâncau părinții noștri și iarăși au murit, ci aceea prin care cel 
ce o mănâncă se face nemuritor! Tu ești chivotul care păzești 
nu legea, ci pe Dătătorul de lege! Tu ești archetul sub a cărui 
umbră s-a culcat Ilie, care întărindu-se a umblat 40 de zile. O, 
prea cinstită și prea slăvită Cruce! Cu adevărat minunată ești, 
și de înspăimântare vrednică, căci prin tine și întru tine s-au 
făcut uimitoare și înfricoșătoare minuni împotriva firii! Cine a 
văzut prin moarte, și să se deschidă cu sulița comoara 
darului? Cine se rănește să se lumineze, cel ce se hulește să 
ia dar și cunună, și acela care cu puţin mai înainte tâălhărea 
să intre într-un ceas în Rai, mai înainte de toți Apostolii? Cu 
adevărat, minunată ești și prea sfântă ești, Cruce prea 
cinstită, căci din rușinea și defăimarea în care erai mai înainte 

și pedeapsă a tălharilor, acum ești cinste a mântuirii, slavă a 
drepţilor și laudă! O, pom prea cinstit, sădește în inima mea 
rădăcinile tale, ca să se întărească, și din izvorul lacrimilor 
mele adăpăndu-se, să facă înaintea lui Dumnezeu rod frumos 
și bine mirositor, sau mai bine zis, preschimbă-mă în tine cu 
chip minunat. Rădăcina ta să se întărească la picioarele mele, 
ramurile tale în mâinele mele, vârful pe creștetul meu, și 
pentru ca să mă fac cu totul, Cruce, pironește picioarele mele 
ca să nu lucreze altceva, fără numai voia Domnului prea sfânt. 
Deschide-mi coasta și rănește inima mea întru dragostea ta! 
Fă ca să nu vadă altceva ochii mei, decât numai pe tine; să nu 
audă altceva urechile, și mirosul să nu simtă altceva. 
Odihnește-te întru mine, precum Hristos s-a odihnit pe tine! O, 
Cruce prea dulce și prea dorită! Învrednicește-mă să mă 
răstignesc şi eu pe tine ca și Domnul, căci mai cu cuviință este 
să se răstignească sluga pentru Stăpân, decât Domnul pentru 
slugă. O, Cruce prea binecuvântată! Cruce prea fericită! Cruce 
prea mântuitoare! Nu știu ca să te laud după cum ți se cuvine; 
nu pot după vrednicie să te cinstesc, nici a te mări precum 
voiesc. Ajutaţi-mi mie, frați întru Hristos, cu faptele mai mult 
decât cu cuvintele. Să ne închinăm deci, cu evlavie, să o dorim 
din tot sufletul. Și când vine să o îmbrăţișăm și să o primim cu 
bucurie, căci de la dânsa ne vin toate harurile și darurile. 
Aceasta e cheia care ne-a deschis Raiul”. 

Fericiţi vom fi noi de vom iubi crucea necazurilor și de-o 
vom răbda cu mulțumire; că atunci vom fi bine primiţi la 
Dumnezeu în viața aceasta, și de Hristos iubiţi, ca și când 
am fi pătimit răul împreună cu El, și împreună ne-am fi 
răstignit. lar în cea viitoare viață, ne vom proslăvi cu EL 
împreună. Întru nesfârșiţii vecii vecilor, Amin. 

CAPITOLUL XIX 


ÎNTÂIA MÂNGÂIERE A CELOR ÎNTRISTAȚI ȘI 
DEPLINA CUNOȘTINȚĂ A PĂCATELOR LOR 


DESTUL ar fi fost câte am scris în capitolele de mai 
înainte, pentru mângâerea celor întristați; dar pentru 
neputința și slăbiciunea firii noastre, să scriem și câteva 
îndemnuri și mângâieri, pentru orice necaz ce s-ar întâmpla 
fiecăruia din diferite pricini. Apoi să spunem ceva și despre 
feluritele primejdii și împotriviri. Deci, cea dintâi doctorie și 
mângâiere, pentru tine cel întristat, să fie aceasta, adică: 
cum că ţi se cuveneau mai multe necazuri de câte ai, pentru 
păcatele tale cele multe, căci toți am făcut păcate și nimeni 
nu este fără de păcat. Toţi „s-au abătut”, după cum zice 
David, „și netrebnici s-au făcut”, unul într-un fel și altul în 
alt fel. Şi de te vei cerceta pe tine, vei cunoaște căci cu 
dreptate ești pedepsit, după cum mărturiseau în mijlocul 
văpăii focului, cei trei tineri, zicând în cântarea lor: „Doamne 
toate acestea pe care le-ai făcut nouă, cu adevărată și dreaptă 
judecată le-ai făcut, că am greșit înaintea Ta, și nu am 
îndeplinit poruncile Tale”. 

Socotește deci, când îţi vine vreo nenorocire, de câte ori ai 
călcat dumnezeiască poruncă? De câte ori te-ai mândrit sau 
ai hulit, și în câte alte feluri ai greșit înaintea Domnului, 
nemulțumitorule, la atât de multe faceri de bine ce ţi-a 
făcut? Şi câtă dragoste ai de aproapele tău pe care ești dator 
să-l iubești, ca pe tine însuţi? Și așa te vei rușina singur de 
păcatele tale și să mărturisești că ți se cuvenea mai grea 
pedeapsă decât aceasta, cu dreaptă judecată a lui 
Dumnezeu, care nu lasă păcat nepedepsit, nici vreo faptă 

bună nerăsplătită. Dacă numai mândria, singurul păcat al 
lui Lucifer care era zidirea cea mai aleasă, a fost pedepsită 
atât de aspru, cu cât atunci mai mult trebuie să fie pedepsit 
un vierme netrebnic ca tine, care de atâtea ori s-a mândrit 
înaintea Ziditorului și Mântuitorului său? Numai o singură 
greșeală a lui Adam a adus atâtea pagube și chinuri, nu 
numai lui, dar și la tot neamul nostru. Şi de nu ar fi pătimit 
Stăpânul, ca să ridice păcatul acesta cu Sângele Său cel 
scump, toți am fi fost osândiţi. Și tu care ai săvârșit atâtea 
neascultări și răutăţi, de câtă pedeapsă și muncă socotești 
că ai fi vrednic? Dacă acestea le-ai fi socotit cu luare aminte, 
orice ai fi pătimit ţi s-ar fi părut aproape nimic, cumpănind 
aceasta cu cele ce ţi s-ar fi cuvenit, precum au pătimit alții 
pentru mai mici păcate. Pentru fărădelegile oamenilor s-a 
înecat toată lumea în potopul cel înfricoșător. Au fost arse 
cele cinci cetăţi ale Sodomei și cât de greu au fost pedepsiţi 
pentru păcat, mulți și nenumărați! Deci, câtă deosebire este 
de la puţinul necaz pe care ţi-l trimite milostivul Dumnezeu 
și până la cele prea înfricoșătoare? Dacă cineva ocărăște un 
împărat pământesc și este muncit cu atâta nemilostivire, 
câtă pedeapsă ţi se cuvine ţie, care ai deflăimat cu 
fărădelegile tale, de atâtea ori, pe împăratul și Stăpânul a 
toată zidirea? Cunoaște deci, multa Lui bunătate, că-ţi dă 
acest puţin necaz aici, ca să te izbăvească din munca fără 
sfârșit, precum tot așa cum ar fi mulțumit cineva care ar fi 
dator o mie de galbeni din care să plătească numai zece, iar 
de plata celorlalți să fie scutit. Aceasta știind-o mulţi oameni 
îmbunătăţiţi, se rugau lui Dumnezeu să le trimită în viața 
aceasta diferite munci, ca să nu-i osândească în cea fără de 
sfârșit. Aici, frate, ne pedepsește mult Milostivul Domn, cu 
un toiag de nuc prea ușor și foarte dulce, fără multă durere, 
iar în cealaltă viaţă, ne va munci cu toiag de fier, fără milă și 

prea dureros, și ne va sfărâma zdrobindu-ne ca pe vasele 
olarului, precum zice David: „Paște-vei pe ei cu toiag de fier, 
ca vasele olarului vei zdrobi pe dânșii”. De aceea, frate, 
precum tâlharul a mărturisit pe cruce că a pătimit cu 
dreptate după păcatele sale, așa și tu cunoaște și 
mărturisește aceeași în necazul tău, și zi: Doamne al meu, e 
dreaptă pedeapsa ce o pătimesc, și mai mult mi s-ar fi 
cuvenit. Cu cuviință este să sufere și să pătimească 
mădularele care s-au făcut unelte ale păcatului, și să fie 
gonit și defăimat cel ce a defăimat poruncile Tale. Şi de vei 
zice așa din toată inima, se ușurează pedeapsa ta, se şterg 
fărădelegile tale, și te învrednicești să-și aducă aminte de 
tine Stăpânul, ca de tâlharul recunoscător și să te ducă în 
Rai. 

CAPITOLUL XX 


A DOUA MÂNGÂIERE. 
CĂ PRIN ACESTE NECAZURI VREMELNICE 
SE IZBĂVEȘTE DE MUNCILE VEȘNICE CEL ÎNTRISTAT 


DE ai fi socotit iuțimea muncilor veșnice, ţi s-ar fi părut 
cele mai mari necazuri, ca niște jucării în viața aceasta; 
fiindcă cea mai mică muncă a Iadului, este mai rea decât 
toate cele vremelnice. Gândește-te deci tu, cel ce suferi, la 
acel loc lipsit de toată bucuria și prea întunecos, ca să 
biruiești prin cea mică durere, pe cea mai mare. Cugetă la 
acea prea cumplită muncă, la acel loc a toate mistuitor, la 
scrâșnirea dinţilor, la tartarul cel prea friguros, la întu- 
nericul cel mai mare, și la celelalte vrednice de plâns și de 
tânguire, la vederea cea înfricoșătoare a dracilor, și pe scurt 
la felul tuturor muncilor, cu care se vor pedepsi toate 
simțirile noastre, fără vreo milă și fără nădejde, să se 
sfârșească vreodată. Și după ce vei cerceta acestea, cu luare 
aminte, socotește de câte ori ţi se cădea să te osândești la 
aceste munci, în care se vor arde alții pentru mai mici păcate 
decât ale tale, fiindcă au murit pe neaşteptate și nu au avut 
vreme să se pocăiască. Așadar, dacă ești vrednic de acele 
munci veșnice, nu este o mare facere de bine de a-ți da 
Milostivul Dumnezeu aceste mici necazuri pe care le ai, ca să 
te izbăvești de acelea neîncetate și cumplite? Câtă deosebire 
este între sărăcia ta și aceea care este cea mai din urmă 
foamete și între ticăloşia neauzită ce o suferă acei osândiți în 
acel loc întunecos și lipsit de mângâiere unde nu se dă nici o 
picătură de apă celui însetat, ca să-și răcorească limba! Ce 
asemănare are necazul, întristarea şi durerile bolii tale, 

ocările, necinstea, mâhnirea și orice altă strâmtorare, care 
poate să ţi se întâmple aici vremelnic, cu acea suferință prea 
mare pe care o vor avea ticăloșii osândiți să zacă în acel foc 
nestins, să se ardă fără odihnă, neîncetat? Deci, care om 
înţelegător se va plânge în acesc necaz vremelnic prin care se 
izbăvește de muncile cele nesfârșite? Cine nu va alege mai 
bine să petreacă toată viaţa să în necazuri și în felurite 
suferinţe, decât să se muncească după moarte, fără sfârșit? 
Ascultă și o pildă, să te încredinţezi mai bine de acest 
adevăr. 

Se arată într-o carte ce se cheamă „Grădina Pildelor” la fila 
37, că a murit un om care avea soţie și copii, și în a doua zi 
după rânduiala lui Dumnezeu a înviat mortul, care s-a dus 
îndată la biserică, și a dat lui Dumnezeu mulțumire, precum 
se cuvenea. După aceasta a gătit casa să şi a împărțit 
săracilor averea lui, dând și copiilor și soţiei sale puţină 
parte, pe cât le ajungea ca să trăiască sărăcăcios. Apoi a 
plecat într-un loc pustiu, a zidit o colibă mică lângă un râu, 
și pustnicea în prea aspră petrecere. În timpul iernii intra 
îmbrăcat în râu și şedea până ce-i îngheţau de ger hainele; și 
când acestea erau cu totul sloi de gheaţâ, ieșea jumătate 
mort din râu; și având pregătit un vas cu apă fiartă, intra în 
el și sta până ce se topea gheaţa; apoi intra iarăși în râu ca și 
mai înainte. După aceea intra iarăși în vas, și așa făcea toată 
iarna. Alţi pustnici ce erau aproape de el, îl sfătuiau să 
înceteze această asprime, ca să nu se omoare mai înainte de 
vreme, cu astfel de chinuire neobișnuită. Iar el, răspundea 
acestea: De-aţi fi văzut fraţilor și părinți ai mei, câte am 
văzut eu în munca iadului, în ziua când am murit, mai mare 
ne-oinţă aţi face. Și îndemnându-l să le povestească acestea, 
pentru Domnul, a răspuns: Când a ieșit sufletul din ticălosul 
meu trup, m-a însoțit un tânăr foarte strălucitor, și m-a dus 

într-o pădure mare unde erau două bălți, una plină de foc, și 
alta de gheaţă și zăpadă foarte rece. Aceste bălți erau pline 
de suflete omenești pe care le munceau dracii, scoțându-le 
dintr-o baltă și aruncându-le în cealaltă, și iarăși în cea 
dintâi. Şi după aceasta m-a dus într-un loc întunecos, de 
unde ieșeau strigăte, vaiete și ţipete nenumărate, dar ca să 
văd pe cineva nu puteam: ci vedeam numai că ieșeau în sus 
din fundul Iadului niște oameni tot de foc ca niște scântei și 
venea un miros greu. Văzând acestea, au alergat spre mine 
mulțime de draci cu căngi înroșite să mă răpească; și atunci 
arătându-se o lumină ca o stea, nu i-a lăsat, ci le-a zis: 
Stăpânul a poruncit ca să se întoarcă acest suflet în trup, să 
facă pocăință; și așa m-a înviat. Pentru aceasta, iubiţilor, am 
ales mai bine a mă munci puţină vreme aici, decât în Iad, 
veșnic. Așa a făcut acest om tare ca diamantul, până la 
moartea sa, când s-a dus în veșnicele locașuri, prin această 
muncă de puţină vreme. Să ai deci, și tu răbdare în necazul 
tău, nu cârti ci mai ales mulțumește pentru bunătatea ce-ţi 
face prea bunul Dumnezeu, ca să te izbăvească prin această 
puţină durere de acele nepovestite munci. 

CAPITOLUL XXI 


A TREIA MÂNGÂIERE. 
DOBÂNDIREA FERICIRII CEREȘTI 


A TREIA a ta mângâiere: să-ţi fie pomenirea acelei nespuse 
și nepovestite măriri a Raiului, știind că dacă vei răbda cu 
tărie necazul tău, nu numai că te izbăvești de sus pomenita 
muncă, ci te învrednicești și de veșnica fericire, unde vei 
avea multă odihnă, slavă, bogăţie, norocire, îmbelșugare de 
tot binele, și te bucuri totdeauna, fericind necazurile care ți- 
au pricinuit această fericire. Cugetarea aceasta îndulcește tot 
necazul și suferința, căci aducerea aminte a plăţii, ușurează 
pedeapsa bătăii, precum știau bine toţi Sfinţii, Cuvioşii și 
Mucenicii, „că nu sunt vrednice pătimirile vremii de acum 
către slava viitoare”. Adică toate pătimirile și necazurile ce 
avem în lumea aceasta, nu trebuie să le gândim deloc, nici 
să le socotim vrednice cu acele bunătăţi pe care nădăjduim 
să le dobândim în viitoarea viaţă, cu darul lui Dumnezeu. 

Veselește-te așadar, socotind acea cetate cerească, 
împărăteștile și prea frumoasele palate, râurile cele cristaline 
și cealaltă frumuseţe, despre care scrie Sf. loan Teologul în 
Apocalipsă, ca să ne dea să înţelegem prin aceste închipuiri, 
ceva din acea nepovestită frumuseţe și bogăţie a prea fericitei 
noastre Patrii. Socotește numărul nemărginit al îngerilor și al 
oamenilor, care stau cu atata bună orânduială, unire, 
dragoste şi bucurie,  veselindu-se, cântând, glăsuind, 
lăudând și binecuvântând pe Domnul, care a răsplătit atât 
de îmbelșugat plata ostenelilor lor. Dar mai presus de toate, 
adu-ţi aminte că nădăjduiești să vezi acea dumnezeească 
Faţă, pe care doresc sfinții îngeri ca să o vadă, acea 

dumnezeiască Fiinţă a cărei vedere este cea mai deplină 
fericire. Cu această nădejde răbdau cuvioșii posturile, 
privegherile și toate petrecerile cele aspre ale pustiei, crezând 
cu tărie că prin acele necazuri au să moștenească împărăţia 
cea nesfârșită. Această nădejde era ancora care a făcut pe 
toți Sfinţii să stea tari și nemișcați în atâtea furtuni pe 
învăluita mare a acestei vieţi. Pentru aceasta și Stăpânul 
nostru, care știe mai bine decât toţi cu cât trebuie să ne 
apropiem de cele nădăjduite, a numit pe săraci fericiţi; iar 
celor ce plâng şi celor goniţi cu nedreptate, le-a zis să se 
bucure, că plata lor multă este în ceruri. Fiindcă acestea așa 
sunt, bucură-te și te veselește în chinurile tale, știind că 
durerile cu cât sunt mai cumplite, cu atâta mai mult folos ţi 
se pregătește, întocmai după cum ar avea bucurie un om în 
care s-ar arunca cu pietre scumpe, rubine, smaralde, 
diamante, și alte pietre preţioase, cu toate că l-ar durea 
puţin trupul, dar știind că prin pietrele acelea s-ar îmbogăţi, 
ar răbda cu multă tărie, și mai ales ar mulțumi și s-ar mânia 
pe cei care aruncă în el. Așa și tu, trebuie să mulțumești 
celor ce te necăjesc, și cu atât mai mult, cu cât este mai 
cinstit sufletul decât trupul; că pe acela îl folosește trupul cu 
bogăţia vremelnică, iar pe tine duhovnicește și veșnic. Că 
într-adevăr durerile, gonirile, necazurile tale și toată altă 
împotrivire și pătimire rea, de le vei răbda cu tărie, ţi se vor 
face atâtea mărgăritare și pietre scumpe, cu care să te 
încununezi în Rai. Și ca să ne încredințăm de adevărul 
acesta, a voit Domnul să-l facă arătat și simţit unora din 
robii săi, și să-l vedem chiar cu ochii trupului. Și ascultă ca 
să te minunezi: 

O femeie evlavioasă și îmbunătăţită, avea durere la piept, 
adică rană plină de viermi care îi mâncau trupul și suferea 
mare durere și se întrista mult că nu putea nici un doctor să 

o vindece. Într-o zi mărturisindu-se la un duhovnic iscusit și 
foarte înţelept, acesta i-a zis să-i dea un vierme din aceia 
care-i mâncau trupul. Și ea n-a vrut să-l asculte, că i se 
părea lucru nepotrivit. Dar pentru că a rugat-o mult, a 
ascultat; și îndată ce l-a pus în palma lui, s-a făcut - o, 
minune! — acel puturos vierme, o piatră scumpă și atât de 
strălucitoare, încât arăta că valorează o comoară neauzită. 
Atunci a sfătuit-o duhovnicul să facă precum cuviosul 
Simeon Stâlpnicul“, care stând pe un stâlp punea viermii pe 
rana lui și-i lăsa să-i mănânce carnea; și mângâindu-se, se 
ruga lui Dumnezeu ca să nu o tămăduiască nicidecum, 
fiindcă boala ei, îi aducea femeii atâta folos. 

Şi iarăși se arată în Metafrast, la 1 Septembrie, că 
Cuviosul Simeon Stâlpnicul stând pe un stâlp mulţi ani, i-au 
putrezit fluierele picioarelor de multă nevoinţă, și curgeau 
viermii. Ducându-se un boier al saracinilor la Sfântul pentru 
blagoslovenie, și stând sub stâlp, și ascultând învăţătura 
Sfântului, a căzut un vierme, pe care văzându-l boierul acela 
l-a luat de evlavie. Sfântul i-a zis: Ce ţi-e bun acel împuţit 
vierme? Aruncă-l ca să nu-ţi murdărești mâinile, noblețea ta. 
lar el deschizând mâna să ca să vadă de este vierme, după 
cum i-a zis, vede (o minune) că s-a făcut acel vierme puturos 
și netrebnic, piatră frumoasă și de mult preţ. 

lată dar prin câte dovezi poţi să te încredinţezi, că acestea 
care acum te necăjesc, îți vor da nepovestită bucurie și 
veselie, atunci când Domnul te va primi în Rai, zicându-ţi: 
„Bine, slugă bună şi credincioasă, intră întru bucuria 
Domnului tău”. O, ce bucurie și veselie vei avea când te vei 
număra împreună în acea Oaste cerească, ne mai 
flămânzind, nici însetând vreodată, nici suferind răceală, 
zăduf sau altceva de întristare, ci mai ales desăvârșită 
îndestulare, veșnică odihnă, bucurie nemărginită și deplină 

îmbelșugare, - pe scurt, să moștenești acele veșnice 
bunătăţi, pe care ochiul nu le-a văzut, nici mintea 
omenească nu poate să le înțeleagă, și acestea moștenindu-le 
nu zece, sau o sută, sau o mie de ani, ci în nesfârșiţii vecii 
vecilor. Înţelege de este drept să cârtească sau să rabde cu 
tărie orice suferință a acestei vieţi vremelnice, cel care 
nădăjduește să dobândească o fericire ca aceasta. 

CAPITOLUL XXII 


A PATRA MÂNGÂIERE. 
CUGETAREA LA PATIMILE 
STĂPÂNULUI HRISTOS 


PRECUM patima și moartea Stăpânului a fost pricina 
mântuirii noastre și vindecarea de la moarte, tot astfel 
cugetarea și pomenirea patimii Lui este mângâere și leac la 
toate necazurile ce ni se întâmplă aici în lume. Că precum 
acel pom oprit din care au mâncat strămoșii noștri, a fost 
pricina pierzaniei noastre, asemenea a voit dumnezeiasca 
Pronie, ca lemnul Crucii să se facă pricină mântuirii noastre. 

Sub umbra acestui pom şedea mireasa, încercând 
frumosul rod și dulceaţa lui, precum se vede la „Cântarea 
Cântărilor” în Cap. al 2-lea. La fel poți simți și tu în focul 
necazurilor, de vei ședea la umbra lemnului cinstitei Cruci 
cugetând cu evlavie durerile, batjocurile și moartea de ocară, 
ce le-au luat pe El, Dătătorul de viaţă. 

Această  doctorie dădea Evreilor apostolul Pavel: să 
socotească și să cugete în fiecare zi moartea lui Hristos, ca 
să nu se îngreuneze în necazurile, ostenelile și goanele ce 
aveau să pătimească. Cu cât mai mult vom stărui în această 
cugetare și vom şedea sub umbra acestui pom, cu atât mai 
mult vom aduna rodul lui. Putea Domnul să ne mântuiască 
și să lucreze mântuirea noastră cu puţin chin și cu mai 
puţină defăimare, dar ca să arate dragostea Lui mai fierbinte 
pentru noi, și să avem patima Lui, scăpare și mângâiere în 
necazurile noastre, și să le putem răbda, a voit și a pătimit 
atât, după cum Apostolul Petru ne sfătuiește în întâia să 
Epistolă, zicând: „Hristos a pătimit pentru noi cu trupul, și voi 


178 


cu aceeași grijă să vă înarmaţi”. Ca și cum ar fi zis: înarmați- 
vă cu cugetarea patimilor lui Hristos, și nu veţi simţi defel 
rănile și suferinţele ce vi se întâmplă în această nemernicie a 
voastră, căci aceste arme vă vor ajuta. Dacă vă cuprind boli 
și dureri trupești, înarmaţi-vă cu cugetarea cumplitelor 
dureri ale stăpânului Hristos, și cu acestea liniștiți pe ale 
voastre. Dacă vă întristează sărăcia și lipsa celor de nevoie, 
aduceţi-vă aminte de cea din urmă sărăcie a Lui, de săracul 
și prea îngustul pat al Crucii, pe care s-a odihnit cu totul gol, 
neavând unde să-și plece capul, și cum însetat fiind, Lui nu 
i-au dat măcar un pahar cu apă, ci oţet și fiere prea amară. 
Și aceasta de bună voie și neasemănată sărăcie a 
Stăpânului, să vă facă răbdători în a voastră. Dacă vă 
întristați pentru că vă defăimă și vă nesocotește lumea, 
vedeţi-l pe El cum este mai ales defăimat, răstignit în 
mijlocul a doi tâlhari, batjocorit de toţi, și luat în râs, 
Împăratul Împăraţilor, și atunci veţi cunoaște că ocara ce ni 
se aduce, nu este mai nimic. 

Și pe scurt zicând, nu este cu putinţă să vi se întâmple 
vreun necaz care să fie mai mare decât acela. Pentru aceea 
să aveți această cugetare spre vindecarea tuturor 
necazurilor, și nu vă mâhniţi deloc, ci vă bucuraţi cu 
Apostolul, știind că în Crucea și Patima lui Hristos, se află 
mântuirea, viața și vindecarea noastră. Deci, întrebuințează 
tu cel întristat, această doctorie în toate patimile tale, 
gândind câte a răbdat pentru dragostea ta Dumnezeul și 
Stăpânul tău, căci atunci nu îndrăznești să deschizi gura, să 
te plângi în necazurile tale; ci mai ales te vei bucura că te-ai 
învrednicit să fii și tu cât de puţin următor patimii Lui. 
Precum dimpotrivă te-ai fi rușinat, de ţi-ar fi trimis norocire 
în viaţa aceasta, fără ca să pătimești ceva pentru dragostea 
Lui, căci atunci deloc nu te asemeni Lui în vieţuire. Spune- 

mi: de-ai fi văzut pe împăratul tău pământesc, să umble 
desculț pe drum, și să fii și tu în suita lui, nu ai fi avut-o de 
slavă și laudă să-l urmezi în același chip? Așa au făcut și 
slugile Proorocului David, precum se vede în Cartea a Il-a a 
împăraţilor, că el fugind de la Ierusalim gonit fiind de 
Abesalom fiul său, umbla desculț și cu capul acoperit, 
plângând, și astfel urma după el toate slugile lui, ca să arate 
recunoștință către domnul lor. Deci, dacă pentru cel 
pământesc ai fi făcut atât și ai fi răbdat strâmtorare, cu 
bucurie pentru dragostea lui, cu cât mai mult trebuie să faci 
pentru Hristos împăratul cel ceresc? Pentru această pricină, 
cei adevăraţi și buni cunoscători robi ai Lui, când văd că 
Domnul nu le trimite necaz, singuri de sine le află, chinuind 
trupul cu postul, cu privegheri, rugăciuni și alte nevoinţe, ca 
să pătimească împreună cu Hristos, și să sufere asemenea 
Lui. Dacă aceștia de bună voie doresc necazuri pe care nu le 
trimite Domnul, pentru ce tu să nu primești supărările care- 
ți vin de la prea înţeleapta Lui Pronie și să mulțţumești de 
această milostivă pedeapsă? Cu adevărat, de ar fi încăput 
zavistia între îngeri, altceva n-ar fi râvnit, decât aceluia care 
suferă felurite necazuri pentru Hristos în această lume, 
pentru răsplătirea cea mare și dăruirea îmbelșugată ce are s- 
o primească în Rai. Cunoaște deci, marea facere de bine, de 
ești slugă credincioasă Domnului tău; „și mulţumind, 
slăvește Numele Lui cel prea sfânt, care te învrednicește să te 
faci următor Lui. Şi așa ţi se vor face dulci apele necazurilor, 
cu lucrarea Crucii, precum s-au îndulcit apele prea amare 
ale apei Mara când Moise a pus în ele lemnul, care însemna 
Cinstita și prea Sfânta Cruce. 

CAPITOLUL XXIII 


A CINCEA MÂNGÂIERE. RUGĂCIUNEA 


TOATĂ dumnezeiasca Scriptură a Noului și Vechiului 
Testament, ne îndeamnă stăruitor la rugăciune, și ne 
propovăduiește prea minunata faptă bună și noblețea ei. Dar 
să lăsăm celelalte săvârșiri ce fac, și să vorbim numai pentru 
pricina noastră. Îndeobște și mai totdeauna, cu rugăciunea 
aflăm ajutor în necazuri, după cum adesea s-a arătat. 

Proorocul împărat David, zice că atunci când avea vreun 
necaz, striga prin rugăciune către Domnul, și îndată îl izbăvea; 
precum se vede în Psalmii 3, 4 și 119, și în alții mulți. Şi de 
Evrei, zice tot el, că de multe ori strigau către Domnul, și i-a 
izbăvit pe ei din necazuri. Asemenea și împăratul Manase, 
prin rugăciune a dobândit de la Dumnezeu izbăvire și 
iertarea păcatelor. Dumnezeieștii Părinţi și Ana mama 
Proorocului Samuel, prin rugăciune s-au izbăvit de 
stârpiciune, și, într-un cuvânt, această scăpare au avut-o 
toți Sfinţii, robii lui Dumnezeu, în necazurile lor. Că 
niciodată nu se depărtează milostivirea lui Dumnezeu de 
rugăciunea dreptului, după cum El a făgăduit zicând: 
„Cheamă-mă în ziua necazului tău, și te voi scoate și mă vei 
slăvi”. Așa cum cei ce trec un rîu mare și adânc, ca să nu se 
teamă, nu se uită la repeziciunea apelor ci se uită spre cer, 
așa și noi, când ne vor înconjura apele necazurilor, care ni se 
întâmplă adesea în viaţa noastră, să nu privim la ele, ca să 
nu ne tulburăm sau să ne împuţinăm, ci mai ales să privim 
spre cer, unde este mântuirea noastră, chemând cu 
rugăciune smerită dumnezeiescul Dar și mila, căci din cer ne 
vine ajutorul. Și fiindcă Domnul ne iubește, să alergăm către 

Dânsul, la nevoile noastre, pentru aceasta ne trimite 
necazurile, de multe ori, ca să ne tragă spre El, pentru că noi 
suntem ca pruncii care atunci când nu le lipsește nimic, nici 
n-au vreo supărare, aleargă toată ziua și se joacă, fără a-și 
mai aduce aminte de părinţii lor; dar când flămânzesc sau 
cad și se lovesc de ceva, atunci aleargă plângând către 
părinţii lor ca să le ajute. Tămâia este închipuire a 
rugăciunei, și când o pui pe cărbuni aprinși, se înalță fum 
mirositor către cer. Asemenea și rugăciunea făcută în focul 
necazurilor, se îndreaptă și se înalță către Domnul, de la 
care ne vine ajutorul. Să nu gândiţi că fără rost și la- 
ntâmplare, ne-au rânduit Sfinţii părinți rugăciunea mai mult 
decât toate, ci pentru că știau însemnătatea ei, căci după 
cum ea este mijlocul prin care câștigăm toate bunătăţile, așa 
încă ne izbăvim prin ea de toate relele și nenorocirile ce ni se 
întâmplă. Pentru aceasta și Stăpânul zicea ucenicilor săi: 
„Privegheaţi și vă rugați ca să nu intrați în ispită”. Şi iarăși 
grăind pentru gonirile care vor fi până la a Doua Venire, a 
zis: „Privegheați și vă rugați în toată vremea, ca să puteți 
răbda toate acele necazuri ce vor veni”. Așa făcând și noi, 
vom afla ajutor. Deoarece rugăciunea este atât de folositoare, 
nu te opri să cugeţi ziua și noaptea la Legea lui Dumnezeu, 
și să te rogi în necazuri. Și de va vedea Iubitorul de fii și mult 
milostivul Domn că-ţi este de folos vindecarea trupului, ţi-o 
dă; iar de va fi spre osândirea sufletului tău, mai bine să fii 
bolnav puţină vreme cu trupul, decât să fii pedepsit veșnic în 
muncile Iadului. 

CAPITOLUL XXIV 


O CUGETARE FOARTE FOLOSITOARE 
ÎN NECAZURI 


CELE arătate în capitolul de mai sus, era socotința 
noastră numai pentru rugăciunea minţii. lar acum scriem 
pentru cei neînvățaţi și mai simpli, această învăţătură care 
este foarte folositoare în pricina aceasta a necazurilor. Deci, 
scopul de căpetenie al acestei învățături este, ca tu omule să 
înţelegi ce ai fost mai înainte de naștere cu sufletul și trupul 
și ce ești astăzi, că din această cunoștință înţelegi că ele sunt 
două mari daruri. Ca să ajungi la această cunoștință 
cercetează și socotește aceste șapte lucruri de mai jos: 

1. Ce ai fost mai înainte de a te naște în lume, că nu aveai 
suflet sau trup, sau vreo simtire, ci erai mai nimic, care este 
mai puţin și decât un pai sau buruiană. Că acestea au ființă 
și sunt, iar tu nu ai avut ci erai mai nimic înainte de 
zămislire. 

2. Socotește milostivirea prea bunului Dumnezeu, care te- 
a făcut după chipul și asemănarea Sa, dându-ţi trup cu 
desăvârșite organe, mădulare și simţiri, precum și sufletul 
cu mintea, cu voia și memoria, și alte puteri. 

3. Înţelege câtă mulțumire trebuie să arăţi Acestui prea 
bun și îmbelșugat dăruitor, binefăcător al tău, de la care ai 
luat acest fel de daruri; cât ești dator să-l slăvești, cu câtă 
sârguinţă să-i slujești și să te păzești ca să nu-i greșești defel 
ca să nu-l superi, fiindcă de ai fi luat numai o facere de bine 
de la un boier vremelnic l-ai fi iubit din tot sufletul și inima 
ta, și ai fi intrat în multe feluri de primejdii ale vieţii ca să nu 
te arăţi către el nerecunoscător. 

4. Socotește lipsa ta de mulțumire către Ziditorul tău, 
fiindcă din câte erai dator să-i faci, tu i-ai făcut împotrivă, și 
în loc de a-l iubi, a-l lăuda și a-l mări, și să-i mulţumești 
pentru darurile ce ai primit de la Dânsul, tu l-ai defăimat de 
atâtea ori şi l-ai supărat, iubind vremelnice și deșarte 
lucruri, și ai cinstit mai mult zidirea decât Ziditorul. 

5. Socotește câte pedepse ţi s-ar fi cuvenit pentru această 
lipsă de mulţumire a ta, câtă dreptate ar avea Domnul ca să 
te lipsească de toate darurile câte ţi-a dat; precum a făcut lui 
Adam și Evei, pe care numai pentru o singură neascultare a 
lor, i-a lipsit de fericirea pe care au avut-o mai înainte de a 
păcătui. Şi dacă este așa, cât de mult se cuvenea să fii 
pedepsit pentru atâtea neascultări și nemulțumiri ale tale? 
Dacă pe cel prea cinstit și prea strălucit înger l-a izgonit 
îndată din Rai, cu toţi cei împreună la un gând cu dânsul, 
pentru mândria lor, și i-a judecat și i-a osândit în munca cea 
veșnică, cât de mult ar trebui să pătimești tu, care te-ai 
împotrivit dumnezeieștii Măriri? Această cugetare te va face 
cu adevărat să rabzi toate necazurile și să mărturisești că 
mai puţin pătimești decât ţi se cuvenea, nu numai atât, ci să 
te minunezi cum de te ţine pământul, cum luminează soarele 
și te încălzește, cum te răcorește apa, și pe scurt zicând, cum 
rabdă stihiile și toate zidirile, și nu se scoală împotriva ta ca 
să te ucidă. 

6. Înţelege bunătatea Stăpânului nostru, care putând să te 
pedepsească greu, nu numai cu vremelnică, dar și cu 
veșnică muncă, te rabdă în nemărginita Sa bunătate, 
așteptând pocăinţa ta; și dacă te pedepsește cu un mic 
necaz, o face cu părintească îndurare pentru binele tău, ca 
să ieși din calea cea rea și să vii în cea dreaptă, curăţit prin 
necazuri, și așa să te învrednicească de Cereasca fericire. 
Care părinte a arătat vreodată atâta îndurare de copiii săi, ca 

acest Iubitor de fii și îndurat către tine, nemulțumitorule? 
Care prieten a păzit vreodată atâta dragoste și credință 
pentru prietenul său în lume, cât Acest prea bun către tine, 
care niciodată nu ţi-a lipsit în toate nevoile tale, deși tu ai 
minţit către Dânsul de atâtea ori, nerecunoscătorule? Cu 
adevărat întru tine s-a împlinit acest cuvânt al lui Isaia ce 
zice, ca de la fața Domnului: „Am sădit vie și am așteptat să 
facă struguri, și a făcut mărăcini. Acum însă, voi surpa gardul 
ei, și va fi spre răpire, și voi surpa zidul ei, și va fi spre 
călcare”. 

7. Adu-ţi aminte cât ești dator lui Dumnezeu, Făcătorul și 
Mântuitorul tău, ca să înţelegi că este cuviincios și drept să 
cheltuiești toată viaţa ta în slujba Lui, să-l cinstești, să-i 
mulțumești totdeauna pentru multe faceri de bine ce ţi-a 
făcut, şi să primeşti toate supărările și necazurile ce ţi le 
trimite, precum și bunele norociri; și să defaimi cinstea, 
bogăţia, și însăși viaţa, mai bine decât să-i greșești ceva 
călcând vreuna din poruncile Lui, chiar de ar fi cea mai 
mică, să urăști cea mai din înainte a ta nemulțumire și 
lenevire, și să sporești în faptă bună cât poţi. 

lată cât folos primeşti prin cugetarea aceasta, pe care ca 
să o ţii minte mai bine, îți scriu aici din nou, la sfârșit, cele 
mai sus scrise șapte, pe scurt. Adică să socotești: 

1. Ce-ai fost mai înainte de a te zidi Dumnezeu? 

2. Câtă facere de bine ţi-a făcut zidindu-te? 

3. Câtă răsplătire îi ești dator? 

4. Câtă nemulțumire i-ai arătat pentru bunătăţile 

ce ai primit? 

5. Câtă pedeapsă ţi se cuvenea pentru această 

nemulțumire? 

6. De câte bunătăţi te-a învrednicit, în locul relelor ce ţi se 
cuveneau? 

7. Şi la urmă, câte trebuie să faci măcar de acum înainte, 
ca să îmblânzești pe Făcătorul tău de bine, ca să nu te 
muncească veșnic? 

Acestea doar, judecându-le, nu te grăbi, ci încearcă, 
gândindu-te în liniște și de ţi s-ar părea întâia dată că nu ți- 
au dat vreun rod sau folos, nu te lenevi deloc de la această 
judecată, că altădată fără îndoială vei avea folos precum și 
alții mulţi în acest chip, cu ajutorul lui Dumnezeu s-au 
folosit. 

CAPITOLUL XXV 


A ȘAPTEA MÂNGÂIERE A CELOR ÎNTRISTAȚI 


ATÂT de mare și nesfârșită este comoara, pe care ne-a 
lăsat-o stăpânul nostru în prea curatele Taine, adică în 
această prea sfântă Pâine, încât nu poate limba omenească 
sau îngerească să spună deplin darul ei. Pentru aceasta între 
celelalte numiri se zice cu cuviință Euharistia, adică bun 
dar; căci din câte daruri a dat Dumnezeu omului, nu este 
altul mai bun decât acesta, în care sunt ascunse toate 
vistieriile  înţelepciunei lui Dumnezeu, și prin acesta 
dobândim tot binele. Deci, fiindcă darul acestei Taine este 
atât de mult și negrăit încât se folosesc toţi cei bolnavi și se 
vindecă, să luăm deci și noi cu credinţă, când avem vreun 
necaz, ca să dobândim tămăduirea lui și izbăvirea, după 
David: „Gătit-ai înaintea mea masă, împotriva celor ce mă 
necăjesc”, adică la această masă pe care i-a arătat-o 
Dumnezeu prin descoperire, se găsea mâncare, care este 
această Taină, și cine o va gusta este ajutat mult în toate 
greutățile şi necazurile ce se întâmplă în viața aceasta. 
Aceasta este Pâinea care întărește inimile noastre. Aceasta a 
făcut pe sfinții Mucenici și Cuvioși, de au răbdat atâtea 
necazuri bucurându-se. Aleargă dar și tu la această sfinţită 
Masă, când ai vreun necaz sau împotrivire, ca să te ajuţi 
împotriva celor ce te necăjesc; și dacă nu vei afla mângâiere 
îndată, să nu te lenevești defel de această sfinţită Lucrare, că 
luând adesea Sfânta Împărtășire, cu vremea te vei folosi 
minunat. Că această Pâine este doctorie a bolnavilor și 
mângâiere celor  întristați, precum din încercare au 
cunoscut, toți cei care cu credință și cu evlavie s-au 


187 


împărtășit. Pentru ce să nu alergi la acest ajutor, ca să 
găsești atât de ușor tămăduirea fără vreo plată, și bucurie în 
toate necazurile tale? Ce fel de suferință și patimă să ai și să 
nu te tămăduiască Stăpânul pe care-l primeşti în această 
Taină? Cunoaște deci, folosul acestei doctorii care-ţi vine de 
sus, și te împărtășește cât poţi mai des, ca să afli în necazuri 
multă ușurare și ajutor de la Dumnezeu. 

Învățăturile scrise până aici, sunt atât de folositoare, încât 
cel ce le va citi cu luare aminte, primește mare ușurare. Dar 
fiindcă, poate zice cineva, că se potrivesc numai oamenilor 
cărturari care pot să le înțeleagă, iar cel ce este necărturar, 
nu se folosește, vom scrie ceva, ca și cei săraci și bolnavi să 
se ajute în necazuri prin luminarea minţii și cu legea 
Dreptăţii. 

Întâi înțelege, că și cei necredincioși mărturisesc şi 
socotesc cu adevărat, că răbdarea biruiește norocul, nu că 
este adevărat ceea ce ei credeau că este noroc și soartă, de 
unde ne vin toate bunătăţile sau relele în această viață, că 
aceasta este învățătură mincinoasă a păgânelor neamuri, iar 
creștinul credincios mărturisește și crede, că cele de 
întristare sau bucurie, toate vin cu dumnezeiască îngăduință 
și poruncă. Dacă Elenii idolatri se sileau să rabde necazurile 
cu tărie, socotind că așa puteau birui, pentru ce tu, creștine, 
care crezi că vin cu voia lui Dumnezeu, să nu ai această 
răbdare cu care poţi să afli biruință și mare folos? Pentru ce 
să te păgubești atâta din multa ta trândăvie? Ce folos este 
dacă te vaiţi în sărăcia și boala ta? Ce câștig primeşti dacă 
hulești? Ce folosinţă ai dacă te plângi? Nu vezi, ticălosule, că 
ai întărâtat rana mai rău, şi-ţi pricinuești mai multă durere, 
și pierzi roadele și folosul răbdării? Înţelege, că tot ce 
pătimești este doctoria pe care ţi-o trimite Domnul ca să te 
mântuiască. Și așa ușurezi prin răbdare, durerea ta, şi-ţi dă 

Domnul putere ca s-o rabzi, sau te izbăvește degrabă, când 
te vede că ai răbdare, ca să nu te clatini. Cunoaște, că nu 
ești numai tu în astfel de necaz și suferință, ci sunt alții care 
suferă mai mult, și așa ai mângâiere. Înţelege și 
nenumăratele dureri și suferințe ce au pătimit Cuvioşii și toți 
Mucenicii, care erau oameni ca și tine, trup purtând, și au 
alergat spre aceeași ţintă pe care o căutăm și noi, adică 
mântuirea sufletului. Pentru ce să nu rabzi și tu o mică 
suferință, având pe același Dumnezeu pe care îl aveau și ei, 
ajutor și apărător? De vei zice că acestea se făceau în vremea 
de atunci, îți răspund acum că sunt mulţi și în ziua de azi, 
care te întrec în necazuri, săraci, bolnavi, necăjiţi, și în multe 
feluri chinuiţi. Şi dacă aceștia au răbdare, pentru ce să nu 
mulțumești și tu lui Dumnezeu pentru necazurile tale? 

CAPITOLUL XXVI 


MÂNGÂIERE PENTRU CEI LIPSIŢI ŞI SĂRACI 


UNUL din cele mai mari necazuri care muncește pe om în 
această lume, este sărăcia și lipsa celor de trebuinţă, și mai 
ales când vede că la ceilalți prisosește ceea ce lui îi lipsește. 

Vede pe alții asemenea lui, și mai mici decât dânsul, că au 
bani, vii, tarine și alte asemenea. Îi vede pe dânșii 
îndestulaţi, și pe sine flămând. Pe aceia bine îmbrăcați, și el 
aproape gol; și pe scurt aceștia au câte le trebuiesc, și el, 
săracul, nu are nici pâine să se sature. Pentru aceasta se 
mâhnește atâta, încât urăște viața și se roagă să-i vină 
moartea. Aceasta se naște din puţina noastră cunoștință, 
fiindcă nu înțelegem bunătăţile cele adevărate și relele care 
ne aduc vătămare; căci atunci am fi avut bucurie în 
necazuri, iar în bune norociri să ne întristăm. Cei 
nepricepuţi socotesc că bogăția este mare bine, și pentru 
aceasta urăsc sărăcia, și nu se gândesc că prin aceasta mai 
mult se înșală, neștiind prețul lucrurilor și vrednicia lor. 

Cercetează, creștine, ce fel este bogăţia pe care o dorești și 
te mâhnești atâta pentru lipsa ei. Domnul o aseamănă cu 
spinii, pentru că înţeapă pe aceia care o au; și într-adevăr ce 
sunt altceva acele gânduri și griji ce le au bogaţii care se 
gândesc cum să sporească și să înmulțească bogăţia lor, și 
cum să o păzească de diferite primejdii, decât împunsături și 
răni pe care le iau de la acești spini în inima lor? Sf. Apostol 
Pavel către Timotei scrie: „Cei care doresc bogăţie, cad în 
ispite Şi curse ale diavolului, și în multe pofte nefolositoare 
care aduc pe oameni la moarte și la pierzare”. Tot așa și 
Proorocul David sfătuiește pe câți au bogăţie, să nu-și pună 

inima lor întru dânsa, ca să nu se primejduiască ; și mustră 
pe fiii oamenilor, că doresc deșertăciunea și caută minciuna; 
căci ca niște cuvântători, trebuiau să se conducă de 
socotința minţii, iar nu de partea poftitoare ca niște animale 
necuvântătoare, poftind lucruri simţite și văzute, care fiind 
deșarte și stricăcioase, nu pot da adevăratul sațiu, dar mai 
ales foame și nenorocire nespusă. Acest adevăr îl cunoșteau 
și filozofii eleni numai prin lumina firii, precum Diogene, 
Platon, Socrate și alţii mulţi, care pentru această pricină, nu 
au ales pământeasca bogăţie și defel n-au dorit-o, ci mai ales 
au defăimat-o. Şi tu, creștine, luminat fiind cu lumina 
credinţei, și învăţat de atâtea slătuiri și diferite pilde, să nu 
știi ceea ce ei știau? Aurul, argintul, pietrele preţioase și 
altele câte le dorește lumea, nu sunt altceva decât puţin 
pământ nefolositor. Pentru ce aşadar, să poftești niște 
lucruri așa de netrebnice și te mâhnești când îţi lipsește 
acest gunoi al pământului? Bucură-te și te veselește mai ales 
când ești sărac, căci atunci nu ai grijile și primejdiile pe care 
le au bogaţii, sufletește și trupește. Cea mai mare norocire 
este sărăcia după Dumnezeu, decât să stăpânești toate 
vistieriile deșartei lumi. Nu ţi se pare un mare dar, a fi 
împreună călător și următor Stăpânului tău, și părtaș 
pătimirilor Lui? Cercetează viaţa Lui, să vezi cum a răbdat în 
desăvârșită sărăcie: s-a născut într-o peșteră sărăcăcioasă, 
s-a culcat în ieslea dobitoacelor și a petrecut restul vieţii cu 
sărăcie nespusă, și în sfârşit a murit pe Cruce, cu totul gol, 
neavând unde să-și plece capul, nici măcar un pahar cu apă 
la setea Sa. Şi acestei sărăcii a voit să fie părtașe și Mama 
Sa, Apostolii și toți prietenii și slugile Lui. Domnul a ales pe 
cei săraci, ca să-i facă părtași Împărăției Sale. Așadar, de 
voiești ca să te numeri cu ei și să-i urmezi cât de puţin, ar 
trebui să-i mulțumești în necazurile tale. Înţelege deci, 

siguranța, vrednicia și pacea ce ai, și nu te întrista în sărăcia 
ta; fiindcă ai bogăţie duhovnicească, care este mai bună 
decât cea pământească. Dacă ești sărac la arătare, să știi că 
ești mult iubit de Dumnezeu, ai cărui ochi privesc la 
rugăciunile drepţilor, și Darul Lui, știind că te vatămă 
sufletește, nu-ţi dă îndestularea lucrurilor pe care le cere 
dorinţa ta. Însă nu-ţi va lipsi cele mai de trebuinţă ale vieţii 
tale, de vei îngriji de mântuirea ta, după cum ne-a făgăduit 
în Evanghelia de la Matei, zicând: „Căutaţi mai întâi 
împărăția lui Dumnezeu și dreptatea Lui și toate celelalte — 
adică cele trebuincioase trupului, — se vor adăuga vouă”. Vezi 
deci să nu-ţi lipsească această credinţă, căci atunci e mai 
rău decât sărăcia; iar dacă crezi cuvântului Lui, nu te va 
părăsi. Și așa necăutând nici poftind bogăţie curgătoare, vei 
fi mai bogat decât s-o ai și să fii iubitor de argint. Că mai 
bogat este cel care cu puţin se mulțumește, decât acela care 
nu se satură cu mult și se tulbură. Sârguiește-te deci, frate, 
să dezrădăcinezi această poftă a lucrurilor pământești din 
inimă, și mulțumește lui Dumnezeu pentru sărăcia ta: că 
într-o zi mori și tu și bogatul, și atunci se sfârșește și bogăţia 
lui și sărăcia ta, și rămâneţi amândoi goi, precum v-aţi 
născut, și vă îngroapă fără vreo deosebire, cât privește starea 
trupească, pe când în cea sufletească multă și mare 
deosebire va fi. Că bogatul se va munci veșnic, iar tu te vei 
duce în sânul lui Avraam cu Lazăr cel sărac, să te bucuri 
veselindu-te, și să slăvești pe Domnul totdeauna, să-i 
mulțumești că nu ţi-a dat bogăţie în lumea aceasta; că dacă 
erai bogat, nu te mântuiai. O, fericită sărăcie! De te-ar fi 
cunoscut toţi cei care se tânguiesc de tine și ar fi știut folosul 
de care tu îi învrednicești! O, nebunia noastră! Cum nu 
cunoaștem, nepricepuţii de noi, facerea de bine pe care ne-o 
face Domnul prin sărăcie, când zice că a săracilor este 
192 


împărăţia cerurilor, pe care nu o moștenesc bogatii! 

Când vreun împărat, dăruiește unui om vreo cetate să o 
stăpânească, îi mai trebuie atunci o scrisoare iscălită de 
mâna împăratului, fără vreo sumă de aur sau de argint. Căci 
prin acea scrisoare împărătească primește stăpânirea 
orașului; cu bani însă, nu poate niciodată să dobândească 
ceea ce dorește. Sărăcia are scrisoarea Domnului cu care 
moștenești, săracule, Raiul, că El a zis: „Fericiţi cei săraci, că 
a lor este împărăţia cerurilor”. Încât mai lesne intră cu 
această scrisoare în Rai, decât cu toată bogăţia vremelnică. 
Să poftească deci bogăţia, păgânul care nu crede în Domnul. 
Să o caute Iudeul; iar tu, creștine, ai Împărăţia cerurilor, și 
nu-ți trebuie cele vremelnice. Vai vouă, bogaţilor, rău 
norociţilor, că în bogăţie aveţi toată norocirea și mângâierea 
voastră! De voiești, bogatule, Împărăţia cerurilor, du-te în 
casa săracului, s-o cumperi cu milostenia pe care i-o dai, 
căci Domnului i se socotește a fi făcută această milostenie și 
te face moștenitor al ei, de rabzi aici sărăcia cu mulțumire. 
Bucură-te deci, săracule, și te veselește că în asemenea stare 
ești mult mai bogat, fiindcă Împărăţia cerurilor este a ta, și 
poţi să o vinzi făcătorilor tăi de bine, fără a te păgubi de loc 
de această fericită bogăţie! Sărăcia este slobodă de acea 
înfricoșătoare hotărire de care zice Domnul pentru cei bogați: 
„Am flămânzit și nu mi-aţi dat să mănânc”. Că săracul 
neavând ce să dea, nu este dator în faptele milosteniei. 
Sărăcia nu are nevoie de lucruri pământești și vremelnice. 
Numai acela este sărac, care dorește să dobândească ce nu 
are; și cine nu dorește nimic, este bogat. Că nu este sărac cel 
mulțumit cu sărăcia să și slăvește pe Domnul. Fericit 
săracul acela care are pe Domnul ajutător în necazuri și în 
strâmtorări, căci va avea mângâiere și îndrăzneală, slavă și 
cunună în împărăţia veșnicei fericiri. Fericită este sărăcia 

fiindcă gonește mândria, pricină a multor rele, deschide 
porţile cerului, și se învrednicește să ia, împreună cu 
Mucenicii, cununa răbdării. Bucură-te dar, săracule, și 
veselește-te și te nevoiește, să însoțești pe Stăpânul cel 
sărac, gol, spânzurat pe Lemn, ca să dobândești bogăţia 
slăvitei Sale Învieri, întru Împărăţia cerurilor! 

CAPITOLUL XXVII 


MÂNGÂIERE PENTRU CEI CARE AU FOST BOGAȚI 
ȘI AU SĂRĂCIT 


SUNT destule câte am scris mai sus, ca să se mângâie 
orice sărac și să nu cârtească în nevoia sa. Dar fiindcă sunt 
unii care se tânguiesc mai mult, pentru că mai înainte erau 
bogaţi, iar pe urmă au ajuns în mare sărăcie, și aducându-și 
aminte de îndestularea pe care o aveau, cârtesc și plâng, 
vom scrie ceva în capitolul de faţă, spre mângâerea și liniștea 
lor. 

Așadar, cine se găsește printre aceștia, să nu-și aducă 
aminte de pricinile nenorocirii lui, cum i-au venit, că aceasta 
îi aduce mai mare întristare și tulburare; ci să se gândească 
la mulțimea păcatelor sale, să mulțumească Domnului în 
puţina pedeapsă pe care i-a dat-o aici vremelnic, ca să nu fie 
osândit în Iad. Spune-mi, creștine, care te întristezi și ești 
atât de mâhnit că ești lipsit de bogăţie; banii, ţarinele, casele 
și alte asemenea de care te-ai păgubit, cine ţi le-a dat? Unde 
le-ai găsit? Cum le-ai dobândit? Nu știi că atunci, când ai 
venit în această lume, nu aveai nimic din acestea, nici măcar 
un petic de haină veche să acoperi rușinea ta? Şi acestea 
toate ce le-ai dobândit ţi le-a dat împrumut Cel prea bun, să 
le stăpânești și să te bucuri de ele până atunci când va voi 
să le ia. Pentru ce aşadar, te întristezi și-ți pare rău să dai 
împrumutul? Pentru ce nu urmezi lui lov, mult pătimitorul, 
lui Eustatie Plachida, și altor îmbunătăţiţi robi ai Făcătorului 
care s-au păgubit mai mult decât tine de o mie de ori, și nu 
s-au mâniat, nici n-au zis vreun cuvânt necuviincios? Dar 
știind că Dumnezeu li le-a dăruit, ziceau cu mulțumire: 

„Domnul a dat, Domnul a luat; precum a plăcut Domnului, așa 
s-a făcut. Fie numele Lui binecuvântat”. 

Spune-mi, nepriceputule, dacă un boier ar fi dat vreunui 
sărac împrumut o sută de galbeni, sau vii, sau ţarine, sau 
alte averi, ca să mănânce venitul lor și folosul, până ce va voi 
să le ia iarăși, adică după puţini ani să ia boierul 
împrumutul înapoi, este cu cuviinţă să se supere săracul, și 
să cârtească împotriva bogatului că l-a nedreptăţit, sau e 
dator să-i mulțumească că l-a lăsat atâta vreme a se bucura? 
O, omule nemulțumitor! Când îți dă Domnul bogăţie, și cresc 
lucrurile tale, îl binecuvintezi și îi mulțumești; și când mor 
dobitoacele tale, sau sfărâmă corabia ta în mare, sau îţi 
moare rudenia și prietenul, sau când îţi vin diferite pagube, 
atunci cârtești împotriva lui Dumnezeu și-l necinstești, prea 
ticălosule? 

Când îţi dă lucrul, îl cunoști de Stăpân și Domn, și când îl 
ia, cârtești și-l osândești, mai ales când o face spre binele 
tău şi te lipsește de acele bunătăţi, când știe că ele sunt 
pricina pierzării tale? Precum doctorul cel trupesc, când 
cunoaște că un om are sânge de prisos, şi se primejduește să 
moară, scoate sângele cel rău și îl aruncă, tot așa și 
Dumnezeu, Doctorul cel prea înţelept, cunoscând că averea 
pe care ai avut-o poate să-ți omoare sufletul din multa 
împătimire și dragoste ce ai spre ea, ţi-a luat-o ca pe un 
sânge rău care te vătăma. Pentru aceasta mulțumește 
Proniei și înțelepciunii Sale, pentru milostivirea și binele ce 
ţi-a făcut. 

Se citește în Istoria Romanilor despre un filozof elin, care 
știind ca un înţelept, paguba care i-o aducea bogăţia și 
celelalte bunătăţi, le-a adunat pe toate și le-a aruncat în 
mare, zicând: „Mai bine să vă înec eu, decăt voi să mă înecați 
pe mine”. Deci, dacă elinul a făcut așa ca să nu aibă griji și 

tulburări în filozofie, cât trebuie să faci tu, creștine, care 
cunoşti câtă pagubă îți aduce bogăţia la fapta bună, și cât 
fericește Domnul pe cei săraci? Dar fiindcă nu ai o asemenea 
râvnă ca să dai singur bogăţia ta, milostenie săracilor, 
mulțumește lui Dumnezeu care ţi-a luat osteneala și a făcut 
ceea ce a trebuit să faci tu, și a luat ceea ce te vătăma, și te- 
a lipsit pe tine de vremelnicele bunătăţi, ca să moștenești pe 
cele cerești. Înţelege dar că în această lume suntem 
nemernici, — după cum scriem la Cap. 39, — și mergem iute 
ca să ajungem la Patria noastră cerească, și cu cât suntem 
încărcaţi cu lucruri grele, cu atât mai greu umblăm pe 
drumul nostru. Şi dacă ar fi cineva să ne ridice o parte din 
povara noastră, i-am mulțumi pentru bunătatea ce ne-o face. 

Așadar, nu te plânge Stăpânului Hristos care ţi-a luat 
sarcina ca să ajungi mai curând la Patria ta lipsit de avere, și 
mulțumește mai ales Stăpânului și Făcătorului tău de bine. 
Să știi însă și aceasta: că în locul lucrurilor pământeșii ce ai 
pierdut, pe care oricum trebuia să le lași aici după moartea 
ta, îti sunt gătite alte bunătăţi mai desăvârșite și mai 
scumpe, decât ai putea să dorești, pe care le vei moșteni, de 
vei avea puţină răbdare, să mulțumești lui Dumnezeu în 
sărăcia ta, iar dacă cârtești și hulești, faci mai mare pagubă, 
că ai pierdut și vremelnicele bunătăţi şi te lipsești și de cele 
veșnice, și te păgubești de acel mărgăritar ceresc și de mult 
preţ despre care zice Domnul în Evanghelia de la Matei, 
capitolul 12, cum a dat acel înţelept neguțător, toate câte a 
avut și l-a cumpărat. O, de-ar fi știut cei întristaţi valoarea 
acestui cinstit mărgăritar, adică al sărăciei, nu le-ar fi trebuit 
atunci cuvinte de mângâiere, ci mai ales s-ar fi bucurat, 
cunoscând comoara cea mare ce au. Pentru ce te tânguiești, 
creștine, și cârtești în sărăcia ta, când ea îți dăruiește 
moștenirea cerească prea sigură și fără primejdie sau 

judecată și împotrivire, o pașnică stare de nimeni pizmuită, o 
libertate netulburată, fără frică și fără grijă? Dacă sărăcia ne 
face să dobândim mare bogăţie, îmbelșugare și îndestulare, 
pentru ce să nu o dorim mai mult decât comorile trecătoare? 
Hristos zice: „Fericiţi cei care flămânzesc aici vremelnic, că se 
vor sătura veșnic”. Și iarăși în alt loc: „Vai vouă, celor care 
sunteți îndestulați și sătui, că veţi flămânzi veșnic”. Cine 
aşadar să nu cinstească mai mult binele cel veșnic și ceresc? 
De voiești deci, să ai, creștine, răbdare în necazul tău, 
încearcă cu sârguinţă odihna și paguba atât a bogăției de 
care ești lipsit, precum și a sărăciei pe care o ai, și vei 
cunoaște, că deși ar uri cei mulți sărăcia, ca niște trupești și 
neștiutori, pe aceasta ar trebui să o cinstească toți, mai mult 
decât bogăţia cea deșartă, care nici un folos nu aduce, ci mai 
ales veșnică muncă. 

CAPITOLUL XXVIII 


MÂNGÂIERE PENTRU CEI BOLNAVI 
ȘI NEPUTINCIOȘI CU TRUPUL 


CU cât este sănătatea mai dorită și mai de preţ decât toate 
lucrurile, cu atât fiecare se mâhnește mai mult în boala sa, 
decât în celelalte nenorociri și pagube care îi vin. Cine are 
vreo durere oarecare, sau grea boală, să citească această 
mângâiere, ca să se veselească. De ar cunoaște bolnavii 
folosul pe care-l aduce sufletului boala și cum simt durerea 
trupului, s-ar mângâia prea minunat ușurând durerea și 
suferința lor; căci cu cât se chinuește trupul, cu atât sufletul 
se vindecă. Numai aceasta ar fi destul ca să se mângâie orice 
bolnav. Nu socoti, omule, că așa întâmplător ţi-a trimis 
Domnul boala, ci pentru rodul cel mult și folosul ce primește 
printr-însa sufletul, și strălucește ca aurul în topitorie. 
Pentru aceasta l-a lăsat pe Iov de s-a chinuit cu atâtea dureri 
și s-a rănit în așa fel, pentru că știa plata cea mare, de care 
era să se învrednicească, răbdând chinurile cu tărie. Pentru 
minunata pildă a răbdării sale, mai mult a strălucit și s-a 
slăvit în lume și s-a încununat de la Dumnezeu pentru 
pătimirea şi chinurile sale, decât pentru multele sale 
bunătăţi, pe care le săvârșise mai înainte. Acesta este 
câștigul pe care drepţii îl dobândesc în boală, iar păcătoşii 
pot strânge mult rod, dacă cu mulțumire rabdă acestea. Mai 
întâi, prin boala trupului se tămăduiește sufletul de boala 
păcatelor. Că precum cu băutura amară se curăță umezelile 
cele rele ale trupului, și trupul se tămăduiește, asemenea și 
omul prin durerea și necazul bolii, cunoaște păcatele sale pe 
care mai înainte nu le socotea, și pocăindu-se, se 

mărturisește, plânge, cere iertare de la Dumnezeu, și face și 
alte faceri de bine, primind astfel în suflet sănătatea care îi 
lipsea. Pentru aceasta, zice Proorocul despre evrei; că atunci 
când s-au înmulţit bolile lor, căutau leac și cunoscând că 
păcatele erau pricina bolii, s-au întors cu pocăință la 
Domnul. Afară de aceasta, boala îți ia puterea, și nu poţi 
păcătui, căci ea este foarte folositoare la cei trândavi și 
leneși, care nu pot să se înfrâneze. Sunt mulţi, care atunci, 
când sunt tari și sănătoși, cheltuiesc puterea lor în păcate; și 
când bolesc cu trupul, nici nu pot, nici nu voiesc să facă 
vreun rău, iar mai ales se pocăiesc pentru câte au făcut mai 
înainte; căci foarte mult înţelepţește sufletul, boala cea grea. 
Mai ales dacă ai răbda fără cârtire, folosesc durerile și 
necazurile bolii și ajută la iertarea păcatelor, precum 
canonul pe care îl faci de bună voie. Aceasta mai cu seamă 
ar fi trebuit să te gândești în boala ta, ca să se ușureze 
durerea, adică: postul îndelung ce-l faci, lipsindu-te de 
mâncări și de băuturi, este în loc de înfrânarea pe care erai 
dator să o faci drept canon pentru desfătarea și beţia ce ai 
făcut. Durerile capului și a celorlalte mădulare, ce te 
întristează, sunt în locul acelor ce era să pricinuiești 
trupului, pentru dulceţile și desfătările, care altă dată le-ai 
făcut. Și când nu poţi să dormi, socotește că faci priveghere 
la biserică, roagă-te neîncetat cu lacrimi, aducându-ţi aminte 
de păcatele tale, și darurile și binefacerile ce ai luat de la 
Stăpânul. Şi făcând așa, ai mai mult folos, decât dacă ai fi 
sănătos și tare cu trupul. În sfârşit, bolile și durerile tale te 
fac următor Mântuitorului nostru, care a pătimit atâtea 
pentru mântuirea noastră. Această cugetare te face să nu 
simţi durerea bolii, știind că, cu cât pătimești mai mult, cu 
atât mai mult te asemeni lui Hristos și te răstignești 
împreună cu El. Şi așa te vei slăvi împreună cu El, în Rai. 

Deci pentru aceste foloase pe care le avem în boli, ne 
cercetează prin ele milostivul Dumnezeu, ca să aflăm 
mântuirea, așa că nu trebuie să cârtim întru dânsele, ci să 
ne bucurăm, precum au făcut Apostolii, cunoscând folosul 
necazurilor. Mai ales prea lăudatul Petru, care nu voia să 
tămăduiască boala fiicei lui, putând s-o facă, ca și altor 
bolnavi pe care cu umbra să îi tămăduia, într-o zi, a 
vindecat-o la rugămintea ucenicilor, ca să nu-i supere. După 
aceasta, i-a poruncit iarăși să se culce la pat cu boala de mai 
înainte, ca să nu se lipsească de folosul pe care-l primea 
sufletul ei din boala trupului. Acestea le cugeta și un pustnic 
sfânt, care era în fiecare an, un timp bolnav; și odată fiindcă 
nu i-a venit obișnuita boală, avea mare întristare că l-a 
părăsit Domnul în anul acela, și nu l-a cercetat, după cum 
se vede mai lămurit în „Lavsaicon”. lată cât doresc boala cei 
îmbunătăţiţi, și nu simt durerea și necazul trupului, 
cunoscând folosul cel sufletesc pe care-l primesc! Nevoiește- 
te deci, frate, ca să fii din numărul acestora; și dacă chinul 
îndelungatei boli te întristează, să te mângâie rodul și folosul 
care-l câștigi din boală. Dacă fierbinţeala te chinuește, rabdă 
că în puţină vreme va trece, și după moarte te vei duce în loc 
luminat, ca să ai bucurie veșnică pentru puţina suferință pe 
care ai răbdat-o vremelnic. Dacă te mâhnești că ești orb, și 
nu poţi să vezi lumina soarelui, bucură-te mai ales în 
aceasta, că nu ai pricină să plângi ca Ieremia, zicând: „Ochii 
mei au furat inima mea”. Nici să te rogi cu Proorocul: 
„Păzească ochii tăi Domnul, să nu vadă deșertăciune”. Nu era 
mai bine acestui David să fi fost orb, decât să vadă pe 
Batşeba, a cărei vedere l-a făcut de a săvârșit atâtea răutăţi? 
Şi câţi oameni mari au alunecat cu vederea și jalnic au pierit! 
Dacă ar fi fost orbi s-ar fi mântuit. Cunoaște deci bine și 
aceasta: că neavând ochii cei de afară, pe care îi au de obște 

și toate dobitoacele, ai pe cei dinlăuntru ai sufletului, și cu 
aceștia vezi acea Față dumnezeiască a cerescului Părinte, pe 
care neîncetat o văd Îngerii. Asemenea de ești surd și mut, 
nu te amări, că atunci ai mai multă liniște și luare aminte să 
asculți cuvintele pe care le grăiește Domnul către suflet. Încă 
te izbăvești de auzuri vătămătoare de suflet și de cuvinte de 
rușine, de cântece și de alte fapte de Dumnezeu urâte care 
pricinuiesc celor ce le fac, munca Iadului. Şi pe scurt, dacă 
te mâhnești că ești olog, orb, paralitic, și nu ai nici o bucurie 
sau folos în viața aceasta, gândește de câte primejdii te 
izbăvești în acest chip, și cât folos aduc sufletului aceste boli 
care curând trec, iar după moarte te duci la un loc veselitor, 
și rai frumos, să te bucuri pururea cu Avraam, cu lov cel 
prea fericit, și cu toţi cei care bine au plăcut lui Dumnezeu. 
Și atunci mulțumește și să slăvești pe Domnul care ţi-a făcut 
o asemenea binefacere, curățindu-te aici cu o mică și foarte 
scurtă boală, ca să nu te 

CAPITOLUL XXIX 


ULTIMA MÂNGÂIERE 
PENTRU CEI CE SE JELESC 
PENTRU MORTII LOR 


CÂND se întoarce cineva din străinătate în patria sa, are 
mare bucurie și veselie, că a luat sfârșit exilul lui, și vine să 
vadă rudele și pe cei iubiţi ai săi. Și când cineva se găsește 
pedepsit și legat într-o temniţă întunecoasă și adâncă, și 
dându-i-se libertatea să se ducă unde voiește, saltă, joacă și 
se umple de veselie, că a ieșit din acel loc împuţit al osândei, 
și a venit la altul luminat și strălucit. 

Așa și un corăbier primejduit de valurile mării, când 
ajunge la doritul liman, izbăvindu-se de cumplita furtună a 
mării înfuriate, se bucură foarte și se veselește că a ajuns la 
locul cel dorit, și nu se mai teme de nici o primejdie. 
Surghiunie, temniță întunecată, mare furtunoasă, și vale a 
plângerii, se zice viața aceasta, iubiţi frați! Şi atât cât ne 
aflăm în această lume, avem necazuri și strâmtorări 
chinuindu-ne în acest închipuit noian de felurite primejdii, 
ca o corabie care se luptă cu vânturi protivnice, şi când cu 
voia lui Dumnezeu vom muri, atunci se va sfârși exilul 
nostru. Atunci vom ajunge la limanul odihnei. Atunci iese 
sufletul cel nematerial și nemuritor din întunecata temniţă a 
trupului, și se duce la loc de odihnă, unde nu este întristare, 
nici suspin, ci bucurie și veselie. Și cine se amărăște și se 
întristează că moare și se jelește pentru vreo rudă și prieten 
al său, că a adormit și s-a odihnit, este fără minte și 
nepriceput. Se cade să se întristeze un surghiunit, când se 
sfârșește exilul lui? Sau un căpitan când ajunge corabia să 

la liman? Sau un închis în temniță, când se va slobozi din 
legături și din lanţuri? Sau să se bucure unii ca aceștia și să 
se veselească? Pentru această pricină Sf. Apostol Pavel 
socotea necazurile lui, ușoare, aducându-și aminte de ziua 
când va ieși din aceasta viață plină de necazuri și de 
suferințe și se va duce către cea veselitoare și veșnică, pe 
care Dumnezeu i-a pregătit-o. De aceea nu se temea de 
moarte, ci mai ales se întrista pentru întârzierea acestei zile 
pe care o dorea atât de mult, după cum se vede în Epistola a 
I-a către Corinteni, unde zice: „Ştim, că dacă locuința 
noastră pământească, cea a cortului acestuia, se va strica, 
avem zidire de la Dumnezeu, casă nefăcută de mână, veșnică, 
în ceruri. Și de aceasta, aşadar, suspinăm, dorind să ne 
îmbrăcăm în locașul nostru cel din cer”. Și în alt loc, iarăși 
scrie către Filipeni, dorința ce avea să se dezlege și să 
meargă la Hristos. Încă și Proorocul David se mâhnea și el că 
nu-l scotea Dumnezeu din viața aceasta, și zicea: „Vai mie, 
că nemernicia mea s-a îndelungat”. 

Așadar, dacă aceștia și alți mulţi oameni îmbunătăţiţi 
doreau să se sfârșească surghiunia lor; dacă moartea este 
sfârșitul ostenelilor și începutul odihnei, sfârșit al luptei și 
început al păcii, sfârșit al necazului și început al cununilor, 
pentru ce să plângi și să jelești moartea celui iubit al tău, fie 
el tatăl tău, sau fiul, sau bărbat, sau soție, sau altcineva 
prieten al tău? Dar vei zice că te silește firea să plângi pe 
rudenia trupească și că din începutul lumii a fost obicei să 
plângă pe cei morţi, nu numai idolatrii, dar și acei care 
credeau în adevăratul Dumnezeu, după cum se vede, la 
„Cartea Facerii”, că Avraam a plâns moartea Sarei, și mai 
ales Iosif, care a făcut mare plângere și bocet în tot Egiptul, 
la moartea tatălui său Iacob. Încă și Evreii au plâns 30 de 
zile pentru moartea lui Moise. Dar și Stăpânul Hristos a 

lăcrimat în faţa lui Lazăr! 

Ascultă, omule! Nu este păcat a plânge măsurat, cu bună 
rânduială și cu liniște, că firea pricinuiește aceasta, dar 
tânguirea de prisos este rea, adică de a plânge peste măsură, 
nevrând a te mângâia de fel, ca și cum ai fi de altă credinţă, 
și fără să ai nădejde să vezi pe prietenul tău în Împărăţia 
cerurilor, și-l jelești ca și cum ar fi pierit cu totul și s-a dus 
în pierzare. Dacă crezi în Sf. Scriptură ca orice creștin, nu 
trebuie să te jelești și să plângi pe rudenia ta dacă a adormit, 
mărturisit fiind cu umilință și împărtășit cu dumnezeieștile 
Taine, căci s-a mântuit și iarăși va învia la învierea cea 
deobște, ca împreună să vă bucuraţi în Rai. Bucură-te și te 
veselește, că prietenul tău s-a izbăvit de osteneli și de dureri, 
de boli și de chinuri și de multe primejdii ale acestei vieți, 
care este foarte scurtă și supusă la tot felul de necazuri și 
ticăloșii. Aerul o strică, bucatele o scurtează, foamea, 
slăbiciunea și grijile o întristează, mâhnirea și orice altă 
suferință o pierde. Pentru ce să nu te bucuri că s-a mântuit 
prietenul tău de toate aceste suferințe? Pentru ce să nu te 
veselești că a ieșit din primejdiile și din furtuna cea mare a 
acestei lumi, și să mulțumești întru tot Bunului Dumnezeu 
și Făcătorului de bine, că l-a scăpat din întunecoasa temniţă 
și i-a dezlegat legăturile, ca să se ducă fără împiedicare în 
Patria sa, unde nu este întristare, nici suspin, sau foame, 
sau sete, sau frig, sau arșiță, nici altceva asemenea 
întristător, ci mai ales se va bucura dobândind o îndestulare 
veșnică și odihnă? Spune-mi, ce folos aduci mortului dacă-l 
plângi sau te bocești, sau te vaieţi? Mai nimic, ci mai ales 
pagubă aduci sufletului cu lacrimile necredinţei tale; fiindcă 
dacă plânge cineva peste măsură, se vede că o face ca un 
păgân și închinător de idoli, care nu are nădejde de Înviere. 
Mai ales se citește că unii din aceștia au răbdat moartea 

rudeniilor și prietenilor cu mare tărie și bărbăţie. Pericle, 
conducătorul Atenienilor, în ceasul în care au murit copiii 
lui, s-a dus la teatru, încununat și îmbrăcat strălucit ca de 
obicei, ca și în celelalte zile. Tot așa se scrie și despre Vion de 
la Siracusa, că vorbind într-o zi cu prietenii săi, i-a adus 
veste că unul din copii a căzut de pe acoperământ și a murit; 
iar el a poruncit să-l îngroape, și nu i s-a schimbat faţa, nici 
a plecat de acolo, ci stând vorbea cu cei de față ca și mai 
înainte. Încă și Telamon, auzind că a murit fiul său, nu s-a 
tulburat de loc, ci a zis: „Din ceasul în care s-a născut știam 
că va muri”, prin aceste cuvinte dovedind că moartea fiind 
firească la om, precum și nașterea, nu trebuie să ne 
întristăm când vine. Dacă acești Elini, numai prin lumina 
dreptei socoteli, biruiau împătimirile trupului, cum nu te 
rușinezi, creștine, ci te faci mai prejos decât necredincioșii și 
mai nepriceput, tu care ai lumina credinţei și nădejdii pe 
care ei nu o aveau? 

Dacă nu ajunge câte am zis până acum, ca să te mângâie, 
și să-ţi micșoreze durerea, înţelege că, chiar de ai plânge 
toată viaţa ta, și ai rupe cărnurile tale, lacrimile nu-ţi dau 
vreun folos, nici nu pot învia pe cel mort. Pentru aceasta, și 
Proorocul David, când era bolnav fiul său, plângea, postea, și 
se ruga Domnului cu evlavie și umilință ca să-i dea Domnul 
tămăduire; iar pe urmă după ce a murit tânărul, a lăsat 
bătrânul lacrimile, s-a sculat de la pământ și s-a spălat. A 
mulțumit lui Dumnezeu și a stat la masă, zicând acestea 
către slugile sale, care se mirau de aceasta și se minunau: 
„Eu plângeam și mă rugam prea înduratului Dumnezeu atât 
cât era în viaţă fiul meu, ca să mi-l dăruiască încă puțină 
vreme la bătrăneţile mele; iar acum după ce a murit și s-a 
Jăcut voia Domnului, pentru ce să mă mai tânguiesc? Ca să-l 
întorc la viață? Dar nu se mai întoarce. Ci eu mai ales mă duc 

206 


curând ca să-l găsesc unde se află”. Așa să zici și tu pentru 
rudenia sau iubitul tău, pentru a cărui moarte te jelești 
atâta. Mulţumește lui Dumnezeu, zicând: Precum Domnul a 
vrut, așa s-a și făcut. Lasă jalea care nu folosește mortului, 
ci mai ales îl vatămă, și mânie pe Domnul. Să faci rugăciune 
pentru sufletul prietenului tău, dă milostenie pe cât poţi, 
plătește preoţilor să facă pomeniri (parastas) și sfinte slujbe, 
care folosesc mult pentru cei morți. Făcând așa eşti de folos 
nu numai dânsului, ci și ţie, după cum zice Nichifor 
Xantopol în Triod, în Sâmbăta lăsatului sec de carne: 
„Untdelemnul, lumânarea, sau altceva aduse la biserică 
pentru cei morţi, te face părtaş de răsplătirea dragostei 
arătată către aproapele și de mântuire”. Precum cel ce unge 
pe altul cu Mir, acela mai întâi se miruește, și celelalte, câte 
zice în Sinaxarul zis mai sus, care arată cu mărturii vrednice 
de crezut ale Sfinţilor Bisericii noastre, că mare folos face 
celor adormiţi, sfintele Liturghii și Parastasele ce se fac 
pentru dânșii, și nu numai celor răposați le folosesc sfintele 
și dumnezeieștile Liturghii, ci și celor vii; precum s-a arătat 
de multe ori, şi cu ochii am văzut aceasta, ca să se 
încredinţeze cei puţini credincioși. Că dacă celor vii, care nu 
au trebuință de ajutor, le folosesc sfintele Liturghii și 
pomenirile, cu atât mai mult celor morţi. Și ascultă tu cel ce 
grăiești împotrivă, două sau trei plide, ca să te încredinţezi 
de adevăr: 

Se scrie în „Lavsaicon”, adică în viața Cuvioșilor părinţi, că 
fericitul Pavel cel simplu a povestit către ceilalți părinţi, 
zicând: Am avut un ucenic foarte leneș care pe ascuns de 
mine, cădea în multe păcate, iar după ce a murit, mă rugam 
Domnului și Prea Sfintei Născătoare de Dumnezeu să-mi 
arate în care loc se află. Și rugându-mă multe zile, am văzut 
în vedenie pe ucenic ținut de doi inși. Era ca o piatră sau 

cărămidă, din cap până în picioare, neavând deloc vreo 
lucrare a sufletului sau a trupului. Acestea văzând m-am 
mâhnit mult, aducându-mi aminte Cuvintele stăpânești care 
au poruncit să lege mâinile și picioarele aceluia care nu avea 
haină de nuntă și să-l arunce în întunericul cel mai din 
afară. Dar după ce mi-am venit în sine din vedenie, am 
început să mă mâhnesc mult și să slăbesc, dădeam 
milostenie, făceam Liturghii, rugam ziua și noaptea pe Prea 
Puternica împărăteasă și pe lubitorul de oameni Dumnezeu, 
să-l miluiască, și am ajunat de multe ori, cu toată bătrâneţea 
mea. După multe zile, văd pe Prea Sfânta şi-mi zice: Ce ai 
Pavele, și te mâhnești? Şi i-am zis: Pentru fratele, Stăpâna 
mea, că l-am văzut muncindu-se. lar Ea a răspuns: Nu m-ai 
rugat ca să ti-l arăt? lată am ascultat rugăciunea ta. lar eu 
am zis: Da, Doamna mea, dar nu voiam să-l văd rău, căci ce 
folos, să-l văd și să mă întristez? Atunci îmi zice Prea 
Lăudata: Du-te, și pentru osteneala, smerenia și lacrimile tale, 
și pentru dragostea ta, să ţi-l arăt iarăși, să te veselești. A 
doua zi, văd pe fratele venind spre mine plin de bucurie, şi- 
mi zice: Rugăciunile tale părinte, au mijlocit către Prea Sfânta 
Născătoare de Dumnezeu, că mult te iubește, și a rugat pe 
Mântuitorul, și m-a dezlegat din legăturile păcatelor cu care 
eram legat mai înainte. Acestea zicându-mi, văd îndată pe 
Prea Sfânta care îmi zice: Încredinţatu-te-ai acum, bătrânule, 
pentru fiul tău? lară eu am zis: Da Stăpână, și foarte 
mulțumesc iubirii Tale de oameni. lar Ea mi-a zis: Du-te, dar 
adu-ţi aminte totdeauna de fratele, în rugăciunile tale; dă 
milostenii și dăruiri, că mult îi folosește mortului milostenia și 
cele ce se aduc cu credinţă la Biserică. 

Scrie marele Grigorie în „Dialogurile” sale că s-a sfărâmat o 
corabie mare, pe care au văzut-o de departe oamenii cetăţii 


de unde erau corăbierii, și socotind că s-au înecat toți, un 

preot a făcut Sfânta Liturghie, pentru un frate al lui ce era în 
corabie, și l-a pomenit ca pe un mort. A doua zi vede pe 
fratele său venind sănătos la casa sa; și întrebându-l cum a 
scăpat de primejdie, acesta a răspuns: Cum s-a sfărâmat 
corabia, am prins o scândură și am înotat cu ea cât am putut; 
iar după câtva timp am ostenit și nu puteam să mai înot, și 
atunci văd un tânăr prea frumos, care dându-mi o pâine 
frumoasă și minunată, mi-a zis să mănânc; și cum am 
mâncat-o, am luat atâta putere încât nu mai simțeam defel 
osteneală, până ce cu dumnezeiescul ajutor, am ajuns la 
uscat. 

Altul oarecare săpa la pământ cu alți mulţi tovarăși, care 
scoteau aur pentru stăpânire. Şi săpând foarte adânc, a 
căzut muntele peste ei și i-a cotropit pe toţi, și au murit, 
afară de unul care era căzut sub niște pietre mari. Acesta a 
scăpat de moarte căci pietrele îl acopereau ca o boltă, dar era 
îngropat de viu, și nimeni nu socotea că n-a murit. Muierea 
celui viu ca o creștină evlavioasă și credincioasă a plătit la 
un preot să facă 40 de Liturghii pentru sufletul bărbatului 
său, și îi aducea la Biserică în fiecare zi câte o prescură, un 
vas de vin și o lumânare, ca o săracă ce era. Când preotul a 
slujit 20 de Liturghii, diavolul a pizmuit evlavia femeii, și 
schimbându-și chipul, a întâmpinat-o dimineața când 
mergea cu darurile la biserică, și i-a zis: Preotul a avut treabă 
grabnică, și a slujit mai devreme; nu te mai osteni să mergi! 
Poimâine îi vei da datoria. Asemenea a făcut prea vicleanul și 
în alte două ziie. Între timp când se făceau liturghiile, 
oamenii care săpau în acel loc, au auzit glas de sub pietre 
zicând: Săpaţi pentru dragostea lui Dumnezeu cu băgare de 
seamă, căci deasupra mea sunt două pietre, și să nu cadă să 
mă omoare. lar ei s-au minunat. Și săpând în lături au aflat 
pe om viu, și au înștiințat pe muierea lui. Alergând toţi câți 

209 


au auzit, ca să vadă această minune și întrebându-l cum a 
trăit atâtea zile fără hrană, a răspuns așa: În fiecare zi îmi 
aducea cineva nevăzut, o pâine, o cană de vin, și o făclie 
aprindea înaintea mea, și mâncam, afară de trei zile în care 
mult m-am amărât, tânguindu-mi păcatele mele, fiindcă 
socoteam că voi muri. După aceasta, a patra zi, am văzut 
Jfăclia aprinsă, pâinea și vinul, ca și mai înainte, și m-am 
bucurat slăvind pe Dumnezeu că nu m-a părăsit până la 
sfârșit. Acestea auzind muierea lui, a priceput înţelesul și a 
povestit tuturor, că acele daruri care le da preotului și 
liturghisea, le aducea Îngerul, bărbatului ei. 

Vedeţi, fraţilor, puterea sfintei Liturghii? Dacă la cei vii 
lucrează asemenea minuni, cât socotiți să folosească celor 
adormiți? Am avut și alte multe exemple dar ca să nu ies 
prea mult din cuvântul nostru, nu le scriu, fiindcă am multe 
a vorbi despre defăimarea lumii, care este de mult folos, căci 
cei mai mulți oameni sunt biruiţi de lumea amăgitoare, și 
cinstesc mai mult plăcerile cele stricăcioase decât veșnicele 
desfătări; și trebuie să ajut și la aceasta, după putere, 
precum am făcut până acum cu dumnezeiescul ajutor. 

Nu jeli deci pe cel iubit al tău, dacă s-a săvârșit în drept 
slăvitoarea credinţă. Când ai vreun prieten și știi că are să 
moară,  sfătuiește-l să se îndrepte prin pocăință și 
mărturisire și să se împărtășească cu dumnezeieștile Taine, 
și atunci să fii încredinţat că nu s-a osândit. Nu trebuie să-l 
jelești, ci mai ales să te bucuri, că a intrat în viața cea 
veșnică. 

CAPITOLUL XXX 


DESPRE NESOCOTINȚA CELOR CARE 
DORESC ÎNTÂIETATE. ȘI CĂ LUMEA UITĂ PE 
PRIETENI, IAR PE CEI CARE AU URÂT-O 
ÎI POMENESC CU LAUDE 


„PIERIT-AU pomenirea lui cu sunet”, zice Proorocul; adică, 
s-a uitat numele omului trupesc și iubitor de desfătări, cu 
zgomotul deșertăciunii lumești. Nu pofti, iubitorule de slavă 
deșartă, să te urci la mare vrednicie; căci întru înălțare este 
primejdie. Cunoscut-am mulți mari și puternici, a căror 
pomenire n-a rămas până astăzi. Pentru ce te trudești în 
zadar, și te lupţi să stăpânești pe alţii și să ai întâietate și 
mărire în această lume? Oare în această vrednicie și treaptă 
înaltă, unde dorești să te sui, nu au fost și alții mai înainte, 
pe care lumea nu-i mai ţine minte, și nu mai vrea să știe de 
ei? Socotește ce sfârșit au avut aceștia, că tot așa vei păți și 
tu; căci nu și-a schimbat lumea obiceiul ei cel vechi. Înţelege, 
în ce fel s-au suit și cum s-au pogorât. Și cu cât de mare a 
fost înălțarea, cu atât de ticăloasă și smerită este căderea. 
lar acum calcă cu picioarele mormintele acelora care când 
trăiau ei, îi defăimau și nu-i primeau nici să se apropie de 
dânșii. 

Trupurile lor s-au făcut cenușă, precum te vei face și tu, 
poimâine. Pentru aceasta nu trebuie să privești la cele de 
față, ci să cugeţi la cele viitoare. Nu alege cinstea pe care o 
dă lumea în această vremelnică viaţă; ci prevede și cugetă cu 
înţelepciune, ceea ce are să ţi se întâmple când va trece 
această prea scurtă viaţă. Şi de vei face așa, vei trece viața 
neînvăluit, mulțumit cum ești și în starea în care te afli. 

Ia aminte bine, să nu cumva să te înșele gândul, și să crezi 
că slujești mai bine Stăpânului fiind în treaptă înaltă și 
vrednicie, decât întru a fi mic și smerit cum te afli. Fiindcă, 
prin acest fel de minciuni și deșertăciuni, înșală diavolul pe 
cei mai simpli oameni, și cu această pricinuire a binelui, ei 
doresc să dobândească domnii, episcopii şi alte întâietăți, 
crezând că vor face faptă bună să cârmuiască pe calea 
mântuirii, turma, după plăcerea lui Dumnezeu, să dea 
milostenii la săraci și alte multe faceri de bine. Dar toate 
aceste gânduri mândre și închipuite, sunt mincinoase și 
înșelăciune a diavolului, că dregătoriile schimbă năravurile 
și orbesc pe oameni, precum zic Romanii: Honores mutant 
mores, și orbesc pe oameni precum a pătimit ticălosul 
arhiereu de care vei auzi mai jos. Cei mari nu se stăpânesc 
pe sine, și proestoșii (superiorii, şefii) au mai mari datorii 
decât ceilalți. Dacă acum, fiind liber și stăpân pe tine, nu-ţi 
poţi împlini acele puţine datorii ce trebuie să le faci. cum vei 
împlini pe cele mari cu mai puţină libertate? Sarcina mică n- 
o poţi ridica, cum dar vei putea pe cea mare? Dacă o cât de 
mică grijă sau gând ajunge să tulbure rugăciunea și celelalte 
lucrări ale duhului, cum poţi să te rogi lui Dumnezeu când 
ești înconjurat de atâtea gânduri și griji? Cine nu este slugă 
bună, nici stăpân bun nu se face. Și dacă cineva nu este 
ucenic virtuos, nu se face proestos plăcut lui Dumnezeu. O, 
ticăloșie a lumii! Până la câtă nerușinare și îndrăzneală 
ajunseseră clericii să dea mulţi bani ca să cumpere preoţia și 
alte trepte arhierești! O, nesocotință și nepricepere! Ce 
cumpăraţi, nesocotiţilor? Munca cea veșnică? Daţi atâţi 
galbeni, ca să luaţi slavă trecătoare și cinste vremelnică, și 
după moarte să aveţi muncă și necinste veșnică? În vremile 
trecute nu voiau de loc părinţii cei iubitori de Hristos, să 
primească de bună voie vreo vrednicie, ci erau aleși cu sila 

după ce îi cunoșteau că sunt vrednici. Și mulţi care aveau 
mai fierbinte evlavie și smerenie, îşi tăiau un mădular: ochi, 
sau nas, sau ureche, sau altă parte a trupului, ca să nu le 
dea vrednicie (funcţie), și voi ticăloșilor, plătiți să vă facă 
egumeni la mânăstirile mari și arhierei la eparhii bogate, 
pentru mândrie și iubirea de argint? Nu sunteți vrednici să 
cârmuiţi sufletul vostru ca să se mântuiască, și atâtea altele 
luaţi asupra voastră, pentru care aveţi să dați răspuns în 
ziua cea înfricoșătoare a cercetării. 

Acestea, vă zic, iubiţilor, nu să vă rușinez, sau să vă 
osândesc. Să nu fie! Ci dorind de mântuirea voastră, încetaţi, 
vă rog, pentru dragostea lui Hristos, și nu cumpăraţi paguba 
voastră, nici să puneţi mijlocitori ca să luaţi vreo vrednicie, ci 
lăsaţi să fie ales acela pe care Domnul îl va rândui, și atunci 
se face fără bani, când nu se duce cineva să se roage. Că și 
această patriarhicească vrednicie, se da mai înainte fără 
bani. Mai ales, am auzit și de la un bătrân, că la început 
când au luat musulmanii Bizanțul, dădea o sumă de bani, 
împăratul, ca să aibă în oraș Arhiepiscop, să se adune 
creștinii, să locuiască, și să aibă folos. Și după o vreme, când 
au început arhiereii să pună mijlocitori ca să ia scaunul, 
atunci împăratul a oprit acel dar, pe care-l dădea. 

Biserica ajunsese în așa stare, că plătea sumă mare de 
bani dregătorilor (de la Curtea Sultanului) când alegeau 
Patriarh; şi aceasta era din pricina și vina noastră. Ai grijă 
deci, fratele meu, să fii prieten lui Dumnezeu. lubește să ai 
curăţenia conștiinței. Lasă-te în purtarea de grijă a lui 
Dumnezeu şi El te va înălța, dacă aşa va fi voia Sa şi de va fi 
de folos sufletului tău. Iar de nu vei dobândi ceea ce dorești, 
ai răbdare și mulțumește lui Dumnezeu care cunoscând, ca 
un cunoscător de gânduri și știind mai înainte vremile cele 
viitoare, și că era spre a ta osândă veșnică, nu ţi-a dat-o; 

213 


precum face tatăl cel iubitor de fii, când îi cere nepriceputul 
copil cuțit, sau altceva care-i pricinuiește vătămare de l-ar 
avea în mâini, și pentru aceasta nu-i dă, ca să nu se 
rănească. Așadar fii smerit și nu te îngriji să dorești umbre și 
visuri ale cinstelor celor vremelnice, ca nu de ele să te 
rănești fără leac. 

Cât timp Saul a fost mic și smerit înaintea lui Dumnezeu, 
era sfânt; dar după ce a luat împărăţia, s-a făcut prea rău și 
mândru. Câtă vreme David a fost sărac și gonit, era mare 
prieten lui Dumnezeu cu care adesea vorbea; dar îndată ce a 
luat vrednicia, a greșit mult înaintea lui Dumnezeu și a 
păcătuit. Asemenea și fiul său, Solomon, făcându-l 
Dumnezeu mare în bogăţie și înțelepciune, atât a fost de 
nesocotit încât s-a închinat idolilor celor nesimţitori. Nu pofti 
deci, asemenea întâietăţi și dregătorii, care strică obiceiurile 
bune și pricinuiesc niște asemenea greșeli, că oamenii cei 
mari vor fi pedepsiţi foarte mult. „Că cei tari, tare se vor 
bate...”. 

Copacii care sunt sădiţi în locuri înalte, curând îi rupe și-i 
dezrădăcinează vântul. Pentru aceasta nu pofti loc înalt, 
fiindcă este alunecos și prea primejdios. Peștii cei mari 
rămân în mreji: iar cei mici ies prin găuri. La râzboaie este 
obiceiul să fie luaţi prizonieri cei tari și bogaţi iar pe cei mici 
și săraci îi lasă slobozi. Fugi deci de măririle lumii, ca să nu 
cazi defel în cursele diavolului! Gândeşte ce sfârșit au avut 
cei mari și fii mulțumit cu starea ta smerită și nebăgat în 
seamă. Nu dori dregătorie care în puţină vreme trece, că nu 
este nici o mărire sau dregătorie care să nu se smerească și 
să nu cadă până la urmă. Când secerătorul seceră grâul, 
unele spice sunt mai mari, însă după ce le taie și le aruncă 
pe pământ, se fac toate la fel. Așa și în această câmpie a 
lumii, chiar dacă este cineva mai mare în bogăţie sau 

dregătorie, când ne seceră cu înfricoșata coasă, moartea, 
rămânem toţi deopotrivă. Și de deschizi mormântul, nu 
cunoști pe cel bogat, de cel sărac. Nici pe cel smerit, de cel 
mare și mândru. Nici este vreo deosebire între cei mai înalți 
împărați și între cei mai smeriți săraci. 

Scrie Sf. loan în Apocalipsă, că ieșind din Biserică un 
înger, a zis cu glas mare către acela care şedea în nori „la 
secera și seceră, că vremea secerișului e aproape”. Mâine deci 
ne seceră moartea, și ne vom înmormânta în pământ - maica 
noastră. Pentru aceasta este deșertăciune și nesocotință a 
noastră, să poftim pe pământ măriri și vrednicii, care ne 
pricinuiesc necinste și defăimare. Smerește-te deci, omule, 
cât poţi, și mulțumește lui Dumnezeu Mântuitorul, și îi 
slujește, de voiești să fii cinstit veșnic și să rămână 
pomenirea ta totdeauna neștearsă. Dar lumea are obiceiul să 
uite pe prietenii săi, iar pe vrăjmași să-i pomenească 
totdeauna. Și dacă dorești să te cinstească lumea și să te 
țină minte defaim-o, adică urăște cinstea și slava ei, fugind 
în depărtare și la liniște, ca să fii cinstit totdeauna, precum 
au făcut cuvioșii și pustnicii care au urât slava vremelnică și 
bogăţia cea curgătoare. Pentru aceasta lumea își amintește 
acum de ei, îi cinstește și-i prăznuiește. Spune-mi, iubito- 
rule de slavă, cât este de cinstit Pavel Tebeul cel întâi 
pustnic, pentru că s-a lepădat de slava lumii, și a șezut într- 
o peșteră pustie 90 de ani, trăind numai cu finice (curmale) 
și cu apă? Ava Marcu al Traciei, care s-a nevoit pe o insulă 
pustie, 80 de ani, și mânca pământ și bea apă de mare? 
Ioasaf împăratul Indiei, care a lăsat atâtea cinstiri și s-a dus 
într-o pustie neumblată, și a pustnicit cu Varlaam 35 de ani 
cu apă și cu verdeţuri? Sf. Alexe, omul lui Dumnezeu care a 
trăit 17 ani în curtea părinţilor săi, sărac şi necunoscut, 
necinstit de slugile casei, văzând pe maica să și pe tatăl său, 

și pe soţia sa, fără să spună cine e, ci numai după moarte? 
Câtă cinste au acum în toată lumea, toţi cei care au 
defăimat-o și au urât-o, ca marele Eftimie, Antonie, Sava, 
Onufrie, Atanasie și Petru, toți din Aton și alți pustnici, nu 
numai bărbaţi, ci și fragede copile numite și nenumite, care 
s-au lepădat de lume, de toată mândria și împătimirea 
trupească? Pe cine pomenește vestita și slăvita Romă? Pe 
cine laudă și prăznuiește? Oare pe împărații cei vestiți și 
străluciți, pe generalii cei viteji, sau pe alți mari și bogați 
oameni care în ea au înflorit? Nu. Dar pe cine? Pe un pescar 
nebăgat în seamă, defăimat și gol, sărac și desculț, adică pe 
Apostolul Petru, care a defăimat lumea, iar pe dânsul lumea 
atunci nu-l cruța de loc. Împărații, arhiereii, domnii și boierii 
au evlavie și cinste pentru cei ce au urât și au defăimat 
bogăţiile şi dregătoriile, iar nu pentru acei mari care au 
domnit în lume și au murit. Așadar se vede adevărat că mai 
mult se cinstesc de lume și se pomenesc aceia care au 
defăimat-o și au urât-o, decât aceia care au dorit-o și au 
slujit-o. Pe cât lumea, i-a urât, Dumnezeu i-a iubit și i-a 
cinstit și le face pomenirea lor vestită în toată lumea. 
Cunoaște deci, și înțelege, că cei evlavioși și îmbunătăţiți 
cu cât fug de lume, cu atât mai mult îi slăvește, Domnul. Şi 
când se află în loc neumblat și necunoscut, urând toată 
slava omenească, nevoindu-se pentru sufletele lor, atunci 
Dumnezeu trimite propoveduitori și face cunoscută în toată 
lumea, slava lor. De ar fi slujit lumii, cuvioasa Maria 
(Egipteanca), în toată viaţa să ca în anii cei dintâi ai vârstei 
sale, ar fi fost cu totul uitat numele ei; dar pentru că s-a 
lepădat de lume și a urât-o, și a făcut 47 de ani în pustie, 
hrănindu-se cu verdeţuri și cu apă, a arătat Domnul, în 
toată lumea, slava ei, și este lăudată atât, că a dobândit mai 
multă slavă fugind de dânsa, decât când ar fi căutat-o. Ce 

nepricepuţi suntem! Cum ne rătăcim, nesocotiţii, și dorind 
cinste și măriri ne defăimăm! Aceste lucruri pe care le ţinem 
spre paza noastră ne pierd, și socotind că dobândim ceva, ne 
păgubim. Pentru ce deci, dorim întâietate și căutăm cinste 
văzând că cei ce au fost mici și defăimaţi, astăzi sunt atât de 
cinstiți și măriţi? Cu cât căutăm mai mult să ne ţină minte 
oamenii, cu atât mai mult ei ne uită. Nimeni nu este cinstit 
atâta, nici slăvit, ca cel ce fuge de slavă și urăște cinstea 
lumeasă. Nimeni nu este mai bogat ca acela care în sărăcie 
mulțumește Domnului. Nimeni nu se mărește atât, ca cel ce 
se smerește și se defăimă pentru Dumnezeu. Spune, 
iubitorule de lume, câți cărturari, filosofi, ostași viteji și 
împărați prea bogaţi, au fost în lume, iar acum sunt puţină 
cenușă și oase? Unde este bogăţia și mândria și slava lor? 
Nu a rămas nici o pomenire a lor. Trecut-au ca umbra, și ca 
visul au pierit. Câţi oameni mari și bogaţi am cunoscut, cu 
care de multe ori am mâncat și ne-am bucurat veselindu-ne, 
și acum se găsesc îngropați sub picioarele noastre, ca și cum 
nu ar fi fost niciodată! Au murit toți, nu se mai întorc la noi, 
ci noi ne ducem peste puţină vreme să-i găsim. O, cum trec 
foarte repede toate lucrurile acestei lumi și nu rămâne nici o 
pomenire! Că pe toate le strică vremea cea a tot stricătoare și 
le schimbă. Numai Dumnezeu este neschimbat, căci 
niciodată nu se schimbă, nici nu trece; iar celelalte repede se 
strică și unul de altul ne despărțim mâine, să ne mănânce 
viermii, să ne facem cenușă și țărână a pământului din care 
ne-am zidit! Pentru aceasta este mare nebunia noastră, să 
dorim lucrurile acestei lumi ca și cum ar avea vreo 
statornicie și siguranță. Deschide ochii tăi, iubitorule de 
lume, și nu căuta cinste vremelnică, fumuri și visuri, că 
toate acestea sunt pline de stricăciune și degrabă pier! 
Dorește dragostea și prietenia lui Dumnezeu care rămâne 

pururea și dacă vei dobândi-o va rămâne pomenirea ta 
veșnică în lume, și te vei învrednici în ceruri de slavă și 
cinste nesfârșită, întru Hristos lisus Domnul nostru, căruia 
se cuvine slava în veci. Amin. 

CAPITOLUL XXXI 


DESPRE DEȘERTĂCIUNEA LUCRURILOR LUMEȘTI 
ȘI DESPRE DEFĂIMAREA LUMII 


„DEȘERTĂCIUNEA deșertăciunilor, toate sunt deșertăciuni”, 
zice înțeleptul Solomon. Toate lucrurile lumii sunt deșarte, 
mincinoase și amăgitoare, afară de slujba Domnului. Deșartă 
și nestatornică este toată slava lumească, și înșelați și 
nepricepuţi sunt toţi cei care binevoiesc și se bucură în 
bogăţie, cinste și foloase ale acestei prea scurte vieți, fiindcă 
în urma lor vin necazurile și plângerea veșnică. Deșartă este 
cu adevărat viața noastră, bunătăţile cele pământești, 
frumuseţea acestei lumi, bucuriile prea scurte și foloasele 
acestei vieți tulburate și zbuciumate! Bine norociți sunt 
numai cei ce se leapădă de lume și de cele ale lumii, pentru 
Domnul, și umblă pe calea cerească strâmtă și plină de 
necazuri, pentru că uitând lumea, vor trăi viață liniștită și 
neînviforată, neavând pe cineva ca să-i abată de la nevoinţele 
cele duhovnicești și de la dulceaţa sufletului! Mai mult te 
foloseşti să fii sărac, decât bogat, simplu și smerit decât 
cărturar deșert și mândru. Aceasta se va descoperi în ziua 
cea îniricoșătoare a celei de-a Doua Veniri a Domnului, când 
îți va trebui să ai mai mult conștiința curată, decât să fi 
învăţat cuvinte prea înțelepte, căci nu ne întreabă atunci ce 
am spus, ci ce bine am făcut. Socotește deci câtă vreme ai 
cheltuit în slujba hunii, din viaţa pe care ţi-a dăruit-o 
Dumnezeu ca să-i slujești, nemulțumitorule, sau mai bine 
zis, să te nevoiești ca să te mântuiești, că Acela nu are nevoie 
de faptele tale. Vremea cea trecută a pierit și înapoi nu se 
mai întoarce. Zilele repede trec și moartea așteaptă să te 

răpească. Ce folos vei avea și ce câștig, din ostenelile ce ai 
făcut în lucrurile vremelnice și deșarte? Dacă te vei gândi la 
prietenii tăi, nu ai aflat prietenie adevărată la câţi ai făcut 
bine, ci mai ales nemulțumire și uneltiri, deci orice ai făcut 
tot ai pierdut și totul se pierde. Puţina mulțumire a 
oamenilor și toate lucrurile vremelnice te învaţă că ești dator 
să iubeşti și să slujești Făcătorului tău de bine și 
Mântuitorului Dumnezeu, care îngăduie spre folosul tău, ca 
să afli în lume nemulțumire, pentru ca să te întorci la 
Dânsul să iei ajutor. Câtă vreme cheltuiești în ascultarea lui 
Hristos, este roditoare și folositoare; iar toate celelalte 
osteneli și dureri, sunt pierdute și deșarie. Vai ţie, 
păcătosule, că ai pierdut floarea tinereţii tale în slujba 
trupului și a lumii și a pierzătorului de suflet diavol, și 
cinstești mai mult partea stricăcioasă care curând se strică, 
iar pe cea nemuritoare o nesocotești și nu voiești să te 
ostenești pentru dânsa, când ai putere, ci aștepți vremile cele 
mai de pe urmă ale vieţii tale, când nu mai poţi să 
păcătuiești, ca să slujești sufletului tău, nepriceputule! O, a 
ta nepăsare și nepricepere! Să lași izvorul tuturor bunătăţilor 
și adevărata odihnă a inimii tale, pentru gunoiul și 
lepădăturile lumii amăgitoare! Fericitul Pavel zice în Ep. 
către Filipeni, capitolul III: „De toate m-am păgubit și le 
socotesc gunoaie, numai pe Hristos să dobândesc, adică de 
toate lucrurile m-am lepădat și le am ca pe niște gunoaie, ca 
să dobândesc pe Hristos și să mă aflu cu El întru Împărăţia 
Sa”. 

Mare este nesocotința ta, omule, să nu defaimi toate cele 
zidite, ca să dobândești pe Ziditorul! Nu ești vrednic lui 
Dumnezeu, dacă nu vei uri lumea pentru Domnul. Dar ce 
socotești să fie lumea, și o iubeşti cu atâta sârguință? Nu 
este altceva, cercetând cu luare aminte, decât o temniţă a 

celor vii, mormânt al morţilor, școală a păcatelor, vrăjmaș al 
faptelor bune și nobile, defăimare a celor îmbunătățiți. 
Lumea grabnic trece și toată polta ta ca fulgerul piere. 
Urăște deci bogăţia cea vremelnică, ca să fii veșnic bogat! 
Defaimă cinstea (aprecierea lumească, vremelnică), ca să te 
cinstești mai mult! Leapădă-te de toată împătimirea 
trupească, ca să dobândești desfătarea cerească! Urăște 
odihna vremelnică, pentru a te odihni veșnic! Dorește 
goliciunea, ca să te îmbraci în veșmânt ţesut de Dumnezeu! 
lubește tânguirea, ca să te bucuri totdeauna! Dorește ocări și 
defăimări pentru Domnul, ca să fii slăvit de Îngeri, și pe 
scurt zicând, urăște şi defaimă pe cele stricăcioase și 
vremelnice, ca să dobândești pe cele cerești și veșnice! 
Stăpânul s-a făcut slugă pentru dragostea ta, și tu dorești 
cinste și slavă, nerușinatule? Smerește-te, mândrule ticălos! 
Urăște împătimirea cea trupească și cheltuiește scurtimea 
vieţii, în defăimarea lutului, care grabnic trece. Iubitorii de 
lume bând dulceţile acestei lumi, mor pe neaşteptate cu 
moarte vremelnică și veșnică, adormind în păcat, precum a 
păţit Olofern, care deșteptându-se din beţie, s-a găsit fără 
cap, în Iad, și era mai rea sulița care a omorât sufletul lui, 
decât cuțitul înţeleptei Iudita, pildă foarte folositoare pentru 
noi, ca să fugim de beţie și dulceţile trupului. 

Spune-mi, omule, ce te vei face când vei auzi că-ţi vor 
spune: În noaptea aceasta vei muri și te vei despărți nevrând 
de trupul tău, de bogăţie și dobânzi? Ce vei face atunci când 
vei auzi pe Domnul zicând, spre ocara ta și a celorlalți 
iubitori de lume asemeni ţie: „Unde sunt acum Dumnezeii lor, 
întru care nădăjduiau Şi nu vin să le ajute în atâta nevoie?” 
Fiindcă toate avuţiile tale nu pot atunci să te scape din 
mâinile dreptului Judecător. Tu dormitezi și nu te gândești 
la prea dulcea dobândire a Împărăției cerurilor și la cumplita 

muncă a ladului? De ce alegi pe cele de nimic și nevrednice, 
în locul unei asemenea fericiri? Spune-mi, dacă ar fi pus 
judecătorii lumești, pe vreun om în temniţă ca să-l ucidă, iar 
el văzând o ferestruică în zid prin care ar putea să se 
strecoare fără haine, nu ar ieși cu totul gol, nefiindu-i milă 
de hainele lui, decât să piardă viaţa cea mult dorită pentru 
niște haine netrebnice? Cu adevărat, lipsit de minte și 
îndrăcit este un astfel de om, că de ar fi avut minte, nu 
numai hainele, ci și parte din pielea trupului ar fi primit să i 
se rupă și sânge să verse, numai să nu moară cu totul. 
Ascultă deci, iubitorule de lume, ce ne zice Domnul: 
„Intraţi prin ușa cea strămtă, că strâmtă și necăjită este calea 
care duce la viaţă”. Calea este fereastra cea strâmtă a 
temniţei, și noi suntem cei osândiți la moarte, și nu știm 
dacă mâine nu se dă hotărîrea să luăm moartea ce ni se 
cuvine, de care nu este alt chip să scăpăm, decât să ne 
dezbrăcăm de bogăţie, de vistierii și îmbrăcăminte, ca să 
putem trece prin ferestruica cea strâmtă a necazurilor 
pentru a afla apoi loc desfătat în Rai. O, câți oameni sunt 
care cinstesc mai mult decât sufletul lor îmbrăcămintea și 
socotesc mai bună bogăţia, să se ducă bine îmbrăcați și 
sătui cu bogatul cel nebun, în lad, decât săraci și zdrențăroși 
cu Lazăr în Rai! Caută, omule, să te izbăvești de moarte, și 
să nu-ţi pară rău de hainele frumoase, ci dezbracăle și 
aruncă-le de la tine. Urăște dulcețile trupului și defaimă 
toate cele trupești, ca să te izbăvești de moartea sufletului. 
Dacă vei da acum averea ta săracilor, o găsești pe lumea 
cealaltă însutit, ca să te veselești. Iar de îţi este milă de 
dânsa, mâine cu sila o lași cu totul pustie. Scoate haina și 
cămașa când te trage lumea ca să te arunce în voile sale și 
las-o, precum a făcut prea frumosul Iosif, când îl trăgea 
stăpâna lui, ca să păcătuiască cu ea. A voit mai bine să lase 

haina în mâinile ei, decât să-l iubească dânsa și să piardă 
dragostea lui Dumnezeu! 

Așa trebuie să facă fiecare dintre noi, nu numai cămașa 
sau alte haine, ci și toate câte ne împiedică, să le aruncăm, 
ca să mântuim sufletul nostru. Să urim bogăţia cea 
trecătoare, ca pe ceva nefolositor. Să defăimăm lumea mai 
înainte ca ea să ne întoarcă mânioasă fața ei. Să lăsăm de 
bună voie câte mâine le lăsăm fără voie. Să facem ca 
negustorii cei înţelepţi: să dăm lucruri vremelnice și 
stricăcioase, ca să dobândim nestricăcioase și care rămân 
pururea! Să ne dezbrăcăm de toată dragostea și grija pentru 
cele ale vieţii, ca să dobândim pe pământ Raiul, iar în ceruri 
veșnică veselie, întru Hristos lisus Domnul nostru. A Cărui 
slavă este în veci. Amin. 

CAPITOLUL XXXII 


CĂ PLĂCERILE LUMII SUNT AMARE 
ȘI TREBUIE SĂ LE URASCĂ FIECARE 
ȘI SĂ DOREASCĂ DOBÂNDIREA CERULUI 


„ÎNCETATA a se mângâia sufletul meu, adusu-mi-am 
aminte de Domnul și m-am veselit”, a zis David, adică: a urât 
sufletul meu toată plăcerea și mulțumirea lumii, și mi-aduc 
aminte numai de Dumnezeu și mă veselesc. Acum, iubitorule 
de Hristos, când ești în această surghiunie a lumii, bucură- 
te și dorește să nu ai vreo mângâiere fiindcă este vremelnică 
și trebuie să o urască inima ta. Nu poţi dobândi în lume 
desăvârșită odihnă, nici adevărată bucurie, fiindcă este plină 
de necazuri și amărăciuni. Gândește-te cât dezgust este 
ascuns în puţina dulceaţă a lumii, care se vede pe dinafară. 
Înţelege durerea și amărăciunea conștiinţii care urmează 
păcatului şi mâhnește totdeauna inima ta. Lumea este 
amară și oamenii o iubesc, iar dacă ar fi fost dulce, ce ar fi 
făcut oamenii? A unit și a amestecat, iubitorul de fii, Tatăl 
nostru, amărăciunea și necazul cu bucuriile și mângâierile 
lumii, ca să urâm viaţa aceasta, și să o dorim pe cea viitoare. 
Când voiește mama să înțarce pe fiul său, pune puţin alois 
sau altceva amar pe ţâţă și copilul încercând amărăciunea, 
urăște și uită dulceaţa laptelui și primește hrană mai tare și 
mai folositoare. Așa și prea bunul Domn, când vede pe 
iubitorii de lume că doresc plăcerile cele trupești și nu voiesc 
să se lepede de lume, le trimite puţină amărăciune a 
necazurilor, iar ei gustând-o, încep a uri lumea, cunoscând 
deșertăciunea ei, și caută hrana cea orânduită care poate să- 
i întărească deplin. Și nu iau aminte la gustarea simțită și 

trupească, ca pruncii, ci ca bărbaţii desăvârșiţi încep a vieţui 
în fapte bune. Aceasta este multa milostivire și bunătate a 
Mântuitorului Hristos, ca să unească plăcerile lumii cu 
necazuri și nenorociri, pentru ca să ne lepădăm de dânsele și 
să dorim bucuria și veselia adevărată. Însă vedem că cei mai 
mulți iubesc ticăloasa și amara dulceaţă a lumii mai mult 
decât întristarea și amărăciunea pricinuitoare de bucurie și 
veselie pentru Hristos; și urmând celor grabnic trecătoare 
urăsc cu nesocotință pe cele care rămân totdeauna și 
veșnice. Aceștia se aseamănă peștilor mării, care nu înţeleg 
amărăciunea apelor sărate; căci în ele s-au născut. 
Asemenea și iubitorii de trup au luat obiceiul păcatului, și 
au ajuns în stare încât nu simt greutatea și amărăciunea lui. 
Lumea necăjește cu amărăciunea ei pe cei care caută pe 
Dumnezeu, fiindcă știe că prin gustarea duhului slăbește 
trupul și e mort pentru păcat. Pentru aceasta cere de la 
Dumnezeu dar și ajutor, ca să te dezgustezi de toate lucrurile 
lumii, și numai Hristos să fie prea dulce în sufletul tău, 
fiindcă, cine dorește să încerce Duhul lui Dumnezeu, este de 
trebuință mai întâi să urască toate cele pământești; și când 
acestea i se par amare și fără de gust, atunci sufletul se 
învrednicește să primească toată mângâierea duhovnicească. 
Plăcerile şi  mângâierile acestei lumi, au adevărată 
amărăciune și amăgitoare îndulcire, durere cu adevărat și 
plăcere îndoielnică, odihnă ostenitoare și desfătare mâhnită, 
cinste necinstită și slavă vrednică de defăimare, nenorocită 
norocire și deșartă nădejde a fericirii. Pentru aceasta Prea 
înțeleptul Dumnezeu, a unit cu pământeștile plăceri atâtea 
amărăciuni, ca să căutăm fericirea cea adevărată și 
nemincinoasă. O, bunătate și înţelepciune a Stăpânului 
nostru! Cu socoteală, frate, a economisit să fie plină de 
amărăciuni și frică această surghiunie a noastră, ca să nu se 

robească și să fie biruită inima noastră de dulceaţa acestei 
lumi. 

În toate cinstirile lumii, sunt cugetele deșarte și 
nenorocirile cu totul dureroase. Orice bucurie omenească 
este plină de întristare; și câți au norociri, orice mică 
supărare le aduce suferință. Mare este greșala și paguba ta, 
omule, viața aceasta să aibă atâtea nenorociri și să o dorești 
ca dulce și plăcută! O, nepriceperea ta! Fiindcă ai odihnă și 
liniște în viaţa aceasta câţiva ani, nu cunoşti paguba și 
primejdia ta de moarte? Așa este un bolnav când urăște 
mâncarea cea bună și folositoare și alege pe cea proastă și 
vătămătoare pentru că este stricat stomacul său și nu-i plac 
ierburile de leac, pentru care pricină se primejduiește de 
moarte. Așa putem să avem puţină nădejde de viață, pentru 
acela căruia nu-i plac dumnezeieștile cuvinte ale lui Hristos, 
cele înviorătoare și dulci, ci caută pe cele amare și 
vătămătoare bucate ale lumii, precum nemulțumitorii evrei, 
pe care îi hrănea Domnul cu pâine cerească, iară ei cârteau 
împotriva lui Moise, poftind hrana cea proastă din Egipt. 
Înţelege amărăciunea care este revărsată peste toate plăcerile 
lumești, și aceasta ajunge numai să te facă să urăști toată 
mângâierea pământească. Că viermele conștiinței care 
mănâncă inima ta în fiecare zi, amărăște toate plăcerile tale 
și schimbă plăcerile lumești în necazuri foarte amare. Nu 
dori o asemenea pământească dezlegare, ci dorește numai pe 
cea cerească, unde împărăţește Stăpânul Hristos și toţi 
Sfinţii a căror veselie este veșnică. Ce folos dobândim, dacă 
dezmierdăm acest trup puturos și-l hrănim cu atâta odihnă 
în această puţină viață a noastră, și pe urmă să ne bage în 
munca cea veșnică? Ce folos luăm, dacă ne vor cinsti aici 
oamenii, iar acolo să fim rușinaţi de draci și să fim defăimaţi 
înaintea lui Dumnezeu și a îngerilor? Laudă cu adevărat și 

cinste mare a noastră este, să pătimim și să fim defăimaţi 
aici pentru Hristos, și atunci să ne slăvim de El, după cum 
ne-a zis: „Fericiţi veţi fi când vă va uri pe voi lumea. Bucuraţi- 
vă și vă veseliți, că plata voastră multă este în ceruri”. 

Fericit e cel care rabdă necazuri și strâmtorări pentru 
Dânsul, că plata lui este nenumărată în Ceruri. Nu te rătăci, 
omule, în deșertăciunea lumii, ci întoarce-te către Domnul, 
care este cu adevărat izvor al mângâierii și al tuturor 
bunătăţilor. Căci toate lucrurile pe care cauţi să le ai de la 
oameni, le pierzi; că în acestea nu este mângâiere. Și de afli o 
cât de mică plăcere în viața aceasta, ea nu este statornică 
până la sfârșit, ci toată îndulcirea ei se sfârșește cu necaz și 
suferință. Numai  mângâierea lui Dumnezeu rămâne 
pururea, că nu este cu putinţă să se schimbe în amărăciune, 
nici mângâierea cea duhovnicească să se întoarcă în dureri 
și pedeapsă. Această puţină avuţie pământească este scurtă 
şi nestatornică, iar cea cerească este prea sigură și veșnică. 
Deschide ochii tăi, iubitorule de lume. Socotește folosul și 
paguba pe care le ai dorind deșertăciunea lumii, și 
tânguiește sufletul tău cel ticălos! Defaimă plăcerea acestei 
vieţi, văzând în câtă primejdie se află ce care petrec în ea, 
căci este plină de amărăciune și felurite necazuri. Așa iubite, 
urăște toate aceste deșertăciuni ca să dobândești cereasca 
împărăție, veșnica odihnă și negrăita veselie, care facă-se ca 
să o dobândim noi toţi, în Hristos lisus, Domnul nostru. A 
Cărui slavă este în veci. Amin. 

CAPITOLUL XXXIII 


DESPRE SCURTIMEA 
ȘI PRIMEJDIILE VIEŢII NOASTRE 


„OMUL, ca iarba zilele lui, ca floarea câmpului așa va 
înflori”, zice de Dumnezeu insuflatul David. La multe și 
felurite primejdii este supusă floarea ierbii: soarele o usucă, 
omul o calcă, dobitocul o paște, focul o arde, apa o smulge și 
o aruncă, vântul o ridică și o risipește, arșița o veștejeşte și o 
strică. Așa este și nenorocitul om, încât limba nu poate 
povesti primejdiile acestei vieţi precum: dureri, necazuri, 
nenorociri, boală, înecări în mare și râuri, arderi de foc, 
prăpăstuiri şi alte asemenea. Deci fiindcă viaţa ta, omule, 
este înconjurată de atâtea primejdii, trebuie să petreci în 
fapte bune, fiindcă unde se lucrează fapta bună, aceasta se 
socotește vieţuire cinstită. Sunt unii care încep să trăiască în 
felul acesta când li se apropie moartea. Cel înţelept nu 
socotește că viața lui este lungă și urâcioasă, ci vieţuiește 
virtuos după buna înţelepciune, „Sfârșindu-se întru puţin, a 
împlinit ani îndelungați, căci plăcut era Domnului sufletul 
său”. Cine viețuiește în fapte bune, nu moare niciodată. 
Faceţi aşadar, oamenilor, încât să viețuiți nu după voile 
trupești, ci după cum Dumnezeu a poruncit, dacă voiţi să 
viețuiți fără de moarte în veci, netemându-vă de tulburările 
lumii. În multe primejdii suntem încurcaţi, și prin grăbirea 
cu care mergem spre moarte trebuie să ne silim să ne 
îndreptăm ca să nu rămânem afară de cămara cea de mire, 
tânguindu-ne fără folos. Trec zilele vieţii noastre precum 
corabia când călătorește cu vânt grabnic. Cu adevărat, viața 
noastră este ca o corabie pe care nu a făcut-o ca să stea, ci 

ca să alerge cu grăbire, spre a ajunge cât mai curând la 
liman. Așa și tu, omule, nu te-a zidit Domnul ca să stai în 
nepăsare, ci să lucrezi, să te ostenești și să te chinuiești 
până ce vei ajunge la limanul mântuirii. Merge corabia cu 
multă iuţeală și nu lasă urme nici semne pe drumul ei; așa 
și viaţa noastră trece grabnic, fără a ne lăsa vreo aducere 
aminte; ci toţi sunt uitaţi: săracii și bogaţii, nici măcar 
faptele lor nu se mai văd. Multe și nenumărate sunt 
primejdiile mării la care corabia este supusă. Se izbește de 
stânci și se desface în două, se împlântă în nisip și furtuna o 
îneacă; vânturile cele silnice o izbesc în coastă și se sfărâmă; 
iar piraţii o pradă şi o ard. Asemenea și omul cade în felurite 
primejdii și prăpăstii. Porneşte de la liman corabia cu 
bucurie și cu multă veselie, cu steaguri și cu pânzele 
umflate, cu vreme prielnică, și în puţine zile se izbește de 
uscat și se sfarmă și atunci se preschimbă în întristare 
bucuriile de mai înainte. Așa este și la nunta lui. Fac mari 
bucurii rudeniile, și se veselesc prietenii lui, dar toate 
acestea sunt deșarte și mincinoase, că pe scurt timp i se 
întâmplă cine știe ce necaz și nenorocire, care îl aduce la 
moarte, și astfel se preschimbă bucuriile în jale și veseliile în 
lacrimi. Acela care călătorește, chiar de şade și la un colț al 
corăbiei, când sunt pânzele umflate, lucrează și umblă foarte 
iute. Asemenea și tu, deși ți se pare că stai nelucrător, 
cunoaște însă că alergi grabnic și noaptea și ziua, spre 
moarte. Trece viaţa ta omule, ca un abur al pământului și ca 
un nor, care de cum se arată în aer, îndată îl risipește 
vântul. Așa într-un minut se preface în pământ și cenușă, 
acela care se arăta mai nobil și mai frumos decât alţii. Ce 
este viața aceasta decât o clipeală care trece ca vântul și ca o 
rază a soarelui? Numără zilele vieţii tale și spune-mi ce s-au 
făcut? Au trecut ca umbra soarelui și ca un păianjen. Foarte 

scurtă este viața noastră și așa de iute trece, încât nici un 
ceas nu se socotește, precum a zis Dumnezeu lui Adam, că: 
„În care zi veți mânca din pomul oprit, cu moarte veți muri!” 
Însă au trăit ani mulţi după greșala aceasta că Dumnezeu a 
arătat că toată viața noastră este ca o oră, precum mai 
departe vei auzi mai lămurit. David zice: „Eu am zis întru 
uimirea mea: tot omul este mincinos” și nu a zis — după cei 70 
de tâlcuitori - că toţi oamenii sunt mincinoși, ci numai că 
fiecare om este minciună. Viata noastră este mincinoasă 
fiindcă se vede lungă, dar este scurtă. „Crezut-am, pentru 
aceea am și grăit și m-am smerit, fiindcă am crezut și am 
cunoscut că sunt o minciună, pentru aceasta m-am smerit”. Te 
arăţi că ești ceva, omule, dar nu ești altceva decât o îndoială 
și chip al neputinței și slăbiciunei, după Proorocul: „Omul în 
chip trece” căci chipul este arătarea adevărului, și viața 
noastră vremelnică nu este adevărată, ci numai o închipuire 
și umbra morții, și o nălucire care grabnic trece. Există vreo 
bucurie sau plăcere care să nu piară ca fulgerul și să nu se 
strice? Bogăția se risipește; cinstea și slavele pier ca fumul; 
trece tinereţea, frumuseţea se vestejește, podoaba ca fulgerul 
piere și pe scurt, toate cele vremelnice, ca o clipă a ochiului 
se strică. Numai un singur bine are această viaţă ticăloasă: 
poate păcătosul să se îndrepte prin pocăință și cel bun să se 
facă mai bun. Acestea sunt roadele de mult preţ, care se 
adună în viața de faţă și pentru aceasta ne păzeşte și ne 
acoperă Domnul. Trebuie să cheltuim această viață a noastră 
cu socoteală, adică să păzim poruncile Lui, să nu poftim 
îndulciri și odihnă trupului, ci să avem necazuri și suferinţe. 
Și ca să nu ne îngreuiem de multă osteneală, ne-a scurtat 
viaţa ca un iubitor de oameni, pentru multa Sa milostivire. 
Că este cu desăvârșire bun în toate lucrurile, și a făcut toate 
zidirile cu nemărginită înţelepciune și purtare de grijă. 

Pentru aceasta a impuţinat viața, pentru ca să o urâm ca o 
vremelnică și lesne trecătoare, și să o dorim pe cea 
necurgătoare și veșnică. Că dacă am fi trăit în vremurile 
acestea de pe urmă în care este plină lumea de vicleșuguri, 
opt sute de ani precum au trăit cei dintâi oameni, socotesc 
că puţini s-ar fi mântuit, că toţi s-ar fi dat la iubirea de 
desfătări și s-ar fi înnămolit în patimi. Aceasta este aşadar 
pricina (cred eu), pentru care a voit Stăpânul nostru, că de la 
aproape o mie de ani cât trăiau cei din vechime să nu 
ajungem acuma nici măcar o sută; — deși unii scriu alte 
multe pricini, adică: cei vechi mâncau bucate proaste și de 
un singur fel și măsurat, sau ce producea pământul de la 
sine, adică: poame de ale copacilor, ierburi și buruieni 
sălbatice; iar acum omoară pe mai mulți plăcerea și beţia, 
decât sabia. Încă mai zic, că lucrurile pe care le făcea atunci 
pământul, erau nevătămătoare și mai bune, căci cea mai 
multă apă a potopului era din apa oceanului, care a stricat 
pământul și de aceia nu se mai fac bucatele sănătoase ca 
mai înainte. Era și voia lui Dumnezeu să trăiască atunci 
atâta timp, ca să se înmulțească lumea mai repede. 

Deci, omule, viața aceasta este scurtă și nestatornică, nu 
te lăsa biruit de dragostea pentru ea ca să cazi în cursele ei, 
ci urăște-o din toată inima ta. Sunt mulți cei care petrec cu 
atâta neîngrijire, ca și cum n-ar muri niciodată, nici nu se 
îngrijesc, nepricepuţii, de mântuirea lor, ci se dedau fără 
grijă la toate voile trupului. Dacă ar socoti unii ca aceștia, 
nestatornicia și scurtimea vieţii de acum, precum și veșnicia 
cereștii fericiri, ar defăima viața aceasta; că pentru aceasta 
prea bunul Dumnezeu, - precum am zis, - văzând că s-a 
înmulțit vicleșugul oamenilor și păcătuiau cu mare 
îndrăzneală nădăjduind în viaţa cea lungă, a micșorat-o, ca 
să nu nădăjduiască întru îndelungarea anilor și să se 

lenevească de a lor pocăință. Zice către sine Proorocul: 
„Lipsit-am întru urgia Ta. Pus-ai păcatele noastre înaintea Ta. 
Că toate zilele noastre au lipsit. Anii noștri ca un păianjen s- 
au socotit. Zilele anilor noștri 70 de ani”. Ticăloșia și 
scurtimea vieţii o aseamănă cu păianjenul, care cu osteneală 
și durere ţese acea slabă pânză, și orice mic vânt, o rupe și o 
strică. Așa şi viața noastră pe care cu atâta osteneală și 
suferință o petrecem, într-un minut o strică puţină boală. De 
aceea nu iubiți, fără socoteală, această vremelnică viață, că 
nu este cerească, ci pământească; nu este patria, ci 
surghiunul nostru. Slab și nesocotit este cel ce călătorește 
fără grijă în lumea aceasta, fără ca să aibă sârguinţa ca să 
ajungă la cereasca desfătare, căci închis fiind într-un loc 
întunecos, nu dorește să vadă strălucirea. Această lume nu 
este locuinţa noastră, ci o robie şi temniţă babilonică. Și cine 
dorește viață îndelungată, poltește robia sa. Să nu se 
întristeze cineva, nici să se amărască când i se apropie 
moartea cea purtătoare de viaţă, căci prin moarte se duce la 
viată, prin stricăciune la nestricăciunea veșnică, și prin 
suferințe prea scurte, în veselia cea de-a pururea fiitoare, în 
Hristos lisus Domnul nostru. A Cărui slavă este în veci. 
Amin. 

CAPITOLUL XXXIV 


CĂ NU TREBUIE SĂ SE MÂNDREASCĂ CINEVA 
PENTRU STAREA BUNĂ A TRUPULUI, CI SĂ SE 
GÂNDEASCĂ LA SFÂRȘITUL SĂU 


„NU vă nădăjduiţi spre boieri, spre fiii oamenilor, întru care 
nu este mântuire”, zice David. Să nu nădăjduiești la nici o 
zidire sau chip frumos, sau la vreun om de bun neam, sau 
spre altă vrednicie lesne alunecătoare, fiindcă toată lumea 
este deșartă. Cel ce nădăjduiește în lucruri vremelnice 
întemeiază casa să pe ape curgătoare. Nu te lăuda nici nu te 
mândri în aceste vremelnice, să nu te bizuiești pe rudenii și 
prieteni, căci toate acestea sunt mincinoase și deșarte. Nu te 
încrede în multa ta bărbăţie și putere, căci lumea a avut 
aţâţi viteji, a căror pomenire și nume au pierit. Nu te mândri 
cu bogatele tale palate pentru că viaţa ta este prea scurtă. 
Cei de demult trăiau 800 de ani, locuiau în peșteri și în 
colibe; — iar tu, ticălosule, mai înainte de a sfârși zidirea 
palatelor știi că vine moartea, și atunci pierzi osteneala ta și 
moștenești numai Iadul pentru nedreptăţile pe care le-ai 
făcut săracilor, până termini să zidești astfel de zidiri, după 
cum zice Proorocul leremia: „Ticălos cel ce zidește casa să 
întru nedreptate”. Nu te înălța întru neamul tău, că dintr-o 
materie ne-am zidit toţi. Nu te mări în deșert cu frumuseţea 
trupului, ca să nu te asemeni mortului, care se mândrește 
cu împodobirea mormântului său. Trupul păcătosului este 
mormânt și coşciug al sufletului mort. 

Nu te mândri cu sănătatea și tăria trupului, ci mai ales 
atunci te teme și te înfricoșează de osânda ticălosului tău 
suflet, că nu este mai mare primejdie decât să ai pe 

vrăjmașul tău închis în casa ta. Sănătatea trupului este 
pricină a bolii sufletești, după Apostolul Pavel: „Cu cât omul 
cel din afară se strică, cu atăt cel dinlăuntru se înnoiește”. 
Este mare nesocotință a se bucura cineva de sănătatea 
picioarelor sale, iar capul să-l aibă rănit. Așa ești și tu 
nepriceput, dacă te mândrești cu sănătatea trupului, având 
sufletul bolnav și neputincios. Nu te mândri cu învăţătura și 
înțelepciunea ta, căci nu-ţi folosește deloc aceasta dacă nu 
este și viețuirea ta potrivit cunoștințelor tale. Când dorința 
nu sporește în dumnezeiască dragoste, știința ta este pricină 
de mai multă orbire. Cand era întunericul în tot Egiptul, 
peste robii lui Dumnezeu era lumină prea strălucită. Oricât 
ar fi omul de înţelept, dacă e lipsit de dumnezeiasca 
dragoste, umblă în întuneric totdeauna. Că numai dragostea 
lui Dumnezeu luminează mintea. Fără această lumină (de ai 
avea și înțelepciunea lui Solomon) umbli totdeauna ca 
Egiptenii în mijlocul întunericului. Nu nădăjdui în bogăţie, 
nici în altceva vremelnic, că toate acestea sunt trecătoare și 
nevrednice. Judecătorul care dă hotărârea, nu ştie ce decizie 
să ia dacă nu ascultă mai întâi amândouă părţile. Dacă 
iubeşti mai mult lucrurile acestei lumi, pricina este că nu ai 
văzut cele dumnezeiești cu ochii curaţi ai credinţei noastre. 
Iubitorii de lume dau hotărârea pentru laudele lumii, 
cinstind mai mult ţărâna pământului și mocirla, fiindcă n-au 
voit să asculte cealaltă parte a duhului; — și pentru aceasta 
cinstesc lumea și o doresc, fiindcă n-au cunoscut pe 
Dumnezeu. Căci atunci când cineva încearcă duhul, urăște 
trupul; și când se apropie de Dumnezeu, atunci defaimă 
toate dulceţile trupului. Nu te lăsa biruit de împătimirea 
trupească, ca să nu te asemeni dobitoacelor, după David: 
„Omul în cinste fiind, nu a priceput; alăturatu-s-a cu 
dobitoacele și s-a asemănat lor”. Adică, aflându-se omul în 

mare cinste zidit de Dumnezeu, nu a înţeles pentru care 
sfârșit l-a zidit, ci s-a făcut ca  dobitoacele cele 
necuvântătoare, și nu a cunoscut viitorul, adică amarul 
sfârșit al deșertăciunii lumii, ci numai a luat aminte și a 
privit la cinstea și folosul de față, pe care le avea înainte, fără 
a socoti viața cea viitoare. 

Ceea ce face înțeleptul la început, cel nepriceput face la 
sfârșit. Este om înţelept acela care prevede mai înainte de a 
păcătui, ce are să pătimească. Şi însușirea celui fără minte 
este să zică: Nu socoteam să pătimesc atâta rău, precum a 
zis acel nebun bogat iubitor de argint, în Iad. Nu te uita la 
acelea ce ţi le arată lumea, că toată folosinţa ei aleargă cu 
grăbire spre moarte. Nu privi la cele de faţă, ci la cele viitoare 
gândește. Nu te uita la cele de astăzi, ci cugetă la cele de 
apoi, și gândește-te la munca cea veșnică. Atunci vei defăima 
cu bucurie, toată deșertăciunea lumii. Dorinţa inimii este 
scurtă și vremelnică, iar pedeapsa nesfârșită. 

Lumea are obiceiul să facă prietenilor ei prânz bun și cină 
rea și jalnică, precum unii pun la începutul ospăţului vinul 
cel bun, după cum a zis nunul, începe cu bucurie și 
sfârșește cu jale. Iar la prea bogatul și prea dulcele ospăț al 
lui Hristos, este cu totul dimpotrivă. Adică păstrează vinul 
cel bun pe urmă. Dă necazuri la început, iar la sfârșit 
mângâiere, așa cum a făcut lui Israel, căruia i-a dat la 
început osteneli și multe necazuri în pustie, și pe urmă 
mângâiere și pământ roditor, după făgăduinţă. Așa a făcut și 
cu Iacov în casa lui Lavan, cu Iosif în Egipt și cu alți mulți. 
Iar lumea cu totul dimpotrivă acoperă la început tristeţea, ca 
să o dea la sfârșit. Şi când socotești că ești înălțat în vârful 
cinstei și al slavei, te lasă, și cazi jos, precum face și călăul 
când înalță pe osândit pe scara furcii, şi îl urcă pe treapta 
cea mai înaltă și apoi îl aruncă jos și-l sugrumă. Prevede dar 

sfârșitul lucrurilor, că din aceasta cunoști binele din rău. 

Sfârșitul desfătării este pedeapsa; al beţiei, boala; sfârșitul 
acestei ticăloase vieţi, mormântul întunecos și plin de 
păianjeni, cenușă, ţărână, stricăciune și viermi, și sfârșitul 
păcatului, dureri, necazuri și muncă veșnică. Spune-mi, 
păcătosule, dacă mergând pe un drum și-ţi spune cineva, că 
mai înainte sunt hoţi și tâlhari care omoară oameni, nu te 
întorci îndată înapoi să cauţi alt drum neprimejdios? Pe 
calea pe care umbli, omule, sunt tâlhari de suflet pierzători, 
care omoară pe călători și le fură darurile și plăţile. Deci, 
întoarce-te, ca să te izbăvești de moartea sufletului, că după 
Sf. Apostol Pavel, plata păcatului este moartea. Nu te uita la 
fața frumoasă a vinului în pahar, că pe limbă când bei, este 
dulce și cu gust, iar pe urmă, după cum zice înţelepciunea, 
mușcă inima ta ca un șarpe și te omoară. Așa și lumea, la 
început este frumoasă și cu totul veselitoare; iar pe urmă 
mușcă și mănâncă conștiința ta. Norocirea și bogăţia lumii 
este ca o făclie aprinsă, care arde cât are ceară sau 
untdelemn, iar pe urmă se stinge și rămâne numai fumul și 
mirosul ei. Așa și lucrurile cele vremelnice se arată frumoase 
și strălucite; iar sfârșitul lor necazuri și suferințe. Păcătoșii 
se vor topi ca ceara și ca fumul vor pieri, după Proorocul: 
„Precum se stinge fumul să se stingă, precum se topește ceara 
de fata focului, așa să piară păcătoşii de la fața lui 
Dumnezeu, iară drepții să se veselească”. 

Dacă ai pricepere, gândește la sfârșit cu luare aminte și 
învaţă din trecut, să cunoști ce folos ai tras din acele lucruri 
de care acum, de-ţi aduci aminte, te rușinezi. Dacă ai fi în 
cea mai înaltă slavă a lumii, să știi că de grabă trece. David 
zice că: „Aveau Evreii încă mâncare în gura lor, și a venit 
mânia lui Dumnezeu peste dânșii”. Iubitorii de trup cum 
încep să guste această plăcere trecătoare a lumii, îndată 

236 


ajunge peste dânșii dumnezeiasca judecată si-i pedepsește 
pentru păcatul lor. 

Spune-mi, iubitorule de plăceri, dacă ai fi foarte însetat, și 
plecându-te la o frumoasă fântână și ai vedea șerpi otrăvitori 
în fundul apei, ai îndrăzni să guști cu toată setea ta? Cel 
care, cu luare aminte va socoti adâncul și sfârșitul plăcerilor 
acestei lumi și va vedea mai înainte putoarea, stricăciunea și 
viermii care au să se facă trupurile noastre ale tuturor, va 
fugi cu grăbire ca să nu bea din apele tulburi și purtătoare 
de moarte ale acestei lumi. Dar pentru că suntem îmbătaţi 
de plăceri, nu vedem șerpii și viermii, necazurile, durerile și 
moartea ce are această apă, ci cu poftă o bem. Precum 
călătorul când este foarte însetat bea unde ajunge, și dacă 
apa are viermi se face că nu vede, așa și noi nepăsători, 
cădem în voile trupului, fără înfrânare, ci îndată ce le va 
gusta inima noastră, simte durerile lor și împovărarea. 
Fiindcă sfârșitul vieţuirii în plăcerile lumești este așa de 
vătămător sufletului, urăște din toată inima ta viața 
lumească, și gândește la sfârșitul tău cel adevărat, pentru 
care te-a zidit Dumnezeu. Aceasta dorește și poftește 
totdeauna, că toate lucrurile firești doresc sfârșitul lor, și la 
aceasta după firea lor se trag. Toate râurile ies din mare și 
iarăși într-însa se întorc. Sufletul nostru zidit de Făcătorul 
nostru, dorește iarăși să se întoarcă și nu poate găsi în 
această lume nici o odihnă, că sfârșitul lui este să se 
întoarcă la Dumnezeu pentru care s-a zidit. Pentru aceasta 
nu găsește inima nici o odihnă până nu vom ajunge la 
Ziditorul și Mântuitorul nostru. 

Toate zidirile le-a făcut Dumnezeu pentru dragostea 
omului, să-i lucreze și să-i slujească totdeauna, iar pe om l-a 
făcut pentru Sine și adică: să-l laude, să-l cinstească și să-l 
slăvească. Străin și neobișnuit lucru este a socoti cineva și a 

povesti că toate zidirile n-au ieșit nicidecum din porunca 
Stăpânului. Numai omul, zidirea cea mai vrednică, făptura 
cea cuvântătoare, cinstit și făcut după chipul lui Dumnezeu, 
se află răzvrătit și nu merge spre sfârșitul ei. Cerul nu s-a 
clintit de acolo de unde Ziditorul l-a întărit Soarele, Luna și 
celelalte stele, fac în fiecare zi drumul lor. Pământul care este 
întemeiat pe ape, nu s-a mișcat, nici a lăsat lucrarea și 
slujba sa, ci ne dă nouă roadele și grânele, dobitoacele și 
celelalte, după cum le-a poruncit. Marea nu iese niciodată 
din hotarul pe care i l-a pus, ci stă totdeauna în locul ei, și 
ne dăruiește și ne hrănește cu atâtea feluri de mâncări. 
Aerul, focul, apa și toate zidirile, ne slujesc și săvârșesc 
dumnezeiasca poruncă, și nu numai aceste neînsuflețite, ci 
și toate dobitoacele și pasările, cele din aer, cele de pe 
pământ şi din mare, toate, defel nu au călcat porunca 
dumnezeiască și numai tu, nesocotitule, și decât dobitoacele 
mai nesimţitor, omule, te-ai făcut neascultător și călcător 
poruncii Ziditorului tău. Nu te-a zidit pentru pământ, ci 
pentru cer; nici nu te-a zidit să poftești stricăcioase și 
deșarte lucruri, ci numai pe acest Dumnezeu. Dobitoacele pe 
care le-a făcut pentru pământ, au capul de la Dânsul întors 
și numai spre pământ privesc și umblă cu patru picioare, ca 
să se ducă iarăși în acest pământ când mor, că acesta este 
sfârșitul lor. Iar tu, omule, ești zidit pentru cer și pentru 
aceasta umbli drept, ca să privești la calea pe care ai să 
călătorești poimâine. Nu te-a făcut Domnul ca să stăpânești 
lucruri stricăcioase și trecătoare, ci ca să te duci la 
Ierusalimul cel de sus, patria ta unde este prea fericitul tău 
sfârșit și acolo vei dobândi pe Dumnezeu în veci. Întrebat-a 
Proorocul zicând: „Cine se va sui în muntele Domnului, sau 
cine va sta în locul cel sfânt al Lui? Cel nevinovat cu mâinile și 
curat cu inima, care nu a luat în deșert sufletul său”. Adică 

cine s-a suit în muntele Domnului, și cine va sta în locul cel 
sfânt al Său? Adică în deșert iei un lucru când nu te slujești 
de el pentru trebuința ta. În deșert ai luat o haină sau 
încălțăminte, fără să le folosești. Deci în deșert ai luat 
sufletul, dacă cu dânsul nu lucrezi și nu faci slujbele pentru 
care te-a zidit Dumnezeu. Ţi-a dat ţinerea de minte, ca să-ţi 
aduci aminte de Dânsul, mintea ca să-l cunoști, și voinţă, 
să-l iubești. Pentru aceasta ești dator să-l dorești din tot 
sufletul și inima ta, să-i slujești în toate zilele vieţii tale, ca 
să dobândești acel sfârșit prea slăvit al tău. 

Cine are suflet și nu petrece cu fapte bune, este asemenea 
dobitoacelor. Cel ce are mintea îndeletnicită și dedată să 
dobândească cinste şi bogăţie, și dorește bunătăţi 
vremelnice, în zadar se socotește că a primit suflet, că 
Dumnezeu nu l-a făcut pentru aceste treburi. Fericirea este 
sfârșitul tău cel din urmă, omule, pentru care slujesc toate 
zidirile, că nici bogăţia, nici înţelepciunea sau altceva, nu 
poate să te mulțumească vreodată și să-ți dea vreo odihnă. 
Înaltă, nepriceputule, ochii tăi. Ridică inima ta de la 
vătămătoarea de suflet împătimire, de la zidirile cele vre- 
melnice și numai pe Dumnezeu iubește, că pentru aceasta 
te-a zidit. Defaimă toate plăcerile lumii, dacă voiești să 
ajungi la doritul tău sfârșit, adicâ la cereasca Împărăţie și să 
dobândești pe prea bunul Dumnezeu, fără care nu te 
învrednicești niciodată să dobândești desăvârșită bucurie 
sau vreun folos. 

CAPITOLUL XXXV 


DESPRE ÎNȘELĂTOAREA, 
URÂCIOASA ȘI MINCINOASA 
FĂGĂDUINȚĂ A LUMII 
ȘI REAUA EI RĂSPLĂTIRE 


„CEL ce umblă în întuneric, nu știe unde merge” zice 
Apostolul loan. Adică, cel ce trăiește în această lume 
mincinoasă, trebuie să fie cu multă băgare de seamă, 
priceput și chibzuit, ca să nu se osândească în lad. Că lumea 
are obiceiul să atragă pe oameni spre lucrurile din afară, pe 
urmă să-i întunece ca să nu vadă pe cele dinlăuntru. Le 
arată plăcerile trupești, însă nu le descoperă necurăţia și 
putoarea care este ascunsă în deșertăciunea acestora. 
Veselește pe iubitorul de argint cu noblețea și valoarea 
aurului, însă nu-i arată grijile și multele supărări și 
nenumăratele primejdii, prin care dobândește bogăţia, 
îndeamnă pe cei iubitori de slava deșartă la cinstea 
dregătoriilor, ca să le dobândească, ca să-i cinstească și să li 
se cucerească supușii, însă nu le arată și răspunderea lor, 
cum că atârnă de sufletul lor toţi supușii și sunt datori să-i 
sfătuiască, să-i povăţuiască și să-i păstorească la locul cel de 
mântuire, ca să nu se osândească în Iad și să dea răspuns la 
Judecată, pentru lenevirea lor. Arată lacomilor plăcerea și 
dulceața bucatelor, dar tulburările, bolile și alte pagube 
sufletești și trupești care se fac din beţie și îmbuibare, nu le 
arată. 

Și pe scurt, acoperă tot păcatul cu puţină îndulcire și 
câștig, fără a arăta cuiva greaua suferinţă și jalea ce va avea 
la sfârșit. De voiești, iubitorule de lume, să cunoști adevărul 

lucrurilor, nu privi la cel din afară care îți arată lumea cea 
amăgitoare, ci ridică acoperământul ca să cunoști cele 
dinlăuntru. Crede-mă, că tot răul tău se întâmplă pentru că 
nu voiești să socotești cele dinlăuntru ale păcatului, adică: 
amărăciunea, putoarea și amăgirea pe care o dorești atât. 

Batjocorim și luăm în râs pe evrei, pentru că le-a trimis 
Dumnezeu din cer foarte dulce mană, iar ei pofteau prazul, 
usturoiul și ceapa Egiptului; și nu înţelegem, nepricepuţii, că 
noi suntem vrednici de mai mare osândire în lad, că ne dă 
Prea Bunul Domn pâinea cerească, prea dulcea și 
înviorătoarea mâncare a Raiului, și noi suntem atât de orbiţi 
și nepricepuţi, că cinstim mai mult mâncarea fără gust a 
păcatului, adică: urâcioasa și netrebnica plăcere. Atâta gust 
și dulceaţă simt pruncii din laptele doicii încât uită pe mama 
lor care i-a născut cu multă durere și chin. Asemenea și unii 
din oameni gustând din puţina dulceaţă a lumii, uită pe 
Ziditorul care i-a zidit și cu atâta osteneală i-a răscumpărat. 
Țăranul socotește, că nu este alt lucru mai bun decât satul 
și coliba lui, fiindcă nu a văzut frumoasele palate ale orașelor 
mari. 

Pruncul plânge când iese din pântecele maicii sale, fiindcă 
nu știe cu cât este mai bună lumea aceasta în Care se naște, 
decât locul unde era mai înainte. Cei dintâi oameni ai lumii, 
aveau în mare cinste castanele și velaniile pe care le mâncau 
și peșterile și colibele în care locuiau, pentru că nu erau 
descoperite grânele și vinurile și alte mâncări bune, nici case 
zidite cu var și palate de mult preţ, să știe marea deosebire 
dintre acelea și acestea. Asemenea și oamenii cei iubitori de 
trup, fiindcă nu au văzut bunătăţile duhovnicești și cerești și 
nici au gustat dulceața aceea, vrednicia, noblețea și 
frumuseţea, cinstesc mult pe cele stricăcioase și vremelnice 
și le socotesc de mare și de mult preţ; însă de ar fi văzut pe 

acelea, ar fi defăimat, fără îndoială, pe acestea mincinoase. 
Spune-mi, iubitorule de trup, ce lucru este lumea aceasta 
cu toate bunătăţile ei (dacă o vei cerceta cu sârguință ca să 
cunoşti vicleșugurile și înșelările ei) decât o casă de 
tulburare, o școală a deșertăciune, o mreajă plină de 
vicleșuguri, un labirint de răutăţi, o temniţă întunecoasă, o 
baltă plină de noroi, o vale a plângerii și mare înviforată, 
pământ neroditor, pădure de spini, livadă verde și plină de 
șerpi, grădină înflorită fără rod, râu de lacrimi, izvor de rele 
cugetări, dulceaţă otrăvitoare, basm alcătuit și îndulcitoare 
lipsire de minte? Câte bunătăţi are, care să nu fie 
mincinoase și deșarte? Odihna ei este prea obositoare, 
întărirea ei fără temei, frică fără pricină, ostenelile și trudele 
fără roade, lacrimile nefolositoare, nădejdea ei deșartă și fără 
valoare, bucuria  mincinoasă,  întristarea adevărată și 
rânduiala ei plină de nestatornicie și tulburare. Cunoaște 
deci, într-adevăr, că mângâerea și pacea pe care le cauţi nu 
se găsesc în lume, ci la Ziditorul și Făcătorul acestora; nici în 
dobândirea lucrurilor, ci în defăimarea lor. Înconjoară deci, 
tot pământul și marea, și umblă unde voiești, dar ticălos ești 
și de trei ori ticălos, dacă nu te vei duce la Dumnezeu și 
Mântuitorul tău. Pe Acesta dorește-l și iubește-l, omule, cu 
tot sufletul și inima ta și nu te rătăci în umbra lucrurilor 
stricăcioase, nici să orbească ochii tăi zugrăvirea acestora și 
să te povăţuiască la amară și cu totul pierzătoare moarte. Să 
nu crezi niciodată să fie vreun rod sau folos în tot ceea ce 
vezi în lume, căci toată este plină de frunze goale, ca și 
copacul cel neroditor. Pruncii cei nepricepuțţi și fără răutate, 
văd făclia aprinsă că luminează și aleargă cu bucurie să o 
apuce, socotind că este ceva bun și frumos, dar arzându-se, 
plâng pe urmă. Asemenea acestora sunt iubitorii de lume, 
care ca niște nepricepuţi, fără vreo judecată a minţii, se 

amăgesc de păruta frumuseţe a lumii și căzând în noroiul 
dulceţelor și păcatelor, rămân cu mâinile goale și deșarte, 
arse de focul conștiinței. Deci, nu pleca urechile tale la 
mincinoasele făgăduinţe ale lumii, dacă voiești să nu cazi în 
cursa ei, căci toate lingușirile ei sunt deșarie și prin ele 
înșeală pe cei mai proști și îi omoară. Prietenia pe care ţi-o 
arată, este numai ca să te amăgească. Că deși ți se pare 
bucuroasă la față, și astăzi ești norocit și bogat, mâine te 
lipsești de toate acestea și rămâi sărac, lipsit și ticălos. Dacă 
te cheamă și îţi zice că desfătările sunt gustoase și plăcute și 
nu este păcat a face aceasta, să nu o crezi. Căci mulţi 
norociţi ce sunt în treapta înaltă, se primejduesc să cadă în 
mândria leului. 

Lumea se pare a fi frumoasă și plăcută, însă pe dinlăuntru 
este cu totul urită, ca idolul care la chip se arată frumos, iar 
înlăuntru este o bucată de lemn putred și netrebnic. Pescarii 
ascund cu vicleșug undița ca să amăgească pe pești și să-i 
prindă. Asemenea și lumea te acoperă cu puţină dulceaţă 
purtătoare de otravă și te omoară. O, câți ticăloși mor, 
gustând fierea și otrava în puţina plăcere vremelnică a lumii 
acestea! Adună-se toţi cei vii, scoală-se toți morții, să spună 
dacă au avut vreodată în viața aceasta vreo bucurie fără 
suferință, dragoste fără vrăjmășie, pace fără luptă, odihnă 
fără frică, sănătate fără boală și hrană şi îmbrăcăminte fără 
osteneală și fără chin. Lumea făgăduiește desfătări şi dă 
amărăciuni. Făgăduiește odihnă, bucurie, cinste și altele ca 
acestea, și dă necinstiri, necazuri și lacrimi. Îţi făgâduiește 
viață îndelungată și norocită, şi-ţi dă cu totul dimprotivă. Îţi 
făgâduiește să fie statornică și neschimbată, și ea se 
schimbă și se întoarce pe scurt timp și te face rob și supus 
necazurilor şi relelor întâmplări. Nu cunosc cei trupești 
amăgirea înșelătoare a acestei lumi, până ce se va lumina de 

ziuă, adică până va trece noaptea și întunericul vieții 
acesteia, și venind moartea va închide (sau mai bine zis va 
deschide) ochii lor. Atunci vor cunoaște sfârșitul cel amar la 
care i-au adus cinstea și bogăţiile lor, și vor înţelege cât sunt 
de deșarte ostenelile și grijile ce au avut pentru lume. „Nu se 
adună din spini struguri, nici din mărăcini smochine”, a zis 
Domnul. Asemenea și tu, nu nădăjdui să scoţi din lume 
altceva, decât minciuni, căci toată este plină de înșelăciune 
şi mincinoasă. 

Când diavolul a suit pe aripa bisericii și pe vârful muntelui 
pe Domnul, i-a arătat împărăţiile lumii și i-a zis: „Toate 
acestea ți le dau, dacă te vei închina mie”. Vicleanul a minţit 
făgăduind ceea ce nu putea să dea. Și nu era de mirare să 
mintă diavolul, fiindcă tot așa a făcut și în Rai, când le-a 
făgăduit strămoșilor noștri că or să se facă Dumnezei; dar el 
i-a înșelat și ei au căzut în păcat. Asemenea face și cu noi ca 
strănepoțţi ai Evei și moștenitori ai înșelării lui Adam; iar noi 
crezând mincinoasele făgăduinţe ale diavolului și ale lumii, 
cădem în felurite păcate în care nu se găsește plăcere sau 
odihnă, după cum el ne-a făgăduit ; ci amărăciuni, necazuri 
și alte asemenea care năpăstuiesc şi chinuiesc inima 
amăgitului păcătos, fără milă. Nu te încrede lumii ticăloase 
care îți făgăduiește multe, fiindcă îţi dă cu totul dimpotrivă; 
și dacă-ţi dă vreun bine, este pentru puţină vreme, și pe 
urmă iar ţi-l ia, și rămâi în mai multă supărare. Urăște 
lumea și slujește Domnului nostru lisus Hristos, care este 
prea adevărat şi-ţi dă însutit plată, precum a făgăduit. 
Cuvântul Lui este neschimbat, iar lumea este schimbătoare 
și nestatornică și se schimbă în tot ceasul și pe câți îi 
cinstește și-i slăvește astăzi, îi nimicnicește și îi rușinează 
mâine. Câţi se află înălțaţi în bogăţie, cad în sărăcie 
desăvârșită, iar alți mulţi care nu stăpânesc nimic, se fac 

mari și slăviți. Aceasta se întâmplă pentru neorânduiala 
lumii, care nu are nici un lucru statornic și neschimbător, ci 
toate trecătoare și lesne alunecătoare. Vedem de multe ori 
soarele că iese dimineața luminat și strălucit și peste puţin 
timp se ridică nori, fulgeră, tună, cade grindină și face multă 
furtună și tulburare. Ce altceva înseamnă aceasta decât 
schimbarea și prefacerea neașteptată a lumii? Încă nu s-a 
sfârșit o bucurie și vine nenorocire și amărăciune mare și 
nemăsurată. Unii încă n-au sfârșit nunta lor și se prefac 
bucuriile în lacrimi. Astăzi te iubește un boier și-ți 
făgăduiește să-ţi facă mult bine, iar mâine preface dragostea 
lui în urâciune, și te urmărește ca să te omoare. Și acestea 
toate se fac, fiindcă lumea nu are nici o statornicie sau 
adevăr, cum s-a văzut lămurit nu numai la oamenii ceilalți, 
ci și la însuși Stăpânul nostru când a intrat în Ierusalim și l- 
a primit poporul cu mare cinste și slavă nemăsurată, și în 
puţină vreme l-a batjocorit cu necinste și defăimare. 
Duminică au ieșit întru întâmpinarea Lui cu ramuri de finic 
și cu stâlpări, și Vineri l-au bătut fără omenie și l-au rănit. 
Duminică au scos hainele lor și le-au întins pe pământ, pe 
unde Stăpânul trecea, și în a șasea le-au scos pe ale Lui și 
cu totul gol l-au bătut. Întâi îi ziceau: „Bine este cuvântat cel 
ce vine intru numele Domnului”, iar pe urmă strigau lui Pilat: 
„Ia-l, ia-l, răsignește-l pe EL!”. A intrat Duminică în cetate cu 
slavă și cu cinste ca un Dumnezeu, și Vineri a ieșit cu rușine 
nemaipomenită și l-au răstignit cu totul gol, ca pe un tâlhar 
și om făcător de rele. Nu ţi se pare această schimbare și 
prefacere a lumii atât de grabnică și nestatornică? Nu avea 
deci, nădejdea ta la lume, fiindcă este lesne schimbătoare. 
Numai în Stăpânul ai nădejdea ta, și slujește Lui din tot 
sufletul tău, căci Acesta este Dătător foarte bogat, iar lumea 
este nemulțumitoare și-ti răsplătește rău pentru bine, după 

Proorocul: „Răsplătitu-mi-au rele în loc de bune”. Pentru 
bunătăţi vremelnice, lumea dă veșnică osândă, și Domnul 
pentru puţină osteneală dăruiește slavă, cinste și veselie 
nesfârșită. 

Pentru o foarte scurtă îndulcire pe care o dă lumea robilor 
ei, îi împovărează cu sarcini foarte greu de ţinut. Şi 
Dumnezeu, puţină pedeapsă de trimite în această viaţă, 
prietenilor săi, îi face părtași veșnicei veselii. Pentru mic 
lucru și puţină cinste ce împrumută lumea, prietenilor ei, 
este plătită foarte scump căci îi bagă în sărăcie și lipsă 
veșnică. Domnul, pentru puţine zile în care mâhnește pe 
robii săi, le dăruiește mari vistierii și nemărginită bucurie. 
Urăște scurta desfătare a acestei lumi, ca să dobândești 
veșnica veselie! Domnul ne poruncește să facem lucruri 
ușoare şi lesnicioase, iar lumea, grele și anevoioase. 
Dumnezeu poruncește să iertăm pe vrăjmașii noștri, iar 
lumea ne zice să facem izbândă, pentru care cădem în multe 
primejdii și suferințe. Poţi să te veselești cu Stăpânul, 
odihnindu-te, iar tu alegi să fii mai mult cu lumea, 
chinuindu-te? Slujind lui Dumnezeu, câştigi două foloase; 
iar slujind lumii, ai îndoită osândă în Iad. Oare nu socotești 
că lumea îndemnându-te să ceri cinste, bogăţie și alte 
asemenea, îţi pricinuește osteneli și mare necaz?; iar 
Domnul poruncindu-ţi să fii sărac și lipsit, te scapă de multe 
primejdii și tulburări și petreci viaţă liniștită? Dacă ai fi 
suferit de bună voie, pentru Hristos, osteneala pe care o 
rabzi pentru lume, ai fi trăit bucurându-te în viaţa aceasta, 
iar în cea viitoare ai primi fericirea cea adevărată. Şi tu te 
chinuiești fără folos pentru lumea cea nerecunoscătoare, și 
ea nu-ți arată nici o mulţumire, nici vreo plată de la trup și 
de la diavolul, pentru că împlinești voile lor. În cele din 
urmă, când te va goni lumea, vei cunoaște marea povară și 

greutatea pe care ai ţinut-o asupra ta slujind acestor trei 
vrăjmași ai tăi, și în loc să-ți plătească osteneala ta, se 
leapădă de tine și vei rămâne cu totul singur. Când doi sau 
trei oameni ajută altuia să ridice vreo sarcină grea, nu simte 
atâta greutate acel om; dar când îl lasă singur, atunci simte 
greutatea. Acum îţi ajută lumea, trupul și diavolul, ca să 
ridici greutatea sarcinii și a relei conștiințe; iar când va veni 
moartea, te lasă acești trei prieteni pe tine singur în focul 
muncilor. 

Lumea căreia îi slujești acum cu atâta osârdie, te pără- 
sește în mijlocul nevoii și te lasă în mâinile puternicului 
Judecător, ca să dai răspuns înfricoșat pentru toată viaţa ta. 
Atunci te vei teme și te vei înfricoșa, „Înfricoșat este a cădea 
cineva în mâinile Dumnezeului cel viu”. Deci nu sluji unui 
nemulțumitor care știi că te părăsește în marea ta nevoie. 
Puţină vreme te bucuri de averile tale, și-ţi vine moartea și 
atunci lași bogăţia, desfătările și nimic din ele nu iei cu tine, 
decât numai pedeapsă veșnică. Nu te teme de ostenelile și 
necazurile care se sfârșesc prin moarte, ci te teme de acele 
munci care încep după moarte. Toţi cei mai iubiţi ai tăi 
prieteni: cinstea, bogăţia și toată puterea omenească, nu te 
pot scoate din acele înfricoșătoare pedepse, nici nu-ți aduc 
vreun folos. Deci, fugi de lume că nu are nici o rânduială și 
este plină de fărădelegi și greșeli: Iubește mai mult aurul 
decât pe Hristos, mai mult cinstește bunătăţile vremelnice și 
mincinoase decât pe cele adevărate și veșnice. Ţine mai mult 
la răutate decât la fapta bună și înalță și slăvește pe cei răi, 
iar pe cei buni îi defaimă și îi necinstește. Pentru aceasta 
deci, nu găsești mântuire, dacă nu te vei lepăda desăvârșit 
de lume și din inimă să o urăști, defăimând toată împă- 
timirea trupească. Şi așa pentru aceste vremelnice bunătăţi 
sau mai bine zis vise pe care le vei uri aici în lume, te vei 

învrednici de fericirea cerească în Hristos lisus Domnul 
nostru. A Cărui slavă este în veci. Amin. 

CAPITOLUL XXXVI 


CINSTEA ACESTEI LUMI ESTE DEȘARTĂ, 
PRIMEJDIOASĂ ȘI SCURTĂ 


„IARĂ mie îmi sunt cinstiţi prietenii tăi, Dumnezeule, foarte 
s-au întărit stăpâniile lor”. Adică, mult sunt cinstiţi prietenii 
tăi și puternici în stăpânirile lor. Dacă poftești cinste, omule, 
fii prieten lui Dumnezeu, că cel ce are prieten pe Domnul, se 
învrednicește de mare cinste și nestricăcioasă cunună. Mare 
este necunoștința ta, să pui atâta osteneală și cheltuială ca 
să dobândești cinste vremelnică și iute trecătoare. Câţi au 
fost prieteni lui Dumnezeu, numai aceia astăzi se cinstesc și 
se slăvesc cu bucurie. Și iarăși, această cinste pe care o au 
Sfinţii, nu au dobândit-o căutând-o, ci urând-o și fugind cât 
au putut de ea. Dar, dacă poftești să fii cinstit smerește-te și 
te defaimă pe tine. Şi dacă dorești să te cunoască lumea, 
silește-te să te faci tuturor necunoscut, că pe cât dorești 
cinstea și o cauţi, cu atâta se depărtează și fuge de tine, ca 
umbra ta pe care nu poţi să o ajungi. Socotind că ești țărână 
și cenușă, nu vei pofti cinste deșartă pe care cei nepricepuțţi 
și orbi o caută atâta! Nedorind cinste, te învrednicești de ea 
prin defăimarea ta de bună voie. Împăratul slavei, în ziua 
cinstei Lui celei mai mari, era călare pe un smerit mânz de 
asin, şi în ziua biruinţei Lui, a luat pe Cruce moarte de 
necinste și ocară. Cinstea lumii este mincinoasă norocire și 
prea tulburătoare. Nepriceput este cel ce o poftește; că pen- 
tru dânsa îndură robire și suferință, iar defăimând-o, petrece 
viaţa neînvăluită. Dacă poftești, omule, să dobândești vreun 
lucru vrednic și de mult preţ, fă toate chipurile să dobândești 
pe Domnul care stăpânește toate. Şi dacă pe Acesta îl ai în 

inima ta, ai stăpânit mai multe decât poţi să dorești. Ţi s-a 
dat poftă, ca să dorești lucrurile cele cerești, iar nu pe cele 
pământești, adică: să fii prieten lui Dumnezeu, moștenitor 
slavei și să urmezi exemplul bunătăţii Lui. Și aceasta este 
acea sfântă poruncă ce ne învață să delăimăm toate cele 
stricăcioase și pământești și să poftim numai pe cele cerești. 
Mai greu și mai virtuos este să împilăm trupul și să biruim 
patimile lui, decât să izgonim draci. Dacă s-ar fi gândit iubi- 
torii de slavă care se mândresc în netrebnica bogăţie a lor și 
în vrednicia stricăciosului lor trup, defăimând și călcând pe 
cei smeriţi, că au să putrezească și ei și să piară, socotesc că 
ar fi defăimat această stricătoare slavă și vremelnică veselie, 
știind că este cu neputinţă ca un om să fie slăvit și pe 
pământ și în cer. O, nepricepuțţilor iubitori de lume! Câţi 
socotiți să vă duceţi întru Împărăţia cerurilor, cu desfătările 
și cu bogăţia voastră? Nu auziţi ce zice Domnul pentru noi? 
„Că mai lesne este să treacă cămila prin urechile acului, decât 
voi să vă duceți în Rai”, petrecând în desfătări și făcându-vă 
toate voile. Plângeţi și vă tânguiţi, ticăloșilor, căci strâmtoraţi 
pe cei slabi și defăimaţi pe cei săraci, și sunteți încurcațţi în 
deșartă bogăţie a lumii și nu vedeţi scurtimea vremii! Nu știți 
de este astăzi ziua voastră cea mai de pe urmă să vă ducă în 
Iadul cel întunecos unde veţi avea muncă mai cumplită, cu 
cât a fost mai mare slava și bogăţia ce aţi avut în această 
lume! Unde sunt atâtea orașe și cetăți vestite care erau în 
lume pe vremea Elinilor? Marele și mândrul Babilon care se 
înălța și se credea că este împărăteasa tuturor cetăților și nu 
se va pustii, nici va vedea plângere vreodată, nu s-a ars, ci s- 
a sfârșit prin multe răni, foame, sete și moarte? Asemenea 
încă și vestita cetate Troia care avea atâta bogăţie și mărire 
că înconjura zidul cetăţii ei, trei sute de mile, se vede acum 
măcar locul temeliilor ei? Unde sunt cele o sută de orașe 

vestite ce le avea în vremile acelea Creta, adică: Gortinia, 
Cnosos și celelalte toate? Ce s-au făcut că nu se văd deloc 
astăzi? Atunci înfloreau întru norocirile lor, și acum cu totul 
s-au prăpădit. Gândește-te dar la sfârşitul pe care-l au 
slavele și cinstea lumii, și să le urăști. N-ai văzut de multe 
ori când se face în târg vreun iarmaroc (bâlci) cum se 
îmbracă un stâlp cu aur și cu argint și cu pietre scumpe și 
cu alte preţioase podoabe? Câtă vreme ţine iarmarocul îi 
urmează și-l cinstesc într-un chip oarecare oamenii și pe 
urmă îl dezbracă de toate acele lucruri bogate și preţioase, și 
le iau aceia care le-au împrumutat. Asemenea și tu, omule 
nemernic, te arăţi mare și puternic, vestit și în grad înalt, 
șezând pe jilţ de mult preţ, dar cinstea ta nu este decât până 
ce ţine acest iarmaroc al prea scurtei tale vieți, unde ţi se 
închină oamenii ca unui chip al smeritului și călcatului 
pământ, împodobit fiind cu lucruri de împrumut! Într- 
adevăr, cu împrumut ai luat oricâte stăpânești, și nici un 
lucru al tău nu ai, fiindcă nu poţi să le iei cu tine la moartea 
ta. Străine sunt hainele și podoabele ce porţi, și te arăţi 
frumos, ca să cinstești pe stăpânul, adică lumea căreia îi 
rămâne toată bogăţia ta. Unde va merge slava ta la sfârșitul 
iarmarocului când te va stăpâni moartea și va lua 
frumuseţea vieții, iar lumea cinstea cu care te-a 
împrumutat? Atunci iar rămâi foarte sărac și dezbrăcat de 
cinste, bogăţie și frumuseţe, și te pun în mormânt urât și 
întunecos. Am cunoscut mulți împărați, voievozi bogați și 
boieri, care se îmbrăcau în porfiră și în vison și în veștminte 
de aur, în atâta vrednicie aflându-se încât mulţi li se rugau 
și ca la niște Dumnezei li se închinau: însă i-au îngropat în 
mormânturi, fără vreo cinste a vredniciei. Pentru aceasta, 
zice Proorocul: „Văzut-am pe cel necredincios prea înălțăndu- 
se ca cedrii Libanului și am trecut și iată nu era, și l-am căutat 

pe el și nu s-a aflat locul lui”. Ieri se cinsteau cei mari și 
astăzi au lipsit; ieri fiecare vorbea despre ei, astăzi au pierit 
și au trecut vântul acelei deșertăciuni. Trecut-au în grabă 
ziua iarmarocului și cinstea lor s-a schimbat întru nimic. Și 
fericit ar fi fost acel ceas să nu mai fi avut iubitorii de lume, 
altă pagubă și rău mai mare, decât numai lipsindu-se de 
cinstea și bogăţia lor la moarte, însă ei se duc, sfârșindu-se 
puţinele lor zile în trupeștile lor desfătări ca să se 
pedepsească veșnic. lată ce câștig și ce folos primești de la 
cinstea ta, iubitorule de lume! Adevăratul rob al lui 
Dumnezeu, nu dorește cinste vremelnică, fiindcă este 
deșartă și nestatornică, ci mai ales caută slava Domnului 
său, decât câștigul lui. Nu căuta dar, cinstea lumii, dacă 
voiești să dobândești pe cea cerească! Nu lăsa adevărul 
pentru umbră. Nu fii ca pruncul cel nepriceput și neștiutor, 
care prețuiește mai mult un cărbune aprins decât o bucată 
de aur, și să încalece o trestie, decât un cal de mult preţ. 
Bogăția lumii și cinstea sunt umbre și vise, pe lângă cereștile 
bunătăţi, precum mai departe vom scrie mai lămurit. 

Dacă ai cunoaște în câte primejdii se află oamenii cei mari 
care au cinste în lume, ai defăima din toată inima aceste 
fumuri ale cinstei deșarte și viselor înșelătoare. Strămoșul, 
fiind în Rai, în mare și negrăită slavă, a păcătuit mult, 
călcând dumnezeiasca poruncă; iară necăjitul și mult 
pătimitorul Iov, chinuindu-se prin multe necazuri, nu a zis 
nici un cuvânt necuviincios în toate ispitele care l-au 
înconjurat. Din aceasta să înţelegi câtă primejdie este în 
aceste vrednicii ale lumii, și câtă siguranță în smerenie și 
sărăcie! Câţi stau în loc înalt, se primejduiesc să cadă; iar 
câţi sunt jos pe pământ tare, nu se tem. Asemenea și cei ce 
se află la înălțimea dregătoriilor, se prăpăstuiesc în pierzarea 
iadului; iar cei smeriţi și săraci, se mântuiesc. Lenevirea și 

trândăvirea, mama multora și marilor greșeli, stăpânește mai 
ales pe cei mari și slăviţi ai veacului acestuia, decât pe cei 
săraci. Bogaţii cheltuiesc viaţa lor în trândăvire, în petreceri, 
în jocuri, mâncând și bând cu multă îmbelșugare, și 
păcătuiesc mai mult decât cei săraci care lucrează și scot cu 
sudoare și cu osteneală multă, hrana vieţii lor. Vara, vezi 
câteodată fulgere înfricoșătoare, auzi tunete mari, și vezi nori 
negri; și în puţin timp printr-o ploaie tare și repede, piere 
atâta tulburare și rămâne cerul limpede și lumea strălucită 
ca mai înainte, și nu rămâne alt semn al acelei mari 
tulburări și furtuni, decât puţin noroi pe care îl calcă 
oamenii. O, cinste scurtă a lumii vremelnice! Câţi boieri mari 
am cunoscut ieri cum se plimbau prin târguri, însoţiţi de 
atâtea slugi și ostași pe care nu-i încăpeau drumurile, și 
fiecare se minuna de slava și înfățișarea lor! Acestora, astăzi 
nu le-a rămas nici o pomenire! A venit moartea și au pierit în 
două zile; și toată înfățișarea lor, slava, bogăţia și mărirea, s- 
a sfârșit în puţină tină, și nu se vede nimic decât țărâna lor 
și viermii care au mâncat trupurile lor cele de bun neam și 
fragede, iar cei vii calcă mormintele lor. A trecut foarte iute 
toată a lor deșertăciune și altceva nu le-a rămas, decât 
puţină ţărână și tină necinstită. Bine zice Proorocul împărat: 
„Că în chip trece omul” ca un portret care nu are vreun 
ipostas. Așa este și lumea: o întâmplare și chip al ipos- 
tasului. Cinstea lumii și marile dregătorii, sunt icoane 
neexistente. Ai văzut pe vreo hârtie, zugrăvite: cetăți, 
împărăţii, mări, râuri, munţi, copaci și alte asemenea; și 
picând pe hârtie puţină apă, o strică și o rupe și pier toate 
cele deșarte. Lumea este hârtia care în puţină vreme se 
strică. Ce este altceva inima omului celui mândru, decât un 
glob pe care este zugrăvită toată lumea și într-o clipă orice 
mică nenorocire și întâmplare o strică și o lipsește de viață? 

Deci nu căuta, omule, bogăţie zugrăvită și cinste nesta- 
tornică, ci sârguiește să dobândești cât timp vremea nu 
poate să le strice, nici bătrâneţele să le piardă. O, amăgiţilor 
iubitori de lume! Pentru ca să câștigați visul acesta și 
zugrăvirea cinstei vremelnice, vă osteniți atâta ziua și 
noaptea și vă necăjiţi!? Lăsaţi casele și copiii voştri și intrați 
în mari primejdii, și de multe ori pierdeţi și averea și însuși 
viața voastră, prea ticăloșilor! 

O, nesocotință și neînţelepţie! Cinstea creștinului este 
Hristos cel răstignit, și slava noastră e ca să pătimim neca- 
zuri şi goniri, necinstiri și defăimări pentru dragostea Lui; iar 
noi nesimţitorii, căutăm cinste vremelnică, desfătări și toată 
trupeasca împătimire. Adevărata cinste este fapta cea bună 
care nu este darul împăraţilor pământești, și nu cu argint se 
cumpără, ci se câștigă prin sărăcie și smerenie. După ce a 
început să se cinstească banii, a lipsit adevărata cinste și a 
căzut. Numai cinstea care se găsește în fapta bună ești dator 
s-o cauţi; iar pe celelalte cinstiri ale lumii, pe care le poftesc 
cei fără minte, să le urăști știind că se va face trupul tău 
cenușă și îl vor mânca viermii. 

Păunul este mai frumos decât toate pasările, și pentru 
această frumuseţe se mândrește, întinde aripele sale, face 
coada lui ca o roată, se îngâmifă, iar pe urmă, uitându-se la 
picioarele sale care sunt negre și urâte, strânge iarăși penele 
sale și se smerește. Când va veni la tine, o, omule, vântul 
slavei deșarte să te umile, și să ți se pară că ești mai bun 
decât alţii, fiindcă te laudă și te cinstesc, gândește-te la 
picioarele tale, adică la trupul tău, că este făcut din 
pământul cel călcat, în care iarăși te vei întoarce la urmă. Și 
așa te vei smeri. Să mulțumești când ești defăimat pentru 
Hristos, ca să te slăvești împreună cu Dânsul în Împărăţia 
Lui cea cerească, unde este adevărata slavă, cinste nespusă 

și veselie negrăită. Care facă-se ca noi toţi să o dobândim. 

CAPITOLUL XXXVII 


DESPRE CUNOAȘTEREA DE SINE ȘI 
DESPRE REAUA PĂTIMIRE A FIRII OMENEȘTI 


PROOROCUL Ieremia socotind ticăloşia firii omenești, 
zicea: „Pentru ce am ieșit din pântecele maicii mele ca să văd 
osteneli și dureri? Pentru ce nu am murit în mitrasul maicei 
mele, și să mi se fi făcut maică-mea mormânt?” Dacă acesta, 
sfințit fiind din pântecele maicii sale, zicea astfel, dar ce să 
zic eu ticălosul cel în păcat zămislit și născut întru fără- 
delegi? 

Omule, sârguiește-te să te cunoști pe tine însuți, căci mai 
multă laudă vei avea decât să înveți mișcarea stelelor, 
însușirea  verdeţurilor şi puterea tuturor plantelor 
doctoricești, firea dobitoacelor, și știința firii tuturor celor 
zidite. Gândește-te, zic, cu luare aminte și cercetează să te 
cunoști pe tine. Întră cu mintea în inima ta, să-ţi cercetezi 
firea, căci cu cât cunoști mai bine cum ești, cu atâta mai 
mult înţelegi pe Dumnezeu. Deoarece cunoscând bunul 
neam al sufletului său, vii mai lămurit la cunoștința Măririi 
dumnezeiești. Să ai totdeauna înaintea ta, scurtimea acestei 
vieţi și ticăloşia firii noastre; și prin această cale afli pe 
Domnul. Cunoscându-te pe tine, te smerești, și smerindu-te, 
te temi de Dumnezeu; căci frica de Dumnezeu este începutul 
înţelepciunii, după marele Vasile. 

Dacă voiești să înveţi cine ești, ia oglinda și uită-te în ea, 
precum fac muierile când voiesc să vadă urâciunea lor. 
Oglinda ta este alt om, şi precum este acesta puţin pământ, 
praf, și un vierme, așa ești și tu, măcar de-ai fi avut toată 
bogăţia lumii, și chiar dacă ai fi din neam împărătesc. 

Priveşte la un mort și vezi că ești un vas plin de putoare și de 
necurăţenie, un chip din puţin lut, pe care viaţa ți l-a 
împrumutat. Acolo socotește rădăcina neamului tău, 
puterea, stăpânirea, cinstea și bogăţia ta și celelalte bunătăţi 
vremelnice, câtă vreme ţin și ce fel de sfârșit au. Precum ești 
tu acuma, era și acela într-o vreme. Precum este el, ai să te 
faci și tu în curând, și dacă te vei cerceta cu deamănuntul pe 
tine însuţi, vei afla materie și pricină să te smerești, că 
altceva nu este omul după trup, decât un vas plin de 
stricăciune, precum s-a zis, iar după duh (fără dumneze- 
iescul dar) un vrăjmaș al dreptăţii, moștenitor al Iadului și 
prieten al deșertăciunii, defăimător al Domnului și o zidire 
osârdnică spre păcat și la bine fără sporire. 

Deci, ce ești altceva, omule, decât un dobitoc din toate 
părţile ticălos? În voile tale orb, în căile tale fără grijă, în 
fapte și cuvinte deșert și întinat în poftele tale; și pe scurt, în 
toate cele de nimic ale tale foarte mic, numai în mincinoasa 
ta slavă te socotești foarte mare. Mare și înțelept lucru este 
să se cunoască cineva pe sine! Fă tot ce e cu putinţă să te 
înţelegi cine ești, dacă voiești să scapi de multe scăderi. Nu 
defăima pe alţii, ca să nu te mândrești, ci ai răbdare când te 
ocărăsc alţii, cunoscând că ești păcătos și vrednic de toată 
defăimarea. De multe ori întreba Domnul pe bolnavii pe care 
îi tămăduia, ce voiau, nu că nu cunoștea cugetul lor, ci ca să 
cunoască ei nevoia și reaua lor nenorocire și să o mărtu- 
risească prin grai. Nu se vede însă în Sfânta Evanghelie să 
fie tămăduit vreun nebun. Pricina este, că cel lipsit de minte 
nu se cunoaște pe sine, ci socotește că are minte; şi așa se 
face nevrednic de tămăduirea sa, pe care Domnul nu o dă 
acelora care nu cunosc ticăloşia și neputinţa lor. Proorocul 
David rugându-se ca Domnul să-l miluiască, și căutând 
mijloc să-l îmblânzească și să-i ierte greșala, cânta: 

„Fărădelegea mea eu o cunosc și păcatul meu înaintea mea 
este pururea”. Şi celelalte. 

În mare primejdie este bolnavul care nu-și cunoaște boala 
sa. Cei lipsiţi de minte pătimesc grea boală și nu o înţeleg 
nici nu se amărăsc, ci râd și se bucură și pe aceștia trebuie 
cineva să-i plângă mai mult. Cine nu se cunoaște pe sine, 
este mai nevrednic decât cele necuvântătoare. Răul nostru, 
fraţilor, nu este din afară, ci dinlăuntru. Deci, pentru aceasta 
cu greu primim tămăduirea, necunoscând boala noastră, 
fiindcă rănile care nu se văd și păcatele care nu se cunosc, 
rău și greu se îndreaptă. În această îndeletnicire, ești dator 
să pui toată sârguinţa, că aceasta îţi este de trebuinţă mai 
mult decât dacă ai ști toate cărţile filozofilor. 

Cunoaște cine ești, de unde ai venit, unde te afli și unde te 
duci. Adică: ce erai mai înainte de nașterea ta, ce ești de la 
naștere și până la moarte, și ce te faci după moarte. Mai 
înainte de nașterea ta, erai o materie necurată, te-ai zămislit 
în trup stricâcios și aprindere a curviei, și ceea ce e mai rău, 
ca lucrare a păcatului. Ai ieșit din pântecele de maică, cu 
lacrimi, și alergi spre mormânt. Zici că ești bogat, și tu ești 
sărac și lipsit, și nu o socotești. Adu-ţi aminte de cuvântul 
Sf. Apostol Pavel, care zice: „Ce ai, care să nu fie luat de la 
altul? Și dacă ai luat, ce te mândrești?” Dacă ești zidire 
cuvântătoare după chipul lui Dumnezeu și asemănare și 
părtaș fericirii, cunoaște facerea de bine a Stăpânului care 
te-a izbăvit de păcat prin prea curata Sa patimă, și ţi-a dat 
multe bunătăți, și smerește-te până la pământ precum au 
făcut toţi Sfinţii, cunoscând că toate cele ce aveau, erau 
daruri de la Dumnezeu, și ca să nu fie nemulțumitori către 
Făcătorul lor de bine, au petrecut viaţă aspră și rea pătimire. 
Așa trebuie să faci și tu: să urăști cu totul lumea, și să 
dorești pe Mântuitorul, făcătorul tău de bine care a primit 

pentru dragostea ta moarte. 

Dacă Acela fără de păcat fiind, a pătimit atâta, cât ești 
dator să pătimești, tu, întinatul păcătos? Acestea cugetând, 
nu te înălța mai presus, ci smerește-te, fiindcă ești din cea 
mai proastă stihie a lumii. Stelele și planetele le-a făcut 
Dumnezeu din foc, pasările din aer, peștii din apă și pe 
oameni și pe dobitoace din pământ. De vei voi să te asemeni 
cu peștii și cu alte asemenea care s-au zidit în apă, te găsești 
mai smerit. Cu pasările și cu alte lucruri din aer, cu stelele și 
cu alte trupuri din foc de te vei asemăna, iarăși, te cunoști 
cu totul mai nevrednic, încât nu poţi să te asemeni 
trupurilor cerești, nici să te mândrești cum că ai întrece pe 
cele pământeşti. Te asemeni, într-adevăr, numai 
dobitoacelor, fiindcă, după trup, o stare și o moarte au 
oamenii și dobitoacele, și se fac pământ din care s-au 
născut. Înţelege încă chinurile și strâmtorările, câte lacrimi 
verși până să crești, cu câte temeri, dureri, zbuciumări și 
alte multe amărăciuni petreci în această surghiunie a ta! Fii 
chiar cel mai nobil dintre cei născuţi în lume, însă trebuie să 
te cunoşti pe tine însuţi, de unde ai începutul și sfârșitul 
tău. Și dacă frumuseţea trupului tău, bunul neam al familiei 
și norocirea bogăției, ţi-au luat această cunoștință și nu 
cunoști ființa ta, ascultă ce zice Augustin: „Vai, mie, 
ticălosul! Ce altceva sunt decât un vas plin de baligă, 
stricăciune și putoare, un vierme cu totul nevrednic, sărac, gol, 
în multe nevoi și trebuinţe supus. Nu știu de unde este venirea 
mea în această lume, nici când și cum va fi plecarea mea. Trec 
ca umbra zilele mele, viața mea se împuținează neîncetat. 
Sunt pământ nenorocit și fiu al urgiei, vas făcut spre ocară și 
defăimare. M-am născut în întinăciune de păcat, și am a murit 
cu multă durere și pedeapsă!”. 

Ce ești altceva, omule, decât o puturoasă zidire, plină de 

toată necurăţia? Dacă vei cerceta cu luare-aminte materia 
care iese din gură, din nas, din ochi, din urechi și din 
celelalte mădulare ale trupului, n-ai vedea altceva mai 
scârbos! O, fire a noastră smerită, pământească, nevrednică, 
neputincioasă şi stricăcioasă! Dacă vei socoti copacii şi 
plantele pământului, acestea fac frunze, flori și roade 
frumoase la vedere și la gust foarte dulci; și ticălosul om, 
naște scârbe și împuţite urâciuni. După pomi sunt și 
roadele, căci cu neputinţă este să facă roade bune pomul cel 
rău. Dacă ești așa, omule, pentru ce te mândrești? O, lutule, 
pentru ce te îngâmifi și te înalți? O, cenușă, în ce te 
mândrești, dacă zămislirea ta este păcat, nașterea și viaţa ta 
ticăloșie, iar moartea de neînlăturat? Pentru ce îngrijești 
trupul tău cu bucate și cu îmbrăcăminte de mult preț când 
se face mâncare viermilor; iar sfletul care va sta înaintea 
împăratului Ceresc, nu-l împodobești, nepriceputule? Nu 
este mare neorânduială să cinstești mai mult pe slugă, iar pe 
stăpân să-l necinstești? Cunoaște că trupul tău este un 
vrăjmaș casnic și de moarte al sufletului; și când îi dai hrană 
și băutură, întărești pe protivnicul tău. Când îl îmbraci și îl 
împodobești cu haine de mult preţ, dezbraci sufletul tău de 
podoabele cerești, pe care le dobândesc toţi cei care petrec 
aici în sărăcie de bună voie. Are atâtea necazuri, osteneli și 
suferințe, viața aceasta, încât n-ar trebui să socotim moartea 
ca î-tristare, ci mai ales eliberare și izbăvire. Viaţa încon- 
jurată de atâtea primejdii și curse, ar fi trebuit să fie numită 
mai bine moarte, decât viaţă. Nu e nici un dobitoc care să 
aibă atâtea trebuințe ca omul. Toate dobitoacele se nasc 
lesne. Îndată ce se nasc, se ridică în picioare și n-au nevoie 
de nici un ajutor, ci se hrănesc singure cu lapte și umblă 
cum voiesc; și omul are nevoie de atâtea ajutoare care stau 
împrejur la nașterea lui, iar apoi îl înfașă și îl leagănă un an 
260 


întreg. Şi după ce se mărește, este atâta de sărac și gol, încât 
împrumută de la celelalte dobitoace, îmbrăcămintea şi 
încălțămintea. Dar nu numai la îmbrăcăminte, ci și în hrana 
vieţii este mai neîndemânatic decât fiarele sălbatice și 
pasările, căci acestea găsesc cele de trebuinţă, fără osteneală 
și fără a le cere de la altcineva. Omul însă este nevoit (după 
adamicul blestem) să scoată pâinea să cu multă osteneală și 
sudoare a feţii sale. Unele din vietăţi au aripi și zboară, altele 
au dinți mari și unghii ca să rănească pe vrăjmași și să afle 
întru nevoi ajutor, altele au picioare ușoare și grabnice, ca să 
alerge iute și să scape de primejdie. De toate acestea este 
lipsit omul, că nu are nimic de la sine, ci tot ceea ce se pare 
că are, este luat de la alte zidiri mai mici; și aceasta este o 
taină și economie a Prea înţeleptului Dumnezeu, ca omul să 
se smerească și să lepede tot felul de slavă deșartă și 
mândrie. Socotește dar, ticăloșia ta, omule, și gândește-te la 
necazul și plângerea cu care ai intrat în viaţă, și cu câte 
osteneli petreci în ea, și cu câtă durere ieși iar din ea. Mare 
este nepriceperea ta, a dori o așa de întunecoasă temniță, ce 
are multe necazuri și chinuri care sunt începuturi și arvună 
la trupeșştile pedepse ale muncii nesfârșite. Domnul a voit să 
fie atât de necăjită viața noastră, ca să o urâm și să o dorim 
pe cea fără de suferinţă și veșnică; că de ar fi fost aceasta 
fără osteneală și necazuri, atâta ne-ar fi tras spre dragostea 
ei, încât am fi uitat desăvârșit viața cea adevărată pentru 
care suntem zidiți. Necazurile și nenorocirile ce pătimești, te 
povăţuiesc să dorești viaţa cerească, cu totul veselitoare și 
nemărginită. Atâta te necăjeşte și te rănește viața aceasta 
vremelnică, încât îţi strigă și zice, să nu o dorești. 

Se vede în „Oglinda Pildelor”, că un împărat a întrebat pe 
un filozof să-i spună ce este omul. Iar el a răspuns că omul 
este un călător de o zi, că pomenirea lui grabnic trece și ca 

fulgerul piere. Aleargă cu grăbire spre moarte, dormind, 
priveghind, mâncând şi bând și orice altă lucrare 
întrebuințând. Pentru aceasta trebuie să gătești cele de 
îngropare în fiecare zi, fiindcă nu știi ceasul sfârșitului tău. 
Încă se află omul în fiecare zi în luptă cu lumea, cu trupul și 
cu diavolul, care îl luptă neîncetat și-i întinde curse și laţuri, 
încât se primejduiește de moarte sufletească. Pentru aceasta 
fiind înarmat împotriva acestor trei din urmă vrăjmași, să te 
păzești cu multă luare aminte, că trupul se luptă să ne 
înșele cu pofta cea urâcioasă a faptei, lumea cu nesățioasa 
iubire de argint, şi diavolul cu mândria și slava cea 
vremelnică. Dacă trupul te supără și te îndeamnă spre păcat, 
adu-ţi aminte că în grabă se topeşte și se preface în cenușă 
și în viermi, și dacă vei săvârși păcatul te vei osândi în 
munca cea veșnică. lar de te ispitește lumea ca să dobân- 
dești lucru de prisos, cunoaște nemulțumirea ei, către cei 
care îi slujesc în toată viaţa lor, în cele din urmă ea îi alungă 
goi în mormânt, fără a lua ceva din averea lor. lar de te va 
arunca diavolul în mândrie și în înălțare, adu-ţi aminte de 
smerenia cea desăvârșită a Domnului, care este ca un scut 
prea puternic împotriva acestui diavolesc păcat. Și nu uita 
frumoasa pildă a bine credinciosului și pururea pomenitului 
împărat Teodosie, care a poruncit şi a pus la țărmurile mării 
tronul său, și a stat cu toată mărirea înaintea tuturor 
boierilor, ca și când ar fi fost în palatul său. Apoi a zis 
acestea în auzul tuturor: „Poruncescu-ţi ție mare, cu puterea 
și vrednicia mea, să nu ieşi din hotarele tale, nici să uzi tronul 
meu”. Aceasta zicând, boierii se mirau necunoscând pricina 
acestei fapte străine. Iar marea după obiceiul ei, a trecut 
hotarul și a udat nu numai tronul, dar și pe împărat, care a 
zis către privitori: „Să se invețe și să cunoască toți oamenii, 
că puterea împăraţilor pământești este deșartă și trecătoare, 

și nu este altul căruia se cuvine acest nume decât numai 
Împăratului împăraților şi Ziditorul a toată făptura, la al cărui 
semn și voință se pleacă cerul, pământul, marea și toate 
lucrurile văzute și nevăzute”. Acestea zicând, s-a dus la 
palatul său și din ceasul acela, nu a mai pus pe cap diadema 
împărătească, ci intrând în dumnezeiescul Altar, a pus-o cu 
evlavie în sfântul creștet al răstignitului Hristos, mărturi- 
sindu-l și propovăduindu-l împărat și Dumnezeu a toată 
zidirea. 

Deci să defăimăm și noi, fraţilor, o asemenea nenorocită și 
trecătoare viață, şi să nu poftim lucruri schimbătoare și 
deșarte, ca să ne învrednicim celor veșnice și nestricăcioase 
în Hristos lisus Domnul nostru, a Cărui slava este în veci, 
Amin. 

CAPITOLUL XXXVIII 


STRĂINI ȘI CĂLĂTORI SUNTEM ÎN VIATA ACEASTA, 
ȘI NU TREBUIE SĂ DORIM DESFĂTĂRI TRUPEȘTI, 
FIINDCĂ SUNT CA NIȘTE VISE 


„NEMERNIC sunt eu pe pământ și străin ca și toți părinţii 
mei”, zice David Proorocul (Psalm 38). Și iarăși la Psalmul 
119: „Vai mie, căci nemernicia mea s-a îndelungat. Mult a 
nemernicit sufletul meu”. Zice şi Apostolul Pavel în a doua 
Epistolă către Corinteni, că toată vremea cât trăim în această 
lume, suntem străini și nemernici și izgoniți din Rai. Patria 
noastră cea adevărată pe care o dorim și o căutăm neîncetat 
cu multă osârdie, pentru că aici nu avem cetate stătătoare, 
după cum zice el către Evrei, ci pe cea viitoare căutăm. 
Așadar, dacă suntem surghiuniţi din Patria noastră cea 
veșnică, și aici numai vremelnici ne aflăm, și mâine se 
sfârșește surghiunia noastră și ne ducem, ce nevoie este să 
avem griji și zbuciumări în lumea aceasta? Călător drumeţ, 
nemernic și surghiunit ești omule, și știi că cel pribeag și 
trecător are multe necazuri și supărări printre străini: foame, 
sete, goliciune și alte felurite suferinţe, în care și noi ca niște 
nemernici ai acestei lumi, suntem ţinuţi și supuși. Străinul 
care se află departe de rude și de prieteni și de patria sa, 
dorește în fiecare zi a se întoarce mai degrabă spre ea. Așa și 
noi cei surghiuniţi, nu trebuie să avem altceva în mintea și 
în cugetul nostru, decât să dorim să ne întoarcem în Patria 
noastră cea cerească. 

Deci, fiindcă ești călător, pentru ce zidești turnuri, o, 
omule, și cheltuiești zadarnic atâţia bani, să zidești case și 
palate mari în pustietatea acestei lumi, în loc să umbli a 

ajunge la acel pământ roditor și ţară deslătată, cu palate 
prea frumoase ale acelui dorit pământ al făgăduinţei? Spune- 
mi, călătorule, când umbli pe drum și găsești o colibă sau 
peșteră, și intri în ea să te odihnești puţin, până va trece 
arșița soarelui sau ploaia, te îngrijești pentru acea puţină 
vreme cât stai în colibă, să o mărești, sau să o dregi? Nu, ci 
rabzi toate lipsurile ei, nădăjduind că peste puţin să te duci 
să te odihnești în casa ta. Tot așa ești și tu, trecător și 
călător în această lume, încât nu faci aici nici un ceas. Astăzi 
ai venit și mâine te duci la Patria ta. Pentru ce ai atâtea 
zbuciumări şi necazuri și griji, să zidești case mari și palate 
încăpătoare, să dobândești cinste și slavă, argint și aur și 
altă, deșertăciune lumească, care toate acestea împreună cu 
tine trec, și într-un minut pier? 

Socotește dar, și îngrijește-te de adevărata ta Patrie 
cerească, și acolo zidește de acum locuinţa ta, ca să te 
întâmpine Sfinţii și să intri într-însa cu multă veselie. Pentru 
un ceas, cât stai în colibă, nu poţi pătimi vreun rău, și cauţi 
ca să o mărești? Dacă te-ai afla multă vreme în această 
lume, nu te-aș fi osândit că aduni bogății, că zidești, și cauţi 
slavă și cinste lumească, dar fiindcă viaţa aceasta vremelnică 
este atât de scurtă și moartea neștiută, pentru că nu știi 
dacă nu mori mâine, pentru aceea îţi trebuie osândă și 
mustrare, dacă dorești aceste mincinoase deșertăciuni ca şi 
cum ar fi veșnice. O, nebunie și deșertăciune ! Mulţi au zidit 
case, și au ridicat turnuri, și nu au locuit în ele un an, sau o 
lună, sau o săptămână, și alţii iarăși le-au început. Dar n-au 
ajuns să le isprăvească, și acuma se bucură alții de dânsele, 
iar ei se află în strâmtorare nemângâiată; și nu au de la 
cineva vreun ajutor, că nu au avut minte când a fost în 
stăpânirea lor vremea darurilor și a cununilor, ca să îngri- 
jească de aici de palate nestricăcioase și veșnice, ci au zidit 

pe cele vremelnice și sunt lipsiţi de cele veșnice. Să nu ţi se 
pâră, iubitule, acestea basme, ci crezându-le din toată inima 
ta, şi știind că prea grabnic alergi spre moarte, nu te lenevi 
de mântuirea ta. Precum soldatul de gardă rabdă o noapte 
întreagă strâmtorarea în gheretă, și nu-și pune în mintea să 
suferința, nădăjduind că a doua zi se va duce la cazarmă să 
se odihnească după cum voiește, așa și tu, rabdă ostenelile 
și strâmtorările acestei vieţi, socotind scurtimea lor, că 
durează puţină vreme, și curând vei ajunge în Patria ta 
cerească. Numai aceasta te face să te bucuri, și întipărește-o 
în mintea ta, ca să o amintești totdeauna, adică, să te 
gândești la veșnicia vieţii viitoare, că nu are sfârșit niciodată; 
căci de o vei asemăna cu aceasta vremelnică, vei afla, chiar 
de ai trăi și o mie de ani, că nu este nici un ceas, pe lângă 
cea veșnică și fără de sfârșit. 

Aceasta a făcut pe Apostolul, să se bucure în necazurile 
nemerniciei sale, aducându-și aminte că este nemernic și 
umblă să ajungă la Patria să cerească, precum scrie către 
Corinteni, zicând: „Întru toate necăjiţi, iar nu strâmtorați; 
lipsiți fiind, dar nu deznădăjduindu-ne, goniti fiind, dar nu 
părăsiți, supăraţi fiind, dar nu prăpădiţi” şi celelalte. Adică 
avem necazuri și goniri, dar nu ne părăsește Domnul; ne 
ostenim, dar nu slăbim, nici pierim, căci suferința noastră 
este vremelnică, iar folosul veșnic. Deci, dacă ești călător, nu 
te întrista, nici nu te lenevi pentru că ai supărare pe cale, 
sau că nu te cunosc oamenii, pentru că mâine ajungi la 
Patria ta. Strămoșii noștri, zice Pavel, că trăiau ca niște 
străini și nemernici în munţi și în peșteri, în colibe și în 
crăpăturile pământului, nu aveau vreodată odihnă, ci totdea- 
una erau strâmtorați și necăjiţi. Fă și tu asemenea, dacă 
voiești să găsești acolo desfătare și veselie. Nu pofti să ai aici 
în puţină vreme, împlinirea voilor tale cele rele, și acolo să 

plângi totdeauna. 

Dacă ar fi un osândit, căruia i se cuvine moarte pentru 
faptele sale, și judecătorul i-ar zice să aleagă dintre acestea, 
două: sau să umble trei zile prin târg flămând și gol cu o 
bucată de haină veche, să-și plângă păcatele sale, să roage 
pe toți oamenii să-l ierte, și după trei zile să nu-i mai dea 
altă pedeapsă, ci să fie slobod în toată viaţa sa, să se vese- 
lească. Sau dimpotrivă: să aibă voie trei zile, să mănânce și 
să bea, să se bucure și să facă toate dorinţele, iar după 
aceste trei zile să-l pună într-o temniţă întunecoasă pentru 
toată viaţa lui. Ce pedeapsă ar alege dintre acestea două? 
Nimeni nu se îndoiește, că ar alege-o pe cea dintâi, afară de 
ar fi ieșit din minte, ca să aleagă pe cea de a doua. Hristos 
este Judecătorul și noi suntem toti vinovaţii cei osândiţi, și 
lasă într-a noastră alegere, care din aceste două voim să 
facem? Sau să plângem păcatele noastre în aceste puţine zile 
ale prea scurtei noastre vieţi, în multă sărăcie, foame și rea 
petrecere a trupului, iar în veacul viitor să dobândim 
cereasca veselie, sau aici făcând voile noastre, să ne 
îndulcim trupul în această vremelnică viaţă, care nu este nici 
trei zile față de cea viitoare, și acolo să ne muncim veșnic cu 
toate simţirile noastre? O, cum ne orbește diavolul și nu 
cunoaștem folosul nostru, de cinstim noi nepricepuţii 
aceasta viață trecătoare și vremelnică mai mult decât pe cea 
netrecătoare și veșnică! 

Apostolul Petru zice: „Rogu-vă pe voi, fraților, ca pe niște 
nemernici și străini ce sunteţi, să vă înfrânați de poftele 
trupești care se războiesc împotriva sufletului”. Fă astfel dacă 
vrei să trăiești ca un străin, că străinii și nemernicii petrec 
viață mâhnită. Nu au prieteni sau iubiţi, ci sunt totdeauna 
ocărâţi. Așa și tu, nu te îngriji să faci cu cineva prietenie, nu 
te îngriji de lucruri de prisos spre desfătarea trupului, că 

multă pagubă aduc sufletului; nici să-i dai multă odihnă, 
fiindcă mâine te duci, și toată slava ta și bogăţia, o lași aici, 
și pleci gol și lipsit de toate aceste averi stricăcioase și te faci 
vinovat muncii fără sfârșit. Și dacă nu crezi, spune-mi unde 
este acum slava acelor bogaţi și puternici împărați, care au 
stăpânit atâtea ţări și cetăţi prea vestite? Unde este Hercule, 
Ahile, Hector şi alți mulţi nebiruţi comandanţi de oști, care 
omorau fiecare dintre ei câte o mie și mai bine în fiecare zi? 
Unde este împăratul Alexandru care a cuprins atâta lume? 
Unde sunt cezarii și alți împărați foarte bogaţi? Au trecut toţi 
și au pierit ca niște străini și călători! Fără îndoială că nici 
unul din aceștia nu a rămas, ci în grabă au trecut anii lor, și 
nu au stat nici un ceas în lumea aceasta, față de cea viitoare 
și veșnică. Cine cunoaște nimicnicia acestor bunătăţi 
vremelnice, că sunt de nimic și nevrednice și mai amăgitoare 
decât visele, nu le vor pune de fel în inima lor, după cum le 
aseamănă Proorocul împărat zicând: „Ca visul celui ce se 
deșteaptă, Doamne, în cetatea Ta, chipul lor de nimica îl vei 
Jace”. Ca visul acelora ce se deșteaptă din somn adică, așa 
vei risipi întru nimica chipul lor. Aceasta vorbește către 
Dumnezeu, Proorocul, pentru iubitorii de lume și cei 
trupești. Visează, cel ce doarme, lucruri deșarte și minci- 
noase, și deșteptându-se, vede, că acea nălucire s-a 
trannsformat în nimic, și pe urmă îi arată că acel vis era 
minciună. Așa și moartea ta, dovedește că această cinste și 
dregătorie, nu sunt altceva decât chipuri deșarie și 
mincinoase, alcătuite fără viață și adevăr. Adormeau oamenii 
și visau că aveau bogăţie și vistierie nenumărată; și când se 
deșteptau găseau mâinile lor pline de vânt. Cel ce visează, 
nu știe atunci că acea vedere este mincinoasă, ci o socotește 
adevărată, cât are ochii închiși; iar când se deşteaptă, 
cunoaște într-adevâr că este înșelat. Așa și iubitorii de lume, 

socotesc că aceste bunătăţi deșarte și vremelnice sunt 
adevărate și nemărginite, și acestea sunt mai slabe și mai 
neputincioase decât umbra care nu ţine decât numai cât 
avem ochii închiși și ne aflăm în păcat. Când însă ne 
deșteptăm cu mintea și murim patimilor, atunci vom 
cunoaște adevărul lucrurilor. 

Un sărac visează că este acoperit de bogăţie și de cinste 
până în creștet; și deșteptându-se se află sărac și defăimat. 
Altul iarăși, flămând, visează că se află la masă prea 
îndestulată și se satură, şi sculându-se dimineaţa este cu 
totul flămând. Atâta deosebire au cereștile bunătăţi de cele 
pământești, precum cele adevărate față de vise. Că precum 
este vis când vede cineva dormind că a găsit munţi de aur, 
sau altceva asemenea, așa sunt vise și aceste vremelnice, 
mincinoase și deșarte lucruri, când le asemeni cu cele 
adevărate și nestricăcioase bunătăți ale veșnicei fericiri. 
Lumea este amăgitoare și înșală pe prietenii ei, ca să creadă 
că sunt scumpe și de mult preţ acele lucruri care stăpânesc 
viața aceasta, dar se amăgesc, căci toate sunt ca norul, ca 
fumul și ca vântul. De multe ori se vede un nor în aer, în 
care se văd ca niște cetăţi, corăbii și alte asemenea, apoi 
într-un minut vântul le risipește și pier. Așa sunt și aceste 
lucruri trecătoare și deșarte ale lumei, care îţi spun în 
mintea ta că ești mare și vrednic, și-ţi făgăduiesc cinste și 
bogăţie nespusă. Dar toate sunt turnuri și cetăți care nu 
sunt. 

Şi cine se bucură de aceste vise, este asemenea aceluia 
care voiește (după cum zice Ecleziastul) să prindă umbra în 
mâinile sale, sau să ajungă vântul, alergând. 

Bogăția cea pământească nu este bogăţie adevărată, ci 
zugrăviri și basme, care deși se văd în viața aceasta mare și 
frumoasă, ele nu există pentru totdeauna, nici de mulţi ani, 

ci umbră și fum și vis. Spune-mi, iubitorule de lume, dacă ai 
fi deșteptat pe cineva, care să fi văzut în vis, că a găsit 
comoară mare, și cu părere de rău să se mânie pe tine, 
zicând că i-ai luat bogăţia lui, sau să se bucure în visul său 
și să-și închipuie că este bogat, nu ai fi zis că este lipsit de 
minte și nebun? Astfel este (zice înţelepciunea) cine socotește 
adevărate aceste lucruri vremelnice și deșarte, căci nu este 
altceva viata aceasta decât umbră și vis. Ei socotesc că sunt 
bine norociţi, și nu sunt. Socotesc că au multe lucruri și nu 
au mai nimic. Cred că vor trăi multă vreme și ei nu vor 
ajunge nici până mâine, dorm fără grijă, neștiind că astăzi îi 
va chema să dea înfricoșătorului Judecător, răspuns pentru 
faptele lor. Mulţi adorm în trupeștile lor plăceri, ca Samson 
pe pieptul Dalilei, când l-au prins Filistenii, și scoţțându-i 
ochii, l-au pus să învârtească la moara de cai. Olofern 
dormea când ludita i-a tăiat capul. Așa mor și sunt îngropaţi 
câți sunt încurcaţi în desfătări și adormiţi în păcate. Câţi 
dorm nu au simţire, ci zac ca niște morţi. Așa și oamenii 
iubitori de trup care dorm în păcat și nu văd, nu simt pe 
Dumnezeu, și nici nu gustă Hrana cerească, care sunt 
dumnezeieștile cuvinte. Nu văd nici nu cunosc nimicnicia 
lucrurilor pe care le poftesc, și la bine sunt nesimţitori, după 
Proorocul: „Ochi au și nu vor vedea”. Și precum este un 
bolnav care visează lucruri mari și vitejești, și acestea toate 
sunt minciuni. Așa sunt și aceia care se socotesc mari şi 
puternici, pe când ei sunt slabi și ticăloși. Unul care doarme 
nu se teme de cele ce sunt vrednice de temut, ci de cele 
deșarte și de cele ce nu sunt. Dacă este cineva aproape de el, 
când doarme, și ar voi să-l ucidă cu sabia, nu se teme de 
dânsul; iar dacă se vede în somnul său că se află într-o mare 
prăpastie și primejdie, se înfricoșează și tremură ca trestia. 
Așa şi cei trupești și iubitori de lume se tem de necazurile 
270 


acestei vieţi, care nu sunt altceva, decât umbre și năluciri; 
iar la cumplitele pedepse ale muncii nesfârșite, nicidecum nu 
se gândesc că au să-i muncească totdeauna. O, a ta nebunie 
și nesimţire, păcătosule! Cum nu cunoști folosul tău, și alegi 
mai bine ca să-ți faci voile tale trupești numai un ceas în 
această nemernicie a ta, și acolo în cealaltă lume să ai 
suferinţe și chinuri veșnice? Urăște, nepriceputule, trupeștile 
plăceri, nu alege mai mult calea locuinţei tale, ci cunoaște că 
ești străin și nemernic pe acest pământ. Mergi repede ca să 
ajungi la fericirea cea adevărată, căci Domnul nu a gonit pe 
om din Rai ca să fie în lume ca într-un alt rai, sau să aibă 
bucurie și plăceri, ci să plângă păcatele sale, și să se 
ostenească, și să se zbuciume ca un călător, până când va 
ajunge în patria sa. De aceea nu trebuie să te îngrijești în 
lumea aceasta de lucruri netrebnice, ci numai de câte sunt 
folositoare sufletului tău. 

Precum călătorii și neguțătorii care se duc să facă negoţ în 
țară depărtată, când se întorc în patria lor nu cumpără 
lucruri grele și cu anevoie de purtat, că nu pot să le poarte 
drum lung, fiindcă le pricinuesc supărare. Ca să nu fie 
prădațţi de tâlhari, ei aleg lucruri mici și trebuincioase, adică: 
pietre scumpe și mărgăritar, care ocupă puţin loc și 
preţuiesc mult. Așa fă și tu, ascultătorule, că străin ești aici, 
iar mâine te vei duce la Patria ta, şi nici un lucru din câte 
stăpânești nu este cu putinţă să iei și să duci împreună cu 
tine, nici case, nici ţarini, nici argint, sau aur, sau alte 
asemenea, fiindcă sunt lucruri grele și călătoria lungă, 
drumul mult și primejdiile nenumărate, și le lași pe toate 
aici. Numai dacă ai pietre scumpe și mărgăritare de mult 
preţ, adică: dragoste către aproapele, milostenie, smerenie și 
alte fapte bune pe acestea poţi să le iei împreună cu tine, 
căci nimeni nu poate să te lipsească de ele. Pentru ce, 

nepriceputule, cumperi lucruri care rămân pe drumuri și se 
pierd? Pentru ce te încarci aici cu bogăţie vremelnică, și 
acolo, unde ai să stai veșnic, să fii sărac și lipsit? Deschide, 
nesocotitule, ochii tăi, și cunoaște folosul tău! Trezește-te din 
somnul păcatului. Sfărâmă lanţurile vicleanului și fugi din 
înșelăciunea în care te-a cufundat. Vinde toate averile ce le 
ai în acest tărâm de surghiun al tău, și cumpără 
mărgăritarul cel de mult preţ, și ţine bunătăţile cele 
vrednice, ca să te întorci la Patria ta bogată, să te bucuri în 
cinste și slavă, şi să te închini Prea Sfintei Treimi și 
nedespărţitei Unimi, Tatăl, Fiul și Duhul Sfânt, în veci. 
Amin. 

PARTEA A DOUA 


CAPITOLUL I 


DESPRE DATORIA CE TREBUIE SĂ AVEM 
CĂTRE DUMNEZEU, BINEFĂCĂTORUL NOSTRU 


FOARTE înţelept și cu multă pricepere, Proorocul David, a 
împărţit în două desăvârșirea dreptății, zicând: „Depărtează- 
te de la rău şi fă bine”. Fiindcă am scris de ajuns despre o 
parte, de cuviinţă este să scriem ceva și despre a doua. 

În această parte a dreptăţii este de trebuință să dăm 
fiecăruia pe al său, adică Ziditorului și Mântuitorului nostru, 
aproapelui și nouă înșine. Că săvârșirea acestui lucru se 
cunoaște, când omul are bună rânduială și dreaptă socoteală 
către aceste trei feţe. Când se face aceasta, nu lipsește nici o 
faptă bună, ci este în toate drept. Și ca să înţelegi mai bine 
pricina, îți scriem trei întocmiri și asemănări, ca să cunoști 
ce trebuie să faci ca să-ți afli mântuirea. Cu aceste trei 
păzești dreptatea desăvârșit, adică: să ai către Dumnezeu 
inimă de fiu, către aproapele inimă de mamă, și către tine 
inimă de judecător. Acestea sunt cele trei părți în care se 
cuprinde toată dreptatea și mântuirea noastră. Mai întâi să 
vorbim despre Dumnezeu, care este partea cea mai de nevoie 
și mai înaltă a dreptăţii. La aceasta ne trebuie trei teologice 
virtuţi: credinţă, nădejde și dragoste. Cu datoriile care 
cuprind aceste virtuţi, omul mulțumește și împlinește dra- 
gostea către Dumnezeu, având către Dânsul socotinţă și 
inimă supusă pe care le are un bun și virtuos fiu către tatăl 
său. Că una dintre primele lucrări ale Sfântului Duh, este să 
ne dea această inimă către Dumnezeu. Socotește cu luare 
aminte, și încearcă ce fel de inimă are un înţelept fiu către 
tatăl său, câtă dragoste îi păstrează, câtă frică și evlavie are, 

câtă ascultare îi face, câtă credinţă îi arată, câtă râvnă spre 
părinteasca cinste, cum îi slujește fără de plată, cu câtă 
încredere aleargă fără sfială către dânsul la trebuinţele sale 
și cu câtă smerenie rabdă ocările și pedepsele! Așadar, ai și 
tu asemenea inimă către Dumnezeu, dacă voiești să împli- 
nești fără lipsă, această parte a dreptăţii. 

La aceasta îţi trebuie opt fapte bune: întâi dragostea, a 
doua frica și evlavia; a treia nesfiala; a patra râvna pentru 
cinstea lui Dumnezeu; a cincea curăţia cugetului și faptele 
spre închinarea lui Dumnezeu; a șasea rugăciunea, la care 
să alergi în toate nevoile tale; a șaptea mulțumirea pentru 
facerile Lui de bine, iar cea din urmă ascultarea, spre a te 
uni cu sfânta și mântuitoarea Sa voie. 

După această rânduială, deci, cel dintâi și mai de seamă 
lucru ce suntem datori să facem, este să iubim pe Domnul, 
după cum ne-a poruncit, cu toată inima noastră, cu tot 
sufletul și cugetul și cu toate puterile, astfel încât cu totul să 
iubim și să cinstim pe Stăpânul acesta. Omul trebuie să aibă 
mintea şi cugetul pururea în meditaţie; voinţa ca să-l 
iubească, iar pofta și celelalte dorinţe să fie cuprinse în toate 
câte îi aduc cinste și dă putere tuturor mădularelor și 
simțţirilor, să lucreze tot ceea ce poruncește această dragoste, 
către care ne cheamă și ne atrage toate dreptăţile și pricinile 
dragostei, care se află în toate zidirile, că toate acestea ne 
duc la Dumnezeu și la gradul cel mai înalt al desăvârșirii. 

A doua, prin care suntem datori să plăcem lui Dumnezeu, 
este frica, nu cea de rob care este temerea de pedepse, ci 
frica prietenească care vine din dragoste de a nu mâhni pe 
un asemenea Părinte și Domn îndurător; că o astfel de frică 
au copiii cei buni, care se înfrânează de la lucrurile cele 
necuviincioase, ca să nu mâhnească pe tatăl lor. O asemenea 
frică are și femeia îmbunătăţită și de bun neam, care se 

îngrijește și se păzește cu multă luare aminte în toate 
lucrurile și treburile ei, ca să nu facă nici o neorânduială sau 
pagubă în casa ei, și să nu smintească pe bărbatul ei. 
Această frică sfântă care este un deosebit dar al Sfântului 
Duh, crește în sufletul nostru și se hrănește, când ne 
gândim la aceste patru lucruri, adică: înălțimea 
dumnezeieștii Măriri, adâncimea judecăților Lui, dreptatea 
Lui și mulțimea păcatelor noastre. Acestea trebuie să le 
cugetăm neîncetat în inimă, că gândul acesta păzeşte în 
sufletul nostru această sfântă dragoste, și gonește tot 
păcatul. Mai ales când suntem la sfânta Liturghie, trebuie să 
stăm cu multă luare aminte și evlavie, și să nu vorbim, nici 
să întoarcem ochii aici și încolo, precum fac unii rău 
crescuți; ci să luăm aminte cu mare frică și evlavie la acea 
împărătească Mărire a Dumnezeului tuturor, care se jertfește 
de preot în chip minunat și neînțeles. Despre aceasta vom 
scrie mai lămurit când vom ajunge la sfânta împărtășire. 

A treia faptă bună este nesfiala, adică: precum un fiu în 
toate necazurile și nevoile care îi vin, de are pe tatăl său 
bogat și mare boier, este încredinţat că nu-i va lipsi ajutorul 
către Dumnezeu știind că are ca tată pe Acela care stăpâ- 
nește toată lumea, și cârmuiește Împărăţia cerului și a 
pământului, și o ţine cu prea puternica Sa înţelepciune și 
stăpânire. În felul acesta nu se întristează de orice lucruri 
protivnice ce-i vin, ci se întoarce către Dânsul cu îndrăz- 
neală, nădăjduind la îndurarea Lui, că-l va scoate din 
necazuri spre folosul său, și îl povățuiește la cele mai bune. 
Că dacă fiul are atâta îndrăzneală către tatăl și cu dânsul 
doarme fără grijă, atunci cu cât mai mult trebuie să 
nădăjduiești tu în Acela, care este Părinte al tuturor părin- 
ților și mai bogat decât toţi bogaţii? Iar de vei zice că puţina 

ta slujire și faptă bună ce ai arătat către acest Stăpân, știind 
mulțimea păcatelor tale, te face să te temi, să nu te mai 
gândești atunci la păcatele tale, ci la nemărginita îndurare a 
acestui ceresc Părinte, care a făgăduit ajutorul Său acelora 
care cheamă cu smerenie numele Lui prea sfânt, și scapă 
sub acoperământul Lui. Astfel am văzut pe unii ce aveau 
vrăjmășie între ei că au primit pe vrăjmașii lor în vremea 
primejdiei în casele lor, și i-au păzit și i-au ajutat, ca și cum 
ar fi fost prieteni foarte credincioși. Și dacă oamenii au atâta 
nerăutate și bunătate, câtă socotești să aibă cerescul tău 
Părinte, care ţi-a făcut atâtea faceri de bine? Ai dar în Acela 
îndrăzneală și nădejde, și nu-ţi va lipsi ajutorul. 

A patra faptă bună este râvna cea pentru slava lui 
Dumnezeu, adică: toată dorinţa și grija ta să fie numai ca să 
slăvească numele lui Dumnezeu, să crească spre Dânsul 
mulțumirea și să se facă voia Sa precum în cer și pe pământ. 
Durerea ta cea mai cumplită și necazul cel mai mare, să fie 
atunci când vei vedea că aceasta nu se face. O asemenea 
inimă și râvnă aveau toți Sfinţii despre care se zice acestea: 

„Râvna casei tale m-au mâncat, și ocările celor ce te ocărăsc 
pe Tine, au căzut asupra mea”. Și iarăși: „Râvna slavei Tale 
Doamne m-a slăbit, și a îmbătrânit cele ale trupului meu”. Că 
așa de mare era mâhnirea ce primeau din această pricină cei 
ce iubeau pe Domnul, încât le ieșea durerea sufletului în față 
și se făcea arătată în omul cel din afară. 

A cincea este cugetul drept și curăţia lui, adică: în toate 
faptele și lucrurile noastre să nu căutăm nici un folos veșnic 
sau vremelnic, să nu ne gândim la cinstea și folosul nostru, 
ci numai spre slava, bunăvoirea și supunerea către Stăpânul 
nostru. Aceasta trebuie să căutăm și să cinstim în toate 
lucrurile noastre, având spre Dânsul nemăsurata râvnă, 
temându-ne ca nu cumva ochii noștri să privească la altceva 

decât la Dumnezeu și Mântuitorul nostru. 

Sunt mulți bogaţi în fapte bune, care când vor fi cercetaţi 
la Dumnezeiasca judecată, socotesc că se vor găsi fără 
această dreaptă socotință, care este ochiul de care zice 
Sfânta Evanghelie, că: „Dacă ochiul tău este curat, face tot 
trupul tău luminat, și dacă este rău, îl face întunecat și 
netrebnic”. Sunt unii care au slujbe și funcții bisericești și 
politice, care văzând că cei îmbunătăţiţi se învrednicesc de 
mare cinste, petrec cu plăcere de Dumnezeu, spălându-și 
mâinile lor de toată necurăţia, ca să nu păteze cinstea lor. Ei 
fac aceasta ca să-i cinstească lumea și să-i iubească șefii lor, 
să le dea funcții și mai mari. Aceste fapte și slujbe nu 
pornesc din dragostea sau râvna pentru Dumnezeu, și nici 
nu au ca sfârșit ascultarea și slava Lui, ci numai pentru 
slava și folosul lor. Deci cel ce întrebuințează acestea, deși se 
arată îmbunătăţit pentru cei ce-l văd, în ochii lui Dumnezeu 
faptele lui sunt cu totul fum și umbră a dreptăţii. Că virtuţi 
morale, fără dragostea Duhului și temerea de Dumnezeu, 
aveau mulți din Elini, precum Platon, Socrate și alții; însă 
aceasta nu le-a folosit deloc, fiindcă nu este bine primită lui 
Dumnezeu înţelepciunea ori bunul neam, sau înălțimea 
cunoștințelor, nici virtuțile morale, nici necazurile trupului, 
de-ai jertfi chiar și pe copiii tăi, ci numai această dragoste a 
Duhului trimisă de sus, și tot ce se naște și purcede din 
această rădăcină. „Căci binele nu este bine, dacă nu se face 
bine”, că lucrurile de nimic fâcându-se cu înaltă și bună 
socotință, sunt înalte și vrednice. Şi iarăși, lucrurile mari și 
înalte, făcându-se cu socotință proastă sunt netrebnice, 
fiindcă Domnul nu privește atât la mărimea lucrului, cât la 
cugetul sufletului, care pornește din izvorul dragostei și al 
dreptăţii. 

A șasea faptă bună este rugăciunea, prin care alergăm în 

vremea nevoii către Tatăl nostru, precum fac pruncii cei mici 
care pentru orice mică frică aleargă la mama lor. Cu 
rugăciunea ne aducem aminte totdeauna de Tatăl nostru, și 
ne apropiem către Dânsul. Mergi mai înainte la capitolul: 
„Despre rugăciune”, să vezi cu câtă evlavie trebuie făcută 
această lucrare îngerească. 

A șaptea faptă bună este conştientizarea și mulțumirea 
pentru părinteștile faceri de bine, care este una din cele mai 
mari datorii către Dumnezeu, după cum am scris la capitolul 
despre nerecunoștință. 

A opta şi cea din urmă faptă bună este ascultarea, în care 
se săvârșește toată dreptatea și pe care nu am lăsat-o la 
urmă ca fiind mai mică decât celelalte, ci ca fiind o pecete și 
sfârșit al tuturor faptelor bune. Trebuie să ai cu totul moartă 
voia ta, să nu se afle în tine nici un fel de împotrivire la voia 
lui Dumnezeu. În această ascultare sunt trei trepte: a) Să te 
supui la toate poruncile și luminările Domnului, și să preferi 
a pătimi toate muncile lumii, decât să săvârșești păcat de 
moarte, și să calci dumnezeiasca poruncă, b) A doua treaptă 
este: să te unești cu voia lui Dumnezeu, să-i mulțumești și la 
cele bune și la cele rele care vin asupră-ţi, cugetând că fără 
dumnezeiasca Lui voie, nu-ţi vine nici un bine, sau rău, și 
așa să-l slăvești în cinstea și în necinstea ta, în sănătate și în 
boală, în viaţă și în moarte, plecând totdeauna capul și 
mulțumind, atât în necazuri cât și în foloasele ce-ţi trimite, 
neuitându-te la pedepsirea trupului, ci la dragostea și 
bunătatea ce-ţi păstrează; căci cu măsura dragostei cu care 
îl dezmiardă părintele pe fiu, cu aceea îl pedepsește când i se 
cuvine. Întru această răbdare a necazurilor, pun trei trepte 
dascălii. Întâi, să le rabzi cu bărbăţie; al doilea să le dorești 
pentru dragostea lui Dumnezeu; și al treilea să te bucuri de 
ele. Cea dintâi treaptă s-a cunoscut în răbdarea lui lov, 

foarte lămurit; a doua, în dorința pe care o aveau unii din 
Mucenici, și însetau să primească și alte munci. lar a treia 
este în bucuria și veselia pe care o aveau Apostolii, că s-au 
învrednicit a pătimi pentru numele Domnului. Și mai ales 
cerescul Pavel, Vasul alegerii, care se slăvea în necazurile 
sale, se bucura întru necinstiri și goniri, după cum se vede 
în multe locuri în Epistolele lui. Aceasta este cea mai înaltă 
treaptă a dragostei și a desăvârșirii, la care puţini ajung, și 
de aceea nu suntem datori toţi să ajungem la a treia sau la a 
doua treaptă, ci numai la cea dintâi, adică să răbdăm 
necazurile cu socotință mulțumitoare, căci cel ce nu o are pe 
aceasta dintâi, nu se mântuiește. A treia treaptă și cea din 
urmă a ascultării este: să te supui celor mai mari care sunt 
epitropi şi slugile lui Dumnezeu, la toate câte îți poruncesc, 
aducându-ţi aminte de stăpâneștile Cuvinte: „Cel ce ascultă 
pe voi, pe mine mă ascultă; și cel ce se leapădă de voi. de 
mine se leapădă”. În această ascultare asemenea sunt trei 
trepte. Cea dintâi, să te supui cu lucrarea cea de afară, fără 
să se opună voia și mintea ta. A doua este, să te supui cu 
lucrul și cu voia. Cea de a treia, cu lucrul, cu voinţa și cu 
mintea, și aceasta este cea mai aleasă treaptă a ascultării, 
care te aduce la multă smerenie și dreaptă socoteală. Deci, 
dacă ai aceste opt fapte bune, ai împlinit partea cea dintâi și 
mai înaltă a dreptăţii, și ai împlinit datoria către Făcătorul de 
bine și Mântuitorul tău. Dar mai înainte de a sfârși, scriem 
vreo câteva învățături trebuincioase și de folos, pentru ca să 
cunoști care din faptele bune sunt mai alese și mai de cinste 
decât celelalte, ca să nu te înșeli. Află deci, că toate faptele 
bune se împart în două categorii. Unele sunt înlăuntrul 
omului, duhovnicești și nevăzute, iar altele sunt în afară și 
văzute și care se cunosc. În prima categorie punem faptele 
bune cele teologice şi câte altele am scris mai sus (și mai ales 

pentru dragoste care este împărăteasa tuturor bunătăţilor), 
și alte asemenea precum este: smerenia, întreaga înţelep- 
ciune, milostenia, răbdarea, dreapta socoteală, evlavia, 
sărăcia cu duhul, defăimarea lumii, lepădarea voii, dragostea 
Crucii și alte asemenea, pe care le numim bunătăți 
duhovnicești și dinlăuntru, fiindcă se află mai ales în suflet. 
Alte fapte bune sunt cele vizibile, adică: postul, privegherea, 
citirea, rugăciunea, cântarea de psalmi și alte asemenea, 
care, deși se fac și acestea din suflet, lucrările lor sunt însă 
mai vizibile decât a acelora dinlăuntru pe care nu poate 
cineva să le vadă, precum este: nădejdea, credinţa, dragostea 
și celelalte. Toate aceste fapte bune sunt foarte folositoare 
pentru suflet și pentru mântuire, dar prima este mai 
folositoare, precum a zis Domnul, Samarinencii: „Duh este 
Dumnezeu, şi cei ce se închină Lui, în duh și adevăr trebuie să 
se închine”. Tot așa zice și Apostolul către Timotei: „Păzește 
credința, căci faptele cele trupești întru puţin sunt folositoare; 
iar credința este trebuincioasă la toate, fiindcă și ei sunt 
Jăgăduite bunătăţile vieţii acestea și celei viitoare”. Pentru 
credință crește cinstirea de Dumnezeu și mila către aproa- 
pele. Prin lucrarea cea trupească, înfrânarea și toată reaua 
petrecere. Însă dacă lăudăm faptele bune dinlăuntru, ale 
duhului, nu defăimăm deloc pe cele din afară, fiindcă prin 
mijlocul acestora mai mici, dobândești și păzești pe cele mai 
mari. Că liniștea și depărtarea te izbăvește de trei păcate, 
adică: de vedere, de auzire și de împreuna vorbire. Și cu 
tăcerea te ajuţi foarte mult, și păzești evlavia și scapi de 
diferite păcate, care se nasc din multa vorbire. Postul iarăși 
slăbește trupul, înalță duhul și ne pregătește spre citire, 
cugetare, și rugăciune, și lăsăm vorba deșartă, și bârfirea pe 
care le povestim când ne saturăm, și ne sârguim la cântarea 
de psalmi și rugăciune și la orice altă pravilă, căci aceste 

fapte ne îndeamnă spre cucernicie, ne luminează mintea, și 
ne facem mai fierbinţi spre cele duhovnicești și dumnezeiești. 
Deci, cine dorește să se învrednicească darului postirii, este 
de trebuință să umble cu luare aminte și mare pază a 
simțirilor, și să fie înfrânat și cumpănit în hrană, în cuvinte 
și în mișcări; să iubească tăcerea, și liniștea, să alerge cu 
evlavie la pravila Bisericii, și la toate acelea care împreună 
lucrează în această folositoare pricină. Din toate acestea poţi 
să înţelegi deosebirea faptelor bune de mai sus fiindcă cele 
dinlăuntru sunt sfârșitul pe care îl dorești; iar cele din afară, 
mijlocul prin care să dobândești pe cele dinlăuntru. Cele 
dintâi sunt mântuirea, și cele de al doilea, îndreptarea. Cele 
dintâi ca duh, iară celelalte ca trup, care deși este mai micul 
duhului, însă este din început parte alcătuită și îi trebuie 
sufletului spre slujbele lui. Cu învățătura de mai sus, fratele 
meu, te izbăvești de cele mai de pe urmă două mari răutăţi, 
care s-au ivit în lume, adică: una veche a fariseilor, și alta 
mai nouă a luteranilor. Că fariseii ca niște iubitori de trup și 
mândri, nu căutau deloc dreptatea care se cuprinde în toate 
faptele duhovnicești, și așa au rămas numai cu umbra faptei 
bune, arâtându-se buni numai pe din afară, iar pe 
dinlăuntru cu totul întinaţi. Luteranii iarăși, auzind de 
această rătăcire a fariseilor, ca să fugă de un rău au căzut în 
altul mai mare, adică: de a defăima cu totul faptele bune din 
afară. Dar adevărata învățătură fuge de amândouă relele și 
caută calea de mijloc a adevărului, și dând cuvenita cinste 
faptelor bune dinlăuntru, respectă de ajuns și pe cele din 
afară, fiindcă amândouă aceste categorii sunt de trebuinţă la 
mântuire. Cunoaște că aceste două chipuri ale dreptăţii, una 
este adevărată și alta mincinoasă. Adevărată este aceea care 
cuprinde lucrurile din afară, care sunt de trebuință și 
folositoare la săvârșirea acesteia. lar mincinoasă este aceea 

care are oarecare lucruri din afară, fără cele dinlăuntru, care 
este fără dragostea lui Dumnezeu, fără frică și smerenie, fără 
evlavie și la celelalte fapte bune, precum era aceea a 
fariseilor, pentru care Domnul îi mustra, ocârându-i ca pe 
niște fățarnici, că zeciuiau izma și mărarul; iar lucrurile cele 
scumpe și mari care stăpânesc Legea nu le cruțau, adică: 
judecata, mila și adevărul. Și iarăși în alt loc le zice că erau 
osârduitori a-și spăla picioarele și mâinele lor, dar inimile le 
erau pline de vicleșuguri și de răpiri, și că erau morminte 
împodobite pe dinafară, iar pe dinlăuntru pline de oase. 
Aceasta este dreptatea pentru care Domnul mustra adeseori 
în Dumnezeiască Scriptură zicând: „Acest norod mă cinstește 
numai cu buzele, iar inima lor este departe de mine. În zadar 
mă cinstesc păzind învățături omenești, și nu Legea pe care le- 
am dat-o”. Și iarăși în capitolul I al lui Isaia zice: „Ce-mi este 
mie din mulțimea jertfelor voastre? Plin sunt de arderi de tot. 
Tămâia voastră, urâciune îmi este mie. Lunile cele nouă ale 
voastre le urăște sufletul meu...” Adică: ce este această 
mulțime a jertfelor voastre? M-am săturat de arderi de tot ale 
dobitoacelor, și să nu aduceți mai multe jertfe zadarnice. 
Urăsc tămâia voastră, adunările, sărbătorile și începutul 
lunilor voastre le urăște sufletul meu, și alte asemenea afli în 
Vechiul Testament, din care se vede ca și cum Dumnezeu 
revine şi respinge câte a poruncit să  săvârșească 
nestrămutat, mai ales că acestea sunt lucrări ale evlaviei și 
apropie de dumnezeiasca cinste și mărire a Lui cu închi- 
năciunea și cinstirea ce i se face prin acestea. Ascultă, 
omule, nu osândește Dumnezeu lucrurile acestea după firea 
lor, ci numai pe oamenii care fac acestea, și care nu caută 
dreptatea, nici frica Lui, după cum mai înainte arată lămurit, 
zicând:  „Spălaţivă și vă curăţiți. Scoateți vicleșugurile 
sufletelor voastre înaintea ochilor mei. Nu lucraţi cele viclene, 

ci învățați să faceți cele bune și atunci voi ierta păcatele 
voastre”. Şi iarăși în alt loc zice: „Cine-mi va jertfi un bou sau 
alt dobitoc, aceasta o am ca și cum ar fi omorât om, sau mi-ar 
fi adus sânge de porci; şi cine va aduce tămâie, ca și cum ar fi 
tămăiat un idol”. 

O, Dumnezeul meu! „Pentru ce urăști aceste lucruri ce ai 
poruncit să se săvârșească?” Îndată arată pricina, zicând: 
„Acestea au ales în căile lor, să-mi placă cu ele; iar 
vicleșugurile lor nu le-au lăsat și în necurăţiile lor s-au 
bucurat”. Și de nu crezi, vezi-o mai lămurit în rugăciunea 
mândrului și nebunului fariseu, care zicea așa: „Mulţumescu- 
ti Ţie. Doamne, că nu sunt ca oamenii ceilalți care sunt răpitori 
și nedrepți, nici ca acest vameș. Postesc de două ori în 
săptămână și dau milostenie din câte am, a zecea parte”. Vezi 
aici cele trei rele de care am vorbit? Îngâmfarea, „nu sunt ca 
oamenii ceilalți”; defăimarea celorlalţi, „nici ca acest vameș”, 
și mincinoasa lui încredințare că se socotea drept și 
mulțumea pentru aceasta Domnului. Aceasta este o 
primejdie atât de mare și păgubitoare, încât este mai bine, 
fără îndoială, să fie cineva păcătos și om rău, și să-și 
mărturisească răutatea sa, decât să fie îmbunătăţit și 
mândru. Că păcătosul nevrednic, când își cunoaște 
slăbiciunea și nevrednicia sa, are prin această începutul 
mântuirii și îndreptării lui. Iar cine nu știe răul său, și nu 
socotește că este bolnav, cum va primi tămăduire? Pentru 
aceasta, zice Domnul către farisei: „Depravatele și vameșii, 
se duc mai înainte decât voi în Împărăţia cerurilor”. 

Am dovedit până aici că primejdiile cele arătate se cunosc 
de toți, fiindcă sunt ca insulele mării, care se văd de departe. 
Iar cele ascunse care sunt ca niște stânci pe care le acoperă 
marea, este nevoie să fie însemnate ca să le știe și să le vadă 
fiecare. Însă să nu socotească cineva că am defăimat faptele 

din afară, ca să laud pe cele dinlăuntru. Pentru că nu sunt 
de ajuns cele dinlăuntru ca să ne mântuim. fără cele din 
afară, precum a zis Domnul fariseilor: „Și acestea să le faceți 
și pe acelea să nu le lăsați”. Adică pe cele dinlăuntru. 

Deci sfârșitul acestei pricini este să întemeiem o frică mare 
de Dumnezeu și să ne cutremurăm chiar și numai de numele 
păcatului. Şi cel ce a sădit și a înrădăcinat aceasta în 
sufletul său, să știe că este fericit, și va putea să zidească 
orice va voi pe această temelie. Iar cel ce cade ușor în păcat, 
să se numească orb și nebun, fie măcar și drept la arătare. 

CAPITOLUL II 


DESPRE DRAGOSTEA PENTRU APROAPELE 


A DOUA parte a dreptăţii este să facem aceea ce suntem 
datori către aproapele, adică: să-l iubim, să-l miluim și să ne 
doară inima pentru dânsul, precum ne poruncește Domnul. 
Citește Proorocii, Evanghelia, Epistolele Apostolilor și pe 
scurt toată Sfânta Scriptură veche și nouă, să vezi atâtea 
laude a faptelor bune, să te minunezi cât este de necesară 
această parte, și cât ne poruncește Domnul, și câte datorii 
avem ca să ne milostivim de aproapele. La Proorocul Isaia se 
vede această margine a săvârșirii dreptăţii, la dragostea către 
aproapele. Întâi, când Iudeii cârteau zicând: „Pentru ce, 
Doamne, când am postit și am chinuit sufletele noastre, nu te 
ai uitat la posturile noastre, și nu ne-ai cruțat de loc?” Și 
răspunde Proorocul ca și cum ar răspunde Dumnezeu și le 
zice: „Pentru că în zilele postirii ați făcut voile voastre și nu pe 
a mea, și strămtorați și sugrumaţi pe datornicii voştri. Postiţi, 
dar nu de lupte și judecăţi, nici de a face rău aproapelui. 
Această postire nu-mi place. Ci rupeţi zapisele minciunii și ale 
câștigului, lepădaţi învoirile cele silnice, lăsaţi pe cei necăjiţi în 
libertatea lor, și ridicați jugul ce l-aţi pus. Când aveţi o pâine, 
împărțiți-o cu săracul și primiți pe cei străini și lipsiţi. Și când 
veţi face așa, ajutând milostivindu-vă pe cei săraci și-i veți 
ajuta, atunci vă voi da toate acele bunătăţi”, câte zice același 
Prooroc până la sârșitul Capitolului. lată cât îi place Milos- 
tivului Dumnezeu să facem bine săracilor! Același lucru scrie 
și Proorocul Zaharia, când L-au întrebat Iudeii pe Domnul 
dacă voiește să postească atâtea zile și de-i place, să 
împlinească Legea lui, și le-a răspuns mult Milostivul cu ce 

fapte se mulțumește, zicând: „Luaţi aminte, să păziţi 
dreptatea și să judecați drept pe aproapele vostru. Faceţi 
lucruri bune și miluiți pe aproapele vostru. Nu căutați pricină 
să nedreptăţiți pe văduve și pe sărman, pe străin și sărac. Și 
să nu se gândească cineva să facă rău cuiva, și așa îmi veți 
plăcea și veţi împlini legea mea”. Încă la Isaia zice acestea: 
„Aceasta este odihna mea: să hrăniți pe flămânzi, să 
mângâiaţi pe cei întristați”. Aceasta cu adevărat este minune 
și de mirare Cel mult Milostiv să primească drept facere de 
bine și odihnă făcută lui și, mila și ajutorul dat săracilor. 
Dar în toate acestea mă uimesc când citesc al XVI-lea capitol 
al lui lezechiel Proorocul, unde numărând Domnul păcatele 
ticăloșilor Sodomeni pentru care au fost pierduţi cu totul, a 
numit aceste trei păcate zicând: „Această fărădelege a 
Sodomenilor, sorei tale. Întru mândrie, întru prisosinţa pâinii și 
întru ieftinătate s-a desfătat, ea și fiicele ei. Aceasta s-a făcut 
ei și fiicelor sale, căci mâna săracului și a scăpătatului nu au 
umplut. Și au rânduit nemilostivirea la locul cel mai de pe 
urmă, ca cel mai rău păcat decât toate celelalte”. Fiindcă 
adevărat este că nemilostivirea e grea fărădelege și de toţi 
urîtă, fiindcă nu te doare inima de fratele și cel de un suflet 
cu tine. Acestea și altele asemenea zic dumnezeieștii 
Prooroci. lar Sfânta Evanghelie, care este Legea dragostei ce 
să zică? Cine poate să laude și să încununeze mai mult 
această faptă bună, pe care Stăpânul Hristos a pus-o temelie 
în toată dreptatea înfricoșătoarei Judecăţi ce va să fie, în 
lucrurile facerii de bine zicând: „Întrucât aţi făcut unuia 
dintre aceștia mai mici, mie aţi făcut”. Ce vrei alta mai bună 
decât aceasta care a pus-o în aceste două porunci, adică 
dragostea pentru Dumnezeu și pentru aproapele, împlinirea 
Legii și a Proorocilor? În aceste două porunci atârnă toată 
Legea și Proorocii, și iarăși în cel din urmă cuvânt la Cina de 

Taină, ce altceva ne-a poruncit decât ca să păzim dragostea? 
„Această poruncă a mea dau vouă, să vă iubiți unul pe altul, 
precum, și eu v-am iubit pe voi”. Şi iarăși: „Întru aceasta vă 
vor cunoaște toți că sunteți ucenici ai mei, dacă vă veți iubi 
unul pe altul”. Și nu numai nouă ne-a zis acestea, ci a făcut 
și rugăciune îndată către Tatăl, pentru păzirea acestei Legi, 
și a zis: „Rogu-te, o Părinte, să fie întru dânșii aceeași, adică 
în unire precum suntem noi, ca să cunoască lumea că Tu m-ai 
trimis”. Dându-ne ca prin acest cuvânt să înțelegem, că 
dragostea între creștini trebuie să fie atât de mare și mai pe 
presus de fire, încât să-i facă cerești pe oamenii cei 
pământești. Apostolul Pavel arată cât de mult cinstește și 
laudă această faptă și o preamăreşte, mai mult ca pe 
celelalte, zicând: „Că aceasta este calea cea mai scurtă pe 
care să mergem în Rai”. În alt loc iarăși zice că: „Este 
sfârșitul poruncilor și împlinirea a toată Legea”. Ce alte laude 
mai mari poate cineva să zică decât acestea, pentru 
dragoste? Şi iubitul ucenic loan, ne îndeamnă la această 
faptă îngerească, zicând acestea: „Cel ce zice că iubește pe 
Dumnezeu şi urăște pe aproapele său, mincinos este. 
Dumnezeu este dragoste, și cel ce are dragoste este cu 
Dumnezeu și Dumnezeu este cu dânsul”. Şi în tot locul și 
ceasul avea obiceiul acest iubit și iubitor Apostol, să laude 
această faptă bună. Și fiind întrebat pentru care pricină 
zicea despre dragoste atâtea laude, răspundea că numai 
aceasta ajunge pentru mântuirea noastră, dacă o vom păzi 
cum trebuie. Și iarăși cel ce nu are împărtășire cu aceasta, 
oricâte fapte bune ar avea, la nimic nu-i folosesc. Precum s- 
ar putea încredința oricine de adevăr din acea jalnică și 
înfricoșătoare povestire despre Saprichie, pe care o vom 
descrie la sfârșitul acestui cuvânt ca să o afle cei care nu o 


știu, și să ia aminte să nu pătimească ceva asemenea din 
288 


părăsirea lui Dumnezeu. Deci, cine voiește să împace cu 
adevărat pe Dumnezeu, să știe că nu este alt chip decât 
săvârșirea dragostei, dar să nu fie goală sau seacă, ci să 
urmeze cu faptele. Căci dragostea nu este desăvârșită decât 
așa cum a spus același loan zicând: „Fiii mei! Să nu iubim cu 
cuvinte numai, ci și cu faptele și adevărul; fiindcă cel ce are 
bunătăţile lumii și vede în nevoie pe aproapele și nu-l ajută, 
cum este într-însul dragostea lui Dumnezeu?” În şase feluri 
săvârșești această faptă bună, adică: să iubeşti, să sfătuiești, 
să ajuţi, să rabzi, să ierţi și să dai bună pildă prin cuvinte 
dumnezeiești și cu fapte bune. Deci, cine are mai multe 
lucrări decât acestea, are și multă dragoste; iar cel ce are 
mai puţine, are dragoste puţină. Că unii iubesc, dar 
dragostea lor nu merge mai departe. Altora le place a sfătui 
bine, dar nu pun mâna în pungă să ajute cu milostenie. Alţii 
iubesc a povăţui și a milui, însă nu rabdă ocara și boala 
aproapelui, și nu păzesc porunca Apostolului, care zice: 
„Purtaţi-vă unii altora sarcinile și așa împliniti Legea lui 
Hristos”. Alţii rabdă ocările cu îngăduință, dar nu iartă cu 
îndurare. Şi chiar de nu au urâciune în inimă, însă nu arată 
fața veselă. Aceștia deși păzesc pe cea dintâi, la cea de a 
doua greșesc și nu ajung la săvârșirea faptei bune. Sunt 
iarăși alții care le fac pe toate cele de mai sus, dar nu 
sfătuiesc pe aproapele cu cuvinte și exemple bune care este 
cea mai aleasă parte a dragostei. Deci, după această rân- 
duială, poate fiecare să se cerceteze pe sine, ca să știe cât 
este părtaş de dragoste și cât este lipsit de ea. Că cel ce 
iubește se află în treapta cea dintâi. Cine sfătuiește este în 
cea de a doua. Cine ajută este la a treia. Cine rabdă, la a 
patra. Cine primește ocara și iartă din inimă, la a cincea. 
Cine întărește și sfătuiește pe aproapele cu cuvinte, pilde 
bune și cu viaţa lui bună, (care este faptă a oamenilor 

desăvârșiți și apostolici), să știe că a ajuns la înălțimea 
acestei fapte bune. Acestea sunt faptele hotărâtoare care 
cuprind dragostea în care se arată cât suntem datori către 
aproapele. Sunt însă și altele tăgăduitoare, prin care ne 
învaţă ce nu trebuie să facem, adică: nu osândi pe cineva, nu 
lua lucrul sau muierea altuia, nici să necinstești pe cineva 
cu cuvinte de ocară, cu rea sfătuire sau pildă. Cine va păzi 
acestea, a săvârșit această dumnezeiască poruncă. Deci, 
dacă voiești să ai în mintea ta toate acestea și să le înţelegi 
într-un cuvânt, silește-te să ai precum am zis, inimă de 
mamă către aproapele și așa împlinești porunca desăvârșit și 
fără lipsă. la exemplul de la o bună și înţeleaptă mamă, în ce 
chip iubește pe copilul său, cum îl învaţă și îl sfătuiește, cum 
îl ajută în toate cele de trebuinţă lui, și ceasuri rabdă cu 
îngăduință neorânduielele lui, iar alteori îl pedepsește cu 
dreptate. Și de multe ori se face că nu le-a văzut și le acoperă 
cu înţelepciune și cu pricepere, că prin toate aceste daruri se 
lucrează dragostea, ca mamă și împărăteasă a tuturor 
virtuților. Socotește, cum se bucură și se veselește pentru 
folosul lui, iar la paguba lui se întristează, ca și cum ar fi fost 
tot a ei. Câtă râvnă are pentru cinstea și binele lui! Cu câtă 
evlavie se roagă lui Dumnezeu pentru el! În sfârșit, cât de 
multă grijă și osârdie are pentru el, mai mult decât pentru 
sine, și de multe ori se lipsește pe ea ca să aibă el. 

Şi dacă vei putea să ajungi la așa fel de dragoste către 
aproapele, bucurie să-ţi fie ţie că ai ajuns la piscul acestei 
fapte bune. Și de mă vei întreba, cum poţi avea astfel de 
dragoste către un străin și de alt neam, îți răspund că 
trebuie să vezi pe aproapele ca lucrul mâinilor lui Dumnezeu 
și fiu al Lui, și ca pe un mădular viu al lui Hristos, precum 
ne propovăduiește de multe ori dumnezeiescul Apostol: „Că 
toți suntem mădulare ale lui Hristos”. Şi pentru aceasta, a 

păcătui împotriva aproapelui, este ca şi cum ai păcătui 
împotriva lui Hristos; iar să faci bine aproapelui, este ca și 
cum ai face lui Hristos. Așa încât nu trebuie să socotești pe 
aproapele ca un om, ci ca pe însuși Hristos sau ca mădular 
al Lui, precum este cu adevărat, nu după materia trupului, 
ci cu împărtășirea Duhului Lui, și în mărimea dăruirii; 
fiindcă zice Domnul, că va socoti facerea de bine cea către 
aproapele ca și cum însuși ar fi primit-o. Înţelege deci folosul 
acestei fapte bune și cât de mult ne poruncește Domnul să o 
păzim cu mare atenţie; că de voiești să placi Milostivului 
Dumnezeu, nu este alt lucru mai plăcut Lui decât aceasta. 

Dacă și cei după trup atât iubesc pe rudele lor și au atâta 
iubire între ei numai pentru mica legătură a trupului și a 
sângelui, cum de nu-ţi este ţie cu putinţă, creștine, mai mult 
darul decât firea și unirea duhului decât a trupului? Dacă 
vei zice, că între rudeniile cele după trup se află unire și 
împărtășire, într-o rădăcină și un sânge, care este de obște al 
tuturor, citește unirea pe care o pune Pavel între cei 
credincioși, „Că toți avem un Tată, pe Dumnezeu; o Mamă, 
Biserica; un Domn pe Hristos, o Credinţă”, care este o lumină 
mai presus de fire, căreia toţi ne împărtășim și ne deosebim 
de toate naţiile, o nădejde care este o moștenire a Slavei în 
care să fim toţi un suflet și o inimă. Un Botez întru care ne- 
am născut toţi fii prin înfiere a unuia și a celuiași Părinte, și 
suntem frați. O frământătură precum este sfânta dăruire a 
Trupului lui Hristos, prin care unire ne facem una cu Dânsul 
și ne împărtășim unui Duh, care este prea Sf. Duh, și care 
locuește în toate sufletele credincioșilor prin credinţă și prin 
har și însufleţește și îi întărește pe toţi în viața aceasta. 

Şi dacă mădularele trupului, deși au lucrări și chipuri 
deosebite, atât se iubesc unul pe altul, pentru că sunt insu- 
flate de un suflet, câtă dragoste trebuie să aibă unii către 

alții, fiindcă toți sunt însuflețiți cu acest dumnezeiesc Duh 
care cu cât este mai nobil, cu atâta are mai mare putere să 
lucreze unire, unde se află. 

Deci, dacă unirea trupului și a sângelui, ajunge să lucreze 
numai între rude atâta dragoste, cu cât mai mult unirile și 
împărtășirile Sfântului Duh atât de mari! Dar mai presus de 
toate, înţelege dragostea după Lege și milostivirea ce a arătat 
către noi Prea Milostivul Domn, fără trebuinţa Lui, sau 
pentru vrednicia și dreptatea noastră! De aceea suntem 
datori, pentru această facere de bine, să iubim pe aproapele 
din toată puterea noastră ca să împlinim cu credinţă, 
porunca ce ne-a lăsat-o în cea din urmă zi, când pleca din 
această lume, zicând: „Poruncă nouă dau vouă, ca să vă iubiţi 
unii pe alții, precum eu v-am iubit pe voi. Întru aceasta toți vor 
cunoaște că sunteți ucenici ai mei, de veţi avea dragoste unii 
către alții”. Adică precum eu v-am iubit fără să-mi faceţi vreo 
bunătate; și mai ales sunteţi vrăjmașii mei pentru strămo- 
șescul păcat, și m-am milostivit spre voi în dar, și m-am 
îmbrăcat în trup ca să vă împac cu Tatăl meu; așa voiesc ca 
și voi să vă iubiţi unul pe altul. Şi mai jos zice: „Precum m-a 
iubit pe mine Tatăl, așa v-am iubit și Eu pe voi; și dacă veți 
păzi poruncile mele, veţi rămânea întru dragostea mea”. Siliți 
dar, iubiților, voința voastră la această faptă bună, de suflet 
folositoare și mântuitoare. Că oricâte alte fapte bune ar avea 
cineva, fără aceasta, chiar de și-ar da trupul său spre bătăi 
și moarte pentru Hristos, nimic nu-i folosește. Ascultaţi o 
jalnică povestire: 

În ziua a 9-a a lunii Februarie, scrie Metafrast, că un preot 
cu numele Saprichie, avea învrăjbire cu un mirean anume 
Nichifor, din lucrarea urâtorului de bine diavol, și nu voia ca 
să-l ierte. Pe când aveau această urâciune între dinșii, au 
prins închinătorii de idoli pe Saprichie și l-au chinuit ca să 

se lepede de Hristos și n-a voit, ci a stat cu tărie și a răbdat 
diferite munci. 

Până la urmă, a dat stăpânitorul poruncă să-i taie capul. 
Aflând aceasta Nichifor și știind că dacă nu se vor împăca, 
lui Saprichie nu-i va folosi deloc mucenicia, s-a dus în 
temniţă unde era acesta și căzând la picioarele lui i-a cerut 
iertare, dar el nici nu s-a întors să-l vadă. A doua zi după ce 
l-au scos gelaţii și-l duceau la locul osândei, îl ajunge 
Nichifor (Biruitor) cel vrednic de acest nume, care știa câtă 
pagubă avea Saprichie pentru această urâciune, și căzând la 
pământ, se ruga să-l ierte; dar el a rămas același și nu s-a 
plecat deloc spre împăcare, împietrit fiind cu inima de 
ucigătorul de oameni drac. Şi nu numai atunci, ci și în 
ceasul cel de pe urmă, în care nu lipsea altceva decât să-și 
repeadă gelatul sabia, și sta deasupra lui îngerul Domnului, 
ținând în mână cununa ca să-l încununeze ca pe un muce- 
nic, dacă va ierta pe vrăjmașul său. Atunci se duse iarăși la 
el, nevoitorul Nichifor și cu lacrimi se ruga să-l ierte; iar 
nebunul și nemilostivul cu inima nu pleca cugetul său spre 
iubirea de frate. Deci Saprichie cu dreptate a fost urât de 
Dumnezeu, și a căzut la închinarea de idoli, și în ceasul 
acela când s-a ridicat Nichifor de la pământ, i-a venit o frică 
mare și temându-se de moarte a zis gelaților: Nu mă ucideţi, 
căci mă leapăd de Hristos, și cinstesc pe Zeii voştri. O, 
paguba și orbirea lui! Cine nu va tângui o astfel de 
nenorocire și schimbare nebună? Să părăsească, nebunul, 
pe adevăratul Dumnezeu pentru că n-a voit să-l ierte pe 
fratele său, și să se închine neînsuflețiților idoli! 

Aveam și alte multe să scriu despre dragoste, dar ajung 
acestea și mai ales pilda de față. Și cine va auzi acestea și se 
va teme să-l ierte pe cel ce i-a greșit, nu este un om priceput, 
ci mai ales animal neînţelegător; și unul ca acesta să nu aibă 


293 


defel nădejde de mântuire, că nu se învrednicește să vadă pe 
iubitorul de oameni Dumnezeu în veselia cea cerească, ci va 
vedea pe cel de un cuget al său în răutate și urâtorul de 
oameni diavol în gheena cea nesfârșită, de care să ne izbăvim 
prin rugăciunile Pururea Fecioarei Stăpânei noastre, Născă- 
toarei de Dumnezeu și ale tuturor Sfinţilor. Amin. 

CAPITOLUL III 


DESPRE OCÂRMUIREA TRUPULUI 
ȘI OMORÂREA PATIMILOR 


IATĂ, cu darul lui Dumnezeu, am vorbit pe scurt despre 
dragostea pentru Dumnezeu și pentru aproapele și acum 
este de cuviință să scriem câteva sfaturi pentru omorârea 
patimilor şi ocârmuirea trupului, care este a treia parte a 
dreptăţii, împlinind datoria ce avem. Cunoaște deci că slujba 
și dregătoria unui judecător drept și înţelept este de a avea 
bine orânduită domnia și cu osârdie îndreptată viaţa lui, 
căreia îi trebuie două lucruri: înțelepciune și bărbăţie. 
Înţelepciune, pentru ca să cunoască ce trebuie să facă, și 
bărbăţie ca să săvârșească cu severitate ceea ce a hotărît. 

Şi fiindcă în scurta viață a omului sunt două părți mai 
însemnate, care trebuie să fie îndreptate, adică trupul cu 
toate mădularele și simțţirile lui, și sufletul cu dorinţele și 
puterile, este nevoie să scriem cum trebuie povăţuite la bine 
adică să săvârșească datoria lor cu sârguinţă. 

Mai întâi trebuie să cârmuiești trupul cu asprime, și nu cu 
răslăţ și iubire de sine, precum ai citit scris despre curvie și 
lăcomia pântecelui. La aceasta avem ca pildă multe cetăţi 
vestite și împărăţii care au căzut din înalta lor vrednicie prin 
plăcerile și desfătările lor, și s-au pierdut cu totul, că nu este 
altceva să ne slăbească și să ne lenevească spre fapta bună, 
precum îndestularea prea mare a averii. Pentru aceasta 
trebuie să petrecem cu viețuire aspră și înfrânare la hrană, 
îmbrăcăminte și la somn, și pe scurt, la toate cele de 
trebuinţă ale trupului. 

Să avem încă și buna rânduiala din afară, păzind câte zice 

Augustin: la umblet, la îmbrăcăminte și la toate mișcările 
trupului. Şi să nu se facă nimic care să pricinuiască poftă 
celor ce văd, ci numai ceea ce se cuvine în orânduiala 
noastră. 

Să aibă deci grijă, robul lui Dumnezeu, să petreacă în 
lume cu rânduială și smerenie și cu astfel de blândeţe, încât 
să le folosească celor ce-l văd, să ia pildă din fapta lui cea 
bună și așa poate să păzească sufletul său netulburat. 

Despre simturi. 

Aceasta îndeplinită, este de trebuinţă paza cu luare aminte 
a simțirilor și îndeosebi a ochilor, căci ochii sunt limanuri ale 
deșertăciunilor, și ferestre ale pierzării. Și trebuie să avem 
multă luare aminte, că prin ei intră în suflet moartea. 

La auz să avem mare pază, căci prin aceste uși intră multe 
lucruri vătămătoare de suflet și tulbură inima. La aceasta 
trebuie să facem ceea ce ne sfătuiește înțelepciunea, adică: 
să înconjurăm urechile cu mărăcini și să nu ascultăm 
limbile clevetitorilor, și să astupăm gura astfel încât să 
rămână cu atâta durere, ca și cum ar fi pus limba lor pe 
ghimpi. Nu numai să nu auzim grăiri de rău, dar nici alte 
lucruri deșarte ale lumei amăgitoare care nu ne privesc 
deloc, și nu ne dă vreun folos, că unele ca acestea ne 
păgubesc la rugăciune pentru că se adună în minte și 
împiedică inima de la privirea dumnezeieştilor fapte. 

lar gustul trebuie să-l împilezi cu aducerea aminte de 
fierea și oţetul, cu care au adăpat pe Stăpânul nostru pe 
Cruce, și cu pilda Cuvioșilor, care atâta au strălucit în înfrâ- 
nare, încât oricine se înspăimântă auzind atâta nevoinţă. la 
exemplul acestora și fugi de feluritele mâncăruri și de 
gusturi cât poți, și mai ales de băutura de vin, aducându-ţi 
aminte de ticăloșia aceluia care fiindcă a fost prea îndestulat 
de toate bunătăţile și se veselea aici în toate zilele, cere acum 

în totdeauna o picătură de apă și nu-i dau. O, nenorocită 
gustare, căci pentru o scurtă şi de nimic plăcere, primeşti 
răsplătire munca veșnică! 

Despre paza limbii. 

Despre limbă cunoaște lămurit, că după înţelepciune, 
moartea și viaţa stă în buna sau reaua pază a acestui organ 
și din aceasta mai ales vin toate bunătăţile și relele la om. 
Această părere o are și Apostolul Iacob, zicând: Precum 
corăbiile mari se cârmuesc cu o cârmă prea mică, și caii cei 
tari și sălbatici cu un mic frâu, așa și cel care își înfrânează 
limba, este vrednic a cârmui și toată cealaltă petrecere a sa. 
Trebuie ca atunci când vorbești să iei aminte la patru 
lucruri, adică: Ce? Cum? Când? şi Pentru ce? Cât la cel 
dintâi care este materia, adică la orice cuvânt ce vei vorbi, 
păzeşte porunca lui Pavel care zice: „Să nu iasă cuvânt rău 
din gura voastră, ci bun şi folositor, spre îndreptarea celor ce 
ascultă”. Așadar, precum corăbierii cei pricepuţi și iscusiţi, 
au însemnate pe harta marină toate stâncile și locurile cele 
primejdioase unde se poate sfărâma corabia, ca să se 
păzească de acestea, tot așa trebuie să se păzească și robul 
lui Dumnezeu de toate cuvintele cele rele și urâte, ca să nu 
se primejduiască cu moarte sufletească. Trebuie să te ferești, 
ca de niște stânci ale mării gândite, de toate cuvintele urâte 
și necuviincioase, minciunile, lingușirile și vicleniile deşarte, 
mai ales câte sunt spre lauda ta, sau spre osândirea 
aproapelui. Să fugi de vorbirea de rău și laudă, care sunt 
două mari rele în care cei mai mulți cad. Asemenea să 
păzești ascunsă taina pe care ţi-a încredinţat-o fratele tău și 
să nu o mărturisești nicidecum, chiar de ti-ar lua și viața. 

Cât despre felul și vremea vorbirii, trebuie să zici cuvintele 
când trebuie, fiindcă după Cartea înţelepciunii cuvântul nu 
este înţelept, când nu-l zici la vreme. Iar în urma tuturor să 

prevezi sfârșitul, iar gândul să fie bun și plăcut lui 
Dumnezeu, că unii vorbesc cuvinte bune, ca să fie socotiți 
pricepuţi, iară alţii ca să se arate înţelepţi. Cea dintâi este 
fățărnicie, iar a doua deșertăciune. Şi pentru aceasta se 
cuvine să nu fie numai cuvintele bune, ci și sfârșitul, 
căutând totdeauna cu cuget curat, slava dumnezeiască și 
folosul aproapelui. Toate acestea sunt de nevoie și trebuin- 
cioase să le păzească acela care vorbește. Dar fiindcă este cu 
greu de a nu călca vreuna din acestea, este mai de folos să 
alergi la limanul tăcerii, pentru că cel nepriceput tăcând, se 
socotește înțelept. 

Ca un om să fie bun și virtuos, să știi că sunt două 
bunătăţi în lume, una firească a acelora care se nasc buni, și 
o au întru sine, și alta duhovnicească din buna voinţă, care 
se face din dar, din frică, și din dragostea lui Dumnezeu și 
aceasta este a tuturor drepţilor. 

lar dacă cineva o are pe cea dintâi, adică pe cea firească, 
nu are atâta plată, și nu dobândește slavă pentru ea. Iar cel 
ce va dobândi pe a doua se învrednicește fericirii cerești. 
Pentru aceasta trebuie, după cum s-a zis la începutul cărții, 
să dezrădăcinăm năravurile rele din sufletele noastre și să 
sădim faptele bune în locul lor; că este cu neputinţă să 
stăpânească duhul, dacă nu vor muri mai întâi patimile 
trupului. Aceste două le avea marele Pavel și zicea: „Cu 
Hristos împreună m-am răstignit și numai viez eu, ci Hristos 
viază întru mine”. Zicând „că s-a răstignit” și nu viază, se 
referea la moartea omului cel vechi al morții și toate poftele 
lui pe care le-a biruit cu ajutorul Crucii. Și zicând „viază 
întru mine Hristos”, a arătat învierea și petrecerea omului cel 
nou, că nu era cu trupeștile pofte, ci cu darul și puterea lui 
Hristos. 

Aceste două sfârșituri le-a arătat și Domnul zicând: „Cel ce 

voiește să urmeze mie, să se lepede de sine și să-și ridice 
crucea să și să vină după mine”. Căci prin lepădarea de sine, 
a arătat pe cel dintâi, adică să se lepede cineva de voia și 
firea sa, împreună cu toate gusturile și poftele. Al doilea și 
cel din urmă sfârșit, l-a arătat zicând: „Să urmeze mie” adică 
să se asemene petrecerii și virtuţilor mele. Şi zicând „să-și 
ridice crucea sa”, a arătat necazurile și chinurile ce are să 
pătimească cel ce voiește să ajungă la înălțimea acestei 
virtuţi, căreia nimenea nu s-a învrednicit vreodată cu 
trupeasca împătimire și odihnă, ci prin Cruce și necazuri, cu 
sărăcie, lepădare de toate trupeștile voi și desăvârșita 
omorîre a trupului, după cum a zis Domnul: „Cel ce iubește 
sufletul său, îl va pierde pe el; și cel ce urăște sufletul său în 
această lume, în viaţa veșnică îl va păzi pe el”. 

Nu este puţin lucru să biruiești firea, să faci trupul duh, și 
pământul cer, şi să-l faci Dumnezeu pe omul pământesc. 
Dacă te ostenești și te nevoiești ca să faci din iarbă verde, 
pânză, ca să o îmbraci, pentru deosebirea ce are una de alta, 
cu cât mai ales este de trebuință să te ostenești și să te 
chinuiești la această schimbare, să se facă omul Dumnezeu! 
Nu te lenevi, ci lucrează în fiecare zi în această tainică vie și 
luptă-te împotriva trupului cu toată puterea. Că lupta, 
osteneala și durerea este vremelnică, iar cununa neprețuită 
și plata nenumărată. 

Despre sujleteștile puteri. 

Fiindcă am spus pentru simţirile trupești, de nevoie este 
să scriem și despre puterile sufletești mai ales pentru pofta 
simţitoare și plăcerea care cuprinde toate fireștile mișcări, 
ca: dragostea, urâciunea, bucuria, întristarea, pofta, mânia 
și altele ca acestea. Aceasta este partea cea mai însemnată 
împotriva căreia trebuie să luptăm cu tărie. Aici este toată 
puterea păcatului și cetatea de zid, că de aici ia săbiile şi le 

ascute, ca să ne rănească mult mai adânc. Această parte 
este cea mai slabă și aproape o altă Evă, prin care șarpele cel 
vechi se războiește cu partea cea mai înaltă, adică cu mintea 
și cu voia, ca să privească la pomul cel oprit. Aici se 
descoperă şi se arată luptele și otrava șarpelui. Aici 
biruinţele, căderile și cununile, sau căderile celor slabi și 
leneși care sunt biruiți de lenevirea și nepăsarea lor, şi 
cununile și darurile nevoitorilor pe care le primesc pentru 
osârdia lor. Aici stă toată lucrarea și îndeletnicirea faptei 
bune, ca să domolești și să înfrânezi aceste fiare sălbatice și 
neîmblânzite. Aceasta este via pe care avem a o săpa în toate 
zilele, și grădina pe care urmează să o curăţim de ierburile 
rele și să sădim faptele cele bune. 

Deci cea dintâi îndeletnicire, este să ţii în mâinile tale un 
plug cu care să smulgi buruienile rele, și să stai ca un vizitiu 
sau cârmaci, asupra acestor patimi, ca să le înfrânezi și să le 
stăpânești, să nu meargă unde voiesc ele, ci unde este drept. 
Aici se cunosc fiii lui Dumnezeu, care nu sunt stăpâniți de 
poftele trupului și ale sângelui, ci se povăţuiesc de Duhul 
dumnezeiesc și sfinţitor. În aceasta este marea deosebire 
dintre oamenii trupești și cei duhovnicești, că cei dintâi ca 
niște dobitoace necuvântătoare sunt stăpâniţi de poftele și 
plăcerile trupului; iar ceilalți ca niște fii ai lui Dumnezeu, 
călătoresc cu dreptate și cu nevoință. Aceasta este smirna și 
omorârea atât de lăudată în Scripturi. Aceasta este moartea 
și mormântul la care ne cheamă adesea Apostolul. Aceasta 
este Crucea și lepădarea de sine pe care o propovăduiește 
Evanghelia. Aici este judecata și dreptatea pe care Psalmii și 
Proorocii o glăsuiesc. Aici, unde primejdia este mai mare, 
trebuie să punem mai multă osteneală. La acestea te ajuţi 
mult cu sfătuirile pe care le-am scris în Partea întâi. Să le 
citești adesea și mai ales pe cele împotriva mândriei, a iubirii 

de argint și iubirii de sine, adică a lăcomiei pântecelui, care 
sunt pricini și rădăcini, aproape a tuturor păcatelor. 
Asemenea iarăși să nu voiești să se facă voia ta niciodată, ci 
să o tai, căci mult te folosești cu tăierea voii. Și ca să te 
obișnuiești la această faptă bună, este de trebuinţă să-ţi tai 
voia ta adesea și la lucrurile cele cuviincioase, ca să te înveți 
și să te lepezi desăvârșit de cele necuviincioase. Așa te vei 
birui pe tine însuţi și pe diavol, care este biruință mai mare 
decât dacă ai stăpâni toată lumea. Deci ca să dobândești 
această omorâre, te ajuţi cu supunerea și împodobirea voii, 
care este dreaptă socoteală, și care se face cu aceste trei 
fapte bune: smerenia inimii, sărăcia duhului și urâciunea 
sfântă către tine însuți. 

Aceste sunt mari bunătăţi și ajută mult împotriva 
patimilor. Smerenia este: să te defaimi și să nu te socotești 
ceva pe tine, cunoscând cine ești, ci să dezrădăcinezi din 
sufletul tău toţi vlăstarii și ramurile mândriei și dorința de 
cinste, și să cugeţi că ești mai nevrednic decât toți. Nu 
numai în inima ta, ci și pe din afara să faci lucrările luând în 
seamă cuvintele oamenilor, dacă te osândesc sau te defaimă, 
fiindcă trebuie să dea toate aceste fapte și lucrurile noastre, 
bună mireasmă de smerenie și sărăcie, și să ne supunem 
pentru dragostea lui Dumnezeu, nu numai celor mai mari și 
asemenea nouă, ci și celor mai mici decât. noi. Mai cu 
seamă, cum zic deobște toți dascălii: Rădăcina și temelia 
tuturor faptelor bune este smerenia și fără de aceasta, toate 
celelalte nu-ţi folosesc deloc și trebuie să cugeţi că ești mai 
netrebnic decât toate zidirile cerului și ale pământului și 
nevrednic chiar de hrana pe care o mănânci. Pe scurt să te 
urăști pe tine însuţi, ca pe o urâciune și lepădătură, și să te 
bucuri când te defaimă și te ocărăsc alții. 

A doua fapta bună este sărăcia și defăimarea de bună voie 

a lucrurilor vieţii, multumind Domnului în ceea ce te afli, 
chiar de ai fi și cel mai sărac. Și adevărata sărăcie este nu 
numai să nu ai nimic al tău, dar să și urăști bogăţia, pentru 
Domnul, fiind lucru şi materie a mândriei, a invidiei, a 
mâniei, a iubirii de argint, și a iubirii de sine. Trebuie nu 
numai să fii sărac, dar și să dorești sărăcia și cele ce 
urmează ei, adică: foame, sete, osteneală, săracă locuință 
prost așternut, masă, îmbrăcăminte și toate celelalte 
sărăcăcioase, după imitarea Stăpânului nostru. Și cine n-a 
ajuns la măsura aceasta, nu află în inima ss pacea dorită; 
iar cel ce a ajuns, este cu adevărat fericit. 

Această sărăcie aduce pe om în atâta pace și odihnă a 
inimii, încât Seneca a zis: „Cine a închis ușa pojtelor poate să 
se asemene cu Dia în fericire”, dandu-ne nouă să înţelegem, 
că fericirea omului este încetarea dorințelor inimii; și cine a 
ajuns la aceasta, a ajuns în culmea fericirii. 

A treia faptă bună este urâciunea cea sfântă pentru sine, 
și pentru care a zis Domnul: „Cine va voi să-și salveze 
sufletul său, îl va pierde”. Și nu zice pentru urâciunea cea rea 
ce o au oamenii cei nepricepuţi, ci pentru urâciunea pe care 
o aveau Sfinţii către trupurile lor, pentru că aceasta este 
pricina multor rele și piedică la fapta bună. Pentru aceasta îl 
pedepseau și-l munceau cu viețuire aspră, ca să-l aibă rob 
sufletului pentru ca să nu li se împotrivească la fapta bună. 
Această sfântă urâciune îţi folosește foarte mult la omorârea 
patimilor. Şi să nu te temi de suferințe deloc, căci altfel nu te 
tămăduiești, dacă nu vei scoate Sângele cel rău și să tai 
mădularul cel putred. Atunci te asemeni iscusitului și 
maestrului chirurg când tămăduiește rănile bolnavului, și 
nu-i este milă să taie și să ardă ce este putred, pentru ca 
bolnavul să dobândească cât mai curând sănătatea dorită. 

CAPITOLUL IV 


DESPRE LUAREA AMINTE ȘI BĂRBĂȚIA 
CARE NE TREBUIE LA ÎNDELETNICIREA 
ACESTEI FAPTE BUNE 


ÎN toate cele zise mai sus, se află multă greutate de a se 
birui firea și reaua obișnuinţă, ca să săvârșim fapta bună. 
Pentru aceasta scriem aici câte ceva de ajutor, ca să ușurăm 
greutatea ostenelii și să îndreptăm asprimea căii, fiindcă 
puţin folos primește cineva numai cunoscând binele, dacă 
nu are și puterea să-l săvârșească. Greutatea care este în 
această cale, nu se naște din felul păcatului, nici din al 
faptei bune; căci păcatul este afară de fire, iar fapta bună 
după fire, și ar fi trebuit să fie greutate spre păcat, iar la 
fapta bună înlesnire; dar se naște din stricăciunea omului a 
cărui inimă este desfrânată prin păcat. Deci, precum celui 
bolnav i se par bucatele cele mai bune, fără de gust, care 
sunt dulci la cei sănătoși, și precum ochii bolnavi urăsc 
lumina cea strălucitoare, pe care cei sănătoși o doresc, așa și 
fapta bună ni se arată fără gust, și păcatul plăcut ceea ce nu 
este adevărat, ci pentru reaua așezare a inimii care este 
stricată. Este deci de trebuinţă, să găsim vreo doctorie ca să 
vindecăm boala aceasta, și să aducem inima noastră într-o 
astfel de stare, încât să urască pe cel protivnic, şi să 
dorească binele, căci fără aceasta este cu neputinţă să 
dezrădăcinăm patimile și să dobândim faptele bune. 

Mai întâi e nevoie de evlavie, care este odihnă și cale 
cerească și insuflare a Sfântului Duh, înălțare a Darului său, 
o rază a credinţei, a nădejdii și a dragostei, și o minunată 
strălucire, care se naște din cugetarea și gândirea 

dumnezeieştilor lucruri, și preface în așa fel inima, că o 
îngreunează la rău, și sârguitoare spre fapta bună, și i se par 
dulci lucrurile cele dumnezeiești, iar cele lumești i se par 
neplăcute, precum știu oamenii cei duhovnicești care atunci 
când simt mare evlavie, se află osârdnici la bine, iar la rău 
nepăsători şi trândavi. Pentru aceasta, cel ce dorește să se 
folosească, să-și dea silința cât poate, ca să sporească 
această evlavie, căci cu cât are mai multă evlavie, cu atât 
mai bine i se schimbă felul inimii. 

Despre această evlavie o să scriem lămurit la capitolul 8. 
Așa cum cei care voiesc să întipărească un chip de icoană în 
ceară, mai înainte o înmoaie în mâinile lor și pe urmă o 
pecetluiesc cum voiesc, așa și cel ce voiește să întipărească 
chipul faptei bune în inima sa, mai întâi să o înmoaie cu 
căldura evlaviei, și pe urmă o face cum voiește. Așa vedem că 
fac cei ce lucrează materie tare. Căci cum ar fi putut fierarul 
să-și facă meșteșugul său fără fierbinţeala focului, cu care 
înroșește fierul cel mai tare și cu ciocanul îl înmoaie ca pe 
ceară? Acestea două deci, ne trebuiesc la această prefacere a 
inimii, adică, ciocanul omorârii, ca să sfărâmăm și să îndrep- 
tăm năravurile firii, și fierbințeala evlaviei, ca să înmuiem 
inima și să o supunem acestui ciocan. Aceasta este cheia și 
ușa mântuirii noastre, adică evlavia de care am vorbit, și pe 
care vei afla-o dacă vei primi adesea Sfintele Taine, adică 
Sfânta împărtășanie, cugetarea celor dumnezeiești, citirea 
cărților duhovnicești și orice altă bisericească pravilă, care-ţi 
sunt de trebuinţă, să le citeşti adesea ca să se întipărească 
această evlavie în așa fel în inima ta, încât să nu poţi să o 
mai uiţi. Și precum firea începe a alcătui trupul dobitocului 
de la inimă și dintr-însa iese viaţa și toate mădularele, așa și 
tu să începi viaţa cea duhovnicească de la rugăciune și citire, 
căci prin acest chip vine duhul dragostei și frica lui 

Dumnezeu întru tine și dă viaţă faptelor tale. 

Încă este de trebuință să ai o neîncetată osârdie și zilnică 
priveghere și luare aminte vrednică de laudă, la toate faptele 
tale, la cuvinte și la aduceri aminte, ca să se facă totul cu 
măsura dreptei socoteli. Precum un sol trimis către un 
puternic împărat, când vorbește înaintea întregului Senat, 
stă cu atâta luare aminte și cucerire nu numai în cuvinte, ci 
și în așezarea trupului, și în alte asemenea lucrări, așa și 
robul lui Dumnezeu silească-se să aibă o deapururea luare- 
aminte și evlavie neadormită, ca să se păzească în toate 
faptele și lucrurile lui, când vorbește, ori mănâncă, sau de 
este în casă, ori afară, să petreacă după legea lui Dumnezeu, 
după judecata minţii și după cuviinţa persoanei lui, și pe 
scurt zicând, să aibă atâta luare aminte și evlavie, ca și cum 
ar vedea pe Dumnezeu înaintea lui. 

Este adevărat că și Sfinţii îl vedeau cu ochii minţii cum 
zice Proorocul David: „Văzut-am pe Domnul înaintea mea 
pururi, că de-a dreapta mea este”. Și dacă ai totdeauna 
înaintea ta pe Domnul, o, omule, cum să îndrăznești să faci 
vreo neorânduială sau să nu stai cu multă evlavie? Mulțimea 
ochilor pe care-i aveau acele dobitoace pe care le-a văzut 
lezechil Proorocul, însemnau neadormita luare-aminte pe 
care trebuie s-o avem în viața aceasta și în petrecerea 
noastră, luptându-ne cu ațâţia vrăjmași, ca să aflăm ajutor, 
să nu fim biruiţi. Aceasta închipuia pe cei 60 de puternici 
care priveau la patul lui Solomon, ținând săbii în mâinile lor, 
ca să ne dea să înţelegem acest chip de priveghere și de luare 
aminte pe care se cade să o avem umblând prin mijlocul 
atâtor vrăjmași ai noștri. lar pricina luării aminte, este 
înălțimea și neamul cel bun al acestei pricini, mai ales la 
aceia care se silesc sâ ajungă la săvârșirea petrecerii 
duhovnicesti. Că a petrece în societate și să viețuiești după 

cum voiește Domnul, fără prihană și greșală în viața aceasta, 
și să păzești duhul neîntinat de spurcăciuni trupești și fără 
grijă pentru Ziua Judecăţii, sunt lucruri înalte și mai presus 
de fire, încât îţi trebuie toate cele ce am zis mai sus și câte 
vom zice mai departe. 

Fiindcă dupa cum am zis la capitolul I, nu este știință mai 
cinstită și meșteșug mai iscusit decât a afla mântuirea ta. 
Priveşte deci la osârdia pe care o are un meșter, sau zugrav, 
sau poleitor, sau altcineva, care pentru a face o lucrare 
aleasă, câtă luare aminte pune ca să nu greșească. Vezi cu 
câtă grijă și frică umblă cineva, când ţine în mâinile sale un 
pahar plin de materie de mult preţ, ca să cu se verse 
nicidecum. la seama când trece cineva vre-un râu, și calcă 
pe niște pietre rău puse, cum se teme să nu cadă în apă și să 
se înece. Nevoiește-te cât poţi să umbli și tu asemenea cu 
luare-aminte și grijă, și mai cu seamă la începutul întoarcerii 
tale la pocăință până să te obișnuiești, fără a face nicidecum 
vreun lucru sau să vorbeşti vreun cuvânt care să nu fie 
plăcut lui Dumnezeu. La aceasta îți dă un înțelept o sfătuire 
folositoare, zicând: Cine dorește să dobăndească fapta bună, 
să-și închipuie că are înaintea sa un om mare și însemnat care 
îl privește în toate faptele sale, să facă și să vorbească așa 
cum ar fi făcut, dacă l-ar fi văzut cu ochii pe acela către care 
are multă evlavie. Vezi cum și înțelepţii acestei lumi aveau 
atâta sârguință către fapta bună? Deci gândește-te că vezi 
înaintea ta, nu vreun boier pământesc, ci pe cerescul 
împărat și Stăpân al nostru, deoarece ca Dumnezeu nescris 
împrejur, este de faţă în tot locul și aude și te vede. Deci, fie 
faptele și cuvintele tale după cum se cuvine unei asemenea 
măriri, încerând darul Stăpânului, ca să te păzească totdea- 
una, fără greșală. Această luare-aminte cu care vă sfătuim, 
trebuie să aibă două scopuri: mai întâi să vedem pe Domnul 

înlăuntrul, cu ochii noștri sufletești, să stăm înaintea Lui 
închinându-ne, rugându-ne și lăudându-l cu mulțumire și 
aducându-i jertfă evlavia noastră, la jertfelnicul inimii 
noastre. Al doilea, să luăm seama în toate faptele, cuvintele 
și gândirile noastre, și să nu ne abatem nicidecum de la 
fapta bună, ci să vedem cu un ochi pe Domnul, cerându-i 
Lui darul și ajutorul, iar cu celălalt buna rânduială și 
petrecerea noastră; și astfel să întrebuințăm lumina pe care 
El ne-a dat-o, pe de o parte spre întrebuinţarea și cugetarea 
lucrurilor dumnezeiești, luând aminte la Făcătorul de bine 
Dumnezeu, iar pe de altă parte, la toate câte suntem datori a 
face. Și dacă nu vom putea să avem această luare-aminte 
totdeauna, să ne silim să avem măcar cea mai multă parte a 
vieţii noastre, că nu ne împiedică la aceasta lucrările 
trupului. Ci întru aceasta poate inima să stea liberă, ca să se 
depărteze adesea de grijile lumii și să se ascundă în rănile 
Domnului. 

Fiindcă la fapta cea bună sunt două greutăţi, una, de a 
cunoaște binele de rău, și alta ca să biruiești pe una și să 
săvârșești pe cealaltă. La una îţi trebuie neadormită luare- 
aminte, și la a doua, putere și multă osârdie; și de va lipsi 
una din aceste două, rămâne lucrul nostru nesăvârșit. 
Pentru aceasta, mai sus am vorbit despre luare-aminte, și 
acum scriem pentru puterea și osârdia care-ţi trebuie, ca să 
biruiești această greutate a ta de a face fapte bune. Cunoaște 
deci, că precum fierarul are trebuință de ciocan totdeauna în 
mâinile sale, pentru tăria materiei pe care o lucrează, sau a 
fierului, ca să-l facă supus voii sale, așa și cel ce dorește să 
se mântuiască, are nevoie de această putere ca de un ciocan 
duhovnicesc, pentru pricina greutăţii care se află în fapta cea 
bună. Fără această putere, nu se săvârșește fapta bună, că 
toate au  osteneală și greutate. Postul, rugăciunea, 

privegherea, ascultarea și întreaga înţelepciune, nimic nu-ți 
folosește dacă nu ai această putere. 

După cum toiagul lui Moise, a făcut cu dumnezeiască 
putere și ajutor, semne și minuni, și a izbăvit pe Israeliți din 
Egipt, așa și toiagul acesta al puterii va birui toate greutăţile, 
pe care ni le pun înainte prin iubirea de sine, vrăjmașul 
diavol, și ne face să ieşim la lumină, cu biruință mare și 
slăvită. Pentru aceasta, nu lăsa acest toaig al silinţii și al 
puterii. Că nici o minune nu se face fără aceasta. Că tot 
lucrul bun cu osteneală și trudă se face, și fără osteneală 
nimic nu se săvârșește. Pentru aceasta zice Domnul că: 
„Împărăţia cerurilor se silește și silitorii o răpesc pe ea”, adică 
cei care silesc firea lor și-și taie voile trupești. Prin multă 
osteneală se află odihna; prin luptă și război pacea; prin 
sudoare și trudă, cununile; prin plângere și lacrimi bucuria 
și veselia; și prin urâciunea de sine, dobândești prea dulcea 
dragoste a lui Hristos. Pentru aceasta, de multe ori în 
Paremii se mustră lenevirea și se laudă bărbăţia și osârdia, 
că nici un bine nu face vreodată lenevirea. Nu este altceva 
mai cinstit și mai folositor decât fapta bună; și se cuvine s-o 
dorească toți și cu multă osteneală să o caute. Însă din 
cauza greutăţii și asprimii ei, se lenevesc și se trândăvesc 
unii, își pun pe piept mâinile și își cruţă cărnurile lor, 
zicând: Mai bine este puţin și cu odihnă, decât mâinile pline 
cu necaz și chin. Dar fiindcă nu este altă piedică la fapta 
bună decât numai cea mai de sus greutate, să ne 
îmbărbătăm să îndreptăm asprimea și așa dobândim fapta 
bună, și prin ea cereasca Împărăţie, căreia nu i se 
învrednicesc decât cei care se silesc pe sine biruind voile 
trupești. Cu această bărbăţie pierdem iubirea de sine și toată 
greutatea ei, și gonim afară pe vrăjmașul acesta, și îndată 
intră în inima noastră dragostea lui Dumnezeu. La aceasta te 

ajuţi foarte mult cu pildele robilor lui Dumnezeu. Mulţi 
pustnici au petrecut în sărăcie minunată, au trăit toată viața 
lor în lipsă, goi și desculți, lipsiți de toate cele de nevoia 
trupului, dorind nu îndestularea bucatelor și a băuturilor, ci 
foame și sete; nu bogăţia și îmbelșugarea lucrurilor, ci 
desăvârșita sărăcie: nu trupeasca împătimire, ci Cruce, 
necazuri și suferințe. E foarte adevărat, că de la începutul 
Bisericii lui Hristos și până astăzi, aproape două mii de ani, 
au fost totdeauna bărbaţi și muieri, care nu numai ca s-au 
lepădat de toate bucuriile și desfătările lumii dar au și lăsat 
de bună voie bogăţia și cinstea pe care o aveau, dându-se la 
aspre osteneli și la nevoințe minunate, în chinovii și în 
schituri, în locuri pustii, în munţi aspri și neumblaţi, în 
peșteri și în găurile pământului, în păduri sălbatice și 
nelocuite, necăjiţi, rău pătimind și chinuindu-se de arșița 
soarelui și de frigul nopţii. Pământul îl aveau pat; cerul, 
acoperământ; băutura, apă; și hrană, ierburile. Purtau pe 
trupul gol haine de păr și lanţuri de fier. Posteau privegheau 
în toate zilele, se închinau ani întregi fără să vorbească cu 
cineva, şi pe scurt, urmau cea mai grea și mai aspră viaţă. 
lar unii se urcau pe stâlpi și stăteau în înălțime, 40 și 50 
ani, și alţii în alt chip chinuiau trupurile lor; muncindu-se 
aici vremelnic, ca să se odihnească acolo veșnic. Ce este deci 
mai potrivnic poftelor neamurilor, decât a căuta cineva 
diferite mijloace și chipuri ca să-și pedepsească trupul cu 
foamea și cu setea și cu alte multe munci? Dar ce să zic de 
luptele și nevoinţele Mucenicilor? Cine nu se va minuna 
citind atâtea fapte vitejești și izbânzi? Care dintre noi leneșii 
și trândavii, nu se va rușina și nu se va tângui de lenevirea 
și slăbiciunea sa, când știe că aţâţia ostași puternici și 
fecioare frumoase, s-au dat de bună voie la moarte? Să nu se 
teamă de tăria focului, nici să le fie milă de floarea 

frumuseţii trupești, ci să urască soțiile, copiii, fraţii, pe 
mamă și pe fiice, bogăţia, slava, cinstea și toată altă 
desfătare lumească, și să primească moarte cumplită și de 
ocară? Nu trece zi în care Biserica noastră să nu prăznuiască 
vreun Mucenic, de multe ori și mii sau zece mii și mai mulți 
pe zi, care se face nu atât ca să-i cinstim noi cu prăznuirea, 
pe cât ca să primim noi pildă de la dânșii și să sporim în 
fapta bună, văzând felurile de munci pe care le-au răbdat 
pentru cereasca Împărăţie! Citește Sinaxarul ca să te 
minunezi de felurile și chipurile muncilor pe care le dădeau 
nemilostivii tirani. Pe unii îi frigeau pe cărbuni, pe alții îi 
jupuiau ca pe oi și îi sfâșiau, îi înecau în râuri și în mări, îi 
fierbeau în cazane cu untdelemn, cu smoală și cu plumb și 
alte asemenea; pe alţii îi rupeau, îi săgetau, îi împroșcau cu 
pietre, îi puneau pe roți, le găureau gleznele și capetele cu 
ţepi şi cu înfocate frigări, îi pătrundeau prin urechi, le 
dezrădăcinau şi le scoteau dinţii și unghiile, sfâșiau 
mădularele lor cu cuţitele și cu alte unelte, și pe scurt, 
necredincioșii tirani, inventau cele mai grele unelte de 
muncire, de care niciodată nu s-a auzit. Că nu căutau cei 
fărădelege să omoare trupul lor, pe cât sufletul, ca să șteargă 
buna credință. Și atâta era nemilostivirea lor, că aplecau cu 
sila vârfurile copacilor şi lega de unul un picior al 
Mucenicului, și de celălalt, alt picior; pe urmă îi lăsau și 
întorcându-se vârfurile la locul lor, sfâșiau în două trupul 
lui. Acestea și alte asemenea făceau nemilostivii și cumpliţii, 
după cum se vede în Sinaxar. Acestea să le citească cine 
voiește, să se minuneze de atâta râvnă și nemăsurată 
dragoste ce aveau Mucenicii și mai ales fragedele și 
frumoasele copile a nu le fi milă de trupurile lor. 

Prea înţeleapta Ecaterina, Irina, Varvara, Paraschiva și alte 
numite și nenumite, a căror trupuri străluceau ca zăpada, 

nicidecum n-au cruțat frumuseţea trupului, și nu se temeau 
de iuțimea focului, pentru că aveau înlăuntrul inimii lor alt 
foc nematerial și mai puternic, care aprindea inimile lor spre 
mai mare dragoste, — dragostea dumnezeiască către acele 
veșnice bunătăţi și nespusa bucurie! Cu dorirea acelora, au 
urât dulceaţa desfătării vremelnice. Vezi, creștinul meu, cu 
câte osteneli s-au învrednicit aceștia, fericirii cerești? N-au 
avut ei altfel de trup și noi altul; nici alt Dumnezeu ajutător 
și apărător, și nu primeau altă slavă sau alte cununi, nici nu 
erau alte vremi atunci sau altele acum, după cum unii 
bârfesc mințind. Că acest cer, aceste stihii care erau atunci, 
sunt și acum. 

Dacă aceștia cu atâtea dureri și moarte cumplită au 
cumpărat Împărăţia cea veșnică, pentru ce să nu omori și tu 
poftele tale trupești? Aceștia au răbdat foame, sete și rea 
pătimire îndelungată, și tu nu ești în stare să postești două 
zile pe săptămână? Aceștia au făcut atâţia ani închiși în 
locuri întunecoase, și tu și nu ești în stare să pleci din lume 
ca să faci puţină pocăință și nevoință? Daci nu ajung pildele 
tuturor Sfinţilor, ca să te întărească spre fapta bună, ridică 
ochii tăi la prea sfântul lemn al Crucii și vezi cine este 
Răstignitul acela care a pătimit astfel de nemaipomenite 
chinuri, din dragoste pentru tine? Pildă adevărată este 
aceasta și de multă spaimă vrednică, dacă vei vedea durerile 
și necazurile și chinurile! Nu s-au mai auzit în lume mai 
cumplite, dacă vei privi la vrednicia Pătimitorului, decât care, 
nu poate fi altul mai de bun neam. Dacă te întrebi care este 
pricina pătimirii Lui, aceasta nu este pentru greșeala Lui, și 
nici pentru trebuinţa Lui s-a pedepsit, ci pentru însăși 
îndurarea și bunătatea Sa a primit așa fel de chinuire, că 
toate patimile Mucenicilor, toate necazurile drepţilor și toate 
pedepsele lumii, nu pot să se asemene cu acestea. Atâta a 

fost de înfricoșătoare patima Domnului, încât s-a cutremurat 
pământul, cerul s-a înspăimântat și pietrele s-au despicat, și 
pe scurt toate lucrurile cele nesimţitoare s-au schimbat. 
Cum așadar tu, omul cel cuvântător, te faci mai nesimţitor și 
mai nemulțumitor decât zidirile, și nu pătimești împreună, 
nici împreună nu suferi la patima Izbăvitorului și Mântu- 
itorului tău? Mândru și nerușinat este cu adevărat acela care 
vede pe Domnul măririi să umble împreună cu toţi prietenii 
cei iubiți ai Săi, cu atâtea necazuri și chinuiri, și el să șadă 
pe tron și să petreacă viața în desfătare și odihnă. A poruncit 
împăratul David lui Urie când a venit de la război, să se 
odihnească în casa lui; iar robul cel bun și cunoscător a zis: 
„Chivotul lui Dumnezeu este în cort și robii împăratului meu 
dorm jos pe pământ, și eu să mă duc în casa mea să mănânc, 
să beau să mă odihnesc? Nu o să fac aceasta, mă jur pe 
mântuirea Împărăției tale”. Cât de nedemn este omorât acest 
foarte credincios și bine cunoscător rob vrednic de atâta 
laudă! Și cum tu, creștine, văzând astfel pe Cruce pe 
Stăpânul tău, nu zici asemenea și tu? Cortul cel însuflețit și 
dumnezeiesc pătimește dureri cumplite și moarte, și tu 
poftești dulceţi, și desfătări? Acest chivot care ţinea Mana 
ascunsă și Pâinea îngerească, pătimește și gustă oţet și 
otravă pentru tine, şi tu cauţi bucate alese și bune? Acest 
Chivot care avea Tablele Legii, (vistieriile inţelepciunei și 
științei lui Dumnezeu) era defăimat și numit nepriceput, și 
tu cauţi cinste și laudă? Gândește-te la robii lui Dumnezeu 
care se culcau pe jos, adică: Proorocii, Apostolii și Mucenicii, 
care au petrecut cu atâtea necazuri și pedepse această cale a 
surghiuniilor. Și dacă toţi Sfinţii și însuși Sfântul Sfinţilor a 
umblat pe calea cea strâmtă și necăjită, cum este cu putință 
a se duce cineva pe altă cale la acel loc al fericirii veșnice, 
decât numai cu Crucea necazurilor? Deci, cine dorește și 

poftește să se facă moștenitor al slavei lor, să se facă părtaş 
al pătimirii Lui. De voiește să se bucure și să împărtășească 
împreună cu ei, să nu se ferească de a se răstigni împreună 
cu ei să pătimească necazuri și munci, și așa printr-o 
vremelnică suferință și necinste, se va învrednici bucuriei 
veșnice. Căreia să ne învrednicim toţi, s-o dobândim cu 
darul și iubirea de oameni a Domnului nostru lisus Hristos. 
Căruia i se cuvine slava în veci. Amin. 

CAPITOLUL V 


DESPRE ÎNFRÂNGEREA INIMII ȘI UMILINȚĂ 


DINTRE multele și feluritele greșeli și neluări aminte ale 
noastre, socotesc că nu este alta mai vrednică de plâns și de 
jale, decât chipul nepregătit şi nesocotit al Mărturisirii, 
pentru care trebuie să ne silim mai mult decât pentru orice 
altă slujbă a trupului, după cum poruncește Biserica 
noastră. Eu văd că cei mai mulți oameni se duc la 
mărturisire fără vreo pregătire și înfrângere a inimii sau 
cercetare a cugetului. Pentru aceasta, când se mărturisesc și 
se împărtășesc, îndată se întorc la ale lor obiceiuri, căzând în 
aceleași păcate. Și mai înainte de a trece luna, se întinau ca 
porcii în noroi și mocirlă. Aceasta este o mare defăimare a 
Tainelor bisericești și se vede că defaimă și batjocoresc pe 
Dumnezeu. În fiecare an cer iertare de cele mai înainte 
neștiinţe, făgăduind să îndrepte purtarea lor, apoi se întorc 
la aceleași păcate și la mai multe fărădelegi. Deci, cine 
dorește să se izbăvească de această primejdie și să se 
întoarcă din toată inima sa către Domnul, cu adevărată 
pocăință, să cerceteze capitolele următoare, că acolo îi 
arătăm vreo câteva sfaturi de suflet folositoare pentru 
pocăință, care se împart în trei: înfrângerea inimii, 
mărturisirea, și îndreptarea. Despre care scriem pe rând 
începând mai întâi cu înfrângerea inimii care ţine cel dintâi 
loc al pocăinţei, și era de nevoie, potrivit păcatului, să se facă 
atât înainte de Legea Veche, cât și în cea Nouă, și totdeauna. 

Înfrângerea are atâta putere, încât de multe ori și mai 
înainte de mărturisire, scoate pe om din păcat (numai să 
aibă gândul de a se mărturisi), și îl aduce în starea darului, 

făcându-l prieten lui Dumnezeu din vrăjmaș ce era mai 
înainte, lucru pe care nu-l poate face mărturisirea singură, 
fără această înfrângere. Deci, cine dorește să se întoarcă din 
toată inima sa către Domnul, și dorește să intre ca fiul cel 
desfrânat în casa părintească, să ştie că cea dintâi ușă prin 
care trece, este înfrângerea care este jertfa cea mai bine 
primită, pe care o putem aduce Domnului. „Că inima 
înfrântă și smerită, Dumnezeu nu o va urgisi”. Această 
înfrângere a inimii se împarte în două. Una este pocăința 
păcatelor trecute și cealaltă o socoteală statornică și o 
hotărâre adevărată ca să nu mai păcătuiești în viitor. Cel 
dintâi lucru ce trebuie să faci dacă te-ai pocăit cu adevărat, 
este să urăști din tot sufletul, păcatele tale, cu durere 
nepovestită a inimii, și aceasta să nu fie pentru frica 
muncilor, sau pentru că te păgubești de cereasca Împărăţie, 
ci pentru că prin urâciosul păcat ai mâhnit și ai amărât pe 
bunul Dumnezeu, pe care după cuviinţă se cade să-L iubim 
și să-L cinstim mai mult decât pe toate zidirile. Este cu 
dreptate să ne doară și să ne mâhnim când Îi greșim, 
tânguindu-ne cu lacrimi mai mult decât dacă am fi pierdut 
cel mai scump și iubit lucru pe care l-am fi avut. Că paguba 
cea mare are și durere mai cumplită. Pentru aceasta trebuie 
să urâm păcatul și să ne întoarcem cu totul de la el, fiindcă 
ne aduce pagubă nemăsurată. Această înfrângere prin care 
de la moarte spre viață se ridică păcătosul, este un dar 
dumnezeiesc și facere de bine, căreia sufletul se învred- 
nicește de la Stăpânul. Dar deși este har al lui Dumnezeu, 
atât de mare și arătat, trebuie însă să te pregătești și tu, 
omule, să faci cât ești dator prin tine însuţi, ca să te 
învrednicești să-l iei, adică să fii cu mintea trează, socotind 
toate acele lucruri care pot să te ducă la urâciunea păcatului 
și la umilința inimii. Şi ca să te învrednicești cu înlesnire 

acestui dar, îți scriem spre aducere aminte sfaturile cele mai 
jos însemnate, care-ţi folosesc foarte mult, dacă le citeşti cu 
cuviincioasă luare-aminte și la loc liniștit și retras, ca să nu 
se risipească gândul tău în altă parte. Și cu toate acestea, 
dacă ţi se va părea, citind cele de mai jos, că nu ai ajuns la 
acea durere cum trebuia, nu te împuţina, nici nu te lenevi de 
această lucrare, ci gândește la cele citite, cu luare-aminte, și 
Domnul îți va ajuta, după cum ne-a făgăduit prin Isaia, 
zicând: „Întoarceţi-vă spre mine ca și eu să mă întorc spre 
voi”. Să ai numai cu adevărat partea a doua a înfrângerii de 
care am spus, adică: o statornică socoteală și hotărâre, să 
nu mai greșești lui Dumnezeu cu păcat de moarte. Și 
precum ești dator a hotări să nu mai greșești cu păcate în 
viitor, tot așa este de nevoie să te depărtezi de la locul și fața 
unde ai păcătuit, adică dacă ai căzut în urâcioasa 
amestecare a trupului, să pleci de la acea muiere cu care ai 
săvârșit păcatul, și să o gonești din calea ta. Căci cu 
neputinţă este când se va rupe acoperământul cucerniciei și 
se va face drum spre lucrul rău, a te păzi cu atâta sârguință 
ca să nu cazi iarăși. Fiindcă locul face pe hoţ, cum se zice. 
Cu adevărat este foarte cumplit să te desparţi de prietenii și 
lucrurile tale! Întocmai ca niște boli trupești care nu se pot 
tămădui decât cu foc și cu fier, tăind adesea câte un 
mădular întreg, ca să se izbăvească tot trupul, și precum cel 
bolnav schimbă aerul când este vătămător, și se duce la loc 
mai sănătos și nevătămător pentru sănătatea trupului, așa 
sunt și unele din bolile sufletești care nu au altă tămăduire 
mai folositoare decât aceasta. 

Întâia sfătuire. 
Despre zdrobirea inimii 
pentru mulțimea greșalelor tale 


Dacă dorești să îndemni sufletul tău spre zdrobire și 
umilință, socotește păcatele și lipsa ta de mulţumire pentru 
atâtea faceri de bine de care te-ai învrednicit de la 
Dumnezeu. Și pentru că păcatul este despărţire de la binele 
și scopul pentru care este zidit omul, socotește mai întâi 
acest sfârșit ca să cunoști cât te-ai depărtat de el și te-ai dat 
la lucruri deșarte. 

Scopul pentru care te-a zidit Dumnezeu în această lume, 
n-a fost numai ca să sădești vii și copaci feluriți, nici să 
zidești palate măreţe, sau să aduni bogății și comori, nici să 
ai zile senine în această surghiunie a ta, ci ca să dorești pe 
Făcătorul tău, să păzești poruncile Lui, și așa să dobândești 
desăvârșitul bine. Pentru această pricină ţi-a dat Legea după 
care să trăieşti, tainele, viaţa, sufleteștile puteri, simțţirile și 
mădularele trupului, ca să le întrebuinţezi spre slujba 
Aceluia care ţi le-a dat, să-l Cunoști prin ele și să-l dorești 
din tot sufletul. Să-l dorești pentru aceste binefaceri pe care 
ţi le-a făcut și mai ales pentru mântuitoarea Răstignire, pe 
care a răbdat-o pentru dragostea ta. Întrebă-te așadar, dacă 
ai îndeplinit toate datoriile tale, și dacă te-ai abătut din calea 
pe care ţi-a poruncit să umbli. Acela te-a zidit ca să ai la 
Dânsul toată mintea ta, aducerea aminte și voia, dorinţa, 
credinţa și nădejdea ta; iar tu ai uitat toate acestea și te-ai 
dat cu totul la frumuseţea zidirilor, poftindu-le mai mult 
decât pe Ziditorul și Mântuitorul tău. 

Gândește-te cu câtă lenevire ai cheltuit viaţa ta, de câte ori 
te-ai jurat pe Acel întru tot lăudat nume și slăvit de toată 

zidirea, și l-ai ocărât cu spurcata și întinata ta gură! Cât ai 
necinstit sărbătorile pe care Părinţii le-au legiuit, ca să 
slăvim şi să lăudăm pe Domnul, să plângem păcatele 
noastre, și cât așteptai sărbătoarea, ca să săvârșești faptele 
tale cele de rușine, să prăznuiești dracilor, cu jocuri și cu 
cântece și alte fapte care sunt mai mult păgânești decât 
necuvioșii ale creștinilor! Câtă cinste și evlavie ai către 
părinţii tăi trupești, și părinţii duhovnicești și mai marii tăi? 
Câtă dragoste frățească ai către vecinii pe care i-ai ocărât de 
atâtea ori și i-ai judecat? De câte ori te-ai înămolit în poftele 
trupești; și ţi-ai întinat sufletul și trupul pe care l-a sfinţit 
Domnul spre lăcaș lui? Cine va povesti privirile fără 
rânduială ale ochilor tăi, gândurile curvești, cuvintele spur- 
cate şi de rușine? Slava deșartă, iscodirile şi uneltirile 
vicleșugului tău? Ocările, defăimările, grăirile de rău, min- 
ciunile și lingușirile, trufiile și obrăzniciile, și alte asemenea, 
în care cheltuiești viața ta, în loc să te tânguiești? Cerce- 
tează-te de asemenea pentru cele șapte păcate de moarte, și 
pricepe mândria inimii tale și iubirea de argint, care te face 
să nu te închini decât la bani. Numără faptele milosteniilor 
tale, să vezi de câte ori s-a primejduit aproapele și din 
nemilostivirea ta nu l-ai ajutat. Dar peste toate acestea, 
teme-te și te cutremură pentru lipsa ta de mulţumire către 
Făcătorul tău de bine, gândindu-te la nenumăratele daruri 
ce ţi-a dat Dumnezeu. Tu ai cheltuit viaţa ta și averea, spre 
defăimarea Lui şi deșertăciunea lumii; iar bunătăţile ce ai 
primit de la Dânsul în dar, și pentru care erai dator mai mult 
să-i slujești, tu le-ai făcut arme și unelte împotriva Lui, și ai 
săvârșit mai multe păcate. Deci, cine poate să vadă toate 
aceste fărădelegi pe care le-ai săvârșit și să nu plângă 
vărsând râuri de lacrimi? Altceva ce va înțelege, dacă pe 
acestea nu le simte? Pentru care altă pricină să plângă și să 

se tânguiască mai mult? Cu adevărat socotesc că nu este 
cineva atât de nesimţitor, ca să nu simtă durere în inima sa, 
gândindu-se la toate acestea. 


A doua sfătuire. 
Câte pagube îţi vin prin păcat 


Când numeri mulțimea păcatelor tale, socotește și pagu- 
bele care îţi vin prin ele, ca să cunoști cât folos ai păgubit și 
să te îndemni spre durere multă și pocăință; că altfel deloc 
nu-ţi folosește întristarea și durerea, precum zice Sf. Ioan 
Gură de aur: „Nu este altă pagubă care să se vindece cu 
întristare și durere, decât numai a păcatului”. De aceea, toată 
întristarea și durerea este deșartă și nefolositoare în alt scop, 
afară de acesta. Așadar, cine dorește să dobândească această 
durere de suflet folositoare și cu totul mântuitoare, să 
gândească cu luare aminte și smerenie la bunătăţile de care 
se lipsește și la toate pagubele care îi vin din păcat, ca să ştie 
cât de dureros trebuie să se amărască și să se pocăiască. 

Întoarce-te la începutul cărţii unde sunt scrise pagubele ce 
primeşti, și cum te lipsești de toate acele mari daruri, pentru 
un păcat de moarte, care te va cufunda în munca veșnică. Te 
ștergi din cartea vieții, și în loc de fiu al lui Dumnezeu care ai 
fost, te faci rob diavolului și în loc de locaș al sfintei Treimi, 
te faci peșteră tâlharilor și sălaș al șerpilor. Dintre toate 
aceste pagube, cea mai mare şi mai vrednică de jale, este 
lipsirea de Dumnezeu; că această pagubă este rădăcină și 
pricină a tuturor celorlalte. Cunoaște că te păgubești de 

păcatul ca să înţelegi cât este de cuviință să plângă și să se 
tânguiască din toată inima sa, cel ce s-a păgubit și cade de 
la atât de mare bogăţie a fericirii și înălţime a darurilor, în 
astfel de noian de nenorociri. Cum este cu putință să nu 
plângă cel care a căzut în asemenea rău și adânc al 
pierzării? Deschide ochii tăi, suflete al meu ticălos, să 
înţelegi ce erai mai înainte și cum ai ajuns mai pe urmă. Ai 
fost fiu, după dar, al Celui Prea Înalt, locaș Dumnezeului 
celui viu, vas al alegerii și scaunul adevăratului Solomon. Ai 
fost tron al înţelepciunii, frate al Îngerilor și moștenitor al 
cereștii fericiri. 

Plângi așadar mult, și tânguiește-te totdeauna, când auzi 
cum ai fost și că nu mai ai acele vrednicii; ci dimpotrivă, ai 
venit în această străină și urâcioasă schimbare și din 
moștenitor al cerului te-ai făcut al diavolului! Lăcașul 
sfântului Duh s-a prefăcut în peșteră de tâlhari, vasul 
alegerii s-a făcut vas de stricăciune! Ochiul lui Hristos s-a 
făcut tină și noroi al porcilor. Tronul lui Dumnezeu, scaun al 
pierzării. Fratele îngerilor, sub ascultarea dracilor. Şi acesta 
care zbura ca un porumbel la ceruri, se târăște ca un șarpe 
pe pământ! 

Plângi deci, suflete nenorocit, și te tânguește, gândindu-te 
la atâtea păgubiri! Plângi, că pe tine te plâng cerurile! Tângu- 
iește-te, că te tânguiește Biserica și toţi Sfinţii! Lăcrimează, 
că ai păcătuit și de rău ce-ai fost nu te-ai pocăit! Jelește-te, 
că pe tine te jelesc Proorocii, văzând mai înainte mânia 
dreptăţii lui Dumnezeu asupra ta! Plângi, că pe tine te plâng 
mai mult decât la zidurile Ierusalimului, lacrimile lui 
Ieremia. Tânguiește-te așadar, suflete al meu, până când vei 
spăla spurcăciunea păcatului tău, ca să te întorci la noblețea 
cea de mai înainte! 

Sfătuirea a treia. 
Cât urăște Domnul păcatul 


Ca să dobândești sfânta întristare și urâciune de păcat, îţi 
folosește de asemenea, să te gândești cât de mult urăște 
păcatul Cel Prea Bun. Deoarece cu cât este cineva bun, cu 
atâta iubește bunătatea și urăște răul. Și fiindcă Dumnezeu 
e nemărginit de bun, înseamnă că are multă dragoste și 
bunătate și urăște nemăsurat răutatea, și așa încununează 
pe una cu slavă veșnică, iar pe alta cu munca fără sfârșit și 
lipsită de un bine nemărginit. Deci, ca să înţelegi această 
urâciune, socotește înfricoșătoarele pedepse pe care le-a 
trimis Domnul pentru păcat, în toată lumea, și a înecat prin 
potop pe toţi cei ce au păcătuit. Las acea dreaptă pedeapsă a 
acelui luceafăr și a tuturor duhurilor mândre, care au fost 
izgonite din cer; a strămoșului Adam cu toată moștenirea lui; 
pierderea Sodomei şi altele, pe care nu le scriu acum una 
câte una, fiindcă le-ai auzit mai înainte; ci numai de 
pedeapsa cea mai mare îți aduc aminte, ca să te temi și să 
urăști păcatul, căci acesta a fost pricina pentru care s-a 
răstignit Fiul și Cuvântul lui Dumnezeu cel nemuritor. 

Aceasta a fost cea mai mare pedeapsă decât toate cele mai 
de sus, pentru nemărginita și nemăsurata vrednicie și bunul 
neam al Pătimitorului. Văzând toate pedepsele acestea, 
înţelegi asprimea izbânzii lui Dumnezeu și urâciunea ce are 
asupra păcatului. Cu această cugetare intră în inima ta frica 
de Dumnezeu și durerea pentru păcatul făcut. 

A patra sfătuire. 
Despre pedepsele Iadului 


Asemenea poţi să te îndemni spre tânguire și lacrimi, când 
îți aduci aminte de ziua Judecăţii și de cumplitele pedepse 
nesfârșite ale Iadului, unde toate mădularele și simţirile, vor 
avea chin nespus, adică: ochii, plângerea; dinţii, scrâșnirea; 
mirosul, reaua putoare; auzirea, loviri și ţipete sfâșietoare; 
gustul, setea; stomacul, foamea; și în scurt, toate mădularele 
să aibă aceeași pedeapsă, după cum la sfârșitul cărţii se 
arată mai lămurit. 

Cea mai jalnică decât toate este tânguirea, fiindcă pedeap- 
sa acestora este veșnică, și din aceasta pricină, păcătoșii au 
mare deznădăjduire, aducându-și aminte de desfătarea care 
au avut-o mai înainte și astfel se vor chinui mai mult, știind 
că în viitor nu pot să aibă vreo mângâiere, ci muncă veșnică 
și nemuritoare moarte. Să zică tot păcătosul către sine: O, 
suflete al meu, s-a sfârșit mândria și nebunia ta și trupeștile 
dulceţi pe care le-ai iubit și le-ai dorit mai mult decât pe 
Dumnezeu. Unde sunteţi voi acum? Ce v-aţi făcut plăcerile și 
desfătările mele? Ce folos mi-aţi dat? Pentru ce mă păgubiţi 
voi de cereasca desfătare și de bunătăţile cele veșnice, și 
moștenesc eu iadul fără sfârșit? Deci păcătosule, dacă 
acestea sunt prea adevărate, și vor mânca acești viermi 
inima ta, nu este mai bine să le zici acum spre folosul tău, să 
te osândești pe tine însuţi cu lacrimi și cu tânguire mai 
înainte de înfricoșătoarea Judecată, ca să te izbăvești de 
osânda cea dreaptă? 

A cincea sfătuire. 
Pentru binefacerile Mântuitorului nostru 


Nemărginita mulțime a facerilor de bine ale Mântuitorului 
tău, mărește, mai mult decât toate, durerea zdrobirii inimii. 
Căci cu cât te gândești la bunătăţile ce ţi-a făcut Cel Prea 
Bun, cu atât mai mult te rușinezi de lipsa ta de mulțumire și 
răutatea ta către Dânsul. Așa aveau obiceiul și Proorocii: să 
îndemne pe norod la pocăinţa și zdrobirea inimii, precum i-a 
făcut Natan lui David, că mai înainte de a-l mustra pentru 
curvie, i-a adus aminte facerile de bine și darurile ce le-a 
primit de la Dumnezeu. Adu-ţi aminte și tu, de dumne- 
zeieștile daruri și faceri de bine, că te-a adus din nimica 
întru fiinţă, te-a izbăvit prin prea curatul și cinstitul Său 
Sânge, ţi-a dăruit sfântul Botez, te păzeşte și te acoperă de 
multe întâmplări, şi pe scurt, câte lucruri sunt în toată 
lumea, toate sunt faceri de bine ale lui Dumnezeu, puse în 
slujba ta. Cerul, pământul, marea și toate cele din ele, 
văzute și nevăzute, le las, fiindcă le-am scris la capitolul al 
16-lea, dar citește-le pe acestea cu sfătuirea de faţă, că acolo 
vezi toate nemulțumirile tale. Cum îndrăznești așadar, să 
amărăști cu păcatele tale pe Binefăcătorul tău, care a răbdat 
atâtea ocări, pălmuiri, bătăi, și moarte pe cruce, ca să te 
izbăvească din robia vrăjmașului diavol? Priveşte deci, câte 
pricini ai ca să plângi văzând de câte ori ai răstignit pe un 
asemenea prea dulce Stăpân! Toate acestea cugetându-le, 
numără pe de o parte, îndurarea și dragostea Lui, iar pe de 
alta, prea marea ta nerecunoștință, și te întoarce la El prin 
zdrobirea inimii, cerând iertare și mărturisind toate păcatele 
tale cu smerenie. Acestea sunt, fratele meu, cugetele care 
folosesc mult cititorilor, și aduc în inimă sfărâmare care este 

cheia pocăinţei; și trebuie să le citeşti de multe ori cu multă 
luare-aminte și evlavie, la vreme cuviincioasă și potrivită, și 
la loc liniștit și netulburat; că de multe ori începe cineva 
rugăciunea fără evlavie și umilință, și după puţin timp se 
umilește și sfârșește rugăciunea cu lacrimi. 

Pentru aceasta citește cu râvnă, îndeosebi, cele mai sus 
zise şi zi rugăciuni cu umilință, câte poţi. Pentru că cel ce se 
pocăiește, când va dobândi duhul înfrângerii, îndată se 
întoarce către dânsul darul prea sfântului Duh, iar el este 
primit ca fiu al lui Dumnezeu. Căci Tatăl cel mult îndurător, 
întâmpină și sărută pe fiul cel desfrânat, și poruncește să-l 
îmbrace în cea dintâi podoabă a darului, și să-i dea inelul 
tainelor înţelepciunii, adică, noua cunoștință a lucrurilor 
tainice, care sunt în ochii păcătoşilor necunoscute. Întru 
acest ceas se bucură cerurile, îngerii prăznuiesc cântând, și 
pe scurt, tot universul care mai înainte se mâhnea pentru 
pierzarea păcătosului, acum la întoarcerea lui se bucură 
toate laturile. Iar mai ales Păstorul cel bun, care cu atâta 
osteneală și sudoare a aflat oaia cea pierdută, și se bucură 
de aflarea ei, cu prietenii și vecinii. 

Cunoaște deci, că pe cât este de mare sfărâmarea inimii și 
smerenia celui ce se pocăiește, cu atât are mai mare râvnă 
pentru har mai înalt, și se învrednicește de mare milostivire. 
Căci dreptatea și judecata este pregătirea scaunului lui 
Dumnezeu. Lucrul judecății este a cerceta pricina, iar al 
dreptăţii a săvârși hotărârea. Deci, sufletul care a făcut pe 
acestea două, adică a intrat în judecată cu sine și cu 
smerenie, cunoaște greșeala pe care a făcut-o defăimând pe 
Ziditorul pentru pofta și plăcerea zidirii, și așa se condamnă 
singur. Că cel ce a defăimat pe Dumnezeu, trebuie să se 
smerească până la pământ și să se condamne pe sine; iar cel 
care cu nerânduială a primit dulceaţă și desfătare de la 

zidiri, să sufere durere și cumplit să se pedepsească pentru 
dulceaţa, acestui păcat, ca să se pregătească a se face scaun 
lui Dumnezeu și locuinţă a Dumnezeieștii înţelepciuni. 

Să știi așadar și aceasta: că atunci când voiește Domnul 
să înalțe un suflet la mai înalte lucruri, îl pregătește cu 
tânguiri, întristări și necazuri ale duhului, și rele pătimiri ale 
trupului, ca să-l învrednicească darurilor Lui. Să vrei 
totdeauna să mergi înainte pe această cumplită iarnă, plină 
de ploi și de furtuni, ca pe urmă să vină vara darurilor plină 
de flori și de roade și de dăruiri ale dumnezeiescului Duh. Şi 
cu cât vor fi darurile mai mari, cu atât trebuie să fie și 
necazurile mai grele, pentru că de aceea vin mai înainte. 
Deci, să nu se mâhnească cineva, și să nu se amărască când 
le pătimește ci mai ales să se bucure, că ele sunt semnul și 
arvuna darului viitor de care îl va învrednici Domnul. Sunt 
destule acestea pentru zdrobirea inimii, și trecem la a doua 
parte a pocăinţei, adică la sfânta Mărturisire. 

CAPITOLUL VI 


DESPRE MĂRTURISIRE 


ÎNTRE celelalte daruri, ne-a dat prea înțeleptul doctor şi 
Mântuitorul nostru Dumnezeu, și taina Pocăinţei, ca să 
pierdem printr-însa toate uneltirile diavolului, și dându-ne 
putere din nemărginita Sa bunătate, să ne facem iarăși, 
după această pocăință, fără păcat ca și mai înainte, și 
nevinovați de munca cea veșnică. A doua parte deci, a 
acesteia este sfânta Mărturisire, fără de care nu este cu 
putinţă a se mântui cineva, oricâte fapte bune ar avea. 

Această Mărturisire o dorește foarte mult Domnul și 
economisește cu felurite chipuri, ca să-și cunoască omul 
greșala sa, și să o spună cu inimă smerită. Pentru aceasta a 
îndemnat pe strămoșul când a căzut în neascultare, ca să-și 
cunoască păcatul său și i-a zis: „Adame, unde ești?” adică 
unde ai căzut, cât rău ai făcut; întoarce-te la pocăință și 
mărturisește păcatul tău, ca să iei iertare. Aceeași a zis și 
Evei, și lui Cain, și în alte multe locuri ale sfintei Scripturi, 
unde se vede cât de folositoare este Mărturisirea. Solomon 
zice că: „Cel ce îşi ascunde păcatele lui nu propăşeşte, iar cel 
ce le mărturiseşte şi se lasă de ele va fi miluit”, adică cine 
ascunde păcatele sale nu se mărturisește; și cel ce se 
mărturisește primește milă. Încă și Proorocul împărat, laudă 
această faptă în diferiţi Psalmi, zicând: „Mărturisi-mă-voi ţie 
Doamne, din toată inima mea. Bine este a te mărturisi 
Domnului” și alte asemenea. Proorocul Isaia zice: „Dacă ai 
vreun păcat, descoperă-l ca să te îndrepți”. 

lată cum îndreaptă Mărturisirea pe om. Am și alte multe 
mărturii ale Sf. Scripturi, însă le las fiindcă am să vorbesc 

multe pentru această pricină, care este început al mântuirii 
noastre. Să nu se rușineze cineva să mărturisească câte a 
făcut, că rușinea pe care o are când le spune duhovnicului, 
este o parte din Canon; și fiindcă rușinea este o grea 
pedeapsă, ne poruncește Domnul să mărturisim păcatele 
noastre, și să primim rușine în loc de muncă. Despre această 
Mărturisire, au scris unii din dascăli diferite cuvântări; dar 
fiindcă sunt lungi în cuvinte, am adunat de la toţi pe scurt 
un cuprins de ajuns și potrivit ca să lumineze pe fiecare și 
să-și mărturisească păcatele sale ca datornic lui Dumnezeu 
și Bisericii, după putinţă și slăbiciunea omenească. 

Dacă vrei să placi prin mărturisire și să curăți toate 
întinăciunile cugetului, și să se afle sufletul tău strălucit 
înaintea lui Dumnezeu, să nu te duci așa simplu, nepregătit, 
la această Taină, fără cuviincioasa pregătire, precum fac unii 
neînvăţaţi. Pentru aceasta nici nu se mărturisesc bine, nici 
nu știu ce să spună. Păzește așadar, cu luare-aminte 
acestea, care spre sfătuire ţi le scriem, dacă voiești să iei 
desăvârșită iertare a păcatelor tale. 

Mai întâi pregătește-te cu două-trei zile mai înainte, și 
gândește-te câtă vreme este de când nu te-ai mărturisit. Și 
din ceasul acela și până acum, notează-ţi cu luare aminte în 
câte păcate ai căzut, și nu te lenevi, ci pune atâta râvnă și 
hotărâre ca și cum ar fi cea mai mare nevoie a trupului, de 
pildă: dacă ai fi fost administrator sau secretarul vreunui 
boier peste toate moșiile lui, să dai cele de trebuință 
oamenilor și să primești veniturile, și în tot anul să te cheme 
stăpânul ca să dai socoteală cui ai dat grâu, vin, untdelemn 
și alte asemenea, iar pentru cheltuieli cât ai plătit; nu te-ai fi 
silit ca să nu uiţi nici un ban, ca să nu-l plătești tu de la tine 
și să te păgubești? Atâta râvnă trebuie să pui, și chiar mai 
multă, la această pricină de nevoie, la care nu te primej- 

duiești să te păgubești de o mie de galbeni, sau alte lucruri 
vremelnice; ci de viaţa veșnică veselitoare, și te vei osândi în 
munca cea nesfârșită, dacă te vei lenevi la această lucrare. 
Gândește-te la cele zece porunci ale Domnului, cele șapte 
păcate de moarte, cele cinci simţiri, articolele Credinței, cele 
șapte fapte ale milosteniei, trupești și duhovnicești, și orice 
altă poruncă a Bisericii noastre, gândindu-te în câte feluri și 
de câte ori ai căzut în păcat cu mintea, cu cuvântul, sau cu 
fapta și toate câte urmează, despre care scriem aici mai jos. 

În al doilea rând, ești dator să spui numărul păcatelor tale, 
dacă îți aduci aminte de câte ori ai păcătuit, sau măcar să 
spui câtă vreme te-ai aflat în păcat, și dacă ai păcătuit de 
câte ori ai găsit vreme potrivită, sau în zile de post, ca să 
cunoască doctorul felul bolii tale și să o tămâduiască după 
cum se cuvine. 

În al treilea, nu ajunge numai să spui numărul păcatelor, 
ci și cele următoare, adică unde, cum, când? Cu cine și ce fel 
de păcat ai săvârșit, şi alte asemenea care îngreunează 
fărădelegea, fiindcă dacă păcătuiești cu femeie nemăritată, 
este curvie; cu măritată, preacurvie, care este păcat mai 
greu; cu călugăriță, furare de cele sfinte, sau preacurvie 
duhovnicească; cu rudă, amestecare de sânge; cu fată, fără 
voia ei, silnicie. Şi trebuie să spui toate câte îngreunează 
fărădelegea, și în ce loc ai făcut-o că mai greu este daca ai 
păcătuit la vedere, sau la loc pregătit, decât dacă ai păcătuit 
într-ascuns. Cunoaște însă că nu trebuie să povestești 
duhovnicului toata istoria pricinii, numele și felul păcatului, 
și de câte ori ai păcătuit, și să nu povestești cuvinte netreb- 
nice și necuviincioase, și nici să mărturisești numele fetei cu 
care împreună ai păcătuit, adică să nu spui: am furat cu 
cutare om, sau am curvit cu cutare muiere, ci spune numai 
păcatul, iar numele nu este de cuviinţă să-l vădești. Să știi 

deci și aceasta, că păcatele trupești se fac în patru chipuri: 
cu mintea și gândul, cu cuvântul, cu pipăirea şi cu fapta. 
Dacă ai păcătuit cu fapta ajunge să spui că ai curvit. Dacă 
te-ai atins cu mâna, spune de câte ori. Dacă ai vorbit numai 
cu cuvântul, spune că ai vorbit vorbe spurcate și urâte, ca să 
îndemni spre rău sau pentru mândrie, și să nu spui ce fel și 
ce cuvinte ai zis. lar de-ai păcătuit în minte, ajunge să spui 
că ai avut gânduri spurcate ale curviei, de bună voie sau fără 
de voie. 

Al cincilea și cel din urmă, caută să afli un duhovnicesc 
doctor, să fie învăţat și iscusit în fapte, să cunoască bine 
rănile, ca să dea și doctoriile potrivite rănilor, precum ai fi 
făcut la rana trupească, ai fi căutat un doctor înţelept. Că 
am văzut mulți în ziua de astăzi, care neștiind să 
tămăduiască, au omorât mulți bolnavi. Așa putem zice și 
pentru cei duhovnicești. Pentru că atunci când un orb se 
face povăţuitor altui orb, atunci sigur urmează, precum a zis 
Domnul, să cadă amândoi în groapă. Când vei găsi un 
duhovnic bun, să nu te mai duci la altul. lar dacă negus- 
torești mărturisirea, de nimic nu te folosești. De pildă: Te 
mărturisești la unul de mai multe ori, pe urmă fiindcă ai 
căzut iarăși în același păcat, te rușinezi de duhovnicul cel 
dintâi și te duci la altul ca să primești mai puţină rușine, 
sau canon mai ușor. Atunci să știi că această mărturisire 
nu-ţi folosește, ci ești neîndreptat dacă nu te duci la cel 
dintâi să îi spui păcatul. 

Maărturisirea trebuie să aibă aceste zece însușiri: 

1. Să fie simplă și scurtă, să nu spui cuvinte deșarte, 
povestiri și basme, după cum fac unele din muierile cele 
nepricepute, ci numai pe cele trebuincioase. 

2. Smerită, adică să recunoști că ești păcătos și ticălos, și 
să nu te mândrești, ci să ai chip și cuvinte smerite. 

3. Adevărată, fără minciună și pricinuire, și nici să spui 
mai puţine de câte ai făcut, nici mai multe, ci numai câte 
cunoști și pentru câte te mustră cugetul, fără vreo pricinuire, 
adică să nu zici: dracul m-a îndemnat și am păcătuit, sau 
cutare om a fost pricina, după cum zic unii cu totul nepri- 
cepuţi, ca să ușureze greutatea păcatului lor, care pricinuiri 
îi fac să se întoarcă neiertaţi. Pentru aceasta este de folos, 
după cum zice David: „Zis-am: mărturisi-voi asupra mea, 
Jărădelegea mea Domnului” să te osândești pe tine, că tu ai 
fost pricină şi ai păcătuit, iar nu altcineva. Că deși poate 
dracul sau altcineva să te îndemne spre păcat, nu poate însă 
să te silească, pentru că stă în puterea ta dacă să-l faci sau 
nu. Cu cât te osândești mai mult pe tine, la acel divan 
duhovnicesc, cu atât mai mult te vei îndrepta în ceruri; că 
numai la judecăţile cele lumești îți folosesc pricinuirile, iar 
aici cu cât faci pricinuiri, cu atât mai mult te osândești. 

4. Trebuie să fie grabnică Mărturisirea, adică de îndată ce 
ai păcătuit să alergi la duhovnic, precum faci cu rana 
trupească. 

5. Să fie lămurită prin cuvinte înțelepte și așezate, atât cel 
ce se pocăiește, cât și duhovnicul să fie priceput, să cerceteze 
cu iscusință și mai cu seamă pe muieri, cu cuvinte și ţinută 
cuviincioasă. 

6. Să fie cu rușine, adică să-ți pară rău și să te rușinezi că 
ai mâhnit pe Dumnezeu și ai vătămat sufletul tău și pe 
aproapele. Precum vameșul nu îndrăznea să se uite la cer, 
așa și tu să te rușinezi, ca să afli milă de la Dumnezeu, 
pentru că rușinea este o parte a pocăințţei. 

7. Întreagă și nescurtată, adică să nu ascunzi nimic ca să 
spui altui duhovnic, căci aceasta este furare de cele sfinte, 
afară dacă ai uitat vreo mică greșală, fiindcă fărădelegile cele 
mari nu se uită. 

8. Tainică, în loc ascuns, să nu audă altcineva căci cine va 
destăinui fapta altuia păcătuiește greu și este dator să nu 
spună, de i-ar tăia și capul. Precum duhovnicul nu poate să 
vădească păcatele cuiva, chiar de l-ar și ocări cel ce s-a 
mărturisit sau și pagubă mare de i-ar face, să aibă taina 
ascunsă. 

9. Tânguitoare, cu lacrimi și întristarea inimii, și să urăști 
păcatul hotărînd în mintea ta să nu-l mai faci. Că dacă nu ai 
socotinţă și voință statornică să nu mai păcătuiești și să fugi 
de locul și fața cu care ai căzut, nu este adevărată pocăința 
ta, nici ești iertat. 

De pildă: dacă ai curvit cu muiere din casa ta, să o 
gonești, precum mai sus am zis, sau cu alta, să nu te mai 
duci să o întâlnești. Dacă ai hulit la joc, să nu mai joci. Dacă 
cunoşti mai înainte că ai să te îmbeţi la ospăț, unde ești 
chemat, să nu te duci, căci beţia este ca și curvia. Dacă ţii 
lucru străin, să-l dai îndată. Dacă ţi-a greșit cineva, să-l ierți 
din toată inimata și alte asemenea. lar de te afli prins în 
vreuna din acestea, se vede că nu este adevărată pocăinţa ta, 
și nu trebuie duhovnicul să te ierte. 

10. Și cea din urmă. Trebuie să fii gata la primirea 
canonului, adică să ai mintea lămurită, să faci canonul pe 
care ţi-l va da doctorul, fără de lenevire, cât vei putea mai 
curând. 

Deci, să ia aminte fiecare cu încredere în această pricină 
de nevoie, să nu se păgubească socotind că este mărturisit și 
să nu fie. Că dacă ai uitat vreun păcat de moarte, din 
nepăsarea ta, nu ești desăvârșit iertat. Pentru aceasta scriem 
mai jos, cele zece porunci ale Domnului, arătându-ţi de câte 
ori păcătuiești la fiecare, ca să ai chip mai lesnicios de 
mărturisire. Când mergi la duhovnic care este locţiitor și 
epitrop al Său, aici pe pământ, să stai înaintea lui cu 

smerenie și evlavie ca înaintea icoanei Stăpânului. Pe urmă 
zi către dânsul cele ce urmează, plecându-ţi faţa la pământ. 


Întâia poruncă 
Să iubești pe Domnul Dumnezeul tău... 


Nu am iubit pe Domnul Dumnezeul meu, precum mi-a 
poruncit, din tot sufletul și puterea mea, nici după datorie 
nu i-am mulțumit pentru facerile de bine pe care mi le-a 
făcut. Pe urmă spune câte păcate îți aduci aminte că ai făcut 
împotriva acestei porunci, adică dacă ai vreo oarecare 
îndoială la vreunul din articolele Credinței, care se cuprind 
în Simbolul Credinței: „Cred într-unul Dumnezeu...” Dacă ai 
făcut farmece sau vrăjitorii, sau ai vărsat plumb sau cărbuni 
pe capul bolnavului, sau ai legat dobitoacele ca să nu le mă- 
nânce lupul, sau soţii ca să nu se împreuneze, sau 
tămăduiești ameţeala, sau alte asemenea fapte întrebuinţezi. 
Dacă poftește cineva să vadă cât de greu se canonisesc 
acestea, să citească canonul la capitolul I, stih. 40, la Matei, 
al 60-lea canon al Trulei, și al 83-lea al Marelui Vasile, ca să 
se minuneze. Câte îți aduci aminte că ai făcut, care să se 
atingă de cinstea lui Dumnezeu, mărturisește-le pe toate și 
mai ales dacă ai zis vreun cuvânt de hulă împotriva Sa, sau 
a vreunuia dintre Sfinţi. Dacă te-ai jeluit în necazurile și 
boala ta și nu ai mulţumit Domnului precum trebuia. Dacă 
ai blestemat vreun creștin și l-ai dat dracului, și alte câte îţi 
aduci aminte că ai făcut împotriva acestei porunci. 

A doua poruncă 
Nu lua numele Domnului Dumnezeului tău în deșert 


La a doua poruncă, spune de câte ori te-ai jurat pe numele 
lui Dumnezeu, sau al vreunui Sfânt, fără mare nevoie, 
adevăr sau minciună. Dacă te-ai jurat să păzești făgăduinţa 
binecuvântată și nu ai păzit-o, sau ca să faci pagubă cuiva, 
și ai făcut-o ca să nu calci jurământul, și ai pus pe altul și s- 
a jurat. Dacă nu sfătuiești copiii și slugile ca să nu se jure. 
Cunoaște însă lămurit, că atunci când făgăduiești sau te juri 
să faci vreo faptă plăcută lui Dumnezeu, ești dator să 
săvârșești grabnic făgăduinţa, ca să nu uiţi și să ai păcatul 
îndoit, că nu ai făcut binele și că ai călcat jurământul. Iar 
dacă este făgăduinţa mai presus de puterea ta, sau nu este 
în stăpânirea ta, nu te silește legea să o săvârșești, ci numai 
pentru jurământ te canonisești. Dacă însă îţi făgăduiești sau 
te juri să faci rău, după cum unii fiind orbiţi nebunește de 
mânie s-au jurat; pentru jurământ să te canonisești foarte 
greu, iar păcatul să nu-l săvârșești: că mai bine-i era lui Irod 
să calce jurământul, decât să ucidă pe Mergătorul înainte. 
lar când te vor chema la judecată martor, spune adevărul 
chiar de ar urma să omoare pe mulţi prin mărturia ta. Și tu 
să nu te juri mincinos, ca să te muncești sufletește, și să nu 
moară altul trupește. Deși unii zic cu nepricepere, că de-ar 
mărturisi cineva mincinos când urmează să se ia viața unui 
om, că nu este păcat, aceasta nu este adevărat, ci este 
minciună și adevărată bârlire. 

A treia poruncă 
Adu-ți aminte să sfinţești ziua Sâmbetei, 
care în legea noastră creștină este Duminica 


La această poruncă ești dator să spui în câte sărbători ale 
anului, din lenevire, nu ai ascultat la slujba bisericească, și 
mai ales sfânta Liturghie. Că toţi creștinii sunt datori, 
bărbaţi și muieri, să se ducă la biserică în toate sărbătorile, 
să asculte Vecernia, Utrenia și Liturghia. Și cine nu se duce, 
nu numai el, dar și cei care sunt sub stăpânirea lui, păcă- 
tuiesc greu. Pentru aceasta au făcut Sfinții Părinţi încetare 
de lucru, ca să ne ducem la locașul Domnului, să preamărim 
pe Dumnezeu, cerând iertare pentru greșalele noastre, și nu 
ca să pierdem duminicile și sărbătorile împărătești la jocuri 
și la cântări, și la alte drăcești sau trupești lucruri. Însă sunt 
unii atât de nesimțţitori și orbiți de cel viclean, care văzând și 
auzind pe preot slujind sfânta Liturghie, nu se îngrijesc 
deloc, și nici nu le pasă ceva de aceasta, ci șed în casele lor, 
sau în târg și bârfesc. Ba încă și afară de biserică, am auzit 
pe mulţi în acel ceas în care preotul înăuntru slujea Litur- 
ghia, vorbind cuvinte spurcate și deșarte, ca și cum ar fi fost 
străini și păgâni care nu cred defel taina Euharistiei. Pe 
aceștia i-am ocărât de ajuns, arătându-le greutatea 
fărădelegii lor. Și așa trebuie duhovnicii și preoţii șă mustre 
pe unii ca aceștia și să-i canonisească greu, ca să se ducă la 
biserică. Precum aveau obicei la Furni și la lerapetru, în anii 
în care am stat acolo, că îndată ce auzeau toaca, se adunau 
toți tinerii și bătrânii, bărbaţi și femei. Am lăudat sârguința 
lor și mai ales a iubitorului de monahi și iubitorul de Hristos 
Andrei Caravela și toţi ai casei lui, care nu numai la 
sărbători, ci aproape în fiecare zi se adunau la biserică. Și nu 

numai iarna, dar și vara când sunt nopţile mici, se sculau la 
Utrenie. 

Aceasta se face din râvna Preoţilor. Și câți se lenevesc la 
aceasta, vor da răspuns înfricoșătorului Judecător pentru 
turma lor, fiindcă nu se îngrijesc a o paşte la pășunile de 
viață dătătoare, ci caută numai să mănânce folosul, iar oile 
le lasă să piară. Să ştii lămurit și aceasta, că nu numai 
trupește ești dator să stai la slujba bisericească, ci și 
sufletește, adică cu luare-aminte și evlavie și să nu fie 
mintea ta la lucrurile vieţii, ci să cugeţi la patima Domnului 
și la înviere și la celelalte Taine ale Bisericii. Că poţi să fii în 
biserică trupește, iar sufletește să curvești cu mintea și cu 
gândul; și iarăși poţi să te afli pe munte trupește și cu 
mintea în biserică. Pentru aceasta trebuie să mărturisești de 
câte ori ai fost la slujba bisericească cu asemenea spurcate 
gânduri și nu le-ai gonit. Dacă te-ai uitat la muiere cu gând 
rău. Dacă ai lucrat ceva în zi de sărbătoare fără să ai vreo 
mare nevoie, adică să încarci grâul sau vinul în vreme de 
ploaie ca să nu le pierzi, sau să faci pod ca să treacă 
norodul, și alte asemenea care sunt de nevoie, nu este păcat; 
dar dacă este cu putință să se facă pe ascuns, pentru 
sminteala norodului. lar orice alt lucru care nu este de 
nevoie, este păcat să-l faci sărbătoarea, și să nu bârfească 
cineva zicând că moara, cuptorul, secerișul, culesul și alte 
asemenea, nu sunt oprite. Spuneţi-mi unde le-aţi găsit scrise 
acestea? Cum nu roșiţi și nu vă rușinaţi măcar de spurcaţii 
evrei, care nici un ban nu primesc în mâinile lor în ziua 
Sâmbetei, nici bucate nu fac defel, ca să nu calce 
stăpâneasca poruncă? 

A patra poruncă 
Cinstește pe tatăl tău și pe mama ta 


În această poruncă se spune că nu numai copiii să cin- 
stească și să îngrijească pe părinţii lor, ci și părinţii pe copii, 
slugile pe domnii lor, și stăpânii pe slugile lor, cei mari pe 
ucenicii lor și aceștia pe mai marii lor, bărbaţii pe muieri și 
acestea pe bărbaţi, ginerii pe socrii și orice alte rudenii. Și 
aici trebuie să se cerceteze fiecare cum s-a purtat cu făcătorii 
de bine și mai marii lor. Mai întâi să spună fiul dacă a 
blestemat sau a defăimat pe părinţii săi, sau nu i-a ascultat, 
sau nu-i ajută în trebuinţele ce au, sau nu-i bagă în seamă 
pentru sărăcia lor. Dacă voiește moartea lor, ca să-i moște- 
nească, sau pentru oarecare pricină îi urăște. Asemenea și ei 
să spună dacă se îngrijesc de copiii lor, să-i înveţe sfintele 
porunci și îi pedepsesc când nu umblă pe calea cea dreaptă, 
sau nesocotesc acestea și îi lasă să-și facă voile lor. Aceeași 
se vorbește și pentru stăpâni către slugile lor, și pentru cei 
mai mari către supușii lor. Dacă se îngrijesc de dânșii pentru 
cele de trebuința sufletului și trupului, să-i îngrijească în 
boli, să-i îndemne la mărturisire și împărtășire. Și supusul 
dacă nu a ascultat pe mai marele său sau l-a defăimat, sau 
l-a osândit, sau a cârtit, sau a ocărât pe bătrâni, sau de s-a 
arătat nerecunoscător făcătorilor de bine. Ginerii dacă au 
ocărit pe socrii lor, sau le-au dorit moartea ca să ia averea 
lor. Bărbatul dacă nu lasă pe muiere să se ducă la biserică 
pentru gelozie, ca să n-o vadă altul, sau pentru slava deșar- 
tă, pentru că nu este îmbrăcată după cum trebuie, sau 
pentru alt gând de acest fel, sau de a bătut-o cu nedreptate 
sau peste măsură, sau o blesteamă. Asemenea și dânsa să 
spună dacă nu-i face ascultare la lucrurile cele cuviincioase, 

sau de se ceartă și-l blesteamă și alte asemenea. Să știe și 
aceasta bine, că dacă vreo muiere este foarte frumoasă și se 
smintesc cei ce o văd de frumuseţea ei, să șeadă în casa ei și 
să se roage câtă vreme ţine slujba bisericii, și numai când 
voiește să se împărtășească să se ducă la biserica ei, și 
aceasta dacă se poate când nu sunt acolo bărbaţi mulți. 


A cincea poruncă 
Să nu ucizi 


Prin această poruncă se vorbește de uciderea sufletească 
și trupească, adică, dacă sfătuiești pe aproapele să curveas- 
că sau să ucidă, sau alt păcat să facă, sau l-ai însoţit sau l- 
ai ajutat la aceasta, te socotești ucigător fratelui tău, 
duhovnicește. Iar despre trup, spune dacă ai ucis pe cineva, 
sau ai cugetat ca să ucizi, dar vremea și locul nu te-au 
înlesnit. Dacă ai vrajbă și dorință de răzbunare, sau l-ai 
înjurat, sau l-ai pălmuit, sau l-ai bătut și nu l-ai iertat pe 
vrăjmașul tău, sau nu ai cerut iertare de la acela pe care l-ai 
păgubit şi să plătești paguba pe care i-ai făcut-o, sau de ai 
bătut muiere și a lepădat pruncul, sau dacă muierea fiind 
însărcinată a luat buruieni ca să ucidă pruncul, sau a luat 
ca să nu rămână însărcinată. Toate acestea și alte asemenea 
se socotesc ucideri și greu se canonisesc. 

A șasea poruncă 
Să nu curvești 


În trei chipuri poţi să cazi în acest păcat, dupa cum mai 
sus am scris: cu lucrul, cu cuvântul, cu mintea și cu gândul. 
Spune deci în ce chip ai păcătuit. Dacă te-ai lenevit de a goni 
gândurile, te-ai plecat să săvârșești păcatul, sau ai zis 
cuvinte spurcate și netrebnice, sau ai cântat, ai jucat, sau ai 
curvit, și alte multe pe care poate să le facă cineva, pe care 
nu le scriem, fiindcă nu este cuviincios lucru să se arate câte 
răutăţi pune vrăjmașul în gândul nostru. Dar să spună 
fiecare la duhovnic cât îl mustră conștiința. Dacă a vorbit cu 
cineva cu patimă şi cuget viclean, sau de a pipăit corp străin 
sau de s-au bărbierit bărbat și muiere, sau își fardează faţa, 
sau alte asemenea aflări ale viclenilor draci. 


A șaptea poruncă 
Să nu furi 


Multe și felurite păcate cuprinde această poruncă a 
șaptea, că nu ajunge numai să nu furi, ci nici să nedrep- 
tățești pe aproapele cu vreo meșteșugire, înșelare și viclenie, 
ca să iei lucrul lui. Spune deci, dacă ţii lucru străin, sau te- 
ai folosit de el, sau ai înșelat pe cineva în târg și i-ai vândut 
lucrul mai scump decât trebuia, pentru că l-ai așteptat cu 
plata oarecare timp, sau de ai cumpărat mai puţin decât 
trebuia. Dacă ai nedreptăţit pe lucrători sau ai primit lucruri 


furate în casa ta. Dacă nu slujești cu credinţă în dregătoria 

ta, sau faci judecată nedreaptă pentru daruri și vinzi 
dreptatea. Dacă nu dai zeciuială venitului tău milostenie la 
biserică și la săraci, pentru dragostea lui Hristos. Și mai ales 
dacă ţii lucru străin, să-l întorci îndată, altfel nu-ţi folosește 
mărturisirea, nici duhovnicul nu poate după sfintele canoane 
să ierte un asemenea păcat, fără de a întoarce lucrul nedrept 
înapoi. 


A opta porunca 
Să nu mărturisești strâmb 


Această poruncă are două ramuri. În cea dintâi sunt păca- 
tele care se fac la judecată de către judecători, grefieri, no- 
tari, cei care se judecă și martori. lar în ramura a doua sunt 
defăimările, osândirile, clevetirile, batjocurile, grăirea de rău 
și ocările, împrotiva aproapelui. La cea dintâi mărturisește în 
câte minciuni ai căzut, iar la cea de a doua, dacă ai mărtu- 
risit strâmb spre a face rău aproapelui, sau ai vădit vreo 
greșeală a lui, sau ai clevetit, sau ai dat auzul tău cleveti- 
torului, sau ai ocărât, sau ai semănat sminteli între frați ca 
să-i învrăjbești, sau ai făcut mijloc prin vicleniile tale, de-ai 
câștigat la judecată lucru nedrept, și alte asemenea. La 
această pricină nu păcătuiești numai tu, ci și toți cei care ți- 
au ajutat și împreună au lucrat, și mai ales mijlocitorii și 
avocaţii, care sunt datori să plătească toată paguba acelui 
sărac care a pierdut dreptul lui, din pricina acestora. lar 
despre dragostea cea către aproapele, nu scriu aici în parte, 
fiindcă la alt loc am spus despre acestea, dar și aceste 
porunci, cele mai multe, sunt pentru folosul aproapelui. 

A noua și a zecea poruncă, sunt cuprinse în a șasea și a 
șaptea, și e destul cât am scris despre ele. 

Deci când te mărturisești pentru cele zece porunci ale 
Domnului, socotește-le și pe cele șapte păcate de moarte pe 
care le-am scris la partea întâi, și du-te acolo să vezi în câte 
păcate dintre acelea ai căzut: sau în cele cinci simţiri, sau în 
cele șapte fapte ale milosteniei care sunt următoarele: să 
hrănești pe cei flămânzi; să adăpi pe cei însetaţi; să izbăvești 
pe cei robiţi; să îmbraci pe cel gol; să primeşti pe cel străin; 
să cercetezi bolnavul; și să îngropi mort străin. Iar cele du- 
hovnicești sunt acestea: să sfătuiești pe cel ce are trebuinţă; 
să înveţi pe cel neînvăţat; să mângâi pe cel întristat; să 
îndrepţi pe cei ce păcătuiesc; să ierți celui ce-ţi greșește; să 
rabzi ocara și paguba ce ţi-au făcut alţii și să te rogi pentru 
ei. Acestea toate, ca să fie fapte ale milostivirii, se numesc 
nașteri ale milosteniei, și mărturisește câte din lenevirea ta 
nu ai făcut. Pe urmă (pentru ca să faci un sfârșit mărtu- 
risirii) după ce vei spune câte-ţi aduci aminte că ai făcut, ca 
să nu ai vreo îndoială că ai uitat ceva din păcate, spune 
acestea duhovnicului cu frică și evlavie, plecând genunchii și 
capul până la pământ: 

„Toate aceste păcate și câte alte cunoaște Domnul meu că 
am făcut împotriva Sa, cu fapta sau cu cuvântul, cu mintea 
și cu gândul, și toate câte nu le-am spus din pricina uitării, 
sau din necunoștința mea și câte altele poate vicleanul diavol 
să mă osândească în ceasul Judecăţii, toate acestea le măr- 
turisesc astăzi, și ca un păcătos mă osândesc cerând iertare 
Domnului meu lisus Hristos, și de la tine Părinte, canonul 
pentru greșalele mele”. Acest chip al mărturisirii este destul 
de folositor pentru oarecare mici păcate, care cu voie sau 
fără voie se uită la mărturisire, iar dacă îţi vei aduce aminte 
mai pe urmă după mărturisire, de vreun păcat, aleargă să-l 

spui, iar de nu, nu-ţi folosește de loc pocăinţa. Că numai un 
păcat de moarte de nu-l vei mărturisi cu a ta voie, adică să-l 
ascunzi rușinându-te de necinstea și urâciunea faptei, te 
muncești fără milă, precum poţi să cunoști în pilda scrisă 
mai jos acest adevăr, pe care l-am scris din cartea ce se 
numește „Livada Florilor”, în prima parte. Erau și multe 
altele, dar numai pe acestea patru le-am scris, ca să nu mă 
depărtez mult de subiect. Deci, cine va citi acestea, să pună 
multă silință în sfânta Mărturisire, ca să nu pătimească 
precum au pătimit acele muieri despre care scriem acum, și 
îl iau ca martor pe Dumnezeu, că nu am adăugat nimic, ci 
numai ceea ce este în acea carte din vechime tipărită, ca și 
celelalte minuni ale Prea Sfintei Născătoare de Dumnezeu 
care sunt scrise în partea din urmă a acestei cărți, numai că 
le-am scris întocmai și pe scurt după cum am făcut 
totdeauna, oricâte aș scrie. Așadar luaţi aminte cu osârdie la 
cele zise, ca să nu pătimiţi și voi o asemenea osândă. 

CAPITOLUL VII 


DESPRE CELE PATRU MUIERI 
CARE AU FOST OSÂNDITE ÎN IAD FIINDCĂ 
AU LĂSAT CÂTE UN PĂCAT NEMĂRTURISIT 


O MUIERE oarecare a făcut un păcat de moarte și nu a 
îndrăznit niciodată să-l mărturisească, de rușinea și urâ- 
ciunea faptei. Însă a făcut alte fapte bune: dădea milostenie, 
postea, priveghea, se ruga și se mărturisea de toate celelalte 
păcate și se împărtășea cu sfintele Taine, socotind că va afla 
milă la Dumnezeu, ca să-i ierte fărădelegea ascunsă, pentru 
celelalte fapte bune. În sfârșit a căzut în grea boală și și-a 
mărturisit toate păcatele; iar pe cel mare nu a îndrăznit, 
nenorocita, nici măcar la moarte să-l mărturisească, ci 
plângând s-a împărtășit cu dumnezeieștile Taine și apoi s-a 
sfârșit. După multe zile rugându-se una din fiicele sale în 
odaia ei, a simţit o atât de rea duhoare, încât nu mai putea 
să stea de multa împuţiciune pe care o simţea. Căutând într- 
o parte și în alta a casei, ca să înțeleagă de unde vine atâta 
putoare, a văzut deasupra patului o umbră atât de urâtă și 
înfricoșătoare, încât nu a mai putut sta în picioare, ci căzând 
jos, chema pe Stăpânul Hristos și pe Maica Lui, în ajutor. 
Atunci a venit glas de la umbră, zicând: Nu te teme fiică, eu 
sunt nenorocita ta mamă. După acest cuvânt, tânăra a luat 
îndrăzneală și sculându-se i-a zis, ei: Cum este cu putință, o 
mama mea, să fii atât de urâtă și cu rea putoare, tu care ai 
fost atâta de îmbunătăţită? lar ea a răspuns: Adu-ţi aminte că 
ti-am spus odată, că am făcut un păcat de moarte și niciodată 
nu l-am spus la vreun duhovnic, pentru că îmi era rușine. Deci, 
pentru acest păcat am fost osândită în munca cea veșnică, ca 

să mă chinuiesc la nesfârşit, și nu mi-au folosit celelalte 
bunătăţi pe care le-am făcut. Zice către dânsa, fata: Pot eu să 
te ajut, plătind la preoţi ca să facă Liturghie și alte multe 
milostenii să dau săracilor și mânăstirilor, ca să dobândești 
iertare? lar ea a zis: Nu este pocăință în iad. Când am avut 
vreme, nu m-am îndreptat cu puţină osteneală, nepriceputa, 
iar acum orice vei face nu-mi folosește. Că îndată ce m-am 
despărțit de trup, m-au răpit viclenii draci și înfăţișându-mă la 
judecata lui Hristos, Acesta m-a privit cu căutătură înfrico- 
șătoare și întorcând fata Sa de la mine, a zis cu glas tunător 
și înJricoșat: „Du-te de la mine, blestemato, în gheena cea 
nesfârșită”, şi îndată m-am aflat în fundul Iadului. Așadar nu 
mai este pentru mine milă. Numai ca să luaţi voi cei vii pildă, a 
slobozit Judecătorul cel drept să mă arăt ţie astăzi, ca să 
propovăduiești la toți, chinul meu, și să vă păziţi să nu 
pătimiţi ca mine. Spune fratelui tău să-și îndrepte petrecerea 
sa, și lasă și tu spălaturile și împodobirile trupului. Niciodată 
să nu te împodobești sau să-ți înfrumuseţezi faţa, că multe și 
nenumărate muieri numai pentru această pricină s-au osândil. 
lar dacă nu mă vei asculta, curând vei veni ca să mă însoțești 
în acel loc întunecat și plin de întristare. Acestea ţi le-am spus, 
ca să nu crească chinurile mele când vă voi vedea și pe voi 
chinuindu-vă împreună cu mine în gheenă. Acestea auzindu-le 
tânăra, a întrebat-o și alte multe despre Iad, iar ea i-a 
răspuns: Numai atâta am putut să-ți spun, și nu întreba mai 
multe. Acestea zicând, s-a stins ca vântul și a rămas atâta 
putoare, că nu mai putea cineva să intre în acea cameră. 
Fata a făcut, în alt loc patul său, și a zăcut bolnavă multe 
zile, de frica și groaza acestei vedenii. Chemând pe 
duhovnicul ei cu numele Serafim din Bolonia, i-a spus cu 
deamănuntul cea mai sus zisă vedenie, pe care a povestit-o, 

în tot orașul acesta și a scris-o într-o o carte a sa, ca săo 
citească urmaşii și să se păzească cu râvnă, ca să nu se 
primejduiască. 

Într-o altă cetate, era o femeie bogată și de foarte bun 
neam. Ea a făcut un păcat foarte urâcios și nu l-a spus la 
duhovnic, de rușine, ca să nu-l afle și altcineva. Într-una din 
zile a trecut pe acolo un ieromonah străin cu ucenicul său, 
care mergeau să se închine la sf. Mormânt, și muierea 
văzându-i în biserică, la un praznic, slujind sfânta Liturghie, 
și-a zis să meargă să se mărturisească la el, fiindcă era 
străin și nu o cunoștea. Deci, s-au tras într-o parte, în 
biserică și i-a spus lui, păcatele sale. Dar când a vrut să 
spună și acea mare fărădelege, i-a venit atâta rușine, din 
lucrarea drăcească, încât a roșit și nu putea ca să-l spună. 
Iar ucenicul duhovnicului, om simplu și îmbunătăţit, stând 
deoparte, vedea cum iese din gura muierii un șarpe la fiecare 
păcat mărturisit, iar la urmă, a văzut un șarpe mare care de 
trei ori a scos capul ca să iasă din gura ei, dar se trăgea 
iarăși înapoi și n-a ieșit. Atunci a văzut și șerpii de mai 
înainte, că întorcându-se au intrat iarăși în gura ei, fiindcă 
nu a spus și celălalt păcat. Și după ce a iertat-o duhovnicul, 
s-au dus în calea lor. Iar ucenicul i-a spus vedenia de mai 
sus. Atunci el a înţeles pricina și s-a întors înapoi ca să arate 
muierii vedenia, și să o îndemne să spună și celălalt păcat. 
Ducându-se la casa ei, a găsit-o moartă, și plângând a făcut 
rugăciunea să le descopere Domnul ce s-a făcut sufletul ei. 
Și iată că o văd pe dânsa șezând pe un înfricoșător balaur, și 
alți doi șerpi o necăjeau și o chinuiau cumplit. Atunci a zis 
către dânșii: Eu sunt acea ticăloasă muiere care m-am 
mărturisit astăzi, și fiindcă nu am spus un păcat pe care l-am 
făcut, m-a dat Judecătorul să mă omoare acest balaur, și să 
mă ardă în focul cel veșnic, fiindcă m-a așteptat atâta vreme 

să-l mărturisesc; iar eu, nepriceputa, de rușine l-am ascuns. Și 
acum nu am nici o nădejde de mântuire, nenorocita. Acestea 
zicând, s-a făcut nevăzută. 


Alta asemenea 


Era un împărat în Italia, care avea o fiică evlavioasă și 
îmbunătăţită, care dădea multă milostenie și se îngrijea 
minunat de săraci. A rugat pe tatăl ei să o lase să se facă 
călugăriță, însă el din multă dragoste pe care o avea pentru 
ea, nu se îndura să se despartă de ea, și a pus pe 
Arhiepiscopul Romei să o sfătuiască, fiindcă mai multă plată 
va avea dacă rămânând în casa ei va face fapte bune, decât 
să fie călugăriță și să se folosească numai pe ea. Deci, a 
rămas tânăra, fără voia ei, ca să nu iasă de sub părinteasca 
ascultare, și petrecea ca și mai înainte în fapte bune. Iar 
șarpele cel viclean nu răbda să vadă asemenea fapte bune la 
o tânăra ca aceea, și i-a dat război trupesc, și ea a iubit un 
tânăr frumos care slujea împăratului. Atât a luptat-o cu 
această patimă, încât a fost biruită și a căzut cu acel tânăr 
în păcat. În puţină vreme a cunoscut că este însărcinată, și 
atâta întristare i-a venit, încât voia să se omoare de rușine, 
să nu se audă această faptă între oameni. Atunci, ea a 
încredințat această pricină unei muieri bătrâne care-i slujea, 
și aceasta i-a dat o buruiană care a ucis pruncul. Așadar nu 
s-a aflat nimic de fapta aceasta, însă ea se mâhnea mult și 
se întrista pentru aceste două păcate. Împăratul văzând-o 
întristată atâta, a socotit că se chinuia din pricină că nu a 
lăsat-o să se călugărească, și a întrebat-o dacă voiește să se 
călugărească. lar ea auzind aceasta, s-a bucurat. Deci, a 
dus-o la o mânăstire în care s-a tuns și păzea toate 

orânduelile vieței monahicești atât de mult, încât nu a fost 
văzută de fel râzând sau spunând cuvinte deșarte. Când 
veneau femei din palat, rude, sau alte cocoane de neam 
mare, sau împăratul ca să o viziteze, le vorbea foarte puţine 
și scurte cuvinte, și închinându-se lor intra în chilia ei 
plângând păcatele sale, pe care nu le-a spus niciodată 
duhovnicului, adică: păcatul curviei și uciderii, și plângea în 
taină cerând iertare. În sfârșit a murit, după ce și-a mărtu- 
risit celelalte păcate și s-a împărtășit cu prea curatele Taine. 
Iar după 30 de zile s-a arătat în vedenie egumenei, căreia i-a 
zis: M-am osândit în iad. lar egumena a răspuns: Cum este cu 
putință, tu care erai atâta de îmbunătățită, și aveai la cele 
dumnezeiești evlavie multă și râvnă nemăsurată? lar ea a 
răspuns: Două mari păcate am făcut pe care nu le-am 
mărturisit duhovnicului, socotind că ajungea să le plâng 
înaintea lui Hristos care acum m-a osândit să mă chinuiesc 
veșnic pentru această pricină; iar celelalte fapte bune nu mi- 
au folosit deloc. 

Vedeţi muierilor! Păziţi-vă să nu ascundeţi vreun păcat, că 
mai bine este să te rușinezi aici puţin, măcar de ai fi și de 
bun neam și slăvită, decât să ai rușine veșnică și moarte 
nesfârșită. Că aici spui păcatul numai unui om, care nu-l 
mărturisește măcar de i-ar tăia și capul. Dar acolo, ți se 
vestește rușine nespusă, fiindcă îl află toți oamenii. Nu te 
pricinui să zici că eu am dragoste să-mi mărturisesc păcatul 
meu, dar mă tem că mulţi din duhovnici și arhierei s-au 
abătut și au vădit păcatele multora și s-au rușinat cei ce s- 
au mărturisit la dânșii. Ascultă femeie! În timpurile trecute 
poate să se fi făcut așa ceva, dar acum de la o vreme încoace, 
a făcut Patriarhul cu toţi Arhiereii o legătură cu afurisenie, 
ca să nu se mai întâmple așa ceva. Crede-mă că s-ar fi plecat 
fiecare din muierile arătate mai sus, de le-ar fi dat voie 

Judecătorul să învieze, și ducându-se prin toate orașele și 
cetăţile împărătești, să mărturisească de față tuturor 
fărădelegea lor, numai să nu se muncească veșnic. Așa cu 
adevărat, nu s-ar fi temut atunci de oameni, și nu s-ar fi 
rușinat, fiindcă durerea cea mare biruiește pe cea mai mică. 


Alta asemenea 


La o mânăstire de femei, era o monahie nepoată egumenei, 
care a iubit un tânăr ce venea adesea în acea mânăstire, ca 
să vadă pe sora sa. lar pomenita monahie atât l-a dorit, încât 
căuta chip şi vreme potrivită, să se unească ca să 
săvârșească cu fapta păcatul, cu dânsul, căci cu mintea și 
cu gândul de multe ori curvise. Deci, în această patimă reaa 
murit, ticăloasa, fără să-și săvârșească pofta ei, că nu i-a 
ajutat locul. Iar la moarte, a mărturisit celelalte păcate ale ei, 
și primind sfânta împărtășanie s-a sfârșit fără să spună 
duhovnicului pofta ei pe care o avea să păcătuiască, dacă ar 
fi găsit vreme potrivită. Egumena care o iubea mult pentru 
că-i era rudă, după ce i-a făcut pomenirile, se ruga 
Domnului să-i descopere în ce loc se află. Așadar, rugându- 
se cu post și cu lacrimi, după multe zile, a văzut-o în vedenia 
sa, că era întunecată și urâtă, zicând egumenei: Cunoaște 
maica mea, că sunt osândită în iad. lar ea s-a minunat, 
zicând: Cum este cu putință? Tu erai fecioară. Ai venit de mică 
în mânăstire şi ai păzit toate rânduelile vieții monahicești. 
Pentru ce așadar, te-ai osândit? lar ea a spus pricina de mai 
sus. Îi zice egumena: Nu cred ca milostivul Dumnezeu numai 
pentru o pojtă trupească pe care nu ai săvărșit-o să te 
muncească veșnic. lar ea a răspuns: Nu te minuna, căci cu 
drept sunt osândită, că ochiul celui Prea Înalt nu suferă să 


347 


vadă vreo întinăciune sau prihană de faptă, sau de cuget, 
care să nu se spele și să se albească prin sfânta Mărturisire. 
Căci eu deși nu am săvârșit păcatul în faptă, dar cu cugetul 
de multe ori am curvit, și de a-și fi găsit loc și vreme potrivită, 
Laș fi săvârșit și cu lucrul. Să știi deci, că mulţi nu numai 
mireni, ci și monahi se osândesc, fiindcă nu se îngrijesc de 
Mărturisire, și sfătuiește și pe surorile mânăstirii să se 
mărturisească cu luare-aminte, dacă doresc mântuirea lor. 
Acestea văzând egumena, se tânguia pentru pierzarea 
nepoatei sale. 

Să nu priviți cu neîncredere la aceasta, iubiților, fiindcă 
am văzut că s-au mântuit mulţi care cugetau numai să facă 
binele, dar n-au ajuns de a-l săvârși, precum la capitolul 7 
se vede că s-a mântuit acel tâlhar, și alte asemenea pilde se 
văd în cărţile Bisericii noastre, că s-au mântuit unii prin 
gândul cel bun, fără a săvârși binele. Deci, precum cel bogat 
dăruitor Dumnezeu, încununează dreapta socotinţă, tot așa 
osândește reaua socotinţă. 

Aveam multe mărturii să vă aduc spre adeverirea acestei 
pricini, însă aceasta, să știți că este una adeverită de 
Dumnezeiasca gură care n-a greșit niciodată, ca să împli- 
nească pe toate, fiindcă și dascălii, ca oameni, pot de multe 
ori să greșească. Adică cel ce se uită la muiere spre a o pofti 
pe ea, iată că a preacurvit cu dânsa în inima sa. Poate cineva 
să se împotrivească unor asemenea evanghelice cuvinte? Să 
nu fie! Așadar să ia aminte fiecare, să nu se lenevească de 
mântuirea sa, că vine vremea să plângă fără folos și să nu 
găsească nici un ajutor. Să plângem deci aici puţin, ca să ne 
veselim acolo veșnic în Hristos lisus, Domnul Nostru, a 
căruia este slava! 

CAPITOLUL VIII 


DESPRE ISPĂȘIRE, ADICĂ: 
POST, MILOSTENIE ȘI RUGĂCIUNE 


A TREIA și cea mai din urmă parte a pocăinţei, se numește 
ispășire, şi este osteneala și canonul păcatului și are trei 
fapte bune conlucrătoare și ajutătoare, adică: postul, 
milostenia și rugăciunea. Aceste fapte bune, fiindcă sunt 
grele și ostenicioase trupului, pot mult, ca și canonul, să 
ajute la ispășirea păcatului ce-am săvârșit, dând acestui 
trup dulceaţă și desfătare. Și pentru că cele mai mari păcate 
sunt aceste trei: mândria, iubirea de argint și curvia în care 
zace îndrăcirea pântecelui, şi ne luptă pururea ca niște trei 
mari uriași, pentru aceasta, spre ispășire împotriva lor, ne 
ajută aceste trei: postul, împotriva trupului; milostenia, 
împotriva iubirii de argint, și rugăciunea împotriva mândriei. 
Că cel ce se roagă, stă ca un osândit înaintea Domnului, cu 
multă smerenie, încă prin aceste fapte bune, omul aduce o 
desăvârșită jertfă a sa și a lucrurilor sale. Prin milostenie, 
aduce lucrul său; prin post, jertfeşte trupul; prin rugăciune, 
aduce sufletul său Domnului. Așadar, folosul și trebuința 
acestei îndreptări, se cunoaște din deosebirea pe care o 
punem în taina dumnezeiescului Botez și a pocăinţei; că 
Botezul care este ușa tuturor Tainelor, se socotește o naștere 
a sufletului, care din nou intră în petrecerea creștinească, 
căreia îi era străină. Precum un prunc lasă tot ce a avut în el 
mai înainte, și se înnoiește prin puterea și harul sf. Botez, 
așa şi sufletul care se naște din nou la viața cea 
duhovnicească, prin botezul lacrimilor și al pocăinţei, lasă pe 
cel dintâi „a fi” al păcatelor care era supus vinovăţiei și la 

iad, și primește un alt nou „a fi” al darului și petrecerii 
duhovnicești, în care nu rămâne nici un alt lucru din 
viețuirea cea mai dinainte. Cu adevărat taina pocăinţei este 
ca o curățenie și tămăduire a sufletului, și câteodată 
tămăduiește desăvârșit și însănătoșește pe bolnav, iar de 
multe ori lasă vreo câteva rămășițe ale bolii de mai dinainte, 
adică: după zdrobirea inimii, care atunci când este 
desăvârșită după cum trebuie, izbăvește pe om din păcat și 
din muncă. Dar pentru că rareori se întâmplă o asemenea 
zdrobire, ne trebuie foarte multă împlinire a celor mai sus 
zise trei fapte bune, spre tămăduirea desăvârșită a păcatului. 
Precum sfântul Botez cuprinde în sine toate darurile 
Sfântului Duh, unite cu darul Aceluia de unde vin toate 
aceste bunătăţi, așa și pocăinţa cea fierbinte și adevărată, 
cuprinde asemenea toate aceste vistierii și dăruiri și mai ales 
o nouă lumină și cunoștință a lucrurilor duhovnicești și 
dumnezeiești, la care mai înainte se afla omul orb ca și cum 
ar fi fost în întunericul și în umbra morții, și ne aduce o 
nouă dragoste pentru Dumnezeu, care este chipul adevăratei 
pocăinţe și al tuturor faptelor bune, și pricinuiește minunate 
lucrări în sufletul nostru. Şi așa cum sunt, pentru 
întoarcerea la pocăință, multe feluri de daruri, la altul mai 
mari, precum la Pavel, și la altul mai mici, așa sunt și 
lucrările și mișcările cele dinlăuntru care lucrează această 
virtute ce pricinuiește sufletului pocăință și întristare pentru 
neascultarea ce a făcut lui Dumnezeu, și dorește să 
pătimească felurite munci mai bine, decât să amărască un 
asemenea Stăpân. Și așa, are mai multă frică de Mărirea cea 
dumnezeiască, văzând că abaterea de la poruncă a aplecat 
spre urgie pe acel Atotputernic, și rușinându-se să se 
înfățișeze înaintea Lui. Are mai multă dorință să se nevo- 
iască pentru păcatele sale înaintea Domnului, cu canonul 

cuvenit să-l îmblânzească pentru neascultarea ce a făcut și 
să izbândească împotriva trupului care a fost pricina 
păcatului. Pentru aceasta, sufletul care a defăimat pe 
Ziditorul pentru plăcerea zidirii, trebuie să vindece cu durere 
de bună voie dulceaţa cea slobodă, și cu întristare de bună 
voie desfătarea prin care s-a lipsit de dumnezeiasca lumină. 
Și fiindcă pedeapsa curăţește greșala, drept este să primeas- 
că pedeapsă cel care a îndrăznit să săvârșească păcatul. Dar 
fiindcă omul păcătuind, a defăimat culmea binelui și l-a 
schimbat cu o zidire netrebnică și lesne de defăimat, care 
este mare ocară a Prea Înaltei și Prea Cinstitei Măriri, de 
cuviinţă este ca cel care a ocărât un asemenea Stăpân să se 
smereasscă și să se defaime de bună voie până la pământ. În 
acest fel se nevoiesc aceia cărora le-a deschis Dumnezeu 
ochii cu această cerească lumină, să-și ispășească păcatul 
pentru ca să se învrednicească iertării. Dar pentru că 
păcătuim mai mult la Dumnezeu, cu lucrul, cu trupul și cu 
sufletul, este de trebuință să facem odată cu ispășirea, și 
jertfa către Stăpânul, cu cele de mai sus trei fapte bune. Cu 
milostenia, jertfim lucrul; cu postul jertfim trupul și cu 
rugăciunea, duhul. Toate păcatele se fac sau împotriva lui 
Dumnezeu, sau împotriva noastră, sau împotriva aproapelui, 
și la aceste trei păcate sunt ispășitoare și plătesc aceste trei 
fapte bune: postul, pentru noi; milostenia, pentru aproapele, 
și rugăciunea pentru Dumnezeu. Cine dorește să îmblân- 
zească pe Dumnezeu spre sine, trebuie să se silească la 
aceste trei fapte bune. Mai întâi să înceapă de la neprihănita 
postire, care după cum am zis, cu durerea pedepsei, plătește 
pentru dulceaţa păcatului, chinuind trupul care a fost 
pricina călcării poruncii. Pentru aceasta ne înfrânăm de 
bucatele cele stricăcioase, ca să primim iertare de greșelile 
cele oprite, și cu o prea scurtă postire fugim de o veșnică 

pedeapsă și post nesfârșit, că pentru păcat moștenim iadul 
cel plin de întristare, unde nu este mângâiere, ci foamete și 
lacrimi neîncetate. Fericit este postul prin care ne izbăvim de 
foame și de muncă! Postul spală păcatele, dezleagă cele mai 
dinainte fărădelegi și ne împiedică de la cele viitoare. Postul 
este puternică întărire, zid al lui Dumnezeu, palat al lui 
Hristos și cetate a Sfântului Duh; steag al credinţei, semn al 
dragostei și tărie a întregii înţelepciuni. Postul luminează 
sufletul, înalță simţirile, supune pe trup duhului, face inima 
zdrobită și smerită, risipește norii poftelor, încetează focul 
curviei și aprinde lumina întregii înţelepciuni. Postul este 
înfrânarea poftelor și omorârea patimilor, sora sărăciei, fiul 
pocăinţei, sabia iubirii de sine, păzitorul mântuirii noastre și 
mijlocitor tare către Dumnezeu, ca să primim de la Dânsul 
dăruiri și haruri. Printr-însul au îmblânzit Ninivitenii pe 
Dumnezeu. Prin acesta, Israeliţii au aflat ajutor în necazurile 
lor. Cu postul cei trei tineri au biruit focul. Prin acesta, Ilie 
se cunoaște purtat de căruţa de foc. Printr-însul a primit 
Moise legea de la Dumnezeu. Și ce să zic mai mult? Prin 
post, Stăpânul Hristos, s-a pregătit spre propovăduirea 
Evangheliei, ca să ne arate pildă cât este de folositor postul. 
Așadar, cine dorește să slujească Domnului, să facă izbândă 
împotriva vrăjmașilor săi și să dobândească toate cele de mai 
sus vrednicii, să se înarmeze cu o sfânta urâciune de sine, 
adică, să-și urască trupul său, să-l pedepsească cu post, cu 
privegheri și cu rugăciuni și cu oricât de multe și aspre 
petreceri va putea. Căci cu acest chip, nu numai pe Dum- 
nezeu îl îmblânzește, dar desăvârșit biruiește și pe cel mai 
puternic vrăjmaș, și se face sufletul împreună cu trupul 
lăcaș al Sfântului Duh. Acestea toate câte am arătat, să se 
facă cu cuvenita dreaptă socoteală, adică: să le faci cât poţi, 
fără să te omori, fiindcă mulţi au întrebuințat înfrânarea mai 

mult decât puterea lor și s-au bolnăvit, încât pe urmă au 
lăsat-o cu totul ca să-și dobândească sănătate. Pentru 
aceasta să facă fiecare după puterea sa, că altul poate să 
postească trei zile fără vătămare, iar altul nu poate nici o zi. 
Prin urmare mai bună decât toate faptele, este dreapta 
socoteală. Adaugă deci postului, faptele milosteniei, ca să fie 
mai folositor și lui Dumnezeu plăcut, că postul fără de 
dragoste și milostenie, este precum candela fără untdelemn. 
Fă deci, milostenie, ca să audă Domnul rugăciunea ta, să 
ierte păcatele tale, să te izbăvească de relele ce vor să fie și 
să-ți dăruiască bunătăţile cele veșnice. Postul veștejește 
patimile trupului și pierde pricinile păcatului, dar nu dă 
desăvârșită sănătate fără alifia milosteniei, fără râul 
îndurării și fără ajutorul facerii de bine. Postul tămăduiește 
rănile păcatului, dar nu scoate petele lui, fără untul de lemn 
al compătimirii. 

Ecleziastul zice: „Precum apa stinge focul, așa milostenia 
pierde păcatul”. Zice iarăși marele Ambrosie: „Mare cu 
adevărat este puterea milosteniei, căci răul dragostei acesteia 
șterge mulțimea păcatelor, în așa fel, că dacă Judecătorul este 
mânios împotriva celui ce a păcătuit și voiește să-l pedep- 
sească, cu puterea milosteniei îl iartă”. N-a găsit alt mijloc, 
Proorocul Daniel să izbăvească pe Nabucodonosor de ame- 
ninţarea Domnului, decât prin îndurare, și i-a zis: „Primește 
sfatul meu, împărate! Şterge prin milostenie păcatele şi 
vicleșugurile tale, cu lucrurile facerii de bine către săraci”. 
Aceasta a zis Sfântul, cunoscând câtă putere are milostenia 
ca să îmbuneze pe Cel cu totul îndurat. Așadar fiindcă atât 
de mult poate această faptă bună, cel care voiește să afle 
milă la Dumnezeu, să se îmbrace în această haină, milos- 
tivindu-se de săraci, de văduve, de sărmani, cu ceea ce i-a 
dat Dumnezeu. lar de este sărac, cu sfătuire și cu mijlocire. 

Și dacă cu altceva nu poate, măcar inima să-l doară pentru 
dânșii, şi tot atâta plată are. Fiindcă (după Grigorie 
Diaconul) nu dă mai puţin cel ce-l doare inima pentru sărac, 
decât acela care îl ajută cu lucrul său. Că unul dă bani, iar 
altul dă sufletul său. Marele Augustin zice: „Că mai mare 
milostenie nu este, decât a ierta din inimă pe cel ce-a greșit”. 
Dar pentru că nu poţi trăi un ceas fără păcat, iartă pe fratele 
tău, dacă dorești să ierte și Domnul greșalele tale. Tot așa 
zice şi Chesarie: „Cel ce nu are să răscumpere rob, sau să 
îmbrace pe cel gol, silescă-se să nu țină urâciune în inima sa 
împotriva aproapelui, și să nu răsplătească la rău cu rău, 
vrăjmașilor săi, ci mai ales să-i iubească și să se roage pentru 
dânșii, și așa să aibă mare nădejde la milostivirea și 
făgăduinţa Stăpânului nostru, zicând către Dânsul: Dă-mi mie, 
Doamne, că am dat; iartă-mi precum și eu am iertat”. Nu 
scriem aici mai mult despre milostenie, fiindcă mai departe 
vom arăta detaliat despre această faptă bună, care este 
foarte mult folositoare mântuirii noastre, și nu trebuie să o 
trecem în puţine cuvinte. 

A treia parte a ispășirii este sfânta rugăciune, care făcută 
cu credinţă și cu multă smerenie, orice vom cere Domnului 
printr-însa, fără îndoială primim, după cum ne-a făgăduit în 
multe locuri ale Sfintei Evanghelii. Dar să cerem cu adevărat 
lucruri binecuvântate și spre folosul sufletului nostru. Că 
toată rugăciunea care se va face cu chip cuviincios și luare 
aminte, care sunt de trebuinţă la aceasta, se îndreaptă și se 
înfățișează înaintea lui Dumnezeu, care ne ascultă cererea 
noastră. lar deși întârzie câteodată a ne asculta ca să ne dea 
harul ce cerem, aceasta o face Prea înțeleptul binefăcător, ca 
să priveghem și să fim mai cu luare-aminte ca după ce ne va 
da, să-l păzim cu bine şi să nu-l pierdem. Rugăciunea pierde 
păcatele celui ce se roagă, după cum s-a văzut în cazul 

vameșului. Aceasta  înfricoșază şi risipește pe draci, 
poruncește stihiilor, cerului și soarelui, după cum s-a văzut 
în mai multe vremi și locuri. Prin rugăciune a despărțit 
Moise Marea Roșie și a trecut pe toţi evreii, iar vrăjmașii lor 
s-au înecat. Asemenea și Isus al lui Navi rugându-se, a 
trecut Iordanul și a poruncit soarelui care a stat șase ceasuri 
din calea sa. Așa a făcut și Avva Patermutie și alţii. Iie a 
poruncit Cerurilor, și nu a plouat trei ani și șase luni, după 
care a făcut rugăciune și a venit ploaie nemăsurată. Dar ca 
să nu le povestesc pe toate, zic că rugăciunea poate să 
scoată din lad sufletele oamenilor și să învieze trupuri, să 
dezrădăcineze munţii și copacii din uscat și să-i sădească în 
firea cea umedă a apei, după cum am văzut că au făcut unii 
din oamenii îmbunătăţiți. Și pe scurt, tot ce va voi să facă un 
credincios, semne și minuni, să facă numai rugăciune cu 
evlavie și cu credinţă, și să nu se îndoiască în inima sa, și îl 
va asculta Stăpânul, precum a zis în Sfânta Evanghelie. 
Rugăciunea făcută astfel o laudă foarte mult Marele Vasile 
și zice acestea despre dânsa: „Rugăciunea este vorbirea și 
unirea omului cu Dumnezeu, tărie a lumii, împăcare cu 
Dumnezeu, maica lacrimilor, ștergerea păcatelor, punte a 
ispitelor, sfărâmare a războiului, lucru al Îngerilor, izvor al 
Japtelor bune, mijlocitoare o darurilor, luminare a minţii, 
sporire nevăzută, hrană a sufletului, izgonire a necunoștinţei, 
dovadă a nădejdii, dezlegare a mâhniei, bogăție a monahilor, 
încetare a mâniei, oglinda sporirii”. Şi în sfârșit, rugăciunea 
este celui ce cu adevărat se roagă, judecată și divan și judeţ 
al lui Hristos, mai înainte de Judecata ce va să fie, adică: 
rugăciunea este la cel ce se roagă, ca o judecată mai înainte 
de înfricoșătoarea Judecată, la a doua venire a lui Hristos, și 
păcătosul se osândește pe sine, pentru ca să se afle acolo 
îndreptăţit. Bine norocit este cel care plânge cu amar aici, 

înaintea lui Dumnezeu rugându-se, că acesta nu se mai 
judecă atunci la acea înfricoșătoare Judecată. Pentru aceas- 
ta, iubite, începând rugăciunea, lasă toate grijile și toate 
simţirile trupului, părăsește pământul și marea, treci eterul 
și stelele cerului, treci cu privirea oștile Puterilor fără de 
trup, Heruvimii cei cu ochi mulți și Serafimii cei cu șase 
aripi, și înalță mintea ta mai sus de toată zidirea, treci cu 
gândul peste toate acelea, și înțelege firea Dumnezeiască 
nespusă și neînțeleasă cu mintea, întemeiată, nepurcesă, 
neschimbată, nealcătuită, în trei ipostasuri, neîmpărţită, 
lumină neapropiată, putere nespusă, frumuseţe nemeșteșu- 
gită unită strâns cu sufletul cel smerit, ce cu cuvântul după 
vrednicie este cu neputinţă a se spune. Acolo Tatăl, Fiul și 
Duhul Sfânt, un Dumnezeu în toate trei. Trei sfinte într-un 
scaun, de o Fiinţă, veșnice. O Dumnezeire, o stăpânire și o 
sfințenie, toate cuprinzându-le, zidindu-le și sfinţindu-le. O 
Dumnezeire și o Putere. Un Împărat al Împăraţilor și Domn 
al Domnilor. 

Pe acest Împărat, înţetege-L o, păcătosule! Rugându-te, să 
înţelegi mărirea Lui și să-l iubești și să cinstești acest nume, 
căci acesta este Dumnezeu cel cu totul desăvârșit, frumos 
mai mult decât toţi fiii oamenilor, prea bun, mult îndurat, 
înfricoșat și drept încă și Părinte iubitor de fii, făcător de 
bine prea bogat, izbăvitor și mântuitor mult milostiv. Și când 
îl vei socoti cu aceste numiri, vei cunoaște cu câtă inimă 
trebuie să te închini și să cinstești un asemenea Stăpân, 
adică să te închini ca unui Dumnezeu prea slăvit; să-l lauzi 
ca pe un frumos și prea bun; să-l iubeşti ca pe un drept și 
înfricoșat și ca unui Împărat a toată lumea să i te supui. Ca 
unui făcător de bine să-i mulțumești, și ca pe un Dumnezeu 
să-l slăvești. Ca unui Ziditor și Făcător a toate să te jertifești, 
și toate câte stăpânești, fiind, minunate dăruiri ale Lui, să-i 

ceri ajutor în rugăciunea ta, ca la un mântuitor și izbăvitor. 
Acestea şi alte asemenea fapte bune, datorește zidirea 
cuvântătoare către Ziditorul și Făcătorul ei. Că precum Acela 
este toate întru toţi, așa voiește să fie cinstit și slăvit de toţi 
cu toate simţirile și mișcările, care deși se fac în toate faptele 
care se săvârșesc spre slava Lui însă în rugăciune se săvâr- 
șește mai ales când împreună urmează lucrurile acestor 
fapte bune, adică: credința, nădejdea, dragostea, smerenia și 
alte asemenea. Dar, ca să nu socotești că Domnul este 
departe de tine, cunoaște că, Dumnezeu nescris împrejur, ca 
pricină a tuturor celor ce sunt, este de faţă în tot locul și mai 
ales când te rogi, stă cu adevărat înaintea ta, ascultă 
cuvintele, socotește evlavia ta și vede lacrimile tale. 

Deci, văzându-l pe El cu ochii minţii, să ai o prea adâncă 
evlavie din inimă, înțelegând mărirea Lui și nevrednicia ta, 
precum zicea dreptul Avraam: „Încă voi grăi către Stăpânul 
meu. Iară eu sunt pământ și praf”. Socotește cu luare-aminte 
înţelepciunea cea atotputernică, iubirea de bunătate și 
celelalte vrednicii ale prea cinstitului și prea slăvitului 
Stăpân, care sunt atât de minunate, că nu covârșesc numai 
mintea și tot gândul omenesc, dar și pe al Puterilor cerești. 
Acest gând este destul, să te facă să te smerești până la 
pământ, ca cel ce ești un vierme netrebnic, și să stai cu frică 
multă și cu cutremur, înaintea Lui. Și cu cât se va deda și se 
va îndeletnici inima ta în această frică, cu atât se va întoarce 
mintea ta de la grijile acestei vieţi, fiindcă frâul fricii, nu lasă 
inima să fie înconjurată de alte gânduri, înaintea unei 
asemenea Măriri. Că dacă te duci să vorbeşti cu vreun 
împărat pământesc, care este om ca și tine, stai cu atâta 
frică și cutremur, cu cât mai mult trebuie să stai când vor- 
bești prin rugăciune cu Împăratul Îngerilor și a toată zidirea? 
Stai smerit în rugăciune, precum stă osânditul înaintea 

judecătorului, ca să stingi mânia Dreptului Judecător cu 
chipul cel de afară și cu obiceiul cel dinlăuntru, și să iei 
desăvârșită iertare a păcatelor tale. Rugându-te, începe de la 
cuvântări dumnezeiești și laude cuviincioase către El, și 
când cu smerită cugetare îl slăvești, atunci cere nu hrană, 
sau sănătate trupească, nici altceva din cele pământești, ci 
Împărăţia cerurilor; iar celelalte câte sunt de nevoie trupului, 
ți le dă și fără să le ceri, precum ne-a făgăduit, zicând: 
„Căutaţi mai întâi Împărăţia lui Dumnezeu și dreptatea Lui și 
toate se vor adăuga vouă”. 

De voiești să se îndrepteze rugăciunea ta ca tămâia și să 
meargă în urechile împăratului Hristos, pune cele două aripi, 
de care am spus: postul și mila, pentru ca să zbori mai 
lesnicios cu ele. Că postul subţiază mintea și ușurează 
greutatea trupului, și întărește rugăciunea; iar rugăciunea 
ușurează postul și zdrobirea inimii; căci cu cât te rogi, cu 
atât vine și umilința lacrimilor. Nevoiește-te cât poţi, ca să 
nu sfârșești niciodată rugăciunea fără lacrimi și durere a 
inimii. Atunci îți vine o prea dulce mângâiere duhovnicească. 
Cu cât îndesești rugăciunea și lacrimile, cu atât uiţi hrana 
trupului, după cum zice David: „Am uitat a mânca pâinea 
mea, cu lacrimile mele așternutul meu voi uda”. lar când te 
rogi, caută liniște, dacă voiești să vină umilinţa, adică să fii 
singur, la loc și la vreme unde să nu auzi tulburare, nici 
discuțţiiile oamenilor, ca toată mintea să o ai la Dumnezeu. 
Aceasta se face noaptea, când este tăcere și liniște în toate. 
Și când faci rugăciune de ajuns, și păzești toate câte am 
arătat mai sus, apropie-te cu frică și credință la sfânta 
Împărtășire. 

Toate cele ce am scris, ajung pentru ispășirea păcatelor. 


358 


CAPITOLUL IX 


DESPRE PREGĂTIREA 
PENTRU CURATA ȘI SFÂNTA ÎMPĂRTĂȘIRE 


CÂND Moise, văzătorul de Dumnezeu, s-a pogorât din 
muntele Sinai, nu puteau Evreii să-l privească în față, de 
multa strălucire pe care o avea, că vărsa raze ca un alt soare, 
și pentru aceasta și-a acoperit fața sa cu o basma, ca să 
poată fiecare să-i vorbească. Așa a făcut și cerescul Împărat, 
Domnul nostru Hristos, care după ce ne-a scos din robia 
Egiptului, a acoperit dumnezeiasca și prea strălucita Sa 
Fiinţă, cu Pâinea și Vinul, ca să nu ne sperie strălucirea cea 
neasemănată a Slavei dumenezeiești. O, nemărginită dăruire 
și negrăită facere de bine! O, izvor nesecat și bucurie 
nespusă! După cuviință te mândrești Maică-Sionul, și te 
slăvești în această dăruire care din cer îți vine, atât de 
vrednică și prea minunată! Aceasta este podoaba și frumu- 
seţea ta! Cu dreptate este să zidești lăcașuri prea bogate, să 
înalți corturi prea vestite și altare minunate și prea 
frumoase, mese de mult preţ, să îmbraci pereţii cu catifea și 
stofe de aur, să aprinzi atâtea străluciri și orice altă pregătire 
bine înfrumuseţată să faci în cinstea și evlavia acestei Sfinte 
Taine! Că oricât de bogată podoabă vei face, i se cuvine; deși 
cât poţi să săvârșești, este puţin și chiar nimic, față de cât i 
se cuvine. Mai ales când faci cât știi și poţi, nu mărești 
nicicum vrednicia acestei Pâini, fiindcă are cinstea de și o da 
mai ales altora, decât primește de la dânșii aproape nimic; și 
prin mijlocirea Ei, Preoţii, Mesele, Chivoturile, se cinstesc și 
se sfinţesc. Și ce este minunat, că această Taină cuprinde în 
sine pe Acela care a zidit toată lumea și este noian 

nemărginit a toată săvârșirea, după David: „Mare este 
Domnul și lăudat foarte, și măririi lui nu este sfârșit”. 

Deci fiindcă sfârșit nu are dumnezeiasca Mărire, nu este 
cu putință să-i mărim desăvârșirea; că la vrednicia acestei 
Pâini slăbește toată mintea, și ochiul se întunecă deoarece 
atât ne-a legat Prea Bunul cu această mare și prea minunată 
binefacere căruia neputând a-i da cuviincioasa mulțumire, 
rămânem către Dânsul nemulțumitori. De cuviință era, 
fraţilor, să povestesc Puterile cele mari și lucrările acestei 
sfinţite și minunate Taine. Dar această pricină este materie 
nemărginită și mare, iar mărimea cărții nu o încape. Deci, să 
scriu numai despre pregătirea ce este dator să facă cel care 
urmează să primească aceasta cerească Pâine. Şi aceasta 
este de mare nevoie fiindcă această Taină are asemenea dar, 
că după pregătirea celui ce se împărtășește, va fi și sfinţirea 
lui, și darul ce primește de la dânsa. Că după filozofi, toate 
pricinile lucrează după calitatea și starea pe care o găsesc în 
lucruri, și pentru aceea mai lesne se aprinde focul în lemnul 
cel uscat, decât în cel verde. Deci Hristos care se află în 
această Taină, și este pricina tuturor Darurilor, arătat este, 
că după pregătirea și îndreptarea aceluia care o primește, 
comunică în el și lucrează darul ei. Și precum dă mare ajutor 
acelora care o primesc cu vrednicie, tot așa dă amară moarte 
celor ce se împărtășesc cu nevrednicie. Că, după Sf. loan 
Damaschin, cum lucrează pâinea cea pământească trupește 
în om, tot așa și mai mult lucrează în suflet această Pâine 
cerească. 

Precum hrana trupească întărește și împuternicește tru- 
purile care nu au boală, iar când sunt bolnave și pline de 
rele veninuri le vatămă, încât pentru această pricină doctorii 
poruncesc bolnavilor să se înfrâneze și să nu mănânce 
nimic, asemenea și această hrană îndumnezeită. Celor îmbu- 

nătăţiți şi evlavioși, care se pregătesc cum trebuie prin 
pocăință și mărturisire, se face viață adevărată și veșnică, iar 
la cei păcătoși și neevlavioși, care nu au conștiința curată, și 
n-au făcut cuviincioasă pocăință și mărturisire și toate câte 
datoresc, se face pricinuitoare de mare pagubă și moarte 
sufletului lor, și munci, după cum a pătimit Iuda vânzătorul 
și alții. Căci foc este care arde pe cei nevrednici. Iar nevred- 
nici se socotesc toţi cei care nu s-au curățit cu sfânta 
Mărturisire, sau nu au împlinit canonul dat de duhovnic și 
îndreptarea de mai jos. 

Mai întâi cunoaște, că pentru această pregătire nu ajunge 
numai osârdia omenească, nici cea îngerească, dacă nu va. 
ajuta darul atotputernicului Dumnezeu. Pentru aceasta 
trebuie să-l chemi în ajutor cu fierbinte dorinţă și smerenie, 
ca să te povăţuiască, să-ţi ajute, și să curețe casa în care El 
vine să locuiască. Vedem că atunci când iese din oraș vreun 
împărat pentru neapărată pricină, și voind a rămâne undeva, 
la vreun sat, nu așteaptă ca să-i gătească locuinţa ţăranii, 
(că ei nu sunt vrednici, și nici nu au cele de trebuinţă) ci el 
trimite slugile care fac cuviincioasa pregătire pentru împără- 
teasca față. Deci, să ne rugăm și noi Stăpânului celui de 
obște, fiindcă pentru bună îndurarea Sa, primește să intre în 
întinata noastră casă, să ne facă această bunătate și să 
trimită cetele cereștilor Puteri, ca să pregătească locuinţa în 
care va intra acest Împărat ceresc. După aceasta trebuie să 
avem cunoștință de toate păcatele de moarte, după 
Proorocul: „Spăla-voi întru cei nevinovaţi mâinile mele”, care 
însemnă, să spele lucrurile păcatului și pe urmă să se 
apropie la sfântul Jertfelnic. Pentru această pricină ne 
răspunde înfricoșat Apostolul, zicând: „Oricine va mânca din 
pâinea aceasta, și va bea paharul Domnului cu nevrednicie, 
vinovat este”; şi celelalte, câte scrie la capitolul I în Epistola 

către Corinteni. Prin aceste cuvinte ne arată, că toţi cei ce se 
împărtășesc cu păcat, sunt asemenea ludeilor care au răstig- 
nit pe Hristos; fiindcă împotriva trupului și sângelui Mântu- 
itorului, amândoi au păcătuit. Când se împreună două 
lucruri protivnice, ce urmează să se facă între dansele, decât 
să se strice și să piară partea cea mai slabă? Iar când sunt 
asemenea după fire, cu înlesnire se unesc și se fac una, 
precum un fier cu altul; dar focul cu apa nu pot să se 
amestece. Dacă prin mijlocirea acestei Pâini se unește omul 
cu Dumnezeu, cum se va despărți această unire, decât prin a 
se strica partea cea mai slabă? Cum să se unească cu cel 
viclean, cel prea bun? Cel prea bun cu cel neîntinat? Cel 
smerit cu cel mândru? Cel prea blând cu mâniosul? Cel mult 
milostiv cu neînduratul? Cel fără de păcate cu cel părtaş de 
tot păcatul și osândit? 

Pentru această pricină deci, trebuie să fie o mică 
asemănare între Dumnezeu și cel ce se împărtășește, ca să 
se unească după vrednicie. La aceasta ne împiedică toate 
păcatele și se împotrivesc acestei Sfinte Taine, dar, mai mult 
decât toate acestea, sunt două, adică urâciunea și necurăția 
de care este dator oricine să se păzească, cât poate. Cât 
privește la cea dintâi, această Pâine este taină a dragostei și 
a unirii, și cu aceasta se împărtășesc credincioșii de o hrană 
și de un duh. Şi se fac una prin dragoste. Și dacă este așa, 
care nedreptate este mai mare decât a te duce cu inima 
împărţită și să primeşti o Taină de unire. Să nu îndrăznească 
deci, cineva, să se apropie la o asemenea Masă, fără să 
săvârșească pe aceea pe care o poruncește Domnul, zicând: 
„Dacă vei aduce darul tău la Altar și acolo îţi vei aduce aminte 
că fratele tău are vreo pricină asupra ta, lasă darul tău 
înaintea Altarului și du-te mai întâi și te împacă cu dânsul, și 
pe urmă adu darul tău”. Cu acest fel de ispășire și pregătire, 

du-te la această cerească Masă; iar de nu, va zice mai înainte 
de Masă, Domnul: „Prietene, cum ai intrat în acest loc 
neavând haină de nuntă?”, ceea ce este dragostea care aco- 
peră mulțimea de păcate. Atunci neavând ce să răspunzi, vei 
auzi acea înfricoșătoare hotărire, a Stăpânului: „Legaţi-i lui 
mâinile și picioarele și aruncaţi-l în întunericul cel mai din 
afară”. 

Al doilea păcat împotriva acestei Taine, este tot felul de 
urâciune și necurăţie a trupului, pentru că această sfântă 
Pâine cuprinde în sine prea curatul și feciorescul Trup, pe 
care l-a născut Pururea Fecioara și Prea Curata Maria. Şi 
trebuie să fie curat și neîntinat cu sufletul și cu trupul, cel 
ce voiește să se împărtășească. Mai ales dacă se întâmplă 
cuiva în somn, o umbră sau o nălucire de trupească îndul- 
cire, poruncește legea să se oprească în ziua aceea de la 
sfânta împărtășire și de anaforă sau orice altă sfințenie. Că 
dacă Legea cea veche despărţea pe omul ce visa noaptea în 
toată ziua aceea, de la corturi și de la adunarea norodului lui 
Dumnezeu, cu cât mai mult îl depărtează de la sfânta 
Cuminecătură și impărtăşirea cu Dumnezeu? Dar nu numai 
de păcatele cele de moarte trebuie să se depărteze cel ce 
voiește să se împărtășească, ci şi de cele mai mici, care 
răcesc căldura evlaviei, pentru că este cea mai mare 
pregătire pentru aceștia Taina şi este de trebuință să se 
depărteze și de la acestea pe cât poate, ca să sporească 
dragostea și evlavia. Și să nu îndrăznească cineva să 
mănânce această cerească Pâine nemărturisit și având 
săvârșit vreun păcat de moarte, că foc și flacără pune în 
sufletul său, ticălosul, și moștenește ca vânzătorul Iuda, 
munca veșnică. Deci să se înfricoșeze cei care se împărtășesc 
nemărturisiţi, doar ca să câștige respectul oamenilor, ca să-i 
aibă în evlavie și să-i socotească drept oameni îmbunătăţiți. 

Și mai ales unele din femeile măritate, care curvesc și pe 
urmă se duc prea spurcatele și întinatele, de se împărtășesc, 
ca să nu le bănuiască bărbaţii lor. 

O, prea ticăloaso! Cel dintâi păcat al curviei este prea mic 
pe lângă acesta, că acolo numai o poruncă a Legii din cele 
zece ai călcat, iar aici defaimi și împreună răstignești cu 
Iudeii pe Dumnezeul tuturor! Nu este altă mai mare 
fărădelege decât aceasta! Mai bine să aștepți cu evlavie până 
ce te vei împărtăși cu voia duhovnicului, decât să iei 
afurisenie în loc de binecuvântare. Şi dacă nu găsești de 
cuviință să-i spui bărbatului tău, mai bine să te omoare 
(dacă este atâta de aspru și fără omenie) decât să te 
împărtășești nevrednică. Că aici primeşti moarte vremelnică, 
iar acolo te izbăvești de cumplita și dureroasa muncă a 
Iadului. Dar ce să zic și despre preoţii cei fără evlavie, care 
îndrăznesc, prea nerușinațţii, și se ating cu întinatele lor 
mâini de Cel prea neîntinat și prea înalt Împărat al Slavei, pe 
care sfinţii Îngeri nu pot a-l privi, ci cu frică și cu cutremur 
stau înainte. O, nerușinare! Cum nu vă temeți, ticăloșilor, să 
nu cadă un trăznet din cer să vă ardă? Pentru ce îndrăzniți, 
nevrednici fiind, și săvârșiți o așa de întfricoșătoare jertfă? Ca 
să nu vă defaime lumea că ați lăsat preoţia, pentru aceasta 
slujiți? Mai bine să fii defăimat aici, omule, pentru scurt 
timp, decât să te sălășluiești veșnic cu diavolii și să ai 
chinurile acelea pe care le vom scrie mai jos. Alt păcat mai 
rău decât acesta nu este. Prin el te faci sigur și de bună voie, 
defăimător al dumnezeieștii Măriri. Că oricâte ai făcut: prea 
curvii, ucideri şi alte asemenea, vei afla iertare și milă prin 
pocăință, căci s-au făcut din sminteala trupului și din 
conlucrarea diavolului, dar să slujești, nebunule, cine te 
silește, și te forțează? Sărac ești și nu ai cele de trebuință? 
Lucrează altceva ca să trăieşti, sau cere milostenie. Sunt și 

364 


alții nenumărați în lume care au părăsit Sfânta Slujbă și 
nimeni nu-i defăima, ci mai ales îi au la multă evlavie, decât 
pe ceilalți care cu neevlavie slujesc. 

Când încetează cineva de a sluji Sf. Liturghie, îndată cei 
se întâmplă nenorocire să păcătuiască, nu se lipsește de 
vrednicie și de dumnezeiescul Dar, ci are Preoţia, pune 
patrafir, săvârşeşte aghiasmă, maslu, mărturisește, și toate 
celelalte ale Preoţiei săvârșește și se împărtășește de câte ori 
voiește cu dumnezeieștile Taine, numai de la Sfânta 
Liturghie se oprește. Pentru aceasta, nu numai cei ce au 
păcătuit, ci și alți mulți îmbunătăţiţi înfricoșându-se de focul 
Dumnezeirii, au încetat de la slujirea Sfintei Liturghii din 
evlavie. Dacă aceștia vrednici fiind, nu săvârșesc Sfânta 
Slujbă, cum de îndrăsnești tu, necurat fiind, și te înfățișezi 
înaintea unei astfel de Măriri? Crede-mă că mulți din preoţii 
cei nevrednici, au fost omorâţi în ceasul în care liturghiseau, 
precum ai să pătimești și tu, dacă nu te vei opri, 
nerușinatule. Citește la capitolul 13, să te înfricoșezi, ca nu 
cumva să vină şi asupra ta o asemenea dumnezeiască 
răzbunare. Însă, deși aici vei rămânea nepedepsit, acolo te 
așteaptă mai înfricoșătoare muncă dacă nu te vei întoarce 
să-ți plângi fărădelegea ta. 

CAPITOLUL X 


Al doilea lucru pe care trebuie să-l aibă cel ce voiește să se 
împărtășească cu vrednicie, este o evlavie lucrătoare. Și dacă 
vei întreba ce fel și cum este această evlavie, nu știu să-ți 
tâlcuiesc altfel, ci numai îţi zic că este o apă alcătuită din 
felurite flori și mirodenii, și varsă minunate mirosuri. Fiindcă 
evlavia este o duhovnicească lucrare alcătuită din alte pricini 
și dorințe duhovnicești și sfinte, cu care trebuie să fie 
împodobit orice suflet, când se duce la această sfințită Masă. 
O, Dumnezeule Atotputernic! Cu câtă zdrobire și umilinţă, 
cu câtă frică și cutremur, cu câte izvoare de lacrimi, cu câtă 
evlavie și smerenie, cu câtă întreagă înțelepciune a trupului 
și curăţire a duhului, trebuie să se săvârșească această 
înfricoșătoare și dumnezeiască Taină, în care într-adevăr se 
mănâncă sfântul Tău Trup și se bea cinstit Sângele Tău, 
când se unesc cele cerești cu cele pământești și se 
împărtășesc cele dumnezeiești cu cele omenești, când sfinţii 
Îngeri stau înainte, iar Darul Tău este preotul și jertfa cea 
adusă în chip negrăit și minunat! Cine să tâlcuiască după 
cuviinţă vrednicia acestei Pâini, dacă nu-l va întări îndurarea 
Ta? Despre această evlavie să știți, fraţilor, că trebuie ca să 
ne ducem pe de o parte cu multă smerenie și evlavie, iar pe 
de altă parte cu dragoste și credinţă, și al treilea cu dorință 
nespusă către această Pâine. 

Aceste trei cugetări trebuie să deștepte în inima ta frica și 
evlavia. Mai întâi, ridică ochii tăi și vezi, socotind nemăr- 
ginita mărime și înălțime a Stăpânului. Fiindcă în acest fel al 
Pâinii și al Vinului se află după Fiinţă, și este însuși și cu 
adevărat aceeași dumnezeiască Mărire care a făcut toată 
lumea, înaintea căreia tremură cerurile și toate zidirile, de la 


366 


care soarele își primește strălucirea, și toate stelele și sfinţii 
îngeri stau cu frică, lăudându-l și slăvindu-l neîncetat. Să 
înţeleagă fiecare cu ce frică și cutremur trebuie să fie, când 
se duce să se împărtășească. Pentru aceasta şi Pavel striga, 
zicând: „Să încerce mai întâi fiecare conștiința sa, și așa să 
mănânce această Pâine și să bea Paharul; că cel ce mănâncă 
și bea cu nevrednicie, mănâncă intru osânda sufletului său, 
fiindcă nu cinstește cum trebuie trupul Domnului nostru lisus 
Hristos”. Dacă Evreii aveau astfel de evlavie la Chivotul Legii, 
care era numai umbră și chip, câtă trebuie să ai tu, creștine, 
ca să primești pe acest Dumnezeu cu vrednicie în inima ta? 
Dacă priveşti la ființa firii tale, și la nenumăratele tale 
păcate, te vei smeri să zici acestea cu lacrimi : „Cum voi 
îndrăzni eu, viermele cel cu totul nevrednic, să primesc fără 
frică şi cutremur pe un asemenea Stăpân, când am săvârșit 
împotriva lui atâtea păcate și jărădelegi? Cum va intra Cel 
Prea înalt în inima mea, care s-a făcut de atâtea ori locuinţă 
balaurilor și peșteră necurată a șerpilor?” Cu acest gând 
smerește cât poţi inima ta, și du-te ca fiul risipitor la casa 
bine înduratului tău Părinte, și cu lacrimi strigă către 
Dânsul: „Am greșit la cer și înaintea Ta, și nu mai sunt 
vrednic a mă chema fiul Tău, fă-mă ca pe unul din argații tăi”. 
Plângi ca vameșul și strigă: „Dumnezeule, curățește-mă pe 
mine păcătosul”. Du-te la această Masă cu atâta cucernicie și 
smerenie, câtă ar fi avut către bărbatul ei o muiere, care ar fi 
călcat cinstea lui, iar el ar fi iertat-o și ar fi primit-o iarăși în 
casa sa, iar ea, socotesc, că nu ar mai fi îndrăznit niciodată 
să-l privească în față, aducându-și aminte pe de o parte, 
nedreptatea și necinstea pe care i-a făcut-o, iar pe de alta, 
bunătatea și blândeţea aceluia, că a primit-o după păcat ca 
și mai înainte, și i-a iertat greșala. Asemenea îndurare, și 
mai mult, o arată Cerescul Mire la această Taină, primind în 

Casa și la Masa Sa, sufletul acela care prin păcat L-a părăsit 
și s-a făcut unealta diavolului, săvârșind voia lui; iar pe 
urmă, întorcându-se către Dumnezeu, Acesta nu se îngreţo- 
șează de el, nici nu-l mustră pentru nepriceperea lui, ci îl 
primește în braţele Sale. Iar dragostea ta și dorința se va 
aprinde mai mult, gândindu-te pe de altă parte și socotind 
nemărginita milostivire ce o are Stăpânul către păcătoși, 
pentru că aceasta l-a făcut de s-a pogorit din cer pe pământ 
și s-a îmbrăcat cu trupul nostru, și s-a omorât pe Cruce 
pentru noi. Și nu numai acestea, dar ca să nu ne lipsim de 
Dânsul, ci să rămână cu noi totdeauna, după mântuitoarea 
Sa moarte ne-a lăsat în locul Său această Taină în care se 
cuprinde acest Mântuitor al nostru și Stăpân. Și ne-a lăsat-o 
ca să afle în tot ceasul, cei care au trebuinţă de tămăduire, 
ușa deschisă și să alerge la doctorie ca să se tămăduiască. 
Că precum dragostea a fost pricina pogoririi Sale pe pământ 
și s-a dat în mâinile păcătoșilor, asemenea dragostea îl face 
de vine în lume în chipul acestei Taine și se dă în aceleași 
mâini, și se face drepţilor întărire, iar păcătoşilor curăţire și 
iertare. Această Pâine este hrana celor sănătoși și tămăduire 
bolnavilor, hrană celor vii și învierea morţilor. Aceasta 
smerește războiul cel fără rânduială al trupului, și întărește 
credința sufletului. Curăţește păcatele, sporește faptele 
bune, viază pe om, îi dă răbdare, îl încălzește, îl hrănește, îl 
înnoiește, îl păzeşte și-l întărește. Îl face blând, la osteneală 
răbdător, în cele duhovnicești mai cucernic, și pe scurt, 
această sfinţită și prea cinstită Pâine este un sălaș Împără- 
tesc, și cinstitul lui Sânge pentru obșteasca tămăduire a 
tuturor bolnavilor și deznădăjduiţilor. Pentru ce, omule, te 
lipsești de atâta mare dăruire din a ta lenevire? Aleargă cu 
smerenie și cu evlavie, către această sfințită Masă, că dacă 
ești bolnav, aici primești dorita sănătate. Dacă ești sărac, te 

îmbogățești. De ești flămând, te îndestulezi de tot binele. De 
ești gol, te îmbraci. Și ostenit de ești, te odihnești, și pe scurt 
de orice lucru bun ai trebuinţă, aici îl găsești, în această 
Mană cerească și prea dulce. 

Al treilea este dragostea și pofta către această Pâine care 
crește, dacă cunoști darurile și lucrările care săvârșește în 
sufletele cele ce-o primesc cu datornica evlavie. Și ca să o 
înţelegi mai bine, cunoaște că precum în locul acelui dintâi 
Adam, care a fost pricina tuturor relelor și necazurilor 
noastre, a trimis Dumnezeu alt Adam, următor celui dintâi, 
adică pe Domnul nostru lisus Hristos, Fiul său, care este 
nouă dătător a tot binele. Asemenea în locul acelui rod al 
pomului neascultării care a fost pricina tuturor răutăţilor 
noastre, ne-a dat această sfântă Pâine care este izvorul 
tuturor bunătăţilor. Deci, precum s-au vindecat toate rănile 
care s-au făcut din neascultarea celui dintâi Adam, cu 
ascultarea celui de-al doilea, tot astfel și toate păcatele și 
pagubele ce au răsărit din mâncarea neascultării, se 
tămăduiesc prin această Pâine prea sfântă fiindcă este ca o 
duhovnicească doctorie pregătită din voinţa Prea înţeleptului 
doctor ceresc, spre tămăduirea firii omenești care a fost 
omorâtă de acea otravă a șarpelui cel vechi. Deci, cine 
dorește să afle câte bunătăţi ne pricinueiște această Pâine 
îndumnezeită, să numere câte răutăţi și pagube au venit din 
acel lemn al mâncării. Că precum pentru acesta a zis 
Dumnezeu: „În ziua în care veţi mânca dintr-însul, cu moarte 
veți muri”, asemenea a zis și pentru aceasta: „Dacă cineva va 
mânca din această Pâine, va trăi în veci”. Și iarăși mai jos, 
zice: „De nu veți mânca Trupul Fiului omului și nu veți bea 
Sângele lui, nu aveţi viață întru voi”. Vezi cum se împotrivește 
prea cu înţelepciune, această mâncare celeilalte, ca o 
doctorie pregătită împotriva durerii și rănii celei dintâi 

mâncări? Aceasta este un mijloc cu care se cunoaște la unele 
locuri, lucrările acestei Pâini. 

Cellalt mijloc este ca să înţelegi ce cuprinde în sine această 
prea cinstită Taină, adică acest Trup al lui Hristos care 
fiindcă este unit cu Dumnezeirea, se împărtășește de toate 
darurile și puterile acestui Cuvânt. Și din aceasta poţi să 
cunoști, câte bunătăți îţi lucrează acest Domn când îl 
primești cu vrednicie, că vine să te cinstească prin prezenţa 
Sa, să te ungă cu harul Său, să te tămăduiască, și să te 
spele cu cinstit Sângele Său, cu moartea Sa să te învieze, să 
te lumineze, să aprindă în inima ta dumnezeiasca Sa 
dragoste, să te veselească cu nemărginita și nespusa 
dulceaţă, și să te facă părtaș Duhului Său și a toată veselia 
și fericirea. Această Pâine, întărește inimile oamenilor. Ridică 
pe cei căzuţi. Întărește pe cei bolnavi. Veselește pe cei 
întristați. Luminează pe cei neînvățaţi. Vindecă pe cei sufe- 
rinzi. Face osârduitori pe cei leneși și nepăsători. Şterge 
păcatele cele făcute. Pierde ispitele. Dă putere împotriva celor 
viitoare. Crește credința. Aprinde dragostea. Întărește 
nădejdea. Curăţește conștiința și face pe cel ce se cuminecă, 
părtaş drepturilor lui Hristos, și în sfârșit dă arvuna veșnicei 
fericiri. 

Deci, dacă lucrează atâtea faceri de bine, și ni le dă în dar 
Cel Prea Bun, cine să nu dorească atâta bogăţie? Cine nu va 
pofti o asemenea mâncare prea dulce și gustoasă? Pentru ce 
te lenevești și te păgubești de astfel de fericire? Du-te cu 
smerenie și împărtășește-te de câte ori faci această pregătire, 
că nu poţi să arăţi mai mare mulţumire către Domnul, decât 
a te împărtăși cu vrednicie cu Trupul Său. Și te folosești și 
pe tine atâta, că te faci Dumnezeu după împărtășire, 
nelăsând pe a fi al omenirii, și precum fierul când se unește 
cu focul se face foc, și aceasta după împărtășire. Precum este 

regula în lucrurile firii, multul să prefacă puţinul în firea sa, 
adică: dacă vei pune o picătură de apă într-un vas cu vin se 
face și apa vin, fiindcă apa a fost prea puţină și a fost biruită 
de cantitatea vinului, și iarăși: să verși puţin vin în mare se 
face mare și acesta, că este biruit de nemăsuratul noian. Tot 
astfel și tu, omule, când te unești prin Sfânta Împărtășire cu 
nemărginitul noian al Dumnezeirii, nu prefaci pe Dumnezeu 
în firea ta, fiindcă tu ești nimic pe lângă atâta Mărime, dar te 
faci Dumnezeu prin Împărtășire, și te sfinţești cu dumne- 
zeiescul har. Şi dacă este așa, pentru ce să nu vii în toate 
zilele la această minunată Masă? În vremea Apostolilor, cei 
evlavioși aveau obiceiul de se împărtășeau în fiecare zi; iar 
cei mai leneși o dată pe săptămână, și astăzi cei mai mulţi se 
împărtășesc o dată sau de două ori pe an. Vai mie! Vai mie! 
Unde sunt acei adevăraţi robi ai lui Hristos, care prin sfânta 
dăruire săvârșeau semne și minuni, iar noi cei fără de minte, 
din lenevire, nu voim să sporim spre mai bine, ci îndrăznim a 
zice, că nu mai sunt acele timpuri, și nu trebuie să îndesim 
atât Sfânta Împărtășire! O, nepricepere! Nu voiește oare 
Domnul să ne mântuim și noi, precum aceia? Cu adevărat, 
acum este vremea darurilor și a minunilor! 

Acum e vreme bine primită, acum e ziua mântuirii, acum 
când ne-am abătut toţi la rău, vrea să arate și întru noi 
Domnul minunile sale, să ne facă sfinți întru slava Sa, 
numai să ne pregătim și noi a primi Darul, lepădându-ne de 
Satana și de lume, după cum ne-am făgăduit la sfântul 
Botez. Așa au făcut acei dintâi ai credinţei, care dădeau 
averile lor Apostolilor și în toate zilele se împărtășeau. Deci 
se înfierbânta în dânșii credința, și creștea dragostea lor atât 
de mult, că nu se temeau de moarte, ci se dau cu tot sufletul 
la mucenicie, și aceasta desăvârșit era biruită de darul și 
puterea acestei Pâini a vieţii, pe care în toate zilele o pri- 

meau. Câţi zic că e de ajuns să ne împărtășim numai odată 
pe an, fiindcă este lumea plină de păcate, și nu suntem 
vrednici să ne împărtășim de multe ori, nu știu ce vorbesc. 
Pentru că cel ce nu este vrednic a se împărtăși în fiecare 
lună, nici în fiecare an nu este vrednic. Că dacă păcatele cele 
de o lună te opresc de a te împărtăși, arătat este că cele de 
un an te fac și mai nevrednic, pentru că vremea cu cât trece 
cu atât păcătuiești mai rău. Sfântul loan Hrisostom zice că: 
„Vremea împărtășirii nu este ziua sărbătorii, ci curățirea 
conștiinței” şi „Cine se va împărtăși în fiecare zi cu cuviin- 
cioasa pregătire, are plată”. Iarăşi: „Cine se împărtășește în 
fiecare an cu conștiința întinată, se osândește”. Bolnavului îi 
trebuie mai multă vindecare decât celui sănătos; și să alerge 
la doctorul cel duhovnicesc să se vindece și pe urmă să vie la 
Masa cea duhovnicească să se împărtășească cu Trupul 
Stăpânului care este îndeobște doctorie a păcatelor. Numai 
cu adevărat să se pregătească mai întâi, precum am zis mai 
sus. Când însă voiești să primeşti pe împăratul Slavei, 
omule, nu te duce fără socoteală, ci păzește câteva zile mai 
înainte întru toate simțţirile și lucrările tale, să nu păcătuiești 
de este cu putință, nici cu cea mai mică greșală. Să nu 
priveşti la deșertăciuni, și să nu asculți cuvinte necuviin- 
cioase; ci mai ales să păzești curată și neîntinată ușa prin 
care va trece împăratul, adică gura. Să iei seama cu toată 
osârdia să nu grăiești cuvinte spurcate, mândrii și alte 
asemenea; iar mai mult să-ți păzești inima de spurcate și 
întinate gânduri, că aceasta este patul pe care se va odihni 
acest Stăpân. Și nu este cu cuviință ca să afle necurăţie în 
dânsa, și să se îngreţoșeze de ea, Cel neîntinat. Pentru 
aceasta, lasă toată grija cea lumească și slujba în acele 
puţine zile. Iar de ai vreo pricină de nevoie, fă cu bună 
rânduială și cu dreaptă socoteală, ca să nu se tulbure pacea 

și odihna sufletului. Şi nu te lenevi de cele sufletești pentru 
cele trupești, ci îndeletnicește-te și roagă-te cel puţin trei zile 
înaintea Împărtășirei, gândindu-te la toate cele de mai sus ca 
să deștepţi frica dragostei și a dorinţei în sufletul tău, către 
această Pâine cerească. Şi roagă-te lui Dumnezeu și Sfinților 
Lui și mai ales către Prea Sfânta Născătoare de Dumnezeu, 
rugându-te ca să mijlocească a te învrednici darului Ei, ca să 
primeşti pe Fiul Ei și Stăpânul, cu vrednicie în sufletul tău, 
spre iertarea păcatelor tale. Cu o zi înainte când voiești a te 
împărtăși, adică de cu seara postește, nu mânca nimic, şi 
toată noaptea priveghează, rugându-te cu lacrimi și umilinţă. 
lar de nu poţi să postești sau să priveghezi toată noaptea, 
mănâncă puţină pâine cu apă după apusul soarelui, și 
priveghează cel puţin jumătate de noapte, și roagă-te 
gândindu-te la mărirea și vrednicia Împăratului pe care-l vei 
primi în casa ta. Că nu este cuviincios să te saturi de cu 
seară bine și să dormi ca un dobitoc toată noaptea, iar 
dimineaţa să te împărtășești, fiind încă mâncare în dinţii tăi. 

În sfântul Munte, monahii când voiesc să se 
împărtășească au obiceiul să postească de Luni până 
Sâmbătă, de vin, untdelemn și alte asemenea, și mănâncă 
numai odată în zi mâncare uscată, adică pâine şi apă cu 
verdeţuri nefierte, și Vinerea iau aghiazmă mare pentru mai 
înainte curățirea, și Sâmbăta se împărtășesc priveghind 
toată noaptea trecută și rugându-se. Această rânduiala 
trebuie să păziți și voi mireni, mai cu seamă că monahii se 
împărtășesc de zece ori pe an și voi vă împărtășiți numai de 
două ori pe an și nu sunteţi încă în stare să păziți o scurtă 
înfrânare. Asemenea și în Rusia au obicei, când voiesc să se 
împărtășească mirenii, nu mănâncă Lunea, Miercurea și 
Vinerea, defel. Roagă-te deci și citește rugăciunea scrisă mai 
jos. Iar a doua zi, adică în ziua în care ai să te împărtășești, 

nu pune alt gând sau cuget în mintea ta, decât să cugeţi la 
patima lui Hristos, batjocoririle, bătăile, lovirile peste obraz, 
scuipările și moartea cea de ocară, pe care a primit-o pentru 
noi. Pentru că această Taină a mulțumirii s-a făcut spre 
pomenirea și aducerea aminte a patimii Stăpâneșii, și 
trebuie să avem mintea și gândul nostru pironit cu totul la 
aceasta, ca pătimind împreună cu Hristos, să ne și slăvim 
împreună cu El întru Împărăţia Cerurilor. Care facă-se ca 
noi toți s-o dobândim cu al Lui Har și cu iubirea Sa de 
oameni. Căruia, se cuvine slavă în veci. Amin. 

CAPITOLUL XI 


RUGĂCIUNE 
MAI ÎNAINTE DE SFÂNTA ÎMPĂRTĂȘIRE 


STĂPÂNE Doamne, lisuse Hristoase Dumnezeule, mult 
milostive și mult îndurate, doctorul sufletelor și al trupurilor 
noastre, care te-ai răstignit și ne-ai dat nouă aceste prea 
curate Taine ale Sfântului Tău Trup și Sânge, în care mai 
ales ești cuprins. lată astăzi mă apropii cu frică și cu 
cutremur la această înfricoșată și sfântă Masă, ca să mă 
împărtășesc cu dumnezeiescul tău Trup. Și mă sfiesc și mă 
tem ca nu cumva venind nepregătit și neîndreptat, să mâniez 
și să pornesc spre urgie pe un asemenea Stăpân atot- 
puternic, de care se cutremură toate puterile cele gândite și 
toate zidirile, și să fiu osândit la mai grea muncă. Cum să 
îndrăznească un vierme de nimic, un vas necurat și de 
necinste, un lucrător al fărădelegii și un fiu al diavolului, cu 
faptele moștenitor al Iadului, defăimător al dumnezeieştilor 
porunci, și pe scurt zicând, o zidire cu totul nevrednică și 
străină de vreo bunătate și sălășluire a toată necurăţia, să 
primească pe Atotputernicul Dumnezeu al tuturor? Cum să 
se unească mândrul cu Cel smerit? Cel mâinos, cu Cel prea 
blând? Cel întunecat cu Lumina cea prea strălucită? Cel 
necurat și îngreuiat de păcate, cu Cel prea sfânt și neîntinat? 
Îngerii se înfricoșează și toate stihiile de Tine se cutremură! 
Cel mai sfânt decât toți oamenii, nu îndrăznea să se atingă 
cu mâna de prea curatul Tău creștet, și mărturisea că nu 
este vrednic să dezlege legătura încălțămintei Tale. Cel mai 
dintâi între Apostoli îţi zicea: „leși de la mine, că păcătos sunt 
Doamne”. Credinciosul și evlaviosul sutaș mărturisea că nu 

era vrednic să intri în casa lui. Și eu cum voi îndrăzni, fiind 
încărcat de atâtea păcate, să te primesc în casa mea? Dacă 
Pâinile acelea ale Punerii înainte, care erau numai o umbră 
și închipuire a acestei Pâini, nu le mânca cineva decât numai 
dacă ar fi fost curat și neîntinat, cum voi îndrăzni eu să te 
primesc fiind cu totul necurat și spurcat? Dacă era mare 
fărădelege a se atinge cineva de Chivotul Așezământului care 
era chip al acestei Pâini, pentru care pricină a fost pedepsit 
Preotul Ozan cu moarte năpraznică, cum să nu mă tem și 
eu, nevrednicul, împărtășindu-mă cu Tine, Dumnezeul tutu- 
ror, ca nu cumva să pătimesc mai grea muncă? 

Dacă Vitsamitenilor fiindcă numai au privit fără evlavie la 
dânsul, le-ai dat acea cumplită boală și au murit cincizeci de 
mii. O, înspăimântătoare povestire de care să se înfricoșeze 
tot sufletul! Acei nenorociţi nu au defăimat Chivotul, nici nu 
au greșit, ci mai ales l-au primit cu bucurie; dar numai 
pentru că îl priveau cu îndrăzneală, au murit atâţia oameni! 
O, minune! Unde s-a auzit vreodată să fi dat, o, mult 
Milostive și mult îndurate, atâta muncă, pentru așa de mică 
greșală? O, prea Bunule Doamne, cât este mai vrednică 
decât Chivotul această Taină? Cum să nu mă sfiesc dar, 
primind pe Dumnezeul Măririi? 

Mă cutremur, ticălosul și mă înspăimânt, socotind înăl- 
țimea Împărăției și mulţimea greșalelor mele, că toate cele 
trupești ale mele le-am cheltuit în multe fărădelegi, niciodată 
nu m-am înfrânat de voile cele trupești, și nici vreo poruncă 
a Ta nu am păzit. 

Toata simţirea mea și toate mădularele le-am întinat, le- 
am stricat și am netrebnicit făcându-mă sălaș diavolilor. 
Milostivirile Tale de oameni le-am amărât cu lucrul și 
cuvântul, cu mintea și cu gândul. Nu sunt vrednic să intru 
în lăcașul Tău să văd Sfânta Ta Icoană. Nevrednic sunt de 

numirea de creștin. Nevrednic sunt să calc fața pământului. 
Cu nevrednicie privesc lumina soarelui. Cu nevrednicie 
respir aerul Tău. Mă tem să intru în cămara Ta, „ca nu 
cumva să fiu legat de mâini şi de picioare și Îngerii să mă 
arunce în întunericul cel mai din afară, neavând haină de 
nuntă”. Cum voi îndrăzni, Stăpâne al Îngerilor, să te primesc 
în întinatul meu trup, care s-a făcut peșteră tâlharilor, 
locuinţă a scorpiilor și a balaurilor? Cum să întri în sufletul 
meu care s-a făcut unealtă a dracilor? Cum te vei odihni în 
inima mea care este vas a toată viclenia, a toată necurăţia și 
spurcăciunea? Cum să treci Cel neîntinat, prin spurcatele și 
necuratele mele buze, căci nu este parte neîntinată în 
sufletul meu? Pentru aceasta mă rușinez să mă înfățișez 
înaintea Ta, eu nevrednicul. Deși mulțimea fărădelegilor mele 
mă înfricoșează și mă îngrozește, noianul cel nemărginit al 
milei Tale, și adâncul cel nemăsurat al îndurării Tale, îmi dă 
îndrăzneală. Negrăita Ta bunătate îmi dă nădejde să mă 
înfăţișez, aducându-mi aminte de acele cuvinte prea bune și 
mai dulci decât ambrozia și nectarul pe care le-ai zis când 
erai trupește aici în lume: „Veniti toți cei osteniți și împovărați 
și eu vă voi odihni pe voi. Nu au trebuinţă cei sănătoși de 
doctor, ci cei bolnavi. Nu am venit ca să chem pe cei drepți la 
pocăință, ci pe cei păcătoşi”. 

Așadar, Îndurate, nu ai venit să chemi pe drepţi, ci pe 
păcătoşi, și să odihnești pe cei mult osteniţi și împovărați, 
primește-mă și pe mine cel nevrednic mângâie-mă pe mine, 
întristatul, luminează-mă pe mine cel orbit. Mort fiind eu, 
înviază-mă; sărac fiind, îmbogăţește-mă; flămând, satură- 
mă; însetat fiind, adapă-mă și bolnav fiind, tămăduiește-mă. 
Nu te îngrețoșa de mine cel rănit, Doamne, căci cu cât sunt 
mai rănit și mai zdruncinat de păcate, cu atât mai mult se va 
face minunat și se va slăvi darul Tău întru mine. Că nu s-a 

îngrețoșat de un astfel de necurat și spurcat ca mine, ci a 
prisosit acolo unde s-a înmulţit fărădelegea. Păcătuit-am mai 
mult decât desfrânata și decât fiul cel desfrânat, viețuit-am 
în desfrânări și mai mult decât vameșul, fărădelegi am făcut. 
Și precum nu ai defăimat lacrimile acelora, și nici nu te-ai 
îngreţoșat de fărădelegile lor, ca un îndurat și mult milostiv, 
așa primește-mă și pe mine nevrednicul și iartă unuia ce ţi-a 
greșit foarte mult și se tânguiește prea puţin. Eu nu am 
astfel de lacrimi să spăl cinstitele și sfințitele Tale picioare, 
căci prea curatul și mult cinstitul Tău Sânge ce ai vărsat pe 
Cruce pentru dragostea noastră, ajunge ca să spele toate 
păcatele lumii. În dar mântuiește-mă pe mine osânditul. Să 
nu mi se facă înmulţire păcatelor mele, această îndrăzneală 
a mea, că nu defăimându-te pe Tine mă apropiu, ci ca în 
lipsa Ta să nu mă fac jertfă celui gândit. Așa prea dulce 
Doamne lisuse, mă rog bunătăţii Tale să-mi fie mie această 
Sfântă împărtăşire arvună și întărire pentru Împărăţia Ta 
cea veșnică, şi învrednicește-mă să călătoresc în această 
viață pe calea cea strâmtă și necăjită, ca prin această 
vremelnică rea pătimire să dobândesc veșnica fericire, 
lăudând și slăvind pe Cel fără de început al Tău Părinte și pe 
Sfântul Duh, în veci. Amin. 

CAPITOLUL XII 
ALTĂ RUGĂCIUNE DUPĂ SFÂNTA ÎMPĂRTĂȘIRE 


„BINECUVÂNTEAZĂ suflete al meu pe Domnul, și toate cele 
dinlăuntrul meu, numele cel sfânt al Lui. Bine cuvintează 
suflete al meu pe Domnul și nu uita toate răsplătirile Lui. Pe 
Cel ce curățește toate fărădelegile tale, pe Cel ce vindecă toate 
bolile tale. Pe Cel ce izbăvește din stricăciune viaţa ta, pe Cel 
ce te încununează cu milă și cu îndurări. Pe Cel ce umple de 
bunătăţi pofta ta”. Nu uita, o suflete al meu nemulțumitor, 
nenumăratele daruri ce ai luat de la Ziditorul și Mântuitorul 
tău, ci în fiecare ceas laudă și slăvește, închină-te și 
mulțumește Unui asemenea bogat întru daruri binefăcător 
pentru multele bunătăţi ce ţi-a făcut, și să primească acea 
nemărginită Mărire, Fiinţa cea veșnică, Cel fără de început și 
de o ființă cu Tatăl și cu DuhuL Fiul și Cuvântul lui Dum- 
nezeu cel necuprins, negrăit, nevăzut și tuturor neîncăput, 
să vină astăzi să te cerceteze cu toate Puterile cerești. O, 
nespusa Ta îndelungă răbdare! O, smerenie negrăită și 
plecăciune nepovestită! Acela pe care nu-l încap cerurile și 
toată lumea, a voit pentru multa Sa îndurare și bunătate, să 
se unească minunat cu un suflet păcătos și cu totul necurat, 
ca să-l curăţească de toată spurcăciunea, să-l sfințească și 
să-l îndumnezeiască prin împărtășire și prin Dar. O, mult 
Milostive Doamne! Ce mulțumire și răsplătire îţi voi aduce că 
ai venit astăzi să mă veselești și să mă cinstești atât cu 
minunata Ta venire de față? Dacă aș fi avut atâtea limbi, 
câte stele sunt în cer, iarăși nu aș fi putut să mulţumesc 
după cuviinţă pentru această facere de bine minunată! Dacă 
mama Botezătorului și înainte Mergătorului Tău, când a 

văzut pe Prea Sfânta Maica Ta intrând în casa ei, s-a 
minunat, și s-a smerit, ca să o cerceteze, și bucurându-se a 
strigat: „De unde mi-e aceasta, să vină Maica Domnului meu 
la mine?” cu atât mai mult trebuie să mă minunez eu, 
viermele cel cu totul netrebnic, zicând împreună cu Dânsa: 
De unde mi-e aceasta? Cum m-am învrednicit de atâtea 
bunătăţi? Ca să vină la mine, nu Maica Domnului meu, ci 
însuși Împăratul Îngerilor, să intre înlăuntrul meu, să mă 
veselească și atât să mă cinstească? O, smerenie nespusă! 
Să primești Tu, Cel întru tot lăudat și prea slăvit, să vii la 
mine, cel mai păcătos decât toţi oamenii, care ţi-am greșit de 
atâtea ori călcând poruncile Tale și făcându-mă casă tâlha- 
rilor? De unde mi-e aceasta, Doamne, Tu Cel ce stăpânești 
toată zidirea, având scaun cerul și așternut picioarelor, 
pământul; pe care te laudă soarele și te slăvește luna, tu Cel 
ce șezi peste Heruvimi, să te pogori la atâta smerenie? 
Mulţumescu-ţi ie, Doamne al meu, și mă închin și te 
slăvesc, eu nevrednicul, că nu doar m-ai cercetat astăzi, ci și 
ai unit întru Tine sufletul meu cu unire minunată și prea 
slăvită, pe care ai asemănat-o în Sf. Evanghelie, cu 
dumnezeiasca unire pe care o ai cu Tatăl. „Că precum Tatăl 
întru tine și tu întru EL, așa și tot cel ce mănâncă Trupul Tău și 
bea Sângele Tău rămâne întru Tine și Tu întru EL”. Se minuna 
Proorocul împărat David de multa Ta purtare de grijă pentru 
om, și zicea: „Ce este omul, că-l pomenești pe el și-l cercetezi 
pe el?” Și acum cât este aceasta de minunată, nu numai ca 
să-ți aduci aminte ci să te faci om pentru dânsul, să mori, să 
te dai spre mâncare și băutură, și să te unești cu el prea 
minunat? 

Se înspăimânta împăratul Solomon și se minuna cum vei 
locui în acea Biserică pe care în atâţia ani și cu atâtea 
cheltuieli a zidit-o și mirându-se zicea: „Este cu putinţă oare 

să te pogori pe pământ, Dumnezeule cel nevăzut? Dacă 
cerurile cerurilor nu te încap, cu cât mai vârtos Casa aceasta 
pe care eu am zidit-o?” Cu cât așadar este mai minunat, să 
voiești Tu însuți Domnul cu chip deosebit, să locuiești într- 
un suflet păcătos, care nu s-a ostenit măcar o zi să-și 
împodobească locuinţa? 

Se mira toată firea cea cuvântătoare văzută și gândită, 
văzându-te pe Tine Dumnezeu, făcându-te om, că te-ai 
plecat a te pogori din cer pe pământ și să petreci nouă luni 
în pântecele cel nestricat al Pururea Fecioarei Maria. Și era 
drept să se minuneze pentru că acesta este lucrul cel mai 
ales și fapta cea mai vrednică pe care ai făcut-o. Dar acel 
prea curat Mitras era plin de daruri, mai strălucit decât 
razele soarelui, mai curat decât toate Puterile cerești, și 
împodobit cu fapte bune mai mult decât cerul și decât toată 
lumea, și așa s-a învrednicit să ți se facă încăpere și 
sălășluire. Cât deci, trebuie acum să se minuneze toată 
zidirea, că Tu însuţi, același Domn, ai voit să te sălășluiești 
în sufletul meu cel întinat și plin de rea putoare? Lăudatu- 
te-au pe Tine, Doamne, cerurile, te-au binecuvântat Îngerii, 
la această lucrare și mare milă. Ce binefacere mai mare, care 
dar mai prețuit și care dragoste mai fierbinte s-ar putea 
asemăna cu dumnezeieștile Daruri? O, pricină a toată veselia 
și desfătarea! Izvorul darurilor, omorârea patimilor, leac prea 
mântuitor, Pâine a vieţii, foc al dragostei, odihnă a duhului, 
mântuire a sufletului, masă împărătească, hrană a Îngerilor 
și dulceaţă a toată fericirea Cerului! Ce răsplătire îţi voi 
aduce pentru acest Dar, Stăpâne, și de ce nu am arătat atâta 
dragoste, pe lângă îndurarea ce mi-ai arătat? Tu, Împăratul 
veacurilor, m-ai iubit atât pe mine ticălosul și nevrednicul, și 
eu să nu te iubesc și să te doresc pe Tine, Cel prea Înalt și 
Mirele cel prea bogat al sufletului meu? Iubi-te-voi Doamne, 

virtutea mea, dulceața și hrana și desfătarea mea! Aprinde, 
Stăpâne, inima mea în dragostea Ta și să se prefacă precum 
fierul în foc, ca să nu mai doresc altceva în lumea asta, decât 
pe Tine, dorința cea mai de pe urmă sufletului meu! O, foc 
dumnezeiesc! O, rană prea dulce! O, închisoare prea dorită! 
Pentru ce să nu mă leg cu un asemenea lanț? Pentru ce să 
nu mă rănesc cu o asemenea săgeată și să mă ard în acest 
foc dumnezeiesc, și dragoste mântuitoare? Să se topească 
cele dinăuntru ale mele ca ceara în foc, și ca zăpada în soare. 
Ce să dorești suflete al meu, și să nu afli în această Pâine? 
Ce bine dorești și să nu-l dobândești cu îmbelșugare din 
această mană cerească? Pentru ce rătăcești, o nepriceputule, 
căutând lucruri mincinoase și deșarte? Dacă poftești 
dragoste, dulceaţă și desfătare, aici sunt cele mai scumpe și 
mai dulci, care nu se pot afla în toată lumea. Dacă voiești 
bogăţie, slavă, cinste și alte asemenea, aici este vistieria 
cerească, cinstea a toată lumea și sfârșitul tuturor 
bunătăţilor, care îmbogățește pe cele cerești și pe cele 
pământești. Dacă poftești dregătorie, să te cinstească și să te 
evlavieze lumea, aici afli mai mare vrednicie decit ai fi putut 
dori. Pentru că te unești cu Dumnezeu și ți se închină toţi 
îngerii, stând împrejurul Stăpânului și Împăratului lor; 
precum fac păzitorii și slujitorii împăratului pământesc 
urmându-l oriunde merge, și-l păzesc. Şi în sfârșit, orice bine 
pe care îl poitești, îl găsești fără îndoială în această Pâine. 
Pentru ce să te păgubești din lenevire, de asemenea 
îndestulare, dulceaţă și vistierie nepreţuită, care ţi se 
dăruiește fără argint sau aur sau altă plată? Nu fi nepriceput 
și necunoscător, nu căuta alte plăceri ale trupului, ci 
împărtășește-te cu o asemenea duhovnicească dulceaţă, 
veselie şi  desfătare cerească. Nu te mai îngriji de 
deșertăciunea lumii, nici de cele trecătoare și deșarte să nu 

te îngrijești, când poţi dobândi în această Taină pe cele 
adevărate și cerești! Fiindcă m-ai învrednicit, Doamne, de 
Masa Ta preaînifricoșată și m-ai primit în Sfintele Tale Braţe, 
m-ai înveselit cu atâta desfătare, m-ai făcut să-ţi fiu dator cu 
nenumărate faceri de bine, și m-ai legat cu lanțul dragostei 
Tale cel tare, de acum înainte, mă lepăd pentru această 
dragoste a Ta, de dragostea lumii și de toată desfătarea. Nu 
mai există de acum lume, și nici trupești îndulciri pentru 
mine. Îndepărtez de la mine toate aceste mincinoase și 
înșelătoare vise căci numai acesta este binele cel adevărat și 
desăvârșit. Cel ce mănâncă Pâinea Cerească nu se cuvine să 
mai mănânce hrană dobitocească. Cel ce l-a primit pe 
Dumnezeu în casa lui, nu e drept să mai primească altă 
zidire nevrednică. Dacă sufletul meu s-a unit cu Împăratul 
Ceresc prin mijlocirea acestei Pâini, cum să se mai 
înjosească în deșarta rătăcire a faptelor vechi? Cum voi 
deschide ușa inimii mele vreunui gând spurcat? Cum voi 
lăsa să intre în sufletul meu vreun lucru spurcat și necurat, 
când el s-a sfințit prin dumnezeiescul Dar al venirii Tale? 
Cum să vorbească cuvinte spurcate și deșarte limba aceea pe 
care ai trecut, Cel neîntinat? 

Doamne al meu prea dulce, fiindcă atâta m-ai cinstit cu 
aceasta cercetare a Ta, rogu-mă bunătăţii Tale, binecu- 
vântează-mă și dă-mi putere să săvârșesc acest drum al 
nemerniciei mele, cu petrecere îmbunătăţită, să nu mai 
greşesc Împărăției Tale! Așa Atotputernice și mult dăruitor, 
Binefăcătorule, fă-mi această bunătate după cum aveai 
obicei, pe când umblai trupește, totdeauna să adăugi dar 
lângă dar, și binecuvântare la binecuvântare și sfințenie. Te- 
ai pogorât din cer în această lume care era întunecată de 
idololatrie, luminând-o și izbâvind-o din păgânătate. Ai intrat 
în Pântecele cel fecioresc al Prea neîntinatei Maicei Tale, și 

cine poate să povestească atâta cinste și slavă ce i-ai dat, și 
ai îndumnezeit-o, încât toată lumea pământească și cerească 
i se închină și o cinstește, ca izbăvitoare a toată lumea? 
Intrat-ai în casa lui Matei și din vameș l-ai făcut Evanghelist 
și Apostol. Te-ai dus în casa lui Zaheu și îndată s-a arătat 
dumnezeiasca schimbare. Ai intrat în casa lui Simon Petru și 
ai tămăduit pe soacra sa. Dusu-te-ai de multe ori în casa 
Mariei și a Martei, și le-ai învrednicit de duhovniceasca 
avuţie și de multe alte haruri și daruri. Te-ai suit pe Cruce și 
atâta ai binecuvântat-o și ai sfinţit-o, că ceea ce mai înainte 
era rușine și osândă tâlharilor, acum i se închină împărații și 
o cinstesc. Ai intrat în mormânt cu trupul și l-ai cinstit 
atâta, că din toată lumea se adună arhiereii, împărații și 
voievozii de i se închină. Te-ai pogorât până la Iad şi ai 
mântuit pe strămoși cu dumnezeiasca Ta prezenţă și i-ai dus 
în Rai. Și iarăși fiindcă ai primit pentru multă îndurarea Ta, 
și ai intrat astăzi în smerita casă a păcătosului meu suflet, 
bine cuvinteaz-o pe aceasta Doamne al meu, și dă-mi putere 
și ajutor, să fiu recunoscător la această binefacere, făcându- 
mă vrednică sălășluire a Ta și să nu mai săvârșesc păcat de 
moarte în toate zilele vieții mele, ca să-ţi plac totdeauna și să 
nu mai pleci de la mine, ci să mă păzească darul Tău până la 
ceasul ieșirii mele din cursele diavolilor. Omoară-mă trupește 
și viază-mă duhovnicește. Fă-mă să nu mai viez eu, ci 
înnoiește-mă, și prin dragoste să mă prefaci întru Tine. la-mi 
lumina ochilor trupești. Lipsește-mă de mâini și de picioare, 
ca să nu pot a mai face vreo slujbă trupească, nici să văd 
lumești și vătămătoare de suflet deșertăciuni, ci numai să 
viez împreună cu Tine și Tu întru mine. Numai pe Tine să te 
doresc, iar voile mele cele trupești să le urăsc din toată inima 
mea. Darul Tău să fie bucuria mea, desfătarea și veselia. 
Dulceaţa și legiuita hrană a sufletului meu cu care să se 

hrănească numai, iar bucatele cele trupești să le înlătur. 
Învrednicește-mă Atotputernice Stăpâne, a mă izbăvi de 
patima iubirii de dulceţi, ticălosul, ca să petrec viaţă liniștită 
și netulburată. Căci nu este cu putință a mă izbăvi de 
acestea fără ajutorul și darul Tău. Că toată darea cea bună 
și tot darul desăvârșit, de sus este. Rogu-mă cu lacrimi, 
bunătăţii Tale, îndurate și mult milostive Doamne, ca să 
dobândesc această cerere, prin rugăciunile Prea Curatei și 
Prea slăvitei Maicii Tale, și ale tuturor Sfinţilor celor ce din 
veac ţi-au bine-plăcut ie, ca după această a mea 
surghiunie, să mă învrednicesc a fi împreună cu Tine în ziua 
cea neînserată a Slavei tale și să te slăvesc totdeauna pe 
Unul în Treime Dumnezeu, întru nesfârșiții vecii vecilor, 
Amin. 

CAPITOLUL XIII 


CÂTEVA MINUNATE POVESTIRI DESPRE JUDECĂȚILE 
LUI DUMNEZEU, PENTRU CEI CE AU ÎNDRĂZNIT CU 
NEVREDNICIE SĂ SLUJEASCĂ SFÂNTA LITURGHIE 


SE VEDE în Lavsaicon, adică în Vieţile Cuvioșilor Părinţi, 
că un preot era rănit greu la cap, fără să se fi lovit vreodată, 
ci din slobozirea lui Dumnezeu, i-a putrezit nu numai 
carnea, dar și oasele, și ieșea astfel miros greu și materie 
împuţită. Era o priveliște jalnică și nu putea nimeni sta 
lângă dânsul. Văzând că nu se găsește doctor să-l vindece s- 
a dus la Schit să găsească pe cineva îmbunătăţit să-l ajute. 
Și acolo i-a spus cineva, că Avva Macarie Alexandrinul, a 
tămăduit mai mulţi bolnavi, și mai ales pe o muiere care 
avea o boală fără leac, și curgeau viermii din tot trupul ei. 
Văzând-o Cuviosul, s-a milostivit și rugându-se șapte zile și 
șapte nopţi, a tămăduit-o. Acestea auzind preotul, s-a dus la 
chilia lui rugându-l să-l vindece. Iar Sfântul, ca un văzător 
mai înainte cu duhul, a cunoscut pricina, și nu i-a răspuns 
nici un cuvânt milostivitor, și l-a lăsat zăcând afară din 
chilia lui trei zile. Ucenicilor le-a fost milă de bolnav și au 
rugat pe Avva, să aibă milă de cel de trei ori ticălos, iar el le- 
a zis: Nu este vrednic să se vindece, și să nu vă fie milă de el, 
că Domnul l-a pedepsit cu această boală cumplită, fiindcă a 
curvit, apoi întinat, a îndrăznit și a slujit sfânta Liturghie, și nu 
s-a temut că-l va ucide dumnezeiasca judecată, în ceasul în 
care a atins acel neîntinat Mărgăritar, pe care l-a primit 
spurcata sa gură. Spuneți-i dar să se depărteze de acum 
înainte de a sluji sf. Liturghie, și să slăvească pe Domnul că s- 
a milostivit mult de dânsul, să-i dea în trup această pedeapsă 

vremelnică spre a nu-l osândi veșnic. Acestea auzindu-le 
preotul cu totul înspăimântat de mai înainte vederea 
Cuviosului, a plâns cu amar și s-a jurat că nu va mai 
îndrăzni a se mai atinge de cele sfinte. Atunci Sfântului i s-a 
făcut milă, și i-a zis: Crezi că Dumnezeu cunoaște cele ascun- 
se ale tuturor oamenilor, sau nu? lar el a răspuns: Cu 
adevărat așa, prea sfinte părinte. l-a zis Cuviosul: Dacă 
cunoşti cu adevărat greutatea fărădelegii tale, și mărturisești 
că această boală ţi-a venit de la Dumnezeu pentru neruși- 
narea și defăimarea aceasta, pocăiește-te, deci din toată 
inima, rugăndu-te prea milostivului Dumnezeu cu lacrimi fier- 
binti, să te miluiască și să nu te pedepsească în veacul ce va 
să fie. lar preotul iarăși s-a jurat că nu va mai încerca să 
facă nici o slujbă preoțească, ci să îndrepte viața sa după 
cum trebuie. Atunci Sfântul a pus dreapta sa pe capul celui 
suferind, și făcând rugăciune către Domnul, l-a blagoslovit și 
l-a trimis sănătos la casa sa. 

Se vede iarăș în cartea „Livada Florilor”, la pag. 184, 
această minune pe care o scrie și Chesarie și alţii. Că era un 
alt preot nevrednic, și totdeauna când slujea sfânta Litur- 
ghie, slăbeau toate mădularele lui în ceasul când urma să se 
împărtășească, și mai cu seamă mâinile îi tremurau atâta, 
încât se primejduia să-i cadă potirul și avea mare chin 
ticălosul, până să săvârșască Liturghia. Într-una din zile s-a 
întâmplat să fie de față un duhovnic evlavios și îmbunătăţit, 
care a văzut o străină vedere, adică, în ceasul când voia să se 
împărtășească preotul, s-a prefăcut Mărgăritarul, adică sf. 
Împărtășanie în prunc viu și oprea pe preot de la sfânta 
împărtășire, adică se lupta cu preotul și-l oprea să nu se 
împărtășească cu el. 

Iar el apuca cu sila pe prunc și-l apropia de gură ca să-l 
mănânce, dar pruncul își întorcea fața într altă parte, și nu 

vrea ca să intre în gura lui. În sfârșit după ce s-au luptat 
mult timp, a intrat sf. prunc în nevrednica gură a preotului, 
dar cu fața foarte mânioasă și tulburată. Acestea văzând 
duhovnicul, a înţeles pricina, și după Liturghie a povestit în 
taină preotului vedenia și l-a sfătuit așa: Păzește-te de acum 
înainte și să nu mai îndrăznești a sluji niciodată, ca să nu se 
mânie dreptul Judecător și să te ucidă cu trăsnet sau cu sabie 
nevăzută, precum și alți mulţi au pătimit, și să-ți muncească 
veșnic ticălosul tău suflet. Îndreaptă-te deci prin pocăință și 
mărturisește, și plângi cu amar că nu știi dacă vei ajunge 
până mâine. Eu cred fără de îndoială, că pentru mântuirea ta 
m-a luminat Domnul astăzi să vin la Liturghie. Deci, să nu mai 
defaimi de acum înainte milostivirea Domnului nostru, care te- 
a așteptat atâta vreme la pocăință și nu te-a pierdut ca pe un 
defăimător și nerușinat. Acestea auzindu-le preotul s-a înfri- 
coșat și pocăindu-se din toată inima, și-a mărturisit păcatele 
făcând canonul precum se cuvenea și n-a mai îndrăznit mai 
mult să slujească cele Sfinte, și n-a mai căzut în păcatele de 
mai înainte ci s-a sfârșit în petrecere plăcută lui Dumnezeu. 
Aproape de Mitropolia Constanţei (din insula Cipru) este 
un sat ce se numește Trahiada, în care cu zece ani înainte de 
luarea acestui ostrov de către păgâni, era un preot care 
batjocorit fiind de diavol, a învăţat desăvârșit meșteșugul 
vrăjitoriei, și întru atâta nedumnezeire și defăimare a venit 
ticălosul, că mânca și bea din sfintele vase cu femeile. Deci, 
dumnezeiasca judecată nu a mai răbdat atâta nerușinare, ci 
vădindu-l guvernatorului, acesta l-a osândit la moarte. Era 
atunci Arhiepiscop al Ostrovului aceluia, vrednicul de 
pomenire Arcadie. Când au adus pe acest preot necurat și 
prea îndrăzneţ în mijlocul priveliștii, unde era adunată 
mulțime nenumărată ca să vadă pierzarea acestui rău 
credincios, sfetnicul guvernatorului care era înțelept și prea 
388 


învăţat, a vorbit către dânsul acestea: Spune, o, necuratule și 
prea nelegiuitule, dacă ai defăimat divanul nostru cel strică- 
cios, și nu te-ai temut de înjricoșata judecată, dar la acel 
sfințit Altar al dumnezeieștii Măriri, cum ai îndrăznit și te-ai 
apropiat călcătorule de lege? Cum ai săvârșit acea fără de 
sânge jertfă? Cu ce inimă întinată primeai pe Cel cu totul 
neîntinat? Cu ce buze iudaice îl sărutai? Cu ce mâini spurcate 
l-ai pipăit, de trei ori ticălosule? Cu ce ochi îl priveai? Cum nu 
te cutremurai și nu te temeai ca nu cumva să se deschidă 
pământul să te înghită sau să cadă trăsnet din cer și să te 
ardă cu totul, că slujind și închinându-te diavolului, ca un porc 
înnămolit în glod, împărtășeai pe norod cu dumnezeieștile 
Taine? Atunci a răspuns spurcatul: Pe Dumnezeul meu care 
mă va pedepsi prin mâinile voastre în acest ceas și mai mult 
în focul muncii fără sfărșit, nu mint, că din ceasul în care m- 
am făcut vrăjitor și fermecător, nu slujiam eu sfânta Liturghie, 
ci când intram în sf. Altar, se pogora dumnezeiesc înger și mă 
lega în dosul stâlpului și săvârșea el sfânta Liturghie; iar 
după ce isprăvea toată slujba ca să împărtășească norodul, 
atunci mă dezlega și ieșeam. Acestea auzindu-le mulțimea 
adunată acolo a slăvit pe Domnul zicând: Mare este 
Dumnezeul creștinilor! Mare este credința drept slăvitorilor! 
Acestea strigând norodul, preotul cel fărădelege osândindu- 
se prin insăși gura lui de toți, a fost ars în foc, ticălosul. 

În Franţa era un alt preot nevrednic, și slujind într-o 
sărbătoare în fața mulţimii, în ceasul când voia să se 
împărtășească, a căzut foc din cer și i-a ars mâinile până la 
coate, rămâind jalnică privire tuturor. Şi multe alte pilde 
aveam să scriu ca să se înfricoșeze cei ce cu nevrednicie 
slujesc, dar pentru ca să scurtăm cuvântul, scriem numai 
una foarte înfricoșătoare. 


În Saxonia, era un tânăr cu numele Undus, care avea 

dragoste să înveţe carte și nu putea fiindcă era greu la minte 
și nu înţelegea defel. Mergând la biserică, se ruga Domnului 
și Prea Curatei Maicii Sale, ca să-l lumineze ca să poată 
învăţa. Așa a făcut de multe ori rugându-se, și într-o noapte 
a văzut în vis pe Prea Sfânta, care i-a zis: Iată îți dau tie darul 
înțelepciunii, dar păzește-te și tu ca să nu te faci nemulțumitor 
Jacerii de bine, și să iei pedeapsă sufletească și trupească. 
Sculându-se, tânărul, din somn, s-a aflat atât de înţelept 
dascăl, încât toţi se minunau de înţelegerea și de cuvintele 
lui. Și aceștia cunoscând că nu era de la oameni învăţătura 
lui, ci din cer, îl cinsteau și-l aveau la evlavie. În puţină 
vreme a murit mitropolitul și l-au ales pe dânsul arhiereu al 
cetăţii. După ce el a luat vrednicia, nu petrecea cu plăcere de 
Dumnezeu ca și mai înainte, ci uitând Darul cel prea mare 
ce a primit de la Dumnezeu, nemulțumitorul, nu păzea 
rânduiala și canonul bisericesc, ci-și făcea toate voile trupu- 
lui, și mai rău decât toate, îndrăznea a sluji fără mustrare de 
conștiință, și hirotonisea pe alţii, desfrânat fiind și necurat. 
Prin urmare dumnezeiasca judecată nu a mai răbdat o 
asemenea nerușinare, ci l-a pedepsit în mod înfricoșător spre 
pilda altora, ca să se cutremure cei asemenea lui, și să nu 
mai îndrăsnească a se atinge de cele sfinte. Și ascultați 
sfârșitul lui. 

În aceeași ţară era un preot îmbunătăţit cu numele Petru, 
care a rămas într-o noapte în biserica sf. Mavrichie care era 
Mitropolie, și priveghea rugându-se pentru că a doua zi 
cugeta să slujească. Stând el la rugăciune, a venit un vânt 
silnic la miezul nopţii și a stins toate candelele bisericii. 
După aceea au venit niște tineri în haine strălucitoare, 
înconjurați cu multă lumină, și au pus pe Sfânta Masă un 
jet foarte strălucitor şi prea slăvit. lar preotul înspăi- 
mântându-se, sta într-un colț al bisericii ca să vadă ce va 

urma. Atunci a venit Împăratul Slavei îmbrăcat cu veștminte 
de patriarh și Împărăteasca diademă și șezând în tron a 
făcut semn Îngerilor și au adus pe cel mai sus numit, legat 
de mâini și de picioare ca un osândit. Atunci s-a apropiat de 
Judecător, Sfântul acelui lăcaș adică mucenicul Mavrichie 
cu cei împreună ai lui nevoitori, și închinându-se a zis Lui: 
Rogu-mă ţie, Judecătorule prea drept, pedepsește pe acest 
necredincios și călcător de lege care nu este păstor, ci lup 
răpitor, care a cheltuit venitul Casei mele la voile lui trupești. 
Acestea zicând Sfântul, cel osândit cerea vreme să se 
pocăiască. lar Domnul a răspuns: Acum când a ajuns sfâr- 
șitul tău, ceri vreme de îndreptare? Ce ai făcut înainte? Atunci 
și Prea Curata Stăpână, i-a zis: Rogu-mă ţie, Judecătorule 
prea drept, Fiul meu, nu milui pe acest nemulțumitor, ci 
pedepsește-l, după faptele lui. Deci, a poruncit Stăpânul 
îngerilor, să-i taie capul. Așa a luat sfârșit vedenia, și în 
biserică a rămas întuneric ca și mai înainte. lar preotul, de 
frică a rămas încremenit și zăcea. După ce s-a luminat de 
ziuă, oamenii l-au găsit zăcând încă la pământ și nu putea 
să se scoale, ci le-a spus cele ce a văzut. Iar ei ducându-se în 
casa Arhiereului l-au găsit într-adevăr cu capul tăiat, și toți 
s-au înspăimântat. 

Vedeţi, prea sfințiților Arhierei! O astfel de judecată, și 
chiar mai înfricoșătoare, îi așteaptă pe cei ce cu nevrednicie 
slujesc cele sfinte. Fericit ar fi fost și puţină pagubă ar fi avut 
dacă era numai moartea trupească, dar această vremelnică 
pedeapsa este arvuna muncii nesfârșite. Și nu socotiți, că nu 
se fac astăzi astfel de judecăţi ale lui Dumnezeu sau munci 
ale trupului, să fugiți și de nemuritoarea moarte a sufletului. 
Nu, cu adevărat. Ci mai cu seamă veți fi pedepsiți mai rău la 
viitoarea judecată, dacă auziţi și vedeţi atâtea semne și 
minuni și nu le credeţi. Și iubiţi mai mult slava oamenilor, 

decât a lui Dumnezeu, și iubiţi aurul mai mult decât pe 
Hristos pe care, ca și Iuda, îl vindeţi pe arginţi. Puțin păcat vi 
se pare să hirotonisiţi pe cei nevrednici pentru bani sau 
pentru frica boierilor, sau pentru o altă asemenea pricină? 
Mai mare fărădelege decât toate este simonia, hirotonia și 
celelalte trepte bisericești (date pe bani), după cum zic 
îndeobște dascălii. Cum îndrăzniţi să vindeţi darul Prea 
Sfântului Duh? Nu vă amăgiţi, zicând că cei mai mari ai 
noștri cer bani, și dacă nu vom scoate datoria, cum vom trăi? 
Această motivaţie nu vă va folosi în acea zi înfricoșată a 
cercetării, că nimic nu te-a silit să te faci arhiereu, ci tu ai 
căutat pentru slavă deșartă și iubirea de argint. Și dacă nu 
ar fi fost această părtinire la cei duhovnicești, ar fi ales unul 
fără bani, pe care l-ar fi vestit Domnul. Dar ca să primești tu 
slavă, i-ai dat bani, și vai ţie când vei cădea în mâinile Celui 
ce cunoaște toate cele ascunse ale inimii, că înfricoșător este 
a cădea în mâinile Dumnezeului celui viu! Aș fi vrut să zic și 
altele câte se potrivesc la această pricină, dar, ca să nu 
rușinez această vrednicie prea înaltă, tac, mai ales aceste 
puţine câte am zis, Domnul știe că este din multa râvnă, nu 
pentru alt scop, ci pentru ca fiecare să cerceteze petrecerea 
sa, și să se îndrepte acum când folosesc lacrimile, ca să nu 
se tânguiască atunci fără folos, în locul unde nu este 
pocăință. Toţi cei care cunoașteţi vreun păcat în voi care să 
vă oprească de la sfânta slujbă, daţi-vă demisia și nu vă 
rușinați de oameni, și nu vă temeţi de sărăcie. Mai bine să 
fiți defăimațţi aici, lipsindu-vă de desfătările cele trupești în 
această puţină vreme a vieţii voastre scurte, decât să aveţi 
atâtea chinuri, câte vom scrie aici mai jos. lar cei pe care nu 
vă mustră conștiința de vreun păcat, de caterisire să aveți 
vrednicia, însă păziți-vă mai cu seamă de simonie, și banii 
aceia care îi luați la hirotonii, mai bine să cereţi (de sunteţi 

lipsiţi) milostenie de la creștinii care văzând socoteala 
voastră cea bună, vă vor avea la evlavie și vă vor ajuta mai 
mult. Celelalte câte trebuie să faceți nu stau să le povestesc 
că le știți bine; vă aduc aminte numai, că cei ce vă aflaţi în 
vrednicie și în treaptă înaltă, trebuie să fiți mai îmbunătăţiți 
decât ceilalți și să străluciți ca niște luminători, pentru ca 
acei mai mici văzând lucrurile voastre, să le fie de folos și să 
slăvească pe Domnul, după cum EIl v-a poruncit zicând: „Așa 
să lumineze lumina voastră înaintea oamenilor, ca văzând 
faptele voastre cele bune, să slăvească pe Tatăl vostru cel din 
ceruri”. Zice încă și dumnezeiescul Gură de Aur în cuvântul 
său despre Preoţie: „Nu se cuvine preotului să râdă, nici să 
vorbească vorbe deșarte, sau să vorbească norodului decăt 
numai spre folosul ascultătorilor, ca nu prin cuvântare deșartă 
să mâhnească pe Duhul Sfânt”. Preoţia se săvârşeşte pe 
pământ, dar are rânduiala cetelor Îngerești. Nu înger, nici 
Arhanghel, ci însuși Mângâietorul a rânduit-o. Trebuie deci, 
ca preotul să fie ca un înger de curat, că în trup săvârşeşte 
slujba celor fără de trupuri. O, minune! O, iubire de oameni 
și smerenie a lui Dumnezeu! Cel ce cu Tatăl întru înălțime 
este împreună șezător, în ceasul acela se ţine în mâini 
stricăcioase, și îl dau pe El celor ce cu vrednicie, voiesc a-l 
primi. Preoţii locuiesc pe pământ, dar li s-a poruncit să 
petreacă în ceruri, și stăpânire au primit să lege și să 
dezlege, stăpânire pe care nici îngerilor nici Arhanghelilor n-a 
dat-o Dumnezeu. 

„Şi câte lucrează preoţii pe pământ străbat până la ceruri, 
și Dumnezeu pe acestea le întărește, și socotința robilor săi 
Stăpânul o adeverește: „Cărora veţi lăsa păcatele, lăsate vor 
fi, şi cărora le veți ține, ținute vor fi”. Trebuie așadar, ca 
preotul să fie totdeauna în toată pacea cu toţi, neîncetat în 
suspinuri, cu blândeţe și îndelungă răbdare și cu dragoste 

multă. Milostiv către cei ce se roagă și să nu se întoarcă de la 
cel ce cere de la dânsul. Să nu dea bani cu dobândă sau să 
hulească, să nu mintă defel, sau să ocărască pe cineva, să 
nu asculte pe cel ce clevetește, și nici să se imbete cu vin sau 
să se amăgească de saturarea pântecelui, să nu se împodo- 
bească cu îmbrăcăminte și încălțăminte, ci cu faptele cele 
bune, să nu pizmuiască pe cineva, sau să ţină minte răul 
celui ce l-a ocărât, ci din toată inima să-l ierte, spre folosul 
lui și al celor ce-l văd. 

Acestea toate este dator preotul să le ia aminte și să le 
păzească cu mare scumpătate, și cu îndrăzneală și curată 
conștiință pe alţii să înveţe. Iar dacă din nepăsare și lenevire 
nu ia seama la cele zise, și nu păzește cu temei acestea, spre 
folosul ascultătorilor pe care el îi învaţă, mai de folos îi este 
lui să i se atârne o piatră de moară de grumaz și să se 
arunce în mare, sau să părăsească această slujbă”. 

Până aici sunt cuvintele Sf. Hrisostom, pe care le-am scris 
spre mai multă încredințare, ca fiecare să le înţeleagă. Deci, 
dacă trebuie să fie preotul atât de îmbunătăţit, cu mult mai 
mult arhiereul care este mai înalt în vrednicie. Cunoașteţi 
deci, prea sfințiți tăinuitori ai Prea Sfintei și mai presus de 
ființă Treimi, mărimea vredniciei pe care aţi primit-o și cum 
v-au cinstit mai mult decât pe îngerii cei fără de trup! Având 
atâta stăpânire pe pământ, așa să fie viaţa și faptele voastre, 
întocmai ca a îngerilor, și nu faceţi oarecare neorânduieli, 
pentru care se rușinează și mirenii de a vă privi. Oare 
cuviincios este ca preoţii să cânte, să joace în horă, să joace 
cărţi, table, și alte asemenea jocuri necuviincioase? O, nepri- 
cepere și nesocotință! Pentru ce defăimaţi, nenorociţilor, 
vrednicia cea mai pe sus de îngeri, pe care aţi primit-o? Ce 
să facă mirenii când vă văd pe voi făcând acestea? Ce 
deosebire este de la ei până la voi? Plângeţi, fraţilor, acum, 

până ce aveți vreme scumpă, și suspinaţi din tot sufletul și 
nu o cheltuiţi în zadar și deșert. Îngrijiți-vă de mântuirea 
sufletului vostru, și nu pentru împătimirea trupului. 
Depărtaţi-vă de toate cele mai sus zise de dumnezeiescul 
Hrisostom, și mai ales păziți-vă de desfătare și de beţie în 
toată vremea, dar mai mult de cu seară, când voiești a doua 
zi să slujești. Oare mic păcat ţi se pare să mănânci bine de 
cu seara, să te îmbeţi, iar a doua zi să slujești și apoi să 
chefuiești? Judecă singur aceasta, că de voi aduce toate 
mărturiile dascălilor care vorbesc despre această pricină, voi 
lungi mult cuvântul și se va face cartea prea mare. Îţi aduc 
aminte numai o învățătură a fericitului Pavel, și aceasta să 
împlinească pe celelalte, fiindcă Apostolul acesta este cel 
dintâi și căpetenia celorlalți dascăli. Zice așadar, către 
Corinteni, la capitolul 6: „Nu vă amăgiți, că nici curvarii nici 
malahienii, nici beţivii nu vor moșteni Împărăţia lui Dum- 
nezeu”. Oare poți să zici că acestea le spunea ca minciună? 
Nu! Fiindcă era luminat de harul Prea Sfântului Duh care 
vorbea prin gura lui, și toţi ceilalți de la Dânsul s-au învăţat. 
lată deci, că beţia se socotește ca și curvia. De ce dar nu te 
temi să te înfrânezi, sau cel puţin să te depărtezi de la sfânta 
Slujbă, ticălosule? Ţi se pare că este bine ca tu, preotul cel 
deopotrivă îngerilor cu vrednicia, să te faci asemenea porcilor 
și să cazi în gropile cele puturoase aie beţiei? 

Păziţi-vă pentru Domnul, de această necuviință sau mai 
bine zis desfrânare. Nu vă defăimaţi singuri, că atunci nu vă 
cinstesc mirenii, când voi înșivă necinstiţi vrednicia voastră! 
Nu numai de vin trebuie să vă depărtaţi, ci și de orice altă 
faptă care face sminteală privitorilor, căci mirenii când văd 
pe preoți că fac neorânduieli și joacă, fac și ei asemenea. 
Preoţii sunt pricina, prin pilda lor cea rea, și vor fi supuși 
îndoit muncii. Întâi pentru că au păcătuit, și al doilea că au 

dat un exemplu prost aproapelui lor. Încetaţi dar, fraţilor și 
părinţilor mei, unele ca acestea și sârguiți-vă la fapta bună. 
Păziţi făgăduințele și datoriile voastre către Domnul. Îngrijiţi- 
vă pentru sufletul vostru și faceţi deajuns aici pocăință în 
puţină vreme, ca să nu vă tânguiţi veșnic în lumea cea 
viitoare. 

CAPITOLUL XIV 


DESPRE CEI CE S-AU ÎMPĂRTĂȘIT CU NEVREDNICIE, ȘI 
AU FOST PEDEPSIȚI DE DUMNEZEU ÎN ACEASTĂ VIATĂ, 
SPRE A NOASTRĂ ÎNVĂȚĂTURĂ ȘI PILDĂ 


SE VEDE în „Cartea Arhiereilor Romani”, că s-au împărtă- 
șit unii cu nevrednicie în ziua Sfintelor Paști și apoi s-au dat 
la desfătare și beţie și alte desfrânări, fără vreo evlavie către 
acele dumnezeiești și sfinţite Taine pe care le-au primit. 
Pentru care pricină s-a mâniat Dumnezeu, pentru prea 
multa lor defăimare, și le-a dat cuvenita pedeapsă, că atâta 
sânge curgea din spurcatele și necuratele lor guri, încât au 
murit sufocați, fiindcă sângele intra până în cele mai 
dinlăuntru ale lor, și strâmtorându-le inima de mulțimea lui. 
Dar nu numai această pedeapsă le-a dat Dumnezeu, ci atâta 
de repede și nemăsurată ploaie a trimis, încât le-au stricat 
toate semănăturile lor, grâul, orzul, și alte asemenea. Dar nu 
numai atât ci și șerpi și balauri au ieșit prin multe locuri și 
au mâncat ticăloasele lor trupuri, și au omorât pe alți mulți 
oameni ai orașului. Deci, adunându-se preoţii au făcut 
Litanie către Domnul, ca să le arate pricina acestei urgii. 
Rugându-se pentru aceasta, unui om îmbunătăţit, i s-a 
arătat îngerul Domnului, și i-a zis: „Celui care ar fi defăimat 
pe Fiul Împăratului pămăntesc, și l-ar fi aruncat într-o temniţă 
întunecoasă și în noroi împutit, câtă pedeapsă i-ar fi trebuit?” 
Iar el a răspuns: „Unul ca acela era vrednic să fie sfărâmat în 
mii de bucăţi!” şi îngerul a întrebat: „Dar celui ce va defăima 
pe Fiul lui Dumnezeu, pe Cerescul Împărat, şi-l va primi în 
spurcata sa gură, fără să fie pregătit prin pocăință și 
mărturisire, și pe urmă iarăși după ce-l va lua, să cadă în 

necurăţia trupului, ce pedeapsă i se cuvine?” Iar el a răspuns: 
„Să fie ars de viu și ca un eretic rău credincios să fie 
anatemizat”. Îi zice lui îngerul: „Această fărădelege au făcut 
acești necredincioși și nerușinaţi, care s-au împărtășit cu 
nevrednicie la Sfintele Paști, și pe urmă iarăși au jucat, s-au 
îmbătat și au curvit. Pentru aceasta Cel Atotputernic s-a 
mâniat și v-a trimis această pedeapsă”. 

Acestea auzind acel îmbunătăţit bărbat, a spus celorlalți 
vedenia, şi toți preoţii săvârșind dumnezeiasca slujbă, au 
lăudat pe Dumnezeu și așa a încetat furtuna și balaurii au 
pierit. 

Altul, tot nevrednic fiind, adică a curvit și apoi nu s-a 
oprit, ci a mers, ca să-l aprecieze oamenii, și s-a împărtășit 
cu ceilalți creștini. Și îndată ce a primit Mărgăritarul în 
spurcata sa gură, s-a spart gâtlejul lui, și ieșind prea sfântul 
Trup al Stăpânului, a zburat iarăși în Sfântul Potir, iar acel 
rău credincios a căzut la pământ și a murit. 

O muiere era la arătare evlavioasă, în postiri și rugăciuni 
îndeletnicindu-se, iar pe dinlăuntrul cu totul mândră, soco- 
tea că este bună și sfântă. Încă ţinea minte atât de mult 
răul, încât dacă s-ar fi certat vreodată cu alta, n-o mai ierta, 
și nici nu mai putea s-o vadă, ci rămânea învrăjbită. La 
sfârșit s-a îmbolnăvit și chemând duhovnicul s-a mărturisit, 
însă nu desăvârşit cum trebuia, dar fără de folos și 
pricepere, cu conștiința întinată, după cum fac de multe ori 
muierile cele nebune și fără grijă, care lasă păcatele cele 
mari și spun pe cele mici, iar pe cele grele le trec cu vederea, 
din nepricepere sau vicleșug ca să nu se rușineze. Pentru 
care, ticăloasele se muncesc. După cum un îndrăcit a 
mărturisit, că un duhovnic blestemând duhul cel necurat să 
iasă din cel suferind, l-a întrebat să-i spună care se muncesc 
mai mult la număr în lad, bărbaţi sau muieri; iar dracul i-a 

răspuns că muierile. Atunci duhovnicul i-a zis: „Nu te cred, 
pentru că muierile nu fac nici o negustorie sau afaceri, și nici 
nu vând sau cumpăra sau alte asemenea pe care bărbaţii le 
întrebuințează, înșelând unii pe alții și nedreptățindu-se”. Îi 
zice dracul: „Pentru patru păcate pe care le fac muierile, se 
muncesc mai mult. Întâi, fiindcă se împodobesc și-și 
înfrumusețează trupul lor cu vopsele să se arate mai frumoase 
decât fireasca lor bună cuviinţă pe care Ziditorul le-a dat-o. Al 
doilea, pentru descântecele, vrâjite și ghicirile și că fac 
farmece, varsă cărbuni, pun lacăte, dau cu bobii pentru soarta 
lor, nu împrumută în zilele cele dintâi ale lunii, nu fac foc în 
unele zile, cred în tipetele pasărilor, și alte asemenea 
descântece fac. Al treilea, pentru bârfirea și clevetirile pe care 
le fac nu numai acasă, ci și în biserică și nu iau aminte la cele 
ce se citesc. Al patrulea și cel mai rău decât toate, că nu se 
mărturisesc bine, să le spună la duhovnic, ci spun puține 
oarecare de obiceiu, că adică s-au mărturisit și așa se împăr- 
tășesc cu nevrednicie și li se face întru osândă, muncindu-se 
ca niște muieri nepricepute”. 

Așa a fost și cea mai de sus, dar vedeți și sfârșitul, să vă 
îndreptaţi și să nu vă duceţi precum aceia în pierzare. După 
ce a mărturisit-o preotul, a adus Sfintele ca să o 
împărtășească, și ea și-a întors fața către perete, neputând 
nici a privi la acel Mărgăritar, ci mai ales din dumnezeiască 
îngăduinţă și ca să cunoască cei de față, dreapta judecată și 
veșnică munca, a strigat acestea cu glas mare: „Precum eu 
pentru mândria mea nu iertam pe cei ce-mi greșeau, nici nu 
mă împăcăm cu dânșii, ci le întoarcem spatele, așa și Domnul 
își întoarce acum faţa Sa de la mine și nu voiește să fie primit 
de nevrednicul meu sujlet, și nici nu îl voi vedea vreodată în 
Împărăţia Sa, ci voi arde în focul cel veșnic”. Acestea zicând, 

cu ticăloșie și-a dat sufletul său. 

Un Episcop îmbunătăţit și cărturar, făcea cuvânt de 
învățătură în Biserică, în Miercurea cea dintâi a sfântului 
Post îndemnând norodul la această faptă îngerească, să 
postească toţi bogaţii și săracii, la fel după cum sfinţii Părinți 
au legiuit. Creștinii cei evlavioși au păzit postul cu sârguință 
după cum se cuvenea, iar unii din nerușinaţii lacomi, al 
căror Dumnezeu le este pântecele, au bârfit pe Arhiereu cum 
că nu știe ce-a vorbit, zicând că Dumnezeu nu cercetează 
niciodată ce mănâncă omul, și altele asemenea pe care i le- 
au spus Episcopului. lar el aștepta să-i mustre cu socoteală 
și la vreme potrivită. Deci, în sfânta Săptămână Mare când 
tot norodul era la Biserică, a făcut iarăși cuvânt de 
învățătură împotriva lacomilor, dovedind că cei ce nu au 
păzit cu amănunţime Postul cel hotărât, sunt asemenea lui 
Adam și Evei. Că precum aceia s-au surghiunit din Rai 
pentru neascultarea lor, așa și eu poruncesc, a zis sfântul 
Episcop, să fie lipsiţi de dumnezeiasca și sfânta împărtășire 
a Stăpânescului Trup, toţi cei care nu au păzit postul cel 
rânduit, și să nu se împărtășească până în sfânta Cinci- 
zecime. Acestea zicând a poruncit preoţilor să nu îndrăz- 
nească cineva să împărtășească pe vreunul dintre aceștia, și 
așa au și făcut. 

Iar unul dintre ei, obraznic și mândru, defăimând hotarul 
cel legiuit al Episcopului, s-a îmbrăcat în haine muierești, și 
a mers împreună cu muierile, ca să nu-l cunoască, și așa să 
se împărtășească. Deci, îndată ce, prea îndrăzneţul a primit 
Sfântul Trup al Domnului în spurcata sa gură, această Pâine 
mântuitoare a vieţii, ce dă credincioșilor sănătate și toată 
mângâierea i s-a făcut pricină a toată durerea, cumplită 
chinuire și nepovestită muncă. A căzut la pământ, ticălosul, 
și striga cu glas mare socotind că i se rup cu silnicie mădu- 

larele lui. Din gura lui atâta sânge ieșea, că toți credeau că 
sabia dreptăţii a sfâșiat cele dinlăuntru ale lui. Cei de faţă l- 
au întrebat pricina acestei năprasnice pedepse, însă el nu 
putea să vorbească, ci dezbrăcându-se de hainele cele muie- 
rești, l-au cunoscut toți și s-au minunat. lar el plângea cu 
jalnică tânguire cerând prin semne iertare pentru cele făcute 
de dânsul. Venind deci Episcopul și milostivindu-se de 
dânsul, i-a citit rugăciunile de iertare și atunci îndată a 
putut să vorbească, mărturisind păcatul său cu durere de 
inimă și vărsare de lacrimi. Canonisindu-l, Arhiereul i-a 
tămăduit durerea, iar el mulţumind Făcătorului de bine 
Dumnezeu, și-a îndreptat viața sa cu mare sârguinţă, și s-a 
săvârșit în viaţă plăcută lui Dumnezeu. 

Ajung toate aceste pilde pentru cei ce cu nevrednicie s-au 
împărtășit, și să spunem alte două pentru cei îmbunătăţiţi 
care s-au împărtășit cu evlavie, după cum se cuvine, ca să 
cunoașteţi cât iubește Domnul pe aceia care au credinţă și 
se împărtășesc des, cu Sfântul și prea curatul Său Trup. 

CAPITOLUL XV 


DESPRE MUIERILE CELE ÎMBUNĂTĂȚITE CARE S-AU 
ÎMPĂRTĂȘIT CU VREDNICIE 


ERA o muiere mult îmbunătățită și sfântă, care se 
împărtășea în toată Duminica cu mare evlavie şi veselie a 
duhului. Şi — lucru prea minunat și vrednic de mirare - din 
darul sfintei împărtășiri, se păzea sănătoasă în toată săptă- 
mâna, fără să guste hrană pământească, decât numai sfânta 
Anaforă. lar parohul a arătat această minune Episcopului, 
care i-a poruncit să-i dea să mănânce numai pâine simplă, 
să nu fie sfințită, ca să vadă dacă din puterea dumneze- 
iescului Dar îi venea acest ajutor, sau din nălucire și 
amăgire  drăcească. Așadar muierea a mâncat pâinea 
socotind că era Trupul Domnului, ca altă dată, și ducându- 
se la casa ei a flămânzit atât, încât nu mai putea suferi. Deci, 
a alergat la duhovnic plângând, și i-a spus că pentru 
păcatele ei a lipsit-o Dumnezeu, de harul de mai înainte, și 
nu mai poate să rabde nici un ceas flămândă. Atunci 
Episcopul, a împărtășit-o cu sfântul Trup și îndată foamea și 
orice trebuință a trupului a pierit. Şi așa s-a cunoscut 
lămurit că din darul sfântului Trup, se păzea toată 
săptămâna fără hrană, și n-a mai oprit-o Arhiereul de la 
dumnezeiasca împărtășire. 

Alta, fecioară evlavioasă și foarte îmbunătăţită, avea 
obiceiul să se împărtășească în toate sărbătorile anului. Într- 
una din zile n-a voit să o împărtășească preotul, zicându-i 
acestea: Nu este cuviincios lucru, ca femeile să se împăr- 
tășească așa de des. Așadar, să ai răbdare până la a patra 
sărbătoare. Iar evlavioasa fecioară a primit din aceasta mare 

durere și întristare nespusă în inima sa. Și după sfânta 
Liturghie, după ce au plecat toţi din Biserică, ea a rămas și 
s-a rugat cu multă evlavie, plângând că s-a lipsit în ziua 
aceea de un asemenea dar și har. Așa rugându-se, vede unul 
îmbrăcat în podoabă arhierească care avea împrejurul său 
mulți preoţi și diaconi cu podoabe foarte frumoase. Iar 
Arhiereul văzând pe fecioară lăcrimând, a întrebat-o pricina 
necazului, și ea i-a spus pricina. lar El intrând în sfântul 
Altar a deschis sf. Artofor unde erau trei sfinte Pâini, și 
luând una, a împărtășit-o, zicând: „Primește Trupul meu spre 
arvuna vieţii celei veșnice”. Acestea zicând, s-a înălțat la 
ceruri împreună cu toate puterile cele arătate. lar ea a 
rămas, în Biserică, întru mare veselie și bucurie. Și venind 
preotul, i-a vestit lui tot adevărul. lar el deschizând sf. 
Artofor și văzând că nu erau decât două sfinte Pâini a crezut 
minunea și n-a mai îndrăznit a opri pe evlavioasa fecioară de 
la Sfânta împărtășire, ci o împărtășea de câte ori voia. 

Aș fi voit să scriu și altele, iubiților, însă fiindcă am de 
vorbit multe pentru cele patru mai de pe urmă ale omului, 
care sunt prea de nevoie, nu mai stau să vorbesc mult 
despre aceasta, ci să scriu câteva minuni din cele nenumă- 
rate, ce a săvârșit această dumnezeiască Taină, ca să se 
încredinţeze protivnicii adevărului, mincinoșii grăitori de rău 
și clevetitori care bârfesc, zicând: Cum este cu putință să fie 
Dumnezeu cu totul în acea prea mică parte a Pâinii? Și îl iau 
toți oamenii deopotrivă? Că, sau mai mult ia fiecare sau mai 
puțin, și se împarte neimpărţit, și este întreg în fiecare mică 
parte şi nu se împuţinează. La care răspundem noi ortodocșii, 
punând mai întâi de faţă dumnezeiasca Lui putere. Căci 
precum întâi din nimica a făcut toată lumea, numai cu 
singur Cuvântul, și a zidit aceste minunate făpturi văzute și 
nevăzute, așa și acum preface și rezidește oricâte voiește. Al 

doilea, dovedim, că și în unele lucruri ale firii vedem aceeași 
săvârșire. Pâinea pe care o mâncăm în fiecare zi, se pres- 
chimbă și se face trup și vinul sânge. Tot așa pâinea simplă, 
prin darul prea Sfântului și săvârșitorului Duh, se face 
Trupul și Sângele Lui Hristos. Toiagul lui Moise se făcea 
șarpe și iarăși toiag, muierea lui Lot s-a prefăcut în stâlp de 
sare. 

Era un izvor în Italia (precum scrie Marele Augustin în 
Cartea despre Cetatea lui Dumnezeu) și oricine punea un 
lemn în apa acestui izvor, se făcea piatră. Şi multe alte 
asemenea lucruri se află în natură. Cât despre mărimea, 
adică despre cum și unul și altul primește fiecare pe Dum- 
nezeu întreg și fără lipsă, se vede în Cartea Exodul, că Evreii 
se hrăneau cu sfinţita Mană care le venea din cer, și unul 
aduna mai multă decât altul, însă la toţi se afla cantitatea 
deopotrivă, care Mană era chipul și icoana acestei Pâini. Încă 
și până astăzi în lucrurile firii, se fac multe asemenea; adică 
dintr-o făclie aprinsă se aprind mii de lumânări, și toate 
primesc lumina de la una, fără ca lumina acesteia să se 
împuţineze, și fără ca celelalte toate să fie mai puţin sau mai 
mult luminate Unul învață mii de oameni, și un cuvânt 
merge la toţi ascultătorii, și-l înţeleg toţi prea deplin. Încă 
sfărâmând o oglindă, de-ai face-o chiar în mii de bucăţi, vezi 
în fiecare bucată chipul tău întreg. lar cum sfânta Pâine 
rămâne neîntinată în sufletele necurate, vedem ca acest 
Soare sfințit trece prin locuri spurcate și necurate dar el nu 
primește defel din împuţiciunea și necurăţia acestora, ci mai 
ales usucă și curăţește toate spurcăciunile. Așa și Soarele cel 
gândit și întru tot strălucitț al dreptăţii, intră în cei păcătoşi 
și-i luminează, fără să fie părtaş cât de puţin la spurcă- 
ciunea și necurăţia lor. Dar pentru ce să micșorez o aseme- 
nea Mărire nemărginită, cu pilde și asemănări prea 

micșorătoare și nevrednice de această mare cuviință? Să am 
iertare, o, ascultătorule, că aceste puţine pe care le-am spus, 
și cele scrise mai jos, minuni ale Tainei, nu le-am scris 
pentru cei credincioși, că noi cu adevărat știm că drept 
credem adevărul, ci de s-ar întâmpla vreunui eretic să se 


certe din acest motiv cu un credincios, să știe fiecare să-i 
răspundă. 

CAPITOLUL XVI 


CÂTEVA MINUNI ALE STĂPÂNESCULUI TRUP 


SE VEDE scris în Lavsaicon, că un pustnic îmbunătăţit cu 
viața, dar simplu și necărturar, nu credea să fie cu adevărat 
în Pâinea cu care ne împărtășim, însuși Dumnezeu firește, ci 
numai închipuire. Auzind aceasta doi bătrâni, care cunoș- 
teau viaţa cea sporită a pustnicului aceluia, au înţeles că din 
prostie a vorbit așa, și ducându-se la chilia lui, după ce l-au 
salutat, i-au zis: Părinte, am auzit de un avva, că nu crede 
cum că sfânta Pâine este Trupul lui Hristos, ci închipuire. lar 
el a răspuns: Eu singur am zis acest cuvânt. lar ei i-au zis: Să 
nu mai vorbesti niciodată asemenea hulă, că toți creștinii cred 
că Pâinea se preface în Trupul lui Hristos și vinul în Sângele 
Lui. Că precum la început, Dumnezeu luând ţărână din 
pământ, a făcut pe om după chipul și asemănarea Sa, așa și 
preotul care este epitropul lui Hristos, zice aceste cuvinte în 
locul Lui: „Acesta este Trupul meu”. Și așa credem toţi că este 
Jără îndoială Trupul lui Hristos. Le zice lor bătrânul: De nu voi 
vedea aceasta simţitor, nu o voi crede. lar ei au zis: Să ne 
rugăm lui Dumnezeu cu lacrimi și cu post toată săptămâna 
aceasta, ca să ne descopere adevărul. Bătrânul a primit cu 
bucurie aceasta și rugându-se zicea: Doamne, cunoști că nu 
zic aceasta din răutate, ci spre încredințarea mea, ca să 
cunosc adevărul, și întărește-mă pe mine robul Tău. 
Asemenea și ceilalți doi ducându-se la chiliile lor, se rugau 
așa: Doamne Iisuse Hristoase, arată taina aceasta bătrânului, 
ca să nu se piardă ostenelile sale. Şi Domnul a ascultat pe 
robii Săi. Ducându-se ei toţi trei în Duminica aceea la sfânta 
Liturghie, pe când preotul împărțea sfânta Pâine, au văzut că 

Pâinea se făcea prunc mic viu, și pogorîndu-se Îngerul din 
cer, a împărțit pruncul și a pus sângele în Potir. lar după 
săvârșirea Sfintelor Taine, apropiindu-se să se 
împărtășească, cei doi au primit după obicei, Pâine și Vin. 
Bătrânul apropiindu-se și luând părticica vede că era chiar 
Carne crudă din care picura Sânge. Atunci el 
înspăimântându-se, a strigat cu frică: Cred, Doamne al meu, 
că sfânta Pâine cu care ne împărtășim, este prea curat Trupul 
Tău, și Potirul este cinstit Sângele Tău. Atunci s-a făcut iarăși 
Carnea Pâine, şi s-a împărtășit, iar cei doi i-au zis: 
Dumnezeu știind că firea omenească nu poate mânca trup 
crud, a pregătit astfel această Taină în felul pâinii și al 
vinului, ca fiecare să-L primească cu multă dorinţa. Și 
multumind  Făcătorului de bine Dumnezeu, s-au dus 
bucurându-se, la chiliile lor. 

Era un împărat evlavios foarte îmbunătăţit care avea 
obiceiul să asculte în fiecare zi sfânta Liturghie, și să se 
împărtășească în toate sărbătorile cu dumnezeieștile Taine, 
cu multă smerenie și evlavie. Şi pentru curata și de 
Dumnezeu plăcuta lui petrecere, i-a arătat milostivul Dum- 
nezeu o vedenie minunată pentru sfânta Jertfă, pe care o 
avea la nespusă evlavie, vrednicul de laudă împărat și 
ascultați ca să aveţi multă veselie și bucurie. 

Acest împărat ţinea cu plată trei preoţi ca să slujească pe 
rând în Biserica lui pe care o avea zidită aproape de palatul 
său. Și într-o zi, s-a dus unul din preoţi și s-a pregătit să 
slujească după obicei, socotind că va veni și împăratul după 
cum obișnuia totdeauna. Însă Dumnezeu i-a arătat 
împăratului o minunată vedenie. 

Așadar, împăratul nu s-a dus la Biserică trupește. Vedea 
însă, în vedenia sa, că sta la sfânta Liturghie, și după ce 
preotul a ieșit cu Vohodul cel mare, vede că era un stâlp 

drept de la sfânta Masă și până la ceruri, luminat și prea 
strălucit. Aproape de Masă ședea un Prunc mic atâta de 
strălucitor și prea luminat că acoperea strălucirea soarelui. 
Iar pe preot îl vedea schimbându-se ca faţa cristalului. Când 
a ajuns la Chinonic, s-au sărutat între dânșii, adică a săru- 
tat Pruncul pe preot și el pe Prunc. Pe urmă a văzut că 
dumnezeiescul Prunc mânca pe preot, şi iarăși preotul 
rămânea sănătos şi întreg, de care fapt împăratul înspăi- 
mântându-se a strigat către el, zicând: Ce stai și nu te 
împărtășești cu sfântul Trup al lui Hristos? lar preotul a 
răspuns: Mai întâi trebuie să mă ia acest dumnezeiesc Prunc 
și să mă prefacă în sine, după cum vezi, și atunci să mă 
împărtășesc și eu cu cinstitul și sfântul lui Trup. Îi zice lui, 
împăratul: Cine este acest Prunc? lar el i-a răspuns: Acesta 
este Împăratul celor ce împărăţesc și Stăpânul prea curatelor 
Puteri și a toată zidirea. Acestea auzind împăratul cel 
pământesc, a căzut la pământ, rugându-se cu lacrimi Împă- 
ratului ceresc, ca să-l binecuvinteze și să-i ierte păcatele. Iar 
dumnezeiescul Prunc a privit cu față veselă pe împărat și 
binecuvântându-l pe el cu sfânta ss dreaptă i-a zis: 
„Binecuvântat să fii de Tatăl, de Mine și de Duhul Sfânt”. 
Acestea zicând Stăpânul, s-a sculat împăratul și l-a văzut pe 
El înălțându-se la ceruri cu preotul, și cu câţi i-au pomenit 
în ziua aceea, înfățișându-i înaintea prea milostivului 
Părinte. 

Acestea vâzându-le împăratul, s-a deșteptat şi a primit 
multă veselie fiindcă l-a învrednicit prea bunul Dumnezeu să 
vadă o asemenea Taină, pe care nu a spus-o nimănui, până 
în ceasul morţii sale, când a spus-o spre a noastră 
învățătură și mângâiere. 

Odată, Bonifatie arhiepiscopul Romei, împărtășea norodul. 
Atunci un băiat, s-a dus și el și s-a împărtășit. Şi îndată ce a 

primit Mărgăritarul cel nepreţuit, a strigat acestea: Bonifatie. 
botează-mă pentru Domnul, că Pâinea pe care am mâncat-o 
mă arde foarte și mă înflăcărează. 

După ce a fost botezat, jidanii au făcut tulburare. Iară 
tatăl celui din nou luminat, a pus foc într-o magazie pe care 
o avea plină cu lemne și a aruncat copilul ca să ardă în 
flăcări. Iar maica lui a chemat pe Prea Sfânta Născătoare de 
Dumnezeu să-i ajute. Pentru aceasta jidanii s-au mâniat, 
auzind numele Prea Sfintei, și au aruncat în foc și pe femeie. 
Aflând acestea, Bonifatie a alergat îndată cu îmbrăcămintea 
arhierească, și intrând în foc, i-a scos pe femeie și pe copil 
întregi și nevătămațţi, fără ca să ardă nici un fir de păr din 
capul lor, și nici din hainele lor. 

Scrie Chesarie, că un eretic a făcut multe vrăji cu mește- 
șugul diavolesc. Răzvrătea norodul, făcând multe minuni 
prin nălucire, ca să amăgească pe creștini și să-i aducă la 
spurcatul său scop. Și ca să întărească mai bine învăţătura 
sa, intra în foc unde stătea câtva timp. Atunci chemând pe 
dracul în ajutor, acesta stingea flacăra și el rămânea 
nevătămat. Aceasta aflând arhiereul orașului, a luat sfântul 
Trup al lui Hristos în Artofor și apropiindu-se de foc, a 
poruncit să lege pe fermecătorul acela cu lanţ și să-l arunce 
în flăcări, ca să vadă și el minunea. Iar vrăjitorul s-a lăsat și 
l-au legat și l-au aruncat în foc socotind că iarăși va face 
minuni ca și mai înainte. Dar s-a amăgit, vicleanul, că îndată 
ce l-au aruncat, a început să ardă în flăcări. Deci, a strigat 
cu glas mare și a zis: Ajută-mi mie, diavole, ca să nu pier în 
flăcări. lar diavolul a răspus, zicând: De multe ori ţi-am 
ajutat, însă acum nu, mai pot, pentru că stă aici cel mai tare 
decât mine! Și așa s-a mistuit de foc, ticălosul. 

Același Chesarie scrie că în vremea sa, niște din eretici cu 
meșteșug satanic au făcut niște lucruri de mirare, și mai ales 

umblau deasupra apelor unui râu și nu se aflundau. Și cu 
vrăjile atrăgeau la eresul lor mulţi oameni proști. 

Acestea văzându-le un preot râvnitor, a luat sfântul 
Artofor cu sine, și ducându-se la râu, a zis acestea: Vă jur pe 
voi, dracilor, cu puterea Acestuia pe care îl țin în mâinile mele, 
să nu ajutați acestor eretici, ca să amăgească norodul. 
Acestea zicând și văzând că nu s-a făcut nimic minunat și 
mai ales că-l batjocoreau ereticii, jucând asupra apelor, și 
creștinii erau foarte mâhniţi, a aruncat sfântul Artofor în râu 
și îndată ce s-a atins de ape a pierit toată înșelăciunea diavo- 
lului și s-au afundat ca plumbul acei amăgitori. Sfinţii îngeri 
au luat nevăzut Artoforul și l-au pus pe sfânta Masă. Preotul 
s-a bucurat, însă se mâhnea mult pentru sf. Pâine că n-o 
vedea. Pentru aceasta toată noaptea aceea a făcut prive- 
ghere, rugându-se lui Dumnezeu, să-l povăţuiască cu harul 
Lui, să-l afle. Și dimineaţa a găsit Artoforul pe sfânta Masă, 
și s-a bucurat mult povestind credincioșilor minunea. 

Tot acesta încă mai scrie și alte multe. O muiere văzând 
albinele ei că nu sporeau, ci mureau, a luat sfânta Cumine- 
cătură și sfântul Sânge. Ţinând în gură Sfântul Trup, s-a 
dus acasă și l-a pus într-un stup care avea albine puţine. 
După câteva zile s-a dus să vadă dacă albinele s-au înmulțit 
și vede în stup, cum albinele făcuseră o bisericuță de ceară 
așa de minunată, și așa de frumos meșteșugită, încât era 
ceva de multă mirare. Atunci a înștiințat pe Arhiereu, care a 
venit împreună cu tot clirosul său, cu lumânări și tămâie, și 
au văzut acea bisericuţa, în mijlocul căreia era o măsuţă și 
deasupra ei un potiraș, în care era și Sfântul Trup. Și 
Arhiereul a luat acea bisericuţă cum se găsea, și o păstra în 
Biserică. Mulţi păgâni au crezut în Hristos, înspăimântându- 
se de o asemenea prea frumoasă arhitectură a unor ființe 
atâta de mici și necuvântătoare. Că era acea bisericuţă de 

ceară, lucrată cu o așa de minunată iscusință și avea niște 
ferestre așa de minunate, și niște stâlpișori și ţesături atât 
de delicate, pe care n-ar fi știut s-o facă nici cei mai iscusiți 
arhitecţi din lume. 

Un preot ducându-se să împărtășească un bolnav, și o 
desfrânată văzându-l că se ducea cu atâta evlavie și 
descoperit, căci era vreme de ploaie, s-a umilit cu inima, și 
alergând cu lacrimi, desculță precum se afla, s-a aruncat cu 
faţa la pământ în noroi, strigând: Stăpâne, Doamne lisuse 
Hristoase! Cel ce ești cu adevărat milostiv Dumnezeu, care te- 
ai născut din Pururea Fecioara Maria, și ai pătimit pentru 
mântuirea noastră, mântuiește-mă și pe mine păcătoasa și cu 
totul spurcata, și nu pomeni întru tot Milostive, necurăţiile 
mele, ci iartă-mă pentru rugăciunile Celei ce te-a născut mai 
presus de fire. Acestea zicând ea, cu lacrimi fierbinţi, a ieșit 
un glas din acel sfânt Potir, și i-a zis: Iertate-ţi sunt păcatele 
tale! 

Deci, aceea care mai înainte era curvă și o desfrânată 
primind încredințare de mântuirea sa, a urât păcatul, a făcut 
mare nevoinţă, și s-a mântuit cu dumnezeiescul dar. 

CAPITOLUL XVII 


CĂ NIMENI AVÂND AICI ODIHNĂ TRUPEASCĂ, 
NU VA MOȘTENI ÎMPĂRĂȚIA CEREASCĂ 


„NIMENI nu poate sluji la doi domni. Sau pe unul va iubi și 
pe altul va uri, sau pe unul va asculta și pe altul va defăima”, 
zice Domnul în Evanghelia după Matei. Fiindcă nu este cu 
putinţă să slujești la doi stăpâni care au vrăjmășie între ei. 
Căci de vei face voia unuia, se amărăște celălalt. Deci, nu 
este cu putință să faci voile Prea Bunului Dumnezeu, și 
totodată voia Diavolului, căci veselia unuia întristează pe 
celălalt. Este greu - zic — să dorești lucrurile lumii acesteia și 
să dobândești Raiul. 

Fiecare vrea să se învrednicească de prea dulcea unire cu 
Mântuitorul, dar puţini voiesc să se ostenească și să defaime 
bunătăţile pământești cele de nimic și deșarie. Aceștia do- 
resc să dobândească mângâierea cea dinlăuntru a sufletului, 
și să facă și voile trupului, dar aceasta este cu neputinţă, 
precum nu se poate să vezi cu un ochi cerul și cu celălalt 
pământul. Doresc mulţi să zboare din nălucitoarele dulceţi 
ale acestei vieţi vremelnice, în desfătările Raiului. Doresc să 
fie umăraţi împreună cu Sfinţii, dar să viețuiască asemenea 
lor nu voiesc. Îi cheamă darul Mântuitorului Hristos, dar 
dragostea și pofta lumii îi răcește și îi împiedică. Cu nepu- 
tință este, iubitorule de trup, să te bucuri de vremelnicele 
bunătăţi și să dobândești și pe acelea ale fericirii cerești; să 
desfătezi pântecele și sufletul și să treci de la trupeștile 
desfătări, la bunătăţile drepţilor, ca să te arăţi în amândouă 
veacurile, slăvit. Dacă voiești să imiţi pe Hristos și să-i 
urmezi Lui cu sârguinţă, trebuie să te lepezi de plăcerile 

trupului, să urăști și să dezrădăcinezi cu totul din inima ta 
dragostea lumii. Apoi poţi să sădești dragostea cea 
dumnezeiască. Că voind cineva să semene ceva în pământ, 
trebuie mai întâi să curețe bine țarina, să scoată toate buru- 
ienile cele sălbatice ca să poată rodi cele domestice precum 
am spus la capitolul I. Că niciodată nu va intra dragostea lui 
Dumnezeu în inima aceea în care zace împătimirea lumii. Să 
nu socotească cineva că este alt chip a dobândi pe Stăpânul 
Hristos, fără a uri dulceţile lumii, îngreţoșindu-se de dânsele 
ca de niște urâcioase amărăciuni. Astfel curăţindu-se 
sufletul, va putea primi mângâierea cea dumnezeiască. Deci, 
cel ce dorește a se bucura veșnic în Rai, să urască toată 
desfătarea cea lumească, și să calce în picioare împătimirea 
cea trupească. 

Să nu cauţi pe Domnul în grădinile și petrecerile lumii, că 
nu-l găsești, ci în mărăcini și spini, după cum l-a găsit 
Moise, adică în viaţa cea strâmtă și plină de necazuri. lar cei 
iubitori de lume îl caută în bucurii și de aceea nu se 
învrednicesc să-l afle. Lui Moise când era în Egipt, nu i s-a 
arătat Domnul. Nici tu nu te vei învrednici a-l vedea cât te 
afli în întunericul lumii. Lasă și tu toate plăcerile tale, ca 
Moise palatul lui Faraon, și urând toată cinstea și trupeasca 
îndulcire, bucurându-te, așteaptă fericirea cea cerească. De 
dorești să guști din prea dulcea mană cerească înfrânează-te 
de bucatele cele stricăcioase și vătămătoare, al căror gust nu 
ține decât atât cât le mesteci în gură. Urăște din toată inima 
ta lucrurile de pe pământ care îți aduc oarecare dulceaţă, și 
atunci se va înălța mintea ta mai pe sus de ceruri de unde 
vei primi nespusă bucurie. Stomacul tău, ticălosule, este plin 
de sucuri vătămătoare. Pentru aceasta nu-ţi place hrana 
dulce și cerească. Prea bunul Dumnezeu, pururea este gata 
să împărtășească cu darurile sale pe fiecare, cu îmbelșugare, 

dacă va aduce inimă curată și slobodă de toate lucrurile 
lumești. Şi de nu ai această mângâiere cerească, pricina și 
piedica ești tu, că nu aduci vasul tău deșert, ca să ţi-l umple 
cu dumnezeiescul Mir, adică: dacă Domnul nu-ţi dă Darul 
acela, pe care l-a dat prietenilor săi, a ta este greșala, că nu 
pregătești voia ta, după cum au făcut în vremile acelea sfinţii 
Apostoli, Mucenicii și Cuvioşii, care goi au urmat lui Hristos, 
și cu trupurile sfâșiate, fiind sfâșiaţi de fiare, arși în foc, 
tăiați de sabie, împunși cu sulițele, și fiind dați la felurite 
morți. Aschiteii, bărbaţi și muieri, au trecut tot astfel cu 
nespusă rea pătimire, calea cea strâmtă și necăjită ce duce 
spre mântuire. Dar acum prea puţini sunt, care să se urască 
desăvârșit pe sine, și prea mulţi care voiesc să slujească la 
doi domni, lui Dumnezeu și lumii, aceasta fiind cu nepu- 
tință. Căci în ce fel vei merge, tu care ești încărcat de bogății 
și de cinste, dând trupului atâta desfătare, acolo unde se află 
toți cei care s-au dezbrăcat de toată prietenia lumii, și s-au 
chinuit atât pentru Domnul? Lasă această nădejde deșartă și 
să nu ţi se pară greu a uri pentru Domnul nu numai lumea, 
dar și pe prieteni, pe rude și pe cei iubiţi, după cum Acela a 
poruncit în Sfânta Evanghelie, zicând: „Cine nu se va lepăda 
de tatăl său și de mama sa, de fraţi, de copii, de muiere și de 
sine, pentru dragostea mea, nu poate să-mi fie mie ucenic”. 
Deci dacă voiești să dobândești un asemenea bine, nu te 
lenevi, și nu te opri deloc a te lepăda de toate lucrurile cele 
deșarte ale lumii, și dacă simţi durere și întristare, ai 
răbdare și luptă-te neîncetat cu trupul tău. Că viața aceasta 
este o luptă și un război zilnic între suflet și trup, precum 
zice Proorocul: „lată întru lupte a apus zilele mele”. Apostolul 
Pavel pune într-un singur om doi oameni, și atât de uniţi 
încât nu este cu putință să stea unul fără altul, și atât de 
deosebiți și potrivnici, că viaţa unuia este moartea celuilalt; 

și atât de uniţi între dânșii și păziți împreună, că doi fiind, 
unul se socotește, și unul socotindu-se, doi se înţelege. Iar în 
mijlocul acestor doi, trece toată lupta și împotrivirea vieţii 
noastre. Pentru aceasta le-au dat Ziditorul deosebite numiri, 
numind pe unul duh și pe celălalt trup. Și marele Pavel 
numește pe unul omul cel dinlăuntru, și pe celălalt omul cel 
din afară. Scriind către Galateni, zice așa: „Cu duhul umblați 
și pofta trupului nu săvăârșiţi, că trupul poftește împotriva 
duhului, iar duhul împrotiva trupului”, adică: umblaţi după 
cum dorește sufletul, și nu faceți voile trupului, ca să nu 
muriți sufletește; căci câte poftește trupul, sufletul se 
îngrețoșează, și ori ce dorește sufletul, vrăjmășește trupul. 

O, prea minunate lucruri! Ce fel de război este acesta? În 
luptă se află dragostea și în pace războiul; în moarte viața, și 
în viață moartea; în slobozenie robia și în robie izbăvirea. 
Puterea omului bun și virtuos se vede în a se birui pe sine, 
să supună patimile și să înfrâneze poftele sale. Trebuie cu 
adevărat să fie lăudat și încununat mai mult decât acela care 
va birui împărații. 

În al treilea Psalm, zice David: „Doamne, tu ai bătut pe toți 
cei ce-mi vrăjmășesc mie în deșert” Acest Psalm l-a scris când 
a fugit de fiul său Abesalom, care l-a gonit din Ierusalim și i- 
a luat împărăţia. Pentru aceasta se bucura și cânta biruința 
pe care a câștigat-o fugind de vrăjmașii lui, lucru care se 
vede împotriva rânduielii, să cânte ca biruitor și să se bucure 
cel ce fuge biruit și păgubit. 

Ascultaţi amănunţimea cuvântului lui David care mulțu- 
mea lui Dumnezeu pentru cea mai mare și minunată 
biruință: că a biruit poftele și patimile lui, când în acea 
gonire Semeis arunca cu pietre în el, și-l hulea pe dânsul. Nu 
a lăsat Prea sfântul și blândul împărat, să-l omoare ostașii 
săi pe ocărâtor, ci a zis către dânșii: „Lăsaţil să mă 

hulească, că voia lui Dumnezeu este pentru păcatele mele”. 
Aceasta a făcut-o Proorocul, căci ca un domn s-a biruit pe 
sine. Că a fugi omul din lume, nu se socotește biruit, ci 
biruitor prea minunat. Și fugind de sine calcă patimile lui, 
împotrivindu-se relelor mișcări, și liniștind pe omul cel de 
afară, îl supune ca să împărăţească cel dinlăuntru, căci 
aceasta este o slăvită și mai strălucită biruinţă, decât dacă 
ar fi cuprins împărăţiile și toate provinciile lumii. Pe aceasta 
deci, prea plăcută și mult lăudată biruinţă, o cântă prea 
fericitul David. Și ca să înţelegi cum această biruință se 
dobândește prin dumnezeiască putere și ajutor, pentru 
aceasta nu a zis lui Dumnezeu: Eu am rănit pe vrăjmașii 
mei, ci tu i-ai bătut. 

Fugi dar tu de tine, ca să te biruiești pe sine. Lasă lumea, 
ca să o biruiești. Nu este altă biruinţă mai mare decât a birui 
voile trupului și a răbda ocări; și să nu ţi se pară greu că tu 
tăcând, și cu tărie răbdând, luptă Domnul pentru tine. Și de 
vei birui, cunoaște că de la Dumnezeu ţi-a venit puterea și 
ajutorul. lar de te vei birui, este greșeala ta, că Dumnezeu 
este credincios și nu lasă să fim ispitiți mai mult decât 
putem răbda. 

Obiceiul au judecătorii luptei, să măsoare armele acelor 
doi care intră în arenă, să se lupte împreună, și să dea 
fiecăruia deopotrivă, ca să nu aibă unul ceva mai mult decât 
altul. Așa și drept Judecătorul Dumnezeu, când intrăm în 
priveliștea acestei lumi ca să ne luptăm cu vrăjmașul nostru, 
împarte armele și nu-l lasă să se lupte cu mai multă putere 
și ispitire decât am putea răbda. Așadar, de vor intra să 
lupte doi luptători deopotrivă la arme și la putere, și unul să 
aibă un ajutor și împreună luptător, iar celălalt să nu aibă, 
cine din cei doi socotești că o să câștige lupta? Fără îndoială 
că acela care are ajutor. la deci bine seama! Ostașii care se 

luptă în fiecare ceas sunt: sufletul și trupul, și ca niște 
vrăjmași de moarte ce sunt, așteaptă de la tine, ca să câștige 
lupta acela pe care tu îl vei ajuta. Prin urmare, dacă 
desfătezi trupul prin mâncări, beţii și alte îndulciri trupești, 
este biruit sărmanul suflet; iar de-l ajuţi pe el prin post, 
rugăciuni și alte asemenea, rămâne biruitor. Deci, de 
cuviință este să ajuţi sufletul mai mult, fiindcă în această 
luptă de va birui sufletul, biruiește împreună cu sufletul și 
trupul, şi moștenesc împărăţia cerului, să te bucuri cu 
Stăpânul Hristos în veselia veșnică. Iar de va birui trupul va 
fi pedepsit împreună cu sufletul, veșnic în munca nesfârșită. 
Așadar, dacă iubești trupul tău, nu poţi să-i faci mai mult 
bine decât să-l supui duhului. lar când îl îngrijești 
dezmierdându-l, atunci într-adevăr îl urăști și-l vrăjmășești. 
Înţelege cât este de slăvită și folositoare biruința sufletului în 
lupta contra trupului. Ajută sufletului cât poţi și fă trupul 
rob lui, că lupta este scurtă și mică, iar biruinţa slăvită, 
lauda nepovestită, cununa neveștejită, și dobânzile foarte 
bogate. Și de vei simţi în această luptă dureri și necaz, 
cugetă la mântuitoarea patimă a Domnului nostru, că 
această aducere aminte te face să urăști poftele trupului, și 
să defaimi din toată inima ta plăcerile lumești. Numai 
această pildă a vieţuirii Stăpânului Hristos este de ajuns să 
rușineze pe aceia care se numesc creștini. Pentru că mai 
multă cunoștință și înţelepciune găsești la un om simplu și 
necărturar, să biruiască deșertăciunea veacului acesta și să 
orânduiască pe slugile sale, decât la un înţelept dascăl. 
Pentru aceasta suntem datori să urmăm viața și patima 
Mântuitorului nostru, fiindcă este deșertăciunea și nesoco- 
tinţa noastră să ne gândim la lucrurile deșarte și de suflet 
vătămătoare ale lumii, iar nu la lauda și slava lui Dumnezeu. 
Mare rușine a noastră este, să avem plăceri și odihnă, 

Știind că Stăpânul și Împăratul nostru în necazuri și chinuri 
a petrecut în lume, precum este necuviincios ca un ostaș să 
privească cum stăpânul său e în primejdie de a fi ucis în 
luptă și să nu alerge să-și verse sângele și să-și dea viața 
pentru el. 

Vai de nebunia și lenevirea ta, creștine, sau mai bine zis, 
de nerecunoștința ta! Dacă poftești cinste, cum de nu te 
miști să ajuţi, văzând pe stăpânul tău că este ucis de 
vrăjmași? Dovadă că nu ești ostașul lui, fiindcă nu urmezi 
faptelor sale. Iar de te lauzi că ești creștin, ar trebui mai 
mult să te temi și să te rușinezi, simțind întru tine dragostea 
plăcerilor trupești. Toţi ne numim creștini, dar puţini urmăm 
pe Stăpânul nostru. Suntem asemenea numai cu numele, iar 
cu faptele nu. leslea sărăcăcioasă în care s-a născut 
Domnul, şi scutecele cele simple în care s-a înfășat nemăr- 
ginita și dumnezeiasca Mărire, ne învaţă să urâm cinstea și 
bogăţia vremelnică. Pe scurt, de vei încerca toată petrecerea 
de pe pământ a lui Hristos și Dumnezeu a toate, vei afla că 
ne-a învăţat, să defăimăm totdeauna deșertăciunea lumii în 
toată viața noastră și la moarte. Că atâta sărăcie avea 
Împăratul Împăraţilor în timpul răstignirii, că dacă s-ar fi 
pogorât de pe Cruce, precum îi ziceau batjocorindu-l fariseii, 
nu ar fi avut măcar o haină ruptă cu care să se acopere, 
fiindcă ostașii au împărţit toate hainele Lui. Deci, dacă ești 
creștin și crezi în sfânta Evanghelie, care laudă așa de mult 
sărăcia, pentru ce cauţi cinste și bogăţie în acest exil al tău? 
Stăpânul gol pe Cruce, și prea sărac, și tu bine îmbrăcat cu 
haine de mult preț? Stăpânul flămând și însetat, și tu să ai 
atâtea feluri de bucate? Hristos moare pe Cruce ca să 
șteargă păcatul tău, și tu să te afli în el în toate zilele 
nepocăit? Hrănitorul a toată suflarea, flămând și însetat nu 
află pe Cruce nici o picătură de apă, și tu te îmbuibezi cu 

felurite mâncări și băuturi preţioase? Acela se luptă cu 
lumea, cu trupul și cu diavolul ca să-i omoare, și tu să-i ai 
de prieteni, să le slujești împlinindu-le toate voile lor? Așa 
urmezi lui Hristos, nebune, și socotești să moștenești 
Împărăţia cerurilor? Să mergi cu desfătările trupului unde 
alții s-au dus cu atâtea necazuri, și chinuri? Te înșeli, 
ticălosule, căci în felul acesta nu ești socotit că urmezi 
exemplul lui Hristos, ci acelui bogat cu care vei fi în același 
loc să te chinuiești. Pentru a noastră dragoste, Dumnezeu 
cel prea bogat, s-a făcut de bună voie sărac și defăimat, și 
noi cei din fire săraci, nevrednici și defăimaţi, să căutăm 
bogăţia și vrednicia lumii? Rușinează-te deci, creștine, 
văzând pe Stăpânul defăimat și batjocorit, iar pe tine la mare 
cinste și slavă înălțat! Smerește-te să urmezi Stăpânului tău! 
Urăște lumea și plăcerile trupului, și să dorești necinstea și 
defăimarea ca împreună cu Hristos să te slăvești în 
împărăţia Lui. De-ţi vine dorință de bogăție și poftă de 
plăceri, gândește-te cu totul la Mântuitorul tău rănit de la 
tălpi până la prea curatul creștet! Şi de vei cugeta cu luare- 
aminte la Patima Lui, vei uri toată desfătarea trupească. 
Aducerea aminte a morții Mântuitorului Hristos, este o 
doctorie orânduită prin care defaimi deșertăciunea lumească 
și toate bucuriile și desfătările, jocurile și celelalte. Dacă ai fi 
avut în capul tău înfipt un spin din cununa lui Hristos, te-ai 
fi bucurat, ai fi râs, sau te-ai fi tânguit? Socotesc că ai fi stat 
foarte trist și mâhnit, și ar fi curs neîncetat lacrimi din ochii 
tăi. Pentru care pricină așadar, Stăpânul Hristos fiind cap și 
tu mădular al său, te desfătezi și râzi, viețuind fără grijă? 
Cum nu te pătrunzi cu inima ta și să te umilești, văzând 
înaintea ta pe Mântuitorul lumii așa de cumplit rănit și 
pentru tine omorât, ci mai ales cauţi bucurii și desfătări? 
Pentru ce oare te lauzi cu libertatea pe care ţi-a dăruit-o 

lanţurile și smerenia lui Hristos? Pentru ce te lauzi cu 
mântuirea ta, care este lucrarea patimilor Stăpânului? De ce 
să fii nemulţumitor de darurile cărora te-ai învrednicit prin a 
Sa mântuitoare și făcătoare de viața moarte? Vino-ţi în fire 
omule nepriceput! Urăște voile trupului tău, iubește sărăcia, 
precum Domnul, care n-a dobândit nimic pe pământ, ca și 
tu să defaimi toate cele vremelnice. Cugetarea cu evlavie la 
patimiler Stăpânului, ne face să lepădăm orice câștig. Pavel 
scrie către Filipeni, să cugete la patima lui Hristos, adică să 
sădim în inima noastră aducerea aminte a acestei înfricoșate 
patimi, și să o zugrăvim în mintea noastră astfel, încât 
niciodată să nu se șteargă. Pentru aceasta ești dator, să ai o 
simţitoare grijă și mâhnire în suflet, pentru această patimă. 
Neîncetat, să te doară inima, să te întristezi și să te 
răstignești împreună cu Mântuitorul tău, ca împreună cu 
Dânsul să te și slăvești în ziua învierii. lar de ai odihnă și 
mângâieri trupești, nu nădăjdui în viaţa viitoare la odihnă, 
după cum marele Atanasie zice: „Cel ce are odihnă în această 
lume, să nu nădăjduiască că va afla pe cea veșnică”. Că 
împărăţia cerurilor nu este a celor ce se odihnesc aici, ci a 
celor ce în necazuri și în strâmtorări au petrecut viața 
aceasta. Că mai bine este moarte pentru Dumnezeu, decât 
viață în lenevire și rușine. lar Grigorie de Nyssa, zice așa: 
„Cei ce trăiesc în odihnă și desfătări,  fățărnicind 
creștinătatea, care este impotriva Crucii, aceștia sunt 
vrăjmașii Crucii. Căci Crucea este invățătoarea omorării, 
trupului, și nu cere nici un fel de odihnă”. Zice și sfântul 
Epifanie: „Nu Duhul lui Dumnezeu locuiește în cei ce petrec în 
odihnă, ci cel al diavolului”. Precum a zis cineva din cei ce 
iubesc pe Dumnezeu: „Juratu-m-am că voi muri în fiecare zi”. 
Din aceasta se deosebesc fiii lui Dumnezeu dintre ceilalți, că 
aceștia trăiesc pururea în necazuri, iar lumea se fălește în 

desfătări și odihnă. Că nu a voit Dumnezeu să se odihnească 
iubiții săi, câtă vreme sunt în trup, ci mai ales a voit să fie ei 
în suferință și necazuri, în sărăcie și smerenie, în lipsă și 
boală, în defăimări și batjocură, în bătăi și alte pătimiri. A 
știut dar, Domnul, că nu este cu putinţă ca prin odihnă 
trupească să rămână cineva în desăvârșita sa dragoste. 
Pentru aceasta ne-a oprit pe noi de la toată îndulcirea și 
odihna. De multe ori iubitorul de lume ce gândește la 
patimile Mântuitorului, fiindcă nu le pune cu dinadinsul în 
inima sa, nici durerea nu o simte, să plângă cu lacrimi 
fierbinţi. De aceea urmează voile trupului. Două pricini sunt 
care fac să nu se audă căderea unui obiect, adică, când 
obiectul este atât de mic încât să fie cu totul nebăgat în 
seamă, de pildă: de ar cădea o frunză de copac pe pământ, 
nu se aude; iar de s-ar dezrădăcina tot copacul și ar cădea, 
este simţit nu numai de oameni, ci și de dobitoace. Și iarăși: 
când simţirea omului este amorţită sau adâncită în somn, fie 
cât de mare lucru, nu-l poate auzi până ce nu-l deşteaptă 
cineva și să-l facă să audă. Deci, omule, dacă nu simți 
patima lui Hristos, care este cea mai mare și nepreţuită 
lucrare pe care a făcut-o Dumnezeu în lume și a arătat cu 
aceasta toată înţelepciunea și bunătatea Sa, arătat este că 
ești mai nesimţitor decât pietrele, care în vremea aceea s-au 
despicat. Fie deci totdeauna pomenirea și cugetarea acestei 
patimi mântuitoare în inima ta, împotrivește-te și luptă-te cu 
trupul tău, fiindcă vremea aceasta este lupta de fiecare zi a 
trupului și duhului. Și nu te I-nevi, și nici nu dormita defel, 
că osteneala ta e mică și vremelnică, iar plata și cununa ce 
vei primi, neauzită, și nenumărată va fi răsplătirea pe care ți- 
o va da în ziua Judecăţii, Cel bogat întru daruri, Împăratul 
tuturor, Hristos Dumnezeu, căruia se cuvine toată slava în 
vecii vecilor. Amin. 

CAPITOLUL XVIII 


PENTRU CĂ TREBUIE SĂ DEFĂIMĂM 
BOGĂȚIA CEA VREMELNICĂ ȘI SĂ ADUNĂM 
BOGĂȚIE ÎN CER PRIN CEI SĂRACI 


„CEL ce nu se va lepăda de toate averile sale, nu poate să 
fie ucenic al meu”, zice Domnul în Evanghelia de la Luca, 
capitolul 14. Aceasta nu poate s-o audă bogaţii cei iubitori de 
argint, fiindcă și-au deprins urechile cu sunetul banilor care 
răsună în inimile lor mai mult decât dumnezeieștile cuvinte. 
Că din sunetul aurului și argintului nu se aude glasul Mân- 
tuitorului, după cum și morarul nu aude cuvintele ce i se 
spun, din pricina vuietului apei și de zgomotul morii. Pentru 
aceasta trebuie să oprească apa ca să audă vorbele. Înce- 
tează zic, sârguința ta pentru bogăţia vremelnică; oprește 
iubirea ta de argint și înfrânează poftele tale lumești, dacă 
voiești să auzi pe Domnul care te cheamă. Scoate cu totul 
dragostea ta pentru bogăţia deșartă a lumii, care ca niște ape 
curgătoare se trec repede prin moștenire de la părinţi la fii. 
Dacă dorești să înţelegi cuvintele lui Hristos, cele de 
mântuire, pe care le-a zis către acel bogat, de care scrie 
Evanghelistul Luca în capitolul 18: „Vinde toate câte ai și le 
dă săracilor, și vei avea comoară în cer”. lar acesta ca un 
iubitor de argint, nu a ascultat pe Domnul, ci s-a întors 
întristat, cinstind mai mult bogăţia decât Împărăţia cerurilor. 
Pentru aceasta a zis Domnul, că este foarte greu a se mântui 
bogatul. N-a zis că nu se poate mântui, ci că e foarte greu, 
deoarece am văzut mulți bogați și împărați, că s-au sfinţit, 
precum: Avraam, lov, David, Marele Constantin, Theodosie și 
alți mulţi. Domnul n-a zis că bogăţia este rea, când o 

întrebuinţezi bine, ci a zis pentru greutatea ce se află în 
bogăţie. Că cu cât se înmulţesc banii, cu atât mai mult pofta 
nepriceputului iubitor de argint se face nesăţioasă și cu greu 
ca să-i urască. O, a ta nepocăinţă, iubitorule de argint! Cum 
robește diavolul inima ta spre dragostea lucrurilor strică- 
cioase, și le poftește mai mult decât bunătăţile cele cerești pe 
care le moștenesc toţi cei care defaimă pe cele vremelnice, ca 
pe niște lucruri de nimic, și pe care tu le dorești fiindcă nu 
cunoşti nimicnicia lor ! Încearcă, rogu-te, această bogăţie pe 
care tu o dorești: aur, argint, pietre scumpe, mătăsuri și 
altele. Vezi din ce materii proaste și netrebnice se fac? Ce 
este altceva aurul și argintul, decât noroiul și materia 
pământului? Ce este safirul, diamantul, rubinul, smaraldul, 
mărgăritarele și alte asemenea pietre, altceva decât spuma 
pământului? Ce sunt covoarele cele alese, mătăsurile cele de 
mult preț și alte asemenea, altceva decât gunoi de gândaci? 
Ce sunt postavurile cele scumpe, decât lână de oi? Ce sunt 
blănile pe care atât de mult le cinstesc boierii, decât pieile 
animalelor? Ce sunt palatele zugrăvite și aurite, turnurile 
cele înalte, zidirile cele mari și încăpătoare, pieţele cele mari 
și întinse, cetăţile cele vestite, decât pietre și ţărână? Și pe 
scurt, oricâte are lumea aceasta, nu este decât pământ 
bătătorit și netrebnic. Cercetează deci ce lucruri de nimic 
poftești, ca să înţelegi nesocotinţa ta, aducându-ţi aminte de 
cuvântul lui Isaia: „Tot trupul iarbă, și toată slava omului ca 
floarea ierbii”. Deci, dacă omul care este cel mai vrednic 
lucru din lume și toată slava lui este ca o iarbă smerită, cu 
ce să asemănăm celelalte lucruri care sunt mai nevrednice și 
mai smerite decât el? Rușinează-te dar, iubitorule de lume, 
și roșește-te, fiindcă Dumnezeu te-a zidit ca să-l dorești pe El 
și să-l dobândeșiti, și tu te-ai înjosit atâta, nepriceputule, și 
poftești lucruri smerite și zidiri netrebnice. Cunoaște, omule, 

partea cea aleasă a ta și neamul cel bun, pe care ţi l-a dat 
Cel ce te-a zidit pe tine după chipul și asemănarea Sa, și 
dorește lucrurile cele alese și de bun neam, adică pe cele 
duhovnicești și cerești, și urăște pe cele lesne alunecătoare și 
netrebnice, adică: aurul, argintul și pietrele scumpe. Că nici 
Solomon - precum zice Domnul - cu toată slava sa și veșt- 
mintele cele cusute cu aur și cu mărgăritare ce avea asupra 
sa, nu era atât de bine împodobit ca crinul țarinei. Care 
iubitor de aur va crede, că iarba este mai bogată și mai 
frumoasă decât aurul? Ascultă, omule, și să nu ţi se pară 
lucru de necrezut. Unuia care iubește un lucru fie și urât, i 
se pare frumos, din dragostea ce are pentru el. Așa și noi, 
pentru că iubim hainele cele scumpe și strălucitoare, ni se 
par mai frumoase decât crinii țarinei. Dar de vom socoti bine 
cu ochiul adevărului, vom cunoaște că hainele cele aurite și 
podoabele cele strălucitoare sunt lucrate de mâini omenești, 
iar crinii țarinei sunt lucraţi chiar de prea puternica mână a 
lui Dumnezeu, care i-a zugrăvit cu atâta frumuseţe și prea 
înţelepţește, și atunci ne-ar fi plăcut, în adevăr, acești bine- 
cuvântațţi crini mai mult decât hainele cele foarte scumpe. 

Nu pofti bogăţiile cele vremelnice și deșarte. Că aurul, 
argintul și pietrele cele preţioase nu sunt podoabe ale omu- 
lui, ci greutate și povară. Ușurează-te de povara bogăției, 
nenorocitule, și nu fii mai nepriceput decât dobitoacele care 
nu ridică mai multă greutate decât pot, când tu oricât aur și 
argint ţi s-ar pune în spinare nu l-ai lepăda, de-ai ști că ai 
cădea zdrobit sub povara ta. Ușurează-te dar de greutatea 
bogăției tale, că iată săracul te așteaptă, rugându-te să-ți 
ridice o parte din povara ta, și tu nu voiești? Mai ușor se 
luptă un om gol, decât cel îmbrăcat și încărcat. Ai să te lupţi 
cu diavolul care este gol și de ești tu îmbrăcat și împovărat, 
te trântește cu înlesnire. Domnul s-a luptat gol pe Cruce, 

pentru tine, și de voiești să-i urmezi, golește inima ta de 
orice bun vremelnic, ca să primești însutit în Împărăţia ceru- 
rilor. Urăște toate zidirile, ca să dobândești pe Ziditorul. Că 
cel ce are lucruri multe, are libertate mai puţină ca să înalțe 
inima către Domnul. Precum noi tăiem aripile pasărilor ca să 
nu zboare și să le pierdem, așa și Dumnezeu ne lipsește de 
bogăţie, de multe ori ca să nu ne mândrim și să fugim din 
Casa Lui. 

De ai avea tot aurul din lume, gol ai ieșit din pântecele 
maicii tale, gol te vei duce și în pământ. Roata morii se 
învârtește toata ziua, fără a sta, dar nu-și schimbă locul, ci 
unde era dimineaţa, acolo o găsești și seara. Așa și tu, 
omule, alergând ziua și noaptea înconjuri toată lumea, te 
ostenești și te nevoiești să dobândești cinste și bogăţie; apoi 
venind moartea, te găsește tot în aceeași stare în care erai, 
când te-ai născut în lume. Îmbracă și poartă orice haine 
aurite vrei, căci atunci vei merge cu totul gol în mormânt. 
Deschide-ţi, deci, ochii de acum, socotește adâncimea înșelă- 
ciunii în care te afli, când cinstești atât, această necinstită și 
netrebnică bogăţie. Că bogăţia cea adevărată crește mai mult 
când se împuținează iubirea de argint, decât atunci când 
crește comoara, care de multe ori este pagubă acelora ce o 
au. Pentru aceasta, Dumnezeu, prea bun fiind, lipsește de 
bogăţie pe cei aleși, ca să nu se îmbete de ea în veseliile lor și 
să se orbească de deșertăciunea cinstelor, așa încât să se 
păgubească de nepreţuita cinste și bogăție cerească. Soco- 
tește înţelepciunea Ziditorului, pentru că lucrurile cele 
trebuincioase și de nevoie, le-a pus deasupra pământului la 
arătare, ca să le găsești cu înlesnire, adică: grâul, 
untdelemnul și altele asemenea, fără de care nu poţi trăi. lar 
pe cele de prisos care nu-ţi aduc nici un folos, le-a ascuns 
sub pământ adică: aurul, argintul, și altele asemenea, ca să 

nu le iubeşti, și să nu le cauţi, că este mare pagubă a ta și 
deșertăciune, după Proorocul ce zice: „Fii ai oamenilor, 
pentru ce iubiţi deșertăciunea și căutați minciuna?” Adică, tu 
care ești fiu al omului cuvântător, nu petrece cu atâta 
nesimţire, poftind bunătăţile cele pământești, pentru că 
Domnul te-a zidit ca să dobândești pe cele cerești. Nu este de 
mirare că necredincioșii care socotesc că nu mai este altă 
viață după moarte, nu au nici în ceruri vreun motiv să caute 
bogăţie, însă, tu, creștine, care ai Ierusalimul cel de sus, 
comoară  necheltuită, pentru ce să poftești pe cele 
pământești? Să le caute cei care sărăcesc și după moarte; 
aceia care nu au pe pământ pâinea făgăduinţei, ducă-se să 
ia grâu din Egipt. lar tu, celui ce ţi s-a gătit înfricoșată și 
minunată masă în Împărăţia cea cerească să te veselești 
veșnic de râul cel prea dulce și izvorul cel neîncetat. Pentru 
care pricină să te saturi aici și de usturoi și de ceapă, ca 
nemulțumitorii Evrei, și să pierzi acele cerești bunătăţi pe 
care le-a gătit Dumnezeu celor ce-l iubesc pe El? Precum 
acela care a fost chemat la ospăț împărătesc și prea bogat, își 
umple pântecele de roșcove și alte asemenea proaste și 
defăimate mâncări, și pierde toată pofta și nu mai poate să 
mănânce bucatele cele frumoase ale mesei strălucite, așa se 
întâmplă și multora care sunt chemaţi la minunata și bogata 
masă cerească, iar ei se satură ca porcii de tărâțe și de 
roșcove. Pentru aceasta nu le plac bucatele cele alese și 
cerești, și li se pare păcatul mai dulce decât fapta bună. Dar, 
vai lor! Că această mincinoasă și vremelnică dulceaţă, se va 
preface în fiere amară și nesfârșită muncă. Dacă ai fi 
stăpânit toată lumea, o, omule, nu vei putea șterge cu 
bogăţia ta, în ceasul Judecăţii, un cât de mic păcat, după 
Paremie: „Nu folosesc comorile celui fărădelege, iar dreptatea 
izbăvește de moarte. Că bogaţii au sărăcit și au flămânzit, iar 

cei ce caută pe Domnul nu se vor lipsi de tot binele”. 

Mare deosebire este între bogăţia duhovnicească și între 
cea vremelnică: că una ne pricinuiește Raiul iar cealaltă 
Iadul. Cea duhovnicească sporește când se împarte celorlalți, 
iar cea vremelnică se împuţinează și păzindu-se, nimic nu ne 
folosește, ci ne înșeală și ne amăgește, că nu ţine multă 
vreme, și nu satură poftele sufletului nostru. Roagă-te Dom- 
nului, să curăţească mintea ta, ca să cunoști lămurit netreb- 
nicia bunătăţilor pe care tu le poftești, și urăște-le cu totul, 
ca să le dorești pe cele cerești, precum El singur a zis în 
sfânta Evanghelie: „Să nu vă adunaţi vouă comori pe pământ, 
unde rugina și moliile le strică”. Adică, să nu adunăm aici pe 
pământ comori pe care rugina, viermii și moliile le strică, și 
furii le răpesc, ci adunaţi-vă comori în cer, unde nu se strică, 
nici furii nu pot să le ia. 

Nebun și nepriceput este acela care trebuind să treacă 
printr-o pădure în care sunt ascunși tâlhari și ucigași care-i 
dezbracă și-i ucid pe călători, se încarcă cu aur și cu argint 
mult, când poate să le trimită cu un alt mijloc mai lesnicios 
și neprimejdios la casa sa. Moartea este o trecere, unde au 
să se dezbrace toţi bogaţii de toate averile lor. Pentru aceasta 
sunt nebuni și nepricepuţi să învistierească pe pământ, și nu 
trimit averea lor cu cei săraci în ceruri, unde este loc fără 
primejdie, casă adevărată și patria noastră pentru care 
suntem zidiți. Așadar, ieșiți din minte și foarte nepricepuțţi 
sunt cei care se strâmtorează și se scumpesc cu multa lor 
ticăloșie, ca să lase aici comoara care după moartea lor se 
cheltuiește în desfrânări de alţii, și în deșert se risipește. 
Domnul a făcut toate zidirile ca să ne slujească și să ne ajute 
la trebuinţele noastre. Pământul ne dă pomi și plante; apa, 
peștii; aerul, pasările; cerul, strălucirile luminătorilor şi 
altele. Numai tu, omule nemulțumitor, nu ajuţi fratelui tău 

în nevoia sa, ci agonisești și te mărești cu darurile prea 
milostivului Dumnezeu. Dacă dorești comoară, ticălosule, nu 
te oprește Domnul, ci mai ales îți arată locul unde să o 
agonisești ca să nu ţi se fure și să pierzi osteneala ta. Adică 
să dai averea ta săracilor, și câte le vei da să-ţi înapoieze, El, 
în ceruri însutit. Minunat chip, cu adevărat de agonisit, este 
să se preschimbe lucrurile cele proaste și de nimic, date 
săracilor, și se fac pietre nepreţuite. Basmele spun despre 
împăratul Midas, că orice lua în mâinile sale, se prefăcea în 
aur. Putem și noi să zicem, fără minciună, despre mâinile 
săracilor, că milostenia pe care o primesc, se face aur ceresc, 
care îmbogățește pe milostivii lor făcători de bine. Nu socoti 
deci, că ce dai săracilor este pierdut; ci să știi că mai mult îţi 
folosește ţie decât lor, punând comoara la loc bun și 
neprimejduit. 

Solomon zice: „Că cel ce miluește pe sărac, împrumută pe 
Dumnezeu”. Fiindcă Domnul primește cu împrumut cât dai 
săracilor, de nevoie este să-ţi plătească cu vremea. Și să nu 
te întristezi dacă întârzie, ci mai ales bucură-te; căci cu cât 
întârzie să-ți plătească cu atât vei avea dobândă mai multă. 
Că unul care dă bani cu dobândă, se bucură când întârzie 
datornicul cu plata, ca să se înmulțească mai mult dobânda. 
Spune-mi, bogatule, dacă în casa ta ar veni într-o noapte un 
împărat sărăcăcios îmbrăcat, să ceară să-l ospătezi, făgădu- 
indu-ţi că-ţi va da o mare răsplată în palatul său, nu te-ai 
bucura că s-a înjosit împăratul să vină în casa ta, și 
slujindu-l cu toată atenția după cum se cuvine, i-ai da 
bucatele cele mai alese ce ai avea? Ascultă, ticălosule, ce zice 
împăratul împăraţilor: „Întrucât ați făcut unuia dintre acești 
frați mai mici ai mei, mie aţi făcut”. Aceasta ce altceva 
înseamnă decât că întrucît bine ați făcut unui sărac prea 
prost, sau orice milostenie i-ați dat, Domnului i-aţi făcut. 

428 


Când vine un sărac în casa ta și cere milostenie, din 
dragoste pentru Dumnezeu, dacă ești creștin și crezi în 
preacurata Evanghelie, cunoaște că în acel sărac, este 
nevăzut Împăratul Hristos, şi-ţi cere, nu prânz prea bogat, și 
cuvenit împăratului, ci puţin din cele multe care îţi prisosesc 
și pentru plată îţi făgăduiește să-ţi răsplătească în Împărăţia 
Lui cea cerească, când va zice către tine și către toţi 
milostivii: „Veniti, binecuvântații tatălui Meu, moșteniți 
împărăția cea pregătită vouă de la întemeierea lumii.” 

Atât de mare este puterea facerii de bine, încât fără ea 
chiar de-ai face toate faptele bune, nu-ţi folosește la nimic. 
Că dacă ești înțelept, înfrânat, smerit și împodobit cu toate 
faptele cele bune, dar nemilostiv și neîndurat, nu vei afla 
milă la Dumnezeu. Deci dacă crezi aceasta, pentru ce închizi 
ușa când vine Hristos, ca să-l miluiești? Dacă ai fi avut 
credință, ai fi primit pe cei credincioși cu dragoste și cu față 
veselă, le-ai fi întins masă și le-ai fi slujit cu evlavie, socotind 
întru dânșii pe Domnul, după cum l-a văzut sfântul Grigore 
Dialogul. În viaţa acestuia se vede: Că mai înainte de a primi 
Arhieria, egumen fiind la o mănăstire, a venit la dânsul 
Îngerul Domnului ca să-l miluiască prefăcându-se că i s-a 
sfărâmat corabia în mare. El i-a dat câţi bani a avut. Apoi a 
doua și a treia oară când a venit, neavând ce să-i mai dea, i- 
a dat milostenie potirul de argint al bisericei și nu l-a ocărât 
că a venit de două ori mai înainte. După aceasta fiind ales 
Papă, lua în toate zilele câte doisprezece săraci din târg, și îi 
ospăta. Odată a văzut că erau treisprezece la masă, și 
chemând pe unul care i se arăta mai respectabil l-a întrebat 
cine este. lar el a răspuns: Numele meu este minunat. Şi 
acestea zicând s-a suit la ceruri. Vezi cât de mare bine sunt 
săracii? Fericiți câţi cunosc darul ce-l face Domnul ca să 
meargă prin săraci în casa lor, și îl primesc cu râvnă și cu 

sârguinţă, precum l-a primit Zaheu în casa sa. Avraam, Lot 
și alți strămoși, șe-deau adesea în târguri, și uitându-se să 
vadă trecând străinii și săracii, îi sileau să meargă în casa lor 
ca să-i ospăteze. Şi cu atât mai mult Avraam următorul lui 
Hristos, zicea către călători acestea cu rugăminte: Dacă sunt 
vrednic să aflu har înaintea voastră, faceţi-mi această 
bunătate, să veniți ca să vă ospătaţi în casa mea. Vedeţi, 
cum ruga pe cei lipsiţi, bogatul, spre a le face bine, și acum 
se roagă vouă, orbiţilor bogaţi, și cu rugăminte vă îndeamnă 
săracii să cumpăraţi de la ei împărăţia cerurilor, iar voi 
închideţi ochii și vă îngreţoșaţi văzându-i rupţi și murdari, și 
astupaţi urechile voastre, ca să nu auziţi glasurile lor? Dar 
acum voi aveți toate voile voastre la câte aveţi trebuinţă, iar 
acești săraci, sărăcie desăvârșită și lipsă a tuturor celor de 
nevoie, însă în veacul ce va să vie după învierea morţilor, 
aceștia se vor veseli în sânul lui Avraam, iar voi vă veţi arde 
în Gheena fără de sfârșit. Deschideţi ochii voştri bogaţilor, și 
prevedeţi mai înainte acea pagubă a voastră. Nu purtaţi 
mătăsurile și visoanele, nu păziți banii voştri, și nu vă 
închinaţi lor ca la niște idoli, și săracii să moară de foame și 
de golătate! Așa urmaţi voi lui Hristos, neîndurați, nemi- 
lostivi, și socotiți să dobândiți Raiul? Pentru care faptă a 
voastră? Numai că deschideţi necurata voastră gură și 
mărturisiți pe Hristos, Dumnezeu adevărat? Și însuși dracii 
mărturisesc că este Fiu al lui Dumnezeu; însă fiind că se 
împotrivesc dumnezeieştilor Lui porunci, se muncesc fără de 
sfârșit. Cu ei împreună, vă veţi duce și voi cu bogăţia 
voastră, să ardeţi în acea flacără nestinsă, căutând o 
picătură de apă şi să nu vi se dea. O, nepricepere a voastră 
și întunecare! Dacă bogăţia voastră nu poate atunci să vă 
aducă o picătură de apă, pentru ce nu o daţi acuma ca să 
cumpăraţi izvoare necheltuite? O păziți ca să o moștenească 

alții bucurându-se, iar voi să vă tânguiţi veșnic? 

Credeţi în Hristos și nu vă închinaţi banilor, ci împărțiți-i 
la săraci ca să primiţi de la Dânsul răsplătire înmulțită. Că 
zice sf. loan Gură de Aur: „Nu a făcut Dumnezeu pe cei bogați 
pentru cei săraci, ci pe cei săraci pentru cei bogaţi”. Adică 
putea să-i facă bogaţi și pe cei săraci, dar nu a voit pentru ca 
să-i miluiască bogatii, și cu plata și dragostea să dobân- 
dească iertare. 

Daţi bogăţia voastră săracilor, ca să nu le fiți datori lor, că 
aceasta este pricina pierzării voastre. Dacă numai un păcat 
de moarte osândește pe om în lad, cum se va mântui bogatul 
încărcat de păcate? Unde locuiește mândria și iubirea de 
argint, nu la cei bogați și la cei de bun neam și puternici? 
Aceștia sunt furii care răpesc hrana săracilor și ostenelile 
lor, care îi asupresc și îi chinuiesc sugând sângele lor ca 
lipitorile. Domnul le-a dat averi pentru ca ei să-i ajute pe cei 
săraci, iar ei se îmbracă în haine scumpe, și în toate zilele se 
satură de mâncări și de băuturi bune, și săracii mor de 
foame și de golătate prin târgurile cetăților. Ei fac astfel de 
ospeţe, că cheltuesc mii de lei, ca să ospăteze pe alţii 
asemenea lor, și pe cei săraci îi îmbrâncesc și îi gonesc de la 
ușile caselor lor, fără ca să le dea milostenie pentru Domnul; 
iar dacă dau vreodată ceva, nu dau cu toată inima, din 
dragoste, ci pentru slava deșartă, ca să-i laude oamenii. Deși 
se duc la biserică, nu stau cu evlavie, ci povestesc lucruri 
deșarte, cum să se îmbogăţească și să săvârșească voile lor 
trupești. Mintea și ochii lor nu sunt la cuvintele sfintei 
Slujbe, ci în pridvorul muierilor, ca să vadă pe tinerele 
frumoase, și să se desfăteze de frumuseţile lor, și fiind numai 
cu trupul în biserică, cu mintea și cu gândul lor, curvesc. O, 
a voastră nebunie și nepricepere, bogaţilor! Cât veţi plânge 
fără folos în acel foc al Iadului! O cum ucideţi fără de vreme, 

sufletele și trupurile voastre! De unde vin bolile la tinereţe și 
moartea, decât din desfătare și beție, și din petrecerea cu 
muierile? Pentru puţină desfătare a trupului care într-o clipă 
piere, cum vă osândiţi la munca veșnică! Cheltuiţi această 
puţină vreme în desfătări și dănțuiri, cântece, jocuri și lupte 
și alte asemenea! Adunați averi pentru copiii și nepoţii voștri, 
înmulțindu-le slava și bunul neam, ca să poată să facă ei 
câte rele ați lăsat voi nesăvârșite, iar pe urmă să moșteniţi 
împreună cu dânșii munca Iadului, cea fără sfârșit. 

lertaţi-mă, boierilor, dacă puţin m-am abătut din hotarul 
dreptei socoteli, că nu din patimă am vorbit acestea, ci din 
dumnezeiasca râvnă! Și câţi au înţelegere, știu că nu se vor 
sminti; ci mai ales cunoscând adevărul celor zise, îmi vor 
mulțumi, îngrijindu-se totodată de mântuirea lor. 

Deci, să ne întoarcem iarăși la subiect. Fiindcă avuţia nu 
aduce vreun folos, pentru ce o aduni? Este mare nebunie să 
aduni averi, care păzindu-se se strică, iar împărțindu-se se 
înmulţesc. Dacă risipești pe pământ, grâu și crește, iei zece 
la unul și mai mult, iar dacă o păstrezi putrezește și o pierzi. 
Tot așa sunt și celelalte lucruri vremelnice pe care de le dai 
săracilor, îți aduc cu mult mai mare dobândă, nu zece, sau 
douăzeci precum grâul, ci o sută, după cum Domnul a 
făgăduit; iar de le păstrezi încuiate în lăzile tale, se strică, 
precum Evreii câtă mană păstrau pentru a doua zi, făcea 
viermi și putrezea. Asemenea și acestea, cu cât le păstrezi, 
cu atât mai mult păgubești. 

Minunat este și împotriva rânduielii lumești ca să agoni- 
sești risipind, și să te îmbogăţești împărțind. Mulţi au 
obiceiul ca să facă averi răpind cele străine și nedreptăţind 
pe alţii. Din această pricină, toți îi urăsc ca pe niște 
neîndurați. 

Păstrează în ceruri comoara nejefuită, împărțind tot, 

săracilor, și vei avea pe cei miluiţi de tine, atât de buni, încât 
la nevoie şi-ar vărsa sângele pentru tine! Nu te teme că vei 
sărăci dând milostenie, ci încredinţează-te, că cu cât dai, cu 
atât ţi le înmulțește Domnul, precum se vede în diferitele 
cărți ale Bisericii noastre, și mai ales în viața prea 
milostivului loan, care nu da celor ce le trebuiau câte zece 
sau douăzeci de galbeni, ci cu litrele de aur. Și cu cât el 
dădea cu atât Dumnezeu îi trimitea mai mult. Şi odată, pe 
când se ruga, l-a auzit cineva că zicea: „Acum se va arăta 
Prea Milostive Stăpâne, cine se va îngreuna mai întâi: darul 
Tău să-mi trimită comori, sau eu să le împart săracilor?” 
Acestea a zis, fiindcă îi trimisese din Africa zece chiupuri de 
miere milostenie, pe care pentru buna să socoteală a prefă- 
cut prea puternicul Dumnezeu, mierea în aur curat. 

Vezi, cum Stăpânul răsplătește celor milostivi, nu numai 
în veacul ce va să fie, ci și în acesta? Nu minte Paremia care 
zice: „Cel ce împrumută pe sărac, nu va vedea în veac sărăcie; 
iar cel care îl defaimă va fi cuprins de foamete”. Şi David: 
„Toată ziua miluiește și împrumută dreptul, și sămânţa lui 
întru binecuvântare va fi”. Dă deci milostenie, ca să se 
înmulțească toate lucrurile tale precum s-au înmulțit și 
văduvei care a găzduit pe Ilie în casa ei, nu s-au deșertat 
vasele de făină și de untdelemn, până când a rodit tot 
pământul și să nu zici, că dacă ar fi fost Ilie sau alt sfânt i-ai 
fi dat, dar săracilor de acum nu le dai că nu sunt îmbu- 
nătăţiţi. Aceasta este înșelăciune a diavolului, că dacă lui 
Hristos nu dai, cum ai fi dat unuia dintre Sfinţi? Orice dai 
săracilor, precum s-a zis mai sus, dai lui Hristos, care răsare 
soarele și plouă deopotrivă, peste cei răi și peste cei buni, și 
face bine și celor drepţi și celor nedrepți. Și nu căuta tu să te 
arăţi mai drept judecător decât Dumnezeu, și să cercetezi de 
este bun sau rău, săracul. Că cel ce nu miluiește pe săraci, 

433 


nu se milostivește defel nici de Petru, Pavel și loan. Nu 
scoate afară deșert pe sărac, zicându-i: Du-te cu bine și 
Domnul să te miluiască, după cum zic unii; ci ajută-l cât 
poţi, și dacă ai mult, dă-i și lui puţin, că nu caută Domnul la 
mărirea darului, ci la vesela față a dătătorului. A lăudat pe 
văduva care a pus numai doi bani, mai mult decat pe bogaţii 
care puneau mari daruri. Fiindcă mai multă plată are un 
sărac care nu stăpânește decât zece bani, și dă doi 
milostenie, decât un bogat care dă două mii. 

Trimiteţi, deci, bogaţilor, agoniselile voastre la adevărata 
patrie, ca să le aveţi veșnic, de sunteţi pricepuţi și înţelepţi 
negustori. Că cel ce păzește vistieria în străinătate, unde are 
a sta puţine zile, și nu o trimite acolo unde va trăi în toată 
viaţa lui, este nepriceput și nebun. 

Câţi voiesc să trimeată bani dintr-un oraș într-altul, 
temându-se de primejdia căii, îi pun în depozit la cămara 
împărătească, și le fac slujitorii împăratului scrisori, că au 
primit atâtea mii de galbeni, și cu acele scrisori, se duc și 
primesc de la celălalt oraș, plătind atâta la sută pentru 
bunătatea pe care le-a făcut-o, că pe cale i-ar fi jefuit tâlharii 
și i-ar fi ucis. Fă și tu, creștinul meu, asemenea! Dacă ai 
avere multă sau puţină, și cauţi trecere bună și sigură, prin 
care să o trimiţi la adevărata ta Patrie cerească, ca să nu se 
primejduiască și să o pierzi, dă-o săracilor care sunt slujitori 
ai cerescului împărat Hristos, și aceștia îţi fac înscrisuri și 
primești de la Stăpânul nu mai puţin decât ai dat, după cum 
fac aici la împărăţiile cele vremelnice, ci cu mult folos, și 
dobândă nenumărată, precum mai sus s-a zis, și prin 
această stricăcioasă bogăţie, te învrednicești de fericirea 
cerească și te bucuri veselindu-te împreună cu toţi Sfinții în 
Hristos lisus Domnul nostru, căruia se cuvine toată slava, 
cinstea și închinăciunea, împreună cu cel fără de început al 

Său Părinte, și cu Prea Sfântul și bunul și de viață făcătorul 
său Duh, acum și pururea și în vecii vecilor. Amin. 


435 


CAPITOLUL XIX 


DESPRE CELE PATRU MAI DE PE URMĂ ALE OMULUI. 
ȘI PENTRU ADUCEREA AMINTE DE MOARTE 


„PAMÂNT ești și în pământ vei merge”, a zis Dumnezeu, lui 
Adam, fiindcă a călcat dumnezeiasca și mântuitoarea Lui 
poruncă. Deci, prin păcat a intrat în lume moartea, la care 
suntem supuși toți urmașii Evei, și trebuie totdeauna să fim 
gata, că nu știm ziua nici ceasul sfârșitului nostru. "Cel ce 
cugetă în fiecare zi la moarte nu îndrăznește nicicum a greşi 
lui Dumnezeu, temându-se de pedeapsa care urmează după 
călcarea poruncii”. Solomon ne dă în „Ecleziastul” un sfat de 
suflet folositor și minunat, zicând: „Adu-ţi aminte de cele mai 
de pe urmă ale tale, și nu vei păcătui”. Cele mai de pe urmă 
sunt acestea patru: Moartea, A doua venire a Domnului 
Hristos, Slava Raiului și Pedeapsa muncii nesfârșite. Cel 
care își aduce aminte de acestea neîncetat, meditându-le 
totdeauna cu mintea și gândul, va petrece bine și cu fapte 
bune, că acestea ne fac a uri păcatul și a ne sârgui la fapta 
bună, după putere. Pentru aceasta și eu le scriu aici la 
sfârșitul cărții, ca să-ţi aduci aminte mai bine de ele, 
ascultătorule, să te temi de pedeapsa nesfârșită a sufletului. 
Să vorbim mai întâi despre moarte, pe urmă vom scrie 
detaliat și despre celelalte. 

Egiptenii, în vremea cea veche aveau obiceiul când făceau 
vreun ospăț, să aducă la mijlocul mesei, un chip de lemn 
cioplit și zugrăvit, astfel încât să pară că e însăși moartea, și 
îl puneau înaintea lor ca să-l vadă toţi cei poltiţi, și să guste 
cu bună orânduială și măsurat. lar acela care îl ținea, le 
zicea: Pe acesta văzându-l, cei ce sunteți poftiți, mâncaţi și 

vă desfătați de ospăț, gândindu-vă și la sfârșitul vostru. O, 
prea înţelepţilor Egipteni! Ce fel de meșteșug și mijloc aţi 
aflat, ca să păziţi înfrânarea și să fugiţi de neorânduielile ce 
se fac la ospeţe? Cu adevărat, nu putea să afle alt mijloc mai 
folositor decât acesta, spre rușinarea și osândirea noastră a 
creștinilor, care nu ne îngrijim și nu ne aducem aminte de 
moarte, ci facem atâtea necuviințe la masă. 

Asemenea și în Bizanţ, când era creștinătatea, în ziua 
când urma să încununeze pe împărat, îi aduceau patru 
pietre de diferite culori și îi ziceau să aleagă, din care voia, ca 
să-i zidească mormântul. Asemenea și la Roma au obiceiul 
când aleg pe noul Papă, îi aduc înaintea lui o bucată de câlți 
și o ard, zicând: Așa trece slava lumii acesteia. 

Milostivul loan a poruncit după ce a devenit Patriarh al 
Alexandriei, ca să-i zidească mormântul lui și să nu-l 
acopere, și să se ducă unul din slujitori în sărbătoare, când 
era îmbrăcat cu arhiereasca roabă și avea atâta slavă, să-i 
zică: Stăpâne! Poruncește să săvârșească mormântul tău că 
nu știi ziua sfârșitului tău. Aceasta se făcea ca să nu se 
mândrească atât oamenii cei mari pentru slava cea 
vremelnică, ci aducându-și aminte de moarte, să se sme- 
rească. Filozofia cea adevărată este cugetarea morţii, după 
Marele Vasile. Adu-ţi aminte totdeauna, omule, că muritor 
fiind, ai să mori într-o zi, că nici unul nu poate fugi de acest 
pahar, fie împărat, Patriarh sau orice alt însemnat om. Vine 
ceasul (și nu știi când) în care tu cel ce citești astăzi în 
această carte, fiind sănătos cu toate mădularele și simţirile 
tale, să te afli zăcând pe pat și așteptând înfricoșata rană a 
morţii. Atunci se adună aceste gânduri să te întristeze că lași 
cu totul pustii, averea și toate cele ce le-ai adunat cu atâta 
osteneală și trudă, să se desfăteze alţii, iar tu rămâi a da 
răspuns dreptului Judecător, pentru nedreptăţile ce ai făcut 

până să le dobândești. Atunci pleci de aici și nici unul din 
prietenii și iubiții tăi nu pot a-ţi da vreun ajutor și se face 
această tânguitoare despărțire. Moștenitorii iau lucrurile 
tale, viermii trupul, iar sufletul tău dracii, care atâta război 
și lupte îţi vor aduce în ceasul morții, că vei suspina cumplit, 
tânguindu-te în deșert pentru ticăloasa ta petrecere, zicând 
acestea cu lacrimi: Vai mie ticălosul! Cum am cheltuit rău 
vremea care mi-a dat-o Domnul ca să petrec în fapte bune, și 
eu am risipit-o în desfătări și curvii și alte urâte fapte de suflet 
vătămătoare; și acum sunt cuprins de mare frică și cutremur? 
Cum mă voi înfățișa înaintea dreptului Judecător? Cui voi cere 
ajutor? Acestea și alte asemenea vei avea în mintea ta, 
păcătosule, blestemând dulceţile și desfătarea trupului, care 
te-au făcut să intri în atâta primejdie, și să te tânguiești fără 
folos, că nu afli atunci în acea mare nevoie vreun ajutor. 

Nu mai este vreme de viaţă, nici pocăință spre iertare. Să 
te întorci înapoi este cu neputinţă și a trece fără de 
cercetare, iarăși cu neputinţă. Pentru aceasta fii acum gata 
și învață-te din pildele altora. Acel împărat mare al 
Babilonului și a toată Asia, Salantin, cel atât de puternic și 
viteaz, care a omorât ațâţi creștini în Palestina, în Siria și în 
Antiohia, după ce a avut atâtea biruinţe și a mărit împărăţia 
sa, ajungând în cele din urmă la ceasul morţii, a poruncit 
unui ostaș să ţie în suliță cămașa cu care avea să se 
îngroape, și să o arate norodului, zicând: Împăratul nostru 
care stăpânea atâtea împărăţii ale Asiei, moare astăzi și nu 
mai stăpânește altceva decât numai această cămașă. Așa a 
făcut acel priceput bărbat, fiindcă a cunoscut că nesaţiul ce 
a avut să dobândească vistierii și împărăţii, era tot fum și 
mândrie, fiindcă le lăsa toate aici și se ducea cu totul gol. 
Asemenea și când a fost rănit acel vestit general al 
Cartaginei, numit Magnos, apropiindu-se de moarte, a zis 

438 


acestea către fratele său Aniva și către ceilalți care îi stăteau 
înainte: Vai mie, ce sfârşit are sufletul meu! O câtă 
nepricepere este a se bucura cineva aflându-se în mare 
treaptă și slavă vestejitoare! Norocirea celor puternici este 
supusă la multe primejdii și furtuni. O, înălțime a măririlor, cât 
de iute cazi și te smerești! O nădejde mincinoasă a oamenilor! 
O slavă deșartă! O, viață îndoielnică și tristă cu totul, plină de 
osteneli și de chinuri! Ce folos primesc acum că am surpat 
cetăți, am dărăpănat turnuri și ziduri nebiruite, am distrus 
orașe și am biruit noroade nenumărate? Ce folos am, prea 
iubitul meu frate, că am zidit palate măreţe și desfătătoare cu 
marmuri colorate, împodobite cu aur și cu argint, și acum să 
mor ca un sărac și fără locuinţă într-un câmp? Mari lucruri 
cugeţi și te îngrijești să săvârșești tu, care nu știi amarnicul 
tău sfârșit. lată, eu mă duc astăzi și nu mă voi mai întoarce la 
tine, iar tu vei veni poimâine să mă găsești în Iadul cel plin de 
toată mâhnirea. 

Când a murit Alexandru cel Mare, s-au adunat mulți filo- 
zofi, dintre care unul a zis acestea către cei de faţă: Ieri nu 
încăpea pe Alexandru lărgimea și lăţimea a toată lumea și 
acum numai trei coti de pământ l-a încăput. Altul iarăși a zis: 
Ieri putea să izbăvească mult norod de la moarte, iar astăzi 
nu poate să-și ajute lui. Altul văzând mormântul lui poleit a 
zis: Ieri învistierea Alexandru aurul, iar acum aurul îl 
invistierește pe el. Altul: Ieri a călcat pământul cu slavă 
nepovestilă, iar astăzi îl acoperă pământul ca pe un defăimat 
și necinstit. Și așa fiecare filozof, a vorbit felurite cuvinte 
vrednice de pomenire, ca să dovedească deșertăciunea vieţii 
vremelnice, și a vredniciei lumești. 

Vezi cum Elinii, care nu aveau lumina credinţei, mărturi- 
seau nepriceperea acelora care se îngrijeau de lucruri de 

prisosit și nefolositoare? Aceștia numai cu lumina cunoș- 
tinţei se smereau, defăimând pe cele vremelnice ca și cum n- 
ar fi fost, iar acum sunt unii din creștini care socotind 
neamul lor cel bun, faima, bogăţia și norocirea lor, uită și nu 
iau aminte să se cunoască pe sine, ci se măresc în deșert, 
nebunii, și defaimă pe aproapele lor. Deci, să cugete unii ca 
aceștia la moarte, să-și aducă aminte totdeauna cum se fac 
în acel ceas când sufletul se desparte de trup. Când 
înșelătorul bâlci al vieţii se sparge, lutul se înnegrește, 
mădularele și toate organele care cu puţin mai înainte se 
mișcau și erau prea frumoase, se vad moarte și nelucrătoare. 
Ochii închiși, limba tăcând, mâinile legate, picioarele 
nemișcate, și pe scurt toată frumuseţea trupului se schimbă 
în urâţenie. Puterea piere și cinstea se întoarce întru necins- 
te și defăimare. Mare este plângerea și tânguirea atunci când 
frumuseţea se veștejește ca o floare, ca fumul și roua dimi- 
neţii, și toată slava ca o umbră ce nu are ființă, și ca un vis 
nălucitor cu totul piere. Unde e atunci aurul și argintul, 
mulțimea slugilor și tulburarea? Nu merge împreună 
bogăţia, nu însoțește slava, nici cineva dintre rude și prieteni 
poate să ajute ceva ticălosului suflet, ci lăcrimează fără 
mângâiere și nu este cel ce îl miluește pe el. Către Îngeri 
privește și fără folos se roagă. Către oameni întinzând 
mâinile nu are pe cel care să-l ajute; ci se duce în calea pe 
care niciodată n-a călătorit,  înfăţișându-se înaintea 
Dreptului și înfricoșatului Judecător, unde nu este căutarea 
la față, ci într-o vrednicie deopotrivă bogatul și săracul, 
împăratul și ostașul stau înainte. Dacă acestea ar fi gândit 
împărații și puternicii, bogaţii și cei de bun neam, 
stăpânitorii și boierii, s-ar fi smerit să nu nedreptăţească, 
nici să defaime pe săraci. 

Ascultă, boierule de bun neam, (care atâta te îngâmfezi și 

te înalți și petreci cu nerușinare în desfătare și împătimire 
trupească, ca și cum ai fi nemuritor), ce zice Isaia cu glas 
mare; „Tot trupul iarbă, și toată slava omului ca floarea 
ierbii”. Şi cu adevărat, precum răsărind soarele iarba se 
usucă și frumuseţea ei piere, așa și omul în floarea bunei 
norociri și în bogăţia lui ca într-o clipeală de ochi piere. 
Plângeţi, așadar, bogaţilor, tânguindu-vă pentru ticăloșiile 
voastre, după cum vă zice Apostolul Iacov: „Că bogăţia 
voastră a putrezit, şi hainele voastre s-au făcut mâncare 
moliilor”. 

Scrie Proorocul Daniel despre Baltazar împăratul Babi- 
lonului, că a făcut ospăț celor mai mari ai împărăției, și 
mâncând și bând cu ţiitoarele lui s-a îmbătat, iar noaptea 
spre pedeapsa fărădelegii lui l-au omorât. 

În Faptele Apostolilor se vede că stând Irod îmbrăcat în 
porfiră împărătească, asculta laudele și cântările cele pline 
de hulă pe care i le aducea norodul cel nebun. Deci, în acel 
ceas l-a rănit îngerul Domnului, și a murit pe neașteptate, 
făcându-se mâncare viermilor. Nu numai aceștia, ci și alți 
mulți s-au răpit numai într-un minut și nu le-au folosit 
nicidecum puterea, neamul cel bun, bogăţia lor nici înţelep- 
ciunea și învățătura, să scape de moarte, ci mai ales se află 
pentru slava și buna lor norocire, în mai cumplită și dure- 
roasă muncă. Ce s-au făcut acei iubitori de lume, de care vă 
aduceţi aminte că mâncau împreună cu voi, și beau băuturi 
dulci și scumpe, cheltuind vremea cu nepricepere în deșer- 
tăciuni, în betii, mândrii și râsete, povești, jocuri, cântece și 
alte deșarte lucruri? Unde sunt acum rudele, prietenii, fraţii 
și fii voștrii? Ce s-au făcut de nu se văd defel? Toţi au 
călătorit pe calea fără întoarcere, au intrat în Iadul cel 
întunecos și au pierit. Nu a rămas altceva în mormântul lor, 
decât viermi, putoare, cenușă și oase uscate. S-a dat trupul 

lor spre mâncare viermilor, și sufletul lor să se muncească 
totdeauna. Pentru o scurtă desfătare, pentru o mică dulceaţă 
și râsete nefolositoare, pentru mângâiere vremelnică, au 
moștenit necaz și pedeapsă veșnică, și în loc de prietenii 
lumești pe care i-au avut aici, sunt într-o ceată cu întune- 
caţii și prea urâţii draci. La ce le-a folosit deci, cele mai 
dinainte desfătări, bogăţia, slava, slugile, podoaba hainelor și 
cealaltă bună norocire vremelnică? Dar, fiindcă acestea toate 
ca fulgerul pier și ca fumul se risipesc, și nu folosesc de fel 
după moarte, adu-ţi aminte în fiecare zi de acel ceas 
înfricoșat și socotește, că mâine vei muri și toate le lași 
pustii. De multe ori se găsesc și pasc într-o țarină găini și 
alte pasări, răspândite ici și colo, care caută muște, lăcuste 
și țânțari. Şi acolo unde se învârtesc fără grijă, se repede fără 
de veste răpitorul uliu, și răpește una din mijloc, o sfâșie și o 
mănâncă. Celelalte, pline de frică fug și se ascund, dar peste 
puţin timp, ca niște nepricepute și proaste, uită frica, și 
ieșind iarăși pasc. Se întoarce uliul și răpește și alta, iar ele 
din nou se ascund de frică, și după puţină vreme iar uită 
primejdia preumblându-se fără frică sau grijă de moarte, 
până când le mănâncă una câte una şi le pierde de tot. O, 
oameni nepricepuţi! În aceeași stare vă aflaţi, ca pasările, și 
vă preumblaţi în livada plăcerilor lumii şi desfătărilor 
trupești, căutând muște și lucruri ale veacului acestuia, 
vrednice de râs, petrecând fără de griji și fără vreo luare 
aminte a sufletului vostru, ca și când ați fi nemuritori 
totdeauna. Dar, vai vouă, nepricepuţilor, că vine fără de 
veste răpitoarea moarte și ia pe prietenul din mijlocul vostru, 
pe cunoscut, pe rudă și pe iubitul vostru, și rămâneţi toți 
întristați, cuprinși de frică și cutremur, zicând: Doamne 
miluiește, a murit acela, cel puternic, cel cinstit, bogat și prea 
înțeleptul acela, acea prea frumoasă și prea bună fe-cioară. O, 

cum a pierit această frumuseţe? Cum s-a pierdut această 
putere? Cum s-a stins prea luminata făclie a tinereţii? Vai mie, 
dacă aș fi murit și eu cel ce am făcut atâtea păcate, rău aș fi 
pătimit și care muncă m-ar fi primit? Acestea și alte asemenea 
zicând, cugetaţi a vă întoarce la pocăință, dar în puţine zile 
uitaţi primejdia, ştergeţi din mintea voastră pe prietenii 
voştri cei morţi, și vă daţi iarăși ca pasările cele nepricepute 
la desfătările lumești. Astfel venind iarăși moartea, ia altă 
rudă și prieten al vostru și poimâine altul, până ia pe toţi și 
muriți neîndreptaţi. O, nebunilor și mai nesimţitorilor decât 
dobitoacele cele necuvântătoare! Nu este de mirare ca 
pasările cele nepricepute și fără răutate să se amăgească 
fiind necuvântătoare și nu cunosc folosul lor; însă la voi, 
creștinilor, este de mirare căci sunteţi împodobiţi cu două 
lumini: a minţii și a credinţei și deosebiți binele de rău, și 
văzând că mor atâţia în fiecare zi, nu vă întoarceţi la 
pocăință și nu vă gândiţi la moarte. 

Scrie sf. loan Scărarul la a șaptea treaptă a cărții lui, că 
un monah Isihie ce-i zicea și Horovitul, viețuia fără grijă. 
Apoi s-a îmbolnăvit greu, și i-a ieșit sufletul cu adevărat din 
trup, şi după ce a trecut un ceas, iarăși a înviat și ne-a rugat 
să ieșim afară din chilia lui. După aceasta zidindu-și ușa cu 
pietre și cu var, a rămas doisprezece ani închis înlăuntru, 
fără să vorbească vreodată vreun cuvânt, și fără ca să 
mănânce altceva, decât puţină pâine și apă. Vărsa lacrimi 
nenumărate, aducându-și aminte de acele înfricoșate și 
înspăimântătoare lucruri pe care le-a văzut în acea uimire. 
După ce am cunoscut că s-a apropiat de sfârșit, am stricat 
zidul și intrând, l-am rugat ca să ne spună un cuvânt de 
suflet, folositor, spre învăţătură, dar n-a voit să vorbească 
altceva, decât acestea: Cel ce va cugeta la moarte și la 
răspunsul ce are să-l dea la înjricoșata judecată a Domnului, 

nu va putea păcătui niciodată. Acestea zicând, a adormit, de 
trei ori fericitul, și toți ne-am minunat de dânsul, care era 
mai înainte atât de leneș și numai într-un ceas să se prefacă 
în așa de minunată și dumnezeiască schimbare. 

Până aici sunt cuvintele cuviosului loan pomenit mai sus, 
și nu poate să se îndoiască cineva la aceasta, că este vred- 
nică de crezut, mărturia acestui sfânt care era de față și a 
văzut cu ochii pricina. Mai ales, trebuie să ne înfricoșem 
mult gândindu-ne la pocăinţa făcută de acest cuvios prin 
acea înfricoșată vedenie și uimire și să ne nevoim ca să-l 
urmăm după putere. 

Spuneţi-mi adevărul la această întrebare: Dacă ar fi 
poruncit împăratul să vă ucidă pe toţi dar nu pe toţi într-o zi, 
ci să vă ţie închiși și să poată astăzi zece, mâine douăzeci, iar 
poimâine treizeci, ca să-i ucidă, fără a ști fiecare ziua sfâr- 
șitului său, numai să aștepte în tot ceasul moartea, cu ce 
inimă și cuget aţi fi stat în acea închisoare, toți voi cei 
osândiți? Cum aţi fi cheltuit puţinele zile și ceasurile 
voastre? Oare la jocuri, în mândrii, în sfadă, în lupte și alte 
asemenea? Nu! Ci aţi fi stat liniștiți, în mare întristare și 
posomorâţi, gândindu-vă la primejdia cea netrecută ce vă 
așteaptă. Iar de ar fi voit cineva din voi, să se joace, să se 
lupte, să se sfădească și fără de grijă să vorbească cuvinte 
deșarte, nu l-aţi fi osândit ca pe un nebun și nepriceput, că 
în loc de a purta grijă de sufletul lui și să ceară iertare de la 
Dumnezeu, el se sfădește și în deșert se mărește? O, creștinii 
mei! Întru asemenea hotărâre ne aflăm noi toți urmașii lui 
Adam, după călcarea de poruncă, prin care ne-am osândit de 
Cerescul împărat la moarte. „În oricare zi veţi mânca dintr- 
acesta, cu moarte veți muri”. Şi urmează să murim toți astăzi 
sau mâine, și noi orbii și nepricepuţii nu ne pocăim de 
păcatele noastre, ca să ne ierte, ci cheltuim zilele și ceasurile 

noastre în deșertăciuni și jocuri, ca și cum nu ar fi hotărârea 
morţii asupra noastră, ci am fi nemuritori! O, nepricepere! 
Hotărârea morţii o ţinem ca astăzi sau mâine să ni să taie 
capetele, și noi cerem desfătări trupești și deșertăciuni 
lumești? Deschideţi-vă ochii minţii, păcătoşilor, iertaţi pe cei 
ce vă urăsc pe voi, tânguiţi-vă acum și plângeţi cât timp mai 
folosesc lacrimile! Deșteptaţi-vă, și vă rugaţi și cugetați la 
moarte, că nu știți nici ziua, nici ceasul când Mirele vine. 
Privegheațţi ca să intraţi la nuntă cu fecioarele cele înțelepte, 
ca nu rămânând afară cu cele nebune, să vă tânguiți în 
zadar pentru paguba voastră, și să plângeţi veșnic fără 
mângâiere. 

CAPITOLUL XX 


DESPRE A DOUA VENIRE A DOMNULUI 
ȘI DESPRE ÎNVIEREA CEA DE OBȘTE 
A OAMENILOR 


TARE frică și cutremur nespus are în această lume un 
osândit la moarte, când îl scot din temniţă gealații și îl duc la 
divan să-i citească înfiorătoarea hotărâre. O așa slăbiciune și 
împuţinare de suflet vine de frica pedepsei, că faţa i se 
îngălbenește, limba și gâtlejul i se usucă, sângele piere din 
faţa lui și unora din nemăsurata groază pe care o au, le iese 
sufletul mai înainte de a le tăia capul. Dar ce sunt toate 
acestea pe lângă acea frică și tulburare pe care o vor avea 
ticăloșii păcătoși în ceasul cel înfricoșat al Venirii a doua a 
Domnului, când îi vor chema sfinţii Îngeri să dea înfricoșat 
răspuns Judecătorului cel Cinstit, pentru toate faptele, 
cuvintele și gândurile inimii lor? Ce se vor face atunci? Unde 
se vor ascunde? Cum se vor ajuta, nenorociţii? Acolo lacri- 
mile nu folosesc la nimic, pocăința nu este primită, 
rugăciunile nu se aud. Că după ce se va sfârși ceasul cel mai 
de pe urmă al vieţii, nu se mai dă altă vreme spre pocăință. 

Bogăția, stăpânirea și alte asemenea lucruri ale lumii, nu 
folosesc, după cum zice la Paremii: „Nu va folosi bogăţia în 
ziua mâniei; iar dreptatea va izbăvi de la moarte”. Zice încă și 
Evanghelistul Matei acestea, pentru a Doua Venire a 
Domnului: „Precum fulgerul iese de la răsărituri și se vede 
până la apusuri, așa va fi venirea Fiului omului. Îndată dar 
după necazul acelor zile soarele și luna se vor întuneca, 
stelele vor cădea din cer ș.a.m.d.” Așadar, dacă acum avem 
atâta frică când fulgeră, sau tună tare, temându-ne ca să nu 

cadă vreun trăsnet și să ne ucidă, după cum s-a întâmplat 
de multe ori multor oameni, câtă frică și ce cutremur va 
cuprinde toată lumea în ziua aceea înfricoșată, când se va 
cutremura pământul și marea va mugi, când se va aprinde 
aerul, să cadă foc și să ardă toată lumea? Pe urmă să vină 
întru multă slavă și putere Împăratul Împăraţilor cu toate 
cereștile puteri, nu cum a venit mai înainte smerit și pe 
urmă defăimat de mulți, ci în mare cuviinţă și cu slavă multă 
și toți închinându-i-se. La întâia venire a venit Stăpânul 
Hristos smerit și tainic, fără vreo slavă, ascuns nouă luni în 
Feciorescul pântece, iar la A doua Venire se va vedea venind 
întru multă slavă pe nor luminos. Atunci s-a născut în 
peșteră sărăcăcioasă, s-a culcat în ieslea dobitoacelor, 
înfășându-se în scutece simple și sărace, iar la a doua, va fi 
slăvit, și de toți cunoscut Dumnezeul Măririi. La cea dintâi, a 
venit cu trup pătimitor, ca un stricăcios, și la cea de a doua, 
va veni cu ființă nepătimitoare, și dumnezeiască. Prima dată 
Mântuitor prea bun, şi a doua oară, Judecător prea înfri- 
coșat. Atunci a venit pentru păcătoși, iar acum va veni 
împotriva păcătoşilor. Atunci ca să pătimească cu cei aleși, și 
acum ca să împărăţească și împreună să se slăvească cu ei. 
La întâia venire a Sa nu s-au arătat mai înainte semne și 
minuni să mărturisească venirea Lui; iar la a doua, se vor 
vedea atâtea semne în soare și în lună și la toate zidirile, 
încât îl vor cunoaște toți că vine Judecător tuturor, ca să 
răsplătească fiecăruia după lucrările lui. Înțeleptul Ieronim 
zice în cărţile lui că a găsit în Hronograful Evreilor, că se vor 
arăta mai înaintea Venirii lui Hristos douăsprezece semne, 
adică: 

În ziua cea dintâi se va înălța marea atâta, încât va întrece 
cu unsprezece coţi toate hotarele ei, nu ca să le acopere, ci 
să stea în locul ei, ca și când ar avea un zid împrejur. 

În a doua se va cufunda atât de adânc, încât să nu se 
vadă. 

În a treia se va vedea deasupra mării chiţii cei mari şi 
peștii înfricoșaţi, și vor striga atât de tare, încât se va auzi 
glasul lor până la cer. 

În a patra, se va usca marea și toate apele. 

În a cincea, vor asuda copacii cu sânge, și toate ierburile 
pământului. 

În a șasea, se va face un cutremur în toată lumea atât de 
mare și înfricoșător, încât să nu poată un om, nici dobitoc, 
să stea pe picioarele sale, și vor cădea toate zidirile și 
lăcașurile, toți munţii și tot locul înalt, și se va face toată 
lumea o câmpie. 

În a șaptea, toate pietrele se vor lovi între dânsele și se vor 
sfărâma. 

În a opta se vor deschide toate mormintele de la răsărit 
până la apus, și vor ieși oasele morţilor ca să stea deasupra 
pământului. 

În a noua, vor cădea stelele din cer, și toate fiarele se vor 
aduna în câmpuri strigând cu îngrozire și fără a paște. 

În a zecea, vor muri toți oamenii, ca să învieze cu ceilalți 
după puţin timp. 

În a unsprezecea, se va arde de foc foarte iute cerul, aerul 
și toată fața pământului. 

În a douăsprezecea, se va face cer nou și pământ nou și 
atunci va veni Înfricoșatul Judecător arătat, foc mergând 
înaintea Lui, precum zice David: „Dumnezeu arătat va veni și 
nu va tăcea. Foc înaintea Lui va arde” și cele ale Psalmului. 
Aceeași zice și Prorocul Ioil în al 2-lea capitol. Iar Marele 
Vasile zice: „Că după ce va curăţi Domnul lumea prin foc, care 
foc se va înălța deasupra munţilor cu cincisprezece coți, 
precum și apa potopului, atunci se va despărți căldura de 

lumină, și arșița o va trimite păcătoşilor spre mai cumplită 
muncă, iar lumina, drepţilor, ca să aibă mai multă veselie și 
bucurie. Atunci va ședea Dreptul Judecător pe scaunul slavei 
sale, și se vor aduna toate neamurile înaintea lui, ș.a.m.d.” 

Pentru patru pricini este de trebuinţă a se face Judecata a 
toată lumea. 

Întâi, ca să arate întru aceasta dreptatea lui Dumnezeu, 
atât răsplătirea faptelor bune, precum și pedepsirea faptelor 
rele, după cuvântul Psalmistului: „Cunoaște-se Domnul 
judecăţi făcând”. Și în Apocalipsă: „Toate neamurile vor veni 
și se vor închina înaintea Ta, că îndreptările Tale s-au arătat”. 

Al doilea, trebuie cu dreptate să se laude lucrurile bune, 
înaintea tuturor Îngerilor și a oamenilor, și cele rele să fie 
rușinate, după cum sf. Apostol Pavel ne învaţă: „Să nu 
judecăm pe cineva mai înainte de vreme, ci să așteptăm 
venirea Domnului care luminează pe cele ascunse, și atunci va 
fi judecat fiecare de Dânsul”. 

Al treilea, judecata oamenilor greșește mult în viața 
aceasta, fiindcă judecă pe cele de afară care se văd, dar nu le 
știe pe cele dinlăuntru și socotesc mieii lupi, și oile fiare. 
Pentru aceasta e de trebuinţă să se judece fiecare precum 
este, să se vădească faptele lui. Că precum copacii dum- 
brăvilor, se arată în vremea iernii la fel, și nu se deosebește 
cel verde de cel uscat, și cel folositor și bun roditor de cel 
nefolositor și neroditor, iar când vine prea dorita primăvară, 
se îmbracă lumea în culoare nouă, înverzesc livezile, 
dumbrăvile își împrăștie miresmele, ierburile înfloresc și toţi 
pomii se îmbracă în frunze și în flori de multe feluri. Atunci 
se cunosc cele verzi de cele uscate. Că cele fragede se încarcă 
cu frunze și cu flori și aduc la vreme roadele lor, iar cele 
uscate rămân netrebnice, lipsite de toată podoaba și 
frumuseţea, și vrednice numai de a se arde, — așa și toţi 

oamenii, până când ne aflăm în cumplita iarnă a acestei 
vieţi, cu greu se cunoaște cel bun de cel rău și dreptul de cel 
păcătos. lar în ziua Judecăţii care este adevărată și nestri- 
căcioasă primăvară, şi se înnoiește toată lumea și toți 
oamenii vor învia, atunci se vor cunoaște lămurit câți au fost 
răcoriți și adăpaţi de darul lui Dumnezeu, și câți au murit în 
păcat. Că cei păcătoşi și vinovaţi, ca niște copaci uscați 
stând de-a stânga lui Dumnezeu, fără să aibă vreo podoabă, 
nici floare, nici frunză, nici rod al frumoasei slave a vieţii 
veșnice, și ca niște uscați și netrebnici copaci vor fi aruncaţi 
în focul muncilor. Iar drepţii, ca niște plante și pomi foarte 
roditori, plini de fapte bune, vor sta de-a dreapta Domnului, 
împodobiţi cu foarte frumoase flori, strălucind mai mult 
decât soarele, vărsând cu îndestulare rodul prea slăvitei 
fericiri. 

Al patrulea și cel din urmă, vedem pe cei răi și fărădelege 
norociți în viaţa aceasta, iar pe cei îmbunătăţiţi și drepţi, în 
necazuri și felurite dureri. Deci, trebuie la toți Domnul să 
arate pricina aceasta pentru ce a dat aici păcătoșilor 
norocire, și drepţilor astfel de pedeapsă. Și aceasta se va 
arăta la acea de obște înviere, când drepţii vor străluci ca 
luminătorii, dobândind rodul lucrurilor lor cele bune, iar pă- 
cătoșii pentru reaua și vicleana lor petrecere, vor lua rușine 
și necinste veșnică. Pentru aceste pricini se va face învierea. 
Și încă pentru ca să dobândească sufletul împreună cu 
trupul, răsplătirea lucrurilor. Că precum acești doi împre- 
ună, lucrează binele și răul, este cu dreptate să se mun- 
cească sau să se slăvească amândoi. 

Multe și felurite lucruri sunt vrednice de socotit la acest 
Divan, iar mai presus de toate, gândește-te cu ce scumpătate 
are să se facă de Judecător cercetarea, când se vor întreba și 
de cele mai mici greșeli, nu numai lucrul, ci și cuvântul și 

gândurile. Cine nu se va minuna și se va miricoșa, auzind 
aceste stăpânești cuvinte? „Zic vouă, că pentru tot cuvântul 
desert pe care îl vor grăi oamenii, vor da răspuns în ziua 
Judecăţii”. Acestea zice la al 12-lea capitol al Evangheliei 
după Matei. 

Şi dacă pentru nefolositoare și deșarte cuvinte care nu fac 
nimănui rău, vom fi cercetaţi, ce vom pătimi pentru cele 
necuviincioase și nerușinate? Pentru gândurile întinate și 
spurcate? Pentru privirile cele pline de curvie și aprin- 
zătoare? Pentru mâinile pline de sânge? Și pe scurt zicând, 
pentru toată vremea vieţii noastre pe care am cheltuit-o în 
lucruri rele și necuviincioase? O, câtă rușine vor avea 
păcătoșii în ceasul acela! Când faptele cele urâte și 
fărădelegile pe care le ascundeau în colţuri la casele lor, și 
nerușinările ce au făcut în toată viața lor, vor fi făcute 
publice, se vor vădi să le audă toată lumea, să se rușineze 
înaintea Îngerilor și a oamenilor. Atunci vor striga împotriva 
noastră a păcătoşilor, cei trei pârâși: Întâi, diavolul care va 
arăta scrise toate păcatele ce am săvârșit, unde și cum, și în 
ce fel, strigând către Domnul și zicând: Prea Dreptule 
Judecător! Acest păcătos nu a păzit poruncile Tale, ci mai ales 
săvârșea totdeauna voile trupești, deci, osândește-l după 
Japtele lui. Al doilea pârâș este reaua noastră conștiință, 
adică păcatele noastre, care sunt scrise în cărți ca să le vadă 
Domnul și să facă judecată, după cum zice loan în 
Apocalipsă: „Şi am văzut morţii mici și mari stând înaintea lui 
Dumnezeu, și cărţile s-au deschis și s-au judecat morţii din 
cele scrise în cărți, după lucrurile lor” Al treilea pârâș al 
nostru este toată lumea, după cum zice Hrisostom: „În ziua 
aceea nu vom putea să ne îndreptăm înaintea Judecătorului, 
fiind împotriva noastră cerul, pământul, apa, soarele, stelele și 

știind lucrările și toate cuvintele, va mărturisi atunci 
adevărul.” 

Se vede în Lavsaicon, că frații au rugat pe avva Amun, să 
le spună cuvânt de suflet folositor, și el le-a răspuns, zicând: 
„Cel ce voiește să se izbăvească de cursele diavolului, ca să 
nu cadă în înfricoșatul adânc al Iadului, să aibă mintea și 
inima lui totdeauna la acea înfricoșată hotărire pe care o dă 
Dreptul Judecător împotriva păcătoşilor, și să stea cu frică și 
mâhnire, ca și hoţii și tălharii din temniţă, care așteaptă în tot 
ceasul osânda lor la moarte, tânguindu-se neîncetat și 
întrebând când vine judecătorul să-i osândească la moarte”. 

Așa trebuie să facă și monahul și oricare creștin credin- 
cios, zicând în tot ceasul cu zdrobirea mimii și cu lacrimi 
fierbinţi: „Vai mie, vai mie ticălosul! Cum mă voi arăta în acea 
înfricoșata zi la Cinstita Judecată, să dau răspuns pentru 
trândava și reaua mea petrecere, nepriceputul!”. Așa, frații 
mei, cunoaşteţi bine că acela care nu are o asemenea frică în 
inima sa, cu ușurință cade în lenevire și în alte multe păcate. 
Ci să venim la acel prea fericit și dorit glas pe care Stăpânul 
îl va zice către prietenii săi, atunci după ce va face împăratul 
cercetarea, și va despărți pe cei drepţi de cei păcătoşi, ca să-i 
pună de-a dreapta, zicând către dânșii acestea, cu față 
veselă: „Veniti binecuvântații Părintelui meu, de moșteniţi 
împărăția cea gătită vouă de la întemeierea lumii, ș.a.m.d. 
Veniţi slugile mele cele alese, să dobândiți acum plata 
ostenelilor voastre înmulțit. Veniti să luați împărăție 
nesfârșită, bucurie negrăită și slavă neveștejită. La întâia mea 
venire, m-am făcut om pătimitor și am răbdat pentru 
dragostea voastră batjocoriri, bătăi și moarte de ocară, și v-am 
dat spre mâncare Trupul meu, și alte multe binefaceri v-am 
făcut și acum iarăși am venit ca să vă îndumnezeiesc și să vă 

dau slava mea. Împărăţia mea să fie a voastră; Dumnezeirea 
mea, fericirea voastră; Îngerii, împreună cetăţeni ai voștri; 
Maica mea, mama voastră; Tatăl meu Tatăl vostru; și Eu 
fratele vostru. Nu pot să vă dau mai mult fiindcă nu se află alt 
dar mai scump decât acesta. Veniţi binecuvântații Părintelui 
meu. Veniţi voi care ați fost defăimaţi și izgoniți de lume 
pentru numele meu; și ați lăsat tată, mamă și frați, să vă 
cinstesc eu, și să vă slăvesc fiindcă ați ascultat poruncile mele 
și ați urât lumea și trupul vostru, aţi arătat către săraci 
îndurare de milostivire pentru dragostea mea. Cunoașteţi, că 
mie ați făcut acea bunătate, pentru aceasta ca un datornic vă 
plătesc cu multă dărnicie astăzi, cu slavă nevestejită și veselie 
veșnică.” 

O, răsplătire nemărginită, pentru atâta de mică facere de 
bine! O, binefacere nemaiauzită, pentru atât puţină dăruire! 
O, nepreţuite daruri, pentru o faptă bună prea mică! O, 
Dumnezeul meu prea bun, ce răsplătire este aceasta, să dai 
asemenea Împărăţie și fericire negrăită pentru puţină pâine, 
vin și proastă îmbrăcăminte? O, bine norociți drepţi, care 
moșteniţi astfel de desfătare pentru puţin bine ce aţi făcut! și 
după ce va mulțumi pe cei îmbunătăţiți Împăratul, își va 
întoarce cu urgie și mânie nemaiauzită fața spre ticăloșii 
păcătoşi, zicând, către dânșii acestea: „O, nelegiuiților și 
necredincioșilor! A venit vremea să dobândiți după vrednicia 
lucrurilor voastre. O, nemulțumitorilor, care ați defăimat legea 
mea, poruncile mele nu le-aţi socotit nicidecum, și ați asuprit, 
socotind că nu veţi da răspuns pentru faptele voastre! Vai 
vouă! Acum să înțelegeţi paguba voastră cea mare. O, vite 
neroditoare ale viei mele! Eu nu am încetat niciodată să vă 
adăp cu roua harului meu și cu apa înțelepciunii mele, să vă 
luminez cu soarele credinței și să vă hrănesc cu mâncarea 

Tainelor mele, îngerii mei i-am dat spre paza voastră și alte 
daruri și binefaceri v-am făcut, și voi, nemulțumitorilor, mi-aţi 
răsplătit rele în loc de bune. În loc de strugure copt și rod al 
lucrărilor bune, ați născut spini și mărăcini. Eu m-am făcut om 
pentru dragostea voastră și mult m-am ostenit, ca să vă 
izbăvesc din strămoșescul păcat. M-am dat în mâinile celor 
Jărădelege, am fost bătut, pălmuit, încununat cu spini și am 
murit pe Cruce cu multă rușine pentru voi, ca să vă izbăvesc 
din veșnica robie, și să vă fac moștenitori Împărăției mele. Și 
voi nemulțumitorilor, ce aţi făcut pentru voi? Câtă milostenie 
ați dat? Cât aţi pătimit în postiri, privegheri și alte ca acestea 
ce erati datori a face? Multă nemulțumire aţi arătat către 
Patima mea, Tainele mele le-aţi defăimat și toate voile ați 
împlinit, răpiri, curvii, ucideri și alte asemenea nelegiuiri, iar 
pe mine nu m-aţi socotit, și nici nu m-ați avut ca Dumnezeu al 
vostru, ci adesea ați hulit numele meu fără rușine. Deci, 
fiindcă așa ati petrecut și poruncile mele nu le-aţi păzit, acum 
nu aveți nicidecum parte cu mine în Împărăţia mea”. 

Dar cum voi povesti frații mei, de acea hotărîrea 
înfricoșătoare, pe care o va glăsui împotriva lor, după ce 
Domnul îi va mustra? Mâna mea, cu adevărat tremură, ochii 
mei varsă lacrimi, și nu pot s-o descriu! 

Limba nu poate grăi, sângele răcește, gâtlejul meu se 
înăbușă, și nu pot să vorbesc! 

Înspăimântă-te cerule și cutremură-te pământule, înfrico- 
șează-te mare și clintiţi-vă toate stihiile zidirii! O, pietrelor! 
O, copacilor și ierburilor! Ascultaţi înfricoșătoarea hotărâre 
asupra păcătoşilor, și fie-vă milă de ei, din frunze picaţi 
lacrimi. O, și de ar fi fost cu putință în ceasul acesta, să 
răsune glasul meu în toate marginile lumii și să audă toţi 
bogaţii şi săracii, bărbaţii și muierile să audă acea 
înfricoșătoare hotărâre ce o va da acel Drept Judecător 

împotriva păcătoşilor zicând: „Duceţi-vă de la mine bleste- 
maţilor în focul cel veșnic, cel gătit diavolilor și îngerilor lui”. O, 
nemângâiată nenorocire! O, pagubă nepovestită! Plângeţi toți 
ascultătorii și tânguiţi-vă că înlricoșătoare și neschimbată 
este hotărârea, întristarea veșnică și durerea nemângâiată. 
Acest cuvânt, va fi atât de puternic, încât se va deschide 
pământul îndată, ca să înghită în adâncul cel mai dedesubt 
pe toți păcătoşii câţi au trăit în spurcăciuni, cheltuindu-și 
zilele lor în deșert cu netrebnicie, desfătându-se în cântece 
de chimvale și chitare, bucurându-se de dulcile cântări ale 
muzicilor și orgilor. Despre această cădere scrie Sf. Ioan în 
Apocalipsă, zicând: „A căzut Babilonul cel mare și s-a făcut 
locuință dracilor și păzitoare a tot duhul necurat”. Și după 
aceasta zice iarași: „Văzut-am un înger puternic, și a ridicat în 
sus o piatră mare ca de moară, și a aruncat-o în mare zicând: 
cu această tulburare se va cufunda cetatea cea mare Babi- 
lonului, și niciodată să nu se ridice din adânc. Așadar vor 
cădea păcătoşii în acea tânguitoare și prea întunecoasă 
adâncime a muncii nesfârșite”. 

O ascultătorilor! Câta întristare și amărăciune socotiți că 
vor primi ticăloșii, când se vor despărți unii de alţii? Prieten 
de prieten, tată de prea iubiții fii, bărbatul de iubita sa soţie, 
și vor merge unii în viața veșnică, iar ceilalți în munca cea 
nesfârșită? Atunci se vor blestema unul pe altul. Unul zicând 
către fiii săi: Blestemat să fii fiule, și tu fiică, pentru că din 
nemărginita dragoste pe care am avut-o, ca să vă căsătoresc 
cu fețe de bun neam, să vă fac bogaţi, am urât sufletul meu 
și nu-mi aduceam aminte de poruncile Domnului, ci am 
răpit cele străine și am nedreptăţit ca să vă îmbogăţesc, și 
acum mă muncesc pentru voi! Şi aceștia vor zice către 
dânșii: Blestemaţi să fiți voi, părinţii noștri, necredincioșilor 
și fărădelege, că nu ne-aţi învăţat poruncile Domnului, nici 

nu ne-aţi povăţuit spre mântuire. Ce folos ne-aţi adus cu 
bogăţia voastră? Aceasta a fost pricina pierzăniei noastre, 
fiindcă nu aţi câștigat-o prin dreptate, ci prin răpire și 
lăcomie. Și iarăși, noi pentru că am avut mulți bani am făcut 
toate voile noastre cele trupești. Însă dacă am fi fost mai 
săraci, nu am fi păcătuit cu atâta nerușinare. Blestemaţi să 
fiți, nepricepuţilor, căci pentru ca să ne îmbogățiți și să ne 
dați vremelnic pământ și dobândă pieritoare, ne-aţi lipsit de 
fericirea cea veșnică, și ne-am despărțit și noi și voi de 
Dumnezeu, și ne-am osândit în foc fără sfârșit. Acestea și 
alte asemenea va zice o rudă către alta fără folos, că atunci 
nu folosește pocăința. Aţi auzit, omenilor de bun neam, cât 
folos aveţi dacă faceţi pe copiii voştri bogaţi, și de câtă 
muncă vă faceți lor pricinuitori? Pentru ce aveţi atâta sete 
pentru iubirea de argint? Pentru ce voiţi banii și îi adunaţi 
spre pierzarea voastră? Pentru ce nu-i împărţiţi săracilor, ca 
să vi-i datoreze Stăpânul atunci la acea priveliște a toată 
lumea, să vă binecuvânteze înaintea tuturor, să vă facă 
împreună moștenitori împărăției Lui, ci doriți mai bine, 
nepricepuțţilor, să vă osândiți în muncă, doar ca să lăsați 
bogăţie copiilor voştri? Sunt unii atât de nesocotiți și amăgiţi 
de draci, că se împotrivesc celor mai sus zise, zicând: 

Cine știe dacă este adevărat că vom învia după atâta 
trecere de ani, în care nici o bucăţică de os nu a mai rămas, 
ci toți s-au făcut cenușă și ţărână neînsullețită? O, ce hulire! 
Cel ce tăgăduiește nemurirea sufletului, zicând că nu este 
înviere a morţilor, este cu totul ateu, că tot atât este a zice 
acestea, ca și cum ar zice că nu este Dumnezeu. Aceasta este 
pricină de a deschide cineva ușa la toate desfrânările, făcând 
oricâte răutăți îl va îndemna diavolul. Că dacă nu ar fi altă 
viață după moarte, trebuia să fugim acum de faptele bune, și 
să săvârșim toate voile noastre trupești, să petrecem o viaţă 

necinstită și porcească, și să fugim de toate cele ce le urăște 
firea noastră, să viețuim ca niște dobitoace necuvântătoare și 
nepricepute. Încă mai vedem în lumea aceasta făcându-se 
multe nedreptăţi. Bogaţii defaimă pe cei săraci și îi sugrumă 
prin câștiguri și dobânzi de multe feluri; tiranii ucid pe mulți 
cu nedreptate; și se pedepsesc cei nevinovaţi; cei necredin- 
cioși și fărădelege primesc domnii; cei nepricepuţi și 
nevrednici au cinste și vrednicii; iar cei pricepuţi și învățați 
sunt defăimațţi și necinstiţi. Cei înţelepţi sunt stăpâniţi de cei 
neînțelepţi, și cei cu minte sunt stăpâniţi de cei fără de 
minte. Viclenii și făţarnicii poruncesc și cei buni sunt 
defăimaţi; minciuna se laudă și adevărul se calcă, și pe 
scurt, cel ce are suflet, nu are viață. Deci, dacă nu este 
învierea morţilor și răsplătirea faptelor, putem spune că 
Dumnezeu nu ocârmuiește bine lumea, fiindcă se fac atâtea 
neorânduieli, care dă pricină de îndrăznesc nenorociții să 
facă toată fărădelegea, pentru că nu-i pedepsește prea greu. 
Numai aceasta de ar pune-o cineva în mintea sa, este mare 
nelegiuire. Dar noi credincioșii zicem: că răul pe care nu-l 
pedepsește Domnul în viața aceasta, îl pedepsește în cealaltă 
greu. Şi aceasta este semn adevărat și mărturie 
nemincinoasă, că este un alt Divan la care se vor cerceta 
toate faptele noastre. 

Sfântul Ioan Gură de aur, în al IV-lea cuvânt despre 
Pronie, ca să arate că este și altă viaţă după moarte zice: „Un 
judecător se numește drept, când pedepsește pe cei răi, iar 
pe cei buni îi încununează. Și fiindcă Dumnezeu este 
Judecătorul cel mai înalt al lumii, trebuie să facă asemeni, 
altfel nu ar fi fost nici Dumnezeu drept, că dreptatea este 
atât de unită cu Dumnezeirea, că cel ce se va lepăda de 
dreptate, se leapădă și de Dumnezeire. Acum vedem mulți 
îmbunătăţiți și sfinţi oameni, care nu numai că nu sunt 


457 


încununați pentru faptele lor cele bune, ci mai ales au 
necazuri, goniri și felurite chinuri. Și alții înrăutăţiți, care nu 
au necazuri după cum s-ar cuveni, ci desfătare. Așadar dacă 
nu este altă viață, Dumnezeu nedrept este; dar punând 
învierea morţilor, se păzeşte dreptatea și judecăţile lui 
Dumnezeu, căci câţi plâng aici pentru dragostea Lui, în viața 
cealaltă se vor veseli. Și păcătoşii care au aici bucurie și 
desfătare, se vor întrista acolo fără sfârșit, după pilda 
bogatului și a lui Lazăr”. „Adu-ți aminte fiule că ai luat cele 
bune în viaţa ta ș.a.m.d.”. Mai zice Solomon la înţelepciune, 
că în Iad vor zice cei necredincioși către cei mântuiți acestea: 
„Iată, cum aceia pe care îi defăimam noi în viața trecută, sunt 
acum numărați cu fiii lui Dumnezeu, și partea lor fericită este 
în mijlocul Sfinţilor”. Dar nu numai în cărţile noastre, ci și în 
unele ale Elinilor se vede acest adevăr, fiindcă au fost unii 
din filozofi care au înţeles din multa lor pricepere, nemurirea 
sufletului, și au lăsat pentru aceasta scrise oarecari cuvinte, 
din care voi aduce două mărturii spre încredințarea celorlalte 
și spre întărirea adevărului. Platon, acel foarte înţelept filozof 
scrie acestea: „Cel mai din urmă rău și foarte păgubitor este, 
de a se duce sufletul meu în cealaltă viaţă încărcat de 
păcate”. Încă în „Dialog”, Fedon zice acestea: „Dacă ar fi 
murit sufletul meu împreună cu trupul, ar fi avut mult folos cei 
fărădelege, că au trăit după cum le-au plăcut în această viaţă 
și nu ar fi avut a da răspuns pentru faptele lor. Dar, fiindcă 
sufletul este nemuritor, nu pot fugi de pedeapsa lucrurilor lor”. 
Acele sibile (proorocite păgânește) a căror proorociri au fost 
vestite în lume, au vorbit despre aceasta precum Erihreia, 
care a spus astfel pentru pedepsele Iadului: Focul cel veșnic 
va arde pe cei ce au păcătuit. Au mai vorbit Delfichia și 
altele, a căror cuvinte le las ca să nu lungesc scrierea, și vin 
la ai noștri care nu numai cu voia minţii, ci și cu lacrimile și 

cu sângele lor au mărturisit prea arătat Învierea cea de obște 
a morților. 

Sfinţii Mucenici, zic, care au răbdat felurite munci, cuvioșii 
pustnici, care au suferit mult umblând calea cea plină de 
necazuri și au păzit atâta înfrângere ca să ia răsplata 
ostenelilor lor. Din aceasta, se vede prea adevărat, că de nu 
ar fi fost altă viaţă, nu ar fi defăimat-o pe aceasta vremelnică, 
și nu s-ar fi arătat atât de aspri și nemilostivi cu trupurile 
lor. Atâţia dascăli și cărturari prea înţelepţi bărbaţi din toate 
neamurile și din orice parte a lumii, prin scrierile lor, au 
mărturisit acest adevăr. Având minte înaltă și multă înţe- 
lepciune fac și pe cei mai simpli și proști să nu se îndoiască. 
Atâţi împărați vestiți ca Marele Costantin, Teodosie și 
urmașii lor care au domnit peste toată lumea, și aveau multă 
stăpânire și putere, au cercetat cu osârdie ca să afle de este 
altă viaţă, și încredințându-se, au mărturisit aceasta prin 
cuvinte și fapte și cu viaţa lor cea bună, fără ca să lase vreo 
îndoială. 

Dar pentru ce să povestesc prin mărturii omenești acest 
adevăr, pe care Domnul în multe locuri ale sfintei Evanghelii 
a poruncit zicând: „Fericiţi cei săraci, că acelora este 
Împărăţia cerurilor; Fericiţi cei ce plâng acum, că vor râde; 
Bucuraţi-vă și vă veseliti, că plata voastră multă este m 
ceruri”. Şi în alte locuri asemenea. Deci, de nu ar fi altă 
dovadă și mărturie, ajunge numai aceasta a Stăpânului a nu 
ne îndoi, că atâta nerușinare și necredinţă este, când zici că 
nu este învierea morților, ca și cum a-i adeveri că toți 
Patriarhii și Proorocii nu au știut ce au vorbit, și că Apostolii 
și Dascălii Bisericii noastre sunt greșiți. Că toţi câţi au urât 
lumea și dulceţile ei, și au pătimit, nădăjduind că vor primi 
cunună în viaţa ce va să fie, s-au amăgit. Și cum că 
Mucenicii s-au înebunit a pătimi atât de rău, fără pricepere, 

fiindcă după moarte nu iau nici o răsplătire, nici daruri 
pentru atâtea vitejești și slăvite lupte, și pe scurt că 
învăţătura și Legea lui Hristos este mincinoasă. Pentru că de 
nu ar fi fost răsplătirea lucrurilor și faptelor, am fi fost noi 
creștinii cei mai nepricepuţi decât toate neamurile fiindcă 
petreceam această viață în strâmtorare și întristare. Deci, nu 
vă amăgiţi, fiindcă învierea morților e cu adevărat. Nu 
petreceţi fără grijă, ci îndreptaţi sufletele voastre, păcătoşilor, 
și nu dormiți în lenevire. Deschideţi-vă ochii minţii și 
urechile voastre, să auziți sfatul cel mântuitor al Proorocului 
leremia: „Daţi Domnului Dumnezeului nostru slavă, mai 
înainte de a întuneca și mai înainte de a se opri pașii voştri pe 
munţi întunecaţi; ci rămâneți întru lumină, că acolo umbra 
morții nu este”. Și Stăpânul Hristos mai bine decât toți ne 
sfătuiește la capitolul 21 de la Luca, zicând: „Luaţi aminte de 
sine, ca nu cumva să se îngreuneze inimile voastre în beţii și 
griji lumești și să vină asupra voastră fără de veste acea zi”, 
adică: păziți-vă oamenilor, nu vă dați la multe mâncări și la 
beţie, la griji și împătimiri lumești, că va veni fără de veste 
asupra voastră ziua aceea. Temeţi-vă dar, de venirea marelui 
Dumnezeu și Împăratul tuturor, cu mai mult cutremur decât 
aveţi la înfățișarea unui judecător pământesc, care ar vrea să 
cerceteze faptele voastre. O, nebunie! Dacă ar fi venit 
împăratul aici în orașul vostru, sau ar fi trimis un general al 
său spre a cerceta pentru vină de răscoală, că v-aţi învoit cu 
alt domn ca să daţi orașul în mâinile lui, și să omoare pe câţi 
va găsi vinovați, ca pe niște vânzători, câtă frică ar fi avut, 
câţi ar fi știut că sunt vinovaţi? Judecațţi singuri, fără ca eu 
să vă spun. O, cât ar fi dat, ca să fugă de acea mânie a 
pământescului judecător! Cu adevărat ar fi dăruit vistierii, ar 
fi cheltuit tot aurul și argintul. Ar fi vândut viile și ţarinile și 
orice altă pagubă ar fi suferit, numai să scape de moarte. O, 

păcătosule! În mai mare primejdie te afli, și nu-ţi dai seama. 
Pentru aceasta nu te îngrijești de mântuirea ta? Împăratul 
Împăraţilor va să vină din cer într-o zi cu toţi îngerii și va 
chema asupra ta toate stihiile și zidirile, ca să te piardă cu 
dreptate, fiindcă ai trădat cetatea gânditoare, vrăjmașilor lui, 
adică sufletul tău, săvârșind voia dracului, și tu nu te 
îngrijești să te întorci la pocăință, ticălosule? De pămân- 
tescul judecător atâta te temi, și de Cel Ceresc nu te 
înfricoșezi? Ca să te izbăvești de acesta (care nu poate să-ţi 
facă vreun rău, mai mult decât numai a te lipsi de viaţa cea 
vremelnică) ai fi primit să rabzi orice necaz şi chin, și ai fi 
dăruit toată averea ta; iar ca să te izbăvești de Cel ce poate 
sufletul și trupul să-l piardă, nu voiești să dai milostenie nici 
jumătate? O, ce nepricepere și deșertăciune. Ca să scapi de 
moartea trupului, cu toate că mâine tot te vei sfârși, câte nu 
faci, și ca să mântuiești și trupul și sufletul împreună de 
moartea cea veșnică, nu pui cât de puţină osârdie? 

Sunt destule acestea spre a îndemna pe cel nepăsător și 
leneș la pocăință. Și să vorbim ceva despre slava Raiului, ca 
să înţeleagă fiecare de cât bine se lipsește din pricina 
lenevirei și a nepăsării. 

CAPITOLUL XXI 


DESPRE NEGRĂITA SLAVĂ A RAIULUI 
ȘI FERICIREA DREPȚILOR 


„OCHIUL n-a văzut, urechea n-a auzit, și la inima omului nu 
s-a suit, cele ce le-au gătit Dumnezeu celor ce-l iubesc pe 
Dănsul”, zice fericitul Pavel în Epistola I către Corinteni, 
capitolul 2. Și dacă acest minunat Apostol, care a fost răpit 
până la al treilea cer și a auzit cuvinte negrăite, nu a putut 
să povestească de ajuns despre acea fericire prea slăvită, 
cum să îndrăznesc eu, nevrednicul, ca să plutesc pe un atât 
de mare și nemărginit noian fără primejdii, cel ce sunt 
păcătos și neinvăţat? 

Ce zici? Dacă s-ar fi împreunat toate limbile oamenilor și 
toate stelele cerului, și toate frunzele copacilor de s-ar fi 
schimbat în limbi grăitoare și prea înțelepte ale ritorilor prea 
dulce grăitori, şi tot nu ar fi putut să povestească de ajuns 
acele necuprinse și nepovestite bunătăţi, pe care ochiul nu 
le-a văzut, urechea nu le-a auzit, nici mintea poate să le 
înțeleagă. Cu toate acestea, ca să luăm oarecare simțire și 
puţină mireasmă despre dânsele, s-au învrednicit unii dintre 
cei îmbunătăţiţi, și au văzut în descoperire și vedenie, o 
parte oarecare din acea nepovestită desfătare și frumuseţe 
neasemănată, și ni le-au lăsat în scrieri, ca să se miște 
inimile noastre de mântuitoarea dragoste. 

Chesarie, scrie în Dialogul său că într-o chinovie era un 
monah îmbunătăţit, care a făcut treizeci de ani ascultare 
tuturor, fiind osârdnic următor la toate poruncile Domnului. 
Iar la sfârșitul vieţei sale, a văzut o vedenie; adică, s-a dus 
sufletul lui în Rai, și a văzut acea dumnezeiască fericire; și 

după ce s-a întors întru sine a chemat pe Egumen și pe frați, 
și cu fața veselă și bucuroasă a zis către dânșii: „O, prea 
dulce și prea luminoasă a fost noaptea cea trecută, pentru 
mine! Cât era de slăvită și veselitoare pentru minunatele 
cântări pe care le-am auzit în Rai, cântate de cereștile cete ale 
îngerilor și ale fericiților bărbaţi, care laudă pe Dumnezeu cu 
atâta prea dulce cântare și glas neîncetat, gândindu-se la 
acea negrăită slavă și frumusețe nemeșteșugită, a Treimii 
celei de o Fiinţă și nedespărțită. O, câtă armonie au cântările 
și glasurile lor! În cântările noastre este multă dezarmonie, 
osteneli, patimi, sudori și alte asemenea; dar la acea prea 
fericită Împărăţie nu este nici una din aceste scăderi, fiindcă 
toate duhurile cerești se unesc la atât de dulce melodie, că nu 
poate s-o spună limba omenească, și nici nu încetează, nici nu 
obosesc să slăvească pe Făcătorul, și pe cât îl laudă, cu atât 
crește mai mult dorința de a-l slăvi. Am văzut în acele fericite 
cete, și am cunoscut pe câțiva din fratii noștri adormiti, care s- 
au făcut nemuritori, și s-au înălțat la multă norocire și slavă a 
fericirii, fiindcă s-au sfârșit în ascultare; și care atât 
străluceau, încât m-am minunat de o asemenea podoabă. Și 
am înțeles că toți câți s-au smerit aici pentru Domnul, s-au 
înălțat acolo și s-au slăvit mai mult. Pe aceștia i-am întrebat, 
dacă voi fi și eu numărat printre dânșii, și să mă fac părtaș 
unei asemenea fericiri? Și mi-au răspuns că oricare va petrece 
neprihănit cu trupul și fără de păcat și să păzească cinul 
monahicesc  neintinat, se  învrednicește unei asemenea 
veselii”. Așa dar, povestind vedenia, spunea lucruri 
minunate și neauzite, și după puţine zile s-a dus către 
Domnul. 

Se vede în „Livada Florilor” la capitolul 6, despre slava 
Raiului: că într-o chinovie era un monah foarte evlavios în 

cele dumnezeiești, și împlinitor a toată făgăduinţa monahi- 
cească, care auzind acest stih al Proorocului: „O mie de ani 
înaintea ochilor tăi Doamne, ca ziua de ieri care a trecut”, a 
încercat de multe ori în mintea sa aceste cuvinte, și nu putea 
să înţeleagă înţelesul cuvântului. Şi fiindcă în acea mânăs- 
tire nu era vreun dascăl învăţat ca să-l întrebe, s-a rugat 
Domnului ca să-i descopere această înţelegere a stihului. Și 
așa rugându-se de multe ori, l-a ascultat Domnul cel ce face 
voia celor ce se tem de el, și într-o zi, după ce a citit pravila 
Utreniei și s-au dus toți fraţii la chiliile lor, a rămas numai el 
în biserică și se ruga după obicei. Atunci vede un vultur 
frumos mai presus de fire, sburând prin toată biserica, și 
apropiindu-se adesea și de monah. S-a veselit de o așa 
frumuseţe, și încerca să-l prindă. Iar vulturul cât puţin se 
depărta, și el îl urmărea până ce au ajuns într-o pădure 
aproape de mânăstire, pentru că nu zbura înalt ca ceilalți 
vulturi, ci aproape de pământ ca să-l urmeze cuviosul. După 
ce au intrat într-un loc ascuns al pădurii, începu vulturul a 
cânta o cântare așa de plăcută și prea îndulcitoare, că a 
rămas monahul într-o uimire minunată, din dulceaţa acelei 
cântări. Cugetând cu negrăită veselie la glăsuirea cea dulce a 
Raiului, a venit întru atâta nestricăciune trupul lui, din 
dumnezeiasca putere și voință, că nu simţea nici frig, nici 
foame sau altă nevoie sau stricăciune a trupului. Se afla 
întru această dumnezeiască schimbare, ca și cum ar fi fost 
chiar în Rai, și a ascultat îngereasca cântare timp de trei 
sute de ani. Și atunci, Îngerul care se arătase sub acest chip, 
s-a înălțat la ceruri, iar monahul venindu-și în sine, s-a 
întors la mânăstire, crezând că numai un ceas a lipsit de 
acolo. Și ajungând la mânăstire, portarul l-a întrebat de 
unde este. Iar el s-a minunat cum de nu-l cunoaște, și îi zise: 
Eu sunt veșmântarul cutare, nu mă știi? Portarul a socotit că 

este ieșit din minți, și a zis către dânsul: Du-te în drumul tău, 
noi avem veșmântar, pe tine nu te-am văzut niciodată, și nici 
nu ai intrat vreodată în Mănăstirea aceasta. lar cuviosul 
monah înspăimântându-se, i-a spus lui toate rânduielile 
chinoviei, și numele fraţilor și ducându-se la egumen, s-au 
adunat toţi și pe nici unul nu l-a cunoscut dintre cei pe care 
îi știa. Deci, a zis către dânșii cu spaimă: Mă mir, și nu mă 
dumiresc, fraților, cum s-a făcut această schimbare într-un 
ceas în care am lipsit de la sfinţia voastră, să se schimbe 
fețele voastre, încât să nu cunosc pe nimenea din voi, nici voi 
pe mine! Martor mi-este Domnul, socotesc că nu a trecut un 
ceas de când am ieșit din Mănăstire, după ce am citit pravila 
Utreniei, și era cutare egumen, proestoșii cutare, și ceilalți toți. 
lar egumenul cercetând condica unde erau scrise numele 
tuturor fraţilor, a cunoscut că trecuseră trei sute de ani. 
Atunci l-a cercetat ce om a fost și ce fapte bune a săvârșit, 
ca să cunoască cum s-a învrednicit de la Dumnezeu de ase- 
menea har. lar el a răspuns, zicând: Nu știu vreo altă faptă 
bună întru mine, decât numai că am avut totdeauna ascultare 
către proestoși, și dragoste desăvârșită către frați, și nici nu 
am Smintit pe vreunul vreodată. Mai ales, că am către Prea 
Curata Stăpână, multă dragoste și evlavie, și în toate zilele 
citesc icoasele Ei. Pe urmă le-a povestit detaliat toate, precum 
și pricina cu vulturul. lar ei auzind au înţeles taina, și 
plângând de bucurie l-au sărutat toţi, și-l priveau ca pe o 
zidire cerească, și nu pământească; că cuvintele lui păreau 
într-adevăr dumnezeiești, și nu omenești. Atunci i-a zis 
proestosul: Dă slavă prea puternicului Dumnezeu, care te-a 
învrednicit de o asemenea minunată minune, pe care nu a 
văzut-o altul în acest chip, în această lume vremelnică și 
deșartă, şi ai înțeles cu fapta o parte din acea cerească dulce 


465 


cântare și nespusă veselie. Află că trei sute de ani ai fost în 
această minune, părându-ți-se numai un ceas. Atâta bucurie 
și veselie vor simți Sfinţii în Rai, făcându-se părtași de acea 
fericită desfătare a Prea Sfintei și de viață dătătoarei Treimi, 
încât să li se pară o mie de ani ca o zi, după cuvântul lui 
David, ce ai dorit să-i pricepi înţelesul. Acestea auzind cuvi- 
osul, a cunoscut adevărul; și slăvind pe Domnul, a plâns 
bucurându-se și a cerut să se împărtășească cu sfântul Trup 
și Sângele Mântuitorului nostru. Deci împărtășindu-se cu 
dumnezeieștile Taine, cu multă evlavie a zis acestea: Acum 
slobozește pe robul tău Stăpâne, ș.a.m.d. Şi atunci îndată și-a 
dat sfânt sufletul său în mâinile lui Dumnezeu. 

Ascultă cititorule, și o cugetare pe care a scris-o înțeleptul 
Augustin despre această fericire: „O, viață negrăită, gătită de 
Dumnezeu prietenilor săi! Viaţă fericită, viață nemărginită! 
Viaţă care nu știe stricăciune sau schimbare! Viaţă fără de 
întristare și fără moarte! Acolo nu este vrăjmaș, ca să vatăme 
cât de puţin, nici necaz ca să aducă vreo mâhnire. Dragostea 
este desăvârşită, și nici o frică. Ziua veșnică, și noapte nu 
este. Hrana orânduită o sufletului, este a vedea pe Dumnezeu 
față în fată. O, viaţă prea dorită, prea aleasă și cu totul 
veselitoare! Mă bucur să cuget la strălucirea ta. Se veselește 
sufletul meu a se gândi la tine, te poftește și te dorește inima 
mea. Și cu cât mai mult te privesc de departe și mă gândesc la 
tine, atât mai mult mă rănește dragostea doririi tale. Mă 
veselesc să te înțeleg și mă bucur a-mi aduce aminte de tine. 
O, viață fără de sfârșit, și cu adevărat prea fericită și prea 
bună! Împărăţie, care nu ai vreodată sfârșit, nici moarte. 
Vremile tale nu se schimbă nici nu trec vreodată. Ziua 
niciodată nu înserează, nici nu cunoaște vreo altă prejacere. 
Aici se bucură ostașul cel purtător de biruinţă, primit fiind de 

oștile îngerilor, și fiind încununat cu cununa nevestejită a 
slavei, cântând și lăudând pe Domnul. Bine norocit și cu 
adevărat fericit este acela care se va învrednici să vadă slava 
și strălucirea ta, zidurile și porțile cetăţii tale, dăjdiile tale, 
palatele, cetățenii cei viteji, și pe puternicul și prea Slăvitul 
împărat al tău. Pietrele zidurilor tale sunt neprețuite. Porțile cu 
mărgăritare prea strălucite. Palatele cu totul de aur, cu 
briliante și safire împodobite. Cu totul frumoasă și prea 
luminoasă ești, Maica noastră Ierusalim, întru veseliile tale. 
Lucrul patimilor sau stricător de acestea vremelnice nu este 
întru tine. Lumina care pururea te luminează, nu este din făclii 
sau din stele, sau din lună sau soare simţitor, ci cu adevărata 
lumină din lumină, și Dumnezeu din Dumnezeu, îți dă 
strălucirea.” 

O, creştine! Câtă veselie vei dobândi acolo, dacă vei trăi cu 
frica lui Dumnezeu în acest exil al tău în această lume, și 
după aceasta vei trece din moarte la nemurire, din 
stricăciune în nestricăciune, şi dintr-o întunecossă 
închisoare într-un Rai prea luminat și cu totul strălucit, 
unde cetele îngerilor cu prea dulce cântare se veselesc, 
primind frățeşte slava și cinstea unul altuia. Acolo se 
prăznuiește o sărbătoare veselitoare și plină de bucurie, cu 
un glas neîncetat și cu cântări prea dulci și armonioase. 
Acolo se veselește ceata Proorocilor. Slăvită adunare a Apos- 
tolilor. Nebiruita oaste a Mucenicilor. Evlavioasa adunare a 
Cuvioșilor și a Mărturisitorilor. Acolo oile și micii care au 
scăpat de cursele și mrejele vieţii acesteia, se bucură și se 
veselesc întru desfătare și bucurie deopotrivă, iar în treapta 
vredniciei  deosebindu-se. Că zavistia, pizma, mânia și 
grăirea împotrivă, nu încape, ci împărătește dragostea cu 
desăvârșire. Că este totul tuturor, Dumnezeu, la care 


neîncetat cugetă și în dragostea și dorinţa Acestuia petrec 

totdeauna. Iubind laudă și lăudând, pe El îl iubesc. Și toată 
a lor lucrare și laudă este fără osteneală și trudă. De cinstea 
unuia se bucură și sunt părtași toţi ca și cum ar fi fost a lor, 
că aceasta are dragostea din fire. După cum și în această 
lume am văzut de multe ori, când iubește cineva vreo ruda a 
sa din tot sufletul și inima, sau vreo muiere cu trupeasca 
dragoste, are atâta putere încât se bucură și socotește binele 
iubitului său ca și cum ar fi al său, și mai mult. Așadar, 
dacă are trupeasca dragoste atâta putere, cât socotiți să aibă 
dragostea cea duhovnicească și dumnezeiască? O, cât de 
fericiţi și bine norociţi sunt aceia care se vor învrednici, să 
audă acele dulci cântări ale muzicii cerești, unde este glasul 
cel neîncetat, și să cânte împreună cu acea cerească ceată 
Aliluia, înaintea Împăratului și Dumnezeului tuturor, ca să-l 
vadă în slava Lui, după cum El a zis către Părintele Său: 
„Părinte! Aceasta este voia mea, să se afle împreună cu mine 
aceia pe care mi-ai dat, ca să vadă strălucirea mea care am 
avut împreună cu tine,mai înainte de întemeierea lumii”. O, 
monahe! Dacă atâta veselie simţi aici în lume, când 
dobândești umilința şi-ţi vine din plâns atâta mângâiere, 
încât se bucură și se veselește sufletul tău, câtă desfătare 
socotești că vei afla acolo, unde nu au loc lacrimile, nici 
întristarea, ci totdeauna veselie și bucurie? Ieși din temnița 
acestui trup, și gândește la cununa și plata pe care o vei 
primi acolo pentru această scurtă vreme, în care te vei osteni 
puţin în faptă bună. Câtă cinste vei primi când sfinţita 
Fecioară Născătoare de Dumnezeu și acest Stăpân și Mire al 
tău, împreună cu toți Sfinții va veni spre întâmpinarea ta, 
zicându-ţi acele cuvinte ale cântării! Scoală-te degrabă și 
urmează-mi mie, o prea frumoasă porumbiță a mea! A trecut 
iarna și florile s-au arătat. Câtă bucurie va primi sufletul 
tău, când îl vor duce Sfinţii Îngeri înaintea dumnezeiescului 

Tron, ca să vestească lucrurile tale cele bune, crucile și 
necazurile, care pentru Domnul le-ai pătimit! Rugăciunile, 
postirile, milosteniile și celelalte faceri de bine! Atunci vei 
cunoaște vrednicia faptei bune. Acolo cel bun este cinstit 
după ostenelile sale. Acolo se cântă acea cântare a lui David: 
„Dacă nu mi-ar fi ajutat mie Domnul, puțin mai trebuia și s-ar 
fi sălășluit în Iad sufletul meu”. Acolo intră ostașii cei 
nebiruiți și femeile cele viteze care au biruit lumea și 
slăbiciunea cea femeiască și se slăvesc cu îndoită biruinţă a 
trupului și a lumii, încununându-se cu cununi nevestejite și 
cu coroane cu totul de aur. Acolo mulţi tineri și prunci mici, 
care au biruit frăgezimea anilor, cu fapta bună și cu dreapta 
socoteală, primesc cununa fecioreștii lor curăţii. Acolo se 
cunosc prietenii, părinţii și dascălii lor și bucurându-se întru 
sărutare sfântă, primesc rodul faptelor bune cu prea 
îndulcire, deși odată li s-ar fi părut rădăcinile lor pline de 
amărăciune. Dulce şi răcoritor este aerul în arșița de amiază- 
zi! Prea dulce este apa călătorului însetat! Dulce este somnul 
și odihna slugii ostenite, însă mai dulce decât acestea toate 
este dragostea Sfinţilor și pacea după război, după primejdie 
siguranța și după necazuri și osteneli triste, desăvârșita 
odihnă veșnică. Atunci se sfârșesc războaiele și nu mai are 
trebuinţă cineva să fie înarmat, precum au făcut Evreii după 
ce au luat pământul făgăduinţei: au părăsit armele uitând 
toată frica și tulburarea războiului și fiecare sub umbrele 
copacilor, se bucura de dulcile roade ale păcii și odihnei. Câţi 
au semănat aici lacrimi, acolo vor secera veșnică veselie! 
Acolo sfinții Gheorghe, Dimitrie şi ceilalți luptători, 
strălucesc ca stelele mult luminoase, bucurându-se că 
pentru puţină și vremelnică osteneală, au primit ca 
răsplătire asemenea desfătare. Acolo Ioasaf, Antonie, Eftimie 
și toţi Cuvioşii, se bucură primind plata ostenelilor înmulţit, 

și pe scurt toţi Sfinţii Prooroci, sfințiții Mucenici, și mai ales 
dumnezeieștii Apostoli, având înainte stătător și începător pe 
Marele Botezător și înainte Mergător, se veselesc săltând 
întru cântări și slăvind pe Dumnezeu, că i-au întărit a defăi- 
ma lumea cea deșartă și să se numească fericiți și bine 
norociţi, că au biruit trupul, supunându-l desăvârșit duhu- 
lui, și au primit în locul lucrurilor pământești și vremelnice 
pe care le-au defăimat, pe cele cerești și veșnice! Pentru 
puţină osteneală, odihnă nemăsurată; pentru rușine și mică 
necinste, cinste și slavă neveștejită; pentru necaz vremelnic, 
bucurie negrăită; și pe scurt, zicând, pentru cele trecătoare 
și stricăcioase care pier ca fumul și se veștejesc ca crinii 
țarinei, desfătare nestricăcioasă și pururea stătătoare! 

Acestea socotindu-le Sfinții, se veselesc văzând strălucirea 
cea pururea stătătoare a Prea Sfintei Treimi. O, prea dulce 
slavă! O, prea aleasă adunare! Fericiţi cei ce te vor dobândi 
pe tine, și de trei ori ticăloși cei ce se vor lipsi de frumuseţea 
ta! O, omule, dacă în aceste stricăcioase și vremelnice lucruri 
a dat Cel Prea Bun așa podoabă câtă strălucire socotești să 
aibă cele nestricăcioase și veșnice? Dacă înalți ochii tăi la 
cer, vezi prea luminatul Soare, strălucirea Lunii și a stelelor. 
Pe pământ privești frumoase și minunate zidiri, dealuri, și 
munţi, văi, copaci și felurite fiare, flori de diferite culori și 
crini prea frumoși, izvoare și bălți, râuri și mări. Vezi argint, 
aur, pietre scumpe, mărgăritare și alte asemenea. Deci, dacă 
în această vale a lacrimilor și a necazurilor, în această 
surghiunie și nemernicie a noastră, ne-a dat prea bunul 
Dumnezeu asemenea lucruri frumoase, cu cât mai minunate 
socotești, să fie în Rai? 

O, bogate întru daruri Stăpâne! Dacă în trupeștile simțiri, 
în această temniță a lumii, ne-ai dăruit o asemenea 
deslătare, câte bunătăţi ne vei da în adevărata și fericita 

Patrie a noastră? Dacă păcătoșilor care sunt vrăjmașii tăi, 
dai atâta bucurie în viaţa aceasta, de câtă bucurie se vor 
învrednici prietenii tăi în veacul ce va să fie? Cunoaște, o, 
ascultătorale, că la a Adoua Venire se va înnoi lumea, 
precum mai sus s-a zis, și se va face mai frumoasă și mai 
strălucitoare decât acum. Stihiile se vor curaţi de toată 
stricăciunea. Focul va fi mai strălucitor, însă nu va arde, că 
toată tăria lui merge în Iad. Aerul se va curațţi de tot norul cel 
întunecos. Apa va străluci și va lumina ca o oglinda de 
cristal, nemaiavând răceală. 

Asemenea și pământul se va subţia ca să fie curat de toată 
spurcăciunea şi materia vătămătoare, că toate cele 
vătămătoare, care pricinuiesc necaz și boală, adică: căldura 
focului, răceala apei, arşița verii, întunericul aerului și 
stricăciunea lui, toată necurăţia lui, murdăria și putoarea 
lumii acesteia, se vor aduna în adâncul Iadului, spre mai 
multe chinuri a ticăloșilor păcătoși. Și așa rămân stihiile 
curate, să fie pământul nevătămător și frumos ca un alt Rai. 
Asemenea cerul și soarele, luna și stelele vor da strălucire 
minunată și mai mult de șapte ori, precum zice Isaia: „Că va 
fi lumina Lunii ca a Soarelui și lumina Soarelui de șapte ori 
mai strălucită ca lumina celor șapte zile”. Încă, vor înceta 
mișcarea lor, fiindcă Soarele, Luna și planetele se mișcă 
acum pentru binefacerea omului, adică pentru nașterea și 
stricarea lui, și atunci vor înceta acestea, după învierea cea 
de obște. Fără îndoială este de crezut să înceteze atunci toate 
din drumul lor, să stea Soarele spre răsărit, Luna spre apus, 
și celelalte la locurile lor, după cum la început s-au zidit. Nici 
nu se vor schimba vremile, nici iarnă sau vară va fi, nici 
noapte; ci totdeauna o întreagă veșnicie de ani, cu nemăr- 
ginită veselie și nespusă bucurie. Toate acestea se fac prin 
dumnezeiasca Poruncă, pentru mai multă slavă și desfătare 

a drepţilor, ca ei să primească plata lucrurilor lor înmulţit. 
Câtă bucurie și veselie vei avea atunci, ascultătorule, să 
dobândești atâta fericire? Dacă îți place locul, să nu ţi se 
pară greu chipul, ci umblă pe calea cea necăjită, ca să te 
slăvești împreună cu toţi Sfinţii. 

Pătimește rău acum și veștejește mișcările trupului prin 
aspră petrecere și nevoință, ca să te bucuri atunci 
totdeauna. Nu trebuie să ţi se pară nici o osteneală grea nici 
vreme lungă, căci acesta este mijlocul și unealta prin care 
dobândești bucuria cea veșnică. 

Marele Augustin zice că: „Este de așa fel frumuseţea 
luminii celei nevăzute, plăcuta înțelepciune cea nezidită, și 
desfătarea cereștii fericiri, că dacă ar fi fost cu putință să 
stăm acolo numai o zi, ar fi trebuit pentru acea zi să defăimăm 
toți anii vieții noastre vremelnice, și toată desfătarea 
trupească”. Acest înţelept dascăl, vrând să alcătuiască o 
carte despre această fericire, cu cât a scris mai mult despre 
dumnezeiasca și neînţeleasa Taină a prea sfintei de o ființă și 
nedespărțitei Treimi, cu atâta mintea lui se adâncea și nu 
știa cum să săvirșiască această slăvită scriere. Deci i-a arătat 
Domnul vedenie, ca să-i descopere că taina Prea Sfintei 
Treimi este cu totul neînţeleasă, și nu ajunge limba omului 
să povestească acele negrăite bunătăţi, pe care le-a gătit 
Dumnezeu celor ce-l iubesc pe El. 

Stând într-o zi la malul mării, și cugetând la această 
cerească slavă, a văzut un prunc frumos, care făcuse în nisip 
o groapă mică și se nevoia să scoată cu un vas mic marea, şi 
să o verse în acea groapă mică. Văzând cum cerca pruncul 
mult timp la acea îndeletnicire, l-a întrebat ce voia să facă. Îi 
răspunde pruncul: Toată această mare vreau să o torn în 
această groapă. Şi a zis cuviosul: În zadar te ostenești, fiule, 
căci cum este cu putință să pui tu atâta de nemărginit noian, 

într-o groapă foarte mică? Atunci i-a zis cerescul prunc: Mai 
lesne este să cuprind eu în această groapă tot noianul, decât 
să poți tu a săvârși aceea pe care ai început-o, ca să 
povestești cu puţina ta cunoștință, niște asemenea negrăite și 
necuprinse lucruri. lar el auzind s-a minunat şi-i zice: Care? 
Și pruncul a răspuns zicând: „Tu te ostenești cu mintea ta a 
încerca și a înțelege adâncimea și nepătrurnsa taină a Treimii 
celei nedespărțite, și este cu neputinţă a scrie destul despre 
Dumnezeiasca Mărire. Oare poţi să strângi în mâinile tale tot 
pământul? Sau să faci cerul nemișcat? Acelea pe care 
niciodată ochiul nu le-a văzut, poate al tău să le privească și 
urechea ta să audă, câte altul n-a auzit, și să înţelegi câte în 
inima omului nu s-au suit? Ce sfârșit se va afla celui fără de 
sfârșit? Cu ce măsură se va măsura cel nemăsurat? 

Odihnește dar gândul tău, și ajunge cât te-a luminat prea 
Sfântul Duh, și ai scris despre fericirea cea veșnică, că Prea 
înțeleptul  Ziditor nu voiește ca mintea omenească, să 
cunoască și să înțeleagă fără de lipsă asemenea Taine în 
această lume, decât numai în ceruri la ziua aceea neînserată, 
și numai celor ce se vor învrednici unei asemenea veselii, și 
aceștia iarăși nu vor înţelege desăvârșit această Taină, la fel, 
ci unul mai mult, iar altul mai puțin, fiecare după măsura 
faptei bune”. 

Acestea zicând, Îngerul s-a înălţat la ceruri; iar cuviosul a 
mulțumit mult lui Dumnezeu, că l-a învrednicit unei ase- 
menea vedenii. 

Dacă doriți, creștinii mei, să dobândiţi această fericire, 
răbdaţi toată strâmtoarea ce vine asupra voastră, și urâţi 
bogăţia cea deșartă, că mai mult se slăvește cel mai mic rob 
al lui Dumnezeu, decât cel mai mare împărat al acestei lumi. 
O, nesocotită iubire de argint a iubitorilor de lume! O, orbire 

vrednică de tânguire! O, nepricepere pe care astăzi o au cei 
mai mulți oameni să cinstească pe cele vremelnice și 
stricăcioase mai mult decât pe cele nestricăcioase și veșnice! 
Și pentru niște gunoaie și lucruri de nimic, să se păgubească 
de vistieria cea nepreţuită! O, lipsire de minte vrednică de 
tânguire! Câţi se găsesc astăzi, care nu ca să cuprindă 
împărăţii sau domnii și vistierii ale veacului acestuia, ci 
numai ca să câștige o moșie, o vie, sau puţini arginți, se 
păgubesc ticăloșii de astfel de Împărăţie. Ce zic? Câţi pentru 
un trup stricăcios și împuţit, se lipsesc de această fericire, și 
nu înţeleg, nebunii, că dorind pe cele pământești, nu numai 
că pierd pe cele cerești, ci moștenesc și munca cea nes- 
fârșită. O, iubitorilor de lume și de plăceri! Adunaţi-vă 
mintea și voinţa, urâţi toate voile trupești, ca să nu vă lipsiţi 
de atâta veselie pentru prea scurtă desfătare! Cât covârșește 
noianul o picătură de apă întru mărime, atâta covârșește și 
cereasca veselie toate desfătările care se pot auzi și afla în 
lume! În acea Împărăţie nu este necaz, sau durere, sau 
suspin, ci pace netulburată, bucurie fără întristare, sănătate 
fără boală, viață fără de moarte, îndestulare neîmpuţinată, 
vară neînviforată, dulceaţă negrăită, frumuseţe nemește- 
șugită și pe scurt zicând, o veselie și dobândire negrăită a tot 
binele. Aceasta este Împărăţia Cerurilor, Împărăţia împăra- 
ţilor, Împărăţia tuturor veacurilor, în care dealurile picură 
miere și lapte, și munţii dulceaţă. Rai și locuinţă a fericiţilor, 
a căror viață și Împărat este Dumnezeu cel Nemuritor. 
Cununile lor cu pietre scumpe, mărgăritare și aur de mult 
preţ. Fraţii lor, Îngerii cei luminaţi. Laudele lor, neîncetate cu 
prea dulci cântări, desfătătoare, bună mireasmă și negrăită 
veselie. O, fii ai lui Adam! Fiii oamenilor, neam orb și 
nepriceput! Oi rătăcite și răspândite! Aceasta este patria și 
locuința noastră! Ce alte lucruri urmăriți? Ce altă bogăţie și 

vrednicie căutaţi? Cum răbdaţi de a vă păgubi de atât bine, 
pentru o puţină osteneală și necaz vremelnic? Dacă vă 
osteniți atât în surghiunia aceasta a voastră, ca să primiți 
vreun bine care durează scurtă vreme, pentru ce să nu vă 
osteniți pentru fericirea cea adevărată care este binele cel 
nemăsurat și nemărginit, de care nu poate cineva să vă 
lipsească, ci îl aveţi pururea? Nu te îngreuna deci de 
necazurile ce-ţi vin aici vremelnic, căci prin ele te învred- 
nicești de o asemenea cunună și de o atâta răsplătire. Nu te 
trândăvi, ci silește-te să dobândești această fericire. Pentru 
dragostea acesteia, urăște pe toate cele trupești și 
pământești. Partea ta este în locul celor vii. Acolo este 
comoara și bogăţia. Acolo te primește Stăpânul, ca să te 
cinstească cu mai multă slavă, cu cât se va părea mai 
fierbinte dragostea ta către Dânsul. Ridică-te din somnul 
lenevirii, și cheamă pe Domnul să te povăţuiască, să te 
lumineze și să-ți dea putere a călători pe calea cea strâmtă, 
că nu este alt mijloc mai folositor sufletului ca acesta, adică: 
să dorești necazurile care împilează trupul, să te bucuri când 
te defaimă și te ocărăsc, și pe scurt să dezrădăcinezi toată 
iubirea de sine, că aceasta este otrava și fierea care omoară 
sufletul, și te face defăimător Măririi dumnezeiești. 

Pe aceasta dezrădăcinează-o și pierde-o desăvârșit din 
inima ta, ca pricină a pierzării tale, și dorește din tot sufletul 
pe Ziditorul şi Mântuitorul tău, mai mult decât toate 
lucrurile acestei lumi. Şi călătorește cu osârdie pe calea 
faptelor bune, ca să dobândești acel bine nemărginit, să vezi 
strălucirea Sfinţilor, puterea Tatălui, înţelepciunea Fiului și 
bunătatea prea Sfântului Duh, și să te veselești în acea 
cerească petrecere, unde este o limbă și un grai între toţi, o 
dragoste, o lucrare, veșnică și neîncetată laudă a Îngerilor și 
oamenilor, una și singură bucurie, o prietenie și o masă. 

Mergi acum, lipsitule de minte și iubitorule de lume, de-ţi 
înalță zidiri și palate; caută cinste și vrednicii. Dobândește 
bogății, acareturi și moșii. Domnește ţări, cârmuiește orașe, 
și împărăţii. Cu toate acestea nu ești niciodată atât de mare 
și cinstit precum este cel mai mic rob al lui Dumnezeu, care 
dobândește ceea ce toată lumea nu poate să-i dea, și 
moștenește aceea ce nu piere niciodată, ci totdeauna rămâne 
neschimbat. Tu cu bogăţia și slava ta, te duci în munca cea 
nesfârșită, și celălalt în sânul lui Avraam ca să aibă veselie 
nepovestită. Așadar, să nu fim nepăsători, fraţilor, în această 
pricină de nevoie. Să nu ne lenevim, ci să ne nevoim cu 
bărbăţie ca să dobândim plata. Iată, stă de față răsplata și 
cununa cea nevestejită. Nu este rușine și necinste a noastră 
să aibă ostașii pământescului împărat, mai multă dragoste 
pentru acel mic dar care se dă în locul cel de luptă, și 
prețuiește numai o sută sau două de galbeni, și-l ia numai 
unul care biruiește în luptă, iar ceilalți rămân păgubași? De 
multe ori încă se lipsesc și de viaţa lor și cu toate acestea nu 
se lenevesc, ci se luptă cu bărbăţie, nădăjduind fiecare că va 
lua acea cinste trecătoare și dăruire prea mică; și noi 
trândavii și nepricepuţii care cunoaștem cu adevărat că toți 
vom dobândi o asemenea cunună împărătească și dar 
neprețuit de la Hristos Dumnezeu, ne lenevim și nu voim cât 
de puţin a ne osteni? Fiţi încredinţaţi, că leneșii și trândavii 
nu se vor învrednici de o asemenea slavă, ci cei nevoitori și 
osârdnici care au defăimat lumea și au urât dulcețţile 
trupului. Câţi doresc să dobândească un asemenea bine prea 
dorit, poftesc în această lume necazuri felurite și munci, așa 
cum sfințitul Augustin zicea: „De trebuinţă este, o, suflete al 
meu, să pătimesc necaz și chinuri ca să pot vedea pe 
Mântuitorul Hristos întru slava Lui, și să mă număr cu Sfinţii 
Săi. Se cade să încerc aici toată munca, spre a mă face părtaş 

unei asemenea slave și veselii. Toate mâhnirile mi se par dulci 
și desfătătoare, numai să mă odihnesc în acea veșnică 
Împărăţie”. 

Cu această nădejde au răbdat sfinţii: Onufrie, Ioasaf și toţi 
pustnicii, posturile, privigherile și toată aspra petrecere a 
pustiei, crezând că vor dobândi acea nesfârșită Împărăţie și 
fericire negrăită. Această nădejde era ancora care făcea pe 
toţi robii lui Dumnezeu, să stea tari și neclintiți în atâtea 
necazuri ce au pătimit în această mare furtunoasă a vieţii. 
Şi, fiindcă nici unul nu s-a mântuit fără dureri și necazuri, 
pentru ce să nu ne plecăm și noi a pătimi, având nădejdea și 
credința în Prea Puternicul Împărat că ne va da ajutor? 

Așa Prea Milostive Stăpâne, Dumnezeule Părinte Atotţiito- 
rule, aici pedepsește-ne, muncește-ne și ne chinuiește 
vremelnic. Trimite-ne nenorociri, boli, foamete, goniri, amă- 
răciuni, primejdii și tot felul de necazuri și bătăi. Să ne 
supere vrăjmașii și să ne asuprească. Unească-se toate 
zidirile împotriva noastră, ca să ne lupte și să ne gonească. 
Să ne facem batjocura oamenilor, și să ne defaime toată 
lumea. Să se împuţineze viața noastră în suferințe, și anii 
noștri în suspinuri. Și pe scurt, înconjoară-ne în această 
lume cu toate nenorocirile și necazurile, numai să ne 
învrednicești Împărăției Tale, lăudându-te și slăvindu-te pe 
Tine Părintele cel fără de început, pe Fiul, cel de o Fiinţă, și 
pe Duhul Sfânt cel din Tine purces, Treimea cea 
nedespărţită. Că ţie se cuvine toată slava, cinstea și 
închinăciunea în vecii vecilor. Amin. 

CAPITOLUL XXII 


DESPRE NEGRĂITELE PEDEPSE 
ALE NESFÂRȘITULUI IAD 


„DACĂ pe Moise şi pe Prooroci nu-i ascultă, chiar dacă se va 
scula cineva din morţi nu vor crede”, zice Domnul la capitolul 
16 al lui Luca, la plida bogatului, care se afla în mare mun- 
că, şi se chinuia, cel mai înainte strălucit și vestit, și îndes- 
tulat de tot binele în lumea aceasta, cerea o picătură de apă 
în Gheena, ars fiind de nemăsurata sete și de flacără, și n-a 
dobândit cererea, ci a auzit urâtorul de frate și nemilostivul 
bogat, de la iubitorul de străini Avraam, acestea: „Adu-ți 
aminte fiule, că ai primit cele bune în viaţa ta, iar săracul 
Lazăr, avea necazuri, foame și sete, și acum se veselește și se 
mângâie, primind răsplătirea ostenelilor. Și tu cel ce aveai 
atunci toată mângâierea trupească, te muncești acum veșnic”. 
Deci, după ce a văzut, ticălosul, că nu se afla defel milă 
pentru dânsul, și-a adus aminte de fraţii săi, și a rugat pe 
Avraam ca să trimită pe Lazăr, sau pe alt mort în casa sa, să 
le vestească munca pe care o avea el, ca astfel înfricoșindu- 
se și ei, să se pocăiască, ca să nu se muncească asemenea 
lui. Iar el, i-a zis: „Au cărțile proorocilor, și să asculte cuvintele 
lor ca să-și îndrepteze viaţa”. 

„Mai mult se îngrijește Ziditorul Dumnezeu de fraţii tăi pe 
care i-a făcut, decât tu de ei, și nu purta grija lor; au dascăli și 
propovăduitori, și să creadă”. lar bogatul a zis: că și dânsul 
auzea Scripturile, dar n-a crezut, ci socotea că sunt basme și 
minciuni, pentru aceasta a zis: „Nu părinte! Nu cred 
Scripturile, decât dacă va învia vreunul din morţi”. Îi răspunde 
Avraam: „Dacă Scripturile nu cred, nici de va învia vreun mort 


478 


nu vor crede”. 

Așa este cu adevărat, fraților, că dacă unii nu cred 
Scripturile, pe care le-au căutat și cercetat atâţia prea 
înţelepţi dascăli și sfinți bărbaţi, și s-au plecat lor ca prea 
adevărate, negăsind într-însele nici un vicleșug sau greșeală, 
cum ar fi putut crede celor înviați din morţi, care mulți au 
înviat cu nălucire prin drăceasca lucrare, și au întors pe 
mulți din cei mai proști din calea cea dreaptă, aruncându-i 
în pierzare? Mai ales atunci s-ar fi înţelepţit diavolul, precum 
zice sf. Teofilact al Bulgariei: „Văzând pe oameni că cred 
morților, va semăna dogme ale răutăţii sale, câte ar vrea 
despre lad, și ar face multe tulburări în toate zilele, precum în 
vremea luptătorilor de icoane și a celorlalți eretici, cu care s-a 
luptat atâta vreme Biserica. Dar acum nu poate răzvrătitorul 
să înșele pe cineva, fiindcă au cercat Scripturile cu scumpătate 
și mare luare aminte, luminătorii a toată lumea, și strălucesc 
ca lumina soarelui deci se vede și se cunoaște prin ei, 
tâlharul”. Acestea să credem, fraţilor, și să nu cerem învierea 
celor morti. 

Am scris acestea la începutul acestui cuvânt, ca să nu 
îndrăznească vreunul din cei nepricepuţi să zică, că cele 
scrise aici sunt minciuni, după cum unii din cei fără de 
minte zic, că Dumnezeu este iubitor de oameni și nu mun- 
cește vreun creștin, ci numai pe cei necredincioși. Și cine ar 
fi putut din lad să ne spună, dacă sunt adevărate câte zic 
Scripturile pentru Rai și pentru Iad, și alte asemenea bârfeli, 
pe care cei ce le zic sunt necredincioși mai ales, decât 
creștini drept slăvitori, pe care când îi va arunca diavolul în 
acele prea cumplite munci, atunci le vor crede ticăloșii. 

De ajuns era câte am scris la cele trei capitole, și mai cu 
seamă în cel pentru slava Raiului, să te îndemne, 
păcătosule, spre pocăință și îndreptarea greșelilor tale, ca să 

nu te lipsești de o asemenea fericire. Dar cu cât este mai 
mult să adaugi la marea pagubă și greutatea pedepsei, și 
cumplita muncă ce este pregătită celor ce păcătuiesc? Nu te 
poţi mângâia întru aceasta, zicând: că dacă sunt rău, toată 
paguba mea este că nu dobândesc pe Dumnezeu, ci altă 
pedeapsă nu voi lua. Nu este așa, nu este! Ci este de nevoie 
sau în Rai să fii în ceata îngerilor și să slăvești împreună cu 
aceștia pe Domnul pururea, sau cu dracii să te chinuești în 
Iad fără de sfârșit. Și pe cât este locul drepţilor bine norocit, 
cu atât vrednică de jale și ticăloșită este starea osândiţilor! 
Că deslătarea Sfinţilor este un bine desăvârșit și a toată 
lumea, în care se cuprind toate bunătăţile, cât poate să 
înțeleagă mintea omenească. Și iarăși pedeapsa osândiţilor 
este un rău a tot muncitor și deplină ticăloșie, mai rea și fără 
de asemănare, mai cumplită decât toate muncile cele 
vremelnice. 

Cunoaște că bolile și durerile acestei vieţi sunt rele. Ele nu 
chinuiesc îndeobște toate mădularele și simţirile noastre, ci 
numai pe unele, adică un rău este al ochilor, altul al 
urechilor, altul al inimii, altul al stomacului și al celorlalte 
mădulare. Nici unul din acestea nu este care să chinuiască 
îndeobște toate mădularele trupului, ci în parte numai un 
mădular. Însă vedem că numai una din aceste boli, adică: a 
dinţilor, a urechilor sau a ochilor, pricinuiește mult chin și 
necaz celui ce suferă. Închipuiește-ţi că vezi un paralitic care 
să aibă în toate mădularele cumplită boală, și să nu fie vreo 
parte care să nu aibă durere, sau pedeapsă, ci în același 
timp să pătimească dureri cumplite în cele dinlăuntru, în 
cap, în urechi, în ochi, și pe scurt în toate mădularele 
trupului, și așa să zacă în pat chinuindu-se și muncindu-se. 
Câtă pedeapsă socotești să simtă unul ca acesta? Ce lucru 
poate fi mai ticălos și mai vrednic de jale? Cu adevărat, nu 

numai om de un suflet cu tine, ci și un dobitoc de ai fi văzut 
să zacă în drum chinuindu-se așa, s-ar fi mâhnit sufletul 
tău, și te-ar fi durut inima. Tot astfel și însutit mai rău, vor fi 
pedepsiţi în Iad păcătoşii, cu toate simțţirile și mădularele lor, 
cu care au greșit lui Dumnezeu, și așa tot mădularul și 
simţirea, precum aici au dobândit dulceaţa păcatului, așa și 
acolo să simtă durerea și pedeapsa lui, și câţi au făcut mai 
multe păcate, vor avea felurite munci în acel loc lipsit de 
toată bucuria unde va fi toată durerea, întristarea și 
suspinarea. Focul înflăcărat, gheaţă foarte rece, flăcări de 
fum arzătoare, feţe întunecoase și înfricoșate ale dracilor, 
scrâșnire a dinţilor, sete neîncetată, împuţiciune, rea 
putoare nepovestită, vierme neadormit și toată necurăţia și 
munca. lar mai mult decât toate cele de sus zise munci, va fi 
lipsire de Dumnezeu, că aceasta îi va întrista mai mult, după 
cum mai jos vom spune la rând, căci, acum scriem pentru 
muncile mai ușoare. 

Găsim în Sfintele Scripturi, că păcătoşii vor avea nouă 
munci. Mai întâi arderea focului, precum scrie sfântul 
apostol Matei, ca din gura lui Dumnezeu, adică: „Duceți-vă 
de la mine blestemaților în focul cel veșnic”. Nu socoti să fie 
focul acela ca acesta de care ne slujim aici în lume, ci cu atât 
mai arzător, cu cât acest foc este mai cumplit decât cel 
zugrăvit. Așa zice Augustin: Cu cât arde mai mult focul 
acesta pe care îl aprindem noi, decât un foc zugrăvit pe 
perete, cu atât mai mult decât acesta, focul muncilor, care se 
deosebește de acesta prin trei lucruri: I) Este întunecos, fără 
lumină, având numai ardere. II) Nu se aprinde din oarecare 
materii sau lemne, ci nematerial arde și muncește cumplit. 
III) Este nestins, și niciodată nu se stinge, nici nu scade. 

Deci, imaginează-ţi că vezi un mare cuptor scăpărând ca 
cel din Babilon, și în mijlocul focului să zacă unul legat de 

mâini și de picioare cu lanţuri, arzând în flăcări, dar să nu 
poată muri, nici să se ardă desăvârșit și să se mistuiască, 
precum pătimesc aici cei osândiţi, ci totdeauna să ardă în 
flacăra acestui foc, fără vreo nădejde că va ieși vreodată din 
această flacără nestinsă, nici să scape din ea. Vai mie! Vai 
mie! Câte ţipete va scoate și câte lacrimi va vărsa unul ca 
acesta? Câte rugăciuni și rugăminți ar fi făcut către Dum- 
nezeu, ca să se izbăvească de o asemenea muncă? Ar fi dat 
toată bogăţia sa și toate ale lui. Ar fi răbdat orice muncă, și 
sărăcia cea mai cumplită, cea mai întunecoasă temniță, să 
fie supus în toată viaţa lui în robia celor necredincioși, 
foame, sete, goliciune, și orice altă strâmtorare, numai să se 
izbăvească de cuptorul cel nestins. O, păcătosule! Tu ești cel 
osândit la o așa de cumplită pedeapsă, dacă nu te vei 
întoarce spre pocăință, să plingi cu amar, și să îndrepţi viața 
ta, căci în ce fel vei răbda acea ardere ticâlosule? Cum nu te 
gândești de acum la munca cea viitoare, ca să te tânguiești 
în toată viaţa ta, și cu mulțimea lacrimilor să ștergi fărăde 
legiletale, ci râzi și te mărești în deșert? Dacă te-ar fi osândit 
stăpânirea pentru vreo greșeală, să stai numai un ceas într- 
un cuptor arzând, sau în toată viaţa ta să slujești ca un rob, 
și cu lanţuri de picioare ca un osândit, ce ai fi ales? Nu ai fi 
cerut robia cea de mulți ani și orice altă strâmtorare, decât 
acea pedeapsă de un ceas? Pentru ce nebunule, nu defaimi 
dulceţile trupului, și toată desfătarea cea vremelnică, ca să 
te izbăvești de acea flacără nesfârșită? O, a ta nepricepere! 
Căldura verii nu poţi să o rabzi, ci alergi la locuri răcoritoare, 
și zăcând în pat nu rabzi nici acoperământul din cauza 
arșiței de amiază, ci te foiești pe toate părțile strimtorîndu-te, 
și cum vei răbda acolo o asemenea flacără nestinsă? 

A doua pedeapsă este gheața și frigul. Dracii vor scoate pe 
păcătoși din foc ca să-i arunce în Tartar unde este o baltă 

mare plină de apă și de gheață foarte rece. Aceasta este 
scrâșnirea dinţilor de care vorbește Sf. Evanghelie. Nu socoti 
că gheaţa este mică pedeapsă. Numai cel ce s-a întâmplat să 
cadă în vremea iernii în apă, cunoaște cât este de nespusă 
durerea; că se înnegrește trupul, piere frumuseţea, fuge 
sângele de pe la margini și se adună în locurile cele mai 
dinlăuntru, pentru care toate mădularele simt durere 
nepovestită: inima din mulțimea sângelui, iar marginile din 
lipsa acestuia. 

A treia pedeapsă este putoarea. Acolo se adună toate îm- 
puţiciunile cele spurcate și necurate din toată lumea. Ba 
încă și locul din pricina atâtor trupuri, are o așa de urâtă 
putoare, mai ales că dracii pricinuiesc păcătoşilor mare 
năbușală a mirosului din nemăsurata putoare a acelui loc. 
Că atât de rea putoare este în Iad, că dacă ar fi cu putinţă să 
vină aici în lume vreunul din cei osândiţi, s-ar molipsi aerul 
din multa putoare, și ar fi omorâtor pe pământ. 

Cine se îndoiește de aceasta, să citească în cartea „Oglinda 
pildelor”, cele mai jos scrise, ca să se încredinţeze de adevăr. 
Se arată că doi fraţi după trup, se aflau sub povăţuirea unui 
duhovnic, care le vorbea despre pedepsele Iadului, de care s- 
a înfricoșat unul din fraţi, și ca să se mântuiască s-a făcut 
călugăr; iar cellalt necrezând asemenea cuvinte a rămas în 
lume viețuind în felurite păcate. După puţini ani a ajuns la 
sfârșitul vieţii lui, și monahul l-a rugat ca să i se arate după 
moarte și să-i spună cum se află. Într-o noapte, s-a arătat 
mortul fratelui său zicându-i că se află în mare muncă. lar 
monahul a întrebat zicându-i: Spune-mi adevărul fără 
minciună. În Iad sunt așa de înfricoșătoare muncile, precum 
zic cărțile noastre, sau le-au scris dascălii numai ca să ne 
înfricoșeze? l-a răspuns mortul: De mii de ori sunt mai mult 
decăt sunt scrise, că toate limbile nu ajung să povestească 

aceste chinuri. Şi monahul iarăși, l-a întrebat: Oare putea-voi 
și eu să le încerc cât de puţin ca să mă încredințez de adevăr? 
I-a răspuns lui: Da! Cu care simtire voiești să le înţelegi? lar 
el a zis: Eu sunt prea mic la suflet și mă tem nu cumva voi 
muri dacă voi vedea cu ochii sau voi pipăi cu mâinile, numai 
J&-mă să miros cât de puţin. Atunci i s-a părut că a scuturat 
haina cel ce s-a arătat, și a ieșit atâta rea putoare, încât nu 
puteau monahii mânăstirii aceleia să mai rabde ci se 
întorceau aici și încolo, ca niște ieșiți din minţi, și nu s-au 
liniștit până când s-au dus la alt loc departe de acela, și au 
zidit mânăstire. O, înspăimântătoare povestire! Vai, acelor 
muieri și bărbaţi care se stropesc cu aromate și alte 
mirodenii ca să miroasă pe drumuri. Că acolo vor mirosi mai 
rău decât stârvurile, noroiul împuţit și baliga. 

A patra muncă este a vederii, care se pedepsește prin întu- 
necatele fețe ale dracilor, care sunt atât de urâte și 
înfricoșătore, încât dacă ai vedea acum vreunul din ei și ar fi 
aproape de tine o prăpastie de o sută de stânjeni, sau cuptor 
aprins, mai lesne ai cădea în acea prăpastie, sau înlăuntrul 
cuptorului să arzi cu totul, decât să vezi fața diavolului. 
Atâta urâciune au primit duhurile cele viclene după călcarea 
poruncii, că precum erau mai înainte cele mai frumoase 
zidiri ale Făcătorului, așa s-au făcut pe urmă cele mai urâte. 

A cincea muncă este foamea cea cumplită, și setea nemă- 
surată, după cum zice David: „Și vor flămânzi ca și câinii”. Şi 
loan în Apocalipsă: „Vor mânca limbile lor de multa foame și 
nemăsurată durere” și Isaia Proorocul: „Fiii mei vor mânca în 
viața cea veșnică și voi ticăloșilor veţi flămânzi în Iad, 
lipsindu-vă de tot daru”. 

lar setea să le aducă mai multă suferință și munci, și să 
strige jalnic, împreună cu pomenitul bogat. Părinte Avraame! 
Miluește-ne pe noi, și dă-ne o picitură de apă ca să ne răcorim 

limba cea cu totul arsă, că din cumplita ardere, amar ne 
muncim. lar el să le răspundă: Aţi luat cele bune în viaţa 
voastră. 

Ce jale nemângâiată! Vă rog deci, bogaţilor, trei lucrui 
socotiți în această cerere, celui asemenea vouă nemilostiv 
bogat. Ce este ceea ce cere? De la cine cere? Și ce mare dar a 
cerut și nu a dobândit cererea? Fiindcă vedem aci în lume că 
atunci, când cere cineva vreun dar și nu-l dobândește, 
pricina este una din aceste trei, sau că cel ce cere este prost 
și nevrednic, și pentru aceasta nu i-se ascultă cererea, sau 
că cererea este mare și nu i-o îndeplinește, sau nemilostiv și 
neîndurat este boierul acela, și nu-l doare inima pentru 
fratele, ca să-i dea ceea ce cere. Aici sunt însă toate împo- 
trivă, că cel ce cere, este mare boier și prea vestit, îmbrăcat 
în porfiră și vison. Avraam iarăși nu era nemilostiv, ci mai 
ales milostiv și foarte iubitor de streini. Cererea asemenea nu 
era vreun mare dar. Ce era atunci? O picătură de apă, și nu 
i-au dat. Pentru ce? Fiindcă în Iad nu este pocăință, nici 
milă. Cel ce nu seamănă toamna, nu găsește vara ca să 
adune. O, pagubă fără mângâiere! O, nenorocire vrednică de 
multă tânguire! O, bogaţi lacomi, care nu vă plecaţi să 
mâncaţi decât numai bucate frumoase și prea bune, și 
băuturi alese la masă! Cum veţi răbda atunci, de trei ori 
ticăloșilor, acea foame veșnică și sete nepotolită? 

A șasea pedeapsă, este viermele cel neadormit al științei, 
adică: să vadă înaintea lui, osânditul, toate păcatele pe care 
le-a săvârșit, ca și cum ar fi zugrăvite pe perete ca să se 
întristeze mai mult muncindu-se de acel gând. Că precum 
viermele născându-se din lemnul cel putred, pe urmă 
mănâncă şi strică acel lemn din care s-a născut, așa și 
netrebnicul păcătos putred în fărădelegi, naște viermele 
conștiinței, care mănâncă neîncetat și neadormit inima lui, 

precum zice Grigorie Dialogul, în cărțile sale Despre moravuri 
că acum i-se pare păcătosului, prea dulce desfătarea trupu- 
lui, iar atunci dulceaţa se va preface în viermi, mâncând cele 
dinlăuntru ale lui, după zisa Proorocului Isaia: „Viermele lor 
nu va înceta, și focul lor nu se va stinge”. 

A şaptea este legătura și întunericul cel mai din afară, că 
acel foc nu scoate lumină, ci numai arde și muncește negră- 
it. Despre aceasta zice Domnul la Matei, pentru acela care 
nu avea îmbrăcăminte de nuntă: „Legându-i lui mâinile și 
picioarele, luaţi-l pe el și-l aruncaţi întru întunericul cel mai din 
afară”. O, legături nedezlegate! O, nemângâiată închisoare și 
temniţă întunecoasă! 

A opta pedeapsă este deznădejdea și mâhnirea veșnică, pe 
care o au ticăloșii osândiţi, fără vreo nădejde de a mai ieși 
vreodată din acel loc cu totul jalnic. Şi aceasta îi va munci 
mai mult decât am scris până aici. Că știind cum că nu are 
sfârșit munca vor striga neîncetat, blestemând și hulind 
cerul și pământul și toate zidirile, și pe însuși Judecătorul 
care i-au hotărât la atâtea necazuri. Şi vor mânca cărnurile 
lor ca și câinii cei turbati, și vor chema moartea și nu vor fi 
ascultați, că acolo începe în fiecare ceas moartea, dar sfârșit 
nu are. Despre aceasta scrie Augustin: O, moarte, cât ești 
acum de dorită și dulce, la aceia la care aici erai urâtă și 
prea amară! Atunci se înfricoșau și fugeau și acum te doresc 
și te caută! O, lacrimi, și jale fără sfârșit! Toate împărăţiile 
lumii le-ar fi dat dacă ar fi fost cu putință să moară, dar nu 
este așa. Că moartea lor este nemuritoare, sfârșitul fără 
sfârșit, focul nestins, tânguirea neîncetată, lacrimile nefolo- 
sitoare, chinul nemângâiat, și munca fără sfârșit. Altceva nu 
se aude acolo, decât numai glasuri și țipete de chinuri și de 
jale. Vai! Vai! Amar mie! Şi alte asemenea. Altceva nu e 
acolo, decât șerpi, viermi și draci nemilostivi. Vor muri în tot 

ceasul ticăloșii, și sfârșit niciodată nu vor vedea. Ci ca să 
înţelegi, ascultătorule, veșnicia aceasta, ascultă și nu te 
lenevi să citești de multe ori acest capitol că cel ce nu se va 
pocăi de păcatele sale de frica unei asemenea munci, sau 
este nebun ori îndrăcit, sau necredincios, despre care nouă 
nu ne este cuvântul. 

Dacă ar fi fost vreun munte de nisip, al cărui vârf ar fi 
ajuns până la cer, și să fi luat în toate zilele câte un bob din 
acel nemărginit și nenumărat nisip, s-ar fi isprăvit într-o 
vreme dar Iadul nu are sfârșit. 

Ascultă și altă mai înfricoșătoare pildă, că poate se va 
umili împietrita ta inimă, și întorcându-te spre pocăință, să 
te izbăvești de o asemenea muncă. Ar avea veselie cei osân- 
diți, dacă un Înger le-ar zice aceste cuvinte: Bucuraţi-vă 
osândiților și nu vă tânguiţi, că a poruncit milostivul Dum- 
nezeu, ca să mă pogor din cer în tot anul câte o dată și să 
scot câte o picătură de apă din stihia apelor, și când voi seca 
toată marea, toate izvoarele, toate râurile și fântânile, atunci 
să ia sfârșit pedeapsa voastră, și să vă izbăviți de muncă. 
Într-adevăr multă bucurie ar primi auzindu-l că odată va 
vedea sfârșitul de ar trece atâți ani câte picături de apă în 
toată lumea s-ar afla. Dar nu este cu putinţă să audă atunci 
un așa cuvânt, nenorociţii. Ci precum slava Raiului nu are 
sfârșit defel, așa şi aceste munci ale Iadului, care vor avea 
mai multă pedeapsă, cu cât a fost aici desfătarea, adică 
mădularele cu care au păcătuit să se chinuiască foarte 
cumplit. Lacomii de foame și sete, curvarii și desfrânaţii să 
se ardă în loc puturos. Mândrii vor avea multă necinste și 
defăimare. Iubitorii de argint, foamea cea mai de pe urmă, și 
pe scurt, nu este nici o greșeală să nu aibă pedeapsă 
cuvenită, și să fie o pedeapsă de un ceas acolo, mai rea decât 
o sută de ani în această lume. Atunci ca un deznădăjduit, să 

zică fiecare aceste cuvinte: „De-ar fi pierit ziua în care ne-am 
născut și noaptea în care am zis, iată prunc. Pentru ce nu am 
murit în mitrast și ieșind din pântece, nu am pierit îndată? 
Pentru ce am supt țâţă?”. Acestea și alte asemenea care sunt 
la capitolul 3 al lui Iov, sunt zise și la înţelepciune: „O, noi 
cei fără de minte! Rătăcit-am de la calea adevărului. Lumina 
dreptății nu a strălucit întru noi. Suntem plini de căile 
Jărădelegilor și a pierzării, și am străbătut pustietăți neum- 
blate, iar calea Domnului n-am cunoacut-o”. Ce ne-a folosit 
nouă mândria? Şi de ce s-au unit bogăţia și trufia între noi? 
Au trecut toate acelea ca umbra, și ca o veste trecătoare. Ca 
o corabie trecând o apă învăluită, a căreia trecere nu este cu 
putinţă a-i afla urma. 

Asemenea cuvinte vor zice în lad păcătoșii, pocăindu-se 
fără folos. Că s-a închis ușa pocăinţei, și a trecut bâlciul. O, 
limbi nenorocite, care altceva nu vorbiţi, decât hule! Urechi 
întreit ticăloase, care altceva nu auziţi decât tânguiri și jale! 
O, rău nenorociţilor ochi, care altceva nu vedeţi, decât șerpi 
și draci! O, trupuri amărâte, că altă îndeletnicire nu aveți, 
decât numai foc nesfârșit! O, cât de puţină și scurtă 
desfătare a împletit astfel de șir de pedepse și munci! O, 
lipsiţilor de minte! Ce folos vă dau toate acele plăceri pe care 
le-aţi avut, aflându-vă acum în jale nemângâiată!? 

Acestea citindu-le, fraţilor, nu socotiți că am scris mai 
mult decât adevărul, mai cu seamă nici a mia parte, fiindcă 
atât chin este în acel loc întunecos, pe care nu-l poate 
povesti gura și mâna nu-l poate scrie. Și câţi le-au văzut cu 
simţirele, au urât atâta trupul lor, încât fiecare putea să 
cunoască, cât de cumplite sunt acele munci, fiindcă atâta și- 
au pedepsit trupul aci, ca să scape de acea negrăită muncă. 

Voi arăta și o pildă prea adevărată, pe care am găsit-o în 
cărți vrednice de crezut, ca să se înfricoșeze fiecare de pe- 

deapsa cea viitoare, și să rabde vremelnică pedeapsă, pre- 
cum a făcut cel mai de jos care s-a sculat din morţi. 
Povestește Sf. Kiril al Alexandriei într-o Epistolă a sa, pe 
care a scris-o către sfințitul Augustin, astfel: Că trei oameni 
au înviat din morţi, a căror păcate Dumnezeu cel ce 
economisește toate spre folosul nostru, știe. La unul din 
aceștia ducându-mă, l-am aflat tânguindu-se fără de mân- 
gâiere; și întrebându-l nu mi-a răspuns nimic, ci doar 
plângea. În sfârșit ca să scape de îndrăzneala mea, pentru că 
l-am jurat cu Dumnezeu, ca să spună vreun cuvânt de folos 
celor de față, mi-a răspuns așa: Dacă ai fi știut pedepsele 
Iadului, nu ai fi putut opri tânguirea defel. Și ce fel de 
munci socotești să fie pregătite celor ce păcatuiesc ? Și i-am 
răspuns: Socotesc să fie mai mari decât toate aceste vre- 
melnice. lar el suspinând greu, a zis: Dacă toate necazurile și 
pedepsele, sfâșierile și muceniciile, pe care le poate pătimi 
cineva în această lume, le vei asemăna și le vei alătura cu 
cea mai mică și mai puţină pedeapsă a Iadului, ţi se vor 
părea dulceţi și mângâieri. Credem că nu este cineva care ar 
fi încercat acele munci cumplite, și să nu voiască mai bine să 
se pedepsească fără încetare până la sfârșitul lumii, cu toate 
chinurile și muncile pe care le-au pătimit toţi oamenii, de la 
Adam și până astăzi, decât să facă numai o zi acolo în Iad. 
Pricina lacrimilor mele este fiindcă am greșit lui Dumnezeu, 
care este atât de drept, încât nici diavolul nu poate să facă 
cea mai mică pricinuire. Nu te mira deci, că plâng, ci mai 
ales înfricoșază-te și te minunează, că oamenii știind bine 
că-i așteaptă niște asemenea munci, nu se îngrijesc deloc de 
aceasta, și nici nu iau aminte ca să șteargă păcatele lor. 
Cunoaște și aceasta, că în ceasul în care a ieșit sufletul meu 
din ticălosul trup, am avut atâta durere și chin, încât nu este 
cu putinţă a o înţelege cineva sau crede, dacă nu va încerca 

în faptă. Până aici sunt cuvintele sus pomenitului Kiril. 

O, cât de fericiți sunt aceia, care aud niște asemenea 
folositoare de suflet povestiri, și se tânguiesc ziua și noaptea 
acum când folosesc lacrimile! Așa, iubiții mei fraţi, învăţaţi 
din primejdiile și pildele altora. De-ar fi fost cu putinţă a auzi 
tânguirea cea nemângâiată, lacrima cea neîncetată, și 
îndesitele vaiete ale acelor ticăloși care erau aici în mâhnire, 
primind muncile cele zise mai sus, și dacă ați ști câtă 
întristare au, că nu au slujit lui Dumnezeu ca să se 
izbăvească de ele, nu aţi avea atâta nepăsare. 

Într-adevăr, dacă ar fi putut să vorbească cu noi acei 
puternici, acei nebiruiți vechi războinici: Hercule, Hector, 
Ahile, Alexandru, Cezar și alți împărați viteji și bogaţi, ar fi 
zis aceste cuvinte: O, viilor! De ar fi fost cu putință să ne 
întoarcem în lumea voastră, atunci nu ne-am mai fi îngrijit 
pentru orașe, cetăți, împărăţii sau pentru cinste, slavă și 
bogăţie vremelnică, ci sărăcia și desăvârşita lipsă, să fie 
împărăţia noastră; pădurile, pustiile și locurile neumblate, 
locuinţele noastre; iar hrana noastră, apă și ierburi. Nu ne- 
aţi mai fi văzut să purtăm arme aurite, să omoram oameni 
precum am făcut, ci am fi purtat rase de păr, ca să ne 
luptăm cu dracii, nu îmbrăcaţi în porfiră și în vison, sau 
haine aurite, ci în îmbrăcăminte proastă. Nu cu sabie și 
pavăză cu arcul pe umăr, ci numai cu un toiag în mâini, ca 
să sprijinim mădularele noastre neputincioase, și să putem 
umbla. Nu înconjurați de legiuni nenumărate, ci în munţi și 
în păduri sălbatice rătăcindu-ne. Nu ne-aţi mai fi văzut la 
mese bogate și strălucite, în deșertăciuni și jocuri petrecând, 
nici o dată să râdem, ci totdeauna în înfrânare strâmtorare și 
lacrimi neîncetate. O, cât de bine norociţi am fi fost, dacă am 
fi avut vremea cea de mult preţ pe care, voi viilor, o aveţi și 
puteţi să faceţi lucruri plăcute lui Dumnezeu, că un ceas nu 

am fi cheltuit în deșert, ci toate zilele și nopţile le-am fi 
petrecut în slujba Domnului, spre folosul sufletului nostru. 
Acestea și alte asemenea zic nenorociţii, tânguindu-se în 
deșert și fără folos, că în Iad nu este pocăință. Tu ai vremea 
cea scumpă în manile tale, ascultătorule, și o pierzi nevoind 
să te ostenești cât de puţin. Deci, moștenești muncile zise 
mai sus și te lipsești și de dumnezeiască vedere, care este a 
noua și cea mai de pe urmă pedeapsa a osândiţilor, adică: te 
păgubești de toate desfătările arătate la capitolul de mai sus. 
Pentru aceasta scriem aici mai mult, însă vei cunoaște că cei 
osândiţi, dintre toate necazurile și pagubele descrise mai 
sus, vor simţi cea mai mare durere, că s-au lipsit de acea 
prea dorită dumnezeiască vedere, și s-au păgubit de dorinţa 
cea mai înaltă și desăvârșită, că și-ar fi dorit păcătoşii să 
aibă toate muncile Iadului numai să vadă pe Dumnezeu 
decât să nu aibă nici un necaz, și pe Dumnezeu să nu-l 
vadă. Că aceasta este năzuinţa sufletului, ca să dobândească 
pe Ziditorul său, și într-aceasta primesc mai mare dulceaţă 
Sfinţii, decât în celelalte bunătăţi ce au în Rai. Şi iarăși, câţi 
se vor lipsi de acest bine, simt mai multă durere pentru 
aceasta, decât toate celelalte munci pe care le-ar avea. Dar, 
va întreba cineva zicând: Fiindcă Dumnezeu este mult îndu- 
rat, pentru ce să dea pentru o vremelnică îndulcire, pedeap- 
să veșnică? Adică: unul păcătuiește doi ani sau zece, sau 
mai mulți. Pentru ce să ardă veșnic pentru o desfătare de 
puţini ani? Ascultă răspunsul: Se vede în judecătoriile, 
dreptăţii, că pentru o mică greșală dă multă pedeapsă. 
Adică, cineva omoară sau siluiește fecioară, sau fură, sau 
face alte asemenea, care păcate se fac în puţină vreme, însă 
stăpânirea pedepsește pe vinovat, nu numai atâta vreme cât 
a făcut răul, ci îl surghiunește sau îl pune în închisoare pe 
toată viaţa lui, sau ca pe un rob la lucru. lar de îl ucide 

pentru urâta ss fărădelege, cunoaște că legea nu-i dă acea 
puţină durere, pentru vinovăţie, ci pedeapsa lui se socotește 
că îl desparte veșnic de împreună petrecerea cu oamenii, ca 
pe un nevrednic de viață. Și precum în această lume nu 
poate vreo lege să învie pe cel osândit după moarte, așa și cel 
osândit nu este cu putinţă cu nici o lege să se izbăvească de 
Iad și să se ducă în Rai. Încă, precum câţi mor nepocăiţi, nu 
se socotesc că au lăsat păcatul, că de ar fi fost încă în viaţă, 
nu s-ar fi întors spre pocăință, că ar fi făcut voile lor câţi ani 
ar fi trăit; pentru aceasta se pedepsesc fără de sfârșit după 
cum cugetul lor este nesățios întru rău. Tot așa și cei ce se 
mântuiesc, nu primesc cereasca strălucire atâta vreme nu- 
mai, cât ar fi lucrat în această lume fapta bună ci pururea 
cugetul lor era bun, și avea poftă și dorinţă, ca oricâţi ani ar 
fi trăit, să-i cheltuiască în fapte bune după dumnezeieștile 
porunci. Pentru aceasta cu cuviință primesc, nu după puţină 
osteneală ce au răbdat, ci după multă râvnă ce au avut. 

Încă, precum milostivul Dumnezeu, în viața aceasta între- 
buinţează milostivire nemăsurată către păcătoşi, trecând cu 
vederea fărădelegile lor, și-i îndeamă spre întoarcere prin 
mijlocirea bărbaţilor îmbunătăţiţi, și a dumnezeieştilor lumi- 
nări și descoperiri, și a altor mai multe faceri de bine, 
primindu-i la pocăință de câte ori se pocăiesc; asemenea 
iarăși arată asprimea dreptăţii Sale după moarte, către cei 
nemulțumitori și necredincioși, care au defăimat atâta milos- 
tivire, după cum zice către Evrei dumnezeiescul Apostol: 
„Care defaimă pe Fiul lui Dumnezeu, și sângele lui Hristos îl 
socotesc de obște și hulesc darul Sfântului Duh, răstignind 
încă odată cu mâinile lor pe Fiul Celui Prea înalt, defăimând 
mărirea Lui. După cuviință se mânie asupra lor și-i pedepsește 
veșnic, să se tânguiască pururea pentru nepriceperea lor. Că 
s-au lipsit de o așa prea scumpă și prea dorită fericire, 

moștenind o atât de mare pedeapsă și muncă”. 

Zice Augustin: Dacă ar plânge un osândit atâţia ani până 
când ar scoate atâtea lacrimi cât este noianul mării, la nimic 
nu-i folosește, și nu poate să șteargă nici măcar un singur 
păcat. O, lucru înspăimântător! O, tânguire nefolositoare! O, 
lacrimi nelucrătoare! O, durere nevindecată și rană netămă- 
duită! O, inimă vârtoasă și împietrită! Pentru că atunci nu 
folosește durere nevindecată și rană netămăduită! O, inimă, 
lăcrimează, sfâșiindu-te de sfărâmarea pocăinţei, pentru 
fărădelegile tale! O, ochi curvari și nerușinațţi ! Pentru ce nu 
scoateţi lacrimi fierbinți acum, ca să nu vă tânguiţi acolo 
fără folos? O, suflet nesimţitor și nepocăit, pentru ce te 
urăști pe sine? Nu prevezi primejdia cea mare, ca să îndrepți 
faptele tale ? Plângeţi, ascultătorii mei, și tânguiți-vă acum 
când folosește mai mult o picătură de lăcrima, decât atunci 
un nemărginit noian! Plângeţi nemângâiat, ca să scoateţi 
măcar atâtea lacrimi, cât a fost apa în care v-aţi botezat și 
Sângele prea curat pe care l-a vărsat prea înduratul 
Dumnezeu pentru noi, că pentru acestea două avem să dăm 
răspuns în Ziua Judecăţii! Încă să plângem și pentru 
păcatele ce le săvârșim în toată ziua, ceasul și minutul, 
nepricepuţii! Nu socotiți că sunt minciuni câte am scris în 
cartea aceasta. Ci crezându-le ca adevărate și nemincinoase, 
faceţi atâtea, câte ar fi făcut un osândit dacă i-ar fi făcut 
Dumnezeu bunătatea să se întoarcă iarăși în această lume, 
și înviind cu trupul să se ncvoiască a se izbăvi de aceea 
infricoșătoare și nepătrunsă muncă. Înţelege ce fel de viață 
amărâtă și necăjită ar fi petrecut unul ca acesta, să nu 
ingrijească de mâncări bune și îmbrăcăminte frumoasă; să 
fie ocărât și să nu se tulbure; să-l bată și să nu se mânie, 
sau cât de puţin să-i pară rău; ci să le rabde pe toate ca pe 
niște jucării, și să se judece pe sine vrednic decât mai multe 

chinuri, ca să se izbăvească de munca cea nesfârșită. Așa să 
facem și noi. Să iertăm pe cei ce ne urăsc pe noi. Să nu 
răsplătim rău pentru rău. Să primim în casele noastre pe 
săraci, că altă faptă bună nu poate atâta să îmblânzească 
mânia Judecătorului, decât îndurarea și milostenia către cei 
lipsiţi. Să avem răbdare în necazuri, să nu ne văităm și să 
nu ne plângem că suntem supăraţi de nedreptate. Că atâtea 
chinuri și necazuri ce ne vin de la vrăjmașii cei văzuţi și 
nevăzuţi, sunt după îngăduinţa lui Dumnezeu, adică cu voia, 
și ni se cuvin pentru păcatele noastre, după cum în partea 
întâi a acestei cărţi se vede mai lămurit. Deci să-i mulțumim 
Lui că ne pedepsește cu multă îndurare vremelnic, ca un 
Părinte iubitor de fii, ca să ne izbăvim de acea pururea 
fiitoare flacără a nestinsului foc al Iadului cel veșnic, cu 
darul și cu iubirea de oameni a Domnului și Dumnezeului 
nostru lisus Hristos, căruia se cuvine toată slava, cinstea și 
închinăciunea în vecii vecilor. Amin 

CAPITOLUL XXIII 


DESPRE POCĂINȚĂ. 
CĂ ÎN VREMEA MORȚII NIMIC NU FOLOSEȘTE 


„POCĂIŢI-VĂ că s-a apropiat împărăţia cerurilor”, zice 
dumnezeiescul Mergător înainte capitolul III al Evangheliei 
lui Matei. Și mai jos zice: „lată, securea la rădăcina pomului 
zace. Deci tot pomul care nu face roadă bună se taie și în foc 
se aruncă”. În ciuda celor ce am scris la capitolele de mai 
sus, care sunt vrednice să umilească inima cea mai 
împietrită și să o aducă la pocăință, sunt unii nepricepuţi, 
care pun hotar pocăinţei zicând: Să treacă o vreme și pe 
urmă să mă pocăiesc! O, nebunie a lor! Acum li se pare greu 
să lase păcatul, și după puţină vreme găsesc înlesnire? 
Acesta este unul din vicleșugurile și măiestriile diavolului, ca 
să amâne vremea până ce va veni moartea, și să mori 
nepocăit. Înţelege, ticălosule, înșelarea șarpelui, și pricepe 
adevărul. Dacă astăzi ţi se pare greu să te pocăiești, aflându- 
te mereu în păcat, cum vei putea, anul viitor să-l lași, fiind 
cu totul obișnuit la rău? Firea ta slăbănogită fiind, diavolul 
mai multă putere asupra ta are, și tu ești depărtat de la 
Dumnezeu. Cum este dar mai lesne să săvârșești atunci 
fapta bună, când te afli în atâta greutate cu fapta păcatului? 
Dacă de câte ori păcătuiești, lungești câte o zi depărtarea căii 
spre fapta bună, cum să te întorci la aceasta mai lesne, când 
te afli atâtea zile departe de dânsa cu atâtea păcate ce ai 
săvârșit? Această pricină este cu adevărat de la tatăl min- 
ciunii, care nu știe niciodată să spună adevărul. 

Precum acela care bate un cui în lemn, și cu cât lovește cu 
ciocanul, cu atât îl întărește mai bine, așa și noi totdeauna, 

de fiecare dată când păcătuim se înrădăcinează păcatul mai 
adânc în sufletul nostru, ca și cum am fi dat cu ciocanul, și 
este cu greu să-l scoatem pe urmă. Pentru aceasta am văzut 
pe unii la bătrâneţile lor, care și-au cheltuit tinereţile în fapte 
rele, că și bătrânețţile lor au fost întinate cu desfrânarea vieţii 
lor de mai înainte, cu toate că bătrâneţea nu ar mai cere 
păcatul acela, și însăși firea să-l urască, dar amândouă sunt 
biruite de puterea și tirania obiceiului rău. Astfel că aceste 
păcate nu au alt hotar a se sfârși, nici leac, ci numai moar- 
tea care singură ajunge să-l tămăduiască, și să dezrădă- 
cineze păcatul. Pricina este că a îmbătrânit obiceiul și s-a 
făcut fire și s-a înrădăcinat în oase ca ferbinţeala de oftică, 
care când se înrădăcinează în cele dinlăuntru și trece prin 
măduva oaselor, nu mai are nici o tămăduire, ci rămâne cu 
totul nevindecată. Aceasta a însemnat Domnul, la scularea 
lui Lazăr cel de patru zile mort, pe care l-a înviat cu glas 
mare (pe când pe alţii cu multă înlesnire i-a înviat) ca să ne 
dea să cunoaștem cât este de minunat, să învie un mort de 
mai multe zile și împuţit, adică obișnuit multă vreme la 
păcat. 

Căci după Augustin, din aceste patru zile, cea dintâi se 
socotește dulceaţa păcatului, a doua este învoirea, a treia 
fapta, şi a patra, deprinderea păcatului și cine a ajuns la 
aceste hotare, este mort de patru zile, și nu se ridică decât 
cu vocea silnică a dascălilor și cu lacrimi. 

Se află iarăși unii atât de nesimțţitori și orbiți de ucigătorul 
de oameni diavol, care cred, că numai la moartea lor să se 
întoarcă la pocăință. O, nesocotinţa ta păcătosule! Așa soco- 
tești să dobândești Împărăţia Cerurilor? Nu știi că binele pe 
care îl vei face în ceasul acela, nu este din buna ta voinţă, ci 
de nevoie și silă? Nu din dragostea lui Dumnezeu, ci pentru 
frica Iadului! Că firesc lucru este a se teme fiecare de paguba 

sa. Acum cheltuiești viața ta în slujba diavolului, și la sfârșit 
să-i ceri lui Dumnezeu ca să-ţi dăruiască Împărăţia sa? Nu 
ai auzit ce-au pătimit fecioarele cele nebune, fiindcă au 
așteptat să cumpere milostenia în ceasul cel mai de pe 
urmă? Deci s-a închis ușa Raiului, și ele, nebunele, s-au 
muncit pentru că nu au fost pregătite mai înainte! Ce altă 
pildă mai adevărată vrei decât aceasta? Asemenea și tu vei 
pătimi tot așa, dacă rămâi până la sfârșit în lenevire. Când 
ești tânăr, trebuie să ridici jugul Domnului, și nu să 
dăruiești lumii floarea vârstei tale, și Domnului să-i dai tina 
și ce e mai rău. Adică să slujești lumii, trupului și diavolului, 
când ai putere, iar la bătrâneţile tale, când nu mai poţi nici 
să te miști, să te dai în slujba dumnezeiască? După cum fac 
unele femei, după ce se învechesc hainele lor și numai sunt 
de vreo trebuinţă, le dăruiesc la biserică și le fac poale la 
icoane și altele. Dar la aceasta nu au plată. Că Domnul 
poruncește în Cartea Leviticon: „Să fie cel mai bun miel pe 
care îl aduc jertfă și să nu aibă nici o boală”. Dacă s-ar fi dus 
un prea bătrân de o sută de ani, înaintea unui împărat, să-l 
roage să-l primească slujitor, făgăduindu-se să-i facă mare 
slujbă, nu l-ar fi batjocorit și ar fi râs de dânsul toţi? Tu ești 
vrednic de mai multă defăimare, fiindcă lași vremea cea 
bună a vieţii tale, să treacă toată în slujba trupului, și 
aștepți să faci pocăință în cele din urmă ale tale când vei 
îmbătrâni, și nu mai poţi. Rar se întâmplă și puţini sunt cei 
care să facă bună pocăință, în vremea morţii. Dacă nu mă 
crezi pe mine, citește pe toţi dascălii Bisericii noastre, ca să 
vezi câtă îndoială au la această pricină și mai ales pe 
Augustin care în „Cartea celor 800 de cuvinte” zice: 
„Bolnavului care cere la sfârșitul vieții lui, Taina pocăinței 
(Mărturisirea și sfânta Împărtășire) i se dau lui acestea fiindcă 
le cere, dar nu îndrăznim să spunem că se mântuiește, căci nu 

știm cu adevărat”. Și mai jos, iarăși zice: „Omule, dacă voiești 
să fii încredințat că te mântuiești, pocăiește-te acum când ești 
tânăr și sănătos, și se vede că ai lăsat păcatul, când poți să 
păcătuiești; iar dacă aștepți la bătrâneţele tale, atunci nu ai 
lăsat tu păcatul, ci el te-a lăsat pe tine”. Ai văzut sfat prea 
înţelept, păcătosule? Înţelege că nu-i folosește celui ce face 
fapta bună cu sila. Tâlharii și ucigașii, nu mărturisesc de 
bună voie fărădelegile lor, ci numai când îi pedepsește 
dreptatea cu foc, cu bătăi și cu alte feluri de munci; însă 
mărturisirea aceasta nu le folosește deloc, ci mai ales le dă 
rea și amară moarte. 

Când se întâmplă furtună și învăluire mare în noian, 
marinarii și negustorii au obiceiul să arunce în mare câte 
lucruri au, pe care nu le-ar fi aruncat dacă nu s-ar fi temut 
de primejdie; iar după ce trece, fac toate mijloacele ca să 
găsească cât vor putea, din cele ce au aruncat. Tot așa fac 
cei ce mor: se mărturisesc de frica morţii și a muncilor, 
descarcă greutatea relei conștiințe, iartă ocara, despart 
țiitoarele, lasă pentru suflet, și fac și alte multe fapte bune, 
pe care nu le-ar fi făcut, dacă nu ar fi avut o asemenea frică 
de primejdie. Din acestea se cunoaște adevărul, că de se va 
întâmpla să nu moară, se întorc iarăși la cele dintâi, ca și 
câinii la a lor vărsătură. 

Ascultă și pildă cu mărturie nemincinoasă, ca să te 
încredinţezi că cei ce petrec în lenevire pentru mântuirea lor, 
păcătuind în toată viaţa, de se vor pocăi în ceasul morții, la 
nimic nu le folosește. Se vede în cartea ce se cheamă „Livada 
Florilor” în partea I, pagina 128, că la Paris, era un preot la o 
biserică a Prea Sfintei Născătoare de Dumnezeu, foarte 
bogat, pentru că avea biserica venituri. Petrecea în lenevire și 
întinat în cele sufletești, iar la desfătările trupești osârdnic și 
nelenevos, și săvârșea toate voile trupului, ticălosul. În 

sfârșit a venit în boală de moarte, și temându-se să nu 
moară, a mărturisit toate păcatele, și s-a împărtășit cu Sf. 
Taine, vesel și cu lacrimi la arătare, și așa a murit și l-au 
îngropat cu mare pompă și cinste. Și mulţi s-au minunat, 
pentru că era vreme de iarnă, și plouase mai înainte multe 
zile, și atunci era vreme frumoasă, care i-a înfrumusețat 
mult înmormântarea lui, cea cu multă ceremonie și 
cheltuială mare. Deci ziceau unii, că este norocit, că și-a 
făcut în viață voile sale, și la sfârșit l-a învrednicit 
Dumnezeu, și s-a mântuit prin pocăință, și apoi s-a făcut zi 
frumoasă și norod mult l-a însoţit până la groapă. Dar 
pentru că judecăţile oamenilor sunt greșite, și nu cunosc 
adevărul, a voit prea bunul Dumnezeu să descopere spre 
plida noastră a celor vii, că s-a osândit în Iad ticălosul. S-a 
arătat deci mortul peste puţine zile preotului de rând de la 
aceeași biserică, prieten al lui și urmaș, și i-a zis că s-a 
osândit și nu este pentru dânsul nădejde de mântuire sau 
milă. lar prietenul lui înspăimântat, a răspuns: Cum este cu 
putință să te osândești, când te-ai pocăit pentru păcatele tăie? 
Te-ai mărturisit cu lacrimi multe și te-ai împărtășit cu cinstitul 
Trup și Sânge al Domnului nostru. Și a zis mortul: Cu 
nevrednicie m-am împărtășit, că pocăința mea nu a fost cum 
se cuvenea, ci din nevoie pentru frica morţii și a muncii celei 
așteptate. Și am făgăduit pe de o parte duhovnicului, că mă 
voi abate de la rău dacă voi mai trăi, dar cugetul meu și reaua 
obișnuință îmi ziceu, că nu voi putea să fac înfrânare, și mă 
plecam acestui gând și cuget necuvios. Prin urmare murind în 
această cugetare ce aveam, adică, de aș fi mai trăit, să mă 
întorc iarăși la împătimirile și desfătările trupești, pentru 
aceasta cu dreptate m-am osândit în muncile cele veşnice. 
Căci cine se mărturisește fără să aibă hotărâre statornică să 
nu mai păcătuiască în viitor, nu are nici un folos. Acestea 

zicând, s-a făcut nevăzut. Iar preotul cel viu a rămas cuprins 
de frică, și părăsind lumea, s-a dus într-o mânăstire, unde s- 
a săvârșit în petrecere plăcută lui Dumnezeu. 

Vezi păcătosule? Îndreaptă-te mai înainte de a veni ceasul 
acela, când nu-ţi va mai folosi deloc! O, lenevire a oamenilor! 
și cum nu se îngrijesc de mântuirea lor, ci toţi s-au abătut la 
rău? 

Înearcă, o ascultătorule, Biserica lui Hristos, ca să vezi în 
ce stare a ajuns în aceste zile de pe urmă, și ai să te 
tânguiești! Nu este zic, semn de pietate adevărată nicăieri, și 
oriunde se adună și vorbesc, nu auzi altceva, decât minciuni 
și vicleșuguri, clevetiri și intrigi, grăiri de rău și bârfeli, 
cuvinte spurcate, jurăminte, hule, iubire de argint, curvii și 
alte asemenea. Tot pentru pământești și vremelnice lucruri 
toţi vorbesc, și rar să auzi cuvânt despre Dumnezeu și des- 
pre dumnezeieștile lucruri. lar mai cu seamă în locul 
acestora jură strâmb, și hulesc Numele cel sfânt, și așa își 
aduc aminte de Dumnezeu, nemulțumitorii. Încât din 
semnele ce se văd pe din afară, abia poate cunoaște cineva 
de sunt creștini, sau păgâni, decât numai din cruci și din 
jurăminte, în care se aude numele lui Hristos; dar faptele și 
lucrurile lor, toate aproape sunt păgânești. Cum pot aceștia 
să se numere cu aceia despre care zice Isaia: „Câţi îi vor 
vedea, îndată vor cunoaște că sunt plantele pe care Domnul 
le-a binecuvântat”. Așadar dacă trebuie să fie petrecerea 
creștinului astfel, încât cei ce văd să-l cunoască ca pe fiu al 
lui Dumnezeu, cum numim pe oamenii de astăzi creștini sau 
bine cunoscători? O, a lor nepăsare și neîngrijire ce au 
nebunii, ca și cum ar fi nemuritori! Toată grija lor este 
pentru necuratul și pământescul trup, la bucate și la 
îmbrăcăminte, ca să adune bogăţie și să o lase în urma lor. 
Ce nădejde de mântuire pot să aibă cei fără minte? 

Acestea toate le-am spus, fiindcă unii zic că Dumnezeu 
este iubitor de oameni, și nu lasă pe niciunul să fie osândit 
în lad pentru multă milostivirea Sa. Precum toţi oamenii cei 
necredincioși sunt osândiţi în munci, și mulţi din creștini, 
câți nu păzesc poruncile Domnului, cu putință este să fii 
osândit și tu păcătosule, care socotești să te mântuiești fără 
să faci vreo faptă bună, numai pentru milostivirea lui 
Dumnezeu. Însă cunoaște, că nu-ţi va folosi această 
pricinuire. Că această milostivire a îngăduit de-au fost izgo- 
nit din cer îngerii și s-au făcut draci. Strămoșii s-au osândit 
cu tot neamul omenesc la moarte. Cu toată această milos- 
tivire, a trimis acel înfricoșător potop pretutindeni, și a 
acoperit toată lumea, și s-au înecat pentru păcat toți 
oamenii, și după aceasta iarăși a stricat Sodoma și Gomora, 
Ierusalimul, Babilonul, și alte provincii și împărăţii. Şi nu 
numai pe cei de altă credinţă și pe cei păcătoși a pedepsit 
Dumnezeu pentru păcat. Ci pentru ca să plătească datoria 
noastră, păcatul strămoșesc, însuși pe Fiul Său cel iubit l-a 
dat spre moarte, fiindcă este Judecător prea drept, și nu 
apasă dreptatea pentru milostivirea Sa. Că dacă ar fi iertat 
omului, fără să pedepsească pentru păcat, era milostiv și nu 
drept. Deci, ca să nu rămână păcatul nepedepsit, a fost 
pedepsit cel nevinovat, pentru străina greșală. Ce vom pătimi 
noi cei vinovaţi, care călcăm dumnezeieștile porunci în toate 
zilele? Dacă într-un lemn fraged și roditor s-a făcut aspră 
pedeapsă, ce să pătimească cel uscat și neroditor? 'Teme-te 
dar, păcătosule, și nu socoti că dacă mărturisești pe Hristos, 
Dumnezeu, te învrednicești Împărăției Lui; ci atunci când 
păzești poruncile precum El a zis: „Nu tot cel ce-mi zice mie 
Doamne, Doamne, va intra în Împărăţia mea, ci cel ce face 
voia Tatălui meu”. Că și însuși diavolul, jurându-se, 
mărturisește pe Fiul lui Dumnezeu; dar pentru că nu face 

poruncile Lui, nu-i folosește mărturisirea Lui. Cu el vei 
merge, nepriceputule, dacă nu vei lăsa această deșartă 
nădejde a ta, să faci destul canon și pocăință de ajuns. 
Aceasta nu este nădejde, ci obrăznicie; că nădejdea se 
socotește să crezi că depărtându-te de la rău, și făcând 
pocăință de ajuns, îţi va ierta cel milostiv păcatele ce ai 
săvârșit. Dar să socotești că deși te afli în păcat, te 
mântuiești, pentru multa Sa milostivire, te înșeli și aceasta 
nu este nădejde, ci nerușinată obrăznicie. Pentru aceasta nu 
trebuie să te lenevești, nici să pui vreme la mijloc, ci îndată 
să te întorci la pocăință. Gândește-te la trecuta ta viață, să 
vezi câtă nemulțumire ai arătat către Făcătorul tău. Adu-ţi 
aminte, că fiind creștin, născut din nou prin apa sfântului 
Botez, ai pe Dumnezeu ca pe un părinte, și te hrănești cu 
Pâinea Evanghelică și cerească, adică sfânta Cuminecătură. 
Cu toate aceste faceri de bine, te-ai purtat cu atâta 
nerușinare, ca și cum ai fi de alte neamuri și închinător la 
idoli, care nu ar fi cunoscut niciodată pe Dumnezeul său. O, 
a ta nepricepere! Ce fel de păcat este și să nu-l fi săvârșit? Ce 
față frumoasă ai văzut să nu-ţi fi săturat pofta ta desfrânată 
prin vedere? Câte fărădelegi cu fapta ai săvârșit? Ce altceva 
mai mult ai fi făcut, dacă ai fi fost necredincios, și să nu te 
temi de munca cea veșnică? Toată viaţa ta ai cheltuit-o în 
nesupunerea la dumnezeieștile porunci, făcându-ţi toate 
voile. Și socotind iubirea de argint, mândria, și curvia, 
fericire, ai păzit legile lor, ca și cum ar fi fost Dumnezeii tăi. 
lar celui adevărat Dumnezeu, nu i-ai păzit poruncile, ca și 
cum ar fi fost basme. O, vrednicule de Iad, ce face viermele 
conștiinței? Unde este dreapta socoteală, conștiința și 
judecata, care te deosebesc de  dobitoacele cele 
necuvântătoare? Cum nu te temi de asemenea primejdie? 
Dacă ţi-ar fi pus cineva la masă o mâncare prea bună, și ți- 

ar fi spus că este otrăvită, ai fi îndrăznit să guști din ea? 

Toţi Proorocii, Evangheliștii, Propovăduitorii, Dascălii şi 
însuși Hristos, strigă şi zic că: Moartea este în acea mâncare 
a păcatului, ticălosule, în acea prea scurtă dulceaţă și puţin 
gust pe care ţi-o pune înainte diavolul. Cum de primeşti de 
bună voie moartea, și bei, nebunule, munca? Ce face 
credința? 

Cum nu auzi dumnezeieștile Cuvinte, și nu simţi paguba 
ta? O, cum ti-ar fi fost mai bine să nu te fi născut în lume, 
nici să fi primit Botezul, nici să fi cunoscut credința, că toate 
acestea nu numai că nu te ajută la Judecata cea de obște, ci 
face păcatul tău fără de pricinuire! Că dacă lumina dreptei 
socoteli face pe filozofi fără cuvânt de îndreptare, pentru că 
deși cunoscând oarecum pe Dumnezeu, nu l-au slăvit, și nici 
nu i-au slujit, după cum zice marele Pavel, cu cât mai mult 
se va osândi cel ce-a primit lumina credinţei și apa dumne- 
zeiescului Botez; și deschide prea spurcata gura sa, și 
primește pe însuși Dumnezeu, și ascultă învăţătura Lui în 
fiecare zi, dacă nu face mai multe bunătăţi decât ei? 

O, nebunie și nerușinare, a acelora care având credinţă o 
leapădă! Aflându-se totdeauna în păcat, defaimă dumneze- 
ieștile porunci, se afundă în tot felul de fărădelegi, fără vreo 
grijă, fără vreo frică, mâncând, bând, râzând, petrecând cu 
atâta nerușinare, ca și cum ar fi vis tot ceea ce cred, și toate 
cuvintele Evangheliștilor și Dascălilor noștri, minciuni. Într- 
adevăr, sunt unii creștini cu numele, care păcătuiesc cu 
atâta îndrăzneală, ca și când ar crede că nu este Dumnezeu 
care să pedepsească lucrările lor cele rele, și nu lasă nici un 
păcat, nici o poftă a lor, pe care le-o aduce în minte diavolul, 
să nu o săvârșească, ticăloșii. Iar, deși se vor înfrâna puţin, 
nu o fac pentru dragostea lui Hristos, ci din frica stăpânirii, 
ca să nu primească plata și răsplătirea după faptele lor, dar 

pentru porunca lui Dumnezeu nu lasă nici o poftă a lor să 
nu o săvârșească, când vor găsi vreme cuviincioasă și loc 
potrivit socotelii lor. Ridică ochii tăi, păcătosule, privește 
nemărginita mărire a Stăpânului tuturor, pe care îl laudă 
toate Puterile cerești, și îl slăvesc toate zidirile. Înţelege câtă 
obrăznicie și nerușinare este, să îndrăznești, vierme cu totul 
nevrednic, să urgisești și să întărâţi de atâtea ori, o 
asemenea Mărire. Pricepe îngăduințţa și răbdarea acestui 
obștesc Împărat care așteaptă și îngăduie atâta vreme cât te 
afli în păcat, și teme-te, nu cumva să i se urască și să se 
pornească cu urgie și cu mânie dreaptă asupra ta, ca să te 
piardă din lume fiindcă nu vii la pocăință! Pune în mintea ta 
judecăţile lui Dumnezeu pe care le-am văzut, să te 
cutremuri, văzând că mari și îmbunătăţiți oameni au fost 
osândiţi în Iad. Citim pe prea înțeleptul Solomon, care de 
când a întocmit acea carte a Înţelepciunii, și trei mii de 
paremii, și alte adânci taine, l-a părăsit Dumnezeu, și s-a 
închinat idolilor nesimțţitori. Încă și Iuda Iscarioteanul, care 
era unul din cei 12 Apostoli, și a făcut mai întâi semne și 
minuni ca ceilalți, și apoi l-a aruncat vicleanul în acest fel de 
necredinţă. Încă și unul din cei dintâi șapte diaconi ai 
Bisericii noastre, care avea Duh sfânt, s-a făcut începător de 
eres, ticălosul, adică nemernicul Nicolae. Am văzut și pe acel 
preot Saprichie, care a răbdat de la închinătorii de idoli 
pentru dragostea lui Hristos felurite munci, iar la sfârșit în 
ceasul în care aștepta să-i taie capul, și să primească ca un 
nevoitor cununa muceniciei, s-a lepădat de Hristos căzând în 
necredinţă. Însă aceasta s-a făcut din părăsirea lui Dum- 
nezeu, fiindcă nu a voit, nepriceputul, să-l ierte pe Nichifor 
cu care era învrăjbit, precum în capitolul al II-lea am scris. 
Vedem pe Patriarhul acela Serghie, care a alcătuit spre lauda 
Prea Sfintei Născătoarei de Dumnezeu, cele 24 Icoase ale 

Acatistului care sunt mai dulci decât Ambrozia și Nectarul, și 
pe urmă s-a osândit în muncă, ticălosul și nu numai aceștia 
de care am vorbit, ci și alți mulţi numiţi și nenumiți oameni 
îmbunătățiţi, mai înainte și mai pe urmă au căzut în păcat și 
au pierit, pe care nu-i scriu unul câte unul fiindcă de 
trebuinţă este atunci să las în jos pânzele corăbiei, și să 
ancorez în limanul tăcerii, să nu primejduiesc la vreun uscat 
oarecare să se sfărâme corabia. Însă fiecare poate să citească 
cărţile noastre, și mai ales Lavsaiconul, să vadă câți pustnici 
prea sfinţi, care au făcut mulţi ani fără să mănânce ceva 
bucate, sau să bea vin, decât numai pâine și apă, sau ierburi 
fără pâine, au căzut pe urmă în curvii și în alte păcate, și s- 
au săvârșit în deznădejde. Și nu numai în vremea veche, ci și 
în vremea de acum mai mult vedem ca niște stele căzând din 
tăria cea înţelegătoare, cu alunecare vrednică de jale și 
ticăloasă și se tăvălesc în tină și în glodul dobitoacelor celor 
necuvântătoare, mâncând hrană dobitocească, câţi au șezut 
la masa cea cerească, și mâncau Pâinea Îngerilor. O, 
părăsire a lui Dumnezeu! Câţi cad din credință astăzi și se 
leapădă de dânsa, nu numai mireni, ci și din clerul 
bisericesc, pe care Domnul i-a părăsit, pentru vreo ascunsă 
vină a nemulțumirii, sau alte asemenea? Așadar, dacă pe cei 
îmbunătăţiţi și drepţi îi părăsește după o slujbă de atâţia 
ani, pentru vreun păcat, ce aștepți tu, întreit ticălosule, care 
altceva nu ai făcut în viața ta, decât fărădelegi? Cât vei 
petrece în lenevire, fără să te îngrijești de mântuirea ta? 
Încearcă conștiința, și tot ce propovăduiește credinţa: că ai 
pe Judecătorul cel neamăgit asupra ta, care vede și cunoaște 
toate faptele tale, lucrurile, cuvintele și aducerile aminte ale 
cugetului. Înţelege, că sufletul nu moare niciodată, ci este 
nemuritor; și astfel plata și cununa faptei bune, precum și 
pedeapsa păcatului, sunt fără de sfârșit și veșnice, precum ai 

auzit la capitolele cele două de mai sus. 

Deci, fiindcă sunt așa de mari datoriile noastre, pentru 
facerile de bine care ni le-au făcut Prea Bunul Dumnezeu, și 
are încă să ne mai dea în Rai atâtea lucruri minunate, că 
dacă am fi trăit aţâţi ani câte stele sunt în cer, și să-i fi 
cheltuit pe toţi în slujba Lui, mai puţin ar fi fost decât 
datoria noastră. Așadar, dacă fapta bună este atât de mare 
bine, că toate vistieriile lumii, și orice poate să dorească 
inima, nu ajunge ca să se asemene cu aceasta, și dacă așa 
de mari lucruri ne cheamă la fapta bună, pentru ce sunt 
puţini prietenii ei? Dacă fiecare aleargă după folosul lui din 
fire, ce câștig poate fi mai mare decât viața cea veșnică? lar 
dacă fuge de frica pedepselor, care pedeapsă este mai 
cumplită decât ladul cel veșnic? lar dacă pentru datoria 
bunătăţii și facerilor de bine, care datorii s-au auzit, vreodată 
mai mari precum acelea ce suntem datori, Celui bogat întru 
daruri Făcătorului de bine Dumnezeu și Mântuitorul nostru? 
Dacă frica primejdiei ne înţelepţește, care alta mai mare este 
decât primejdia morţii? Dacă dorim pacea, slobozenia, și 
dulceaţa acestei vieţi, pacea și odihna duhului, care sunt 
lucruri de toţi dorite, arătat este, că toate acestea se află mai 
desăvârșite și mai ales fără de asemănare în acea viață 
cerească unde se cârmuiesc toate cu înţelepciune și cu 
pricepere, decât această vremelnică și supusă la multe 
patimi și nestatornicii. 

Dacă nu-ţi ajung toate acestea, ca să înţelegi această 
scumpătate, pune măcar în mintea ta, că pentru aceasta s-a 
pogorât pe pământ din Ceruri Dumnezeu și s-a făcut om 
ostenindu-se 33 de ani în această lucrare, El care toată 
lumea a făcut-o în șase zile, și ca să iei tu nemurirea, a 
murit cel nemuritor. O, minune! Dumnezeu s-a răstignit ca 
să moară păcatul, și noi să-l înviem în inima noastră? Dar 

pentru ce să lungesc cuvântul? Multe martirii aveam să 
spun dar le las pentru prescurtare. Numai aceasta luaţi 
aminte, oamenilor, că unde privesc ochii noștri, nu numai 
Hristos cel răstignit pe Cruce, ci și toate zidirile strigând, ne 
cheamă la această faptă bună, adică, la dragostea și slujba 
acestui îndeobște Stăpân și Împărat al nostru, atât încât câte 
zidiri se află, sunt dascăli, propovăduitori, cărți și glasuri 
care la aceasta ne cheamă. Cum este cu putinţă acest fel de 
îndatoriri și făgăduinţe, atâtea ameninţări și înfricoșări, să 
nu poată să ne aducă la scopul binelui suprem al sufletului 
nostru? Ce altceva mai mult trebuia să facă Prea Bunul 
Domn din câte a făcut ca să ne tragă la Sine? 

Să hotărâm deci, că nu este altă cunoștință, altă înţelep- 
ciune, nici altă sfătuire în lume, afară de aceasta, adică: să 
lăsăm la o parte toate piedicile, slujbele lumii, trupeștile 
îngrijiri și toate grijile vieţii, să urmărim această legiuită și 
prea adevărată cale a mântuirii, prin care dobândește și 
primește oricine va umbla pe dânsa, adevărata pace și viață 
veșnică. La aceasta ne cheamă legea, dreptatea, judecata și 
milostivirea lui Hristos, cerul, pământul, și toate zidirile. La 
aceasta ne îndeamnă Duhul cel Sfânt, prin gura Eclezi- 
astului, zicând acestea: „Fiule! ascultă cuvintele mele, și ai 
adevărat sfatul meu. Pune cu bucurie picioarele tale în 
legăturile înţelepciunii, și în lanțurile ei grumazul, așteptând 
cu răbdare roadele care-ţi va da, precum plugarul care 
lucrează și seamănă. Urmează căile acesteia din toată 
puterea ta. Silește-te să o dobândești, căci cu înţelepciunea 
afli odihna. Puţină este osteneala, și mult și dulce rodul 
cunoștinței pe care-l vei dobândi; și ceea ce ti-a părut mai întâi 
greu, pe urmă iți va fi cu folos”. 

Până aici sunt cuvintele înţeleptului Solomon, cu care într- 
un fel oarecare poţi să înţelegi cât este de minunată bogăţia 

și folosul adevăratei înțelepciuni, care este fapta bună și 
cunoștința de Dumnezeu, despre care vorbim. lar dacă nu 
sunt de ajuns toate acestea, ca să biruiască împietrirea 
inimii tale, ridică ochii tăi în sus, înalţă privirile tale, privește 
la acel Stăpân și Împărat al Împăraţilor, care este pironit pe 
Cruce din dragoste pentru tine, și te așteaptă cu braţele 
deschise să te primească, și pleacă prea curatul creștet, ca 
să-ți dea când te vei întoarce sărutarea dragostei, precum a 
făcut la fiul cel curvar. De pe acea Cruce te cheamă și te 
strisă cu atâtea glasuri, câte răni are prea curatul și prea 
sfântul Lui Trup. Pune în mintea ta cuvintele pe care le zice 
sufletului în „Cântarea Cântărilor”. „Intoarce-te către mine și 
te voi primi. Ştiu că ai curvit cu alți ibovnici cu câți ai voit, dar 
întoarce-te și eu o să te iert, că eu sunt Tatăl și Dumnezeul 
tău, Ziditorul, Mântuitorul, adevăratul tău prieten, Legiuitul 
Jăcător de bine, Desăvăârșita fericire, și cel din urmă sfârșit al 
tău. La mine vei afla odihnă, veselie, pace, mântuire, 
înțelepciune, adevăr, toate bunătățile, și izvorul apelor celor 
vii, care sting setea și povățuiesc sufletul la odihnă și viață 
veșnică”. Acestea sunt glasurile cu care cheamă pe cei ce au 
păcătuit, înţelepciunea cea adevărată, la întoarcere și 
pocăință. 

Pocăiește-te din tot sufletul și din toată inima ta. Nu te 
mărturisi astăzi, și mâine iar să te întorci la a ta vărsătură. 
Că după înțeleptul Augustin nu folosește pocăința care se 
întinează iară cu noi păcate. Deșarte sunt suspinele, și 
lacrimile nefolositoare, dacă nu te depărtezi de la rău, și să 
fugi de cea dintâi desfrânare. Urăște din toată inima ta 
păcatul. Gândește-te totdeauna la câte am scris în această 
carte, spre folosul tău, adică: câte cuvinte poate să te aducă 
la urâciune de păcat și mai ales acestea de suflet prea 
folositoare și mântuitoare: 

„Strâmtă este ușa, şi necăjită calea care duce la viață; și 
Împărăţia Cerurilor se silește (se obține cu trudă). Prin multe 
necazuri ni se cade a intra în viața cea veșnică. Nu sunt 
vrednice patimile vremii de acum, față de slava ce va să fie”. 

Acestea și alte asemenea, scrie-le, păcătosule, pe porţile și 
zidurile casei tale, sau mai bine zis în mintea și în inima ta, 
să le cugeţi în toate zilele. Ridică Crucea pe umeri, urmează 
Celui pentru tine răstignit Dumnezeu, ca să te slăvești 
împreună cu Dânsul întru Împărăţia lui cea veșnică; unde 
este negrăita dulceaţă și frumuseţea cea nemeșteșugitoare, 
nemărginită veselie, să slăvești pe Tatăl, Fiul și sfântul Duh, 
Treimea nedespărțită, împreună cu toți Sfinţii în nesfârșiții 
vecii vecilor. Amin. 

Cântarea lui Leon înțeleptul, 
pentru a doua venire a Domnului, 
tradusă din grecește și prelucrată 

de smeritul Kiril Monahul 


Aș dori ca printr-o învârtire repede de vânt, 

Să fiu ridicat îndată, în aer de pe pământ; 

Şi într-o clipeală la valea plângerii să ajung, 

Ca văzând muncile ce mă așteaptă, cu amar să plâng. 


Vai! Vai! Cum va hui pământul în două despicându-se, 
Înfricoșate locuri ascunse atunci descoperindu-se; 
Prin ameninţarea cea grabnică a celui Prea înalt; 

Vai mie, ce groaznică vedere! ce loc Înfricoșat; 


Gropile mormânturilor foarte îngrozitoare, 
Pline de întuneric, negură și rea putoare; 
Acolo este o altă adâncime fără de sfârșit, 
Peșteră căscată și întunecoasă care s-au gătit, 
Pentru toţi cei ce în fărădelegi au viețuit. 


De acolo privind cumplitul băutor de sânge, 
Mugește, clatină coada, însetează de a suge; 

Și căscând cumplitul vierme, așteaptă să înghită, 
Pe cei ce-au vieţuit, fără de pocăință. 


Iertare dăruiește-mi și lacrimi Doamne Sfinte, 

Lesne iertătorule mult milostive Părinte, 

Până a nu mă înghiţi iadul învechit în lucruri rele, 

Până a nu-mi cere răspuns de toate faptele mele. 

Zăpodii întunecoase, țipătul cel dureros, 

Tartarul cel foarte rece, plin de groază, neguros. 
Acolo e jale multă, neîncetate suspinuri, 

Pârâuri de fierbinţi lacrimi, bocete, amare chinuri. 


Ispitește cumpăna a cumpăni faptele, 
Ușurând și îngreunând tuturor păcatele, 
Pe care le-am săvârșit și eu nenorocitul. 
Și de răul obicei orbitul și robitul. 


Teatru îngrozitor, flăcări negre izbucnind! 
Sub cele de desubt se vede așteptând, 

Să soarbă cu mânie pe răii păcătoși, 

Pe cei tari la cerbice, cu inima vârtoși. 


Iarna cumplită și viscolul vânturilor, 
Mă îngrozește cu totul viforul patimilor; 
Vuietul și risipirea tuturor zidirilor, 

Și înfricoșatele trăsnete ale tunetelor, 


Iar lucirea fulgerilor unul după altul, 
Înfricoșează și tâmpesc vederile cu totul: 
Înspăimântând și îngrozind făpturile toate 
Și pe sufletul meu cel plin de răutate. 


Cutremur va cuprinde tot pământul, clătinând 
Soarele și luna cu stelele picând; 

Văzând râul focului cel a tot mistuitor, 

Și iezerul de flăcări cel a toate arzător. 


Lămurit ţi-am arătat, suflete mult păcătoase, 
Prin lucrarea minţii mele, celei foarte neputincioase 

Scârbele cele amare și muncile iadului; 
Plângi dar și suspină din adâncul sufletului. 


Mântuitorul va veni pe aripile vânturilor, 
Scuturând toată făptura și tăria cerurilor: 
Văzduhul și adâncurile cu groază vor mugi, 
Când Domnul Dumnezeu, cu slavă va veni. 


Negură, și vifor foarte, pe munți îi va vântura 
Pădurile, livezile, de vânt se vor spulbera: 

Foc nestins se va aprinde de la fața Domnului, 
Încenușind tot pământul, viind Fiul omului. 


Ca să judece omenirea cu a sa dreptate, 
Pedepsind cu asprime, fărădelegile toate; 
Razele luminilor într-o clipă se vor stinge, 
Și mulțimea stelelor, ca frunzele vor curge. 


Spune muritorule, atunci cum vei răbda 
Venirea Stăpânului, și cum te vei îndrepta? 
Marea va suferi scăderea apei tremurând, 
Râurile vor tulbura, limpezirea sângerând. 


Oare atunci ce vei face acestea săvârșindu-se? 
Și cu înfricoșare, toate prefăcându-se? 
Cutremur te va cuprinde și rece sudoarea morții; 
Defaimă deci cu totul, desfătările vieții. 


Priveală străină este ca stihia focului, 

Care consumă toate spre stricarea globului, 

A se mânca şi ea, ca o materie topindu-se 

Şi ca o hartă de membrană, pe loc înfășurându-se. 

Răspunde la acestea, o suflete al meu! 

Cum uiţi păcătuind din zi în zi mai greu? 
Pentru aceasta ddeci, cu dreptate se cuvine, 
Ca toate aceste munci să te cuprindă pe tine. 


Se va auzi îndată, trâmbiţa răsunătoare, 

Și glasuri îngerești cu totul îngrozitoare; 
Pământul va arunca pe morţii cei din mormânturi. 
Iar marea pe ai săi din grozavele adâncuri. 


Trupurile morţilor ca ţărâna risipite, 

Prin porunca îngerilor, se vor scula înnegrite; 
Spre întâpinarea Judecătorului neamăgit, 
Din cele patru vânturi, cu chip nepovestit. 


Idrochefalul atunci înfricoșat va răcni, 

Și iadul pe cei legaţi, silnic îi va slobozi. 
Groaznice şi dureroase ţipete vor izbucni, 

Din tartar, unde toţi dracii de frică vor amorti. 


Frică mare va cuprinde înspăimântând tot pământul, 
De viu atunci tot omul, își va căuta mormântul; 
După aceasta se vor pune scaune înfricoșate, 

Cărţi se vor deschide, descoperise-vor toate 


Haos groaznic de întuneric atunci se va arăta 
Unde toţi păcătoşii de draci se vor arunca; 
Acolo sunt așezate muncile ce s-au gătit, 
Însetate de a primi, pe câți nu s-au pocăit. 


Prea Sfântul cu blândeţe va grăi către cei drepţi; 

Și va izgoni afară din Divan pe cei nedrepțţi; 
Îngerii vor trage pe cei buni la fericire, 
Iar dracii pe cei răi la muncire. 


Stăpâne mult milostive, cuvinte al lui Dumnezeu, 
Să nu mă dai pe mine de am păcătuit greu, 
Nemilostivilor demoni, mândrilor judecători 

Celor căzuţi de la tine, groaznicilor munciteri. 


O, amar acelora care în iad vor fi aruncați, 
Neînţelepţi asupritori și mândri împărați; 
Mulţime multă de fecioare și tineri neînsuraţi! 
Vai mie, și preoţi și monahi amestecați. 


Despărţiţi vor fi atunci fiii de părinţii lor, 
Jalnică și dureroasă despărţirea fraţilor; 
Maicele de fiice, soţii de ai lor doriţi, 
Rudenii de rudenii, prieteni de ai lor iubiţi. 


Oare cine la acestea cu greu nu va suspina? 
Și cine văzând acestea, cu amar nu va ofta? 
Căci nu vor mai vedea în veac fața unul altuia, 
Ci numai vor auzi țipătul vreunuia. 


Ah! suflete, cum de năprasnă în foc ne vom arunca 
Și în munci trăgându-ne de flăcări ne vom mânca! 
Deci suspină mai înainte din adâncul sufletului, 
Ca să scapi de frică și grozăvia Tartarului. 


Milostive, în ce chip comorile adâncului 

Ai deschis spre potopire și jsheaburile cerului, 
Ca să curăţești pământul de toată întinăciunea, 
Așa și pe mine mă curăţește de toată spurcăciunea. 


Nemuritorule Doamne, Stăpâne a tot putinţe, 
Părinte Fiule și Duhule întru tot sfinte; 

Fire în trei ipostasuri și nedespărțită, 
Împărţită în trei feţe și nedeosebitâ. 


Iertare și îndreptare dă-mi Doamne greșalelor, 
Dă-mi lacrimi de umilinţă, uitare păcatelor; 
Fecioară, la judecată fii nouă ajutătoare, 
Acoperământ și sprijinire, către Domnul solitoare. 


Maică și Fecioară de Dumnezeu Născătoare. 
Grăbește spre ajutoru-mi, buna mea izbăvitoare 
Că securea ascuţită cumplit mă înspăimântează. 
Și secerătorul cel gândit iată mă înfricoșează. 

ÎNVĂȚĂTURA SFÂNTULUI IOAN GURĂ DE AUR 


Cum să stăm în Biserică cu bună rânduială și cum 
trebuie să facem Sf. Cruce pe piept când ne închinăm 


Mulţi, adică din cei fără de socoteală, fluturând cu mâna, 
își fac semnul crucii pe feţele lor, în zadar se ostenesc, de 
vreme ce nu închipuiesc crucea, dreaptă pe feţele lor, căci 
numai dracii se bucură de îngâmfarea aceea. lar dacă își va 
face cineva cruce dreaptă, avându-și împreunate cele trei 
degete ale mâinii drepte, și punând mâna sa în frunte, apoi 
la piept, şi de aici în umărul drept, iar la urmă în umărul 
stâng, atunci Îngerul văzând, se veselește de adevărata 
închipuire a Sfintei Cruci pe feţele noastre, și Îngerul Dom- 
nului scrie pe cei ce intră în Biserică, cu frică și cu credinţă. 

Deci, dacă cineva venind în Sfânta Biserică cu frică și cu 
credinţă, se închină cu umilinţă înaintea icoanei Domnului 
și a Maicii Domnului, acela primește iertare de păcate și milă 
de la Dumnezeu. Iar dacă va intra fără frică și fără evlavie în 
Sfânta Biserică, atunci aceluia nu numai că nu-i folosește, 
dar face și mare păcat și-l urmărește pedeapsa lui Dum- 
nezeu. 

Drept aceea, noi, fraţilor, intrând în Biserică să stăm cu 
frică şi cu evlavie rugându-ne, așteptând de la Dumnezeu 
mare milă, în veacul de acum și în cel viitor. 

Dumnezeului nostru, Slavă în veci, Amin. 

1 Cartea III Împărați cap. 21. 

2 Vas mare de pământ în care se păstrează untdelemnul. 

5 Sinaxarul este scrierea Vieţii Sfinţilor pe scurt în Minei, împreună cu 
slujba sfinților din aceasta zi. 

+ Încercând diavolul să-l înșele pe Simeon Stâlpnicul, s-a prefăcut în înger 
luminos și s-a arătat sfântului aproape de stâlp cu careta și cu cai de foc, ca și 
cum s-ar fi pogorât din cer, și îi zicea: „Ascultă, Simeoane, Dumnezeul cerului 
și al pământului m-a trimis la tine, precum mă vezi cu careta și cu caii, să te 
iau la cer precum pe Ilie, că vrednic ești de o cinste ca aceasta pentru sfințenia 
vieţii tale. lată a venit ceasul tău, ca să-ți mănânci roadele ostenelilor tale și să 
primeşti cununa podoabei din mâna Domnului. Deci, vino, robule al Domnului, 
fără zăbavă să vezi pe Făcătorul tău și să te închini Lui; să te vadă pe tine 
îngerii și arhanghelii, cu proorocii, cu apostolii și mucenicii care doresc să te 
vadă”. 

Acestea și altele asemenea lor zicând diavolul, n-a cunoscut sfântul înșelă- 
ciunea vrăjmasului. Deci, zicând: „Doamne, pe mine, păcătosul, voiești să mă 
iei la cer?”, a mișcat piciorul drept să pășească în careta de foc. Apoi, întinzând 
și mâna dreaptă, s-a însemnat cu Sfânta Cruce, și, îndată, diavolul cu careta și 
cu caii s-a stins, spulberându-se ca praful de vânt. Cunoscând Simeon diavo- 
leasca înșelăciune, se căia, iar pe piciorul cu care voia să pășească în caretă, 
greu l-a pedepsit, stând numai în piciorul acela un an întreg. Diavolul, nesu- 
ferind o nevoință ca aceea, a lovit piciorul cuviosului cu o rană cumplită și a 
putrezit de pe el carnea și curgea din rană puroi cu viermi pe stâlp spre 
pămant. Iar el, ca un alt Iov răbdând, punea viermii pe rană, zicând: „Mâncaţi, 
ceea ce Dumnezeu v-a dat vouă!” 

În vremea aceea, un boier dintre saracini, pe nume Vasilic, auzind multe 
despre Sfântul Simeon, a venit la dânsul și vorbind împreună, mult s-au folosit 
și a crezut în Hristos. Apoi văzând un vierme căzând pe pământ, l-a luat în 
mâna sa și a ieșit. Deci a trimis în urma lui cuviosul, zicând: „Pentru ce au luat 
cinstitele tale mâini puturosul vierme ce a căzut din putredul meu trup?” Iar 
Vasilic, deschizându-și mana, a aflat un mărgăritar de mult preț și a zis: „Nu 
este acesta vierme, ci margaritar”. Şi i-a grait cuviosul: „După credinţa ta s-a 
facut ţie”... Și așa saracinul, luând binecuvântare, s-a dus la locul său. 

